
INTRODUCERE 


Basmul este o operă de. creație literară, cu o geneză specială, o 
oglindire în orice caz a vieţii în moduri fabuloase; prin urmare, 
supunerea lui la analiza critică este nu numai posibilă, ci şi obligatorie, 
din ea decurgând atât adevăruri estetice, cât şi observaţii de ordin 
structural folcloric. Un studiu de folclor, care nu e în esenţă o analiză 
literară (bineînţeles supusă la obiectul specific), nu poate fi bun. Foarte 
mulți folclorişti n-au nici o competență în materie literară. Unii, plini de 
merit ca erudiţi, se dedau unor studii hazardate de sociologie genetică, 
obsedaţi de operele capitale ale lui -sir James George Frazer, Lucien 
Lâvy-Brihl şi ale altora. De prisos a spune că majoritatea nu sunt 
sociologi şi că basmul, de pildă, este departe de a fi o manifestare a 
„primitivului”. Edgar Poe şi Hoffmann, foarte fabuloşi, sunt inexplica- 
bili prin simplista „magie”. Studiile de folclor comparat au în general 
vițiul de a se limita la tematologie, exempli gratia, de a urmări un motiv 
pe o arie geografică, în pură abstracţiune. Este ca şi când un istoric Li- 
terar ar face bibliografia adulterului. Numai când analizăm opera unui 
Flaubert şi a unui Tolstoi, subiectul capătă un sens, dar atunci 
tematologia ca atare a pierdut orice importanţă. Sunt (ca să ne mărginim 
la obiectul nostru) basme bune şi basme anodine şi rele. Acest lucru nu-i. 
fără importanţă. Un basm ratat nu poate să dea material serios pentru 
speculaţii estetice, sociologice, etnologice, cum poezia unui oarecare 
Titius sau Cajus nu poate caracteriza literatura latină. 

Toate textele de care ne slujim şi de care se folosesc toți sunt 
redacțiuni ale unor culegători care, nefiind stenografi, au transmis cum 
i-a tăiat capul, uneori punând mult de la ei. Asta nu înseamnă că 
culegerile lor nu au valoare şi că textele stenoprafiate de azi sunt mai 
bune (observaţiile noastre sunt provizorii, ele vor fi reluate şi verificate 
în cursul studiului). Între Creangă şi N.D. Popescu nu-i nici o deosebire 
din punct de vedere folclorist, decât poate în sensul că Creangă e mai 
autentic, în vreme ce al doilea falsifică. Amândoi urmăresc efecte literare 
personale, cu deosebirea că 1. Creangă are talent şi chiar geniu. Un motiv 
de a scoate pe Creangă dintr-o antologie de folclor nu este decât pentru 
nepricepători. Gradul de îndepărtare de la textul auzit e variabil şi vom 

trata într-un paragraf special această chestiune. Al. Vasiliu (Poveşti şi 
legende, Buc., A.R., 1928) redactează un basm auzit în copilărie „după o 
trecere de 10 ani”. El depune în 1914 la Academia Română manuscrisul 
basmelor, care se pierde, şi-l reface mai târziu după „nişte copii”. 
Învățător, ca mulți alți culegători, dă la fiece basm variantele cunoscute 
de prin publicaţii, ceea ce adesea îndreptățeşte bănuiala fie a compilației, 
fie a evitării deliberate a momentelor prea asemănătoare. Un culegător 
mai puțin instruit sau adevărat om de ştiinţă merită mai multă 
încredere. e ed | 

Principial, geneza basmului e următoarea. Un subiect A spune 
unui subiect B, dintr-o carte sau din auzite (şi nu trebuie exclusă nici 
invenţia personală), o istorisire. B o transmite mai departe, nu chiar 
întocmai, adesea punând de la sine şi nu o dată, ci de fiecare dată 
altceva, când povesteşte. C o transmite lui D şi aşa mai departe. Uneori, 
transmisiunea avortează; istoria, care nu are legătură cu spiritul masei, 
se stinge. Alteori difuziunea ia proporții gigantice, răsare în felurite 
regiuni, şi cercetarea pe spațiu european descoperă un factor obiectiv ce 
explică favoarea populară. Aşa, vorbind a priori. Dar fenomenul trebuie 
studiat esteticeşte în chip pozitiv şi noi înclinăm spre cercetarea 
comparativă pe spații limitate, compuse din țări limitrofe, pe care o vom 
şi întreprinde prin colaboratorii noştri. sa 

Se vorbeşte mult de contaminație (şi nu fără temei), înțelegându-se 
prin asta influențarea unui basm de către altul şi mai ales contopirea mai 
multor fragmente de basme (sau dacă vreți motive) într-unul nou. 
Provizoriu, putem afirma, după un examen destul de vast, că lucrurile 
nu stau exact aşa. Naratorul nu e contaminat, inconştient, ci aplică 
esteticeşte procedeul cel mai uşor spre a face față oral, într-un timp 
limitat, sarcinii sale. Ceea ce-l preocupă principial, este de a traduce în 
materie fabuloasă o idee morală potrivită cu locul unde se află 
(„răsplătirea hărniciei”, la o şezătoare; „norocul săracului”, acolo unde 
se află nemulțumiți de soarta lor etc.). Este cu neputinţă să inventeze pe 
loc intriga. Atunci recurge la situații-şablon, la momente, ca să zicem 
aşa, prefabricate. Să analizăm Câmpan verde şi frumos de Al. Ante- 
mireanu. | 

Unui împărat sărac, zmeii, în chip de negură, negreață de ciori şi 
vântoasă năpranică, îi fură cele trei fete. Rămâne cu un fecior. Acesta e 
întâiul şablon. 

Feciorul izbeşte din greşeală o babă care merge la apă. Aceasta îl 
plesteamă să n-aibă hodină până nu se va bate cu Câmpan verde şi 
frumos. Baba blestemând e al doilea şablon. 

Feciorul intră într-un codru, întreabă de Cimpan pe un balaur, 
acesta neştiind îl trimite la frate-său, care îl trimite la alt balaur, frate mai 
mare. Al treilea şablon. 

În aceste drumuri, feciorul face bine unui lup cu un picior rupt, 
unei ciori cu aripa ruptă, unei mrene aruncate pe țărm. Al patrulea şablon. 

La zmeul al treilea vine un ciocârlan şchiop care ştie de Câmpan 
verde şi frumos şi-l duce pe fecior sub aripa lui într-acolo. Al cincilea 
şablon. 

Câmpan dă feciorului cu care s-a făcut frate de cruce cheile casei, 
cu sfatul de a nu intra într-o odaie cu uşa prinsă c-un tei şi c-un curmei, 
în care se dovedeşte a fi un zmeu legat de un stâlp de fier şi care când 
bea apă prinde putere şi sfărâmă stâlpul. Al şaselea şablon. 

Zmeul pune pe feciorul de împărat herghelegiu şi pe Câmpan să 
care apă, ca Danaidele, dintr-o fântână din vale în una seacă din deal, 
răspunzând în cea din vale. Al şaptelea şablon. 

Feciorul şi Câmpan iau în două rânduri cai din herghelie şi fug. 
Calul zmeului simte. Zmeul aleargă după ei şi-i prinde. Al optulea şablon. 

După a doua fugă, zmeul taie bucățele pe feciorul de împărat. 
Ciorile vestesc pe sora cea furată de ciori a lui Ionică (aşa se cheamă 
eroul), adună bucăţelele de carne, sora le spală cu apă moartă şi le 
stropeşte cu apă vie. lonică învie. Al nouălea şablon. 

Sora îl sfătuieşte pe Ionică să capete „iapa babei hodoroage” 
Aceâsta are o ogradă cu pari de gard în care sunt înfipte capete de om. 
Unul, slobod, strigă: cap! cap! Ionică se vâră argat. E cuprins de somn 
păzind călare iapa care se preface în mioară albă, în stâncă, în mreană. 
Lupul, cioara şi mreana îi vin în ajutor. Baba pofteşte pe fecior să-şi 
aleagă un cal după ce scoate toate inimile din mânji, punându-le într-un 
ogar, băgându-i şi un bici de foc într-o ureche. Sfătuit de fata babei, 
Jonică alege ogarul. Al zecelea şablon, ce poate fi divizat în motive mai 
scurte. În treacăt fie zis, unii numesc „motive” ceea ce chemăm: 
„şablon“, dar nu sugerează astfel adevărata funcţie tehnică a acestor 
prefabricate, proprii exclusiv folclorului. Ionică fură pe Câmpan, e 
urmărit de zmeu care nu-l mai poate prinde, căci iapa lui Făt-Frumos 
îmbie pe fiu-său, calul zmeului, să facă praf şi pulbere pe stăpânul său. 
Al unsprezecelea şablon. 

- Intr-un cuvânt, nu există nimic inedit în acest basm. Naratorul a 
căutat să dezlege rând pe rând toate problemele ridicate. Invenţia, câtă 
este; e de detaliu. În materie de localizare, zmeul nu porneşte pe urmele 
fugarului până nu bea, oriental, o cafea, trăgând un ciubuc, mai cântând 
şi jucând pe deasupra. Ionică şi Câmpan, după moartea zmeului, se 
întorc la „seraiurile lor”. 

De remarcat este ceea ce am numi în basm o amnezie. Naratorul a 
uitat să dea amănunte despre celelalte surori ale lui Ionică. Adesea, 
neînțelegând spiritul basmului, povestitorul eludează unele momente, 
atingând câteodată non-sensul. 

Basmul e un gen vast, depăşind cu mult romanul, fiind mitologie, 
etică, ştiinţă, observaţie morală etc. Caracteristica lui este că eroii nu 
sunt numai oameni, ci şi anume ființe himerice, animale. Şi fabulele 
vorbesc de animale, dar acestea sunt simple măşti pentru felurite tipuri 
de indivizi. Fiinţele neomeneşti din basm au psihologia şi sociologia lor 
misterioasă. Ele comunică cu omul, dar nu sunt oameni. Când dintr-o 
. naraţiune lipsesc aceşti eroi himerici, n-avem de a face cu un basm. 

O primă operație în analiza basmului este deci de a determina şi 
caracteriza protagoniştii specifici. 


ZMEI 


O fată-voinic găseşte, mergând în „munţii mari şi înalți”, „doi zmei 
ce se luptau de nouă ani şi nu puteau să se dovedească unul pe altul”. 
Aceşti zmei amintesc de munţii ce se bat în capete şi sugerează noțiuni 
geologice. „Lupta era pe viață şi pe moarte”. Unul cheamă pe fată în 
ajutor şi-i făgăduieşte un „telegar fără splină”, pe Galben-de-soare. 
Atunci fata taie bucățele cu paloşul pe celălalt zmeu (Ispirescu, Ileana 
Simziana). Zneul duce pe fată la mamă-sa. 

După cum se vede mai pe urmă, zmeul are casă mare, palat de 
bună seamă, căci dă fetei o cămară, lăsând-o singură. Are grădină cu 
flori mirositoare în care îmbie pe fată, are grajd, cămară cu arme. Zmeul 
prezintă toate caracterele unui cavaler feudal. Mamă-sa, bănuind că 
voinicul e de sex feminin, ar vrea să i-o dea de nevastă. Fata-voinic mai 
are de-a face cu alt zmeu care a furat pe Ileana Simziana voind să se 
însoare cu ea. Zmeul este o ființă infernală, trăind pe tărâmul celălalt, 

dorinţa lui de împerechere cu o fată de om aduce aminte de însoțirile 
zeilor elini cu muritoare, cu deosebirea că zmeul însuşi e pieritor şi în 
general o ființă fragilă, în ciuda înfăţişării sale teribile. Fata-voinic, 
plecând cu douăzeci de corăbii cu marfă la smârcurile mărilor, dă de 
palaturile zmeului, care sunt heliotropice, învârtindu-se după soare. 
Zmeul are roabe (ibid.). Nu poate fi vorba însă decât de o mare pe 
tărâmul celălalt. 

- Zeii sunt nu rareori hoți. Împăratul cel cu grădina cu merele de 
aur nu poate avea mere fiindcă, deşi a pus paznicii cei mai straşnici din 
toată împărăţia, cineva fură merele în noaptea în care se pârguiesc. Fiul 
cel mare al împăratului se pune la pândă, însă după miezul nopții îl 
apucă „o piroteală de nu se mai putea ține pe. picioare”. La fel se 
întâmplă şi cu fiul mijlociu, peste un an. În anul al treilea, fiul cel mic, 
Prâslea, aşezându:se între țepuşe, izbuteşte să biruie somnolenţa. Atunci 
aude un fâşâit prin grădină, foşnetul se apropie de pom. Prâslea trage 
trei săgeți pe rând, un geamăt iese de lângă pom, se face apoi o tăcere de 
moarte. Voinicul poate culege câteva mere de aur spre a le duce pe o 
tipsie tatălui său, după aceea se ia pe urmele zmeului după dâra de 
sânge ce se pierde într-o pustietate. Poruncind vârteje şi funii groase, 
Prâslea se lasă pe tărâmul celălalt după două încercări de descindere 
neizbutite ale fraților săi. Acolo ajunge la un palat „cu totul şi cu totul de 
aramă”, unde o fată frumuşică de pe „tărâmul nostru” se bucură de a 
vedea om. Îi lămureşte că se află pe moşia a trei frați zmei care le-au 
răpit pe ea şi pe alte două fete de împărat. Interesant pentru caracterul 
zmeilor este că aceştia nu fac violenţă fetelor care, nevrând să-i ia de 
bărbaţi, le cer câte în lună şi în soare, iar „ei se fac luntre şi punte de le 
împlinesc toate voile”. Pentru acest motiv, desigur, au furat mere de aur. 
Zmeul cel mai mic, foarte gentil, a dăruit fetei de împărat o furcă cu 
caierul şi cu fusul cu totul şi cu totul de aur care toarce singură, spre a o 
cruța de oboseală (Ispirescu, Prâslea cel voinic şi merele de aur). Trei zmei 
au furat trei fete ale unui împărat. Întâiul ţine fata cea mare cu un ineluş 
de aur într-un palat cu totul de argint; al doilea o ţine pe fata mijlocie 
într-un palat de aur; al treilea ține pe fata cea mică într-un palat de topaz 
(Fundescu, Spaima zmeilor). Trei fete de împărat, care au mers la jocul 
feciorilor, sunt furate de trei zmei. Se iscă o „furtună mare cu volbură şi 
vânt” şi jocul se sparge. Căpetenia călăreților, deschizând uşa „căruței”, 
nu le mai găseşte, spre jalea împăratului care pune să se dea veste că 
cine va aduce fetele va căpăta una de soție şi jumătate din împărăție (G. 

Cătană, Serilă, Mezilă şi Zorilă). Mai târziu, Serilă, Mezilă şi Zorilă, 
mergând în căutarea lor, le găsesc pe rând scoțând apă de la fântână cu 
vadra, în lipsa de acasă a zmeilor (ibid.), pe care îi omoară în luptă 
dreaptă. | 

Un împărat este „tot trist şi tânjea firea într-însul”. Întrebat de 
Făt-Frumos asupra pricinii, răspunde că un „spurcat de zmeu mi-a furat 
fata şi nu pot da cu mâna de urma ei, deloc, deloc”. Două oştiri trimise 
în frunte cu fiii lui s-au prăpădit, împărăteasa a murit de dorul copiilor. 
Dus şi sfătuit de calul său, Făt-Frumos ajunge la palaturi „cu totul şi cu 
totul de sticlă” care „străluceau de la soare te puteai uita, dară la dânsele 
ba”. Acolo, spionând trei zile şi trei nopți prin preajma palatului, află că 
zmeul şi zmeoaica, mama lui, nu erau acasă. Fata furată vede pe voinic 
oprindu-se la scară „d-a-n călarele şi se înțeleseră din cuvinte” 
(Ispirescu, Făt-Frumos cu carita de sticlă). Un alt voinic dă pe un câmp de 
„case mari” în care era „împăratul zmeilor” cu fata lui Roşu-impărat, 
furată de trei zile. Intră, îl cheamă la luptă şi-l omoară, schimbând apoi 
inelul cu fata (Fundescu, Făt-Frumos şi fata lui Roşiu-împărat). 

Jupânul „Pogan, un zmeu cu mult mai mare decât un om 
pământean”, răpeşte muierea lui Crâncu, iar pe acesta îl omoară (Ret., 
Crâncu, împăratul codrului). O fată, trimisă de o văduvă la câmp să ducă 
merinde fraţilor ei, nu vine cu mâncarea. Feciorul cel mai mare merge 
până în pădure, dă de o brazdă proaspătă şi nemereşte la curțile unui 
zmeu, întărite „tot cu stânci de bolovani”. Urcă fără frică treptele de 
piatră şi găseşte pe soru-sa, gătită „ca o grofoaie” şi făcând de mâncare. 
Se deschid uşile şi un buzdugan intră în casă, se învârte de trei ori 
deasupra mesei şi se anină în cui, în perete. Fata vâră pe frate sub covată 
(Ret., Pipăruş Pătru şi Florea Înflorit). Umblând după Ileana Cosânzeana, 
care e o zână, Ioniță Făt-Frumos o regăseşte pe tărâmul celălalt şi se 
cunună cu ea. Dar are imprudenţa să deschidă o pivniţă, unde dă de un 
zmeu cât un munte, care fusese vârât într-o bute. Zmeul fură pe Ileana 
Cosânzeana şi pleacă cu ea peste nouă hotare. Ioniță Făt-Frumos i-o ia şi 
de la noile curţi (Frâncu şi Candrea, Ileana Cosânzeana). 

Vişin află într-o colibă trei „zeițe” şi alege una de nevastă. Plecând 
la vânătoare cu fraţii săi de cruce, nu mai găseşte fetele pe care le furase 
trei zmei. Un bătrân auzise zgomot deasupra bordeiului şi era 
încredințat că zmeii le băgase pe tărâmul celălalt. Vişin cu 'ai săi merg 
„la groapa pe care trebuia să intre ca să treacă pe tărâmul celălalt”, dă 
dincolo de „nişte case foarte mari” şi pe nevastă-să căutând zmeului în 

cap (Fundescu, Cei trei frați de cruce). Craiul zmeilor ajută pe 
Împăratul-Verde cu cătane de fier, oțel şi aramă şi-i cere drept răsplată 
„ce n-ai acasă”, adică de fapt copilul ce era pe cale de a se naşte. 
Împăratul încearcă să amâne predarea copilului când zmeul bate 
noaptea la fereastră, reclamând „făgădaşul”. După o păsuire de zece ani, 
zmeul vine iar la miezul nopții. Împăratul ia un copil din pat, care era 
însă al făurăriţii, şi i-l dă, zmeul pune copilul în căruță. Pe la prânzul cel 
bun, sare un raf de la roată. Zmeul dă să-l dreagă. - Să fie la tata-n 
făurişte - zice copilul - de atunci era gata! - şi mărturiseşte că e al 
făurarului. La miezul nopții, mânios, Craiul zmeilor dă cu pumnul în 
porţi. Cere copilul adevărat. Împăratul îi dă pe feciorul rotăriței. Pe 
drum se strică o obeadă de la roată. „Oh, zice copilul, tata de-atunci 
punea şi trei obede nouă, de când te căzneşti tu cu aceasta”. Şi 
mărturiseşte că e copilul rotarului. Supărat, zmeul se întoarce şi 
împăratul e nevoit a-i da copilul său. “...Doamne, ce mai plângeau 
împăratul şi împărăteasa şi curtenii, tot jele şi-ntristare era-n toată 
împărăția verde”. Craiul zmeilor pune pe feciorul Împăratului-Verde la 
capre: „alt lucru n-ai, mâncare, băutură, haine capeţi, tu să păzeşti 
caprele acestea că eu merg de-acasă, merg, iară pe cea lume”. Peste vreo 
cinci ani zmeul aduce o copilă ca de zece ani, „dar aşa dragă de copilă, 
cum nu s-a putut”, luată de la Împăratul-Galbin „iar pe te miri ce treabă, 
ce i-o făcuse”. O pune să păzească gâştele (Ret., Făt-Frumos zălogit). 

Un fecior de împărat se duce la un împărat şi-i cere fata de nevastă. 
Acesta pretinde să le scape întâi pe cele două surori ale fetei din 
ghearele celor trei zmei. Peste noapte, zmeii răpesc şi pe logodnica 
feciorului. Voinicul, ducându-se după fată, cade „plăcintă în ghearele 
zmeului, care îl prăpădi” (N.D. Popescu, Vasilică Viteazul). 

Un zmeu în chip de nor fură pe lleana Cosânzeana: „pe la 
jumătatea căii, cerul se întunecă şi un nor gros se ivi drept deasupra, 
tunete şi trăznete începură să huiască, o ploaie grăunțoasă porni să pice 
şi ca prin minune Ileana Cosânzeana pieri” (I. Pamfile, Tudorel). 

Alt zmeu ademeneşte femei: „În vremea aceasta, procletul de zmeu 
se linguşea pe lângă muma băiatului, şi cu ispite şi cu marghiolii, umbla 
să o dea în cap să se planisească lui. Ea, biet, nu ştia unde bate diavolul 
de zmeu. Nu cunoştea la sufletul ei ce sunt ispitele şi cursele dragostei, 
şi prin urmare nu da nas spurcatului să se întinză” (Ispirescu, Voinicul 
cel fără de tată). Sub palatul unui zmeu sunt temnițe în care zac de ani de 
zile zeci şi sute de nenorociţi în cele mai groaznice chinuri (N.D. Popes- 

cu, Cei trei frați şi zmeul). Când nu fură situri fata, zmeii pun pe alții să . 
le facă această treabă. Şapte zmei pun pe un voinic să fure fata unui 

împărat, care şedea într-o casă descuiată o singură zi pe an, însă şi 

atunci străjuită la uşă de un cocoş şi la ata de un clopoțel. Voinicul 

omoară şase din zmei, al şaptelea îi răpeşte mireasa, înălțându-se cu ea 

'în aer şi făcându-se nevăzut (Ispirescu, Poveste țărănească). 

Un „trăznit de zmeu” fură în toată noaptea câte trei oi de la o stână, 
iar mamă-sa aşteaptă cu trei căldări de apă fierbinte să le opărească 
(Ret., Stan Bolovan). Alt zmeu bea şi el apa păcurarilor şi le mănâncă şi 
din oi (Ret., Măr şi Păr). Zmeoaica pământului, care e foarte rea, fură lui . 
Țugulea la naştere vinele de la picioare şi-l lasă olog. Vinele le ține într-o 
cutie după sobă (Ispirescu, Țugulea). Cel mai grav furt făptuit de zmei 
este însă altul. Împăratul-Roşu e „foarte mâhnit că în zilele lui nişte zmei 
furaseră soarele şi luna de pre cer” şi le ascunsese într-o culă (Ispirescu, 
Greuceanu). Alt împărat cu trei fete se trezeşte şi el într-o bună zi că pe 
cer nu mai sunt nici soare, nici lună, nici stele. Împăratul făgăduieşte, cui 
Je va aduce, pe una din fetele lui şi a treia parte din împărăție. Stelele le 
furase zmeul, îmbrăcat tot în aramă, cu cal şi frâu de aramă, luna o luase 
zmeul îmbrăcat în argint, iar soarele, zmeul înveşmântat în aur (Ret. 
Aripă-frumoasă). | 

Zmeul are mamă, surori, fete, duce o adevărată viață de familie 
într-o gospodărie aşezată. Nu e în nici un caz o vietate sălbatică. 
Încuscrirea cu zmeii e posibilă, şi un împărat s-a bătut nouă ani cu 
zmeul Pârjol, cel mai viteaz dintre zmei, ca să-i ia pe soră-sa de nevastă 
(Fundescu, Spaima zmeilor). 

În privința caracterului, zmeoaicele, îndeosebi mama zmeilor, sunt 
mai aprige. Fata-voinic, furând pe Ileana Simziana pentru stăpânul ei, 
împăratul, mama zmeului se ia după ea „ca o leoaică, cu o falcă în cer şi 
una în pământ, şi aruncând văpaie din gura ei ca dintr-un cuptor”. 
Amazoana zvârle obstacole. Întâi aruncă o gresie din care se înalță un 
munte de piatră ce atinge cerul. Zmeoaica trece muntele, cățărându-se 
din colț în colț. Fata-voinic aruncă o perie. Se face o pădure mare şi 
deasă „de nu se putea să treacă prin ea nici pui de fiară”. Mama zmeului 
roade din copaci, se agaţă de ramuri, sare din vârf în vârf. Fata ia inelul 
de logodnă din degetul Ilenei Simziana şi-l aruncă înapoi. Se înalță un 
zid de cremene până la cer. Mama zmeului se urcă şi ajunge cu gura la 
gaura ce lăsase inelul şi suflă văpaie din gura ei cea spurcată cale de trei 
ceasuri, în vreme ce fata şi Ileana stau jos la rădăcina zidului. Neputând 

pune mâna pe ele, zmeoaica pică şi crapă ca necuratul, plesnindu-i 
fierea într-însa de necaz. Stârvul ei rămâne pradă corbilor. Mama 
zmeului apare deci ca o ființă bilioasă, aprigă şi cu multe note ale femeii 
senile (Ispirescu, Ileana Simziana ). Zmeoaica, sora cea mare a unor zmei, 
voind să se răzbune pe Făt-Frumos, se preface într-o grădină. Făt- 
Frumos dă să mănânce o pară. Calul năzdrăvan îl împiedică, deoarece 
perele sunt omorâtoare. Voinicul taie cu sabia în trei părţi ale pomului şi 
vede sânge curgând. Numai după aceea ia pere şi mănâncă. Altă soră a 
zmeului se preface în fântână. Făt-Frumos taie şi fântâna de trei ori cu 
sabia. lese iar sânge. Numai apoi bea apă. Sora cea mică a zmeilor se 
preface în vie de struguri dulci ca zahărul şi mirositori ca chilimbarul, 
dar otrăvitori. Sfătuit mereu de cal, Făt-Frumos taie cu sabia în trei părți 
vița din care curge sânge, apoi mănâncă strugurii. Mama zmeilor şi a 
zmeoaicelor se face „o flacără cât gămălia acului de mică” şi urmăreşte 
pe Făt-Frumos. Acesta'se refugiază în cetatea omului de flori cu barba 
de mătase. Zmeoaica, rămasă afară, se roagă de Făt-Frumos să vadă cum 
arată cel care i-a omorât trei băieți şi trei fete. Făt-Frumos face o gaură şi 
Zmeoaica bagă capul să-l soarbă. Voinicul îi aruncă în gură un 
buzdugan de fier ars în foc. Baba, sorbindu-l, se umflă şi plesneşte 
(Fundescu, Spaima zmeilor). Altă zmeoaică-mamă se ia după Făt-Frumos, 
care a luat zmeului o fată furată şi ținută în palatul de sticlă, roade 
copacii pădurii dese ieşite din perie, cățărându-se din cracă în cracă, 
strecurându-se prin desiş, trece o apă mare că de-abia-i vedeai marginile 
înconjurate cu foc, ieşită dintr-o basma, se suie ca o lipitoare pe un 
munte drept de piatră lustruită, ieşit dintr-o grezie. Făt-Frumos o 
ocheşte cu arcul şi o izbeşte în cap cu buzduganul. O duhoare rea se 
răspândeşte de nu putea nimeni să stea (Ispirescu, Făt-Frumos cu carâta 
de sticlă). 

În pivniţa zmeului care a zălogit un băiat şi o fată de împărați, fata 
aude trecând pe lângă partea de miazănoapte a curților un glas răguşit 
şi rugător: „Draga mătuşii, fii bună şi-mi întinde o bucată de pâine şi-o 
gură de apă, că bag seamă pe mine mă fac uitată”. Fata dă merindea ei 
pe fereastră, iar ea cere alta de la mama zmeilor, mințind că i-a mâncat-o 
un câine. Roaba din pivniță zice că pe ea a înşelat-o de la părinți de când 
era de trei ani. Acum e prea bătrână ca să mai fugă. Le dă la amândoi la 
fereastră nişte unsori fermecate să se ungă. Le mai dă un pieptene, o 
năframă, o perie, un amnar să scape de „bătrâna, hăranca, mama 
zmeului”. Copiii fug către prânzul cel mare, zmeul aleargă pe urmele“ 

lor. Ei se dau peste cap şi ea se face o turmă de oi frumoase, el un 
păcurar voinic. Zmeul întreabă pe păcurar dacă a văzut doi tineri. „De 
mult - răspunde acela - numai o mioară aveam atunci şi din mioara 
aceea mi-am înmulţit toată turma pe care o vezi!”. Zmeul renunță la 
urmărire, dar zmeoaica de necaz mare începe a-l înjura: „O, mişelule, 
ticălosule şi năucule! Mai puţină pricepere decât tine n-are doară nici o 
gâscă! Du-te după ei, aceia au fost; păcurarul era feciorul, iar turma era 
ea, mişeaua de fată”. Zmeul pleacă obosit, nemâncat, pe o arşiță „fără 
gândeai că să se aprindă lumea!”. Acum fata se face mânăstire, băiatul . 
călugăr, care întrebat de zmeu răspunde că „văzut-am chiar când 
zădeam eu la mănăstirea asta, trecea un feciorandru cu o fetişoară 
ținându-se de mână”. Zmeul se întoarce. Mă-sa se mânie, zmeul de frică : 
plânge „că-l bătea mamă-sa dobză când se mânia”. „Destul, necălitule şi 
prăpăditule şi năucule”, ţipă ea la zmeu şi pleacă ea însăşi după copii 
călare pe calul cel cu nouă rânze. Merge „cu-o falcă-n cer, cu .alta-n 
pământ, c-una bruşii măturând, cu-alta stele culegând”. Feciorul aruncă 
pieptenele. Se face zid din cer până-n pământ „gros de putea umbla pe 
el douăsprezece care alăturea”, „lung de la un capăt de pământ până la 
celălalt”. Baba vrea să-l sară, se loveşte cu capul de bolta cerului, cade 
jos. Cu doi colţi roade la zid şi trece cu cal cu tot. Feciorul aruncă 
năframa. Se face o apă mare şi lată, turbure şi spumegoasă. Zmeoaica 
merge la izvorul apei de la capătul lumii şi trece pe acolo. Feciorul 
aruncă peria, se iveşte o pădure mare până-n cer şi deasă „de nici 
degetul nu-l puteai băga prin ea”. Baba roade „mai vrăjmaş decât capra 
la curechi” şi-şi face loc. Feciorul aruncă amnarul: se naşte un munte de 
oţel din cer până-n pământ, „gros cât ai fi putut face pe el în voia cea 
bună o cetate”, mai luciu decât oglinda şi mai oblu decât peretele. 
Zmeoaica „roade a el ca la un măr” până ce iese din munte călare. Prea - 
târziu, căci copiii erau în țara lor, lucru de care baba îndârjită nu ține 
seamă. Copiii se dau peste cap, fata se face lac mare, iar feciorul răţoi 
înotând pe lac. Zmeoaica strigă pi, pi, pi, pi, pi, pi, dar rățoiul nu scoate 
capul din apă de frică să nu-i fure vederile. Baba bea pe jumătate apa 
din lac şi, de oboseală şi de apa ce-o sorbise, îi plesneşte rânza. „Atunci 
se cutremură o dată pământul, şi de-atunci zmei nimeni n-a mai văzut 
pe lume” (Ret., Făt-Frumos zălogit). 

Cei trei zmei care au furat trei fete au o mamă vicleană: „din gură 
te linge şi din inimă te împunge”. Zmeoaica locuieşte într-un palat cu 
trei fete ale sale. Cea mai mică şi cea mai frumoasă e una din puterile 

sale; dacă ar fi răpită, biruită ar fi şi ea. Baba are mirosul dezvoltat 
pentru oameni de pe tărâmul nostru. Vasilică Viteazul se preface în 
mârtănaş alb cu pete negre şi se gudură pe la picioarele fetei celei mici. 
„Hm! - zice zmeoaica cea bătrână - dar ce miroase aici a om după 
tărâmul celălalt?” Şi strigă la pisoi: „Tinere... schimbă-te iarăşi în om”. Îl 
amenință că-l aruncă în iezer, în cuptor, zmeoaica mică îi ia apărarea, 
pisoiul sare într-un bunget, fata se ia după el, pisoiul intră şi iese din 
pădure, se depărtează de palat, se preface în voinic, ia fata pe cal şi 
zboară cu, ea în slava cerului. Fata ţipă, zmeoaica o aude. O căldură de 
nesuferit sileşte pe fugar să se coboare. Dau de o dumbrăvioară verde şi 
răcoroasă, cu o fântână limpede la rădăcina unei sălcii din care iese: 
„aburi de rece ce era”. Vasilică vrea să bea. Calul se preface în voinic şi 
cu sabia izbeşte în fântână care suspină ca un om şi se preface într-un lac 
de 'sânge. Este fata cea mare a baborniţei. Dumbrava se schimbă într-o 
câmpie uscată şi nisipoasă. Vasilică şi zmeoaica tânără cobor să se 
odihnească. Găsesc o viţă de struguri. Calul, prefăcut în tânăr, taie cu 
sabia buturugii de viţă. Se aude un țipăt, curge sânge roşu. E a doua fată 
a zmeoaicei. Baba strigă după voinic din zbor: „Vasilică, Vasilică maică”. 
Îi făgăduieşte să-l facă ginere. Un zăduf nesuferit sileşte pe fugari să 
coboare, Vasilică aruncă jos, fără să se uite înapoi, un pieptene din care 
răsare o „pădure mare şi înaltă de se scăldau vârfurile copacilor din 
slava norilor”. Baba vine ca un nor negru, apoi roşu, apoi ca ploaia. 
Vasilică aruncă o oglinjoară. Se face o baltă întinsă, baba trece balta. Se 
iveşte oraşul. În poartă îi întâmpină un nor negru, pe ulița tatălui 
voinicului găsesc un nor roşu, când descalecă, plouă. Vasilică aruncă o 
grezie şi un zid de piatră răsare până la cer. Voinicul pune pe tată-său să 
arunce un fier de plug pe foc. Cu un cleşte duce fierul la zid, baba 
îmbiată de el să facă o găurice şi să se uite, pune gura să soarbă ochii 
duşmanului, iar Vasilică aruncă fierul de plug până în inima zmeoaicei 
(N.D. Popescu, Vasilică Viteazul). 

Furându-i-se mireasa de către un zmeu, un fecior de împărat merge 
s-o caute. Într-un codru mare dă de Agerul-pământului pe care-l scăpase 
odată de zmeu. Acesta îl sfătuieşte să se teamă de mama zmeului „că e 
şi vrăjitoare de n-are căpătâi”. Zmeoaica doarme numai la nămiezi. 
Când soarele stă în cruce, slujnica din neam de boier, răpită şi ea, îi 
caută în cap. Baba Cloanţa nu moare cât va fi după uşă o cadă plină cu o 
mulțime de suflete din care soarbe. Pari înfipți în curtea zmeoaicei de jur 
împrejur au câte un cap de om şi numai unul fără cap strigă: cap, cap. 

Zmeoaica vine la fecior, vorbindu-i cu „graiuri mieroase şi .ademeni- 
toare”, ia nişte ițe agățate într-un cui, le pune pe dânsa şi se schimbă 
într-o cătană cu sabia goală în mână. Feciorul îi retează capul de nouă 
ori cu paloşul, baba sare prin casă, căutând cada cu suflete şi negăsind-o, 
pică jos şi crapă (Ispirescu, Poveste țărănească). ] | 

Zmeul, care fură apă de la izvorul păcurarilor şi oi, are un frate 
care, sub chip de taur sălbatic, stă în pădurea de lângă un sat, 
înspăimântând oamenii, şi încă unul care, ca balaur cu şapte capete, stă : 
înțr-o fântână şi cere câte o fată la o jumătate de an pentru apă. Pe toți 
trei îi omoară Măr. Acesta, pornind spre zâna din piatră, ajunge seara la 
un copac la poalele căruia vrea să frigă nişte carne vânătă. Aude un glas 
din pom zicând de trei ori: „Vai, că frigu-mi-e, mor de frig”. Vede o babă 
căreia îi era frică de câini şi o pofteşte să se dea jos. Ea îi dă trei peri din 
capul ei să-i arunce peste câini şi zice încet: „Lanţ peste câinii tăi”. Apoi 
se vaietă că-i e foame, înfige o broască în frigare, atingând carnea lui 
Măr şi spunând: „Cine frige broasca, va mânca carne şi cine frige carne 
va mânca broască”. „Taci, babă spurcată”, se răsteşte Măr. Dar baba îi 
răspunde: „Te mănânc eu pe tine”, „precum ai mâncat tu pe cei trei 
feciori ai mei”. Măr asmute câinii, aceştia nu se pot mişca fiind lănţuiți 
prin vrajă, dă să tragă sabia şi n-are putere s-o scoată, baba îl mănâncă” 
şi-i pune inima într-un buştean. Păr, feciorul bucătăresii, vestit prin trei 
picături de sânge pe o maramă, porneşte şi el la drum, trece pe la 
păcurari, prin satul cu bivolul, prin oraşul cu fântână, ajunge la Sfânta 
Duminică de la care află că zmeoaica cu trei feciori a omorât un împărat, 
o împărăteasă, împreună cu oştenii acestora, iar pe fata lor a prefăcut-o - 
în zână de piatră pentru că împăratul, jignit că zmeoaica a îndrăznit să o 
peţească pentru fiii ei, a pornit război împotrivă-i. Păr dă şi el de copac, 
capătă de la babă trei peri pe care-i aruncă pe foc, baba atinge carnea 
friptă de Păr cu broasca, voinicul asmute câinii, pune pe babă să învie pe 
Măr şi să dezlege câinii acestuia, să-i arate cum să învie pe fata de piatră, 
apoi omoară pe babă şi-i arde capul (Ret., Măr şi Păr). 

Zmeoaica pământului care a lăsat un copil olog, furându-i vinele 
de la picioare, de pizmă, e tot atât de aprigă. Ea are fete şi gineri, şi 
Țugulea, ologul, prefăcut în albină, şi mergând la casa ei care era la 
miazănoapte, află unde sunt vinele sale. Zmeoaica cea mică era pe cale 
de a se mărita şi zmeoaica bătrână trimite pe gineri să vâneze. Țugulea, 
luându-şi vinele şi prinzând deci putere, iese pe rând în calea zmeilor, se 
bate cu ei şi-i omoară pe câteşitrei, luându-le caii şi armele. Zmeoaica, 


Estetica basmului - 17 


văzând lipsa ginerilor, trimite pe fetele ei în calea lui Țugulea şi a fraților 
acestuia. O fată se face struguri de pădure, alta livadă cu prune, alta 
fântână, Țugulea nu lasă pe frați să mănânce şi să bea, taie cu paloşul 
strugurii din care iese un sânge negru ca pădurea, taie livada, apoi 
fântâna din care curge sânge mohorât cu rea duhoare, gâlgâind ca 
dintr-o vacă. Ţugulea se simte dogorit în spate de un norişor roşu. Intră 
într-o peşteră pe lângă care trece zmeoaica bătrână fără să-l vadă. 


“Țugulea i iese, încalecă, se-ntoarce spre răsărit la curtea unui împărat care 


de douăzeci de ani lucra la un zid înalt din partea moşiei zmeoaicei şi 
tocmai îl isprăvise. Ţugulea pune pe împărat să facă o măciucă de fier, 
iar el dă o gaură în zid, înroşeşte măciuca şi, când zmeoaica vrea să-l 
soarbă, i-o ţine în dreptul gurii şi zmeoaica e arsă până la inimă 
(Ispirescu, Țugulea). O zmeoaică se preface în păr, iar Greuceanu loveşte 
părul la rădăcină cu paloşul, nelăsându-l pe frate-său să mănânce. Curge 
sânge şi venin scârbos, iar un glas zice: „Mă mâncaşi friptă Greucene, 
precum ai mâncat şi pre bărbatul meu”. Fata mare a zmeului se face o 
grădină frumoasă cu flori şi cu fluturi şi cu apă limpede şi rece. 
Greuceanu loveşte cu paloşul la tulpina unei flori, împunge fundul 
fântânii şi marginile, şi iese în amândouă locurile sânge mohorât cu 
miros greţos. Zmeoaica bătrână aleargă după Greuceanu ca nor, se face 
flăcăruie, roagă pe voinic să facă o gaură în peretele făuriştei să-l vadă la 
faţă. Faurul pământului aruncă însă în gura zmeoaicei chipul de fier al 
voinicului, înroşit în foc, bătrâna îl înghite şi crapă (Ispirescu, Greu- 
ceanu). 

După ce omoară pe cei trei zmei care furaseră stelele, luna şi 
soarele, Aripă-frumoasă, plecând iar în lume, ajunge la nişte curți mari, 
frumoase, făcute toate numai din aur şi argint. Voinicul se face muscă, 
intră pe gaura de la încuietoare şi pătrunde până în a douăsprezecea 
odaie unde dă de o zmeoaică bătrână şi de trei tinere. Cea bătrână zice: 
„Dragi nurorile mele! prindeţi musca aceea căci ea v-a omorât bărbații 
voştri şi feciorii mei”. Zmeoaica posedă deci mijloace sigure de a 
identifica -o ființă pământeană sub orice aparență, probabil de ordin 
olfactiv. Aripă-frumoasă se bagă într-o crăpătură din grindă. O 
zmeoaică tânără zice că se va face fântână şi împrejur va fi aşa căldură că 
cine va trece pe acolo va fi nevoit să bea apă şi se va otrăvi. A doua zice 
că se va face cuptor şi împrejur va fi aşa frig, că oricine va trece va trebui 
să se încălzească, şi-l va otrăvi. Zmeoaica tânără şi mai frumoasă zice că 
se va face păr cu pere de aur. Cei care vor trece pe acolo vor trebui să 

guste şi se vor otrăvi. Musca aude şi fuge afară, iar lucrurile se petrec 
întocmai. Aripă-frumoasă face cruce peste fântână care se preface în 
venin roşu, face cruce cu sabia şi peste cuptor şi peste păr care şi el se 
preface în venin. Apoi voinicul află la o cârciumă de un viteaz care se - 
bate toată ziua cu zmeii şi nu mai gată, căci este o zmeoaică bătrână care 
face cătane de zmei cu ițele. Aripă-frumoasă dă de zmeoaică, îi taie ; 
capul cu sabia, omoară cătanele şi ia drept dovadă colții zmeoaicei ce 
ajung caii până la genunchi (Ret., Aripă-frumoasă). 

Zmeoaicele sunt după toate semnele foarte prolifice, zmeii trăiesc 
în ţări cu împărați şi crai, constituie armate, apar în masă. Făt-Frumos 
luptă la podul de aramă cu trei zmei, la cel de argint cu nouă, Ia cel de 
aur cu zmei „câtă frunză şi iarbă este pe câmpie” (Fundescu, Făt Frumos 
şi fata lui Roşiu-împărat). Castelul zmeilor în care e ținută Ileana Cosân- 
zeana e păzit de patruzeci şi doi de zmei vânjoşi (IT. Pamfile, Tudorel). 
Zmeoaica e şi vrăjitoare. La un război ce are cu nişte zmei fiindcă aceştia 
îi călcau moşia, un împărat omoară pe zmeul cel mai mic, dar „mă-sa 
care era o vrăjitoare de închega şi apele cu farmecele ei” şi blestemă pe 
feciorul împăratului şi-l prefăcu în porc (Ispirescu, Porcul cel fermecat). 

În rezumat, zmeoaica bătrână e o mamă care-şi iubeşte cu ardență 
copiii, îndeosebi feciorii, îi însoară şi-i răzbună când sunt omorâți. Ea are 
puteri uriaşe, zboară prin aer prefăcută într-un fenomen natural, se 
cațără pe munţi, soarbe pe vrăjmaşi, îi împietreşte, şi mai ales e o mare 
rozătoare, având colți cu care găureşte piatra şi mănâncă pomii. E aprigă 
şi de un temperament incoercibil şi la supărare plesneşte la sensul 
propriu al cuvântului. 

Portretul fizic al zmeului rămâne nedesluşit. În orice caz, este şi el o 
fiinţă cu mari forţe fizice, epuizabile, un uriaş. Zmeul palatului de sticlă 
trece peste locul alunecos ieşit din săpunul aruncat de Făt-Frumos, prin 
pădurea ivită din perie şi roade cu dinții muntele de piatră înalt până la 
cer, răsărit din grezie. Abia calul năzdrăvan, trecând dincolo de nori şi 
căzând de acolo peste el, îl striveşte (Fundescu, Spaima zmeilor). El pare a 
avea înfăţişarea unui om mai mare având în vedere mediul civilizat în 
care trăieşte, cu castel, scări, mese, scaune, veselă, tacâmuri. Faptul că se 
bate în luptă dreaptă cu voinicul şi că stă călare pe cal, sau merge în 
caretă ori în căruţă, confirmă anatomia lui umană. Puterea sa e 
herculeană. Toţi aruncă buzduganul de departe, unul îl zvârle de la 
nouă miluri (G. Cătană, Serilă, Mezilă şi Zorilă). Evident, zmeul e mai 
mare „decât un om pământean” (Ret., Crâncu), e „cât un munte” (Frâncu 

şi Candrea, Ileana Cosânzeana). Unul pe care îl pălmuieşte Pipăruş pe 
obrazul „gras” are un buzdugan de fier mare cât cincizeci de ferii, pe 
care îl aruncă spre casă cale de două ceasuri şi mănâncă nouă coaste de 
porc fripte, bând nouă cupe de vin (Ret., Pipăruş Pătru şi Florea Înflorit). 
Unul trimite buzduganul de peste nouă țări şi nouă mări (Fundescu, Cei 
trei frați de cruce). Altul aruncă buzduganul de nouăzeci şi două de măji 
cale de o poştă, aduce apă de la fântână în două mari burdufuri din piele 
de bivol, câte unul într-o mână, rupe un copac din rădăcină şi-l duce 
acasă, ba mai ia într-o mână şi calul pe care trebuia să-l aducă un voinic 
băgat slugă, cară în spinare trei perechi de desagi umpluţi cu galbeni. E 
drept că suflă greu (Ret., Stan Bolovan). Pus într-o bute, zmeul rupe 
obezile dacă bea trei doniţe de apă (Fundescu, N-aude, N-avede). Salcotea 
zmeul are o'barbă de nouăzeci şi nouă de stânjeni, din care Agheran, 
rămas pe tărâmul celălalt, face o scară mai lungă decât buricul 
pământului. Voinicul pune la foc „patru oale de câte 999 de pătrare una, 
fiarsă carne, apoi fripsă 999 de boi sălbatici, vreo câteva sute de gligani”. 
Vine Salcotea şi „într-o clipită subsă zama dintr-o oală” (Frâncu şi 
Candrea, Agheran Viteazul). Zmeul e dotat cu un mare simț olfactiv, 
mirosind îndată prezenţa unui om (Ispirescu, Ileana Simziana), fiind de 
altfel antropofag, deşi nu în mod curent, deoarece bea apă, vin, probabil 
şi lapte de capră, mănâncă pită, carne de oaie, de porc, de gâscă, având 
roabe care gătesc omeneşte (Ret., Crâncu; Pipăruş Pătru şi Florea Înflorit). 
E adevărat că există şi voinici zmeofagi. Pipăruş, tăind zmeul cu sabia 
bucățele „ca de tocană”, face trei grămezi de carne din el, pune pe 
Ssoru-sa să o gătească şi o mănâncă împreună cu frații săi, bând şi vin 
(ibid.). Mamonul cel bătrân, tata dracilor (zmeii sunt câteodată asimilați 
cu dracii), stă după masă cu pipa cea cu cămaci (ciucuri) în gură şi bea 
sânge de om dintr-o glajă mare (Ret., Urmă-galbină şi Pipăruş Pătru). 
Zmeii răcnesc, varsă câteodată foc pe gură (G. Cătană, Serilă, Mezilă şi 
Zorilă). Un portret al zmeului, în care intră prea multă dezvoltare cultă, 
ne înfăţişează un zmeu moşier cu câmpuri de orz. Un vânt se scorneşte 
şi începe să sufle cu aşa turbare şi putere încât se încovoaie până la 
pământ crăcile copacului sub care stau tupilați cei trei frați care au cosit 
orzul crud, fără învoire. „Deodată cu vântul se ivi spre soare-apune un 
nor negru gălbicios care venea repede şi posomorât de ți se făcea părul 
măciucă”, „nor ca păcura” ce se despică cu fulgere şi tunete în două şi 
lasă din el „un zmeu îngrozitor”, o „dihanie spurcată” care totuşi, deşi 
cam rânjind şi plimbându-se prin holdă, vorbeşte voios tinerilor şi-i 

laudă pentru treaba făcută. Îi pofteşte la cină, luându-i cu el. „Ei făceau 
paşi ca oamenii, iar zmeul saitoc, saitoc, cu crăcanele lui cât doi şi trei 
paşi omeneşti, astfel că după câteva sărituri, abia se mai vedea înaintea 
lor, deşi ei iuțeau paşii”. Bucatele zmeului, având miros frumos, sunt 
totuşi amestecate, ca şi vinul cu sânge de om, ele fiind adormitoare. 
Zmeul taie şi mănâncă pe oricine calcă în drumul lui, beciul îi e plin de 
oameni. Noaptea, zmeul doarme omeneşte, în cămaşă de noapte (N.D. 
Popescu, Cei trei frați şi zmeul). 

Locuinţa zmeilor indică o. treaptă superioară de civilizație, 
asemănătoare cu acea a împăraţilor. Suită într-un pom, o fată vede nişte 
palaturi ca de domn, care sunt „sălăşluința unui zmeu” (Ispirescu, Copiii 
văduvului şi iepurele, vulpea, liipul şi ursul). Zeul, care are locuinţă în 
palatul de sticlă, are şi o carâtă „care era numai şi numai de sticlă, cu cai 
cu tot de sticlă” (Ispirescu, Făt-Frumos cu carâta de sticlă). Palatul are 
fireşte o scară la intrare, porți. În cămara zmeoaicei e o sobă şi după ea 
pe o poliţă o cutie de argint în care sunt păstrate hrisoavele dezlegătoare 
ale unor vrăji. Un zmeu se întâlneşte cu Făt-Frumos la un pod de aramă, 
altul la un pod de argint, al treilea la un pod de aur (Fundescu, 
Făt-Frumos şi fata lui Roşiu-împărat). Zmeul Pogan are grajd unde ține 
calul năzdrăvan. Înainte de a urmări pe voinicul Crâncu, zmeul, fiind 
tacticos, întreabă calul de poate mânca un țipău de pâine, şi bea un cop 
de vin şi să doarmă un somn sau să mănânce două pâini, să bea două 
două copuri de vin şi să doarmă două ceasuri. Roaba sa, nevasta lui 
Crâncu, îi aduce de la fântână vasele pline cu apă (Ret., Crâncu). Craiul 
zmeilor, care cere copii în schimbul ajutorului militar, umblă cu căruța, 
ştie să dreagă cercurile şi obezile de la roți, are capre, gâşte, casa are 
pivniță în care trăieşte o roabă bătrână (Ret., Făt-Frumos zălogit). O 
zmeoaică cu fetele sale trăieşte într-un palat „numai aur şi pietre 
scumpe”. În spatele lui, e o grădină cu un chioşc şi un pat moale în el. 
Este şi un iezer. Palatul e în apropierea unei păduri (N.D. Popescu, 
Vasilică Viteazul). Zmeul cel mare posedă un palat cu totul şi cu totul de 
aramă, cel mijlociu un palat de argint, cel mic, un palat de aur (ibid.). Un 
zmei a moştenit o fântână din moşi strămoşi (Ret. Stan Bolovan). Casa 
altor zmei, aşezată „unde-şi înțărcase dracul copiii”, e cu tavan cu grinzi 
(Ispirescu, Greuceanu). Zmeul îmbrăcat în aramă, cel îmbrăcat în argint şi 
cel îmbrăcat în aur se luptă cu Aripă-frumoasă la pod de aramă, de 
argint şi de aur, şi au cal de aramă, de argint, de aur, cu frâie din aceleaşi 
metale (Ret., Aripă-frumoasă). Palatul locuit de trei zmei e de o bogăție 

nemaipomenită: „Flăcăiandrul nostru cel viteaz, carele nu ştia ce este 
frica, intră şi în palat” - „era să-şi iasă din minţi, de atâtea lucruri” 
(Ispirescu, Voinicul cel fără de tată). Ograda unor zmei e împrejmuită cu 
ziduri şi are iarbă şi fântână (IT. Pamfile, Tudorel). Trei zmei conduc o 
fată năzdrăvană acasă la ei, unde se aşază la masă, după aceea începând 
să joace. La masă, în trei rânduri consecutive, blidurile, tacâmurile, sunt 
de aramă, de argint şi de aur (G. Cătană, Pătru Pipelea). Zmeul, care avea 
holde de orz, are într-un ostrov un castel învelit cu aur ce străluceşte 
„mai abitir ca un soare“. Ostrovul e înconjurat cu un râu de foc prin care 
zmeul îşi face loc cu ajutorul unui bici ce taie apele în două. Înăuntru, 
masa pentru cină e dinaintea unui pat moale şi lat. Fetele lui în număr 
de trei dorm în pat cu capul spre perete să nu răcească deoarece zidurile 
sunt de piatră. Sunt multe săli şi cămări (N.D. Popescu, Cei trei frați şi 
zmeul). În lumea zmeilor, Agheran ajunge în ţara lui Aram, craiul 
zmeilor. În mijlocul ei e o cetate de aramă, cu porți de aramă, iar în 
mijlocul cetății, „continațiile de aramă ale lui Aram”. Fata craiului se 
cheamă Potoroanca (monedă de aramă de patru creițari zisă şi dutcă). 
De aci trece în ţara „unde călca numai pe argint şi căşile tăte erau de 
argint”. Craiul se numeşte Arginţan şi are o fată Piţula (monedă de 
argint de 10 creiţari). Apoi trece la Aurar, craiul zmeilor, cu o cetate de 
aur, cu casele de aur şi o fată Galbira. Mai departe, într-o „cetate aşa 
sclipicioasă de abia te puteai uita la ea”, era cetatea de ghermant 
(diamant) a lui Aghemant, craiul zmeilor, cu fata lui Sclipicioasa şi 
maştera, o hoarcă bătrână zisă Sbârcea. Sbârcea bate pe Sclipicioasa de-i 
ies scântei din spate. Au şi un turn de „ghermant”. Din cele trei fete, 
Agheran va bate bani de aramă, argint şi aur (Frâncu şi Candrea, 
Agheran Viteazul). Trebuie amintit aci că stârvul scorpiei de mamă a 
zmeilor, care furase soarele şi luna, se preface în munte de fier. Faurul 
pământului e „nebun de bucurie” de această întâmplare şi porunceşte 
calfelor să facă o căruţă cu trei cai cu totul şi cu totul de fier (Ispirescu, 
Greuceanu). Palatul zmeilor vizitat de Cotoşman năzdrăvan e tot aşa de 
feeric şi de mineral. „Când intrară în palat, ce să vezi dumneata? Bogăția 
de pe lume era acolo. Păreţii numai în aur poleiți. Pardoseala era de 
cleştar, iară învălitoarea era de acioae şi de plumb” (Ispirescu, Cotoşman 
năzdrăvan). Zmeii sunt în mare măsură deci o expresie a bogățiilor 
minerale. 

Un zmeu are neapărat, cum am văzut, un buzdugan năzdrăvan 
care, aruncat de departe, loveşte în uşă, în masă şi se aşază singur în cui. 

Unul are un buzdugan de fier, mare cât cincizeci de ferii, şi pe care îl 
aruncă drum de două ceasuri. Pipăruş îl ia de toarte şi-l trimite înapoi. 
Buzduganul trece pe lângă zmeu cale de trei zile, se împlântă într-un 
munte de piatră. Zmeul scobeşte nouă zile pe lângă buzdugan (Ret., 
Pipăruş Pătru şi Florea Înflorit). Al altuia vine de peste nouă mări şi nouă | 
| țări (Fundescu, Cei trei frați de cruce). Altul îl are de nouăzeci şi două de 
măji şi-l aruncă la o poştă depărtare (Ret., Stan Bolovan). Puterea cutărui 
zmeu e de asemenea în buzdugan. Zmeul aruncă buzduganul de la trei 
mile, acesta bate de trei ori în poartă, se bagă în casă, se învârte de trei 
ori şi se pune în cui. Serilă nu-l poate ridica, Mezilă îl clatină, Zorilă îl 
zvârle la trei miluri depărtare (G. Cătană, Serilă, Mezilă şi Zorilă). Al 
doilea zmeu aruncă buzduganul de la şase miluri, al treilea de la nouă 
miluri (ibid.). Zmeii au şi paloş (Ispirescu, Voinicul cel fără tată) ori sabie 
(G. Cătană, Serilă, Mezilă şi Zorilă). Un basm descrie dramatic sosirea 
buzduganului. „Se aude o duduitură puternică ce face să se cutremure 
casa din temelie. Poarta se dă de perete, uşa se deschide cu zgomot şi 
buzduganul zmeului sare pe masă şi de pe masă se aşază în cui. Vasilică 
Viteazul îl ia, îl învârteşte de trei ori, îl aruncă afară pe uşă. Buzduganul 
se scufundă de o palmă în pământ la picioarele zmeului. Acela al 
zmeului mijlociu se va scufunda de două palme, iar al zmeului celui mic 
până la măciucă (N.D. Popescu, Vasilică Viteazul). Dati 
7meii au foarte adesea un bici năzdrăvan cu care dau palatului lor 
dimensiunea minimă, spre a putea să plece cu el în altă parte. Oştile 
fraţilor lui Făt-Frumos cu ei împreună au fost legate prin vrăji şi 
prefăcute în movile de pământ. Făt-Frumos găseşte cutia de argint în 
care sunt păstrate hrisoavele legăturii, le citeşte deasupra movilelor, 
acestea se cutremură, pier, şi frații învie. Apoi, cu un bici găsit în cui 
după uşă, voinicul plesneşte de patru ori şi palaturile se fac un măr 
(Ispirescu, Făt-Frumos cu carâta de sticlă). Un zmeu are un bici cu care 
preface în stane de piatră pe cine vrea, plesnind la spatele lui. Şi-l 
înviază plesnindu-i de trei ori în faţă (Ispirescu, Poveste țărănească). În 
cuiul atârnat pe peretele din fund are şi alte bice. Cu unul, turmele se fac 
cât o.nucă, cu al doilea, cuprinsurile se fac un măr (ibid.). Zmeul moşier 
locuieşte într-un ostrov înconjurat de un râu de foc. Când vrea să intre 
în ostrov se descinse de un bici ce-i înfăşură mijlocul, plesneşte cu el 
peste râul de foc, care se desface în două. Cu acelaşi bici, deschide orice 
uşă, preface orice casă într-un măr de aur, se schimbă în orice fel de 
lighioană, dându-se de trei ori peste cap şi plesnind o dată din biciul pe 

care acasă îl ține deasupra căpătâiului patului (N.D. Popescu, Cei trei 
frați şi zmeul). Un voinic i-l fură, plesneşte din el şi trece râul de foc, 
zmeul în chip de nor gros din care ies mii de fulgere iese în cămaşă şi 
desculț voinicul plesneşte din nou, cărarea din apă se închide şi zmeul 
rămâne închis în ostrov (ibid.). 

Prâslea: se bate cu zmeul din palatul de aramă, cu cel din palatul de 
argint, cu cel din. palatul de aur, acesta din urmă fiind cel lovit de 
săgeată, şi-i omoară. În fiece palat se află câte un bici cu care, lovind în 
cele patru colţuri ale lor, palaturile se prefac în câte un măr de aramă, 
argint, aur (Ispirescu, Prâslea cel voinic şi merele de aur). 

Împăratul zmeilor are următoarele obiecte năzdrăvane: un covor 
pe care punea cât de multă greutate şi dacă îl ridica de la pământ de'o 
palmă se înălța sus şi se ducea încotro vrea; căciula care te face nevăzut; 
bastonul care învia mortul de şapte ori dacă îl punea în cruciş pe 
mormânt; papucii cu care treci marea fără să te uzi (Fundescu, 
Făt-Frumos şi fata lui Roşiu-împărat). Mergând spre cetatea de aur, Ion 
Buzdugan aude zgomot mare în nişte case. O seamă foarte mare de zmei 
se certau pentru trei lucruri. Ion intră, vede un bici mare în care stă 
puterea zmeilor şi-l ia. Întreabă de pricina gălăgiei şi află că se certau 
pentru coroana cu care te faci nevăzut; batista care când o legi de mâna 
dreaptă zbori; şi papucii cu care treci orice apă ca pe uscat (Fundescu, 
Ion Buzdugan). Un zmeu are o maramă fermecată: „dacă se şterge cineva, 
i se îndoiesc puterile” (G. Cătană, Serilă, Mezilă şi Zorilă). Zmeul cu biciul 
care desparte râul de foc are o cloşcă care vorbeşte ca omul şi face numai 
ouă şi pui de aur (N.D. Popescu, Cei trei frați şi zmeul). Este iarăşi ştiut că 
zmeii au cai năzdrăvani. Un cal dintre aceştia are douăsprezece aripi 
(N.D. Popescu, Cei trei frați şi pu ra, altul opt picioare (Frâncu şi 
Candrea, Agheran Viteazul). 

Un mijloc de apărare, de persecuție sau de mistificație al zmeului 
este metamorfoza. Am văzut că zmeoiacele se prefac în livadă cu pere 
sau cu prune, în viţă, în fântână, în nor roşu. O zmeoaică ia chip de 
oştean. Un zmeu se preface în taur; altul în balaur (Ret., Măr şi Păr), 
precum se preface în om (Ispirescu, Prâslea cel voinic şi merele de aur). 
Altul se face buştean (Fundescu, N-aude, N-avede). Un zmeu se duce 
zilnic la vânătoare. O fată îi dă unsprezece capete ca să aibă în total 
douăsprezece şi i le taie când se întoarce, lăsându-l cum a fost (TI. 
Pamifile, Tudorel). Zmeul din palatul de topaz se face flacără galbenă şi 
se luptă cu Făt-Frumos prefăcut în flacără roşie. Văzând un corb, îl 

roagă să meargă la zahana, să-şi înmoaie o aripă în seu şi alta în apă, 
seul pentru el, apa pentru Făt-Frumos. Îi făgăduieşte pe Făt-Frumos şi 
pe calul său, morţi. Făt-Frumos făgăduieşte corbului trei stârvuri de 
zmei şi trei de cai, corbul îl ajută, voinicul taie zmeul (Fundescu, Spaima - 
zmeilor). | 

Potrivit mentalității primitive, principiul vital al omului, „puterea“, 
stă într-un punct oarecare, în grăsimea de la rinichi de pildă. Dacă 
cineva fură grăsimea de la rinichi, individul moare. Sufletul poate să 
rezide în umbră care şi ea furată, pricinuieşte moartea, sau în orice 
apartenenţă a individului (unghii, păr) sau, în fine, în animale, precum 
crocodilul, legate printr-un fir misterios de individ. Orice atinge 
punctele în care se ascunde principiul vital vulnerează individul. 
Acesta este cazul şi cu zmeii. Chestiunea e de domeniul sociologiei, din 
punct de vedere psihologic, deci literar, e de notat grija pe care o are un 
zmeu de a se feri de moarte, ascunzându-şi cu grijă „puterea. 
Făt-Frumos pune fata de boier care slujeşte pe zmeu să-l întrebe în ce-i 
stă puterea. Zmeul îi dă întâi o palmă „ca la urlați”, apoi spune că în 
stâlpul porţii. Făt-Frumos nu crede. A doua zi, întrebat din nou, zmeul 
spune altă minciună. Fata se face bolnavă şi întreabă din nou. Zmeul 
trage fetei „o calcavură de auzi câinii în Giurgiu”, dar îi spune, în fine, 
drept că puterea îi stă „într-o seroafă care se tăvăleşte cât e ziulica într-o 
lăcovişte de lapte dulce”. „În scroafă este un iepure, în iepure o prepeliță 
şi în prepeliță sunt trei viermi” (Ispirescu, Poveste țărănească). Feciorul 
găseşte scroafa, o spintecă, scoate iepurele din care scoate prepelița, din 
rărunchii căreia scoate trei viermi. Suceşte puţin gâturile viermilor şi 
zmeul se îmbolnăveşte. Când le suceşte de tot, zmeul crapă (îbid.). 

| Un mod de a întări puterea sau de a prezerva de moarte, nu numai 
al zmeilor, e de a avea o rezervă de suflete. Baba-Cloanţa, mama 
zmeilor, are o cadă cu suflete după uşă. Când cineva îi taie capul, se 
repede la cadă şi soarbe alt suflet (ibid.). 

Îndeobşte zmeul e o ființă violentă şi cruntă, având o repulsie 
congenitală pentru oamenii de pe tărâmul nostru al căror miros îl irită. 
„Cum de-ai cutezat, spurcatule, să ne calci casa?” se răsteşte zmeul la 
voinic. De altfel, fobia lui este motivată, oamenii au gânduri. rele, 


1 L. Levy-Briihl, L'Âme primitive, Paris, F. Alcan, 1927, p. 147, 155, 167, 213 şi passim; V. 
şi acelaşi, La mmentalite primitive, quatorziăme dition, Paris, Presses universitaires, 1947, 
p. 53. 

voinicul în chestiune culcă la pământ cu toporul pe doi din zmei, iar al 
treilea scapă pierind ca o nălucă şi ascunzându-se în pivniţă (Ispirescu, 
Voinicul cel fără tată). Pogan zmeul iese în calea lui Crâncu şi-l omoară, 
repetând omorul încă de două ori după învierea voinicului (Ret., 
Crâncu). Un zmeu a furat o fată şi fratele mai mare al acesteia vine după 
ea. Fata îl ascunde. Însă zmeului îi miroase a om. Scoate pe cumnat afară 
din ascunzătoare, îl omeneşte poftindu-l la masă şi-i aruncă ciolanele în 
cap, aşa fiind obiceiul în casa lui ca acel care gată mai iute de mâncat să 
arunce oasele în capul celuilalt. Apoi pofteşte pe cumnat la larg, îl 
întreabă dacă vrea să meargă „pe horn ca mâţele sau pe uşă ca şi câinii”. 
Feciorul spune că pe uşă ca oamenii. Însă zmeul iese pe horn ca mâţele, 
îi taie capul, îl îngroapă sub un gard, iar inima i-o pune într-un blid 
(Ret., Pipăruş Pătru şi Florea Înflorit). La fel păţesc fratele al doilea şi al 
treilea. Un zmeu scăpat din cercurile de fier se duce de-a dreptul la un 
băiat urcat în pom şi-l pofteşte să se dea jos ca să-l mănânce (Fundescu, 
N-aude, N-avede). Alt zmeu găseşte pe voinic, trântit de oboseală, la 
umbra unui trandafir. Îl face bucăți cu paloşul, pune bucăţile în desagă 
pe cal, dă bice calului şi-l scoate pe poartă (Ispirescu, Voinicul cel făr 
tată). . 
Cu toate acestea, zmeii au accente de umanitate. Întâi de toate 
omoară fără ipocrizie, primind întotdeauna lupta dreaptă. Se poartă cu 
multă atenție şi afecțiune nu rareori față de fetele furate. Unul îşi pierde 
repede capul când i se fură Ileana Simziana, care îi ceruse să-i aducă 
herghelia de iepe năzdrăvane. Zmeul umblă ca un besmetic, neştiind 
cum să aducă herghelia, şi, aflând că mă-sa plesnise, răcneşte ca un leu 
şi cheamă pe fata-voinic, care tocmai se ivise, la luptă. Fata, călare, 
loveşte cam pieziş cu paloşul, îi taie capul şi-i lasă stârvul ciorilor şi 
coțofenelor (Ispirescu, Ileana Simziana). Tudorel merge la un castel păzit 
de patruzeci şi doi de zmei vânjoşi, într-o ogradă cu fântână şi iarbă, 
împrejmuită cu ziduri. Zmeii, zărindu-l lângă fântână dormind, se 
sfătuiesc dacă trebuie să-l omoare cu foc, cu ştreang, cu paloş. Însă 
„mai-marele lor zice că numai voinicia e semnul dreptăţii şi voia cea: 
sfântă, şi că ar fi ruşine pentru ei să umble cu lucruri necinstite”. 
Hotărăsc luptă şi fiindcă sunt bătuți se fac slugile lui. Şi cum sunt naivi, 
când Tudorel şi Ileana Cosânzeana, care e sora lor de cruce, se 
drăgostesc în cerdacul castelului, ei se simt cu inima în lanţuri, îi lasă în 
pace (T. Pamfile, Tudorel). Un băiat şi o fată, copiii unui văduv, nimeresc 
la curțile unui zmeu. În lipsa acestuia, fata deretică în palatul zmeului, 

pune lucrurile la locul lor, găteşte bucate, mănâncă cu frate-său, apoi se 
ascunde cu el într-o cămară. Vine zmeul: „Cine mi-a făcut ăst bine să-i 
fac şi eu lui”. Copiii ies la iveală. „Şi aşa bine ce-i păru zmeului, cât nu se 
poate spune”. Mănâncă, se culcă. A doua zi băiatul pleacă cu căţeii lui la 
vânat. Zmeul aşişderea. Seara „găsiră mâncărică şi fierturică gata”. Se 
întâmplă însă că fata, intrând în dragoste cu zmeul, să vrea să scape de 
frate. Ea îl face să-şi lase câinii acasă pe care îi închide într-o văgăună de 
munte. Atunci, zmeul devenind brusc antropofag, se duce la băiatul 
urcat într-un pom şi-i strigă: „Dă-te jos, vrăjmaşule, că--am să te 
mănânc”. Vin însă câinii, iar băiatul, omorând zmeul, orbeşte pe soră-sa 
cu inima şi ficatul acestuia (Ispirescu, Copiii văduvului şi iepurele, vulpea, 
lupul şi ursul). Într-un codru întunecat, fata cu mamă geloasă dă de nişte 
„curţi mai frumoase decât cele împărăteşti”. Curtea are poartă, casa are 
multe chilii, în ele sunt mese, scaune, e şi un cuptor. Fata face curățenie. 
Zmeii merg la vânătoare şi sunt ființe de treabă. Recunoscători, numesc 
pe fata harnică sora lor. Când mama geloasă vâră degetul în gura fetei 
încât aceasta cade ca şi moartă, o plâng, o pun în coşciug, o aşază într-un 
paltin s-o legene vântul. Când învie, izbită din întâmplare în cap de 
feciorul de împărat care ceruse să i se dea voie s-o coboare din paltin ca 
să se joace cu ea (ceea ce are drept efect că un măr sare din grumaz şi 
sufocaţia încetează), zmeii se bucură. „Vă puteți închipui bucuria 
zmeilor şi a feciorului de împărat; toți o sărutau de toate părțile” (Ret., 
Mama cea rea). Zmeii se fac frați de cruce cu Ileana Cosânzeana (TI. 
Pamfile, Tudorel). Trei zmei întâmpină noaptea o fată de împărat, o duc 
acasă la ei, îi dau un ospăț şi joacă după aceea cu ea (G. Cătană, Pătru 
Pipelea). 

Pe de altă parte, zmeii în ciuda forţei lor fizice sunt fricoşi, lipsiţi de 
raționament, chiar de-a dreptul nătângi, putând fi uşor păcăliți şi 
omorâţi de un om isteţ. Adaptarea lor ca şi a animalelor inferioare e 
unilaterală şi lipsită de fantezie. Când cineva a descoperit puterea lor, ei 
nu pot inventa nimic spre a face faţă agresiunii. De aceea ei şi sunt într-o 
permanentă aprehensiune de a nu da ochi cu voinicii notorii şi care în 
cazul cel mai bun îi va pune într-o bute cu cercuri tari de fier. Tudor află 
de la o fată că zmeul are un cap al lui şi unsprezece adăugate şi-i taie cu 
buzduganul cele unsprezece. Zăpăcit, zmeul se zdrobeşte cu capul cel 
bun într-o stană de piatră, iar trupul cel fără cap, de necaz, pocneşte aşa 
tare că toate zăvoarele curților se descuiară şi voinicul intră .la Ileana 
Cosânzeana, pe care o găseşte culcată „într-un leagăn de mătase” (I. 

Pamfile, Tudorel). Agheran Viteazul sfărâmă sub brânca lui poarta de 
aramă a cetății de aramă, zdrobeşte porţile de argint ale cetăţii de argint, 
loveşte cu pumnul poarta cetății de aur şi o face toată dărabe, ia un turn 
mare de diamant şi-l izbeşte în gura căscată a bătrânei zmeoaice Sbârcea, 
de se fac praf şi turnul şi baba. La jumătatea drumului către curtea lui 
Salcotea, împăratul zmeilor, Agheran vede „un nor de praf, care pe ce 
mergea să tăt apropia de el”. Aghemant, craiul zmeilor, cu oaste „mai 
multă decât frunza şi iarba” venea turbat. Agheran pune la ochi o puşcă 
ce nu trebuie încărcată, căpătată de la Dumnezeu şi Sf. Petru, şi trage foc 
în grămadă. „Aşa picau zmeii ca iarba dinaintea coasei”. Nu mai rămâne 
decât Aghemant. „Cu ăsta încă iute o isprăvi: îi trase o sfântă lovitură cu 
patul puşcii în numele tatălui, de o dată amuți Aghemant pentru 
totdeauna”. Cu aceeaşi uşurinţă, Agheran împuşcă „armadia” lui Aurar 
şi pe aceea a lui Argințan, pe aceea a lui Aram. O zi întreagă trebuie să 
treacă tot peste zmei. morți, atâția omorâse cu flinta. Când ajunge la 
curțile lui Salcotea-împărat, Salcotea văzându-l „pe loc plesni de frică”, 
nu se alese nimic din el. Agheran face din barba lui o scară mai lungă 
decât buricul pământului, ca să poată ieşi pe tărâmul celălalt (Frâncu şi 
Candrea, Agheran Viteazul). Când, după omorârea zmeoaicei, zmeul 
vede pe Făt-Frumos cu calul său năzdrăvan, „i se taie mâinile şi 
picioarele” de frică. Voinicul îl bagă în pământ până-n gât şi-l întreabă 
de fraţii fetei şi de oşti. Zmeul, crezând că va fi iertat, spune (Ispirescu, 
Făt-Frumos cu carâta de sticlă). Frica îl face pe zmeu să se umilească şi să 
fie disimulator. Zmeul care a scăpat în pivniţă se milogeşte la mama 
voinicului, adusă în castelul zmeiesc, să-l primească la curte, fiind un 
nenorocit care: s-a rătăcit după vânat. Voinicul nu-l cunoscu că este 
zmeu când îl văzu, atât de bine ştiu procletul a se schimba (Ispirescu, 
Voinicul cel fără tată). Mama lui Urmă-galbină se mută şi ea la curțile 
zmeului. Acestea sunt nişte curți mari cu o poartă mare de fier, iar 
înaintea lor e un tău de lapte dulce. Zmeii nu ies decât când se bate de 
trei ori cu buzduganul. Scot capetele pe care voinicul le retează pe rând. 
Înspăimântat, tatăl zmeilor, care tocmai bea sânge de om dintr-o glajă, 
scapă sticla din mână. Întrebat ce moarte doreşte, Mamonul, resemnat şi 
viclean totodată, cere să fie înfundat într-o bute şi băgat într-o chilie. 
Mandalina, soția lui Urmă-galbină, mergând în lipsa bărbatului la chilia 
din fund, deschide uşa. Cercurile buţiei plesnesc şi iese „un voinic 
mândru şi frumos de să mai ai doi ochi să te uiţi la dânsul”. Mamonul 
sfătuieşte pe Mandalina să fure paloşul lui Urmă-galbină. Cu paloşul, 

Mamonul vine la Urmă-galbină, îl deşteaptă şi leal în felul său îl 
întreabă ce moarte îşi doreşte. Urmă-galbină zice: „Taie-mi capul şi mă 
aruncă în tău, că văd că m-au părăsit puterile...” Prudent, Mamonul 
pleacă la altă curte cu Mandalina (Ret., Urmă-galbină şi Pipăruş Pătru). 
Cutare zmeu n-are pic de intuiție. Băiatul şi fata, care au fugit, se 
metamorfozează în păcurar şi în turmă, în călugăr şi în mânăstire, şi el 
stă de vorbă cu păcurarul şi cu călugărul şi nu-şi dă seama cu cine are 
de-a face. Zmeoaica bătână îl ceartă; el plânge de frică să nu fie bătut 
(Ret., Făt-Frumos zălogit). lon Buzdugan, văzând că o sumă foarte mare 
de zmei se certau pentru trei lucruri năzdrăvane, le ia lucrurile zicând: 
„Dacă le voi lua eu... n-o să mai aveţi pentru ce vă certa” (Fundescu, Ion 
Buzdugan). Un voinic intră la o fată de împărat păzită de un cocoş şi un 
clopoțel, apoi cheamă şi pe zmeii cu care venise: „Z.mei, zmei, de voinici, 
voinici; dară se vede că erau cam nătăfleți, 'de ascultară la gura 
băiatului”. Intrară după el, unul câte unul, iar el cu paloşul le lua capul. 
Zmeul al şaptelea simți în fine şi fugi (Ispirescu, Poveste țărănească). Un 
voinic mistifică zmeul în chipul cel mai ignobil, înfățişându-se fanfaron, 
ca „Stan Bolovan, care mănâncă pietri şi carne de zmeu”. Stoarce zer din 
caş, zicând că e o piatră, ameninţă că va arunca buzduganul cale de trei 
zile, aşteptând totuşi să treacă luna să nu nimerească în ea, căci are acolo 
un frate faur (de frică să nu rămâie fără buzdugan, zmeul îl împiedică 
să-l zvârle) (Ret., Stan Bolovan), face cu cuțitul din şerpar brazdă în jurul 
fântânii, zicând că vrea s-o scoată s-o aducă acasă (zmeul îl roagă s-o 
lase pe loc), pretinde că va lua dintr-o dată toată pădurea acasă. 
Zmeoaica învață pe zmeu să lovească pe voinic cu buzduganul în frunte, 
când doarme. Stan ascultă la uşă, dar nu se înspăimântă, ştiind că 
„zmeul e prost ca miezul nopții”. Culcă în pat un butuc mare de lemn, îl 
acoperă cu ţolul, se bagă sub pat, şi astfel zmeul loveşte în butuc şi e 
foarte mirat când, dimineaţa, Stan mărturiseşte că a visat ca şi când l-ar 
fi pişcat nişte purici, iar peste frunte i-ar fi trecut un şoarece (Ret., Stan 
Bolovan). Trei fraţi sfătuiți de zmei să se culce cu capul la margine şi să 
nu supere fetele sale peste noapte, dorm, mutați de fratele cel mic la 
marginea patului cu căciulile în cap. Zmeul vine la miezul nopții cu o 
sabie lată, taie capetele fetelor şi iese plin de sânge şi vesel, crezând că a 
omorât pe cei trei fraţi. Cel mic intră în odaia zmeului care sforăie, ia 
dintr-un cârlig biciul, plesneşte din el, uşa se deschide, mai plesneşte 
încă o dată, râul de foc se desface (N.D. Popescu, Cei trei fraţi şi zmeul). 
Silit de împărat să aducă pe zmeu într-un buriu, Făt-Frumos vine cu 

unelte de dogar într-un bunget întunecos din preajma palatului zmeiesc, 

prefăcut într-un bătrân cu barba albă. Zmeului care îl vede, îi spune că 

vrea să se răzbune pe Făt-Frumos şi să-l vâre într-un butoi, Zmeul îl 

ajută să facă buriul, ba chiar îl probează, intrând în el şi umflându-se. - 
Când a treia oară cercurile nu mai plesnesc şi zmeul nu mai poate ieşi, 

Făt-Frumos ia buriul la spinare şi-l duce împăratului. „Se vede - observă . 
povestitorul - că zmeii erau răi, puternici, dar glagorie n-aveau nici cât 
negru sub unghie” (ibid.). 

Mitologic, deci simbolic şi poematic, zmeul reprezintă o expresie a 
naturii anorganice impetuoase, a lumii minerale (aramă, fier, argint, aur, 
topaz, diamant), a bogățiilor de pe tărâmul celălalt, precum şi a forțelor 
telurice latente, a focului în primul rând şi de asemenea al dezlănţuirilor 
meteorologice, precum ploaia cu vijelie. Din punct de vedere psihologic, 
zmeul este individul dotat cu o mare putere de intimidare ce nu rezidă 
în inteligenţă, gladiatorul, tiranul sanguinar, încurcat în faţa geniului şi 
a oricărei operații intelectuale. Totodată, el are mentalitatea ființei 
rebarbative, dizgraţiate de natură, pe care oamenii nu-l iubesc, fiind 
suspicios faţă de orice voinic şi preferând să-l extermine preventiv sau 
tânjind după grația fetelor de oameni pe care Je fură, suferind de a nu fi 
iubit de ele. Totuşi zmeul găseşte adesea femei slabe sau perverse, 
cucerite de forța brutală şi tenebroasă a acestor ființe grandios telurice. 


ŞERPI 


Bibliografia mitologiei şarpelui este enormă? Biblia (Facerea 3, 1) 
pomeneşte de la început de el: „Ci şarpele era cel mai viclean dintre 
toate fiarele câmpului...” Isaia (27, 1) vorbeşte de Leviatan: „În ziua 
aceea, Domnul se va năpusti cu sabia sa grea, mare şi puternică, 
împotriva Leviatanului, a şarpelui care fuge, împotriva leviatanului, a 
şarpelui încovoiat”. Ophioneus e divinitatea haotică rezidând în fundul 
Oceanului. Gnosticii ofiți sau naaseni au întemeiat o întreagă doctrină 


PN 


2 E. Hoffmann-Krayer, Handvărterbuch des deutschen Aberglaubens, VII, art. Schlange; 
Oswald A. Erich u. R. Bellen, Wărterbuch der deutschen Volkskunde, Leipzig, Krăner 
Verlag, art. Sdilange. 

pe ideea lui Okeanos, înconjurând ca un şarpe uriaş întreaga lume. 
Indra, din imnurile vedice, trăsneşte pe Vrtra, demon cu înfăţişare de 
şarpe sau de balaur care a închis apa într-un munte. În buddhism, se 
pomeneşte de un rege al şerpilor, Săgara, şi de un altul - Mucilinda5 Un 
mit asemănător îl aveau assiro-babilonezii. Tiamat care are formă de 
şarpe este monstrul primordial al apelor din care se nasc vipera şi alte 
animale. Apollo ucide pe şarpele Python, doi şerpi enormi ieşiţi din 
mare sufocă pe Laocoon, fiul lui Priam, care îndemnase pe troieni să nu 
vâre în cetate calul de lemn. Esculap apare în templul de la Epidaur în 
chip de şarpe (P. Ovidii Nasonis, Metamorphoseon, lib. XV, v. 669-670): 

Vix bene desierant, cum cristis aureus altis 

In serpente Deus praenuntia sibila misit. 

În Edda, e vorba de asemenea de şarpele din Midgard. Şi aşa mai 
departe. Tot ce putem reţine aci este că şarpele e un produs al umidității. 
În basm, în afară de sugestia prolificității şi promiscuității în mediul 
umbros, mitologia se dezvoltă în jurul ideii de şarpe familiar. Faptul 
apoi că şarpele se insinuează în găuri, că are o privire metalic fascinantă, 
a putut să nască gândul că este în comunicare cu tărâmul celălalt, plin 
de bogății minerale. | 

Uneori, şarpele e confundat cu balaurul şi cu zmeul, totuşi, moral- 
mente el are caractere specifice. Trei păcurari la o stână aud strigături - 
puternice. Petru, cel mai tânăr, ia ciomagul cel mare, cojocul în spate şi, 
plecând, găseşte într-o vale „un şarpe uriaş, cu un cerb în gură” pe care 
nu-l putea înghiți din cauza coarnelor. Cerbul imploră pe păcurar să 
omoare şarpele „că doar şi eu îţi voi fi bun la ceva”. Şarpele îl roagă să 
taie coarnele cerbului ca să-l poată înghiţi „Că-ți voi da tot ceea ce ceri 
tu”. Păcurarul, interesat, loveşte cu ciomagul coarnele cerbului. Şarpele 
îl înghite şi „se linge pe buze de dulceaţa şi grăsimea ce fu în cerb”. 
Recunoscător, şarpele se dezvăluie ca „Vizor, craiul şerpilor”, şi-l 
pofteşte pe păstor la el. Craiul are moşii, gospodărie în regulă, deoarece 
păcurarul se întâlneşte cu stăvarul, cu văcarul şi cu porcarul şarpelui şi 
aceştia îl îndrumează spre o gaură în pământ. Porcarul destăinuie că 


3 H. Leisegang, Die Gnosis, Leipzig, Krâner Verlag, 1924, 

4 Dr. M. Winternitz, Geschichte der indischen Litteratur, 1, p. 73, Leipzig, 1909. 

5 Dr. Hermann Beckh, Buddhismus (Buddha u. seine Lehre), |, p. 56, 63, Berlin, Găschen, 
1919. 

6 Giuseppe Finlani, La religione babilonese-assira, Bologna, Zanichelli, 1928, 1, p. 344. 

Vizor are în chilie mult aur, argint şi pietre scumpe, că are o fată 
frumoasă ca şi „ruptă din soare”, bună „ca o bucată de pâine albă”. 
Când vine cineva la el, Vizor o face şerpoaie, ca să nu i-o ceară „căci îi 
este foarte dragă“. Porcarul învață pe păcurar să pretindă craiului fata 
căci, devenind ginere, „toată blaga lui va fi a ta”. Când păstorul ajunge 
la groapa şarpelui, acesta, auzind paşi, ridică în sus capul şi îl pofteşte să 
intre. Păstorul se slobozeşte înăuntru, intră „în o casă (odaie) foarte 
frumoasă, în alta plină cu aur, argint, diamanturi şi alte pietre scumpe”. 
Petru nu vrea bogăţie, zice: „nu mi-e frică de sărăcie”. Pretinde doar 
Jădița de după uşă. Vizor îi arată că în lădiță e un pui de şarpe. L-a găsit 
înghețat şi l-a adus să-l crească. (O poveste ironică despre dragostea 
între studentul Anselmus şi o şerpoaică, Serpentina, fata arhivarului 
Lindhorst care e o salamandră, este Der goldine Topf de E.T.A. Hoffman). 
Păcurarul stăruie şi Vizor consimte: „Bine, eu îți dau lădița, ia-o şi să fii 
sănătos”. Păcurarul merge la mama lui bătrână şi cere de mâncare 
pentru el şi pentru şarpe. Miercuri, el mănâncă doar castraveți acri, 
şarpelui îi dă lapte pe un taler. Şarpele se dă de trei ori peste cap şi se 
face „o nevastă frumoasă, care n-avea seamăn în lume”, „chip îngeresc”. 
Cei doi se îmbrățişară şi se sărutară ca doi căsătoriți de curând. Nevasta 
se pune „pe lucrate”, aduce apă, face foc, spală rufele, vasele, curăță în 
casă, ca o găzdoaie bună. Pregăteşte cina, mănâncă, pe urmă îmbracă 
din nou pielea de şarpe şi intră în lădiță. Aşa o săptămână. Mama 
păcurarului spune moaşei cum stau lucrurile, moaşa o sfătuieşte să 
arunce pielea de şarpe pe foc când nevasta e dusă după apă, la fântână. 
Nevasta-şarpe joacă la gazda cu fântâna, care făcuse ospăț, apoi se duce 
acasă cu apa. Nu găseşte pielea de şarpe. Mama păcurarului o lămureşte 
că fiind vineri, e obiceiul să se arunce gunoaiele pe foc. Nevasta merge 
plângând la tată-său şarpele, care spune: „N-am ce-ţi face... aşa e 
soartea”. De obicei, ființele care îşi părăsesc pielea de animal sunt 
oameni metamorfozaţi printr-un blestem. Aci, dimpotrivă, şerpii par a fi 
şerpi adevărați, iar fata regretă ipostaza sa reptiliană. De aici încolo, ea 
va rămâne femeie, lipsită de puteri miraculoase. Este de observat că un 
şarpe poate avea fete de formă umană sau că, invers, fetele pot fi de 
origine animală. Un domn de pământ (Grundheer) pune pe păcurar la 
tot felul de munci absurde. De dragul fetei lui, şarpele Vizor îi dă ajutor 
convocând zmeii care, prefăcuțţi în şoareci, îmblătesc într-o noapte două 
stoguri şi, ca podgoreni, plantează într-o noapte o vie, în locul unei 
păduri. Zmeii apar aici ca supuşii şarpelui. Vizor pocneşte cu un bici de 

foc în patru laturi ale lumii şi zmeii vin câtă frunză şi iarbă. Craiul 
şerpilor le porunceşte să se facă şoareci şi să scoată boabele de grâu din 
stoguri, să macine, să cearnă, să facă pâine, amenințându-i: „capul nu vă 
stă unde-i acum...” etc, Păcurarul mai capătă de la Vizor un căpăstru cu 
care îşi alege din stava craiului un cal năzdrăvan (Ret., Vizor, craiul 
şerpilor). Există o „ţară şerpească” cu „şerpi ca nişte grinzi”. Feciorul de 
împărat blestemat să fie balaur, acum redevenit om, şuieră în degete ca 
păcurarii şi vin şerpii cărora le porunceşte să nu facă nici un rău 
fetei-fecior (Ret., Din fată-fecior). Când soarele ajunge pe la chindii, 
Făt-Frumos (spaima zmeilor) intră într-o pădure neagră şi întunecoasă. 
O mulţime de şerpi cu capetele ridicate până la cer, vărsând flăcări pe 
gură, îl întâmpină. Trăgând în ei o săgeată, şerpii de frică plecară 
capetele la pământ şi-l lăsară să treacă (Fundescu, Spaima zmeilor). 
Copilul care a crescut un pui de şarpe se duce cu el în țara şerpilor, 
mergând „trei zile de vară din zi până-n seară, ş-apoi alte trei şi mai 
treizeci şi trei”. Puiul de şarpe acum crescut mare se scutură, din solzi 
ies aripi şi astfel copilul se suie pe el şi zboară. Aşadar, şarpele nu este 
numai târâtor şi teluric, ci şi aerian, şi într-o privință poate fi şi o - 
imagine a focului, de altfel, fără contradicție, fiindcă subsolul este locul 
umidității şi al căldurii. Copilul şi şarpele ajung „la curțile împăratului 
şerpilor” care era tatăl puiului de şarpe. De bucurie, împăratul şi 
împărăteasa înghit pe copil şi-l scot afară mai frumos, ceea ce în termeni 
magici are aerul unei purificări. Cerându-i-se mărgeaua de după măsea, 
şarpele se mânie şi înghite pe copil. De hatârul puiului, care se roagă cu 
lacrimi, îl sloboade afară şi-i dă mărgeaua, iar puiul îl trece în zbor o apă 
de la hotarul țării şerpilor (G. Cătană, Povestea lui Furga-Murga). Un 
şarpe uriaş, ieşind de sub o căpiță de fân aprinsă şi fiind cruțat de Trifon 
hăbăucul, laudă pe Trifon la tatăl său, care e împăratul şerpilor, şi acesta 
îi dă mărgeaua de sub măsea. Nu fără codire. Împăratul îl îmbie cu o 
turmă de oi şi cu o cireadă de boi, şi bani cât va putea duce. Şarpele e 
impulsiv şi la început se mânie, voind să mănânce pe Trifon. Numai la 
rugămintea copilului, fiind iubitor de odraslă, dă mărgeaua (Ret., Trifon 
hăbăucul). Pahon, scăpând un pui de şarpe din mâna copiilor şi 
crescându-l, merge călare pe şarpe spre țara şerpilor. Acolo: „şerpi şi | 
şopârle şi bălauri de era greu pământului de atâtea jivine care de care 
mai mari . Şarpele fluieră o dată „de nici fluierul de la carul de foc nu 
l-ar fi întrecut”, şi toate jivinele fac loc. Intră la tată-său, împăratul, şi-i 
mărturiseşte frica să nu fie mâncat Pahon. „Nu-l voi mânca, dragul 

tatei”. Împăratul oferă turme de oi, cirezi de boi, stave de cai, bani, 
Pahon nu vrea decât mărgeaua de sub limbă. Cam supărat, împăratul i-o 
dă (Ret., Povestea lui Pahon). Ezitarea este explicabilă. Mărgeaua dă lui 
Pahon puterea de a face minuni multiple, în vreme ce aceea a lui Trifon 
dă numai de mâncat şi de băut. N-ar fi exclus ca o tradiţie alchimică să 
se exprime în acest moment de basm. Şarpele, reprezentat ca un inel, cu 
capul muşcând coada, era nu numai pentru gnostici ideograma 
panteistică ja Totului închis în: el însuşi şi fără nici un factor 
transcendent. Şarpele e ovipar, iar oul, imagine a lumii, e considerat 
drept piatră. De fapt, doar piatra filozofală e sinonimică cu oul magic, 
piatră a pietrelor u40ov rov ov 1u0ov. În interpretarea psihologică pe care 
arta spagirică .o dă universului, piatra este conştiinţa metaforică a 
substanţei lumii, care e spiritul imanent. Astfel, piatra devine o nutriţie 
vitală, o ambrozie şi un nectar (de unde, posibil ideea de hrană) şi un 
adevăr hermetic necesitant ce dă putere celui care-l posedă să facă 
schimbări în lumea fenomenală. Mărgeaua pare deci piatra filozofală 
însăşi în posesia şarpelui care stătuse în Paradis pe arborele vieţii.7 Dar, 
evident, o asemenea presupunere. genetică nu are nimic de-a face cu 
mitologia actuală a şarpelui care apare doar ca un posesor de mari 
bogății minerale şi ca un deținător al unei pietre fermecate. Există de 
altfel o superstiție antică şi medievală după care şarpele are în cap o 
piatră sau o fabrică prin răsuflare.8 Psihologiceşte, şarpele e o ființă 
eminamente recunoscătoare şi iubitoare de oameni, în stare, în virtutea 
acestui sentiment, de a-şi reprima reflexele ferine. El cultivă, fără 
şovăire, un categoric moral, chiar când acesta contrazice interesul 
propriu. 


BALAURI 


Nu acelaşi lucru se poate spune despre balauri. Somatic, aceştia 
sunt adesea confundați cu şerpii, deşi statura lor e colosală. Harta lor 
mitologică este imensă. China veche e plină de dragoni ai cerului, 
munților, mărilor, cu solzi, cu aripi, cu coarne şi fără coarne. Tânărul Ma 


7]. Evola, La tradizione ermetica, Bari, Laterza, 1931, p. 13 şi urm. 
8 Hoffmann-Krayer, VII, Schlangenstein. 

Ciun, dintr-un basm chinezesc, mergând la Târgul de mare în mijlocul 
Oceanului în fundul căruia e condus de prințul Tun-ji la Regele 
balaurilor, acesta îi dă de nevastă pe fata lui. Palatul prințesei spre care 
ginerele merge pe cal-de-mare are chip de pom cu ciorchini de flori, ce 
căzând, jos, sună asemenea unor clopoței. S-ar părea că e o variantă în 
mediul acvatic a pomului lumii şi a şarpelui.? 

După mitologia japoneză (Kojiki), Susanowo, divinitate a mării, 
fiind izgonit din cer se întâlneşte cu un bătrân zeu terestru cu soția 
acestuia şi o fată. Bătrânul se plânge că a avut opt fete tinere, dar că un 
şarpe cu opt capete i-a mâncat în fiece an câte una. Acum iar vine. 
Susanowo cere fata, o preface în pieptene şi şi-l pune în păr. Apoi, 
îmbată şarpele gigantic şi-l taie (Raffaele Pettazzoni, La mitologia 
giapponese secondo il 1 libro del Kojiki, Bologna, Zanichelli, 1929, p. 71-73). 
Tot japonezii au basmul balaurului din puț. Preotul shintoist Maţumara 
Hyogo închiriază la Kyoto o casă bântuită de spirite rele, după spusele 
oamenilor, deoarece alți chiriaşi au căzut în puţul din curtea ei. Preotul 
însă nu crede în spirite. Obiceiul este de altfel de a lipi pe uşi pe dinafară 
nişte descântece împotriva duhurilor. Pe o mare secetă, preotul constată 
că puţul său e mereu plin de apă, însă un tânăr servitor din vecini se 
îneacă. Vrând să înțeleagă pricina, preotul se apleacă asupra puţului, 
zăreşte în fundul lui figura unei fete ca de 19-20 de ani şi e cuprins 
îndată de amețţeală. Cu greu se smulge de lângă ghizduri. Seceta trece, 
vine o ploaie torențială, puţul însă acum seacă. O fată pe nume Yayoi 
bate la uşa preotului prudent, care recunoaşte în ea pe fata din puț. Fata 
declară că un dragon veninos a silit-o să meargă cu el în puț ca să atragă 
astfel oameni. Dragonul a primit ordin acum să se mute într-un lac, aşa 
încât preotul va putea găsi în puț trupul fetei. Însă el nu găseşte trup de 
om, ci o oglindă foarte veche. Pe urmă, dând cinstea cuvenită obiectului, 
se încredințează, arătându-i-se din nou fata, că Yayoi era sufletul 
oglinzii.!0 Cadmus, fondatorul Thebei, trimițând pe tovarăşii săi să ia 
apă dintr-o pădure, un dragon, fiu al lui Marte şi al Venerei, îi mănâncă. 
Cadmus omoară monstrul. Hercul ucide hydra din lacul Lerna care avea 
şapte, ori nouă, ori cincizeci de capete, tăiate de erou dintr-o dată, 


9 Chinesische Geister-und Liebes-Geschichten (h. gegeben v. Martin Bulber), Frankfurt a 
M,, Rutten u. Loening, 1922. 


10 Lafcadio Hear, The Romance of the Milky Way and other studies and stories, Leipzig, B. 
Tauchnitz, 1910, p. 4216. | 

oricâte vor fi fost. Merele din grădina Hesperidelor erau păzite de un 
balaur cu o sută de capete, lâna de aur era şi ea în paza unui balaur pe 
care îl ucise Iason. V. Pârvan presupunea că steagul de război al dacilor, 
reprezentând un lup cu trup de şarpe, înfăţişa un balaur, sinonim cu 
zmeul din basmele române, imagine prin şarpe a furtunii, demon al 
văzduhului, şi găsea originile în Assyro-Babylonia, având în vedere şi 
răspândirea în spațiul dacic a brățărilor şi inelelor-spirale cu cap de 
şarpe.! Literatura hagiografică e plină de omorâtori de balauri, printre 
care Sf. Gheorghe ţ ține primul loc.12 Balaurul devine sinonim cu Dracul. 
Evul mediu preia tradiţia balaurilor fie în romanele de ciclu antic, unde 
reapare Jason ucigând dragonul din grădina Hesperidelor, fie în 
celelalte, până la prelucrările de Renaştere ca Orlando innamorato de 
Matteo Maria-Boiardo în care „giganţii” sunt numeroşi, unii având trup 
de reptilă, intrând în categoria balauri. Zambardo are păr de om, piept 
de leu, dinţi de lup, picioare de urs, gheare de grifon, bust, trup şi coadă 
de şarpe, aripi de păun (P.I.C.V.), alt dragon (P.II.C.]V), care mănâncă 
oameni, e un şarpe cu aripi. 

Cineva a presupus că balaurul este o amintire ancestrală a 
monştrilor din pleistocen.!? Un adevăr este aci în sensul biologiei 
primare ce înspăimântă pe omul trăind azi într-o faună mult mai ra- 
țională. Capacitatea de expansiune şi multiplicare a materiei vii fiind 
enormă,!+ natura se caracterizează în era terțiară şi secundară printr-o 
fantezie dezordonată, prin lipsa parcă a unei frenaţiuni a dezvoltării ce- 
lulare în sensul cel mai util adaptării unui organism. Formele organice 
prezintă o disproporţie flagrantă între masa corporală şi dezvoltarea 
centrilor superiori, iar apărarea se face simplist prin intimidare şi fără a- 
daptare prin reflecţie la condiţiile imediate. Balaurul e monstrul redus 
numai la reflexe pe care omul, înspăimântat întâi de aspectul lui străin 
geometriei frumosului, îl învinge uşor, cunoscându-i funcțiunea elemen- 
tară şi căutând îndeosebi să oprească procesul de refacere celulară. 

Balaurul se deosebeşte de zmeu prin aceea că este o reptilă 
gigantică cu mai multe capete. Deci, e un animal. Cu toate acestea, 
într-un basm ardelenesc dăm de un sat „locuit tot numai de bălauri”. Un 


1 V. Pârvan, Getica, Buc., Cultura naţională, 1926, p. 161, 337, 519 şi urm., 641 şi urm. 
12 Hoffmann-Krayer, Il, Dradhe. 

13 Wilhelm Bâlsche, Drachen, Sage u. Naturwissenschaft, Stuttgart, Kosmos, 1929. 

14 Marcel Prenant, Biologie et marxisme, Paris, Hier et Aujourd'hui, 1948, p. 75. 

voinic de şapte ani îi omoară aşa încât „pe uliți nu puteai mere că era tot 
sânge închegat”. Pe un balaur îl lasă viu şi-l leagă cu lanţuri de un 
perete, mă-sa îi dă drumul şi monstrul se duce la ea după cuptor 
(Frâncu şi Candrea, Pruncul şi călugărul). Sunt balauri zburători şi 
balauri nezburători care stau la Sfânta Vineri (Fundescu, Sfânta Vineri). 
Un balaur se încolăceşte pe tărâmul celălalt în jurul unui pom, voind să 
mănânce pui de zgripsoroaică (Ispirescu, Prâslea cel voinic şi merele de 
aur). Altul, tot acolo, se ridică spre un cuib nemăsurat de mare cu doi 
pui de vultur, de trei ori mai mari ca o dropie, spre a-i mânca. Un băiat 
scoate cuțitul de la brâu şi taie în două trupul, apoi îl ciopârțeşte, iar cu 
ciomăgelul îi fărâmă capul (N.D. Popescu, Omul de pe tărâmul celălalt). 
Balaurul, ca un fel de geniu al umidității, stă deseori într-un puț. 
Problema apei potabile e foarte acută în basm. Deci, într-un oraş, un 
balaur pândeşte în puț şi cere fieştecăruia câte o fată s-o mănânce pentru 
o găleată de apă. E un fel de-a spune că fetele sunt mai gustoase la carne 
sau că taxa nu e aşa de exorbitantă întrucât fetele sunt mai puțin 
estimate de părinţi decât băieții. Totuşi, când vine rândul fetei 
împăratului, acesta dă de ştire că hărăzeşte bogății nenumărate şi pe fată 
cui o va scăpa de iasmă. Acesta scoate capul din puț şi strigă voinicului 
venit să mântuiască fata: „Dă-te la o parte să iau darul”: Aşadar, un 
balaur poate vorbi. Voinicul îi retează capul cu o săgeată. Balaurul varsă 
pe gură otravă. Până seara, voinicul taie unsprezece capete şi, după ce-şi 
drege arcul rupt cu o şuviță din părul fetei, retează şi ultimul cap, 
leşinând apoi de osteneală. Puterile balaurului sunt inepuizabile, dar 
unilaterale, şi monstrul are un sistem de apărare cu desăvârşire reflex şi 
lipsit de invenţie spontană. Faptul că moare spre seară trebuie legat de 
condiţia în care mor în general ființele telurice. Ele sunt întărite de 
puterea solară, răceala nopții fiindu-le fatală (Fundescu, Balaurul cu 
douăsprezece capete). Câmpan verde şi frumos întâlneşte în codru trei 
balauri, unul încolăcit de trei ori, altul de şase ori, altul de douăsprezece 
ori, în jurul câte unui foc, respectiv de trei, şase şi doisprezece stânjeni. 
Aceştia sunt stăpâni pe lighioane şi vorbesc (Al. Antimireanu, Câmpan 
verde şi frumos). Balaurul se hrăneşte adesea cu oameni. „A fost odată 
într-o țară un balaur mare, nevoie de cap. El avea şapte capete, trăia 
într-o groapă şi se hrănea numai cu oameni. Când ieşea el la mâncare, 
toată lumea fugea, se închidea în case şi sta ascunsă până ce-şi potolea 
foamea cu vreun drumeț pe care-l trăgea aţa la moarte” (Ispirescu, 
Balaurul cel cu şapte capete). Omorârea lui e relativ uşoară. Voinicul se 

repede curajos cu sabia goală şi hârşt un cap până la şase capete. Apoi, 
mai făcând o sforțare, taie şi al şaptelea cap din care curge un sânge 
negru ce stinge focul, lucru foarte neplăcut deoarece în basm există şi 
problema gravă a focului. Voinicii care pândesc balaurul se leagă să 
privegheze pe rând, ca şi vestalele, focul, iar cel care îl va lăsa să se 
stingă să fie omorât (ibid.). Un fenomen de multiplicare nemaipomenită 
întâlnim la balaurul din fântână pândit de Măr. Câinii se preumblă 
neîntrerupt în jurul stoborului fântânii, râcâind cu picioarele în pământ 
şi schilăind. Din fântână ies stropi. Poporul fuge. Se iveşte un cap, Măr îl 
taie, se fac trei în locu-i, dar câinii apucă fiecare câte un cap, el taie 
vârfurile limbilor şi le pune în buzunar, din capete ies trei şerpi, câinii îi 
sfâşie. Retează toate capetele inclusiv al şaptelea din care se fac nouă 
capete şi nouă şerpi mari. El calcă cu picioarele doi, apucă cu mâna doi, 
mai rămân doi care sar spre capul lui. Se luptă cu ei până ce câinii 
termină cu ceilalți (Ret., Măr şi Păr). Balaurii prin înfăţişarea lor fioroasă 
sunt puşi nu rareori să păzească hotare, grădini. Astfel, o „grădină 
foarte frumoasă, de nu te puteai mira de ea”, unde sunt mere de aur, e 
păzită ca şi aceea a Hesperidelor de un balaur (Frâncu şi Candrea, 
Pruncul şi călugărul). Un prunc de şapte ani luptă până-n seară cu el 
până ce trece un corb croncănind care întreabă, din proprie inițiativă: 
„Către cine să țin?” Balaurul făgăduieşte mere, pruncul stârv, corbul 
înmoaie aripile în mare şi le scutură deasupra voinicului care vâră 
balaurul până în grumazi în pământ şi-i taie capul (ibid.). O împărăție 
este jur împrejur mărginită cu o prăpastie, dar peste prăpastie se află 
“ aruncată o singură punte la care veghează un balaur „cu trei capete, cu 
nişte feţe grozave, cu-o falcă-n cer, cu una în pământ”. Feciorii 
împăratului se duc pe rând să aducă tatălui lor apă de la fântâna Zânei 
Zorilor. Întâiul nu se întoarce acasă, al doilea la fel, al treilea, Petru, 
găseşte că balaurul avea acum şapte capete. Balaurul aruncă foc din 
toate şi voinicul se întoarce acasă revenind pe un cal năzdrăvan. 
Balaurul are acum douăsprezece capete pline de văpaie. Murgul 
sfătuieşte pe Petru să scoată sabia, să se înțepenească în pinteni şi când 
va fi deasupra balaurului să taie capul cel mare, să şteargă cu mâneca 
sabia de sânge şi să o bage în teacă. Aşa face voinicul şi trece puntea (|. 
Slavici, Zâna Zorilor). Mult mai simplu omoară pruncul ultimul balaur 
rămas pe lume după exterminarea balaurilor din sat. Se schimbă în 
“porumbel, zboară la mamă-sa, intră pe fereastră şi aruncă merele de aur 
ce şedeau nevăzute într-un podişor. Monstrul se apleacă să le ia, 

voinicul îi taie capul cu o sabie rămasă de la tată-său pe perete (Frâncu şi 
Candrea, Pruncul şi călugărul). Un voinic luptă pe tărâmul celălalt cu trei 
fraţi balauri. Întâiul cât butia de gros, cu capul zburând pe sus ţinut de 
două aripi năprasnice şi cu coada târându-se pe pământ, prăpădind tot 
pe unde trece. Când Făt-Frumos îi taie capul, balaurul varsă un sânge 
otrăvit care îneacă livada şi pe vrăjmaş şi, dacă acesta moare din pricina 
aceasta, balaurul învie din sângele său. Deci voinicul zboară îndată pe 
calul năzdrăvan. Al doilea balaur are trei capete. Din gura capului drept 
suflă foc uscând tot ce găseşte în cale, cu gura capului stâng îngheaţă 
totul, cu capul din față adiază tocmai cum e bine ca să crească şi să 
înveselească verdeața. Al treilea e o namilă cu şapte capete care 
împunge şi cu limbile. Făt-Frumos se urcă pe gâtul şarpelui şi-i retează 
şase capete. Rămas cu un cap, balaurul se bate cu Făt-Frumos în luptă 
dreaptă, voinicească, „zi de vară până în seară”. Calul prefăcut într-o 
păsărică aduce voinicului o picătură de apă în cioc şi balaurul e băgat în 
pământ până la gât şi decapitat (N.D. Popescu, Fata din dafin). Toţi aceşti 
trei balauri sunt pe tărâmul celălalt. Se întâmplă ca balaurul să fie un om 
năzdrăvan ori blestemat, metamorfozat. Un balaur cu un cerb în gură 


întâlneşte pe fata-cătană. Cerbul se roagă să-l scape din gura fiarei care 


de trei zile nu-l poate înghiți. Balaurul cere fetei să lovească coarnele 
cerbului „că eu multă bunătate ţi-oi face”. Fata-cătană ascute sabia şi 
loveşte coarnele cerbului, pe care balaurul îl înghite (Ret., Din fată - 
fecior). Balaurul care a înghiţit cerbul este feciorul împăratului Roşu şi a 
fost blestemat de taică-său şi de maică-sa fiindcă nu i-a ascultat. De 
douăzeci de ani se necăjeşte astfel, iar acum se întoarce de trei ori peste 


cap şi se face „un drag de fecior de nu era pe sub soare mai frumos” 


(ibid.). 

Într-o baladă, care e de fapt un basm, un voinic merge la puţul 
porumbului auzind că se fac banii la câmp, nearaţi, nesemănați. Se culcă 
şi visează că, bând apă, un şarpe îl înghite pe jumătate, neputându-l 
trage pe gât din pricina baltagelor ferecate, a cuţitelor ascuţite, a 
paloşelor ruginite, a pistoalelor. Țipând în gură de şarpe, îl aude un 
voinic. Victima cere ajutor, şarpele îl pofteşte să îşi vadă de drum, căci 


voinicul pe care-l mănâncă a fost blestemat de mamă-sa când îl alăpta cu 


vorbele: 
„Culcă-te, alină-te, 
Şarpele sugă-mi-te.” & 

Voinicul dă foc câmpului, şarpele îngrozit lasă pe cel înghițit şi se 
ia după celălalt care îl taie de pe cal, în goană, în şapte bucăţi. Pe cel 
mântuit, voinicul îl duce la stână şi-l vindecă cu „baie” de zer, 
prinzându-se frate de cruce cu el şi omorând şerpii împreună, pe unde-i 
întâlnesc (Const. N. Mateescu, Şarpele, C. L. XXX, 189%, vol. II, p. 
196-198). Desigur, acesta e un şarpe propriu-zis, dar, fiindcă întocmai cu 
balaurul-şarpe care se căzneşte a mânca un cerb e un monstru 
răufăcător, îl punem la acest paragraf. 

Balaurul ţine de registrul hydric, dar şi cu manifestări pirice, 
simbolizând probabil pătura acvatică şi răbufneala vulcanică şi infernală 
a subsolului, fără raport la materia organizată în cristale. EI este prin 
definiţie distrugător şi rău şi, spre deosebire de zmeu şi de şarpe, 
totdeauna ostil omului. Caracterologic el reprezintă vrăjmaşul eroului, 
piedica în drumul său, opreliştea la punte, spaima ce te face să eziți şi să 
te întorci din drum. 


URIAŞI 


NOVAC, STRÂMBĂ-LEMNE, SFARMĂ-PIATRĂ, 
BATE-MUNȚII-N-CAPETE, FLĂMÂNZILĂ, 
SETILĂ, GERILĂ, OCHILĂ, FUGILĂ 


Uriaşii, de la Goliath, până la Morgante maggiore şi Gargantua, 
sunt figuri mitologice prea curente ca să mai insistăm asupra lor. Geniile 
din O mie şi una de nopți au staturi colosale. 

Un uriaş, frecventând îndeosebi spațiul oltenesc şi sârbesc, este 
Novacul. Acesta are „darul de a culca la pământ o oaste întreagă” 
făcând-o movilă pe care se aşază. George cel viteaz alege din prăvălia 
fierarului, la care intrase ucenic, „o sabie rămasă de la Novaci” cu care 
omoară Scorpia (Ispirescu, George cel viteaz). Novacul e antropofag. 
Rămânând fără iască şi amnar, un păcurar se ia după o lumină mare ce 
tot creşte pe un vârf de munte. Acolo, la un foc de nouăzeci şi nouă de 
care de lemne, găseşte un Novac de trei palme după cap din care puteai 
face zece ca păcurarul. Îi cere cremene şi iască sau un tăciune. Novacul 
„Care era un mâncător de oameni” pretinde o poveste să-l adoarmă. 

„Dacă nu-i va spune, îl va mânca, iar pielea de pe corp „0 va pune la cele 
o sută ce le mai avea legate pe o funie şi încins peste mijloc cu ele”. 
Păcurarul nu poate spune minciuna, iar Novacul îl îmbucă cu poftă. „Şi 
pârâiau oasele în gura Novacului ca săbiile din gard”. Pleacă fratele al 
doilea, care o pățeşte Ia fel. În fine, merge cel mic, Liman „viteaz mare”, 
„un glumici şi un şăgaci de nu-i afli păreche”, şi-i spune minciuna. 
Novacul adoarme şi voinicul îl loveşte cu toporul în frunte, apoi ia un 
tăciune aprins „pe umere” şi se întoarce acasă. Mai târziu, când se duce 
la locul unde fusese Novacul, află „un lac mare cu apă limpede de se 
vedea până în fundul lui. Şi văzu Liman în: fundul lacului, în loc de 
pietri, căpățânile de oameni pe care le belise Novacul. Iar din fundul 
lacului, ieşea un clocot drept în sus, apoi gemete şi suspinuri ale celor ce 
au fost şi nu mai sunt” (G. Cătană, Liman Viteazul). Novacul e aci un 
fenomen geologic vulcanic, explicat fabulos, aşa cum Aetna acoperă pe 
gigantul Enceladus (Aeneis, III, v. 578-580). Legendele circulând . în 
Oltenia nu sunt mai moderate. Novac e „un viteaz mare” din Sârbia, 
„Un jidove”, „un om din Turcia”, unul „din satu Novacu”, un „om țapăn 
şi cu coraj”, „o nămetenie de om cât toate zălele”, un om de demult 
numit Staro-Novac, „aşa de puternic încât ridica în braţe un plug cu doi 
bivoli”, un om mare grozav, cu un fiu numit Gruia, de unde comuna 
Gruia, „un om năzdrăvan”, cu o fată care întâlnindu-se cu un plug cu 
patru boi l-a luat în poala şorțului. Pe fata Voichiţa au furat-o turcii şi 
Gruia a omorât pe turci şi a adus pe soru-sa. Ca să scape de acest uriaş, 
Dumnezeu a dat potopul şi el a pus un picior în Carpaţi şi unul în 
muntele bulgăresc şi, vrând să bea apă, s-a aplecat şi s-a înecat, fiind şi 
un vânt mare pornit de Dumnezeu. Muntele Retezatului se cheamă aşa 
fiindcă Novac şi-a încercat pe el cuțitul să vadă dacă taie, Pe un şarpe 
venind de la Vârciorova pe dealul Obedinului, lângă Craiova, şi 
mâncând oameni, Novac l-a ochit cu harcu şi l-a lovit. În fugă, şarpele a 
despărţit Jiul în două, iar Novac alergând după el a răsturnat copacii din 
rădăcină, de unde vorba „Brazda lui Novac”. Apoi şarpele intră în . 
vizuina lui lângă Vârciorova şi a început să iasă de acolo muşte (adică 
aşa-zisele muşte columbace). Şarpele, zis şi balaur, se făcea om, şi seara 
se băga în coş şi fura o fată. Novac caută toți munții de Ja Severin până 
la Jii, găseşte o fată într-o peşteră, loveşte balaurul în şira spinării, acesta 
se bagă în Dunăre, de unde ies muşte. Novac ridică în brațe un plug cu 
doi bivoli şi, auzind că pământul şade pe furci, a pornit cu plugul o 
brazdă mergând tot spre apus, răsturnând munții în cale, şi cât a mers 

nu se ştie. Fiul său Gruia a vrut să se însoare, dar fata „mare şi voinică” 
n-a vrut să-l ia decât dacă o biruie în luptă. Gruia n-a izbutit, bătrânul 
Novac s-a luptat el şi a dovedit-o, iar fiu-său de supărare a plecat în 
Turcia unde a fost băgat la închisoare. Şarpele săgetat s-ar fi întors să 
treacă Dunărea şi a fost prefăcut de Dumnezeu în stei de piatră acolo 
unde „face apa săltătura”.15 Evident, şarpele antropofag, cu care luptă 
Novacul intră în definiția balaurului, a hidrei. 

Novacul apare ca o namilă bună la suflet. La fel sunt şi alți uriaşi. 
Doi băieți în căutarea babei din smârcurile mării dau de un uriaş culcat 
cu capul pe marginea mării şi cu picioarele pe cealaltă margine. De 
somn, i se lipiseră genele şi nu putea să deschidă ochii. Băieţii îi taie 
genele cu foarfecele. Uriaşul, drept mulțumire, îi ţine trei zile pe 
mâncare şi băutură. Fiindcă nu ştiu de smârcurile mării, îi îndrumă la 
fratele său mai mare, căruia şi aceluia i se taie genele. Uriaşii au moşie ca 
oamenii. Când baba din smârcurile mării ajunge la uriaş, acesta o 
goneşte: „Ho! ho! zgripțuroaica dracului, c-ai călcat pe moşia mea...” 
(Fundescu, Sora crivățului). La un foc mare, noaptea, în pădure, umblând 
după o presură care i-a furat un spic de aur, Parsion dă de un uriaş 
încolăcit pe lângă un foc ca un şarpe. Se bagă în mâneca sumanului 
uriaşului, adoarme ca un mort. Dimineaţa, când uriaşul se trezeşte, 
Parsion cade din mânecă. Uriaşul îl ia în braţe, îl duce acasă, îl pune în 
pat să doarmă, îl ia de suflet. Prin partea locului nu sunt fete, încât 
uriaşului n-are cine să-i facă de mâncare, să-i spele o haină (Ret., 
Voinicul Parsion). Crâncu întâlneşte în jurul unui foc şapte uriaşi, cărora 
le cere să-i dea un tăciune. Aceştia se învoiesc dacă le aduce pe cele trei 
fete ale lui Verde-împărat. Crâncu le scoate pe horn, însă pe uriaşi îi 
omoară (Ret., Crâncu, vânătorul codrului). Ajungând la Cetatea Zânei 
Zorilor, Petru dă de un pândar adormit de fluierul său fermecat şi aşa de 
lung încât oboseşte măsurându-l cu paşii. Îl trezeşte şi-l adoarme de trei 
ori ca să nu-l apuce cu palma uriaşul. A patra oară, îi leagă degetele mici 
laolaltă şi făgăduieşte năzdrăvanului să lupte cu el dacă îl trece un râu 
lat şi adânc, păzit de câte patru lei de o parte şi de alta. Namila jură, dar 
vrea să turtească cu o lovitură pe Petru. Trei zile şi trei nopți se luptă, 
Petru îl vâră în pământ până la grumaz pe uriaş, care făgăduieşte să-l 
treacă pe punte. Petru îi leagă mâna stângă de piciorul drept, îi bagă o 


15 C.S. Nicolaescu Plopşor, Din legendele lui Novac în „Conv. lit.”, LIII, 1921, p. 166-167; 
291-293; 771-773; 872-874. 

năframă în gură, merg la râu, namila păşeşte cu un picior de o parte şi 
cu altul de cealaltă şi trece pe Petru în palmă. Voinicul cântă din fluier 
şi-l adoarme (|. Slavici, Zâna Zorilor). Acest uriaş, deşi viclean, e totuşi 
un paznic credincios. 

Dăm şi de uriaşi monoculari, antropofagi, un soi de ciclopi, dintre 
care unul e păcălit în felul cum Ulysse scapă de Polyphem (falsificația 
din partea editorului nu-i exclusă). Voinicul ajunge la un foc într-o 
peşteră unde trăiesc „oameni uriaşi cari aveau numai câte un ochi în 
frunte”. Cere foc. Ei îl leagă. Pun un cazan la foc, pregătindu-se să-l 
fiarbă. Aud un zgomot, ies, lăsând un bătrân. Unchiaşul dezleagă pe 
voinic ca să-l bage în cazan. Viteazul îl orbeşte cu un tăciune şi, 
punându-i piedică, îi face vânt în cazan şi fuge (Ispirescu, Balaurul cel cu 
şapte capete). 

Foarte frecvenți în basm sunt câţiva uriaşi cu puteri anormale care 
se fac bucuroşi frați de cruce cu voinicul. Unul este Strâmbă-Lemne. 
Vişin merge în pădure să-şi taie un lemn ca să dreagă arcul. „Îndată ce 
s-apucă să taie, începu a se strâmba toate lemnele”. 

„- Căci nu găsesc eu pe acela care îmi face astfel de neajuns! zise 
voinicul. 

- Tu eşti Vişine? - întrebă cineva. 

- Eu, răspunse. 

- leşi afară să ne luptăm...” 

Vişin e vârât în pământ până la genunchi, bagă pe Strâmbă-Lemne 
până la umeri şi scoate paloşul să-i taie. Uriaşul cere să fie cruțat şi se 
face frate de cruce cu voinicul. Va să zică, namila are un anume umor, 
oarece laşitate în fața morții şi se învoieşte uşor să slujească unui voinic. 
Vişin merge la un râu să bea, apa începe a se tulbura, întreabă cine 
tulbură râul, răspunde Fărâmă-Piatră, după care urmează, ca mai sus, 
luptă ameninţare cu paloşul, împăcare şi frăție de cruce (Fundescu, Cei 
trei frați de cruce). De obicei, fraţii de cruce sunt de folos viteazului când i 
se cer anume munci grele. Aci, în afară de aceea că merg la vânătoare cu 
Vişin, Strâmbă-Lemne şi Fărâmă-Piatră se dovedesc inutili şi lipsiţi de 
credință. Găsind trei zâne, voinicul dă pe două din ele de neveste fraților 
de cruce şi pleacă cu ei spre tărâmul celălalt, când trei zmei le fură. Vişin 
se lasă pe funie, găseşte zânele, le pune într-un burduf ca fraţii să le 
tragă sus, apoi, bănuitor când e să se urce şi el, aşază în burduf un 
pietroi cu căciula lui deasupra. Fraţii de cruce trag funia până la 
jumătate şi-i dau drumul. Vişin iese cu ajutorul unei păsări şi omoară pe 

Strâmbă-Lemne şi Fărâmă-Pietre. În alt basm, fraţii de cruce sunt trei: 
Cârnă-Lemne, Sfarmă-Petri şi Bate-munţi-n-capete. Agheran ajunge 
„într-o pădure mare, mare de părea că n-avea nici început, nici sfârşit” şi 
în care nu era nici un lemn drept, ci toate cârne. Aude un glas 
văietându-se. Este năzdrăvanul Cârnă-Lemne care se vaietă că nu mai 
sunt lemne drepte în pădure. Cheamă la luptă pe Agheran, acesta îl 
bagă atât de adânc în pământ că „ar fi trecut prin pământ încolo dacă 
nu-l apuca mai de grabă de păr ca să-l ţie pe loc”. Se fac fraţi de cruce. 
Mergând cei doi, le trec bolovani pe la urechi ca săgețile. Văd un om de 
zece ori mai nebleznic (uriaş) decât Cârnă-Lemne. "Ținea două steanuri 
de piatră, unul într-o mână şi celălalt într-alta, şi le izbea până le 
sfărâma, iar bucăţile săreau la trei poşte depărtare. Când vede pe cei doi, 
se cam înfricoşează, dar nu-şi dă frica pe faţă, dă o dată cu pumnul 
într-un deal de piatră de se face dealul folturi, apoi pofteşte pe Agheran 
la luptă. Se bat două zile şi jumătate şi se fac fraţi de cruce. Mai încolo 
dau de doi munţi mari cât Găina din Tara Moților, „numai că se bat în 
capete”. Sfarmă-Petri zice că „acele lucruri mişcăcioase îs urechile 
pământului” şi nu se bat de voia lor. Cineva se joacă cu ele. Într-adevăr, 
dau de un om de zece ori mai uriaş ca Sfarmă-Petri şi de o sută decât 
Cârnă-Lemne. Acesta din urmă era cât pe ce să leşine de frică, 
Sfarmă-Petri se ascunde în spatele lui Agheran. Năzdrăvanul Bate-mun- 
ți-n-capete se luptă trei zile şi trei nopți cu voinicul, apoi aceştia se fac 
frați de cruce. Cei patru frați de cruce ajung într-o pădure frumoasă 
plină de tot felul de jigănii şi pe un câmp din mijlocul lor îşi fac case. 
Sfarmă-Petri grămădeşte piatră pentru zid, Cârnă-Lemne aduce lemne 
pentru acoperiş. Bate-munţi-n-capete mătură câteva dealuri să se vadă 
mai bine-n laturi. Totul se isprăveşte în trei zile. Încep să meargă la 
vânat câte trei, unul rămânând acasă să gătească. Rămâne întâi 
Cârnă-Lemne care, după ce sfârşeşte de gătit, ca să-i treacă vremea, se 
apucă să mai cârnească nişte fagi cât butia de groşi. Vine zmeul Salcotea 
şi-i mănâncă din prânz. A doua zi, rămâne Sfarmă-Petri ca socaciu şi 
face un prânz „de-ți lasă gura apă”, a treia zi rămâne Bate- 
munţi-n-capete care face un prânz „de şi sora soarelui putea să mănânce 
din el”. În amândouă cazurile, Salcotea mănâncă din bucate şi 
Bate-munţi-n-capete se sperie atât de grozav, de nu zice nici cârc. 
Agheran care a rămas şi el a patra zi şi a repezit pe zmeu afară, 
apucându-l întâi de barba cea popească, desghirând un fag gros şi 
strângându-i barba în crăpături încât zmeul fuge cu fag, cu tot, pleacă 

spre buricul pământului cu cei trei. Cârnă-Lemne făcea cale prin pădure 
zvârlind în toate părțile copacii, Sfarmă-Petri ferea din cale steanurile de 
pietre, Bate-munți-n-capete făcea drum prin munte. Agheran se lasă în 
jos pe tărâmul celălalt, după Salcotea, uriaşii rămân afară. Împuşcând pe 
zmeii Aram, Argințan, Aurar, Aghemant, iar împăratul: Salcotea 
plesnind, Agheran ia patru fete de zmei, Potoroanca, Piţula, Galbina şi 
Sclipicioasa, şi le pune pe rând într-o corfă legată de funia de la buricul 
pământului. Cele dintâi fete sunt hotărâte drept neveste fraților de 
cruce, Sclipicioasa e a lui Agheran. Când se'lasă corfa pentru voinic, 
acesta având îndoială asupra credinței uriaşului, leagă de corfă nişte 
bolovani şi pune înăuntru calul cu opt picioare care se face praf când 
uriaşii, văzând că Sclipicioasa e mai frumoasă, se fac că le scapă funia. 
Agheran, urcat sus cu ajutorul unei „bujigoaie“, omoară pe cei trei frați 
de cruce. Nu mai puțin aceştia rămân nişte eroi simpatici şi comici, 
puternici şi totodată naivi (Frâncu şi Candrea, Agheran Viteazul). Fiul oii 
se întâlneşte şi el cu un om cât un deal care strâmbă toate lemnele, 
prinzându-le de vârf şi plecându-le la pământ. „Fagii şi brazii cei mai 
obli şi mai groşi îi strâmba de-i făcea gânji”. E Strâmbă-Lemne care se 
bate cu Fiul oii şi, învins, se face frate de cruce cu el. La un pârâu găsesc 
amândoi apa turbure, merg şi mai în sus pe pârâu, apa e şi mai turbure. 
La izvor dau de un uriaş care tot lua câte o stâncă în palme, o măcina 
între degete cum sfarmă cineva mămăliga la puii de găină şi arunca. 
sfărâmitura în pârâu. Urmează luptă cu Sfarmă-Piatră şi frăție de cruce. 
De notat că uriaşii jură pe crucea paloşului, semn că sunt creştini. Pe un 
munte în sus nu se mai pot ţine pe picioare, fiindcă muntele se clatină 
sub ei. Văd un om cu un picior pe un munte şi cu celălalt pe alt munte şi 
spre care parte se pleca, într-acea parte se plecau şi munții. Urmează 
lupta între Fiul oii şi Scutură-munți şi frăție de cruce. Şi aceşti ortaci 
trădează pe Fiul oii, trăgând funiile când acesta se află pe tărâmul 
celălalt, însă fără consecințe funeste pentru ei (Ret., Fiiuțul oii). Într-o 
pădure, un băiat orfan, căutând o cracă groscioară şi dreaptă ca să se 
apere, constată că toate crăcile „erau strâmbe şi sucite” şi exclamă: „Ei, 
ce lemne strâmbe”. „Deodată, ieşi din pădure un om urât şi pocit, 
cocoşat şi cu mâinile şi picioarele sucite”. E Strâmbă-Lemne cu care 
voinicul se face frate de cruce fără luptă. A doua zi la un izvoraş 
constată: „Îh, ce apă rea!” 

„” lată-mă, ce vrei cu mine?” zice „un om gălbinicios, cu părul 
roşcat şi cu barba ascuțită, ieşind din izvor”. Se prinde şi cu el frate de 

cruce. Pe seară, intrând într-un gât de munte, „începură a se împiedica 
la fiecare pas de o mulțime de bolovani şi aşchii de piatră care 
_ acopereau toată faţa unei poteci pe care treceau. „În, ce mai de pietre 
sfărâmate!” zice el. 

„— Aici sunt, iată-mă că viu, răspunse o namilă de om urât ca 
păcatul ieşind dintr-o peşteră şi alergând spre ei”. Se fac fraţi de cruce. 
Şi de data aceasta, uriaşii trădează. Voinicul merge pe tărâmul celălalt, 
ia o fată închisă de un zmeu într-un palat, frații de cruce o ridică sus 
după ce au renunțat să se coboare ei înşişi, înăbuşindu-se, dar dau 
drumul pietroiului pus' de încercare de băiat. Fraţii de cruce se dau 
"drept mântuitorii fetei, împăratul aflând apoi adevărul le va tăia capul 
(N.D. Popescu, Omul de pe tărâmul celălalt). 

Făt-Frumos dă de „un om care bea apă de la nouă scocuri de mori 
şi se vaită că n-are ce bea”, care nu-i decât clasicul Setilă; de altul care 
mânca pâinea de la nouă cuptoare şi se văita că moare de foame 
(cunoscutul Flămânzilă); de un om „care sărea din munte în munte cu 
nouă pietre de moară legate de picior, şi se plângea că n-are ce sări” 
(Fundescu, Spaima zmeilor). Aceşti uriaşi sunt folositori voinicului în 
muncile pe care le îndeplineşte şi nu fac nici un act de trădare. Țugulea, 
trimis de împărat să-i aducă pe fata împăratului Stririlor, întâlneşte pe 
Flămânzilă, zis şi nenea Flămândul, un om care striga că moare de 
foame umblând după şapte pluguri şi mâncând brazda. Dă apoi de 
Setosul, un om în gura căruia curgea apă de la nouă fântâni şi tot striga 
că moare de sete. Când să treacă nişte munţi, dă de „un om cu două 
pietre de moară de picioare care sărea din munte în munte şi, când 
fugea, iepurele pe spinare netezea şi striga că n-are loc unde să fugă”. 
Dau ochi şi cu nenea Mustăţea, adică de Gerilă, un om cu o mustață albă 
şi una neagră, cu nouă cojoace, care striga că moare de frig deşi era la 
nămiezi şi soarele ardea ca în luna lui Cuptor. Le iese în cale şi 
Săgetătorul (sau Ochilă), un om care se uita în sus cu un arc în mână 
voind să doboare cu săgeata un țânțar ajuns sus la vântul turbat. 
Țugulea îi ia pe toți cu el şi la împărat, cu ajutorul lor, îndeplineşte 
munci grele (Ispirescu, Țugulea). Petre, coborând pe cealaltă lume ca un 
Aeneas sau Dante, are câteva viziuni infernale. Trece pe lângă un om 
acoperit cu nouăzeci şi nouă de ţoluri noi nouțe şi tremurând de frig, un 
om acoperit cu un ţol rupt şi subțire pe care ploua cu zăpadă şi zicea că-i 
e cald, un om aşezat cu spatele pe pământ pe care două slugi îl îndopau 
ca pe o gâscă şi se văita că e flămând (Ret., Vizor, craiul şerpilor). Însă aici 

„e vorba de simple sancţiuni divine. Tudorel întâlneşte şi el „o namilă de 
om, lungă şi groasă”, care stă „cu un picior pe-un deal, iar cu celălalt pe 
alt deal, iar cu gura suge şi seacă toate izvoarele din cale, şi răcneşte 
de-ți ia auzul că plesneşte de sete. E Potopul apelor. Mai dau de „altă: 
drăcie de om” stând „tolănit peste şapte văi cu urechea la pământ” şi 
ascultând „tot ce se petrece în măruntaiele pământului şi până la 
cealaltă parte”. Un alt „tălălău gros şi lung nevoie mare” şedea tologit 
cu pântecele în sus şi se uita şi râdea singur de ceea ce vedea printre 
stele şi dincolo de dânsele. Tudorel îi pofteşte pe câteşitrei în alaiul său 
şi ei, ținându-se de mână „ca trei copilaşi cuminţi”, îl urmează fiind 
foarte adesea de folos. Potopul pământului soarbe apa de la nouă 
izvoare şi potoleşte jăraticul pământului, astfel încât Tudorel poate să se 
lase pe lumea cealaltă (T. Pamfile, Tudorel). Petru întâlneşte şi el pe omul 
care mânca pita de la nouă cuptoare şi brazda de la nouă pluguri, 
văietându-se că moare de foame (Flămânzilă), pe omul care bea apa de 
la nouă mori şi tot zicea că moare de sete (Săcilă), pe acela ce avea o 
piatră de moară în spate şi el avea numai un picior, dar pentru aceea 
fugea mai tare decât orice vietate şi se tot văita că n-are loc unde să fugă 
(Fugilă), de unul cu o puşcă pe care când o slobozea se cutremura 
pământul şi el tot zicea că nu pocneşte destul de tare şi că abia o aude 
(Pocnilă). Şi aceştia sunt de folos voinicului când Împăratul Roşu îi pune 
la probe grele: să mănânce mult, să bea mult, să aducă apă vie şi apă 
moartă, să doarmă într-o casă înroşită (G. Cătană, Împăratul Roşu şi 
Împăratul Verde). | 

Varietățile pot merge la infinit, esenţa rămânând aceeaşi. 

Strâmbă-Lemne (Tord-châne la francezi, Baumdreher, Holzkrumma- 
cher la germani, Vertodub la ruşi!S), Sfarmă-Piatră (Steinzerreiber, Felsen- 
kripper la germani,  Vertogor la ruşi), Bate-munţi-n-capete (Scutură 
munții), Apă rea, Gerilă (Moroz trezkum la ruşi) pot fi, mitologic, 
simbolizări ale forțelor şi anomaliilor naturii: păduri cu copaci crispaţi, 
eroziunea stâncilor, turburare de origine calcaroasă a apei, ger, seisme, 
dar totodată reprezintă puteri deficiente omului care ar dori să poată 
smulge pădurea, pisa piatra, reteza munţii, modifica temperatura. 
Orlando furioso produce admirație când, nebun, smulge copacii din 
pământ (C. XXIII, str. 135), începând cu un pin înalt: 

„E svelse dopo il primo, altri parecchi 


16 Lazăr Şăineanuu, op. cit., p. 560. 

Come fosser finocchi, ebuli o aneti; 

E fe'il simil di querce e d'olmi vecchi, 

Di faggi e d'orni e d'ilici e d'abeti.” 

Dificultăţilor în înfrângerea naturii, omul le-a răspuns înaintea 
maşinilor prin soluții mitologice. Flămânzilă, Setilă sunt păcate veniale 
ale omului pe care le-a personificat amabil Rabelais în Grandgousier, 
Gargantua şi Pantagruel. Numele acestuia din urmă e de fapt Setilă 
(„car Panta en Grec, vault aultant ă dire comme tout, & Gruel en langue 
Hagarene, vault aultant, comme altâr6...17). În 1532, fusese în Franţa o 
șecetă şi numele deveni popular şi din această pricină.18 De fapt, Setilă 
poate fi asimilat şi cu seceta. Ochilă (le tireur, le bon viseur) are acuitatea 
care ne lipseşte a simțului văzului. Namila care ascultă ce se petrece în 
măruntaiele pământului posedă o ureche fină, Fugilă (Attrape-tout) 
reprezintă un deziderat în ordinea deambulaţiei. Ei au perfecția 
simțurilor unor animale care, mai puţin dotate cu operaţiile cerebrale şi 
recunoscând superioritatea omului, se supun. Totdeodată, toţi laolaltă 
demonstrează capacitatea omului de a folosi însuşirile fiinţelor 
inferioare. | 


ALȚI MONŞTRI 


GHEONOAIA, SCORPIA, MUMA-PĂDURII, 
CIUTĂ-NEVĂZUTĂ, V ÂJBABA, JUMĂTATE-DE-OM, 
BĂTRÂNUL-DIN-MARE, MOŞUL-ORB, 
BARBĂ-COT, AGERUL-PĂMÂNTULUI 


Un monstru feminin este Gheonoaia. Făt-Frumos se pregătea să 
treacă o pădure când auzi o „ciocănitură groaznică”. Cu toate că cu 
nume de pasăre, e o uriaşă: „Şi când venea ea, nene, dobora copacii, aşa 
de iute mergea”. Calul se urcă deasupra ei, Făt-Frumos îi ia un picior cu 
săgeata şi e gata s-o lovească cu a doua, dar Gheonoaia se roagă de el s-o 


17 Oeuvres de maitre Frangois Rabelais, nouvelle &dition, Il, Amsterdam, Chez Henri 
Bordesius, 1711, ia A 
18 Jean Plattard, Etat present des tudes rabelaisiennes, Paris, 1927, p. 57 şi urm. 

lase în viață, făgăduindu-i că nu-i va face nimic. El, îndoindu-se, ea „îi 
dete înscris cu sângele său”, îl ospătă. Fiindcă geme de durere, voinicul 
îi pune piciorul la loc. De bucurie, Gheonoaia îl ține şi-l ospătează trei 
zile şi-i oferă de soție pe una din cele trei fete ale ei „frumoase ca nişte 
zâne”. Voinicul refuză. Gheonoaia fusese cândva femeie, blestemată de 
părinți, pe care nu-i ascultase, să se prefacă în pasăre (Ispirescu, Tinerețe 
fără brâneţe şi viaţă fără de moarte). Există în folclorul albanez un exemplu 
masculin - Ghion, cu ecouri în folclorul nostru.19 Totuşi, speculaţiile 
mitologice asupra prefacerii unui om în pasăre n-au nici o legătură cu 
creația acestor ființe fabuloase, deoarece Gheonoaia este un. monstru, 
Gheonoaia noastră are moşie şi e atât de rea încât nimeni nu calcă pe la 
ea fără să fie omorât. E grozav de mare. AN 

O soră a Gheonoaiei este Scorpia care şi ea are-moşie. Vrăjmăşia 
acestei surori e groaznică, „ele vor să-şi răpească una de la alta pământ”. 
Scorpia varsă foc şi smoală, vine ca vântul de iute şi, vărsând flăcări 
(deci se aseamănă cu balaurii), pârleşte iarba pe unde trece. Are trei 
capete şi e mai rea decât soru-sa. Făt-Frumos, ridicându-se călare 
deasupra ei, îi zboară un cap; ea se roagă, dându-i înscris cu sângele ei 
s-o ierte, şi ospătează pe Făt-Frumos care-i dă capul înapoi (Ispirescu, 
Tinerețe fără bătrâneţe). Calfa cea mare a unui cărbunar, fiind invidios pe 
George cel viteaz, minte că nu sunt cărbuni în făurărie şi-l trimite pe 
voinic la pădurea neagră să-şi facă. George „cu inima furată şi fără 
fățărnicie” îşi alege o sabie rasă de la Novaci, ia burduşe mari pentru 
cărbuni din două piei de bivol şi, ajuns la pădure, taie cu sabia o 
mulțime de copaci, punându-i grămadă şi dându-le foc. Atunci vine 
Scorpia care „tot sugea văzduhul, să tragă într-însa şi pe bietul George”. 
Acesta înfige sabia în pământ şi se propteşte în ea. Scorpia risipeşte focul 
cu coada, se repede asupra lui George, acesta smuceşte sabia din pământ 
şi taie scorpia în două. Scorpia fuge către o scorbură, voinicul se ia după 
dânsa şi-i taie capul din care curge o baltă de sânge mohorât. Viteazul se 
scaldă în sângele ei şi rămâne invulnerabil afară de un loc pe trup, şi 
aduce capul Scorpiei acasă într-un burduf, iar toți câţi o văd mor. Aci e o 
reminiscență a invulnerabilității lui Achile şi a însuşirii petrificatoare a 
Meduzei, dar se pune îndată întrebarea de n-avem de a face cu o 
falsificaţie (Ispirescu, George cel viteaz). O Scorpie ia inima unui voinic pe 
nume Calomfir, împăratul florilor. loviţă făt-frumos merge la Scorpie şi 


1 Tancred Bănăţeanu, Legenda Ghionului, Buc. 1946. 

o întreabă unde este inima lui Calomfir. Ea era la frate-său, peste nouă 
țări şi nouă mări. Ioviță găseşte pe fratele Scorpiei, îl despică, în el 
găseşte un iepure, în iepure o turturică, în turturică o cutioară şi în 
cutioară inima lui Calomfir (Şăineanu, Basmele române, p. 610). Sângele 
unei Scorpii cu trei capete vindecă un olog şi un orb, dându-i ochii scoşi 
(Ispirescu, Pasărea măiastră). Orbul aşază pe olog după uşa casei Scorpiei, 
el ascunzându-se după sobă, ologul taie capetele Scorpiei cu sabia, îşi 
lipeşte picioarele cu sângele ei cald şi unge cu sânge pe orb. Altă Scorpie 
are douăsprezece capete şi stă într-o pădure. Un voinic se luptă cu ea şi 
o omoară, sângele ei stinge însă focul (N.D. Popescu, Iutele pământului). 
O altă Scorpie îşi făcuse un iaz din capetele a o mulțime de oameni. Un 
băiat o răpune şi înviază morţii (Şăineanu, op. cit, p. 655). O 
baladă-basm vorbeşte de o Scorpie care stă în puț, în vreme ce frate-său, 
Samodia, amăgeşte oamenii. Doi coconi de domni vin pe rând să ia apă, 
Samodia în chip de voinicel se vaită către primul că i-au scăpat desagii 
cu galbeni în puț, sau către al doilea că primul i-a scăpat galbenii. 
Amândoi se vâră în puț şi Scorpia îi mănâncă. Al treilea cocon e 
avertizat de Mircea ciobănaşul. Samodia se face întâi balaur, ciobanul îl 
taie în şapte bucăți, Scorpia alarmată se repede din fundul puţului şi 
dând de gura paloşului se taie în două bucăţi (Const. N. Mateescu, 
Scorpia, C.L. XXX, 189, v. II, p. 82-94). 

O altă figură teratologică este Muma-pădurii (Buschgrossmutter la 
germani2). Busuioc, fecior împărătesc, se duce la vânătoare şi nu se mai 
întoarce. Siminoc, fiu de roabă şi un fel de frate fiindcă se naşte ca şi cel 
dintâi, prin efectul unui os de peşte mâncat de mamă-sa, în vreme ce 
împărăteasa mâncase din peşte, încalecă, ia ogarii, merge în pădure, dă 
de „muma-pădurii”, o fugăreşte. Ea se suie într-un copac. Siminoc 
descalecă, face foc, scoate merinde, dă ogarilor. Muma-pădurii zice că-i e 
frig şi că s-ar da jos, însă îi e frică de câini. Dă lui Siminoc o viță din 
cosiță să lege câinii. El pune cosița pe foc, iese un miros greu.: 
Muma-pădurii se dă jos, cere de mâncare. E antropofagă. „Eu voi să te 
mănânc pe tine”. Siminoc asmute câinii. Ea îl roagă să-i oprească, 
făgăduindu-i să-i dea pe Busuioc, cu cal şi ogari. Icneşte şi dă afară pe 
flăcăul mâncat, calul şi ogarii. Siminoc pune ogarii să o sfâşie (Ispirescu, 
Luceafărul de zioă şi Luceafărul de noapte). Muma-pădurii se poartă deci la 
fel ca baba-zmeoaică cu trei feciori ucisă de Păr. Trei frați pleacă, pe 


% Hoffmann-Krayer, |, Buschgrossmutter, Buschweibchen. 

rând, cu câte trei ogărei, după o fată de împărat furată de zmei. 
Muma-pădurii omoară pe cei doi mai mari, le scoate inima, o aruncă: 
într-o desagă, trupul azvârlindu-l într-o groapă. Fratele cel mic bate pe 
baba din pădure, scoate trupurile fraților din groapă, îi învie cu apă vie, 
iar pe Muma-pădurii pune câinii să o facă fărâme (Şăineanu, op. cit., p. 
419-420). Pipăruş Pătru şi Florea Înflorit ajung într-o pădure unde nici 
unul nu mai fusese. Dau de o casă, intră, o babă care sta cu picioarele la 
foc îi cheamă să se încălzească şi se urcă în pod să le aducă slănină. Cum 
iese baba, vine un şoarece care-i sfătuieşte să plece căci baba s-a dus să-şi 
ascută dinţii ca să-i mănânce, având în pod o piatră mare de moară. 
Flăcăii o iau la fugă. Baba este Muma-pădurii. Negăsind pe voinici în 
casă, ceartă şoarecele, se suie pe cuptor şi-l dărâmă, strică pereții, 
aleargă după feciori şi-i ajunge la casa Marţolii, mătuşa lui Florea. Cele 
două femei „se mâncară în dinți şi-şi smulseră părul, de gândeai că sunt 
două zmeoaice”. Nu se ştie cine a învins, căci voinicii au „mers aţă” la 
mama lui Pipăruş (Ret., Pipăruş Pătru şi Florea Înflorit). Lucrurile se 
întâmplă, de bună seamă, pe tărâmul celălalt, de vreme ce flăcăii se 
întorc „în lumea noastră”. Această babă antropofagă şi arțăgoasă are în 
fond prea puţină relaţie cu groaza forestieră. Ea e de fapt o femeie senilă 
căreia îi plac flăcăii, mulțumindu-se în condiţia ei să-i mănânce. Ea a fost 
drăguța lui Ciută-nevăzută. Se mai numeşte Ciuda-lumii, făcând 
aceleaşi lucruri, luând unui voinic o jumătate de inimă. „Eu am - explică 
ea - şapte inimi de la şapte voinici şi încă jumătate şi acea jumătate este 
a Voinicului florilor pentru că nu i-am putut-o lua toată. Aceasta îi 
găsi-o la mine în podul curții mele şi, dacă îi muia-o în vin şi îi da-o să o 
beie, apoi s-a prinde iarăşi la loc, cum a fost” (Şăineanu, op. cit., p. 616). 

Ciută-nevăzută este în unele basme tatăl Ilenei Cosânzene. Pipăruş 
şi Florea nemeresc la o casă în mijlocul codrului unde găsesc la război o 
fată țesând, pe „Ileana Cosânzeana, din cosiță Tuja-i cântă”. Voinicul 
începe a se drăgosti cu fata, nu fără teamă din pricina lui Ciută-nevăzută 
căruia „încă nici un om nu i-a ieşit în cale pe care să nu-l omoare”. Cum 
intră în casă, monstrul se bagă după cuptor cu o ulcică de leacuri din 
care, bând, se întărea de bătea zece voinici. Ileana dă ulcica celor doi 
flăcăi, aceştia o beau şi prind puteri. Soseşte Ciută, se repede la cuptor, 
nu găseşte leacurile. Văzând pe voinici, atât se turbură că-i „purta în 
palme ca pe nişte mere”. Voinicii îl fac ferfeniță (Ret., Pipăruş Pătru şi 
Florea Înflorit). 

Vâjbaba trăieşte în fundul iadului, Crâncu, având nevoie de un cal 
„ năzdrăvan şi aflând de la cumnatu-său, Lupul, că Vâjbaba are caii cei 
mai buni, pleacă să-i slujească un an (trei zile). Baba îi arată nouăzeci şi 
nouă de pari cu capete de om ca să-şi dea seama ce-l aşteaptă de nu 
slujeşte bine. Ziua va dormi, noaptea va îngriji de-o iapă. Când răsare 
soarele, să fie cu ea „că eu cu lapte de la iapa aceea îmi fac cafeiul”. Să 
n-o lase să fugă acasă la mânz că mânzul o suge şi, neavând lapte pentru 
cafeiu, baba îl va mânca pe voinic, iar capul i-l va pune în par. Baba are 
„0 fată care se face iapă şi, metamorfozându-se în cioară, miel, ghem, 
amăgeşte pe Crâncu. Totuşi, voinicul izbuteşte a căpăta un cal (Ret, 
Crâncu, vânătorul codrului). 

Pe un munte este moşia lui Jumătate-de-om călare pe jumătate-de 
iepure şchiop; şi cine calcă pe ea nu scapă nepedepsit. Aleodor, devenit 
împărat încă de copilandru, mergând la vânătoare, păşeşte, fiind dus de 
gânduri, pe pământul „pocitului de om”. Se trezeşte cu „pocitania 
pământului”, cu omul „cel slut şi scârbos”. Monstrul vrea să-l ia în 
robie, Aleodor propune luptă, slutul însă îi cere să-i aducă fata lui 
Verdeş-împărat. Se constată că pocitania nu-i aşa lipsită de omenie. 
Încredinţat că Aleodor îşi va ține cuvântul, îi zice: „Pasă cu Dumnezeu, 
şi să-ți ajute să vii cu izbândă bună”. Aleodor aduce fata lui 
Verdeş-împărat. Aceasta, văzând „pe acea iasmă, se cutremură de 
scârbă, şi nu voi să rămâie la dânsul”. Monstrul se dovedeşte susceptibil 
şi melancolic. Dizgraţiat de natură, după ce a uzat de forță prin Aleodor, 
trece la umilință. „Sluțenia de neom se topea de dragostea fetei, se 
lungea cu burta pe pământ şi umbla cu şoşele cu momele să înduplece 
pre fată a-l lua de bărbat”. În cele din urmă, crapă de necaz „cum de să 
fie el ocărât atât de mult de o cutră de muiere”. Povestitorul ia față de 
monstru o atitudine sarcastică, ceea ce înseamnă că nu înțelege tragicul 
condiției lui, osândind orice veleitate a infirmului de a se amesteca 
printre oamenii normali. Pocitania are puteri supranaturale (Ispirescu, 
Aleodor-împărat). După omorârea zmeilor, Făt-Frumos şi fata lui 
Roşu-împărat văzură pe câmp „o jumătate-de-om”. Fata zice: „acest om 
este de la tatăl meu”. Voinicul îl omoară. Când Făt-Frumos pune 
piciorul pe treapta dintâi a scării, omul învie şi-l cheamă iar la luptă. 
Făt-Frumos propune: „De vei mai învia, îţi voi da sabia mea şi mă vei 
tăia tu pe mine”. Monstrul e din nou tăiat şi când voinicul pune piciorul 
în treapta a doua a scării, învie. Făt-Frumos îi dă sabia şi jumătatea- 
de-om îl omoară, intră în casă, ia fata şi lucrurile şi se duce la 

Roşu-iîmpărat (Fundescu, Făt-Frumos şi fata lui Roşiu-împărat). Feciorul, 
înviat, merge la muntele Hiriului unde, la un lac de lapte dulce, este 
porcul în trupul căruia se află sufletul Jumătăţii-de-om. Magic, sufletele 
sunt impostoare! Făt-Frumos şi porcul scot buturugi din pământ şi 
zvârle unul în altul. Seara, porcul osteneşte. Voinicul ia repede două 
găleți de lapte din lac şi merge acasă. A doua zi mai de dimineaţă, lupta 
urmează şi mai înverşunată, voinicul omoară porcul, îl spintecă, găseşte 
în el un iepure, în iepure un cocoş şi în cocoş trei gândaci. La poarta 
împăratului omoară gândacii. Atunci, Jumătatea-de-om care este cel mai 
puternic la curte şi în oştire, se îmbolnăveşte, şi împăratul e alarmat. 
Făt-Frumos se leagă să nu-i omoare pocitania dacă-i dă fata (îbid.; 
variante în Şăineanu, op. cit., p. 673 şi urm.). Jumătate-de-om nu vrea să 
ofere foc la trei feciori de ciobani care-l găsesc pe rând frigând un om. 
Ca să nu-i frigă, le cere câte o minciună. Fratele cel mic îl amenință că 
„dacă va striga că minte îl omoară. Ceea ce se şi întâmplă având în vedere 
că ciobanul spune nişte scandaloase baliverne. Ciobanul îi trage una în 
cap şi-l omoară (Fundescu, O prinsoare). 
Uneori, ființa rea şi silvestră e un simplu bătrân. Aripă-frumoasă 
caută în pădurea blestemată un bătrân despre care i s-a spus că e mai 
„Viteaz decât el. Bătrânul îi arată o oglindă care îi ia puterile şi 
frumuseţea, îl doboară de pe cal şi-l închide într-o cuşcă de fier, pe cal 
vârându-l în grajd. A treia zi, bătrânul îi făgăduieşte puterile şi 
frumusețea dacă îi va aduce de muiere pe Ileana Cosânzeana. Avea 
astfel de-a face cu un senil erotic, captând femeia prin şiretlic şi violenţă. 
Voinicul aduce pe Ileana Cosânzeana pe care o pune să întrebe în ce-i stă 
puterea. După ce minte, căindu-se de a fi dat un pumn fetei, 
mărturiseşte: „La nouăzeci şi nouă de paşi e o peşteră, în peşteră se află 
un urs, în urs un iepure, în iepure o rață, în rață două muşte. În ele e 
puterea”. Aripă-frumoasă, scăpând din cuşcă şi redobândindu-şi 
virtutea prin faptul de a privi în oglindă, se suie pe cal, ia cuțitul cel 
mare al bătrânului, omoară ursul, iepurele, rața, scoate cele două muşte, 
pe una o striveşte cu palma, alta îi scapă: O găseşte totuşi pe jos şi o ia 
într-o cârpă. Lângă casă, vede abia târându-se pe bătrân care îl roagă să 
omoare şi cealaltă muscă să nu se mai chinuiască. Voinicul omoară 
musca, bătrânul cade mort (Ret., Aripă-frumoasă). 


21 Sir James George Frazer, Le rameau d'or, 6dition abregte, Nouvelle traduction par 
Lady Frazer, Paris, Paul Geuthner, 1923, : 

Un om oarecare pare moşul orb întâlnit de Vişin, însă, fiindcă el 
trăieşte pe tărâmul celălalt, înseamnă că este o ființă neobişnuită şi, 
într-adevăr, e un uriaş mâncău. El mănâncă obişnuit un cazan de lapte şi 
unul de mămăligă. Când moşul lasă lingura, Vişin o ia şi mănâncă şi el. 
Lingura îi scapă, moşul aude, pipăie, dă de flăcău: „Al meu să fii, 
mojicule”. Bătrânului i-au luat ochii nişte „ele”. Are stare de două mii de 
oi şi trei mii de bivoli păziți de câini (Fundescu, Cei trei frați de cruce). 

Un unchiaş orb reîntâlnim într-un codru, probabil tot pe tărâmul 
celălalt de vreme ce sunt zmei în aceste locuri. Orbul din colibă mănâncă 
mămăliguță cu lapte dulce. Un fecior de împărat mănâncă şi el din lapte 
cu unchiaşul; băgând de seamă că i se sfârşeşte „leguma”, întreabă cine-l 
ajută la mâncare. Flăcăul spune. Unchiaşul îl „primeşte în slujbă”, îl 
trimite „cu turmulița” de oi la păşune, cu sfatul să nu treacă hotarele 
moşiei lui pe locul scroafei din lăcoviştea de lapte dulce. Voinicul se 
duce, taie capul scroafei şi ia viermii în care se află puterea zmeilor 
(Ispirescu, Poveste țărănească). 

Un unchiaş de pe tărâmul celălalt pare o copie de editor după cei 
de mai sus, completaţi prin Omul-cât-cotul. El are glas „miorlăit”, e o 
„pocitură de bătrân gârbov, cocoşat, cu barba de un cot şi cu 
sprâncenele de o palmă de-i acoperiseră ochii cu totul încât nu mai 
vedea; el era îmbrăcat în nişte trențe murdare şi urâte, vai de om, şi sta 
ghemuit înaintea unei ghimirlii de bordei şi dârdâia ca cum l-ar fi găsit 
tremuriciu”. Făt-Frumos îl tunde, îl pune la soare, îl ajută să meargă în 
bordei să pună masa. Apoi, amândoi se culcă. La întoarcere, Făt-Frumos 
găseşte pe unchiaş praf şi fărâme la uşa colibei căci Dumnezeu îi 
îngăduise să trăiască sute de ani ca să ajute pe cel care avea să 
mântuiască fata din dafin (N.D. Popescu, Fata din dafin). 

Fiiuţul oii şi frații săi de cruce, Sfarmă-Piatră şi Scutură-Munţi, 
pleacă la vânătoare, lăsând acasă pe Strâmbă-Lemne să gătească. Acesta 
săgetează un țap sălbatic, îl pune să se frigă, un om-cât-cotul cu barba, şi 
cât şchiopul intră călare pe un iepure şchiop cu căpăstrul la chiotoare, 
rezemându-se într-un pai de secară. Spune că e un drumeț necăjit, atras 
de fiertură. Cere două bucături. Strâmbă-Lemne cugetă că „nimuricul” 
cât coada ţapului nu e în stare să mănânce friptura. Dimpotrivă, 
Barbă-cot (Omul-cât-cotul) o mănâncă cu Qase cu tot şi zice: 
bogdaproste. A doua zi şi a treia zi, rămân Sfarmă-Piatră şi 
Scutură-Munţi. Păţesc la fel. Apoi rămâne Fiiuţul oii să socăcească. 
Prinse un cerb, „îl beli, îl spălă şi curăți cum se cade”, îl puse la frigare. 

Vine o „buturugă cât o nucă”, „omul'cât şchiopul, cu barba cât cotul, pe 
un iepure şchiop călare cu căpăstrul într-o chiotoare, răzimat de un pai 
de secară”. Flăcăul îi taie oleacă de carne. Când se repede la cerb, îl 
apucă de barbă, îl duce afară, crapă vârful unui stejar şi-i vâră barba în 
crăpătură, lasă lemnul să se îmbine. Piticul intră pe buricul pământului 
cu stejar cu tot (deci este o ființă infernală), lăsând o brazdă pe unde 
târâse copacul, şi Fiiuţul oii se coboară şi el după el, găsindu-l la fata de 
aur, unde monstrul aruncă stejarul cu barbă cu tot în cuptor ca să scape. 
Însă voinicul îl omoară (Ret., Fiiuţul oii). Aproape la fel se poartă 
Tarta-cot-barbă-d-un-cot din alt basm. Fiiuţul oii e înlocuit cu 
Dunăre-voinicul. Monstrul fuge cu copacul la o gură de munte unde - 
este găsit cu două ulcioare, unul la cap şi altul la picior, în care se află 
apă vie şi apă moartă. Voinicul schimbă locul lor. Lovit, Tarta-cot bea 
din apa moartă şi moare, dând pe fata lui de nevastă voinicului 
(Şăineanu, op. cit., p. 574). Un rumân pierde biciul fermecat cu care 
putea vâri vitele. În vreme ce plânge, se pomeneşte cu „„Tarta-cot-bar- 
bă-d-un-cot călare p-o jumătate de iepure şchiop”, care scoate dintre 
firele bărbii un bicişor cât degetul cel mic. Plesnind din el, toate vitele 
intrară în nucă. Însă rumânul trebuie să-i făgăduiască „nădejdea... 
d-acasă”. La un puț, rumânul se întâlneşte c-un flăcău zdravăn şi frumos 
„care zice că se duce unde-l rânduise tată-său, la Tarta-cot. Rumânul 
lipsise mult de acasă şi nu ştia că nevastă-sa îi făcuse un copil. Flăcăul 
găseşte peste vreun an pe năzdrăvan, pe care începe „să-l iubească, să-l 
îngrijească şi să-i dea ce avea mai bun”, între care „un armăsar turbat”. 
Ținuturile lui Tarta-cot erau alături de ținuturile Dracului (Stăncescu, 
Sur-Vultur). În general, micul monstru e puternic, mâncăcios şi 
răstoarnă căldările. Într-o variantă macedo-română, Cot-barbă-şi-o-pal- 
mă-de-om devine cel mai mic şi mai voinic dintre trei frați care omoară 
tâlharii, care fierbeau în căldări treisprezece miei (Şăineanu, op. cit., p. 
572). Definiţia lui merge aci către aceea a voinicului îndeobşte. 

O monstruozitate enigmatică este Agerul-pământului. Un fecior o 
ia spre pădure să vâneze şi nu se-ntoarce decât seara. Pierde poteca, iese 
la un luminiş, găseşte un foc mare şi pe foc o crăcătiță din care ieşea un 
glas. Cu săgeata dă jos capacul crăcătiții. Pădurea hăuleşte, se arată 
şapte zmei care se sfătuiesc să omoare pe băiat fiindcă a dat drumul 
Agerului-pământului. Cel mai bătrân zmeu e de părere să fie lăsat cu 
viaţă ca să fure fata unui împărat după care umblau zmeii. Voinicul 
devenit mire, merge mai târziu după mireasa furată de un zmeu scăpat: 

„trecu păduri şi văi, trecu pustiuri, dumbrăvi, munți şi vâlcele până ce 
ajunse la un codru mai mare fără căpătâi”. Într-o poiană, isprăvindu-şi 
merindele, dă de cineva la un foc. Este Agerul-pământului care-i 
mulţumeşte că l-a scăpat de zmei şi-i dă sfatul să omoare întâi pe mama 
zmeului ca fiind o mare vrăjitoare (Ispirescu, Poveste țărănească). 

Într-un basm, Agerul-pământului e numit lutele-pământului, e un 
uriaş şi e de asemenea fiert de zmei într-un cazan. Un fecior îl scoate din 
cazan şi îi vindecă picioarele cu nişte buruieni (Şăineanu, op. cit., p. 333). 
Într-un alt basm (suspect), un flăcăiandru, mergând să ia un tăciune, 
ajunge la un foc pe care fierbea un cazan cu lapte ținut de toarte de Iute- 
le-pământului. Acesta era legat de nouă ani de către zmei. După ce 
omori zmeii, flăcăul dă drumul lutelui-pământului care răstoarnă în foc 
cazanul cu tot ce fierbea în el (N.D. Popescu, Iutele-pământului). 


DRACI 


Dracii apar nu rareori în basm ca protagonişti secundari şi, până la 
un punct, umoristici. Sunt şi ei organizaţi familial ca şi zmeii, având în 
primul rând o mamă. La iad, un copil orfan ajunge la crăiasa iadului a 
cărei casă e la poalele unui munte. E o babă bătrână, părând identică cu 
Vâjbaba, lungă, deşirată, seacă, neagră, „cu neşte dinți ca hecela şi cu 
unghii ca secerile“. Băiatul intră păstor la caprele ei. Baba este rea şi 
sfătuieşte pe un lup să aştepte pe fecior în vatra focului şi, când vine să 
ia foc în pripă, să-l tragă sau să-l apuce de picior de sub prag şi să-l 
mănânce. Câinii feciorului prind de veste şi în cele din urmă o întind şi o 
hăţesc, ea cade moartă şi „se văzu ieşind din ea un fuior de fum care se 
făcu muscă şi zbură spre fundul iadului. Aceea aruncă duhurile cele 
necurate pe astă lume, duhul lenei, al beţiei, al lăcomiei, al curviei, al 
clevetirilor şi alte duhuri de care sunt bântuiți oamenii cei răi” (Ret., 
Lupul cu cap de fier). Dracul are o fată, făcută cu o pământeancă. Un 
flăcău o fură dintre draci, o pune pe calul dăruit de Tarta-cot şi o scoate 
din iad (Stăncescu, Sur-Vultur). Dracul stă câteodată în fântână. Acolo se 
aruncă o muiere rea (Cătană, Neagra de la fântână). Dracii vin pe seară, 
bunăoară la orele nouă, în odaia în care un voinic doarme cu fata 
neagră, într-un palat, şi-l taie bucățele în trei zile consecutive, deşi 
voinicul le răspunde mereu „cu Dumnezeu”, fiind de trei ori înviat cu 


56 | d G. CĂLINESCU 
eg ei Da II IN cl i A ÎNÂRE e aat 


apă vie de către fată. La miezul nopții, dracii fug „de nu le vedeai 
călcâile” (Frâncu şi Candrea, Petru Cenuşotcă). Dracul poate să fie 
aparent generos numai în scopul de a câştiga suflete. Un frate sărac, 
după ce fratele bogat i-a spus: „Te poți duce dracului”, interpretând 
literal o figură literară, cere nevestei o turtă să meargă în căutarea 
dracului pe care crede că-l va găsi „în petri seci, în cleanțuri, că acolo îl 
mână vrăjitoriile”. Într-o „pustânătace”, „la nişte cleanțuri” înalte până 
la nori, bate cu boata într-un cleanț. Se deschid porți mari, doi arapi 
cornurați îl învață să ceară punga fermecată pe care o scuturi şi zici: 

„Pungă, punguliţă : 

Scoate bani pe guriţă 

Varsă blagă, 

Bani de aur şi de argint.” 

Arapii sună într-un corn de aur, îl iau pe om, îl pun într-un 
„hinceu” tot de aur, cu cai, frâie, zbici de aur şi zboară cu el la casele 
dracului. Acolo „se minună mult de ce văzu, că atâta blagă văzu el, aur, 
argint, pietri scumpe, de sta să nebunească nu alta”. Îl băgară în odaie, 
„soba lui Scaraoțchi” care şedea la masă cu prietenii. Zmeul cere punga 
fermecată, iar dracul i-o dă: „în schimb însă şi tu să-mi câştigi oameni 
pentru împărăția mea!" Omului i se fură de către o birtăşiță punga 
fermecată, merge iar la dracul, cei doi cornuraţi de la poartă îl învață să 
ceară boata ce o vede în cot după uşă. Sarsailă îi dă boata cu care bate pe 
birtăşiță şi-şi ia punga (G. Cătană, Doi frați). Doi frați se întâlnesc cu un 
popă care „nu era decât dracul curat” şi care se schimbase ca să fie 
întrebat. dacă dreptatea ori strâmbătatea e mai bună. Fireşte, diavolul 
spune că strâmbătatea, şi fratele care fusese de aceeaşi părere scoate 
ochii celuilalt şi-l lasă în mijlocul câmpului, luându-i carul. Tartorul cel 
mare împărțise întreg pământul în trei împărăţii, dându-le la trei draci 
mai împielițați. La întâlnirea împărățiilor, e un lac unde vin dracii să dea 
socoteală de isprăvile lor. Orbul se ascunde sub o luntre dintr-o 
scobitură de trunchi gros de plop. Vine tartorul cel mare. Unul din draci 
spune cum a pricinuit orbirea unui om, leacul hotărât şi neştiut de el 
fiind de a se spăla cu rouă. Dracul al doilea a secat toate puţurile (leacul: 
oamenii să slăiască fântânile în noaptea Învierii). Al treilea a îngheboşat 
pe fata împăratului (leac: scăldătoare cu frunze de plop în noaptea către 
Sf. Gheorghe). Omul se vindecă de orbire şi face cele două isprăvi. 
Merge şi fratele lui sub luntre, dracii îl dibuie şi-l omoară (T. Pamfile, 
Dreptatea şi strâmbătatea). Fiindcă un om a făcut ca o femeie rea şi 


Estetica basmului 57 
o 0 ei e ES A SS EEE EROI IOD, 


contrazicătoare să se arunce în fântână, un drac din acel puț îl 
răsplăteşte, făgăduindu-i să iasă dintr-o fată de împărat în care va intra 
pentru ca el s-o poată vindeca. Omul se duce la fata îndrăcită, dracul 
iese, împăratul dă vindecătorului fata drept nevastă şi jumătate din 
împărăție. Se îmbolnăveşte fata altui împărat, ginerele e din nou 
solicitat. E chemat şi la a treia fată, deşi dracul îi pusese în vedere „să nu 
cuteze să vină că va păți rău”. Ginerele spune că a venit numai să-i 
aducă vestea că Neagra din fântână a ieşit. Speriat, dracul fuge (G. 
Cătană, Neagra de la fântână). Există şi un diavol şchiop care aţine calea 
drumeţilor ca să le facă neajunsuri. Dracul scoate un cui din capul osiei 
de dindărăt al căruței lui Greuceanu şi-l aruncă departe în urmă. Îl 
îndeamnă pe Greuceanu să se ducă după cui şi-i fură paloşul uitat în 
căruță, apoi se dă de trei ori peste cap şi se face stană de piatră. 
Greuceanu, prefăcut în buzdugan, luptă cu dracul prefăcut în stană şi 
recapătă buzduganul (Ispirescu, Greuceanu). 

Dracii sunt proşti. Petru Cenuşotcă, stând pe un deal de cremene, 
aude în vale larmă şi înjurătură şi coborând dă de trei draci care strigau 
„Să trimeată D-zeu un înger să le împartă avuţia că, dacă nu, se face 
moarte”. Aveau o vestă, o pungă, o pereche de opinci miraculoase. 
Cenuşotcă se oferă să le împartă. Îmbracă lecrul (vesta), pune punga în 
buzunar şi opincile în picioare şi se face nevăzut, căci vesta are această 
putere (Frâncu şi Candrea, Petru Cenuşotcă). Într-o vâlcea, voinicul e 
furat de somn. Se deşteaptă auzind o gârâială de graiuri omeneşti. Trei 
draci se certau pentru o moştenire de la tatăl lor: o pereche de opinci, o 
căciulă şi un bici. Cu opincile treci marea ca pe uscat, căciula dă 
invizibilitate, biciul împietreşte pe duşmani. Feciorul se leagă să le facă 
dreptate şi-i pofteşte să se suie pe trei munți din față şi, cine vine mai 
curând, la semnul lui să ia toate lucrurile. Pune opincile, căciula, şi când 
sosesc dracii îi împietreşte cu biciul (Ispirescu, Zâna Zorilor). Neputând 
trece o apă de foc, Pătru Pipelea o ia pe lângă apă la vale. Întâlneşte trei 
copii de drac sfădindu-se pentru un bici fermecat, la a cărui pocnitură 
vine un cal ce te duce ca vântul, o căciulă de invizibilitate, o perie ce face 
o pădure impenetrabilă. Pipelea îi trimite şi pe ei în vârful dealului să 
alerge, cu vorba că acela care va ajunge întâiul să aibă judecata. Apoi 
face o pădure, pune căciula în cap şi pleacă pe calul năzdrăvan venit la 
pocnitură, trecând apa clocotită (Cătană, Pătru Pipelea). 

MAMA CRIVĂȚULUI, MAMA VÂNTULUI TURBAT, 

MAMA VÂNTULUI DE PRIMĂVARĂ, CRIVĂŢUL, 

VÂNTUL TURBAT, VÂNTUL DE PRIMĂVARĂ, VÂNTOASE, 
SERILĂ, MEZILĂ, ZORILĂ 


Adesea apar în basme personificări ale vânturilor. Căutând pe 
doamna Chiralina, Dafin şi fratele lui de cruce Afin merg, întâi la mama 
crivățului şi bat la uşă. Ei îi e frică să-i primească să nu-i facă fiul ei sloi 
de gheaţă. Îi trimite deci la soru-sa mai mică, mama vântului turbat. 
Aceasta ştie că Dafin a plecat să caute pe doamna Chiralina s-o ia de 
soție, are nevoie însă de fiul ei să afle cum ajungi la ea. Îi spune să 
rămână. Trebuie totuşi să se ascundă, „căci cum o simţi fiul meu că se 
află la mine oameni după tărâmul celălalt, vă omoară”. Prin urmare, 
vânturile vin de pe lumea cealaltă şi un basm vorbeşte de gaura 
vântului pe unde trec zmeii (Stăncescu, Zorilă Mireanu). Muma vântului 
de primăvară plesneşte de trei ori din palme, o pasăre de aur cu cioc de 
diamant şi cu ochi de smaragd sare de pe sobă şi-i bagă sub aripă 
suindu-se iar la loc. Se aude „o dulce vâjâitură de vânt care aducea un 
miros de trandafiri şi de rosmarin, usa se deschise singură şi intră în 
casă un flăcău frumos cu părul lung de aur, cu aripi de argint şi cu un 
băț în mână împletit cu tot felul de ierburi şi flori”. „Mamă, mie-mi 
miroase a om de pe tărâmul celălalt” - zice el. Se aşază la masă în fața 
unei străchini cu lapte dulce de căprioară şi a unei oale de marmură cu | 
apă de micşunele. Se pune la povestit şi, fiind cu voie bună, mamă-sa îl 
întreabă cum ar ajunge cineva la doamna Chiralina. El răspunde că deşi 
e cale de zece ani, un om ar ajunge „cât te ştergi la ochi” dacă s-ar duce 
în pădurea neagră de lângă gârla de păcură ce aruncă cu pietre şi foc 
până la cer şi ar încăleca pe buşteanul Ielelor cu care s-ar putea înălța la 
palatul Chiralinei. Prefăcând buşteanul în cerb, ar intra în odaia fetei, 
când mama crivățului va trimite un ovrei cu cămăşi otrăvitoare, ar 
vindeca-o cu lacrimi de turturică. Însă, dacă cineva ar auzi toate aceste 
destăinuiri, una câte una, ar deveni de piatră, până la genunchi, până la 


Estetica basmului ! 59 


brâu, apoi cu totul (N. Filimon, Omul de piatră). Dafin doarme, Afin 
aude. 

O variantă de Fundescu e aproape identică. Dafin şi Afin ajung, la 
muma crivățului, care-i trimite la muma vântului turbat, care-i 
îndrumează la „muma vântului de primăvară”, o femeie înaltă, tânără şi 
frumoasă. Aceasta îi ascunde. Portretul vântului de primăvară e făcut cu 
exact aceleaşi cuvinte. La masă, vântul mănâncă o strachină de lapte 
dulce de căprioară şi bea apă de micşunele într-o oală de marmură. 
Vântul dă aceleaşi lămuriri, Afin le aude (Fundescu, Dafin-împărat). Alt 
basm aduce schimbări de detaliu. Dafir şi Afir bat întâi la poarta mumei 
vântului de iarnă. lese o femeie „bătrână şi zbârcită ca oaia”. Nu-i poate 
găzdui căci „cum miroasă fiul meu a om de pe tărâmul celălalt, vă face 
sloi de gheaţă”. Îi trimite la sora ei, muma vântului turbat, care nici ea 
nu-i primeşte, căci feciorul ei „când i-ar simţi i-ar arunca în slava 
cerului”. Îi îndrumează la muma vântului de primăvară. Aceasta îi 
primeşte. Bate de trei ori din palme şi sare de pe cuptor o pasăre de aur 
cu ciocul de diamant şi cu ochii de smaragd. Dafir intră sub o aripă, Afir 
sub alta şi pasărea se urcă pe cuptor. Se aude „o suflare de vânt cald, 
lină şi uşoară, ca glasul unor clopoței de argint”. Uşa se deschide 
singură şi păşeşte un fecior tânăr şi frumos, cu pletele şi aripile de 
argint, în mână cu un băț împletit din tot felul de flori. Întrebat de 
mamă-sa asupra drumului până la Chiralina, zice că este cale de nouă 
ani, dar s-ar face cât te ştergi la ochi dacă cineva s-ar duce în pădurea 
neagră, la gârla de păcură şi aşa mai departe. Mama vântului de iarnă va 
trimite printr-un călugăr bătrân nişte cămăşi mai subțiri decât pânza de 
păianjen care o vor duce pe pragul morţii dacă nu e stropită cu lapte de 
turturică. Sancțiunea pentru destăinuitor: împietrirea până la genunchi, 
până la brâu, de sus până jos. Dafir adoarme sub aripă şi n-aude. Afir a 
stat treaz. „Dimineaţa, vântul a plecat că avea mult de lucru să alerge 
lumea şi să învie florile şi ierburile câmpului amorțite”. Mamă-sa, de 
frica împietririi, nu spune nimic lui Dafir şi Afir din ceea ce i-a vorbit 
fiul său (Cătană, Dafir-mpărat şi doamna Chiralina). 

Se vorbeşte într-un basm de I. Slavici şi de vântoase. Petru intră 
într-o țară care e a sfintei Vineri, unde nu e nici cald, nici frig, „cum e 
colea primăvara când încep a se înțerca mieii”. Dă de un pustiu numai 
nisip şi scai. Peste pustiu vede „o mulțime de năluci ce se goneau pe din 
dreapta, din stânga, pe dinaintea şi pe dindosul lui...”. Sunt „fetele 

vântoaselor” care se joacă prin aer aşteptând vârcolacii. -Viziunea e 
suspectă de intervenţie literară (Slavici, Zâna Zorilor). 

Unele figuri sunt în chip învederat personificări ale cronologiei 
unei durate de 24 de ore, seară, miez de noapte, zori. După ce omoară 
balaurul, viteazul se urcă într-un copac de unde vede departe o licărire. 
Luând-o înspre foc, întâlneşte pe Murgilă pe care îl opreşte ca să mai 
întârzie noaptea. Dă apoi de Miazănoapte (care e femeie): „trebui să o 
lege şi pe dânsa“. O roagă să-l ajute să ia în spinare un copac pe care, 
zicea el, îl tăiase de la rădăcină. Miazănoapte se aşază cu spatele la 
copac, el o leagă cobză. Dă şi de Zorilă „şi-l puse şi pe dânsul la bună 
rânduială”. Când se întoarce cu tăciunele, viteazul dezleagă pe Zorilă, 
Miazănoapte şi Murgilă (Ispirescu, Balaurul cel cu şapte capete). O văduvă 
naşte un băiat care, cum deschide ochii în lume, sare jos din pat şi cere 
armele tatălui său ca să plece. Îl numeşte, după ce pleacă, Decuseară. Pe . 
la miezul nopții, naşte pe Miez-de-noapte care şi acesta pleacă, luând 
alte arme din ale tatălui. Spre ziuă naşte pe Zorilă care pleacă cu armele 
cele mai ruginite, care sunt şi cele mai bune. Feciorii veneau acasă în 
toate nopțile „care pe când se născuse: Decuseară venea de când se 
însera; Miez-de-noapte venea pe la miezul nopţii, când cântau cocoşii, 
iar Zorilă când se crăpa de ziuă”. Fiecare aducea vânat. Zmeii fură trei 
fete ale împăratului care coseau de nouă ani la o floare p-o basma fără să 
fi ieşit vreodată din casă. Un om bătrân spune că numai cei trei vânători, 
feciori ai unei văduve, ar putea găsi fetele, dar ei nu se cunosc, căci nu se 
pot găsi toți odată la un loc. Împăratul cheamă pe mamă şi-i porunceşte 
să adune feciorii la un loc. Mătuşa cere „un colţ de prescură uscată ş-o 
basma uitată”. Când Decuseară vine, gustând din prescură şi şter- 
gându-se la gură cu basmaua, adoarme. Aşa se întâmplă şi cu ceilalți 
doi. Mama îi leagă pe câte trei într-o pânză şi-i coase bine ca să nu se 
rupă lesne. Când se deşteaptă cei trei, rup pânza şi săr unul la altul să se 
taie. „Feţii mei, nu vă tăiați, ci vă sărutaţi - le spune mama - că voi 
sunteți frați buni, copii ai mei ş-ai lui bietu Mircea, bărbatu-meu care a 
răposat când nu v-aţi născut voi”. Fraţii se bucură, se sărută şi se duc la 
palat chemaţi de împărat. Zorilă, care văzuse urmă de papuc de 
împărăteasă în gaura vântului pe unde trec zmeii, cere să fie lăsaţi să 
jupoaie trei ani ]a tei ca să facă un vârzov cu care să coboare pe tărâmul 
celălalt. Încearcă să se lase Decuseară şi Miez-de-noapte şi nu pot, fiind 
beznă, coboară Zorilă. Acesta găseşte şi taie pe zmeul cel mare, pe cel 
mijlociu şi pe cel mic, ia fetele, se duce la vârzor şi păţeşte ca şi voinicul 

cu fraţii de cruce. Frații se fac că scapă funia cu un pietroi. Zorilă iese cu 
ajutorul unei pajure, găseşte pe fata cea mică găinăreasă, din răutatea 
fraţilor, şi cu un copil. „Când îl văzură fraţii, doar că nu căzură pe jos de 
frică. Dar Zorilă nu le făcu nimic, ci-i zgorni din casă.” Fireşte, ordinea 
astronomică nu poate fi desființată (Stăncescu, Zorilă Mireanu). Unui 
împărat, zmeii îi fură cele trei fete la jocul feciorilor. Un moş merge la 
împărat şi-i spune că „o babă vrăjitoare aci în oraşul Măriei-tale” ştie 
poate de fete. Baba avea trei feciori născuţi într-o noapte: Serilă, născut 
seara, care îndată ce l-a făcut s-a dus, Mezilă, făcut la miezul nopții, şi 
Zorilă, făcut în zori şi care la fel a plecat încât „nici unul n-a supt țâţă de 
la mama lor”. Împăratul se duce la babă, ea cere nouă coți de pânză de 
nouă ani, nouă vedre de vin de nouă ani, nouă lumini de ceară curată 
să-şi vrăjească copiii. Baba începe să coasă o cămaşă şi seara gândeşte la 
feciorul cel mare şi Serilă vine. O roagă să-i termine cămaşa. Ea îi dă vin, 
îl îmbată, îl culcă în pat. La miezul nopții gândeşte la Mezilă, în zori, la 
Zorilă; îi culcă pe câteşitrei în pat. Fraţii încep să se bată şi „mai să se 
omoare”. Baba aruncă între ei cămaşa şi le spune că sunt frați. După 
propriile lor mărturisiri, Serilă, „când se întoarce el în călcâiul cel stâng, 
vede tot ce e pe pământ şi sub pământ”; Mezilă „vede noaptea ca şi ziua 
şi poate să treacă peste orişice apă ca şi pe uscat”; Zorilă „a învăţat de la 
păcurari ca să se lupte şi nu este om pe lume ca să se poată lupta cu el”. 
Baba le dă vinul de nouă ani şi nouă lumini să găsească pe fetele 
împăratului. Serilă merge înainte, ajunge la o apă mare, nu mai vede 
fiind întuneric; Mezilă ia pe unul în spate şi pe altul în braţe, si-i trece. 
Întâlnesc succesiv trei fete Îa fântână şi câte un zmeu cu care Zorilă, cel 
mai puternic, se luptă biruindu-i. Mezilă îi trece apa la întoarcere. Zorilă 
se însoară cu fata cea mai mică, Mezilă, cu cea mijlocie, Serilă, cu cea 
mare. Zorilă devine împărat în locul socrului, iar pe fraţii lui îi face 
„miniştri” (Cătană, Serilă, Mezilă şi Zorilă). Unui împărat cu trei fete i se 
fură însă soarele, luna şi stelele. O babă vine la curte şi spune că ar avea 
trei feciori care le-ar aduce dacă i s-ar da trei pâini, pânză de trei cămăşi, 
aţă şi ac să le coasă. Împăratul îi dă ceea ce cere. Baba merge acasă şi 
naşte seara un prunc, Serilă. „Cum l-a născut, s-a şi dus”. La miezul 
nopții, naşte pe Mezilă, iar dimineața, pe Zorilă numit şi Aripă- 
frumoasă. Şi aceştia se duc. La apusul soarelui vine Serilă, i-e somn, se 
culcă, rugând pe mamă să-l scoale să nu dea Mezilă peste el că se vor 
bătea. La miezul nopții vine Mezilă, se culcă în pat, vine şi Zorilă în al 
treilea. Cămăşile sunt gata. Feciorii nu se scoală decât pe la prânzul cel 

mare, zărindu-se, „săriră toți trei din pat şi se puseră la bătaie”. Mama : 
aruncă între ei cele trei cămăşi şi-i împacă. Le spune că împăratul îi va 
lăsa împărați dacă aduc soarele, luna şi stelele. Aripă-frumoasă cere 
împăratului, fiind săraci, cai şi săbii. Li se aduc cei mai frumoşi cai din 
grajd. Aripă-frumoasă, suindu-se pe al lui, cade cu el. „De aceşti cai ne 
dai, înălțate împărate?” Se duce singur la grajd, îşi alege unul slab, le 
alege şi fraților şi, de asemenea, opreşte trei săbii ruginite. La podul de 
aramă, Aripă-frumoasă omoară pe zmeul care a mâncat stelele, la podul 
de argint, pe zmeul care a mâncat luna, la podul de aur, pe zmeul care a 
mâncat soarele. Răsar, pe rând, stelele, luna şi soarele. Mai face şi alte 
isprăvi şi în cele din urmă cei trei frați fac nuntă cu cele trei fete ale 
împăratului (Ret., Aripă-frumoasă). n 

Crâncu, vânătorul codrului, mergând după foc, dă şi el de 
Decuseară, Miezdenoapte şi Decătrăziuă pe care îi leagă până ce, 
omorând nişte balauri, ia foc şi, întorcându-se, îi dezleagă (Ret., Crâncu, 
vânătorul codrului). | 


ZÂNE 


Zmeii, zmeoaicele şi celelalte figuri mai mult sau mai puţin 
teratologice aparțin lumii muritorilor, având familie şi procreând. 
Zânele sunt obişnuit nemuritoare sau cu puteri miraculoase, atâta vreme 
cât nu se îndrăgostesc de oameni de rând. Oricum, ele sunt frumoase. 

Un fecior de împărat, la o vânătoare, vede o turturică ce tot sare 
înaintea lui. Îi e milă s-o săgeteze, dar fiindcă pasărea tot sare înainte-i, 
întinde arcul. O răneşte puţin. Când se întoarce acasă, „era tot cam 
galiş'. Turturica era zâna munților care se îndrăgostise de el. După 
vânătoare, o femeie săracă se bagă la curtea împărătesei în slujba de 
găinăreasă. E curată şi de ispravă şi împărăteasa o laudă. Feciorul 
împăratului merge la cotețe cu împărăteasa să vadă fata. Aceasta îi 
aruncă „O căutătură aşa de mângâioasă şi aşa de plină de dragoste” încât 
băiatul simte că „obrajii îi arde”. La o nuntă, la un împărat vecin, 
împăratul merge cu toată curtea şi cu fiul. Găinăreasa se cere de la vătaf, 
vine şi ea la nuntă ca „o fată îmbrăcată cu nişte haine cum nici una din 
fetele de împărat nu avea”. Cosiţele „împletite cu meşteşug şi date pe 
spate îi atingeau pulpele”. Joacă numai lângă fiul de împărat şi piere ca 

o nălucă. Feciorul rămâne zăpăcit. La o altă nuntă de fecior împărătesc, 
lucrurile se petrec cam la fel. Feciorul vrea să călăuzească acasă pe fată, 
aceasta se face nevăzută. La o a treia nuntă, împăratul merge numai de 
hatârul fiului. Fiul de împărat porunceşte credincioşilor săi să aibă „la 
îndemână câteva cazane cu smoală, să le fiarbă în ziua nunții, şi când va 
fi în deseară să aştearnă pe drum smoală”. Fata vine la horă cu haine 
„de la soare te puteai uita, dar la dânsa ba”. Joacă cu feciorul, se 
nămoleşte în smoală şi lasă un condur în ea. Băiatul cade la pat şi zace. 
Urmează motivul din Cendrillon. Feciorul trimite pe credincioşi să umble 
- din casă în casă cu condurul, hotărât să ia de nevastă pe aceea căreia i se 
potriveşte. Nepotrivindu-se nici uneia, cauză de îmbolnăvire şi mai rea, 
împărăteasa şi-aduce aminte de găinăreasă. Condurul e turnat pe 
piciorul ei. Zâna se văicăreşte, tăgăduieşte. „Asta este, mamă!”, zice 
feciorul. În cele din urmă, găinăreasa mărturiseşte că e zâna măiastră, că 
e turturică şi destăinuie că dacă ia de bărbat „un om de pe pământ, toată 
puterea ei piere”. Totuşi, îl ia de bărbat. Din examinarea acestui basm, 
constatăm că zâna e un soi de geniu al unei ordini fizice, în cazul de faţă 
al nunții, că se poate metamorfoza, că are nostalgia dragostei cu 
pământeni şi că în cele din urmă renunţă la darurile ei, că, în fine, ea este 
aceea care umblă după flăcău (Ispirescu, Zâna munţilor). Copilul unui 
pădurar omorât de boier se face pescar. Aruncând mreaja, găseşte a 
doua zi în ea o mreană frumoasă pe care dă s-o spintece spre a o frige. 
Mreana scapă, se face „o drăguță de fată ca ruptă din soare”, îmbrăcată 
ca o zână cu ie albă ca laptele, cusută cu flori galbene, roşii şi vinete de 
mătase, cu cătrință „ca fetele noastre”, cu pieptăruţ mândru şi cu părul 
slobozit pe spate. Ea se roagă de Alexandru să n-o spintece, căci este 
rânduită de Dumnezeu să-i fie soţie. „Eu sunt zâna apelor - zise fata - şi 
la porunca lui Dumnezeu am intrat în mreaja ta şi, pentru binele tău şi a 
altor oameni, trebuie să-ți fiu muiere”. Îl îndrumă spre casa din pădure 
unde se născuse. Dimineaţa se trezesc în curți mai pompoase decât 
curțile domneşti. Boierul vine să vadă şi cere lui Alexandru să facă mălai 
într-o noapte, viță-de-vie într-o noapte, bivoliţe cu viței într-o noapte. 
Zâna face toate acestea. În cazul de faţă, ea nu şi-a pierdut puterea, însă 
povestitorul i-a dat, cum văzurăm, o misiune divină care, în fond, duce 
la desființarea iobăgiei. Această zână îşi are sălăşluinţa în Dunăre. 

O alta îşi are împărăţia într-un eleşteu. Trei feciori de împărat merg 
să-şi aducă nevestele; cel mic bălăceşte cu nuiaua în apa unui eleşteu 
făcând haz cum sar stropii, făcând în cădere câte un cerc împrejurul lor. 

O broască-țestoasă iese pe luciul apei şi se uită galeş la băiat. Unde bate 
el cu nuiaua, acolo țâşt şi ea, şi ochii de la el nu şi-i mai ia. A doua şi a 
treia zi lucrurile se petrec la fel. Băiatul şi-aduce aminte că a plecat în 
pețit, se uită în ochii broaştei „şi simți un nu ştiu ce, colea la inimă, parcă 
îl săgetase ceva”. „Asta să fie logodnica mea”, zise el. Atunci broasca îi 
răspunde: „Îţi foarte mulțumesc, dragul meu iubit... Cuvântul tău a 
sfărâmat toate farmecele ce mă țineau înlănțuită. Tu eşti ursitul inimii 
mele“. Se dă de trei ori peste cap şi se face o zână plăpândă şi frumoasă. 
E fata unui împărat mare, avut şi puternic, dar blestemele au acoperit 
palaturile ei cu apa cea murdară. El se duce să înştiințeze pe tatăl său că 
vine cu logodnica, zâna sare iar în eleşteu. Înainte de a pleca cu feciorul 
ca noră, intră cu el în palaturile din lac şi se îmbăiază în lapte de oaie 
încropit, se plimbă apoi prin grădina cu flori mirositoare. Zâna 
porunceşte şi „trase la scară o căruță ferecată în aur, cu patru telegari de 
mâncau foc. Căruța era împodobită cu pietre nestemate, de sclipeau în 
faţa soarelui ca cine ştie ce lucru mare”. Cum „se puse el lângă dânsa, 
un luceafăr se aşeză pe fruntea ei, şi aşa strălucea, de orbea pe cei care se 
uitau asupra dânşilor”. Îmbrăcaţi „în haine scumpe şi foarte frumoase”, 
merg la curtea tatălui feciorului şi toți înțeleg, văzând-o, că e „femeie de 
pe alte tărâmuri”. Zâna are aci un tată care e împărat, dar dacă şi acesta 
are puteri supranaturale, nu se spune (Ispirescu, Broasca-țestoasă cea 
fermecată). Un împărat pune pe cei trei feciori să tragă cu săgețile spre a 
se însura. Cel mic nimereşte într-un copac. Mergând la pădure se urcă 
pe un copac înalt, gros şi bătrân, şi ia din vârf săgeata. Atunci se agaţă 
de spinarea lui o bufniţă. „Îl înhățase drăcoaica cu ghearele, ca o gaiță 
spurcată, şi nu-l slăbea nici cât ai da în cremene”. Merge acasă cu 
„Saxanaoa în spinare". Alte şase bufniţe se iau după dânsul. Când intră 
în odaia lui, cele şase bufniţe se aşază „care şi pe unde”, a şaptea se suie 
în pat. Adorm amândoi. A doua zi, feciorul vede în locul bufniței o zână 
„aşa de frumoasă, de amuțţea şi nu ştiu cine când o vedea”, precum şi 
şase roabe una mai frumoasă decât alta. Într-un colț al cămării, sunt 
aruncate şapte piei de bufniţe. La nunta fratelui cel mare, feciorul cel 
mic se pomeneşte cu zâna că joacă în horă lângă dânsul. „Toţi nuntaşii 
rămaseră cu ochii bleojdiți la dânsa”. Se-ntoarce în cămară, zâna după 
el. Se culcară. Dimineaţa vede iar pieile de bufniţă şi „îl apucă un tremur 
de scârbă”. La nunta fratelui al doilea, după horă, feciorul se ridică de la 
masă, intră în odaia lui, ia pieile de bufniță şi le aruncă pe foc. Se 
întoarce la masă. O roabă strigă: Stăpână! suntem în primejdie. Alta: 

Stăpână, mie îmi miroase a pârlit. Se scoală toate de la masă, se fac şapte 
porumbei şi zâna zice feciorului: „Ai fost nerecunoscător. Cu bine te-am 
„găsit, cu bine să rămâi. Până nu vei izbuti să faci ce n-a făcut om pe 
lume, să nu dai cu mâna de mine”. Şi zboară. După o întâlnire cu nişte 
draci, feciorul vede un stol de şapte porumbei, o ia spre locul unde s-au 
lăsat, care e foarte departe, la un munte al cărui vârf da de nori. Se 
cațără pe el până dă de o peşteră în care întrând, „rămase ca lovit de 
trăsnet când văzu nişte palaturi ca de domn”. Logodnica lui se plimba 
prin grădină cu un coşuleț în mână. Feciorul de împărat e nevăzut, căci 
are pe cap o căciulă năzdrăvană luată de la draci. Mănâncă la masa 
” zânei, spre mirarea acesteia care vede bucatele sfârşindu-se aşa repede. 
Ridicându-şi căciula, e recunoscut, întâi de copil care nu-l văzuse 
niciodată, apoi de zână. Se întorc la împăratul şi fac nuntă. Mai mult 
despre zână nu ni se spune (Ispirescu, Zâna Zânelor), dar e de observat 
că ea trăieşte printre femei cu aceleaşi însuşiri ca şi ea. Trei feciori de 
împărat intră, în lipsa tatălui, într-o chilie interzisă, unde pe o „icoană 
era pângălit un chip de muiere atât de frumoasă, cum nu mai văzuseră 
nicicând; amuţiră când o văzură”. Împăratul, întors, îi găseşte „slabi, 
îmbătrâniţi şi schimonosiți”. Ghiceşte c-au intrat la icoană. Pleacă pe 
rând fiecare, cei doi se întorc din drum, cel mic se îmbracă în haine 
feteşti şi pleacă după ce capătă de la împărăteasă trei lucruri: un inel ce 
răspândeşte lumină, o lădiță din care ies cele mai bune mâncări şi 
băuturi, şi un ceas cu muzică. Ajunge la o apă mare ca Dunărea care e 
hotarul împărătesei zânelor. Un pescar-crâşmar îl sfătuieşte să nu 
meargă la cetățile zânelor. Crăiasa zânelor „e de când lumea de bătrână 
şi tot nu îmbătrâneşte, si de nu se va mărita, nu îmbătrâneşte în veci, că 
numai măritându-se îşi pierde puterea de zână şi începe a îmbătrâni”. În 
împărăția zânelor „nu moare nimeni, nici nu se naşte nimeni; oamenii 
pământeni însă, cari merg de nu se mai întorc, toţi se prefac în dobitoace 
ori în stăni de piatră - îi prefac zânele”. Acestea procedează deci ca 
Circe, însă defensiv. Feciorul îmbrăcat ca fată găseşte pe zâne jucându-se 
într-o grădină foarte frumoasă. Le roagă să-l primească. Crăiasa, 
crezându-l fată, îl ia slujnică cu simbrie. Anul era de trei zile. 
Feciorul-fată capătă o căsuță chiar lângă palat ca să fie la îndemână. 
Pune inelul din traistă pe masă şi lămpile şi luminile din palatele 
zânelor se sting şi se vedea în ele numai de la inel, mai tare decât de la 
soare. Zânele se înspăimântă, crăiasa cheamă slujnica, cere inelul, 
feciorul i-l dă cu prețul învoirii de a-i săruta mâna. Pe urmă, dă lădiţa 

pentru o sărutare. Făloasă, crăiasa cheamă la ospăț tot „poporul de zâne 
din toate părțile”, „de la apus, de la miazăzi şi de la miazănoapte, zâne 
bune şi zâne rele, dar toate frumoase, una mai frumoasă ca alta”. E o 
adevărată republică numai de femei. Auzind şi ceasul cu muzică, crăiasa 
îl cere, făgăduind  falsei Slujnice să adune la o zi mare zânele, să o 
fermece şi s-o facă zână. Feciorul pretinde să doarmă cu ea. Deşi 
împotrivindu-se la început şi pălmuind pe îndrăzneață, crăiasa se 
învoieşte. Se deşteptară bărbat şi femeie şi crăiasa plânge de frica furiei 
zânelor. Palatele dispar, scufundându-se în pământ cu zâne cu tot. 
Crăiasa rămâne cu inelul pe mână, însă fără putere de zână, „o femeie ca 
toate femeile, numai mai frumoasă decât toate. De atunci, zâne nu mai 
sunt pe pământ”. Sfârşitul e neaşteptat. Fosta zână, împreună cu soțul, 
cu un copil ca de doi ani, pleacă împreună cu soţul la împărăţia acestuia, 
se face văcsuitoare de ghete, stând pe unde trec domni, ofițeri, generali. 
Feciorul cu frații îşi fac ghetele fără ca zâna să-i cunoască. Apoi îi 
cumpără un car de oale să le vândă în târg, iar el în fruntea regimentului 
calcă peste oale. În fine, o bagă slujnică la bucătăria împărătesei, apoi o 
îmbracă ca pe o zână, iar el cere veşmintele crăieşti. Domnii şi boierii 
înlemnesc de minunea ce le stă înainte. Urmează nunta (Ret., Crăiasa 
zânelor). Un simbol al imortalităţii e şi țara zânelor, unde este „tinereţe 
fără bătrânețe şi viață fără de moarte”. Făt-Frumos plânge încă din 
pântecele mamei după ea şi, când se face mare, îşi ia calul şi pleacă. 
Trece pe moşia Gheonoaiei, a Scorpiei şi de acolo, trecând peste un 
câmp mirositor de flori, la o pădure vede palatul strălucind. Când se 
apropie de scara lui, zburând călare pe deasupra pădurii şi atingând cu 
piciorul un copac, „toată pădurea se puse în mişcare; urlau dobitoacele 
de ți se făcea părul măciucă pe cap. Doamna palatului dădea afară de 
mâncare puilor ei, lighionilor” care urlau mai mult de bucurie că a venit 
cineva, căci până atunci nu se ivise „suflet de om pe la dânsa”. Sunt trei 
zâne surori în palat şi Făt-Frumos o ia pe cea mai mică şi trăieşte pururi 
tânăr. Într-o zi, călcând din nebăgare de seamă în valea plângerii, unde-i 
fusese interzis să intre, e cuprins de dorul celor de acasă, se întoarce, 
găseşte totul ruinat şi schimbat, iar în pivnița palatului îl aştepta 
moartea. Ideea centrală rămâne deci că incoruptibilitatea e condiționată 
de ieşirea totală din contingență (Ispirescu, Tinerețe fără bătrâneţe şi viaţă 
fără de moarte). 

Zânele sunt preocupate în general de frumusețe. Făt-Frumos intră 
argat la trei zâne locuind într-un palat. Zânele au o baie care la câţiva ani 


Estetica basmului 67 


într-o zi hotărâtă varsă aur, şi cine se scaldă în ea capătă păr de aur. 
Într-un turn, au de asemenea o legătură cu trei rânduri de haine 
strălucite. Zânele dau voie argatului să umble în toate odăile, să 
deretice, să scuture, să măture, numai în cămara cu baie să nu intre. 
Într-o zi, când zânele plecară la o sărbătoare la alte zâne, poruncind 
argatului să le vestească cu o şindrilă ruptă din streaşina casei de va auzi 
zgomot în odăiţa cu baia, argatul, sfătuit de calul năzdrăvan, intră şi se 
scaldă, apoi, luând cele trei rânduri de haine, fuge pe calul cu aripi. 
Zânele se iau după el. La hotar îl roagă să la arate părul. EI îşi resfiră 
părul de aur pe spinare şi zânele se uită cu jind la dânsul, scurgându- 
li-se ochii (Ispirescu, Făt-Frumos cu părul de aur). Istoria se repetă 
întocmai în alt basm în care, de asemenea, e vorba de „tărâmul unor 
zâne” care n-au putere peste hotarul lor. Zânele se înduplecă cu greu să 
primească pe Făt-Frumos argat. Au şi ele o baie în care la câţiva ani 
într-o zi hotărâtă curge aur şi cine se scaldă i se face părul de aur. 
Făt-Frumos se scaldă, capătă păr de aur şi ia şi hainele din tronuri drept 
simbrie (Fundescu, Făt-Frumos cu părul de aur). Făt-Frumos cel rătăcit 
intră şi el argat la nişte zâne şi se scaldă într-o baie în care curge aur, 
când zânele sunt la vânătoare, şi apoi fuge luând de pe nişte poliţe 
nucile în care sunt haine. Zânele, întorcându-se, văd lipsa argatului şi a 
nucilor şi se iau după el, însă dincolo de tărâmul lor puterea le 
încetează. Băiatul le face cu bâz când ele îl roagă să-şi taie părul şi le 
arată coltucul când ele îi cer nucile. El îşi resfiră doar părul (Ispirescu, 
Făt-Frumos cel rătăcit). Zâna Zorilor e o personificare a luminii soarelui şi 
a veşnicei tinereţi, un fel de Aurora, soră a soarelui şi a lunei, care punea 
caii la carul soarelui. (E întrebarea dacă nu intră aici o falsificație cultă). 
Într-adevăr, această Zână a zorilor are la curtea ei grajdul în care stau 
caii sfântului soare şi care e „mai frumos decât cetatea celui mai mare 
împărat din lume”. Soarele însuşi e la poruncile ei. Un împărat care 
plânge cu un ochi şi râde cu altul zice că va râde cu amândoi dacă i se 
aduce apă de la fântâna Zânei Zorilor. Pleacă pe rând cei trei fii ai 
împăratului, dar numai cel mic, Petru, izbuteşte să urmeze drumul. 
Sfânta Vineri vrea şi ea un urcior cu apă de la fântâna zânei şi dă 
feciorului un fluieraş fermecat, sfătuindu-l să nu privească la Zâna 
Zorilor că are ochi care răpesc minţile, ochi de buhă, făță de vulpe, 
gheare de mâţă. Petru ajunge la cetatea zânei, poarta e din flori, peste tot 
numai iarbă şi flori. Zânele de pază sunt adormite cu fluierul, la fel şi 
balaurii cu câte şapte capete. Un râu de lapte peste nisip de pietre 

scumpe şi mărgăritatre curge în jurul cetății şi pe marginea lui dorm, 
din pricina cântecului fluierului, lei înghieraţi, cu păr de aur, dinți şi 
gheare tot cu ferecături. Zânele care se scaldă în laptele râului adorm pe 
mal. În curtea palatului, vede „jur împrejur zâne împietrite, pomi cu 
frunzele de 'aur şi cu florile de mărgele şi pietre scumpe”. Păşeşte 
înăuntru. Cele dintâi douăsprezece odăi sunt din pânză, alte 
douăsprezece de argint, alte douăsprezece de aur. În odaia a patruzeci şi 
noua, înaltă ca o biserică, găseşte pe Zâna Zorilor. În mijloc e fântâna cea 
vestită, cu doage din moşi strămoşi. Zâna doarme într-un leagăn de aur. 
De-a dreapta şi de-a stânga, douăsprezece zâne care leagănă pe 
împărăteasa lor sunt adormite şi ele. Între leagăn şi fântână e o masă, pe 
ea un colac alb şi moale frământat cu lapte de căprioară şi un bocal de 
vin roşu şi dulce: colacul puterii şi vinul juneții. Petru sărută pe Zâna 
Zorilor, aceasta deschide ochii. Voinicul suflă din fluier adormind iarăşi 
pe zână, pune pe fruntea ei o cunună de aur împletită într-o pădure de 
aur, ia o bucăţică din colac, bea o înghiţitură de vin, iar o sărută, iar ia o 
îmbucătură şi o înghiţitură, făcând aşa de trei ori. Umple urcioarele cu 
apă şi pleacă. Fraţii aruncă pe Petru într-o fântână; zâna, supărată, 
porunceşte soarelui să nu mai iasă pe cer până nu vine acela care a luat 
apă de la fântână, pe fraţii lui Petru care vin îi orbeşte, pălmuindu-i. 
Înviat de Sf. Miercuri, Sf. Joi şi Sf. Vineri, Petru merge la Zâna Zorilor, o 
sărută. Soarele iese atunci pe cer. Petru aduce şi pe tată-său şi pe 
mamă-sa la nuntă, iar celor doi frați li se dete lumina ochilor „ca să vadă 
şi ei fericirea lui Petru” (I. Slavici, Zâna Zorilor). 

Zânele sunt adesea binefăcătoare. Un voinic, aşezându-se cu 
mamă-sa în palatul a trei zmei, din care omorâse doi, în vreme ce al 
treilea se ascunsese în pivniță, şi văzând că mamă-sa lâncezeşte, se duce, 
îndemnat de zmeu, să aducă mărul roşu care vindecă. Prin desişurile 
pădurii zăreşte un palat mai frumos decât acela în care şedeau ei, locuit 
de o zână măiastră. Zâna îl primeşte ca pe un oaspe. E frumoasă şi 
gingaşă ca o floare, el e „un brad de românaş”. Zâna pricepe viclenia 
zmeului, îndreaptă pe voinic spre locul cu mărul roşu, culege trei 
merişoare pe care zâna, la întoarcere, le schimbă. Mama rămânând 
bolnavă, zmeul îndeamnă pe voinic să aducă apă vie şi apă moartă. 
Zâna schimbă apa. După câtăva vreme, băgând de seamă că mamă-sa se 
topeşte pe picioare, voinicul porneşte să aducă „un purcel de la scroafa 
de sub pământ”. Zâna îl ajută cu sfaturi, dându-i un săpun, un pieptene 
şi o perie vrăjite. Scroafa fugăreşte pe voinic până în curtea zânei, iar 

aceasta o izgoneşte: „Înapoi, scroafă ruşinoasă şi teme-te de urgia tatălui 
meu“. Aşadar, zâna are tată. Ea schimbă şi purcelul. Când însă zmeul 
taie bucățele pe voinic şi-l pune într-un desag pe un cal care e al zânei, 
aceasta înviază voinicul cu apă moartă şi apă vie, dându-i graiul cu un 
măr şi auzul cu guițatul porcului. Pe mamă o însănătoşeşte cu apă vie. 
Voinicul omoară zmeul şi se căsătoreşte cu zâna (Ispirescu, Voinicul cel 
fără tată). 

O zână mai frumoasă decât toate zânele „din cer şi de pre pământ” 

"se arată în vis unui flăcăiandru şi-i zice să se ducă la curtea împăratului 
că are să se procopsească. A doua zi, băiatul are acelaşi vis, iar a treia zi, 
zâna îl ameninţă cu boală şi cu toate ticăloşiile din lume dacă nu se duce. 
Intenţiile ei sunt bune, vrea să procopsească pe băiat. Într-adevăr, 
împăratul dă de nevastă o fată cui află unde tocesc condurii noaptea cele 
douăsprezece fete ale sale. Zâna sfătuieşte în vis pe băiat să taie doi pui 
de dafin din grădină şi să-i pună în ghivece. Întâiul dă „o floare care-l 
face nevăzut, cu floarea de la al doilea, se face frumos şi deştept” 
(Ispirescu, Cele douăsprezece fete de împărat şi palatul cel fermecat). Un om 
sărac are o fată frumoasă. Zâna Ilina, „cea mai măiastră zână”, o cere: 
„Dă-mi tu fata mie, eu voi avea grijă de ea ca o mamă, şi i-oi căpăta şi 
bărbat cinstit când va fi de măritat”. Se duc cale cam de trei săptămâni la 
curțile zânei. „Doamne, ce mai curți pompoase! curţile zânelor şi pace! 
cum nu mai putea avea nici un om pământean”. Zâna dă fetei 
treisprezece chei cu opreliştea de a intra în chilia a treisprezecea. Fata, 
curioasă, intră, se reazămă de un scaun, degetul se face aur, curțile 
țiuesc. Zâna o întreabă dacă a intrat, fata zice nu, zâna o amuţeşte şi o 
izponeşte. Fata trăieşte trei ani în codru. Apoi, zâna îi trimite un fecior 
de împărat care o ia de nevastă. Face un copil, vine zâna şi o întreabă 
dacă a intrat în odaie. Fiindcă face de trei ori din cap semn că nu, zâna 
răpeşte copilul din leagăn. Aşa se întâmplă şi la al doilea copil. La al 
treilea, „senatul” hotăreşte ca mama să fie arsă pe rug. De frică, ea 
mărturiseşte şi recapătă de la zână şi pe ceilalți doi copii (Ret., Nu 
minți!). 

În alte basme, zâna eo simplă fată frumoasă, uneori cu puteri mira- 
culoase, şi care nu urmăreşte ea însăşi pe fecior fiind uneori victimă a 
zmeului. Într-un tău de lapte dulce, la cruce-amiază, se scaldă trei zâne. 
Venite în chip de porumbiţe, şi-au lăsat aripile la țărm. Parsion ia o 
pereche de aripi. Două zâne fug. Una rămâne cu chip de fată şi se roagă 
de fecior să-i dea aripile. El n-o ascultă și nu priveşte îndărăt, fiindcă aşa 

fusese sfătuit. Mergând după el, zâna capătă haine muiereşti, iar Parsion 
îşi coase aripile în pieptar. Zâna e vicleană. Făcându-se petrecere în satul 
lui Parsion, se pune pe hori şi pe cântat. Ar cânta mai bine, zice, dar 
glasurile îi sunt cusute în pieptarul lui Parsion. Cumnatele, „poftăreţe ca 
toate femeile”, trag, pieptarul de sub capul lui Parsion şi-l dau zânei. 
Aceasta se face îndată porumbiţă şi zburând strigă: „Să spuneți lui 
Parsion dacă s-a scula că de vrea să mă vadă, să mă caute la cetatea 
nevăzută şi neauzită, că numai acolo mai mă poate afla”. Acolo o 
găseşte Parsion ca porumbiță. Ea se dă de trei ori peste cap şi devine 
nevastă (Ret., Voinicul Parsion). | 

Vişin prinde în bordeiul în care trăieşte cu fraţii săi de cruce, 
Strâmbă-Lemne şi Sfărâmă-Pietre, „trei zeițe” care le dereticau prin casă. 
Îşi iau fiecare câte una de nevastă. Trei zmei le fură. Vişin omoară zmeii 
şi scapă din mâinile lor zânele (Fundescu, Cei trei frați de cruce). Un 
împărat porunceşte lui Făt-Frumos să-i aducă pe Zâna Crăiasă. Voinicul 
cere ajutor lupului năzdrăvan, căruia îi făcuse un bine. Lupul ia în braţe 
pe Zâna Crăiasă când aceasta vine cu roabele sale la un stuf de trandafir, 
şi o predă leşinată în brațele lui Făt-Frumos, care se pierde cu firea. De 
altfel, nici lupul nu rămăsese insensibil şi „p-aci, p-aci era să uite pentru 
ce venise şi să se dea de gol”. „Căci era aşa de frumoasă, cât nu s-a mai 
văzut şi nu se va mai vedea pe fața pământului. Avea un păr nene, cu 
totul şi cu totul de aur. Cosiţele ei erau lungi şi stufoase de-i băteau 
pulpele. Când se uita la cineva cu ochii ei aceia mari şi negri ca murele, 
îl băga în boale; avea nişte sprâncene bine arcuite de pare că erau scrise, 
şi o pieliță mai albă ca spuma laptelui”. Făt-Frumos, îndrăgostit, nu dă 
pe Zâna Crăiasa; lupul, prefăcut în zână, merge la biserică să se cunune 
cu împăratul în vreme ce Făt-Frumos fuge cu adevărata zână (Ispirescu, 
Lupul cel năzdrăvan şi Făt-Frumos). | 

Ion Buzdugan, mergând cu caprele la păscut prin pădure, vede un 
pârâu limpede ca cristalul unde se scăldau trei „zeițe“. Ia hainele celei 
mai mari şi fuge, lăsând caprele. „Ioane! Ioane! - strigă zâna. Ia uite-te la 
mine de vezi ce frumoasă sunt! Ce fugi aşa de mine care te iubesc?” 
Băiatul stă, ea îi trage o palmă şi-şi ia hainele. Lucrurile se repetă 
întocmai cu zeița mijlocie. Când a treia zi ia hainele celei mici şi zeița 
strigă: „loane, Ioane, Făt-Frumos, vino să te sărut că tu eşti acela ce 
iubesc cel mai mult în lumea asta!”, băiatul merge de-a dreptul acasă, 
cum fusese sfătuit de tată-său care vâră hainele fetei în lacră şi găseşte 
pe zeiță în podul grajdului, învelită într-un cearceaf. Bătrânul 

 făgăduieşte să-i dea hainele în care stă toată puterea zânei „cu condiția 
să ia pe fiul său de bărbat”. Se face nuntă şi zeița se îmbracă cu haine de 
aur făcute de mire. Ea joacă aşa de frumos de n-atinge pământul şi ar 
juca - zice - şi mai frumos, dacă socrul i-ar da hainele ei. Femeile se 
roagă de bătrân care îi înapoiază hainele, atunci zeiţa se înalță puţin câte 
puțin, ajunge în tavan şi zboară. „Ioane, Ioane! Tu m-ai făcut să viu 
după tine, acum să vii şi tu după mine în cetatea de aer, dacă mă vei 
putea găsi!” Luând de la nişte zmei nişte lucruri năzdrăvane (batistă, 
coroană, papuci), lon Buzdugan zboară în aer şi ajunge drept în palatul 
zeițelor, care e pe tărâmul celălalt. Voinicul, făcându-se văzut, întreabă 
pe zeițe care şedeau la masă de ce nu-i pun şi lui un tacâm. Atunci, zeița 
cea mică se hotăreşte să vină cu el pe pământ unde-şi face un palat 
frumos (Fundescu, lon Buzdugan). Zâna este chiar Ileana Cosânzeana. 
Împăratul bătrân sfătuieşte, înainte de a muri, pe fiul său să nu se scalde 
în lacul zânelor, că va plăti cu lacrimi. Tocmai asta face tânărul împărat 
şi atunci, pe când el doarme pe mal după ce s-a scăldat, iese din valuri o 
femeie cu părul lung de aur, o zână care se aşază lângă el şi-l sărută de 
multe ori fără ca împăratul să simtă; după care se face nevăzută în apă 
cu ochii înlăcrimați. A doua zi, întâmplarea se repetă. Însă vizitiul care 
văzuse spune totul împăratului, şi a treia oară merge hotărât să rămână 
treaz. Dar adoarme. Îndată, zâna scoate de pe deget un inel şi-l schimbă 
cu al împăratului spunând: „De vei dori să afli de mine şi să mă vezi, 
caută-mă tu de acum înainte că venirea mea s-a sfârşit”. Pe inel era scris: 
„lleana Cosânzeana, din cosiţă floarea-i cântă, nouă-mpărăţii ascultă”. 
Împăratul porneşte la drum cu un toiag de oţel şi opinci de fier. Când 
opincile şi toiagul sunt aproape tocite, ajuns la marginea pământului, 
intră pe gura unui vârtej de vale neguros şi dă în fund de o moară c-o 
Singură roată, ce se învârtea mânată de un râu cu apa neagră ca 
cărbunele. Întâlneşte un bătrân, care se miră a vedea om pământean 
acolo. Moara e a Ilenei Cosânzene, zâna care a biruit puterea zmeului ce 
O ținea de nevastă şi trăieşte acum singură. Opt pajuri cărau câte patru 
Saci de făină la două săptămâni o dată, din moară la palat. 
lonică-Făt-Frumos, intrând într-un sac, se lasă dus la palat unde intră 
ucenic la pitărie, prilej de a face pită şi a pune inelul într-una. Zâna 
recunoaşte pe feciorul de împărat. Ea are palat de topaz, sfetnici, soldați, 
gealat, oraşe, sate, împărăție în toată regula. Ține divan. Dă o masă la 
care vin zânele mai de frunte şi sfetnicii şi boierii mari din ţară. Se face 
nuntă. Ionică intră într-o odaie cu uşă de oţel şi descuie, deşi fusese 

sfătuit să nu facă acest lucru, dă de un zmeu într-un butoi cât un stog de 
fân împresurat cu două lanţuri groase şi legat cu sfori de mătase 
împletite în şase. Înghițind aer, zmeul se umflă şi sparge butoiul, apoi 
slobozeşte şi calul năzdrăvan. Pe Ionică îl cruță. Învăţată de o vrăjitoare, 
zâna se face bolnavă şi cere zmeului înduioşat să-i spună în ce-i stă 
puterea. Naiv, zmeul mărturiseşte că în cal. Ionică se vâră argat la 
Mama-Ciumei şi agoniseşte un cal năzdrăvan cu care fură pe Ileana 
Cosânzeana (Miron Pompiliu, Ileana Cosânzeana din cosiță floare-i cântă, 
nouă-mpărății ascultă). Într-o variantă, lui loniță-Făt-Frumos, fiul 
- împăratului, îi plac caii şi merge cu ei la păşune împreună cu stăvariul. 
Se culcă lângă lacul zânelor. „Din acest lac ieşea câte o zână când şi când 
şi se arăta oamenilor”. Pajurile sunt în număr de nouă, restul în esență 
este identic (Frâncu şi Candrea, Ileana Cosânzeana). Şi Rozuna, doamna 
florilor, trebuie să fie o zână vegetală, deşi denumirea de zână nu-i 
pomenită. Istoria ei seamănă parțial cu a Ilenei Cosânzene. Un copil 
plânge în pântece şi nu se potoleşte decât când i se făgăduieşte Rozuna, 
doamna florilor. Când îi vine vremea însurătoarei, pleacă în lumea largă 
după ea. Dă de un moş de o sută de ani, de unul de două sute, de altul 
de trei sute de ani, care îi dau haine frumoase şi cai năzdrăvani; ajunge 
apoi la o apă mare înconjurând grădinile caselor Rozunei. Vin slugile, 
apoi Rozuna care se îndrăgosteşte de el „încât l-ar fi mâncat de drag”. Îl 
trece peste apă, îl călăuzeşte în palatele sale „numai din aur şi pietre 
scumpe şi înconjurat de nişte grădini pline de flori de tot felul ce te 
îmbătau cu mirosul lor”. Plecând pe la grădinile ei, Rozuna lasă cheile 
lui Petru, rugându-l să nu intre în odaia din fund cu cheia ruginită. 
- Petru deschide. Într-un vas mare, încins cu trei cercuri, un „omănoni” 
mare cât o namilă, un om năzdrăvan urât ca noaptea, îi cere picături de 
apă pe o gaură. Petru i le dă, năzdrăvanul rupe cercurile şi, 
recunoscător, îi dăruieşte trei suflete. Omul năzdrăvan declară că 
Rozuna e muierea lui „şi să nu te mai atingi de ea că-i vai de tine”. Se 
duce la vânătoare că de mult „nu mai văzuse pădurile şi sălbăticiunea”. 
Petru încearcă de trei ori să răpească pe Rozuna, pe caii lui, namilei, dar 
năzdrăvanul, urmărindu-l, îi ia câte o viaţă, lăsându-l numai cu viaţa lui. 
Scăpând un mânz năzdrăvan de un lup, fuge în fine cu Rozuna (Cătană, 
Rozuna, doamna florilor). 
Paradoxal este cazul zânei rele. Un măsar harnic, sărac şi bețiv e 
trimis de împărat,-fiindcă zice că nu ştie ce e frica şi urâtul, la o cetate 
unde, oricâte cătane sunt puse de pază, cineva le face stane de piatră. 

loaneş merge în cetate, joacă singur cărți, bea, mănâncă şi când încep 
cocoşii să cânte de miezul nopții, aude zgomot în pod. E zâna (vâlva) 
care prefăcea cătanele în piatră. Ea lasă un picior, alt picior, tot corpul, 
capul. Ioaneş îi leagă corpul cu un drot, o pune pe un scaun, îi întinde 
de mâncare şi fiindcă ea nu vrea îi dă o palmă. Vâlva îl pune să ia nişte 
chei din perete, el nu se mişcă. Atunci ea ia cheile şi-i spune să-l urmeze 
în pivniţă unde îl îmbie cu bani de aramă, argint, aur, cu „diamanturi” şi 
„petri scumpe”. loaneş nu se atinge de ele şi, când cântă cocoşii de ziuă, 
zâna cade jos moartă şi se face nevăzută. Toate cătanele se despetrifică şi 
fac exerciţii. Unele au trei sute de ani (Ret., loaneş măsarul). Într-un basm 
suspect de invenție şi de dezvoltare, o zână rea de pe tărâmul celălalt, „o 
scorpie de zână, să dai să fugi”, se răzbună pe un împărat care s-a iubit 
cu fata ei, prefăcându-l în dafin, şi îngăduind ca fata fetei să stea într-un 
palat pe sub pământ în care şi tatăl, în chip de om, să poată să aibă grijă 
de ea, iar fata lui să împietrească pe oricine s-ar apropia de ea. Când 
Făt-Frumos săruă pe Fata din dafin, se scorneşte un vânt cumplit şi din 
frunzele dafinului iese o zână într-aripată care zboară în slava cerului, 
plângând şi izbindu-se cu mâinile peste ochi. Aceeaşi „zmeoaică” strigă 
tinerilor când sar pârâul: „Aţi biruit, împielițaţilor, dragostea voastră cea 
adevărată şi neprihănită a spart toate vrajele...” (N.D. Popescu, Fata din 
dafin). 

Zâna este antiteza zmeoaicii, de ordinar bătrână, duşmănoasă, 
bilioasă sau, când e tânără şi frumoasă, vindicativă şi cu sângele 
otrăvitor şi fetid. Ea simbolizează tinerețea splendidă şi incoruptibilă, 
ademenitoarea tinerilor, fiind obiect de nostalgie pentru flăcăul nubil. 
Aspectele urâte (broască-țestoasă, bufniță) pot să sugereze şi prestigiul 
irațional exercitat prin efectul dragostei de unele femei asupra 
adolescenților. Fiind mai puţin o generoasă, „f6e”, zâna din basmul 
românesc, are cu omul relații precumpănitor erotice. 


SF. MIERCURI, SF. JOI, SF. VINERI, SF. 
DUMINICĂ, MARȚOLEA, SF. LUNI 


Sfânta Miercuri, Sfânta Vineri şi Sfânta Duminică răsar des în cale 
voinicului, uneori câteşitrei şi la anume distanţe, câteodată numai Sfânta 
Vineri. Petru-păr-frumos, pornind după Ileana Cosânzeana, dă de nişte 

curți mândre şi frumoase. În ele şedea Sfânta Miercuri. Intră în casă, 
Nimeni. Sfânta era la biserică. la mătura de după uşă, curăță prin casă, 
se pitulează sub pat. Vine sfânta: „Cine să-mi fi aşezat aşa frumos prin 
casă? De l-aş şti io, cu mare dar l-aş dărui”. Petru iese de sub pat: „lo-s 
acela“. O roagă să-i spună unde locuieşte Ileana Cosânzeana. Sfânta 
Miercuri nu ştie, îi dă un frâu de aramă la scuturarea căruia vine un cal 
de aramă şi-l trimite la Sfânta Vineri. La Sfânta Vineri lucrurile se petrec 
la fel, sfânta îi dă un frâu de argint, respectiv un cal de argint, şi-l trimite 
la Sfânta Duminică. Sfânta e şi ea la biserică, de Ileana Cosânzeana a 
auzit numai din poveste. Îl roagă să aştepte până la amiază „când fiul 
meu Soarele stă în loc şi vine la mine”. Soarele stă pe loc, Sfânta 
Duminică merge cu el în pivniță „să nu se topească”, îl întreabă de fată. 
Soarele zice: „Ileana Cosânzeana locuieşte într-un munte de glajă (sticlă) 
unde om pământean nu poate să calce!” Iese din pivniţă şi pleacă. Sfânta 
dă lui Petru un frâu de aur, respectiv un cal de aur (Frâncu şi Candrea, 
Ileana Constănţeana). Un mire fuge călare de acasă de frica unui lup care 
i-a interzis să se însoare. lese din lumea aceasta şi dă de „lumea 
cuvioşilor”. Vede o casă, o ia într-acolo, leagă calul de gard, intră în 
tindă. Sfânta Miercuri îl cheamă în casă şi-l linişteşte. Are un cățeluş cu 
trupul de fier şi dinţii de oțel care zăreşte cale de o zi; când va lătra, să 
plece. Sfânta Miercuri dă mirelui două cocuri de pâine, unul să-l ! 
mănânce când l-o lovi foamea, altul să-l pună în traistă, şi-l trimite la 
soru-sa, Sfânta Vineri. Câinele latră, mirele sărută mâna Sfintei Miercuri, 
se suie pe cal şi pleacă. Sfânta Vineri nu-l poate ajuta, îl trimite la Sfânta 
Duminică. Totuşi îl omeneşte, îl lasă să doarmă. Are un cățeluş cu fălcile 
» de oțel care zăreşte cale de două zile şi latră de două ori. la două cocuri 
de pâine albă, să mănânce unul pe cale, de altul să nu se atingă decât în 
vreme de necaz. Câinele latră de două ori, mirele pleacă. Sfânta 
Duminică îl pofteşte în casă, îl ospătează. Are un cățeluş de fier cu fălcile 
de oțel care adulmecă lupul cale de trei zile. Când va lătra de trei ori, să 
plece. Îi dă şi ea două cocuri, cu acelaşi sfat ca si surorile ei, îi mai dă şi 
un brâu să-l scuture peste apă spre a-şi face punte. Astfel, mirele merge 
la iad, însoțit, dintr-un loc unde doarme, de cei trei câini (Vede-bine, 
Aude-bine, Uşor-ca-vântul greu-ca pământul) trimişi de cele trei sfinte 
(Ret., Lupul cu capul de fier). Căutând pe Zâna Zorilor, Petru trece prin 
împărăția Sfintei Miercuri unde e frig de îngheaţă vițelul în vacă. Pe 
marginea căii sunt din loc în loc focuri şi lângă ele oameni care îl 
ademenesc pe Petru 'să vină să se încălzească. Petru se stăpâneşte şi 

„capătă, intrând în coliba sfintei, o cutie mică, scoasă dintr-un scrin, cu 
care „când o deschizi îţi vine vestea de unde tu numai vrei şi ştire 
adevărată din țara ta”. Petru intră în împărăția Sfintei Joi, unde este o 
căldură de se topeşte şi măduva în oase, şi în văi răcoroase cu izvoare 
reci, nişte fete frumoase îl îmbie. Se stăpâneşte, ajunge la coliba sfintei 
care îi făgăduieşte la întoarcere „o treabă care-ţi va prinde bine” şi-l 
roagă să spună Sfintei Vineri „sănătate şi voie bună”. În împărăţia celei 
din urmă, nu-i nici cald, nici frig, „cum e colea primăvara, când încep a 
se înțerca mieii”. Printr-un pustiu de nisip, vântoasele aşteaptă 
Vârcolacii. Sfânta Vineri, păzită de vântoase, primeşte cu greu pe flăcău 
şi se îmbunează numai când acesta arată o cunună de aur. Sfânta era 
bătrână, cu multe crețuri pe față şi foarte supărată pe oameni. Se născuse 
când nu era ce este, părinţii ei au zămislit lumea ca să fie cine să se 
minuneze de frumuseţea ei. Lumea a deochiat-o şi de atunci, pe fiece 
sută de ani, câte un .creț se iveşte pe faţa ei. Tată-său fusese împărat 
mare şi puternic şi se învrăjbise cu Zâna Zorilor, vecina lui, pe care 
Sfânta Vineri o vorbeşte de rău. Ar voi şi ea un urcior de apă din fântâna 
zânei, în care scop dă lui Petru un fluier fermecat. Este vădit că această 
Sfântă Vineri e Venus păgâna, motiv de a presupune o falsificaţie. La 
întoarcere, Petru dă sfintei un urcior cu apă de întinerire, însă aceasta de 
bucurie joacă şi-l sparge. Sfânta Joi îi dă nişte sfaturi şi o năframă de 
pânză năsădită şi vrăjită care fereşte trupul de lovire. Fraţii îl întâlnesc 
şi-l aruncă într-o fântână. Fiindcă Zâna Zorilor oprise soarele şi era 
întuneric, Sfânta Vineri pune vântoasele să izbească vălul cel mare de la 
marginea împărăției să curgă lumina în lume. De trei ori lovesc 
vântoasele, vântul rămâne țeapăn. Ele caută în toate părțile la porunca 
sfintei pe Petru. „De trei ori scoaseră copacii din rădăcină, de trei ori 
scoaseră râurile din cursul lor” etc. Vine vântul cel de primăvară şi 
spune că a găsit pe Petru într-o fântână seacă împreună cu Murgul. Cele 
trei sfinte sunt în acest basm expresii meteorologice. Sfânta Vineri 
cheamă pe Sfânta Joi şi Sfânta Miercuri să vină întâia cu tigaia de aur şi a 
doua cu apa vieţii. Petru e numai os şi cenuşă. Sfânta Miercuri încleie 
oasele, vântoasele aruncă pulberea din fântână în sus şi adună cenușa 
lui Petru. Sfânta Joi face foc, culege rouă de pe frunze în tigaia de aur, o 
fierbe cu trei vorbe privind către răsărit, apus, miazăzi şi miazănoapte, 
aruncă iarba vieţii în apa fiartă. Tot aşa face Sfânta Vineri cu cenuşa lui 
Petru. Sfânta Joi numără unu, doi, trei şi ia tigaia de pe foc. Din cenuşă şi 
rouă se face o unsoare mirositoare, vântul de primăvară suflă peste ea şi 

se sleieşte. Cu ea, sfintele ung oasele de şapte ori jos, de şapte ori în sus, 
de şapte ori cruciş, de şapte ori curmeziş. Petru sare în picioare. Basmul 
e însă suspect (I. Slavici, Zâna Zorilor). 

De multe ori, Sfânta Vineri apare fără celelalte. Fata moşului, 
oropsită de baba maşteră, intră slujnică la Sfânta Vineri care o întreabă la 
început dacă e om bun sau nu căci are o cățeluşă cu dinții de fier şi cu 
măsele de oţel] ce face mici fărâme pe omul rău. Fata are de dereticat 
prin căscioară şi de dat, în vremea când sfânta e la biserică, de mâncare 
puilor ei din curte (balauri, şerpi, nevăstuici, ciuhurezi, şopârle, năpârci 
şi guşteri). Mâncarea nu trebuie să fie nici caldă, nici rece. Puii 
mărturisesc sfintei mulțumiți: „că n-au băgat de seamă ca a lipsit ea 'de 
acasă: aşa de bine au fost căutați”. Fata îşi ia răsplata, o cutie mică de pe 
O gârlă în care găseşte mărgăritare, pietre nestemate. Fata babei, 
pizmaşă, intră şi ea la Sfânta Vineri, opăreşte gâtlejurile lighionilor cu 
mâncare, face harababură prin casă, ia de pe gârlă lada cea mai mare şi 
mai frumoasă din care ies balauri ce mănâncă pe babă şi pe fată 
(Ispirescu, Fata moşului). Altă dată, Sfânta Vineri trăieşte într-un palat 
dintr-o pădure întunecoasă. Are mereu o cățeluşă cu dinții de fier şi cu 
măselele de oțel care face mii de fărâme pe omul rău. De asemenea, 
sfânta are lighioni „şerpi, broaşte, şopârle, guşteri, nevăstuici, balauri 
zburători şi nezburători” cărora le dă de mâncare tărâţe nici fierbinți, 
nici reci. Într-un chelar, are tot felul de lăzi pe care le dă ca simbrie 
fetelor care au slujit-o. Uneia harnice care i-a slujit „mai multe luni de 
zile” îi propune însăşi să ia lada cea mai urâtă şi să n-o deschidă până 
acasă. Ajunsă acasă la unchiaş, fata deschide lada găsind în ea toate 
lucrurile pentru o mireasă, cusute numai cu fir de cel mai bun şi toate de 
borangic şi de arnici. Cele mai frumoase erau „0 rochie cu luna în spate 
şi soarele în piept, o brățară cu totul şi cu totul de aur şi şase rânduri de 
mărgăritare” (Fundescu, Sfânta Vineri). Şi de data asta, sfânta e 
răzbunătoare. Fetei babei, care i-a fript lighionile cu mâncarea prea 
fierbinte şi care cere ce a căpătat şi fata cea harnică, îi recomandă a lua 
„O ladă care va fi mai frumoasă”. Pe drum ies din ladă lighionile opărite 
şi mănâncă pe fată. Sfânta are obiceiul de a se duce Ia biserică şi a pune 
slujnica să-i caute-n cap (ibid.). Se poate vorbi de un „complex al Sfintei 
Vineri” care prezintă notele maniacale ale bătrânei: evlavia, curăţenia 
excesivă şi pasiunea pentru lighioni. După ce scapă de Muma-pădurii 
care voia să-l mănânce, Pipăruş merge în casa Marţolii, mătuşa lui 
Florea-nfloritul. Marţolea (Marţi seara) iese afară, se încaieră cu 

Muma-pădurii: „se mâncară în dinți şi-şi smulseră părul ca două 
zmeoaice”. Nu se ştie cine a învins, căci voinicii au mers aţă la mama lui 
Pipăruş (Ret., Pipăruş). Unele basme introduc şi pe Sfânta Luni. Astfel, o 
fată de împărat, căutându-şi bărbatul, trece pe la Sfânta Luni care îi dă o 
furcă ce toarce singură, pe la Sfânta Miercuri de la care capătă o 
vârtelniță ce deapănă singură, şi pe la Sfânta Vineri care-i dăruieşte o 
stativă ce țese singură (Şăineanu, op. cit., p. 254). Altă fată, în căutarea 
bărbatului, trece pe la Sfânta Luni, Sfânta Vineri, Sfânta Sâmbătă, 
căpătând respectiv o cloşcă de aur cu pui, un purcel de aur, doi 
porumbei de aur (Stăncescu, Şarpele moşului). Un fecior de împărat, 
mergând după fântâna Doamnei Sticlişoarei a cărei apă întinereşte pe 
om, capătă de Sfânta Luni un pieptene, de la Sfânta Sâmbătă o gresie 
(Stăncescu, Fântâna Sticlişoarei). Pe Lumea neagră locuiesc Sfânta Luni, 
Sfânta Vineri, Sfânta Duminică. Fiecare are o fată de măritat (Şăineanu, 
op. cit., p. 575-576). Pipelcuţa e sfătuită să se bage „fată în casă” la Sfânta 
Luni. Sfânta Luni o trimite la Sfânta Marţi, aceasta la Sfânta Miercuri, 
aceasta la Sfânta Joi şi aceasta la Sfânta Vineri care o tocmeşte pe un an 
şi-i dă drept simbrie un tron (N.D. Popescu, Pipelcuţa). Sfânta Luni 
devine în alte cazuri Sfânta Lună, îndrumând femeia care-şi caută 
bărbatul la Sfântul Soare (Ispirescu, Porcul cel fermecat). Aceste figuri 
sunt de distribuit în altă clasă. 


URSITOARE 


Despre ursitoare se pomeneşte des în basme, dar intervenţia lor ca 
protagoniste e mai rară şi limitată la misiunea lor. Astfel, un boier, 
cerând găzduire unui țăran a cărui nevastă a născut un copil, aude după 
cântatul cocoşilor pe ursitoare venite la fereastră, menindu-i. Una îi 
prezicea că va trece prin multe necazuri, a doua: „Voinic şi frumos se va 
face şi foarte cuminte, dar şi norocul i se arată”. A treia zise: „Va 
moşteni toată averea boierului ce azi e-n casa noastră”. Boierul cumpără 
copilul cu o sută de galbeni şi-l părăseşte într-o scorbură (Ret., Aflatul). 
Unui prunc, născut de o împărăteasă, ursitoarele îi urează a nouă zi la 
miezul nopții. Una zice: „Pruncul aiesta s-o face om ficior zdravăn ca un 
Stiag”. A doua: „Când a împlini copchilu douăzeci de ani, va peri lovit 
die trăzniet”. A treia zice aşa: „Die va scăpa atunci die primejdie, s-o 

face un împărat vestit care va aduce în ad legi cum nu mai sunt” (Ret., 

Psaltirea, Lui Titu Maiorescu, omagiu, 1900). Altui copil al unei babe, 

dintr-o variantă, ursitoarele îi menesc să fie răpit de duhurile rele la 

doisprezece ani, iar dacă va scăpa, va ajunge împărat (Ispirescu, Voinicul 

cel cu cartea în mână născut). Şi aşa mai departe. 


IELE 


Ielele, ființe răufăcătoare, sunt mai degrabă indicate drept cauza 
unor rele. Astfel, un moş mâncău de pe tărâmul celălalt este orb fiindcă 
„i-au luat ochii nişte ele” (Fundescu, Cei trei frați de cruce). Ielele locuiesc 
într-un munte. Vişin se duce acolo, cântă cu un fluier fermecat, ielele 
încep să joace, le prinde, le ia ochii furaţi şi-i duce moşului (ibid.). Dafin, 
în căutarea doamnei Chiralina, se duce în pădurea neagră la buşteanul 
ielelor, care se schimbă în căruță cu doisprezece cai de foc şi se înalță la 
palatul Chiralinei. Afin preface apoi buşteanul în cerb şi Dafin, 
vârându-se în el, pătrunde în odaia Chiralinei. Apoi, din nou buşteanul 
e făcut în car, cu care Dafin, Afin şi Chiralina fug (Fundescu, Dafin 
împărat). Şi Dafir, dintr-o variantă, face la fel. În pădurea neagră de lângă 
gârla de păcură găseşte buşteanul (cocia) ielelor, încalecă pe el şi, 
Jovindu-l în burtă, îl preface în căruţă cu doisprezece cai de foc şi trece 
dincolo. Izbind buşteanul în burtă, Dafir îl face şi cerb (Cătană, 
Dafir-împărat şi doamna Chiralina). Printre muncile la care e pus Țugulea 
de împăratul Stririlor, e şi aceea de a aduce apă în goană de la fântâna 
ielelor (Ispirescu, Țugulea). Ielele iau inima lui Mogârzea, care plecase la 
lacul cu lapte dulce să se însoare cu o zână, fiindcă a trecut peste hotarul 
lor (Şăineanu, op. cit., p. 326). La muntele de marmură se scaldă ielele. 
Acestea au cămăşi, şi Perpiliţă, schimbat în cerb de către zâne, trecând 
prin cele trei cămăşi redevine om (Şăineanu, op. cit., p. 282). Lia, plecând 
în lume, nimereşte într-o colibă plină de păinjeniş. Deretică, curăță. 
După înnoptat, se porneşte un viscol, se aud zbierete. Lia se ascunde în 
cuptor. Pe uşă, pe fereastră, prin crăpăturile pereţilor dau năvală ielele, 
nebunele. Sunt frumoase, subțiri. Se prind în horă, cântă: „leşi, Limir, 
ieşi, Limir-împărat, ieşi să bem şi să mâncăm...” Limir, un împărat 
tânăr, chipeş, blond, dar încrezut, încăput pe mâna ielelor, iese. Cu el 
aduce şi palatui său cu o sală întinsă şi împodobită tot cu aur şi pietre 

scumpe, cu mătăsuri şi catifele. Pe masă ard lumânări de-ți iau vederea. 
"Lia se piteşte într-un dulap de cristal. Limir joacă trist cu ielele. „Zânele” 
se veselesc, beau, mănâncă numai cu închipuirea. Spre miez de noapte, 
luminile se sting una câte una, se porneşte vântul, palatul se scufundă, 
iar ielele se dau valvârtej unele peste altele şi se depărtează. Lia cheamă 
şi ea de trei ori pe Limir. Acesta o învață cum să se vindece de 
muşcăturile lui. Lia pleacă la mama ielelor şi o găseşte într-o colibă. E o 
hârcă bătrână şi colțată, cu nasul făcut cârlig, care îndreaptă pe Lia la 
bunica ielelor. Bate în pământ, ies dulăii care nu muşcă pe fată ci-i fac 
potecă. Bunica ielelor îi făgăduieşte o alifie cu care un şarpe sfătuieşte pe 
fată să nu se ungă, căci o lasă puterile. Baba o pune pe Lia să deretice 
prin casă, nădăjduind că va supăra muscoii, păianjenii, găinile, 
broaştele-țestoase, şopârlele-râioase. Fata se unge cu alifie numai după 
ce a scuipat în deget şi cu ea redă oilor şi câinilor chipul de fete şi voinici 
(Slavici, Limir-împărat).2 


_STRIGOI 


Strigoii fiind produse ale superstiției fără caracter hieroglific nu 
dau ca atare intrigă de basm, ci numai teme de istorii sepulcrale. Un om 
sărac, Toader, îşi scoate ochii ca să capete de mâncare şi nimereşte la 
„Stâlpul vâjilor (strigoii) dintre hotare”. Se aude pe rând câte o vâjâitură 
şi se ivesc trei vâje. Una se aşază în vârful stâlpului, apoi spune veştile. 
Cea mică împărtăşeşte că oamenii n-au apă de băut (deci mereu 
problema apei potabile), cea mijlocie că împăratul e bolnav, cea mare 
pățania lui Toader, adăugând că dacă acesta s-ar spăla în tăul porcului 
din dealul boului şi-ar dobândi puterea. Ea se arată compătimitoare. 
Celelalte două vâje spun şi ele leacul la boala împăratului și la lipsa de 
apă (Frâncu şi Candrea, Povestea lui Toader flămândul). O fată frumoasă 
dintr-un sat doreşte un ibovnic de pe lumea cealaltă. Întorcându-se 
acasă înainte de miezul nopții, aude ciocănitoarea la fereastră. Întreabă 
cine este şi un glas necunoscut îi răspunde: „Iată, am venit la dorinţa ta 
să-ți fiu ibovnic”. Maria îl pofteşte înăuntru. E un tânăr chipeş, zdravăn, 


2 Cf. Lazar Sain6an, Les fees mechantes d'apres les croyances du peuple roumain, în Melusine, 
X, 1900-1901, p. 218 şi urm., 243 şi urm. 

şi cu mustață subțire şi neagră ca pana corbului. La cântatul cocoşilor 
pleacă. În a doua noapte, strigoiul, sărutând pe Maria, îi dă un inel de 
aur cu pietre scumpe. În a treia seară, fata înfige în haina strigoiului un 
ac de care e prins firul unui ghem de aţă. Dimineaţa se ia după fir şi 
vede că el duce pe o gaură jos în groapă. De frică, scoate inelul de pe 
deget şi-l aruncă pe gaură în mormânt. Revenind, strigoiul întreabă cine 
a aruncat inelul, amenință cu omorârea tatălui ei. Într-adevăr, acesta 
moare. Strigoiul repetă întrebarea, amenințând cu omorârea mamei fetei 
şi a fetei înseşi. Mama moare şi ea, iar strigoiul se aruncă asupra fetei şi 
o omoară. Fata e înmormântată după dorinţa ei „la hotar, lângă drumul 
mare“. Un fiu de împărat trece pe lângă mormânt, de unde-i vine miros 
plăcut de floare, scoboară, smulge o floare de pe mormânt care îi scapă. 
Cu floarea în mână, lângă el în căruță, şedea „o fată atât de frumoasă de 
credea că e ruptă din soare”. O duce la împăratul care sare într-un picior 
de bucurie. Înserându-se, strigoiul vine şi la curțile împărăteşti şi pune 
iarăşi întrebarea cu inelul. Feciorul de împărat, căruia fata îi povesteşte 
întâmplarea, adună toți covacii din împărăție şi-i pune să facă o casă de 
fier fără nici o deschizătură. Acolo se bagă Maria şi feciorul de crai. 
Când vine strigoiul, în trei nopți consecutive, neputând intra, plesneşte 
ca o pivă la cântatul cocoşilor, şi crapă în două şi casa. Înaintea ei, văd 
„un hoit mare şi împuţit” (Cătană, Strigoiul). Un „ghinărar”, Petru, se 
îndrăgosteşte de Amfineta, fata împăratului. Pârât de un ghinărar 
bătrân, Petru e trimis de împărat la curtea fratelui său. Amfineta 
slăbeşte, cade la pat, moare şi e îngropată „cu păragie mare”, iar 
împăratul îi zideşte pe mormânt o biserică poleită toată cu aur şi pe 
dinafară şi pe dinăuntru. Trei nopți în şir, străjile sunt găsite moarte. Un 
călugăr explică moartea străjilor prin lipsa de odihnă a strigoaicei. 
Numai ghinărarul Petru ar fi în stare s-o răpească. Acesta se aşază sub 
icoana Precistei şi, deşi chemat de Amfineta, nu se scoală până după 
cântatul cocoşilor. Fata trage clopotele de ciudă, blestemă pe tată-său şi 
spre miezul nopţii se duce să se culce în sicriul ei. În a doua noapte, 
lucrurile se petrec la fel. În cea de a treia, Petru stă cu faţa în jos sub 
icoana Maicii Preciste şi, când Amfineta pune mâinile pe el, se apucă cu 
amândouă mâinile de candela de la icoană, tăcând mâlcom. Amfineta 
sparge tot prin biserică şi aruncă la pământ, neizbutind să-l clintească. 
Cocoşii cântă. Petru ia pe Amfineta în brațe şi nu o mai lasă să se 
pogoare în mormânt. Fata rămâne vie şi se cunună cu ghinărarul, care e 
fiu de femeie săracă (Cătană, Strigonea). Strigoii exprimă oroarea morții 

şi n-au semnificație caracterologică întrucât ei sunt oameni cu firea 
modificată stereotip în rău, de vreme ce toți obsedează pe cei vii. 


DUMNEZEU ŞI SFÂNTUL PETRU 


Nici Dumnezeu, nici Sfântul Petru nu sunt protagonişti ai basmului 
propriu-zis, apărând fie ca arbitri morali, fie ca dăruitori de lucruri 
miraculoase. Un copil bătut de un spân capătă de la Sf. Petru un corn 
din care ies bogății (reminiscență a cornului abundenţii), dar care, privit 
prematur, scoate lighioni (Ret., Lupul cu cap de fier). Dumnezeu şi Sf. 
Petru, venind la o văduvă săracă cu prunc „de vro câteva luni” pe care 
nu vrea să-l boteze popa, îl botează ei şi-i dau în dar o puşcă ce nu 
trebuie încărcată (Frâncu şi Candrea, Agheran Viteazul). Pe Dumnezeu îl 
doare capul şi fumul de tămâie rămas de la nişte negustori de mirodenii 
pe care-l aprinde Bobiţă îi face bine. Dumnezeu dăruieşte băiatului, la 
cerere, un fluier fermecat care face să joace oile şi pe oricine (T. Pamfile, 
Povestea lui Bobiţă). Dumnezeu şi Sf. Petru sunt rău primiţi de un baci şi. 
miluiți cu lapte de oaie şi cu carne de miel de băiat. Dumnezeu îi dă 
acestuia să semene oasele mielului şi se face o turmă mai mare decât 
aceea a care slujise. Oiţa era năzdrăvană (Ret., Fiiuţul oii). Pe un vânt cu 
ploaie, tunete şi fulgere, doi oameni, Dumnezeu şi Sf. Petru, intră în 
curtea unui om sărac care-i bagă în casă fără a-i cunoaşte, îi pofteşte la 
cină şi-i culcă. Dimineaţa, gazda le dă lapte cald. Casa arde, nevasta se 
îneacă în Dunăre, copiii sunt unul luat de val, altul furat de lup, omul 
ajunge porcar şi, Dumnezeu, prin norocul coroanei aruncate în sus, îl 
alege împărat. Apoi îşi găseşte copiii (Ret., Omul de omenie nu piere). Un 
văduv însurat a doua oară, îmboldit de maşteră, îşi părăseşte copiii în - 
pădure. Dumnezeu preface balega în pâine albă şi dă băiatului un arc să 
prindă păsărele, învățându-l cum să-l mânuie (Ispirescu, Copiii văduvului 
şi iepurele, vulpea, lupul şi ursul). Unui ţigan cu şase copii care merge să 
bată pe Dumnezeu fiindcă nu-i dă de mâncare, Dumnezeu îi dă o masă 
vrăjită pe care i-o înlocuieşte moşul. 

Țiganul pleacă iar să bată pe Dumnezeu, acesta îi dă un cal care 
face bani şi pe care i-l schimbă moşul. În fine, Dumnezeu îi dă o jiloveaţă 
vrăjită cu care bate pe moş şi-i ia înapoi masa şi calul (Ret., Ganul 
Țiganul). Dumnezeu, călătorind prin lume cu Sf. Petru, dă unui tăietor 

de lemne sărac, cu muiere şi cinci copilaşi, o oală plină de taleri pe care 
tăietorul o găseşte într-o scorbură de copac. De când găseşte banii, omul 
nu mai lucrează, se îmbată şi când altă dată Dumnezeu şi Sf. Petru sunt 
poftiți de muiere să se odihnească în pat, omul îi bate cu un lemn 
(Cătană, Dumnezeu şi Sf. Petre). Doi frați vând lui Dumnezeu şi Sf. Petru 
mere din creanga fratelui cel mic care omeneşte pe drumeți din creanga 
lui. Fratele cel mare ar voi o turmă de oi, cel mijlociu pământ şi boi, cel 
mic o luntre pe Dunăre să scape pe cei în primejdie. Străinul cel bătrân, 
care e Domnul Hristos, le împlineşte dorința. Drumeţii cer de mâncare şi 
cu Sf. Petru merg la Dunăre la fratele cel mic, cer de mâncare ce are el 
mai drag la casă, acesta ia copilul din leagăn şi-l pune pe vatra fierbinte, 
acoperindu-l cu spuză şi cărbuni. În vatră creşte iarbă verde, iar copilul 
se joacă cu nişte mere de aur. Luntraşul recunoaşte pe Hristos şi pe Sf. 
Petru. La plecare, moşnegii dau foc cu un tăciune la un stog căpătat de 
la oameni. Grâul rămâne vrav la mijloc. Fratele mijlociu aprinde şi el 
stogul şi-i arde toată casa. Dumnezeu mai face şi alte minuni ce n-au 
însă semnificație mitologică (Ret., Azima mergătoare). Dumnezeu trimite 
de soție unui fiu de păcurar o zână. Când stăpânul pretinde să-i aducă 
pe Dumnezeu la masă şi face invitația, Dumnezeu vine, scoate pe om 
din obezi şi desființează iobăgia (Ret., Zâna apelor). tu 

Fiind nişte abstracțiuni, Dumnezeu şi Sf. Petru nu reprezintă 
caracterologic figuri proeminente, afară de aceea de a fi nişte bătrâni cu 
purtări adeseori absurde şi nepotrivite cu demnitatea lor. 


„CAL NĂZDRĂVAN 


După Făt-Frumos, calul năzdrăvan este un protagonist adesea mai 
important decât zmeul. Fără cal, orice faptă eroică este imposibilă. 
Mitologia hipică e vastă, în fond se reduce la ideea străbaterii 
fulgerătoare a spaţiului. Calul înoată în apă şi coama, trupul lui au 
ondulații acvatice. EI saltă, făcând arc asupra solului, de unde a putut 
veni sugestia zborului. Mitologia explică metaforic aceste însuşiri. 
Gemenii Acvin din Vede, simbolizări ale luminii, îşi trag numele din 
agva care înseamnă cal, şi ar însemna „stăpâni de cai”, dar se 

îmbrățişează ipoteza că ei înşişi sunt cai. Poseidon, prefăcut în 
armăsar, avu cu Demeter, prefăcută în iapă, un copil, Arion, care e cal. 
Pegasos, însuşi calul întraripat, ar fi - după legendele corintiene - o 
odraslă a sa zămislită cu Meduza. Aurora e trasă de doi cai, Lampos şi 
Phaeton, sau de cai albi; Helios e reprezentat mânând un care cu patru 
cai întraripaţi, care sunt stelele, cai pe care încearcă să-i țină în frâu 
Phaeton în Metamorphoses de Ovidiu; Dioscurii, formând pe cer 
constelația Gemenilor, sunt înfățişaţi călare sau ținând de frâu câte un 
cal. La carul furtunii, Marduk înhamă patru cai.24 Odin este - după o 
tradiție - zeu al morților în chip de cal cu opt picioare şi mortul intrând 
călare pe el în Walhall.% În toate cazurile, calul traduce ideea de iuțeală 
(a luminii, a furtunii, a aerului). Bineînţeles, moartea însăşi călăreşte pe 
un cal, şi dăinuia încă în secolul trecut în Germania legenda unui cal al 
vânătorului nopții ("das Pferd des Nachţjăgers”, numit şi „der wilde 
Jăger”.26). 

În basm, calul e înfățişat ca un animal dotat cu însuşiri intelectuale 
excepționale, un sfătuitor al omului şi un inițiat. Caii prevesteau 
moartea lui Ahile (c. XIX): 

„Ba te-om scăpa noi şi-acuma pe tine, puternice Ahile, 

Dar ţi s-apropie ceasul şi vina doar nu e a noastră...” 

De unde Gr. M. Alexandrescu al nostru: 

„Şi caii lui Ahil care prooroceau, 

Negreşit că au fost de vreme ce-l trăgeau.” | 

Totuşi, calul rămâne în această ipostază un animal funerar. Ideea 
de „învățător” este conținută în definiţia centaurilor şi ştim că Chiron, 
născut din iubirea dintre Saturn metamorfozat în cal şi nereida Philyra, 
a fost învățătorul lui Ahile. Strânsa înțelegere muşchiulară între omul 
ingenios şi calul furtunos în mers a putut să nască ideea simbiozei dintre 
cele două ființe. Nu mai puțin în basm, calul e întâi de toate un aparat la 
care se poate renunța îndată ce se găseşte alt mijloc de străbatere a 


% Carlo Formichi, Il pensiero religioso nell'India prima del Buddha, Bologna, Zanichelli, 
1925, p. 34 şi urm., p. 99, nr. 49; v. şi Max Miller, Nowvelles 6tudes de mvthologie, Paris, 
Alcan, 1898. Cf. de asemenea 1. Chiţimia, Fauna în basmul românesc în St. şi cerc. de istorie 
literară şi folclor, V, nr. 3-4, 1956. 

24 F. Furlani, op. cit., Il, p. 8. 

% Hoffmann-Krayer, op. cit., VI, Pferd. 

2 Hoffmann-Krayer, op. cit., VI, Nachtjagd. 

spațiului (şarpe zburător, zgripţor sau chiar maşină). El satisface în 
imaginație dezideratul de a rezolva problema distanțelor. În O mie şi una 
de nopți (Istoria calului fermecat), un indian arăta regelui Persiei un cal 
artificial ce zbura la atingerea unor manivele. Aparatul a trecut apoi în 
Don Quijote al lui Cervantes cu numele de „el famoso cavallo Clavileio”. 
Împărații, voinicii au cai năzdrăvani, care pe măsură ce 
îmbătrânesc stăpânii şi nu mai sunt folosiţi, îmbătrânesc şi ei, dacă nu e 
la mijloc un mimetism al decrepitudinii, o disimulaţie spre a încerca 
inteligența sau modestia voinicului sau spre a scăpa de o nouă servitute. 
Un împărat cu trei feciori are grajd cu cai frumoşi, însă fata-voinic alege 
pe cel mai răpciugos şi mai bubos, zăcând pe coaste, şi care e calul 
tatălui său din tinerețe. Calul, care, ca orice cal năzdrăvan, vorbeşte, cere 
să-l spele în toate zilele cu apă neîncepută, să-i dea orz fiert în lapte 
dulce ca să-l poată roade, apoi în fiece zi o baniţă de jăratic. La a zecea zi 
calul se scutură şi se face „frumos, gras ca un pepene şi sprinten ca o 
căprioară” (Ispirescu, Ileana Simziana). Alt împărat bătrân cu trei fete are 
un cal din tinerețe numai oase. Fata cea mică e sfătuită de o babă să 
meargă la grajdul cailor, să spargă pământul, să sape până va găsi oase 
de cal şi căpățână. Să dea cu ea de trei ori pe pământ spunând: „ie! cal 
de hadă, câinii carnea ţi-o roadă, poartă-mă şi pe mine cât ai purtat pe 
taica!” Acesta înviază şi se numeşte Dalbul d-ochilor (Ret, Din 
„ fată-fecior). 
La popoarele primitive, oasele mortului şi îndeosebi craniul sunt 
elementele în care s-a concentrat spiritul individului, care de altfel e 
considerat şi după deces ca o ființă vie.27 În general, în basm oasele sunt 
materia minimă din care se poate învia un om. Caii metalici rezistă şi 
morții, deşi aci trebuie să fie vorba de o traducere a ideii legendare de 
statuie de bronz din excavaţiuni. Voinic de plumb propune împăratului 
căruia i s-au furat soarele, luna şi stelele să dezgroape din partea de 
apus a cetății trei cai de aramă îngropaţi în vremile vechi, să-i pună pe 
fiece cal câte trei perechi de desagi de galbeni şi să-i dea şi hainele şi 
paloşul din tinerețe (V. Bologa, I. Ion, Voinic de plumb). Spaima zmeilor 
află de la mamă-sa împărăteasa văduvă că armăsarul tatălui său paşte 
iarbă verde în livadă. Învăţat de un vrăjitor, băiatul ia frâul calului şi 
sună de trei ori, adică în cele trei părți ale livezii. Vine „o mârțoagă de 
cal chior, olog, şi plin de bube”. Făt-Frumos îi dă un picior în piept şi 


27 Lucien L&vy Briihl, L'âme primitive, Paris, Alcan, 1927, p. 3% şi urm. 

calul se duce de-a berbeleacul câte nouă zile şi nouă nopți. Sună frâul a 
doua şi a treia oară. Vine acelaşi cal. Voinicul ridică paloşul să-l înfigă în 
„pieptul calului. Calul se roagă: „Făt-Frumos! Făt-Frumos! Nu mă 
omori”. Îi cere să taie trei sute de viței de Îa trei sute de vaci şi să-i dea 
lui laptele să-l bea. Aşa face Făt-Frumos şi peste trei zile, sunând frâul, 
vine un cal de zmeu. Acesta îl învață cum să-l încalece, cum să-l atingă 
de trei ori cu scările. Calul deschide douăsprezece aripi şi zboară până la 
vântul turbat. După ce a zburat de probă, calul pretinde, ca să-l slujească 
cumsecade, să taie şase sute de viței şi să-i dea să bea laptele de la câte 
şase sute de vaci. Peste trei zile, îmbrăcat în zale şi încoifat, Făt-Frumos 
sună frâul şi vine calul care a făcut o aşa mare consumaţie de lapte 
(Fundescu, Spaima zmeilor). Feciorul de împărat care s-a hotărât să 
meargă după tinereţe fără bătrânețe merge la grajd să caute un cal 
printre „cei mai frumoşi din toată împărăția”. Cum punea însă mâna şi 
apuca pe câte unul de coadă îl trântea şi astfel toți caii căzură. Dibuie 
„un cal răpciugos şi bubos şi slab”, pune mâna pe. coada lui, acesta 
înțepenindu-şi piciorul rămâne „drept ca lumânarea”. Calul îl sfătuieşte 
să ceară de la împărat paloşul, sulița, arcul, tolba cu săgețile şi hainele ce 
le purta el când era flăcău, iar pe el să-l îngrijească şase săptămâni cu 
mâna lui şi să-i dea orz fiert în lapte. Când armele şi hainele sunt 
curățate şi pregătite, iar calul hrănit, acesta „se scutură şi el, şi toate 
bubele şi răpciuga căzură de pe dânsul şi rămase întocmai cum îl fătase 
mă-sa, un cal gras, trupeş şi cu patru aripi” (Ispirescu, Tinerețe fără 
bătrâneţe). Întrând slugă la Vâjbaba din fundul iadului, Crâncu îşi cere 
simbria, un cal. Intră în grajd, în fund vede o gloabă de cal, roşu, numai 
pielea, de-i vedeai coastele. Vâjbaba îl îmbie să ia unul mai frumos. 
„De-ai ales din mintea ta - observă gloaba - bună minte ai, iar de te-a 
învăţat cineva, îi poți mulțămi, că bine te-a învăţat”. Într-o pădure, calul 
cere voinicului să-i facă un foc mare să se adune jar mult, să se sature 
odată. Voinicul doboară treizeci de stejari de cei mari „şi după ce trecu 
focul tot, apoi vântură spuza cu pălăria de pe jar ş-aduse calul să 
mănânce”. Calul se scutură, îi sar toate floacele, şi rămâne ca uns cu unt. 
Crâncu se roagă să-l ducă ca gândul (Ret., Crâncu). Un vâj sfătuieşte pe 
Pipăruş Pătru să se întoarcă la curtea zmeului pe care-l omorâse şi să ia 
un cal sfrijit şi urât de sta să moară, care nu mâncase şi nu băuse nimic 
de la moartea zmeului. Pipăruş găseşte calul, căruia îi numărai coastele 
cale de o poştă, şi îl dezleagă din lanţuri. Acesta răsuflă bine, paşte 
oleacă, vorbeşte: „Cum vreai, domnul meu, să te duc, ca vântul ori ca 

gândul?” (Ret., Pipăruş). Tudorel merge la „grajdul părăsit”, găseşte un 
cal „aşa de slab şi de păcătos, că-i numărai coastele”, care nu mâncase, 
nici nu băuse de ani, îi dă „oleacă de jăratic” să prindă suflet, cum 
ceruse acela, pune pe el şaua şi frâul purtate de împărat în tinerețe şi 
porneşte după ce calul îl întreabă dacă trebuie să meargă „ca vântul” 
sau „ca gândul” (TI. Pamfile, Tudorel). Făt-Frumos, dintr-un basm 
dubios, găseşte în grajd un cal bătrân, costeliv şi pintenog, cu dinții cât 
palma 'în gură şi cu părul năpârlit, care-l întreabă de ce e trist şi, 
destăinuindu-se a fi calul din tinereţe al tatălui său, îi cere să-l hrănească 
cu orz pisat şi să-l perie trei zile de câte trei ori. Cu astfel de îngrijire se 
face negru ca pana corbului, gras şi lucios ca oglinda (N.D. Popescu, Fata 
din dafin). loniţă-Făt-Frumos merge la o babă cu o iapă care are mânji şi, 
sfătuit de o pasăre şchioapă, alege „calul cel mai urât“, mai râios din 
fundul grajdului, care însă scos în curte rânchează o dată şi se face cal 
mândru. Are paisprezece aripi (Frâncu şi Candrea, Ileana Cosânzeana). Şi 
Petru, după ce doarme în podul casei sfintei Vineri, îşi hrăneşte cei patru 
cai năzdrăvani cu jăratic. Murgul mănâncă „câte de trei ori trei”, ceilalți 
câte trei trocuri pline de jar (I. Slavici, Zâna Zorilor). Împăratul şerpilor 
dă lui Petru, care are de îndeplinit o muncă grea, un căpăstru şi un 


vătrai, poftindu-l să se ducă la stava lui să ia calul cel mai slab, să-i. 


arunce căpăstrul în cap, şi când ajunge călare pe el la o groapă, să 
coboare şi să-l lovească în frunte cu vătraiul. Calul se va face stană de 
piatră. Să intre apoi în groapă pe cealaltă lume şi, după ce va ieşi cu 
izbândă, să învieze calul cu vătraiul (Ret., Vizor, craiul şerpilor). 

Legătura tehnică între cal şi frâu ia în basm colorit magic. Cine 
capătă frâul unui cal năzdrăvan are în puterea sa şi un cal care la 
scuturarea frâului vine nu se ştie din ce zonă. Sfânta Miercuri dă lui 
Petru-Păr-Frumos un frâu de aramă la scuturarea căruia vine un cal de 
aramă, Sfânta Vineri îi dă un frâu de argint, respectiv un cal de argint, 
Sfânta Duminică îi dă un frâu de aur, respectiv un cal de aur. 
Petru-Păr-Frumos scutură frâul de aramă şi vine calul de aramă. „La 
potcoave cuiele erau de o palmă de lungi”. Voinicul suie călare pe 
muntele de glajă. De la un timp cuiele de la potcoave se rod şi calul se 
poticneşte. Voinicul scutură frâul de argint, vine calul de argint cu cuie 
la potcoave de „un cot de lungi”. Urcă până la jumătatea muntelui. 
Scutură şi frâul de aur, vine calul de aur, în vreme ce calul de argint se 
face nevăzut. Cuiele la potcoave sunt de un stânjen. Când e aproape de 

vârful muntelui, cuiele se tocesc şi voinicul se lasă-n coate şi genunchi şi 
ajunge aşa pe culme (Frâncu şi Candrea, Ileana Constănţeana). 

n grădina unui om sărac vin noaptea nişte cai fermecați care 
târfelesc tot trifoiul. În noaptea întâia merge să pândească fiul cel mare, 
care însă adoarme din cauza unui vânt căldicel şi îmbătător ce-l 
slobozeau pe nări acei cai. Fiul cel mare adoarme, cu al doilea se 
întâmplă acelaşi lucru, în noaptea a treia feciorul cel mic, Petru Cenuşă, 
punând lângă sine spini din gard, izbuteşte să rămână treaz. Vin atunci 
trei cai ca trei munți şi încep să alerge prin trifoi. Ei erau blânzi ca mieii 
şi-i putea prinde oricine dacă dădea ochii cu ei. Petru pune mâna pe ei, 
iar ei se roagă să-i sloboade „că tot cu noi n-ai ce face că noi nu suntem 
cai ca şi ceilalți, dar dacă ne slobozi, noi ț-om fi de mare folos îndată”. 
Erau caii zânelor. Ei îi dau un căpăstru de aramă, unul de argint şi altul 
de aur să le scuture când va avea un necaz, apoi pier (Cătană, Petru 
Cenuşă). Sihastrul care a crescut pe Făt-Frumos moare. Voinicul se suie 
în pod, găseşte un frâu, îl scutură, vine un armăsar cu şase aripi, care 
întreabă: „Ce porunceşti, stăpâne?” (Ispirescu, Făt-Frumos cu carâta de 
sticlă). La fel face alt Făt-Frumos crescut de un pustnic. Se urcă în pod, 
găseşte un frâu, îl scutură şi atunci vine un şoimulean aripat (Ispirescu, 
Făt-Frumos cu părul de aur). Lucrul se repetă întocmai într-o variantă 
(Fundescu, Făt-Frumos cu părul de aur). Feciorul de împărat, îmbrăcat 
feteşte, intră în ţara zânelor. Calul îl sfătuieşte să-i ia frâul din cap şi să-l 
scuture numai atunci când are nevoie de el (Ret., Crăiasa zânelor). Petru 
se urcă în podul casei, care „era plin de frâie, de şele şi de curele”. Alege 
pe cele mai roase, mai ruginite şi mai neîngrijite. Baba Borşa zice peste 
ele „o zicală din cuvinte mărunțele” şi le afumă cu tămâie, apoi Petru 
izbeşte cu frâul de propta casei. Un cal se iveşte „de cât care lumea n-a 
văzut mai frumos, cu o şa plină de aur şi pietre scumpe, cu nişte frâne la 
care să nu priveşti că-ți piere lumina ochilor”. Baba Borşa, care l-a sfătuit 
pe voinic, face cruce peste cal şi călăreț şi spune câteva cuvinte. Murgul 
vorbeşte: „Să te ţii bine, stăpâne, c-avem cale lungă şi trebuie să mergem 
iute” (Slavici, Zâna Zorilor). Calul lui Tudorel vine atunci când voinicul 
scutură trei fire de păr smulse din coama lui (T. Pamfile, Tudorel). 

Originea cailor năzdrăvani nu este de bună seamă banală, 
împăratul bătrân trebuie să-i aibă, ca şi voinicii tineri, de la vreun zmeu 
biruit, vreo cuvioasă ori ființă infernală. Că tărâmul celălalt e locaşul 
acestor cai este teoretic de admis, având în vedere şi tradiţia calului ca 
zeu al morţii. Există în basm, undeva, într-un loc puțin accesibil, o 

herghelie de iepe cu un armăsar, sau numai o iapă care generează caii 
năzdrăvani. Prezența unui mascul nu-i absolut necesară procreației, 
după mentalitatea primitivă şi magică. Într-un basm avem de-a face cu 
un armăsar trăind într-un soi de colonie liberă cu iepele generatoare de 
cai năzdrăvani. Galben-de soare, calul năvan al voinicului, fără îndoială 
armăsar, învelit cu nouă piei de bivol cătrănite, întâlneşte, la locul unde 
paşte, herghelia armăsarului plin de spume şi sforăind de mânie al 
jepelor. Acesta se repede la Galben-de-soare, luptă, muşcă însă din 
pielea de bivol, în vreme ce Galben-de-soare muşcă din carne vie. 
Armăsarul „răzbit şi biruit” se târăşte după herghelia răpită şi în cele 
din urmă se supune. Iată, în treacăt fie zis, un mod de a prinde caii 
sălbatici într-o pampa din basme. lepele duse la împărat sunt nărăvaşe, 
ca să poată fi mulse intervine Dumnezeu invocat de Ileana Simziana. Dă 
anume o ploaie cu găleata care ajunge la genunchii iepelor, apoi, îngheț, 
încât iepele nu se mai pot mişca şi sunt mulse (Ispirescu, Ileana 


Simziana). Nişte jivine pasc peste noapte ogorul cu grâu de aur al : 


împăratului. Feciorul cel mare, „îmbrăcat din cap şi până-n picioare, cu 
buzdugan greu în mână şi tolbă cu săgeți înveninate la şold”, merge în 
mijlocul ogorului, îşi dezbracă cojocul, se întinde jos pe iarba moale, 
aude un țârâit şi vede un şoricel pe care-l crede mâncătorul ogorului. 
Adoarme. Aşa păţeşte şi feciorul al doilea. Al treilea dă de mâncare şi 
vin şoricelului, află pricina şi stă treaz. Vin douăsprezece iepe ale 
__văzduhului călăuzite de un armăsar năzdrăvan, stârnind vânturi dulci 
care adorm pe păzitor şi pasc ogorul. Voinicul capătă de la armăsar 
căpăstrul şi, mai târziu, având nevoie, îl scutură şi calul vine (T. Pamfile, 
Şperlă voinicul). Petru dă de o pădure de aramă cu copaci, pomi şi poame 
de aramă, cu frunze de aramă, cu tufişuri, iarbă şi flori care de care mai 
frumoase, tot de aramă. Florile îl îmbie să le rupă şi să facă cunună din 
ele. Deşi sfătuit de murgul lui să nu se atingă de florile blestemate, face 
totuşi cununa. Adie atunci un vânt uşor, se iscă vifor, întuneric şi 
noapte. Apare vâlva: „Cap n-are... dar nici fără cap nu e... Prin aer nu 
zboară... dar nici pe pământ nu umblă... Are coamă ca şi calul, coarne 
ca cerbul, față ca ursul, ochii ca dihorul şi trupul e de toate... numai de 
ființă nu...”. Petru luptă o zi şi-o noapte cu vâlva, care propune o 
odihnă. Însă murgul îl îndeamnă să nu stea. A treia zi în zori, Petru 
aruncă frâul în capul vâlvei care se face „cel mai frumos cal din lume”. 
Vâlva era fratele murgului blestemat de Sfânta Miercuri acum câteva 
sute de ani. În pădurea de argint, voinicul face iar cunună, iarăşi vine „0 

grozăvie de şapte ori mai mare”. După o luptă de trei zile şi trei nopți, 
vâlva e înfrântă şi devine cal. La pădurea de aur e o vâlvă de şaptezeci şi 
şapte de ori mai puternică. E şi ea învinsă şi se face cal. Aceşti trei cai 
sunt între ei fraţi (Slavici, Zâna Zorilor). Vâjbaba antropofagă din fundul 
iadului are caii cei mai năzdrăvani. Crâncu se bagă slugă pe un an de 
trei zile şi are îndatorirea să ducă noaptea la păscut o iapă care nu e 
decât fata Vâjbabei şi care noaptea se preface în cioară, miel, ghem. E 
probabil că iapa fată în fiecare noapte câte un murg, fiindcă după trei 
zile are trei mânji. Crâncu găseşte întotdeauna iapa cu ajutorul 
cumnaților săi, Rărăul, Vulturul, Lupul, şi o aduce acasă. Drept răsplată - 
îşi alege calul cel mai urât (Ret, Crâncu, vânătorul codrului). 
loniţă-Făt-Frumos intră şi el slugă la o babă cu o iapă, tot pe tărâmul 
celălalt. Iapa se preface în pasăre, iepure, stejar bătrân în mijlocul 
pădurii, şi e scoasă afară de voinic, care îşi alege din grajd un cal râios cu 
paisprezece spline (Frâncu şi Candrea, Ileana Cosânziana). Pătru văzând 
că nu o poate scăpa pe Rozuna, doamna florilor, de zmeu, vrea să 
se-mpuşte. În pădurea unde se duce dă de o iapă care fătase pe jumătate 
un mânz, şi de un lup care sta cu gura căscată să îmbuce fătul. lapa 
roagă pe Pătru să împuşte lupul, lupul îl roagă să împuşte iapa. Pătru 
împuşcă lupul, iapa fată mânzul, si acesta merge îndată cu voinicul căci, 
zice el, „nici țâță nu voi suge până nu vă voi vedea scăpaţi”. Mânzul 
care nu are de loc splină, e frate cu Paraleu, calul zmeului. Paraleu roagă 
pe frate-său, mânzul, şă aştepte până-l ajunge. „Nu te aştept - zice 
acesta - până nu-ți zvârli stăpânul în vineţia cerului, să te-ntorci cu 
potcoavele în sus şi praf şi pulbere să-l faci”. Ceea ce Paraleu şi face 
(Cătană, Rozuna, doamna florilor). lonică, văzând că zmeul care i-a luat pe 
Ileana Cosânzeana are un cal cu şapte inimi, se duce la Muma-Ciumei la 
care se află mama calului şi intră în slujbă. Zmeoaica se hrăneşte cu 
carne de om pe care o ia de la aceşti argați. lapa paşte numai nopțile. 
Baba locuieşte pe o coastă de munte pleşuv, într-o casă uriaşă ce părea 
alcătuită din lespezi şi bârne de stâncă risipite. Pe acoperiş sunt pari cu 
puzderii de „scăfârlii de om”. Voinicul adoarme în trei seri consecutive, 
iar iapa se preface în pasăre, mreană, se ascunde în inima pădurii şi e 
scoasă de acolo cu ajutorul unei păsări, a unui peşte şi a unui bețişor 
vrăjit, dăruit de Sf. Duminică. Dintre paisprezece armăsari sirepi, 
voinicul nu alege nici unul şi se opreşte la un cal chior tăvălit în gunoi şi 
mocirlă. Cei paisprezece n-aveau inimi, toate erau băgate de zmeoaică în 
calul păcătos. Aceeaşi Mama-Ciumei a vrăjit pe calul zmeului cu şapte 

inimi, ungându-l în toată ziua timp de trei ani de zile cu untură de urs 
(Miron Pompiliu, Ileana Cosânzeana, din cosiță floarea-i cântă, nouă-mpărății 
ascultă). Miazănoapte, mâncătoare şi ea de oameni, are o iapă care face 
trei mânji în trei nopți. Făt-Frumos se vâră argat, merge cu iapa s-o 
pască, adoarme. Iapa se ascunde cu un mânz în munți, a doua oară cu 
doi mânji în nori, a treia oară cu trei mânji în fundul mării. Un lup, un 
vultur şi un peşte, cărora voinicul le făcuse bine, o găsesc. Făt-Frumos ia 
un cal urât şi-l hrăneşte cu trei cofe de jar. Calul face nouă aripi (C. 
Rădulescu-Codin, Făt-Frumos). Ionică merge la baba hodoroagă, 
nevăzută, neauzită, din smârcurile mărilor, din adâncul zărilor, să 
capete o iapă. Şi aci sunt pari cu capete de oameni. Băiatul păzeşte iapa 
trei seri de-a rândul după apusul soarelui. Bătută de babă, iapa se 
preface în mioară albă, în stancă vânătă, în mreană, venind cu un mânz, 
cu doi şi cu trei mânji. Deşi adoarme, ajutat de un lup, de o cioară şi de 
un peşte, flăcăul găseşte iapa şi mânjii. Baba intră în grajd, spintecă toți 
mânjii, le scoate inimile şi le pune în iapă pe care o face ogar. Fata babei 
sfătuieşte pe voinic să ia ogarca (Al. Antemireanu, Câmpan verde şi 
frumos). Un fecior de împărat vrea să-şi ia şi el nevasta de la zmeu şi 
aflând că puterea acestuia stă în cal şi că bunica tatălui său are o iapă 
care fată astfel de mânji, pleacă într-acolo, după ce face bine unui corb, 
unui lup, unui şoarece, unei mrene. Ajutat de aceştia, găseşte iapa, care 
se face corb cu un pui, mreană cu doi pui şi lupoaică cu trei pui. Când 
"intră pe poartă, baba o schimbă în cloşcă cu trei pui şi o pune sub pat. 
Şoarecele învață pe flăcău cum s-o aducă la înfăţişarea de iapă. Feciorul 
îşi alege drept simbrie un mânz jerpelit cu optsprezece inimi, şase ale lui 
şi douăsprezece vârâte în el de babă. Mânzul îl roagă să mai sugă la 
mă-sa încă nouă zile ca să capete puteri (Al. Vasiliu, Carpăn Mare). 

Pescăruş găseşte într-o odaie în care împărătița i-a interzis să intre 
trei cai în lanțuri ce se reped să-l omoare şi care stau închişi de 
doisprezece ani. Ei cer să le aducă şeile, să încalece pe ei, ca să iasă odată 
la aer. Pescăruş îi scoate, se înalță cu ei în slavă. Atunci îl apucă dorul de 
părinţi (C. Rădulescu-Codin, Pescăruş-împărat). 

Caii vorbesc cu voinicul, ştiind limba lui. Însă este şi o limbă a 
cailor şi în acest sens unii cai sunt bilingvi. Astfel calul zmeului Pogan se 
roagă de calul lui Crâncu „în limba lor”: „Frate, frate, mai înceată-ți paşii 
că de nu - plesnesc”. Acela îi răspunde tot pe limba cailor: „Bucuros îmi 
mai domolesc paşii dacă vei arunca o dată în sus pe zmeul în slava 

cerului, apoi să faci cu el zup în fundul pământului ca nici de nume să 
Au-i auzim” (Ret., Crâncu, vânătorul codrului). 

Am văzut că sunt cai de aramă, de argint, de aur, sunt şi cai de 
sticlă înhămați la o carâtă de sticlă (Ispirescu, Făt-Frumos cu carâta de 
sticlă). Un basm face aluzie la vremurile care au fost „cu mult înainte de 
a să fi născut caii cei de fer cari mâncă numai foc...” (Frâncu şi Candrea, 
Povestea lui Teodor flămândul). Dar se pare că aci e vorba de locomotive. 

De cele mai multe ori, calul:are aripi al căror număr este variabil. 
Unul are patru aripi (Ispirescu, Tinerețe fără bătrâneţe), alţii câte şase 
(Ispirescu, Făt-Frumos cu carâta de sticlă), nouă (Rădulescu-Codin, 
Făt-Frumos), douăsprezece (Fundescu, Spaima Zmeilor), douăzeci şi patru 
şi un corn în frunte (G. Pitiş, Un ochi plânge, unul râde). Puterea le mai 
vine şi de la inimi, unii având mai multe (Al. Antemireanu, Câmpan 
verde şi frumos) sau trei (Al. Vasiliu, Curpăn Mare), şapte (Miron 
Pompiliu, Ileana Cosânzeana etc.), cincisprezece, adică paisprezece inimi 
ale armăsarilor vârâte în calul slăbănog şi inima hârțoagei (Miron 
Pompiliu, Ileana Cosânzeana etc.), optsprezece inimi (Al. Vasiliu, Curpăn 
Mare). | 

Există cal cu opt picioare (Frâncu şi Candrea, Agheran Viteazul), ca 
şi calul lui Sleipnir-Odin, cal de şapte poşte care calcă şapte poşte 
deodată (Cătană, Prințesa „Nu ştiu”). 

Caii năzdrăvani au în ureche felurite obiecte folositoare. Galben-de 
ține-soare ține în urechea stângă o gresie care se face la nevoie munte de 
piatră, iar în urechea dreaptă o perie care se face pădure deasă 
(Ispirescu, Ileana Simziana). Când, fiind în nevoie, Petru Cenuşă scutură 
căpăstrul de aramă, vine un cal „de aramă, roşu ca para focului şi 
sprinten ca caii arăpeşti”. Calul îi dă haine, sabie şi pinteni ce strălucesc 
„ca para focului, bătând în roşu-galben”. Calul suflă pe nări şi împinge 
de trei poşte înainte cocia în care merg fraţii lui Petru. Scuturând 
căpăstrul de argint, vine un cal de argint, care-i dă haine, sabie, zale de 
argint. Când scutură căpăstrul de aur, vine un cal de aur, care-i dă frâu, 
şa, haine, sabie, zale şi pinteni „cu totului tot de aur” (Cătană, Petru 
Cenuşă). Copilul crescut de pustnic fiind gol, scoate - sfătuit de cal - 
veşminte din urechea stângă a acestuia, se îmbracă şi porneşte călare la 
oraş (Ispirescu, Făt-Frumos cu păr de aur). La fel face copilul gol dintr-o 
variantă (Fundescu, Făt-Frumos cu părul de aur). Tot haine găseşte în 
urechea stângă a calului Făt-Frumos aflat în sicriu smolit (Ispirescu, 
Făt-Frumos cu carâta de sticlă). Făt-Frumos caută în urechea dreaptă a 

calului şi găseşte un arc cu săgeți cu care trage în şerpi şi-i sperie. Iarăşi 
din urechea dreaptă scoate o bucată de săpun, o perie şi o gresie din care 
face obstacole în calea zmeului (Fundescu, Spaima zmeilor). Un cal învață 
pe un fecior de împărat să-i dea cu căpăstrul în cap, să-l facă o căpățână 
de cal uscată. Feciorul ia căpăţâna şi o pune sub pat, la crâşma unde se 
bagă argat. Povăţuit mereu de animal, feciorul loveşte cu căpăstrul 
căpățâna care se face un cal cu douăzeci şi patru de aripi şi cu corn în 
frunte. Din urechea dreaptă a calului, feciorul scoate frâie şi înfrână 
calul, iar din cea stângă, haine. Astfel luptă împotriva vrăjmaşilor tatălui 
său (Pitiş, Un ochi plânge, unul râde). Dumnezeu dăruieşte unui țigan un 
cal care, când i se spun anumite cuvinte, varsă galbeni pe care-i strânge 
cu alt descântec (Ret., Ganul țiganul). | 
Calul este inteligența călăuzitoare a voinicului care nu face nimic 
fără sfatul lui. De la un zmeu din munte, fata-voinic capătă un „telegar 
fără splină”, pe Galben-de-soare. De aci încolo, calul împăratului 
declarându-se bătrân, fata încalecă pe Galben-de-soare care fiind 
năzdrăvan are darul divinației. Astfel, când fata-voinic găseşte o cosiță 
de aur şi îl întreabă dacă trebuie s-o ia, răspunde printr-o dilemă: „de o 
vei lua te vei căi; de nu o vei lua, iarăşi te vei căi; dară mai bine este să o 
iei” (Ispirescu, Ileana Simziana). Sfătuită de feciorul de împărat, o altă 
fată-voinic cere Împăratului Roşu, drept răsplată că i-a mântuit băiatul 
de blestemul de a fi balaur, o ladă în care este Galben-de-sub-soare care 
„ se află în odaia lui, la fereastră. Fata-voinic găseşte într-o pădure o peană 
de rață. Întrebând pe Dalbul d-ochilor dacă s-o ia sau s-o lase, acesta 
răspunde şi el printr-o dilemă: „De cumva o vei lua, de mare năcaz ne-ar 
fi, însă de nu o vei lua, vei bănui după ea”. „Aşa zice calul - comentează 
„povestitorul - că pe-acelea timpuri ştiau şi caii vorbi”. Când fata-voinic 
ajunge la mare şi vede pe tărâmul dimpotrivă rața clocind pe ouă, 
întreabă pe Dalbul d-ochilor cum va 'trece. Acesta o sfătuieşte să 
deschidă lădița şi să întrebe pe calul Galben-de-sub-soare, care şi iese şi, 
întrebând: „Ce-i dragul meu şi domnul meu?”, e de părere că isprava'e 
„lesne“ de făcut. Suflă cu nările în apă şi apa îngheaţă cu rața pe ouă. 
Fata-voinic merge pe mare ca pe pod, ia rața şi o vâră în sân. Dalbul 
d-ochilor o sfătuieşte să ceară împăratului ca să-i aducă pe Ileana 
Cosânzeana, o căruță cu două roate şi merinde. Dalbul d-ochilor e 
înhămat la căruță. Dalbul d-ochilor se preface în negustor, iar calul 
Galben-de sub-soare într-o boltă cu negoț de tot felul, nu cum sunt în 
vremile noastre, ci tot fiind suflat cu aur şi cu argint. Venind Ileana 

Cosânzeana, mânioasă că papucii nu se potrivesc între ei, bolta se 
închide, făcându-se cât o ladă. Dalbul d-ochilor sfătuieşte pe fata-voinic 
să ceară de la împăratul Negru nouă piei de bivol, nouă de cal, un car de 
fuioare şi o majă de răşină. Fata pune pe cal o piele de bivol, o pătură de 
răşină, un rând de fuioare, iar o piele, iar răşină şi fuioare, până când 
acoperă calul în aşa chip „de cugetai că-i un munte”. Aşa merg lângă 
Marea Roşie, unde în ostrovul mării se află iepele Ilenei Cosânzene, albe 
ca lebedele. Fata sapă o groapă la țărmurile mării, intră în ea, iar Dalbul 
d-ochilor rămas afară rânchează „de pământul se cutremură”. lepele ies 
de sub apă, dar nu văd nimic, calul fiind îmbrăcat cu cojoacele lui. Se 
cufundă din nou. Dalbul d-ochilor rânchează din nou „de se clătina şi 
cerul şi pământul”. les cele şapte iepe şi armăsarul. După o nouă 
scufundare la un nechezat „aşa că nu numai cerul şi pământul, dar şi 
marea s-a tulburat până în adâncurile ei”, iepele şi armăsarii ies, iar 
armăsarul se luptă cu Dalbul d-ochilor, din care nu poate muşca, în 
vreme ce acela muşcă în carne vie. După o tocmeală, armăsarul şi iepele 
merg la Împăratul Negru unde se lasă închise în obor. La cererea Ilenei, 
împăratul porunceşte fetei-fecior să mulgă iepele. Dalbul d-ochilor se 
pleacă cu nasul în pământ şi suflând îngheață iepele. Fata mulge cinci 
vedre de lapte. Călare pe calul Galben-de-sub-soare, fata-fecior se înalță 
în cer şi fură un feredeu de la Dumnezeu şi o ştergătoare de la sfântul 
Soare, să se scalde în lapte clocotit şi să se şteargă cu ştergătoarea. Ileana 
Cosânzeana nu vrea să se coboare de pe stâlp până ce Împăratul Negru 
nu se scaldă în laptele clocotit. Fata-fecior se dezbracă şi intră. Dalbul 
„ d-ochilor trage vreo trei răsuflări şi laptele rămâne tocmai bun pentru 
scaldă. Împăratul Negru aduce şi el calul lui, care se dă înapoi în fața 
dogoarei. Pe clipită, împăratul îşi dă sufletul (Ret., Din fată-fecior). 
Armăsarul pe care îl prinde fata-voinic din toată herghelia sa de iepe din 
celălalt basm suflă şi el pe o nară aer răcoros spre Ileana Simziana şi aer 
înfocat pe altă nară spre împărat, când aceştia se îmbăiază împreună. 
Împăratul moare opărit (Ispirescu, Ileana Simziana). Calul pe care pleacă 
voinicul crescut de sihastru îl probozeşte mereu spunându-i: „cum să 
apuce lucrurile ca să meargă la izbândă, la dor de copilă blândă”. 
Îndemnându-l să meargă la oraş, zburând cu dânsul şi oprindu-se pe un 
dâmb, îl pune, legat la ochi, să caute pe jos cu frâul în mână şi cu ce-o 
găsi să-şi umple sânii. Dacă s-ar dezlega ar muri. Când în fine are voie 
să se dezlege la ochi, feciorul văzu numai pietre nestemate, fără a şti ce 
sunt (reminiscență din O mie şi una de nopți). Calul îl sfătuieşte să 

schimbe câteva la neguțători, să plătească hanul, să cumpere ce-i este de 
trebuință şi să ducă împăratului câteva pietre din cele mai mari şi mai 
frumoase. Încântat, împăratul cheamă pe fecior la orice fârmonie la curte, 
la orice paradie, alai, serbare. Feciorul face astfel cunoştinţă cu toți fiii de 
domni şi de boieri, învaţă de la ei toate obiceiurile. Când Făt-Frumos 
întreabă calul „nu e chip a scoate pe fată din mâna zmeilor”, calul se 
arată optimist: „Ce nu se poate pe lumea asta?” Deci, cu toate că fata 
împăratului este în puterea mamei zmeului, o vrăjitoare care îngheață 
apele, şi că nu izbutise novacul împăratului care avea darul de a culca la 
pământ o oaste întreagă sau arapul care sorbea odată o oştire oricât de 
mare şi o dădea afară ca şi mistuită, Făt-Frumos pleacă. După omorârea 
zrneoaicei, când voinicul crede că a terminat isprava, calul filozof îi 
spune: „O, o, cine se pripeşte se pârleşte”. Trebuia omorât zmeul şi 
sculați din mormânt fiii de împărat şi oastea. Deci calul duce pe voinic 
înapoi la palaturile zmeoaicei unde văzându-i zmeul „i se taie mâinile şi 
picioarele” (Ispirescu, Făt-Frumos cu carâta de sticlă). 

Făt-Frumos pleacă în lume cu un murg care într-un fel este fratele 
său patern fiindcă e născut din acelaşi agent generator, un măr. De la o 
vreme băiatul plânge, cere să se întoarcă. Mânzul se duce să caute 
pentru el vreo căpătuială şi-l pune să se încingă cu frâul lui pe care să-l 
scuture la nevoie. Calul îl duce la nişte zâne care îl primesc ca argat şi 
acolo îl învaţă cum să se scalde în baia de aur şi să fure nucile cu 
veşminte. Intrând argat la grădinarul unui împărat, Făt-Frumos se 
însoară, spre părerea de rău a împăratului, care-l oropseşte cu fata cea 
mică a acestuia. Pe urmă împăratul având război, se înduplecă a primi 
pe argat în oaste, dându-i o mârțoagă de cal şi o rugină de paloş. 
Voinicul se înnămoleşte într-o lăcovişte, oastea râde de el. După ce 
aceasta trece, voinicul scutură frâul, vine calul, cere povaţă, încalecă şi 
pleacă. Toată isprava e a calului. Acesta se urcă de trei stânjeni deasupra 
oştilor, de trei ori, încât toți cred că s-a ivit îngerul domnului. Voinicul 
taie degetul cu inelul împăratului şi-l ia cu sine ca probă (Ispirescu, 
Făt-Frumos cel rătăcit). La fel face şi Făt-Frumos cu păr de aur. De data 
aceasta, dându-i-se un bordei într-un colț al curții şi slujba de sacagiu, 
calul cel cu aripi aduce înăuntru frumuseţile lumii: „nu era în palaturile 
împăratului, ceea ce era în bordeiul lor”. Voinicul merge la război ca 
sacagiu, făcând cu “ajutorul calului aceleaşi fapte (Ispirescu, Făt-Frumos 
cu părul de aur). De astă dată, împăratul dă voinicului pe care-l crede 
înger o năframă să se lege la mână. Mânzul cu patru aripi sfătuieşte pe 

voinic să ceară împăratului paloşul, sulița, arcul, tolba cu săgețile ce le 
purta el când era flăcău (Ispirescu, Tinerețe fără bătrânețe). Feciorul care 
vrea să plece la crăiasa zânelor, merge învăţat de o babă la stavă cu o 
troacă de 'ovăz şi una de jar, şi laudă pe voinic: „Drag domnul meu, ştiu 
ce gândeşti, dar nu te teme că bun e Dumnezeu şi bună minte ţi-a dat de 
m-ai căutat”. Feciorul dă calului încă un vrav mare de jar. Calul sforăie 
odată „de tot scântei îi ieşiră pe nări”. Îi cade părul, şi rămâne cu „păr 
luciu galben ca aurul” (Ret., Crăiasa zânelor). 

Pe puntea unei ape şade un balaur cu douăsprezece capete, pline 
de văpaie. Murgul sfătuieşte pe Petru să scoată sabia, să se înțepenească 
cu pintenii în el, şi când va fi deasupra balaurului cel mare să şteargă cu 
mâneca sabia de sânge şi să o bage în teacă (Slavici, Zâna Zorilor). Calul 
are şi acțiune neagră sau măcar violentă, mai ales din devotament 
pentru stăpân. Lângă o cruce vin vulturi năzdrăvani care spun ce se 
petrece în lume. Un orb i-aude. Află că iapa popii a fătat un mânz 
şolomonar şi atunci a secat izvoarele. La fiece casă e acum o fântână fără 
apă, afară de vremea ploilor. Dacă s-ar urca cineva pe cal şi cât stă popa 
duminică în biserică ar înconjura satul, calul ar cădea mort la tragerea 
clopotelor de ieşit, pierzând puterea de şolomonar şi fântânile ar curge 
(Ret., Dreptatea şi strâmbătatea). Când Făt-Frumos a ucis pe zmeul din 
palatul de argint, Calul său năzdrăvan omoară pe cel al zmeilor făcând 
la fel şi cu calul zmeului din palatul de aur (Fundescu, Spaima zmeilor), 
care e tot timpul foarte didactic: „Să ştii, stăpâne, că această flacără este 
mama zmeilor şi a zmeoaicelor şi nu ştiu cum vom scăpa de dânsa. 
Ţine-te bine de coamă, că am să ocolesc lumea cât te ştergi la ochi” etc. 
Țugulea se întoarca acasă la părinți, iar fraţii, care îl tăiase, sunt „bătuţi 
de Dumnezeu”. Calul îi omoară cu picioarele, apoi vine Țugulea şi-i 
linge mâinile” (Ispirescu, Țugulea). Făt-Frumos deschide uşa grajdului 
împăratului să fure o iapă, pune mâna pe căpăstru şi o trage după 
dânsul. Iapa rânchează o dată de hăuieşte văzduhul (Ispirescu, Lupul cel 
năzdrăvan). Metamorfozele calului sunt foarte obişnuite. Am văzut din 
exemplele date că iapa se preface în cioară, miel, ghem (Ret., Crâncu, 
vânătorul codrilor), pasăre, iepure, stejar bătrân (Frâncu şi Candrea, Ileana 
Cosânzeana), corb, mreană, lupoaică, cloşcă cu pui (Al. Vasiliu, Carpăn 
Mare), mioară, stancă (Al. Antemireanu, Câmpan verde şi frumos), 
negustor şi prăvălie (Ret., Din fată-fecior), căpățână (Pitiş, Un ochi plânge, 
altul râde). Caii rezultați din vâlve au înainte de metamorfoză aspecte 
monstruoase (Slavici, Zâna Zorilor). Suspectă de invenţie cultă e 

metamorfoza calului într-un voinic care loveşte sua sabia într-o fântână 
ce nu este decât fata cea mare a unei zmeoaice şi în buturugii de viță în 
„care s-a metamorfozat fata a doua a zmeoaicei (N.D. Popescu, Vasilică 
Viteazul), sau prefacerea calului într-o păsărică ce aduce lui Făt-Frumos 
o picătură de apă în cioc ca să poată birui balaurul (N.D. Popescu, Fata 
din id Acesta e de obicei rolul unui corb. 


CAII MORŢII 


Un împărat foarte vânător în tinereţe îşi sfătuieşte cei trei feciori să 
nu vâneze pe un anume munte. Băiatul cel mic se duce chiar acolo. 
Către miezul nopții aude prin pădure trompa, trompa, trompa, trompa 
şi vede o căruță mare la care sunt înhămați doi cai mari cât pădurea. În 
căruţă era o mătăhală. Căruța mergând prin pădure trece peste copaci 
îndoindu-i ca brazii. Ajungând la voinicul cu oamenii săi la foc îi dă 
vânat. Apoi se dă jos din căruţă, ia o mână de om mort şi înconjură 
oamenii de trei ori. A treia oară, pune mâna de om mort jos, scoate un 
paloş, îl trage printre dinţi, făcând să scapere scântei din el, dar voinicul 
trage cu puşca în mătăhală, care, picând jos, stinge focul cu sângele. 
Vizitiul mătăhalei întoarce repede căruţa (Al. Vasiliu, Carpăn Mare). 

Nu-i greu de văzut că aci avem de a face cu „der wilde Jăger”. Trei 
feciori de om sărac, cel mai mic numit Tudorică sau Toderaş, vânători 
pătimaşi, cutreierând pădurile cu puşca în spate, fiind prinşi de noapte 
se :trag lângă un copac şi unul, cel mare, stă de strajă. Către miezul 
nopții vine o căruță cu patru cai negri. Feciorul o opreşte amenințând cu 
puşca de trei ori. Un om din căruță strigă: „Nu trage cocoşul, că pe la 
tine stau în loc”. Şi-i dă un corn din care când va suna vor ieşi „verde de 
cătane de va fi greu pământului de ei”, şi prin care, suflând pe partea 
cealaltă, oştile vor dispare. Al doilea. fecior, în noaptea următoare, 
văzând căruţa cu cai negri, strigă: „Halt!” „Oamenii” din căruță îi dau o 
pungă în care banii nu se gată niciodată. În a treia noapte stă de strajă 
Toderică. În căruță sunt doi oameni şi-i dau un clop (o pălărie), prin 
care, punând-o pe cap, putea fi unde gândea, nevăzut. Frații nu spun 
unul altuia de întâmplare (Ret., Doftorul Toderaş). Vânătorul este o 
reprezentare a morţii, comună în spaţiul mitologic germanic, şi l-a cântat 

G.A. Burger în Der wilde Jăger, colorându-l cu motive sociale şi făcând 
din el efectul unui blestem. 

„Das ist des wilden Heeres Jagd, 

Die bis zum jiingsten Tage wâhrt.” 

Adesea, demonul morţii ia formă strict cavalină, fiind Wodan 
însuşi în chip de cal. Într-un basm românesc se face cal mormântul 
însuşi. Constantin, neavând odihnă în groapă fiindcă mamă-sa îl 
blestemase că a îndemnat pe soru-sa să se mărite în țara a noua, se 
scoală noaptea şi cântă: 

- „Dragul meu, mormântul meu, 

Fă-te tu căluțul meu, 

Iară tu pânzuca mea 

Să te faci o cărărea, 

Să mă duc la sora mea, 

S-o aduc la maica mea, 

Că de nu - m-a blestema... 

Pământul nu m-a răbda.“ 

Mormântul se face armăsar năzdrăvan, pânza cărare luminoasă. şi 
lungă până la casa Mariei, care nu se culcase încă. Mortul strigă: 
„Sorioară, mama moare de dorul tău!” (Ret., Săraca mamă). 


BOUL NĂZDRĂVAN 


Bovinele capătă în basm un rol profund şi aparent neaşteptat. Să 
nu se uite însă că boul e animalul agrar prin excelenţă, că ale sale coarne 
evocă luna, că muțenia inspiră hermetismul inițiatic, că vaca e 
uberitatea, deținătoarea laptelui ca hrană elementară, şi totdeodată 
mama. De aici o întreagă serie de metafore şi analogii. Şen-non, unul din 
primii stăpâni zişi auguşti ai Chinei, era considerat ca având cap de 
bou.2 Enlil, zeul babiloneano-assir al vântului, ar fi fost adorat originar 
în chip de taur. Soţia sa, Ninlil, era numită „marea vacă”, fiindcă mamă 
a zeilor nutrea cu laptele ei pe regii ce urmau să se nască.% Taurul a 


2% Hoffmann-Krayer, op. cit., VI, Pferd. 
29 M. Graner, La civilisation chinoise, Paris, 1929, p. 11. 
3% G. Furlani, op. at, |, P. 116 urm., p. 359. 

trecut apoi în cultul solar al lui Mithras, foarte răspândit şi în părțile 
noastre, unde sunt numeroase reprezentările sale înjunghiind taurul al 
cărui sânge îl linge un şarpe. Ideea dominantă este a permanenței şi 
circulaţiei vieţii şi a regenerării ei. La indieni, bovinele sunt, mitologic 
vorbind, foarte frecvente, dar ne mărginim a observa că în Atharvaveda, 
boul e considerat ca şi creatorul şi purtătorul lumii. | 
„Boul susţine pământul şi cerul, 

Boul susține spațiul cel întins...” | nat 

Fiind animalul obişnuit de sacrificii, i se atribuie ceea ce se pare a 
avea în cea mai mică măsură: „Vaca este mama războinicului, sacrificiul 
este arma vacii, din ea se naşte gândul”. Sau: „Vaca singură se numeşte 
nemurirea, vaca singură se cinsteşte ca moartea; vaca a fost acest 
univers, zeii, oamenii, demonii, părinţii şi proorocii (toți sunt vaca)” 
Ori, în fine: | 

„Zeii trăiesc din vacă şi oamenii de asemeni din vacă, 

Vaca este toată lumea aceasta, că vreme soarele luminează.” 
| Cât despre egipteni, se ştie importanța boului Apis. Acesta era de 
fapt simbolul lui Osiris, zeu identificat în cele din urmă cu Dionysos, şi 
care, împreună cu Isis, un fel de Ceres, juca o dramă a reînnoirii vieții şi 
a fertilităţii. Osiris era omorât de fratele său Seth şi înviat de Isis. După 
altă variantă, cadavrul aruncat într-un sicriu în mare era găsit de Seth 
care îl tăia în paisprezece bucăți. Isis le găsea afară de phallus. Pe urmă 
s-a ivit cultul lui Serapis (Osor - Hapi = Osiris - Apis), prin care mortul 
Osiris era identificat mistic cu boul Apis, una din manifestaţiile sale 
terestre. Important este că, atunci când murea un bou Apis, egiptenii îl 
înmormântau cu mari funeralii. Boii sunt îngropați cu un corn sau cu 
amândouă afară din pământ, spre a se cunoaşte locul, şi după putrezirea 
lor, oasele sunt scoase şi adunate într-o insulă.32 Isis e reprezentată şi ea 
cu coarne de vacă. | | 

Mitologia greacă cunoaşte bine bovinele. Jupiter însuşi luând chip 
de taur răpeşte pe Europa (Ovid, Metamorfose, II, 8). Jupiter preface pe 
nimfa Io într-o vacă pe care, din porunca geloasei Junona, o păzeşte 
Argus (Ovid, Metamorfose, 1, 8). Pasiphae, fata Soarelui, se drăgosteşte cu 
un taur alb ieşit din mare, intrând într-o vacă de bronz. Din această 
împreunare s-a născut Minotaurul, monstrul antropofag cu chip de bou 


31 Dr. M. Winternitz, op. cit, |, p. 134. 
32 Herodot, Il, 851. 

din Creta, căruia atenienii îi trimiteau tribut, la şapte ani o dată, şapte 
băieţi şi şapte fete. Cariera mitică a boului şi vacii se continuă şi mai 
încoace în forme superstițioase.% 

În basmul: românesc, bovinele păstrează sensul profund de 
reînngitoare ale vieții. Un băiat de cincisprezece ani care „se obcinuia a 
trage cu arcul şi a umbla călare”, pierde din ochi săgeata ce zburase la 
depărtări incomensurabile. Atunci băiatul cere bani şi calul cel mai bun 
spre a o căuta. Într-un „câmp mare plin numai cu flori” găseşte săgeata 
înfiptă în pământ. Descalecă, o trage şi se face o groapă mare. Coboară 
în ea şi dă de un bou pe spinarea căruia se afla un paloş şi o scrisoare 
precum că cine va lua boul, să-i dea zilnic trei baniţe de grâu să mănânce 
şi câte o vadră de vin să bea şi, dacă va urma aşa, boul va învia pe omul 
care-l va lua de câte ori va muri. Fi-va vreo amintire vagă a cultului lui 
Mithras în care taurul joacă un rol atât de central în simbolizarea 
permanenţei vieţii în natură sau o legătură cu împrejurarea că lisus s-a 
născut în staul la suflul boilor? Băiatul se duce cu boul la oraş şi când 
țiganul îl taie bucățele, ca să se dea drept omorâtorul balaurului din puț, 
boul nu vrea să mănânce şi să bea, cere să fie dus la fântână cu un 
bulgăre de sare. Acolo, găsind bucăţile băiatului, linge sare, linge pe 
băiatul întocmit din bucăţi şi suflând asupra lui îl înviază. Băiatul e tăiat 
a doua oară de fiul împăratului Roşu care îl împietrise cu un paloş 
năzdrăvan. Boul simte moartea stăpânului, pune pe babă să-l ducă unde 
sunt bucăţile lui, suflă asupra lor, le linge şi înviază pe voinic. Apoi îl 
face cal cu stemă în frunte (Fundescu, Balaurul cu douăsprezece capete). 
Într-un basm, boii sunt înlocuiți cu bivoli albi, năzdrăvani, cum arată şi 
culoarea lor insolită.. Dan e ciopârţit de ibovnicul nevestei lui, fată de 
împărat. Bivolii, vestiți de tatăl voinicului, merg la locul unde este 
îngropat, sapă cu coarnele şi cu copitele, până scot toate bucățile. Apoi le 
aşază bucăţică lângă bucăţică, unul d-o parte şi altul de alta şi-l fac om la 
loc. Bivolii se prefac după aceea în doi unchiaşi bătrâni, cu bărbi albe şi 
lungi până la pământ, iar Dan, care e şi el năzdrăvan, într-un armăsar 
frumos, şi merg la un bâlci din împărăţia socrului. Ibovnicul cumpără 
armăsarul. Urmează răzbunarea voinicului (D. Stăncescu, Dan şi bivolii 
ăi albi). 

La o şezătoare, o fată îndeamnă pe celelalte să povestească fiecare 
câte ceva, iar cea care nu va povesti „aceea să afle dimineață pe mamă-sa 


33 Hoffmann-Krayer, op. cit., V, Kuh, VI, Ochse. 

“vacă neagră”. O fată mai ruşinoasă nu vrea să spună, şi dimineața când 
se scoală, „ce să vadă? Mai mare groaza o cuprinse pe biata fată, în loc 
să vadă pe mă-sa, văzu o vacă neagră”. Bărbatul, rămas singur, se 
însoară la câteva luni cu o văduvă care are trei fete şi ține la ele mai mult 
decât la a bărbatului. Văduva ocărăşte, bate pe fata vitregă, o pune să 
facă toate lucrurile casnice, pe când fetele ei trăiesc ca nişte cucoane. O 
trimite de pildă cu vaca cea neagră la păşune şi cu patru caiere de lână 
să le toarcă. Fiindu-i peste putință, fata plânge. Vaca vorbeşte: „Ia tu 
caierii aceia de lână şi-i pune la mine în coarne ş-apoi poți să te culci aci 
la umbră până-n deseară”. Seara caierele sunt toarse. A doua zi mama 
vitregă îi dă cinci caiere şi trimite fata cea mare să pândească, a treia zi 
merge fata mijlocie, a patra cea mică. Fata cea mică, năzdrăvană, vede în 
fond cine toarce caierele. Văduva cere bărbatului să taie vaca. Aceasta 
sfătuieşte fata să păstreze cornul drept prin care când se va uita va scăpa 
de necaz. Vin casapii, dar când vor. să căsăpească vaca, piere dintr-o 
dată carnea şi oasele rămân goale pe care le îngroapă în pământ. 
Mulțumită cornului, fata alege repede grâul din cenuşa venindu-i sute 
de porumbei într-ajutor, se îmbracă în haine frumoase şi iese în calea 
feciorului de împărat care îi ia un papuc din picioare şi o descoperă apoi 
cu ajutorul lui ca în basmele ştiute (Cătană, Vaca neagră). Aceeaşi idee se 
găseşte într-un basm muntean (Stăncescu, Vaca neagră), cu deosebirea că 
fetele se prind pe un caier de lână să găsească pe mama vacă neagră 
dacă nu l-ar isprăvi. Cam la fel se petrec lucrurile într-un alt basm, decât 
că vaca năzdrăvană nu este ieşită din metamorfoză, ci e o vacă, Bălaia, 
lăsată fetei de mamă-sa. Maştera se duce cu fata ei la horă şi-i dă, pe 
rând, să toarcă o baniţă de caiere, să aleagă o baniţă de grâu, să numere 
o baniță de mei. Vaca face toate aceste munci. Maştera pune pe unchiaş 
s-o taie, şi vaca spune fetei: „Să nu plângi, să nu te îngrijeşti, că eu sunt 
năzdrăvană şi nu mă prăpădesc; ci mai bine ascultă ce să faci după ce 
m-or tăia: să-mi alegi oasele, unghiile şi coarnile şi să le înveleşti în 
băligar noaptea, când nu te-o vedea nimeni şi, când ăi avea trebuință de 
ceva, vino la locul unde le-i înveli şi spune locului tot, că eu am putere 
mare în corul drept”. Cu ajutorul cornului, fata capătă veşminte 

- frumoase şi joacă la horă cu feciorul împăratului, care o găseşte după 

pantof, deşi maştera murdărise fata cu tărâțe şi funingine (D. Stăncescu, 

Fata unchiaşului).4 Într-o variantă, vaca năzdrăvană toarce la fel lână 


3 Într-un basm francez asemănător, vaca e înlocuită prin taur, care însă nu e mama (Le 

după ce suflă asupra fetei şi o adoarme. Ea sfătuieşte pe fată să-i ia 
oasele şi să i le îngroape într-o scorbură de copac unde sunt şi „straiele 
mă-tei”. Oamenii mănâncă din carnea vacii, iar fata aruncă oscioarele pe 
fereastră şi le ascunde în scorbură. Neluată la horă, fata merge la 
„mormântul mă-sei, la rădăcina copacului scorburos”. Un glas îi zice: 
„Îmbracă-te cu straiele maică-ti de fată mare şi du-te la horă”. Pe urmă, 
sfătuită de ciolanele vacii, se duce la horă cu straiele mă-si de logodnă, 
iar a treia oară „îmbrăcată în straiele mă-sei de nuntă şi încălțată cu 
conduri bătuți numai în pietre nestimate şi mărgeluşe alese, cum nici la 
curțile mai-marilor împărați n-ai fi putut afla!” Oricum, este o confuzie 
între scorbura cu straiele mamei şi cu oasele vacii, indiciu al unei 
identități originare uitate (T. Pamfile, Fata unchiaşului cea fără noroc). De 
altminteri, vaca poate naşte oameni. O vacă rea, care alerga peste nouă 
hotare şi se băliga nouă care (ceea ce aminteşte de boii lui Augias, fiul 
Soarelui, ale cărui grajduri le curăță Hercule, în vreme ce aci doi băieți 
săraci) se duce la poalele munţilor şi naşte un voinic numit Craiovisin pe 
care îl botează într-un pârâu. ]i dă să sugă şase luni şi-l pune să întoarcă 
un pom cu rădăcina în sus. Cum voinicul nu poate deocamdată decât 
dezrădăcina copacul, vaca îi mai dă de supt şase luni şi Craiovisin pune 
un copac mare cu vârful în pământ (un basm săsesc loan Viteazul e 
aproape identic35). Voinicul pleacă în lume, se bate cu zmeii şi e omorât 
împreună cu fraţii săi de cruce Strâmbă-Lemne şi Freacă-Chetre. Vaca 
vine, învie pe Craiovisin şi, rugată de el, dă celelalte două suflete pe care 
le mai are fraţilor săi de cruce, murind (Craiovisin în Graiul nostru). Un 
basm vorbeşte de împărăţia boilor. Un băiat, orfan de mamă, cătă de la 
nașul său un vițeluş bălțat care se face Bou-bălănel. Oropsit de mama 
vitregă, băiatul e trimis fără mâncare cu boul la păşune, pândit de cele 
trei fete ale maşterii, dintre care una cu trei ochi şi care vede că băiatul 
scoate din urechea boului un şervet plin cu tot felul de bucate şi vin 
într-o ploscă de aur, iar rămăşiţele le pune din nou în ureche, 
închinându-se la răsărit. Maştera cere să se taie boul. Auzind aceasta, 
Bou-bălănel fuge cu copilul într-o pădure unde trăieşte din vânat, în 
vreme ce băiatul vede „de treburile gospodăriei”. Într-o zi, orfanul aude 
un muget, iese afară, vede un bou gras. Acesta îi pune în vedere că a 


taureau bleu în P. S$billot), Contes populaires de la Haute-Bretagne, Paris, G. Charpentier, 
1880. 
% L Şăineanu, op. cit., p. 565. 

pia 
„intrat în împărăția lui, stârpindu-i dobitoacele şi că vrea să se bată cu 
Bou-bălănel la podul de aramă. Lupta se dă în fața curții şi a oştenilor, 
împăratul e ucis, frate-său mijlociul e ales împărat: Noul împărat 
cheamă pe Bou-bălănel la podul de argint şi e omorât cu coarnele. E ales 
în locu-i fratele cel mic, „o slăbătură de bou”, care îl cheamă la podul de 
aur. Bou-bălănel se simte slab în fața vârtosului, deşi slăbănogului 
împărat, şi pune pe voinic să-i smulgă cornul din cap, care e plin cu 
averi peste averi (T. Pamfile, Bou-bălănel). Motivul luptei la poduri cu 
trei tauri este în Tăleruş de Ispirescu. Un taur mare cu părul sur şi cu 
două coarne de câte jumătate de stânjen trăieşte într-un codru, zbierând 
urât şi fiind spaima locuitorilor, dar acesta este un zmeu (Ret., Măr şi 
Păr). Are un ochi, pe care Măr îl scoate cu săgeata. Măr spune oamenilor 
să ardă capul şi să-l îngroape în pământ (îbid.). Un bou gras, născut 
dintr-un pieptene aruncat de Pipăruş, slujeşte drept obstacol în pădurea 
lupilor, căci lupii lasă pe voinic şi se aruncă asupra animalului, care se 
ilustrează şi aci prin sacrificiu (Ret., Pipăruş Pătru şi Florea Înflorit). Cât 
despre bivol, el simbolizează urâtul. Ioaneş, care nu ştie ce e frica şi 
urâtul, iese din lumea albă şi ajunge la pădurea cea mare din lumea 
neagră. Dă de o căsuţă, intră, se aşază la foc, se iveşte un bivol mare, 
care, cu. cât se apropie, se mărea şi țipa aşa de urât încât era să-l 
asurzească. Lui loaneş îi e frică şi fuge. Bivolul este „dracul care-l alungă 
dindărăpt, lovindu-l cu o lopată în dos (Ret., loaneş măsarul). 


_ SGRIPSOROAICĂ, PAJURĂ, VULTUROAICĂ 


Pe tărâmul celălalt, întâlnim des un cuib cu pui de sgripsor într-un 
copac şi un balaur încolăcit pe pom stând să mănânce puii. Aceştia sunt 
aşa de mari încât ascund pe voinicul care a tăiat balaurul într-o pană. 
Sgripsoroaica e foarte impulsivă şi lacomă, Şi întâia ei mişcare e aceea de 
a înghiți ființa pe care o are înainte, plăcându-i cu deosebire carnea de 
om. E recunoscătoare, iubindu-şi mult puii şi scoate pe voinic pe gura 
groapei. Însă ca să nu-l înghită, pretinde să i se pregătească o sută de oca 
de carne făcută bucățele de câte o oca şi o sută de pâini. Aproape de 
ieşire, sfârşindu-se merindea, voinicul îşi taie carnea din coapsă şi o dă 


3% Alte variante cu boul în Şăineanu, op. cit., p. 721 şi urm. 

sgripsoroaicei care însă, simțind-o dulce, n-o înghite şi i-o pune la loc cu 
scuipat (Ispirescu, Prâslea cel voinic şi merele de aur). Altă dată, 
sgripsoroaica e numită pajură. O pajură cere lui Făt-Frumos, ca să-l 
scoată pe lumea albă, douăsprezece care cu buci, douăsprezece care de 
carne şi-douăsprezece cuptoare de pâine (Şăineanu, op. cit., p. 41). Zorilă 
Mireanu dă de un copac mare în care era un cuib cu nişte pui de pajură. 
Un balaur cu trei capete se urca spre ei cu gurile căscate. Puii se roagă de 
Zorilă să-i scape; acesta face cu paloşul ciopârți, ciopârți balaurul şi-l 
împarte în trei grămezi. Puii îl ascund într-un tulei de la aripă. Seara 
vine pajura, se miră că puii sunt în viață, făgăduieşte puilor că nu va 
face nimic lui Zorilă, în fine se învoieşte cu el să-l scoată pe tărâmul 
celălalt. Cere nouă bivoli şi nouă butoaie cu apă. Peste nouă zile, 
voinicul pune toate acestea pe spinarea pajurei care, zburând pe tărâmul 
nostru, înghite o dată câte un bivol şi apa dintr-un butoi, şi rămânând 
fără mâncare, capătă o bucată din piciorul lui Zorilă. „Şi iată, d-atunci a 
rămas secul piciorului jos la talpă (Stăncescu, Zorilă Mireanu). Altă 
pajură de bucurie înghite şi scuipă de trei ori afară pe voinic şi cere 
pentru ascensiune două care de carne şi douăsprezece buţi de apă. 
Voinicul trebuie să-şi mai taie şi o bucată din pulpa lui. Dar capătă în 
schimb şi un frâu, pentru îndeplinirea oricărei dorințe (Șăineanu, op. cit., 
p. 433). În alt caz, pajura e vulturoaică şi voinicul îi pune pe spinare 
„nouă burdufe de bivoli pline cu cenuşă” şi-i aruncă în gură şi un sac şi 
câte o felie de carne din pulpele piciorului (N.D. Popescu, Omul după 
tărâmul celălalt). Agheran rămas în lumea zmeilor face o scară din barba 
lui Salcotea mai lungă decât buricul pământului şi prinzând un pui de 
bujigoaie, venit să mănânce hoiturile zmeilor, crescându-l mare, îi leagă 
de picioare scara. Bujigoaia îl trage pe buricul pământului, iar sus se 
încâlceşte cu scara pe după nişte copaci. Agheran descâlceşte scara şi 
sloboade bujigoaia mai moartă de foame (Frâncu şi Candrea, Agheran 
Viteazul). Sgripsoroaica slujeşte, într-un cuvânt, drept ascensor din 
lumea neagră pe lumea noastră 37 Funcţia aceasta o îndeplineşte şi un 
corb (Şăineanu, op. cit., p. 421, 579). 

Pajura mai apare şi în alte ipostaze, însă păstrându-şi lăcomia. 
Busuioc, plimbându-se printr-o grădină mare, cum deschide poarta, sare 
asupră-i o pajură care sta mereu pe poartă şi-l înghite pe nemestecate. 
Frate-său Musuioc, fiind înştiințat de o năframă din care picură trei 


37 Cf. şi Şăineanu, op. cit., p. 573, 577. 

picături de sânge, vine, vede pajura pe brânci, gata să se arunce şi 
asupra lui, îndată ce ar face un pas în grădină. Pune mâna pe ea, o taie şi 
scoate pe Busuioc teafăr din burta ei (Stăncescu, Busuioc şi Musuioc). Mai 
miloasă este altă pajură care are o curte şi o fată. Sora unei împărătese, 
fugind la curţile ei ca să nu se mărite cu frate-său, e înghițită de pajură 
care, însă, înduioşându-se de întâmplarea ei, o scoate afară (Şăineanu, 
op. cit., p. 702-703). O pajură fură pe fata unui împărat şi o suie în cuibul 


său, pe vârful unui arbore ce atinge bolta cerului. O scapă Cenuşotcă, 


(Şăineanu, op. cit., p. 717). 


VULTUR. 


Vulturul este ca şi şarpele o vietate recunoscătoare față de om. 
Astfel, când Țugulea dă să omoare un vultur cu săgeata, acesta îl roagă 
să-l cruţe făgăduindu-i „că mult bine ţi-oi prinde când vei fi în nevoie şi 
te vei gândi la mine”. Frații omoară pe Țugulea, însă tremurându-le 
mâna nu i-au retezat capul cu sabia, şi voinicul scapă cu o fărâmă de 
viață. Îşi aduce aminte de vultur şi de un urs pe care la fel îl cruțase. 
Cere apă vulturului, care îi aduce în guşă de la fântână. Ursul îi aşază 
oscioarele, iar vulturul roagă pe urs să-i caute două ciuturele şi să i le 
lege de picioare, şi aşa se duce la apa Iordanului de unde aduce din 
două fântâni apă vie şi apă moartă. Turnând apa moartă peste răni, 
încheagă carnea, apoi vărsând de două-trei ori apa vie îl înzdrăveneşte. 
Vulturul dă ajutor mai departe lui Țugulea, mergând la frații săi şi 
dezlegând cu ciocul calul acestuia din coşar (Ispirescu, Țugulea, fiul 
unchiaşului şi al mătuşei). Un vultur cere învoire lui Trifon să-i mănânce 
un bou şi, căpătând-o, îi mănâncă cu alți vreo douăzeci de vulturi 
amândoi boii, apoi, drept răsplată, îl duce călare la împăratul Şerpilor 
şi-l învață să ceară mărgeaua de sub măsea (Ret., Trifon hăbăucul). 
Pantilie leagă la picior cu o cârpă un vultur împuşcat, iar acesta îi dă o 
pană fermecată, cu care omul capătă căruță cu boi, două vaci, apoi casă, 
slugi şi altele. Deşi fusese sfătuit să nu spună nimic nevestei, Pantilie are 
slăbiciunea să-şi dezvăluie puterea, iar nevasta şi cu ibovnicul luându-i 
pana, îl preface în câine şi-l izgonesc. Vulturul, care acum e „o dihanie 
mare, cu ciocul de aramă, cu aripi de fier şi cu ghiare de oțel”, furase 
unui împărat doi copii şi venea, stingând lampele, să fure şi pe al treilea. 

Câinele îl recunoaşte, recapătă copiii spre folosul ciobanului care îi are. 
În sfârşit, Vulturul ajută pe Pantilie să redobândească pana ascunsă în 
grinda casei, spărgând geamul cu ciocul şi speriind pe nevastă şi pe 
ibovnic (Cătană, Povestea lui Pantilie). Trei fraţi, printre care Crâncu, au 
trei surori măritate, una cu un vultur, alta cu un hărău, şi a treia cu 'un 
lup năzdrăvan. Jupânul Pogan, un zmeu, întâlneşte pe Crâncu şi pe 
nevasta lui întorcându-se de la nuntă, omoară pe voinic şi fură nevasta. 
Vine cumnatul lui Crâncu, Vulturul, îi aduce apă vie şi-l învie, apă tare 
şi-l întăreşte, bagă în el puterea de a trei bivoli, apoi zboară. În căutarea 
nevestei, Crâncu trece pe la soru-sa mai mare, măritată cu Vulturul. 
Această ia apă tot de la o fântână cu Poganul. În fine, soseşte cu două 
fedeleşe. mari pline cu apă, făcându-se în tindă un fecior zdravăn şi 
frumos. Mai târziu, Vulturul ajută cumnatului să găsească pe fata 
Vâjbabei din fundul iadului, prefăcută în iapă (Ret., Crâncu, vânătorul 
codrului). Un golan dă merindea unui om de treabă în schimbul scoaterii 
celor doi ochi. Lângă o cruce vin des vulturii năzdrăvani de la care orbul 
află, nevăzut de nimeni, cum să se vindece cu rouă Şi să se procopsească. 
Golanul pune şi el pe un ţigan să-i scoată ochii, socotind că va avea 
acelaşi folos. Vulturii îl sfâşie şi-l omoară (Ret., Dreptatea şi Strâmbătatea). 


CORB 


Corbul, mâncător de mortăciuni, slujeşte omului fie din interes, fie 
din recunoştinţă. El apare, de pildă, pe tărâmul celălalt, când se bate 
voinicul cu zmeul, prefăcuţi în focuri, şi le dă târcoale, croncănind 
famelic cu gândul la stârvuri. Zmeul făgăduieşte stârvul lui Prâslea dacă 
aduce seu în unghie şi pune peste el. Prâslea făgăduieşte trei stârvuri. 
Corbul îi aduce seu lui (Ispirescu, Prâslea cel voinic şi merele de aur). 
Zmeul, care se luptă cu Greuceanu, văzând un corb legănându-se în 
văzduh, îl roagă să-i aducă un cioc de apă, făgăduindu-i de mâncare un 
Voinic cu calul lui cu tot. Greuceanu îl îmbie cu trei leşuri de zmeu şi trei 
de cal. Fireşte, corbul aduce un cioc de apă lui Greuceanu care îşi 
astâmpără setea şi bagă pe zmeu în pământ până la gât (Ispirescu, 
Greuceanu). Tot aşa, zmeul din palatul de topaz, prefăcut în flacără 
galbenă solicită corbului să-şi înmoaie o aripă în seul de la zahana şi alta 
în apă, să pice apa pe flacăra roşie (Făt-Frumos) şi seul pe el, 

făgăduindu-i stârvul, voinicului şi al calului său. Corbul face invers, 
Făt-Frumos făgăduindu-i trei stârvuri de zmei şi trei de cal (Fundescu, 
Spaima zmeilor). Şi Aripă-frumoasă, bătându-se cu zmeul care a furat 
Soarele, se face el roată de lemn şi zmeul roată de fier, apoi el pară 
vânătă şi zmeul pară galbenă. Zmeul vede mai mulți corbi şi-i roagă să 
toarne apă pe para vânătă, pentru care lucru îi va mulțumi cu carnea 
dintr-un om. Aripă-frumoasă cere corbilor să scoale pe frații săi adormiţi 
în şanţ, ca aceştia să aducă apă în pălării, iar ei, corbii, s-o ia în ciocuri şi 
s-o toarne peste flacăra galbenă în schimbul a trei stârvuri de zmei şi a 
trei de cai. Corbii fac întocmai (Ret., Aripă-frumoasă). Pruncul de şapte 
ani, luptând cu balaurul pentru merele de aur, un corb croncănind se 
întreabă spontan: „Către cine să țin?”. Balaurul îi promite merele, 
Pruncul, „trei stârvuri.” Corbul moaie aripile-n mare şi le scutură 
deasupra voinicului care, răcorit, vâră în pământ balaurul până în 
grumazi şi-i taie capul (Frâncu şi Candrea, Pruncul şi călugărul). 

Mergând să aducă pentru tatăl său, împăratul, pasărea de aur după 
tărâmul de sus, Făt-Frumos capătă de la una din trei fete o batistă cu 
care dacă s-ar fi şters la ochi şi-ar fi izbândit orice dorință. Frații, care îl 
aşteptau pe tărâmul ăsta, iau pe cele trei fete, dar lui Făt-Frumos îi taie 
frânghiile. Atunci voinicul se şterge cu batista la ochi şi se pomeneşte cu 
un corb care face, într-un fel, slujba sgripsoroaicei, însă invers, 
descinzându-l pe pământ. Totuşi, ajutorul lui e mai larg. Însurându-se 
fraţii şi un ţigan cu cele trei fete, corbul, la porunca lui Făt-Frumos, 
omoară calul de sub fraţii săi, făcându-i mii şi fărâme, şi face fărâme pe 
țigan şi pe cal (C. Rădulescu-Codin, Făt-Frumos). 

Un corb cu aripa ruptă cere lui Aleodor-Împărat să nu-l omoare. 
Mai târziu, îl face pui de corb şi-l vâră într-un stol de corbi ce se urcă 
până la vântul turbat, ca să nu-l vadă fata lui Verdeş-împărat (Ispirescu, 
Aleodor-împărat). Un fecior se poartă milos pe drum cu un corb care la 
rându-i îl ajută să găsească iapa Babei Relea (Şăineanu, op. cit., p. 463). 
Un corb bătrân şi unul tânăr se ceartă pentru un hoit de cal. Corbul 
bătrân roagă pe feciorul de împărat să-i facă dreptate, fiind gonit de 
celălalt. Feciorul taie hoitul în două, trage o jumătate mai moale şi învaţă 
pe corbul cel bătrân să mănânce din stârvul corbului tânăr dacă acesta 
vine la partea lui. Drept răsplată, corbul strânge toți corbii de pe lumea 
aceasta şi găseşte iapa babei, la care slujeşte, ascunsă tocmai după torțile 
cerului, c-un pui lângă dânsa (Al. Vasiliu, Carpăn mare). 

Într-un basm ardelenesc întâlnim corbul care fură un inel, ecou 
poate al legendei Corvinilor. Dan cu copilul în braţe şi cu Crăiasa 
zânelor, oprindu-se la un râu să se scalde, lasă copilul pe țărm. „Un 
trăznit de corb” fură inelul de la copil. Feciorul fuge gol cu paloşul după 
corb, aruncă paloşul în aer, nimereşte corbul în inimă, iar acesta scapă 
inelul din clonț Ret, Crăiasa zânelor). 


ÎMPĂRĂȚIA PĂSĂRILOR 


Numeroase sunt vietăţile ce se perindă prin basm, notabile sunt 
acelea constituite în împărăţii cu care oamenii au, ca să vorbim astfel, 
relații politice. Păsările sunt cele mai organizate. O pasăre smulge un 
spic de grâu de aur din grămada păzită de Parsion. EI strigă la fraţi să 
aibă grijă de grămada lui şi se ia după pasăre care zboară sus, spicul 
fiind greu. Spre ziuă, într-o pădure mare, zvârlind cu o zburătură de 
lemn, îi rupe o aripă, o află şi se întoarce cu ea. Mai târziu, mergând 
şapte zile şi şapte nopți, ajunge la Crăiasa păsărilor ale cărei curți sunt 
între nişte stânci, pe un vârf de munte. E „o urieşiță groaznică cu un cap 
mare ca buhele, dar cât o bute de cincizeci de vedre de mare. Urieşiţa 
cheamă Vu-ha ca buhele, munții tremură de groază, se adună vulturi, 
ulii, găi, vrăbii, porumbi, pajuri cu două capete. Împărăteasa întreabă de 
cetatea nevăzută şi neauzită unde vrea să meargă Parsion. Vine o 
presură ostenită, numai cu o aripă şi cu un spic de aur în gură. Îi spune 
că a întârziat din pricina hoțului de Parsion (Ret., Voinicul Parsion). lon 
Buzdugan, căruia i-a fugit zâna cu care se cununase în Cetatea din aer, 
stând în pădure sub un copac foarte înalt şi mare, omoară cu săgeata 
zmeul cu douăzeci şi patru de aripi care venea în zbor cutremurând 
pământul şi voia să ia din pom unul din puii împărătesei păsărilor. Unul 
din puii împărătesei ascunde pe Ion sub o aripă spre a-l apăra de mama 
lor, căreia când soseşte îi miroase a carne de om. Primind făgăduiala că 
Ion nu va fi vătămat, puiul scoate pe voinic. Totuşi, împărăteasa îl 
înghite şi apoi îl scoate „mai viteaz după cum a fost”. Îl întreabă dacă 
vrea comori sau să fie împărat. lon se mulţumeşte să afle unde este 
Cetatea de aer. Împărăteasa sună cu cornul şi vin toate păsările, dar 
numai un pițigoi ştie unde e zâna, fiindcă tocmai a mâncat nişte 
fărâmituri de la masa ei (Fundescu, lon Buzdugan). Făt-Frumos, 

rătăcindu-se cu fata lui Roşu-împărat, se lasă pe covorul fermecat într-o 
pădure. Apucând pe o potecă vede case în care erau tot soiul de păsări, 
cântând „tot felul de cântece”. Mirându-se, un papagal îi spune că au 
avut odată un stăpân care a murit de trei ani. Dus la mormânt, 
Făt-Frumos îl învie cu bastonul care înviază morții de şapte ani. Drept 
răsplată, îi cere să-l ducă acasă. Numai un ciocârlan ştie de casa lui Făt 
Frumos, de la care venise în acel ceas. Se duc la covor şi merg acasă 
(Fundescu, Făt-Frumos şi fata lui Roşu-împărat). Luându-se după 
Arăpuşca, o femeie a cărei putere stă într-un buzdugan, feciorul de 
împărat merge călare peste dealuri şi văi şi ajunge în împărăţia sticleților 
care „era într-o pădure, pe un vârf de munte”. Acolo o pierde din ochi. 
Întreabă sticleţii, aceia nu ştiu unde stă. Sticleții îl duc până la hotare, 
feciorul trece în împărăția corbilor, vulturilor şi a cocorilor, apoi a 
ciocârlanilor, grangurilor şi cocoşarilor. Împărații ciocârlanilor, 
grangurilor şi cocoşarilor pun pristav să strige pe toți supuşii, dar nici 
unul nu ştie de Arăpuşca afară de un ciocârlan şchiop care îi dă 
lămuririle trebuitoare, atingându-l cu aripa pe obraz şi zicându-i să se 
dea de trei ori peste cap. Feciorul se face muscă, se urcă pe spinarea 
ciocârlanului care se ridică până la vântul turbat şi coboară la casa 
Arăpuşchii  (Stăncescu, Împărăția Arăpuşchii). Este şi un împărat al 
porumbeilor în țara căruia e foamete şi care pentru merinde dă poruncă 
unui porumbel să rupă o cracă verde de la pomul din mijlocul raiului, 
cerută de un împărat fiului unui vânător ca să lumineze ziua şi noaptea 
un palat din oase de fildeş (Ispirescu, Fiul vânătorului). 

" În general, vietăţile pe care voinicul le cruță de la moarte şi care îi 
promit ajutorul la nevoie sunt împărați. Un om arând se pomeneşte cu o 
pasăre” năzdrăvană, cât un cărăbuş, care îi cere de mâncare, 
îndemnându-l să taie boii de la plug. Zburătoarea, care e împăratul 
Pasărea neagră, creşte mâncând mai mare decât casa şi dă omului trei 
pene cu care să vină la ea. Cu penele, omul se apără de jivine. Sfătuit de 
Sfânta Duminică, cere păsării cele două scândurele din cutia de argint 
din care, binecuvântate de Sfânta Duminică, ies o masă încărcată cu de 
toate şi un arap care întreabă: „Ce porunceşti, stăpâne?” (Şăineanu, op. 
cit., p.865). 

Un împărat ridică o mănăstire al cărei turn se surpă şi visează că 
numai pasărea măiastră de pe tărâmul celălalt va opri năruirea. Fiul cel 
mic, după insuccesul fraților mai mari, ia pasărea de la nişte zmei sfătuit 
de o fată frumoasă, „de pare că era făcută de zahăr”, furată. Fraţii cei 

mari ologesc pe cel mic, îi iau pasărea măiastră care pusă în biserică 
opreşte năruirea. Însă nu mai cântă. „Toată lumea se mira de frumuseţea 
acelei păsări care era cu mii de mii de vopseli, penele ei străluceau ca 
oglinda la soare, iar turnul bisericii nu se mai surpa”. Venind fiul cel mic 
în chip de cioban şi intrând în biserică, pasărea începe să cânte „de să se 
spargă” (Ispirescu, Pasărea măiastră). Unui împărat i se fură merele de 
aur. Făt-Frumos, aflând că hoaţa e o pasăre, merge la cetatea unde se 
află şi unde un împărat o ţine într-o colivie de aur. Sare zidul în grădină, 
dar când să pună mâna pe colivie, pasărea ţipă şi voinicul se vede 
înconjurat de o mulțime de păsări, care mai mici, care mai mari. 
Slujitorii se deşteaptă şi-l găsesc cu colivia în mână, împăratul drept 
pedeapsă îi dă o sumă de munci grele de îndeplinit (Ispirescu, Lupul cel 
năzdrăvan şi Făt-Frumos). Mama vântului de primăvară are şi ea după 
sobă o pasăre de aur cu ciocul de diamant şi cu ochii de smaragd (N. 
Filimon, Oinul de piatră). 

Lăsăm la o parte păsările rezultate din metamorfoze. Păsările 
simbolizează inaccesibilul aerian şi, prin lărgire a metaforei, imposibilul 
şi himericul. 


ÎMPĂRĂȚIA PEŞTILOR, A BROAŞTELOR, A 
RACILOR 


În spaţiul acvatic trăieşte împăratul peştilor cu supuşii săi, 
totdeauna recunoscători omului şi binefăcători. Un pescar prinde cu 
năvodul un peşte mare şi frumos ce „avea nişte solzi de luceau parcă 
erau pietre scumpe”. Peştele se roagă de fiul pescarului să-i dea drumul: 
„Băiețaş, băiețaş, aruncă-mă-n apă că eu sunt împăratul peştilor şi de 
mi-ei face binele ăsta şi eu mult bine ți-oi face ție”. Băiatul aruncă peştele 
în eleşteu, însă e atât de bătut de pescar încât îşi ia lumea în cap. Dă de 
un pitic cu care se face frate de cruce şi care îl îmbogăţeşte, dându-i 
averea unuia care, jertfind slugile, lua dintr-un copac pietrele scumpe 
vărsate într-un coş de către un balaur. Îl însoară cu fata de împărat care 
se măritase de nouăzeci şi nouă de ori, şi toți ginerii se prăpădeau 
fiindcă din ea ieşea un balaur. Piticul pleacă, mărturisind băiatului că el 
e peştele. pe care l-a prins tată-său şi căruia i-a dat drumul în apă 
(Stăncescu, Împăratul peştilor). 

Ionică Făt-Frumos, întâlnind pe țărmul mării un peşte mare şi gras 
zvârcolindu-se în. nisip, se gândeşte să-l mănânce, când peştele îi 
vorbeşte: „Voinice, voinice, opreşte-te şi nu da! Ci mai bine du-te şi taie 
cu paloşul o prăjină din copacul acela şi mă rostogoleşte cu ea în valurile 
mării, că ți-oi prinde şi eu bine când va fi mai rău de tine.” Ionică, milos, 
face precum i se cere. Mai târziu, când iapa Mamei-Ciumei se face o 
mreană şi se ascunde în fundul mărilor albastre, la bocetele flăcăului 
iese împăratul peştilor care, aflând pricina, pune toată seminția peştilor 
să caute mreana băgată de doi stânjeni în nisipul adâncului. Chiţii 
pornesc spre ea cu fălcile căscate şi o silesc să iasă la mal şi să se prefacă 
în iapă (Miron Pompiliu, Ileana Cosânzeana etc.). Alt Făt-Frumos 
întâlneşte şi el un peşte mic numai cât deştiul care se perpelea pe uscat, 
fiind aruncat din apă. Îl azvârle, rugat, în valuri. Peştele îi aduce drept 
recunoştinţă, din fundul mării, pe iapa Miezei Nopți, cu trei mânzi lângă 
ea; nu se spune dacă prefăcuţi în peşti (C. Rădulescu-Codin, Făt-Frumos). 
La marginea unui eleşteu, Aleodor vede o ştiucă zbătându-se pe uscat şi 
care îl roagă s-o arunce în apă. Îi dă un solzişor. Într-o împrejurare grea, 
lovindu-l cu coada, ştiuca face pe Aleodor un cosăcel că să nu-l vadă 
fata lui Verdeş-împărat (Ispirescu, Aleodor-împărat). Împăratul peştilor, 
văzând că hârcele şi rugacea plâng ca şi copiii mici că le-a picat 
mărgeaua fermecată în mare, cheamă toți peştii şi capătă de la unul din 
ei mărgeaua pe care o înapoiază (G. Cătană, Povestea lui Furga-Murga). 
Un fecior de om sărac intră la un pescar, merge la gârlă cu hălăul şi 

„prinde o mreană, cât să ajungă două zile. O spintecă, şi în loc de lapți 
găseşte o covăţea mititică de piatră. Când să bea, covățeaua se umple de 
galbeni (Ispirescu, Cei trei frați împărați). Un băiat născut bubos, luând 
apă din puț, vede un ghigorț în ciutură. Acesta îl roagă să-l arunce în 
puț că-i va prinde bine. Băiatul se uită în puț şi zice: „Peşte, peştişor, 
ghigorțule dragă, mi-ai zis că ai să-mi prinzi bine odată, odată, rogu-te 
scapă-mă de bubele astea uricioase şi împuţite." Îndată îi cad bubele şi 
rămâne curat, luminat, ca un pui de brad (Ispirescu, Băiatul cel bubos şi 
ghigorțul). 

Este şi o țară a broaştelor, prin care trece feciorul Împăratului Roşu 
şi fata-fecior (Ret., Din fată-fecior). 

Făt-Frumos din lacrimă aruncă în mare un rac ars de soare, care e 
împăratul racilor, şi acesta îl ajută prin racii lui să scoată din mare cele 
şapte iepe ale babei (M. Eminescu, Făt-Frumos din lacrimă). 

Eroii trec şi printr-o ţară a şoarecilor (Ret., Din fată-fecior). Pahon 
călare pe un şarpe, străbate şi el țara şoarecilor. „Şi erau şoareci şi cloțani 
(şobolani) grozăvenie, mulți câtă frunză şi iarbă şi cu dinți ascuţiţi (Ret., 
Povestea lui Pahon). Un hârce (şoarece), scos din mâna unor copii, ajută 
din recunoştinţă pe Furga-Murga să recapete mărgeaua fermecată ce se 
afla furată de un arap şi de soţia voinicului în ostrovul mării (G. Cătană, 
Povestea lui Furga-Murga). Tot în chestiunea mărgelei sunt de folos alți 
şoareci. Câinele şi motanul feciorului babei pornesc la drum în căutarea 
harapului şi a fetei împăratului care furase mărgicuța. Pe malul unei ape 
dau de o nuntă de şoareci. Motanul, impenitent, se pune la pândă şi 
prinde tocmai pe mireasă. Şoricioaica se roagă de motan să-i ierte şi să 
dea drumul miresei că vor face ce li se va cere. Motanul pretinde ca unul 
să fure din gura harapului mărgica ce ține sub limbă. Un şoricuț şchiop 
şi cu mustăți mai mari decât el îi însoţeşte, se furişează în casa harapului 
adormit, trece peste gura lui, îl înțeapă în nas, acesta strănută şi, 
scuipând, cade jos şi mărgicuța (M. Lupescu, Mărgicuța de sub limbă). 
Nişte animale necunoscute pasc ogorul împăratului, pe care creşte grâu 
cu pai de aur şi spicele cu boabe de pietre nestemate. După ce frații mai 
mari păzesc în zadar, Şperlă merge singur în anul al treilea, vede un 
şoricel, căruia îi dă câteva fărâmituri de mămăligă şi-i dă din pahar şi 
trei picături de vin. Şoricelul îl învață, căci vorbeşte, ce are de făcut. Vin 
cele douăsprezece iepe ale văzduhului cu armăsarul lor (I. Pamfile, 
Şperlă Voinicul). Un şoarece sfătuieşte pe Pipăruş şi pe Florea să fugă din 

„casa Mamei-Pădurii căci aceasta se suise în pod nu ca să le aducă 
slănină, ci să-şi ascută dinții spre a-i mânca. Totdeodată, însă, trecând 
prin ţara şoarecilor, scapă de ei, aruncând o cute dăruită de un vâj (Ret., 
Pipăruş Pătru şi Florea Înflorit). De asemenea, un şoarece năzdrăvan 
înştiințează pe voinicul care păzise iapa babei din ostrovul mării că baba 
tăiase iapa şi-l învaţă cum s-o învieze şi cum să aleagă mânzul cu trei 
inimi (Şăineanu, op. cit., p. 373). 

On a toujours besoin d'un plus petit que soi. 

Pahon trece şi prin ţara sobolilor unde era „negru pământul de ei” 
(Ret., Povestea lui Pahon). Lia găseşte în pădure o cârtiță orbită de lumina 
zilei şi care nu-şi găsea puişorii. O duce la muşuroi. Cârtiţa o sfătuieşte 
să se oprească „unde ţi se va sfârşi poteca” (Slavici, Limir-împărat). 

._—— Lia, văzând că o râmuliţă se zbate da, arşița soarelui neputând 
intra în pământ din cauza locului bătătorit, scurmă pământul dintr-un 
muşuroi şi o acoperă. Cârtiţele şi râmele îi fac potecă prin pădure 
(Slavici, Limir-împărat). 


ÎMPĂRĂȚIA FIARELOR PĂDURILOR 


Parsion merge la un uriaş şi-l întreabă de cetatea nevăzută şi 
neauzită. Acesta, după ce îi dă merinde, îl trimite la fratele său cel mai 
mare, „împărat peste toate fiarele pădurilor”. După trei zile şi trei nopți 
de mers, voinicul dă de un „uriaş groaznic de mare, cu cap ca de urs”. 
Uriaşul răcneşte, urşi, lupi, dihori, soboli, şoareci, iepuri, cerbi, căprioare 
se adună. Întrebaţi unde este cetatea, răspund că nu ştiu. Atunci uriaşul 
trimite pe Parsion, dându-i merinde, la soru-sa, crăiasa peste păsări 
(Ret., Voinicul Parsion). 


"URSUL, LUPUL, VULPEA 


Ursul apare şi el recunoscător față de voinicul care i-a cruțat viața. 
Țugulea în loc să omoare un urs, rugat de el, îi scoate un steap intrat în 
labă şi-l leagă la bubă. Devenind frate de cruce al voinicului, când acesta 
e ciopârțit de fraţii săi, îl pune pe picioare cu apă moartă şi apă vie 
adusă de vultur (Ispirescu, Țugulea, fiul unchiaşului şi al mătuşei). 

La fel face un băiat cu alt urs care îi dă, drept recunoştinţă, un pui. 
Acesta împreună cu alții scapă pe băiat de a nu fi mâncat de un zmeu, 
ibovnic al surorii sale (Fundescu, N-aude, N-avede38). Alteori, intervenția 
ursului e numai anecdotică, fără interes fantastic. 

Lupul este şi el printre aceia care, ajutat de voinic, îi dă un pui 
(Fundescu, N-aude, N-avede). Făt-Frumos, mergând să caute pasărea care 
fură merele de aur, întâlneşte un lup năzdrăvan, groaznic de mare şi cu 
fruntea de aramă, de la care, cruțându-l, capătă un merişor. Lupul spune 
voinicului că hoțul merelor este împăratul păsărilor cu împărăția la 


3% Variante în Şăineanu, op, cit, p. 651,654. 

marginea pădurii şi care adună păsările cele mai agere la zbor. Toată 
megieşia se vaietă de furturile ce face poamelor de prin grădini. Având 
a găsi pe zâna crăiasă, Făt-Frumos scoate merişorul şi se gândeşte la lup. 
Acesta vine îndată, fură pe zână luând-o în braţe, când aceasta vine cu 
roabele la“un stuf de trandafiri, şi o dă leşinată în braţele voinicului, nu 
fără semne de sentimentalism. Când văzu pe zâna crăiasă „p-aci, p-aci 
era să uite pentru ce venise şi să se dea de gol, dară se stăpâni. Căci era 
aşa de frumoasă, cât nu s-a mai văzut...”. Fiindcă Făt-Frumos se 
îndrăgosteşte de crăiasă şi nu vrea s-o mai dea împăratului pentru care o 
furase, lupul născoceşte o şiretenie. Se dă de trei ori peste cap şi se face 
întocmai ca zâna crăiasă şi aşa se duce cu împăratul să se cunune, dar 
fuge din uşa bisericii. De asemenea, ia chipul iepei sirepe, furate pentru 
acelaşi împărat care, mulțumit, scoate oastea şi pe mai-marii împărăției 
la câmp să le arate iapa. Venea împăratul „de nu-i da picioarele de 
pământ, ci parc-ar fi zburat”. Însă iapa se dădu de trei ori peste cap şi se 
făcu lup (Ispirescu, Lupul cel năzdrăvan şi Făt-Frumos). Astfel, cu ajutorul 
lupului, Făt-Frumos aduce acasă colivia cu pasărea, iapa sireapă, şi se 
cunună cu zâna crăiasă. Ion vede pe cale un lup cu piciorul rupt, se 
repede cu baltagul să-l omoare, lupul se roagă cu grai omenesc să-i lege 
mai bine piciorul în lopăţele şi să-l ungă cu unsoare că va veni vremea 
când se va gândi la el. Intrând slugă la o babă să păzească o iapă în 
schimbul unui mânz năzdrăvan, şi aceasta prefăcându-se în mioară albă, 
lupul îl ajută s-o prindă (Al. Antemireanu, Câmpan verde şi frumos). În 
variante, un lup flămând, ajutat cu de mâncare (de fapt un vrăjitor), 
destăinuie voinicului că hoţul merelor e o pasăre de aur din palatul 
împăratului învecinat şi îl ajută să aducă pentru acesta pe zâna apelor 
cea de aur, făcându-se luntre pe sine şi măruntaiele, mărfuri. Apoi învie 
pe voinicul ucis de fraţi (Şăineanu, op. cit., p. 433-434). Un lup, cruțat, 
ajută pe voinic să găsească iapa Babei Relea (Șăineanu, op. cit, p. 
462-463). Altul îi dă un pui ce scapă împreună cu alţi pui pe voinic de 
zmeul, ibovnic al surorii, care voia să-l mănânce, şi-l învie cu trei 
picături de sânge de coțofană când soră-sa îl omoară (Ispirescu, Copiii 
văduvului şi iepurele, vulpea, lupul şi ursul). În alt basm, ibovnica zmeului 
e mama, şi căţeii, printre care puiul lupului cruțat, vin la strigătele lui 
şi-l scapă de zmeu (Stăncescu, Busuioc şi Musuioc). Pitică, un voinic mic 
cât un deget, înghițit de un lup care mâncase maţele de vacă în care 
băiatul se afla, iese din foalele lui numai după ce acesta îl duce la casa 
hoţilor a căror avere o ia. La isprava aceasta, se asociază şi un urs 

_(Cătană, Pitică). Un lup este cumnatul lui Ciâneu, ținând pe sora lui mai 
mică. Vine cu două fedeleşe mari de apă după cap, iar înaintea uşii se 
face un fecior frumos. Are o casă lângă pădure (Ret., Crâncu). 

Lupul este un personaj infernal. Căpătând de la Sf. Petru un corn în 
care să nu privească decât la el în bordei, un copil, nerăbdător, priveşte 
mai curând şi se vede înconjurat de lighioni. Vine un lup cu capul de 
fier: :„Băiete - zice el - ce-mi dai să te mântuiesc de bidigăniile astea 
proaste?” Şi-i cere să nu se însoare niciodată. „Şi numai o dată se rânji 
lupul către fiarele cele urâte şi toate o luară încătrău”. Acasă, băiatul 
scoate bogății din corn şi rudele îl hotărăsc să se însoare. La nuntă, vine 
lupul şi-l ameninţă, şi mirele fuge călare şi iese din lumea asta intrând 
în aceea a cuvioşilor, apoi trece la iad, la crăiasa iadului. Trei câini, 
Vede-bine, Aude-bine, Ugşor-ca-vântul greu-ca-pământul, trimişi de 
sfintele Miercuri, Vineri şi Duminică îl apără. Vine lupul cu coada 
scurtată fiindcă vrând să treacă din țara cuvioşilor la iad peste o apă, s-a 
strecurat printre munţii care se bat în capete ca berbecii la amiază când 
aceştia se odihnesc o clipă. De aci l-a scos mă-sa, crăiasa iadului. Bătrâna 
îi spune că feciorul e la ea şi-l învață să se bage sub masă, făcându-şi o 
groapă, şi să-l apuce de picior. Greu-ca-pământul îl înăbuşă. Lupul se 
bagă sub prag, intră în vatra focului, câinii îl împiedică să facă rău 
stăpânului. Lupul aduce pari de fier ca grinzile de groşi şi nuiele de fier 
ca mâna de groase, face un staul şi acoperă totul cu fier şi închide în el 
câinii tot cu uşi de fier. Apoi aleargă să mănânce pe fecior. Acesta strigă: 
„Câinişorii mei, nu mă lăsați, că mă prăpădeşte lupul!” Câinii rup 
zăbrelele şi fac bucăţi pe lupul cu cap de fier şi pe crăiasa daia (Ret., 
Lupul cu cap de fier). 

Un băiat ia cornul stâng al lui Bou-bălănel, răpus de al treilea 
împărat al boilor. Uitându-se prematur în el, rămâne cu averea risipită. 
Căinându-se, vine un lup care se prinde viclean să-i strângă lucrurile, 
cerându-i în schimb „ce n-ai acum şi-i avea mâine”. Voinicul primeşte, 
lupul, adună cu un descântec avutul în corn. În urmă se însoară, face 
nuntă cu pistoale şi cu lăutari vestiți. Deodată slugile strigă: „Stăpâne, 
stăpâne, ia-ți mireasa şi pleacă repede pe cale, că lupul te-apucă acasă 
şi-i greu de tine! Lupul, care e împăratul lupilor, venea să-i ia mireasa. 
Mirele cu nevasta şi cu cornul lui Bou-bălănel pleacă în pribegie. Lupul 
urlă, cheamă toți supuşii săi, care sug balta născută dintr-o năframă albă 
trasă din corn. Aruncând alte obstacole scoase din corn (0 perie ce se 
face pădure, doi urşi cu coada lungă şi păroasă, pe care o pierd cu acest 

prilej, un mânz mort), mirele răpune lupul (T. Pamfile, Bou-bălănel). 
Fugind pe calul zmeului Pipăruş, aruncă în pădurea lupilor un pieptene 
care se face bou şi-l scapă de fiarele ce se aruncă asupra acestuia (Ret., 
Pipăruş Pătru şi Florea Înflorit). 

Vulpea e mai des obiectul unei metamorfoze. De pildă, Pescăruş 
ajută o vulpe să iasă dintr-o văgăună astupată cu nişte pietre straşnic de 
mari. Vulpea îi destăinuie că e fata Împăratului Verde, ajunsă în acest 
hal prin farmecele unor zmei, în vreme ce părinţii şi supuşii au devenit 
stane de piatră (Rădulescu-Codin, Pescăruş). Doi fii de împărat pleacă 
succesiv după pasărea măiastră, dau de o dumbravă măreaţă, fac foc. 
Un vulpoi îi roagă să-şi lege ogarul, să-i dea un codru de pâine, un 
pahar de vin şi voie să se încălzească la foc. Dimpotrivă, feciorii dau 
drumul ogarului. Vulpoiul îi împietreşte împreună cu caii şi ogarii. 
Feciorul cel mic în schimb se poartă cu milostenie, vulpea se dă de trei 
ori peste cap şi se face voinic. Era însurat, avea copii, locul era moşia lui, 
şi fusese blestemat să aibă trup de vulpoi până ce un om va avea milă de 
el (Ispirescu, Pasărea măiastră). 

O vulpe adevărată, cruțată de un băiat care voia să dea cu arcul în 
ea, dă acestuia un pui care, împreună cu puiul de urs şi puiul de lup, 
mântuie pe voinic de zmeu (Fundescu, N-aude, N-avede şi Ispirescu, 
Copiii văduvului). Vulpea este de asemenea obiect de narațiuni 
anecdotice (Cătană, Mârtanul cu clopoței la grumaz). Ea se mărită cu un 
motan. 


LEUL 


Leul intră în basm, probabil prin izvoare hagiografice, acolo unde 
este un pustnic. Un astfel de pustnic murind, vine un leu groaznic 
răcnind şi, văzând pe bătrân mort, îi sapă groapa cu unghiile sale, iar 
fiul de suflet, venit pe apă într-un sicriaş, îl îngroapă (Ispirescu, 
Făt-Frumos cu părul de aur). La fel se întâmplă cu un alt sihastru 
(Ispirescu, Făt-Frumos cu carâta de sticlă). Un leu recunoscător dă 
voinicului un frâu fermecat cu care posesorul, scuturându-l, capătă ceea 
ce doreşte (Şăineanu, op. cit., p.664). Alţi doi lei, într-o groapă în care e 
aruncat un fecior împărătesc căruia tată-său îi scosese ochii, nu fac nici 
un rău orbului, dimpotrivă, unul îi dăruieşte viața şi celălalt graiul 

“păsărilor. O păsărică îl duce apoi pe feciorul împărătesc la o apă cu care 
îşi recapătă vederea (T. Pamfile, Tudorel). Lei îngheraţi, cu păr de aur şi 
dinți şi gheare cu ferecători, stau de pază la râul de lapte ce 
împrejmuieşte palatul Zânei zmeilor (Slavici, Zâna Zorilor). 


PORCUL 


Porcul ca atare şi cu puteri miraculoase apare în câteva basme. 
Astfel, mama voinicului fără tată fiind bolnavă, la îndemnul zmeului, 
voinicul se duce la scroafa de sub pământ să-i fure un purcel. Intră într-o 
pădure deasă şi întunecoasă, de abia putea să răzbească. Vizuina 
scroafei era înconjurată de buşteni încât nu putea ajunge la ea nici 
pasărea măiastră. Voinicul sapă un şanţ adânc, ajunge sub culcuşul 
scroafei. Aceasta vine la culcare. Toţi purceii sug. Înainte de răsăritul 
luceafărului porcilor, când toţi porcii se deşteaptă, voinicul vâră binişor 
mâna şi apucă un purcel de bot să nu guiţe, trăgându-l afară. Scroafa 
simte că o țâță se răceşte, se deşteaptă, se ia după voinic, dă să-l înhațe 
cu colții. Voinicul aruncă un săpun care se face noroi cleios şi puturos de 
ți se scutură carnea pe tine. Scroafa scapă de nomol. Voinicul aruncă un 
pieptene. Se ridică un zid de-a curmezişul drumului. Scroafa îl sparge cu 
colții, făcând gaură atât cât trebuie ca să treacă. Voinicul aruncă o perie 
ce se face pădure înaltă şi deasă, de nu se putea strecura nici pasăre. 
Scroafa roade copacii, îşi face drum. Din fericire, ajunşi la curtea zânei, 
aceasta zice: „Înapoi, scroafă ruşinoasă, şi teme-te de urgia tatălui meu”. 
Scroafa se poartă deci ca o zmeoaică (Ispirescu, Voinicul cel fără tată). Un 
purcel de la scroafa sălbatică cu dinții de fier, învățat de un călugăr, 
aduce şi pruncul ca să vindece pe mamă-sa, bolnava prefăcută, 
ținându-se cu un balaur (Frâncu şi Candrea, Pruncul şi călugărul). În trei 
viermi dintr-o prepeliță, vârâți într-un iepure dintr-o scroafă, stă puterea 
unui zmeu. Feciorul se duce pe moşia scroafei, ca argat la oi al unui orb. 
Scroafa dă năvală la el să:1 sfâşie. Feciorul de împărat ia paloşul în mână 
şi se luptă cu scroafa. Obosesc amândoi. Scroafa zice: „Dac-ar fi cineva 
să-mi dea niţel lăstar de trestie şi un ciob de lapte din lăcoviştea mea de 
lapte dulce, ţi-aş arăta eu cum să cutezi a-mi călca hotarele!” Feciorul 
îmbucă colac şi bea apă de izvor şi prinzând putere taie capul scroafei 
(Ispirescu, Poveste țărănească). Puterea lui jumnătate-de-om stă şi ea în trei 

gândaci dintr-un cocoş, dintr-un iepure, dintr-un porc. Făt-Frumos se 
bagă cioban la un popă, care îi interzice să meargă pe muntele Hiriului, 
la un lac cu lapte dulce. Tocmai acolo se duce Făt-Frumos şi cheamă 
porcul la luptă. Scot buturugi din pământ şi zvârle unul în altul. Seara 
porcul osteneşte. Făt-Frumos ia repede două găleți de lapte din lac şi 
merge acasă. A doua zi mai de dimineaţă, într-o luptă înverşunată 
omoară porcul, scoate iepurele, din el cocoşul, din cocoş gândaci 
(Fundescu, Făt-Frumos şi fata lui Roşiu-împărat). Puterea lui Aman 
Cătcăun stă în doi gândaci, dintr-un chiţoran mare dintr-o scroafă 
mistreaţă ce se tăvăleşte cât e ziulica în smârcurile bălților (Şăineanu, op. 
cit., p. 673). Cine se scaldă în tăul porcului din dealul boului recapătă 
vederea (Frâncu şi Candrea, Povestea lui Toader flămândul). 

Altădată însă porcul nu-i decât un fecior de împărat prefăcut în 
porc prin blestem. Cazul lui intră la metamorfoze (Ispirescu, Porcul cel 
fermecat). 


CERBUL 


Cerbul este şi el în basm mult mai des un om metamorfozat. Însă 1. 
Creangă în Povestea lui Harap Alb vorbeşte de cerbul cu o piatră în frunte 
care străluceşte ca soarele şi de care nimeni nu se poate apropia căci este 
solomonit şi nici un fel de armă nu-l prinde; care, când se uită la cineva, 
îl lasă mort pe loc. Ajutat de Sfânta Duminică, Harap-Alb merge în 
pădurea Cerbului şi sapă o groapă lângă izvorul din care bea apă acesta. 
Pe la amiază, vine cerbul boncăluind, bea apă şi aruncă țărâna după cap 
ca buhaii şi, şcurmând de trei ori cu piciorul în pământ, se întinde şi 
adoarme. Harap-Alb, cu un obrăzar pe faţă, retează cu paloşul capul 
cerbului şi se aruncă repede în groapă. Sângele cerbului curge gâlgâind 
şi se răspândeşte în toate părțile, iar capul strigă la Harap-Alb să iasă 
afară să-l vadă. Voinicul tace şi, după asfinţitul soarelui, cerbul moare. 
În alt basm, Chiralina, îmbolnăvindu-se de dragoste, o babă sfătuieşte 
pe împărat să caute „cerbul de aur care cântă ca toate păsările şi să-l 
aducă în casă numai trei zile”. E adevărat că n-avem aci de-a face cu un 
cerb autentic, ci cu unul ieşit dintr-o metamorfoză şi care pare un 
automat. Însă în tot cazul nu este un om vrăjit. Afin şi Dafin merg, în 

„pădurea neagră, la buşteanul ielelor. Afin loveşte de trei ori în buştean 

cu pintenii, acesta se face o căruță cu doisprezece cai cu care ajung pe 
tărâmul celălalt la Chiralina. Afin loveşte însuşi buşteanul de trei ori şi-l 
face cerb de aur frumos, bagă în el pe Dafin şi-l pune înaintea palatului. 
Împăratul îl vede, Afin închiriază cerbul cu o mie de bani de aur pentru 
trei zile. Cerbul e băgat în odaia doamnei Chiralina şi aci începe „să 
cânte un cântec de dor de plângeau lemnele şi pietrele”. Chiralina 
adoarme, feciorul iese din cerb şi sărută pe Chiralina. În cele din urmă, 
Afin, Dafin şi Chiralina fug prefăcând cerbul în căruță (N. Filimon, 
Omul de piatră). Istoria 'se repetă întocmai într-un basm de Fundescu 
(Dafin-împărat) şi într-unul de Cătană (Dafir-împărat şi doamna Chiralina). 
Un cerb, intrat pe jumătate într-un şarpe uriaş care nu-l poate înghiți din 
pricina coarnelor, se roagă de un păcurar să omoare şarpele „că doar şi 
eu îţi voi fi bun de ceva”. Este prin urmare un cerb năzdrăvan şi, 
desigur, împăratul cerbilor. Însă păstorul ajută pe şarpe să mănânce 
cerbul (Ret., Vizor, craiul şerpilor). 


CÂINELE 


Câinii nu trăiesc în împărății proprii, rămânând paznici ai omului. 
Pot fi însă năzdrăvani. Împăratul însurat a doua oară are un străjer, 
rămas din crai în crai, de pe vremurile când umblau cai verzi pe pereți. 
Acesta avea chip de câine, „dar sufletul îi era de voinic mare”. 
- Împărăteasa înşală pe împărat, însă împăratul ştie că „cutare a sărit în 
mijlocul nopții zidurile castelului şi i-a bătut în geam”, fiindcă-i spune 
câinele. Când împăratul, otrăvit de nevastă, moare, dulăul cel bătrân 
latră tânguitor şi cheamă pe feciorul împărătesc din țările străine. 
Văduva, trimițând feciorului viteaz mâncare otrăvită, câinele 'sparge 
blidele şi mănâncă el mâncarea, apoi sfătuieşte pe băiat să mai ceară 
bucate „ca şi cele de ieri”. Împărăteasa se mânie. Feciorul, numit 
Copil-sărac (care n-are putere în braţe), pleacă de la curte cu câinele şi 
merge la curţile unui împărat, cerând slujbă de la cel mai mare peste 
ceata slugilor. Fecior-sărac se îndrăgosteşte de fata împăratului, iar 
aceasta naşte doi feţi logofeţi cu părul de aur creț. De urgia împăratului, 
tată] îi ia şi se duce în pădure cu ei şi cu câinele. 

După un timp, părăseşte pe seama câinilor copiii, iar el pleacă în 
lume şi ajunge împărat. Câinele dă copiilor educație, învățându-i seara 

la lună viersul unei păsărele măiestre care cântă (T. Pamfile, Copil-sărac). 
O fată are şi ea o cățeluşă năzdrăvană de la care află tot ce pune la cale 
tată-său (Şăineanu, op. cit., p.535). 

Pahon scapă un căţeluş din mâinile copiilor şi-l creşte. Acesta e 
năzdrăvan, cere să fie luat de Pahon când acesta merge în țara şerpilor. 
În țara sobolilor morăie şi sileşte pe soboli să le facă drum. Mai târziu, 
când Pahon îşi caută nevasta fugită cu un arap şi cu mărgeaua lui 
fermecată, câinele înoată în mare cu mârtanul în spate şi-l trece la curțile 
nevestei (Ret., Povestea lui Pahon). 

. Sfânta Vineri are de obicei o cățea cu dinţii de oțel (Frâncu şi 
Candrea, Ileana Cosânzeana) şi cu măsele de oțel (Ispirescu, Fata 
moşneagului cea cuminte), sau un căţeluş de fier cu fălcile de oțel care 
zăreşte cale de două zile şi latră de două ori. Sfânta Miercuri are şi ea un 
cățeluş cu trupul de fier şi cu dinţii de oţel care zăreşte cale de o zi şi 
latră o dată, iar Sfânta Duminică are un cățeluş de fier cu fălcile de oțel 
care adulmecă lupul cale de trei zile şi latră de trei ori. Afară de aceasta, 
cele trei cuvioase trimit mirelui trei câini mari albi, Vede-bine (de la Sf. 
Miercuri), Aude-bine (de la Sf. Vineri) şi Uşor-ca vântul greu-ca- 
pământul de la Sfânta Duminică, ce ajută pe voinic să scape de lupul cu 
cap de fier, fiul crăiesei iadului (Ret., Lupul cu capul de fier). Năzdrăvanul 
are şi el o cățea, Gudra, care spune stăpânului său când Pătru fuge cu 
Rozuna (Cătană, Rozuna, doamna florilor). 


MOTANUL 


Pahon scapă un pisic din. mâna copiilor şi-l creşte. Acesta e 
năzdrăvan, vorbeşte, cere să meargă şi el în ţara şerpilor unde Pahon 
urmează să capete mărgeaua de sub limba împăratului şerpilor. În ţara 
şoarecilor, mârtanul aruncă o labă şi şoarecii fug şi lasă pe Pahon să 
treacă. 

Un arap, furând mărgeaua şi fugind cu ea, cu curțile şi cu nevasta 
lui Pahon la mare în țara arăpească, mârtanul, călare pe câine, trece 
marea, sare în curte pe poarta din leți de brad, intră sub patul arapului 
care se juca cu mărgeaua, vorbind cu nevasta, o durigă pe masă. 
Mărgeaua cade jos, podeaua fiind lucioasă, se durigă sub pat, mârtanul 
o ia şi fuge (Ret., Povestea lui Pahon). 

Unul din basmele lui Ispirescu cuprinde ideea esenţială din Le chat 
botte a lui Ch. Perrault. Doi oameni înfiază un cotoi. Născându-li-se un 
copil, acesta se face prieten cu motanul. „Amândoi se jucau, amândoi 
mâncau la masă, amândoi se culcau”. Părinţii mor, copilul se alege cu 
cotoşmanul, care, vorbind, îmbărbătează pe copil. „Pasă-mi-te, 
cotoşmanul era năzdrăvan”. Cei doi pleacă împreună, îşi fac locuință 
într-o scorbură mare, cotoiul face băiatului culcuş de fulgi de păsări, îi 
dă de mâncare şi de băut, îi spune basme şi snoave. Îi dă şi învățătură, 
punând probleme: „Ce va să zică cântatul greierilor?”; „Ce însemnează 
săritura lăcustelor prin iarbă?”; „De ce cocorii umblă înşiruiți în 
trâmbă?”; „De ce rândunelele se duc şi vin?”; „De ce privighetorile cântă 
aşa de frumos, iar ciuhurezii te apucă răcori de groază când îi auzi?”. Pe 
urmă, vestindu-l că i-a venit vremea însurătorii, îl pune să se numească 
Mătăhuz-împărat (le marquis de Carabas în Le chat bott€), se duce la 
palaturile unui boier mare şi, dându-se peste cap de trei ori se face om şi 
cere fata boierului pentru Mătăhuz, pe care-l aduce gol, zicând că l-au 
jefuit haiducii. Se face nuntă, Mătăhuz cu mireasa şi cotoiul pleacă în 
„căruţă“; cotoiul, amenințând şoarecii pe care îi întâlneşte în drum, îi 
pune să spună că tot ce se vede e al lui Mătăhuz-Impărat, în fine ajung la 
palaturile zmeilor pe care îi sperie că vine Ilie Pălie, şi după ei 
Luciflendera să-i prăpădească, îi îndeamnă să se ascundă în şira de paie 
şi le dă foc (În Le chat botte, motanul ambiționează pe zmeu să se facă 
şoarece şi-l mănâncă). Nunta intră pe poartă, slugile învăţate de 
Cotoşman spun că palaturile şi moşiile sunt ale lui Mătăhuz-Împărat 
(Ispirescu, Cotoşman năzdrăvan). Povestit de un soldat, acest basm 
rămâne suspect, deşi tema o găsim şi în Straparola/* erou fiind 
Constantino fortunato, iar animalul, o pisică. 


COCOȘUL 


Cocoşul e adesea denunțătorul celor răi. Când vine feciorul de 
împărat la mama vitregă să caute pe fata căreia i-a luat papucul drept 


39 Le tredici piacevolissime notte di M. Gio: Francesco Straparola da Caravaggio. În 
Veneţia, Appresso Zanetto Zanetti, M. DC. IV, Libro secondo, notte undecima, p. 440 şi 
urm. 

semn, cocoşul, ştiind că fata a fost ascunsă de maşteră în podul casei, 
după coş, strigă, bătând din aripi: „- Fârtate împărate, fata moşului e în 
pod după obod, ţ-o spune un cocoş că e după coş!” Maştera zvârle după 
el cu un lemn din vatra focului, cocoşul strigă înainte, până ce oamenii 
feciorului de împărat se suie în pod (Cătană, Vaca neagră).4 Într-o 
variantă, cercetaşii sunt pe cale să plece, condurul nepotrivindu-se pe 
piciorul fetei babei („picior ca acela cerea nu un condur, ci o piele de 
vacă întreagă ca să fie încălțat”), când cocoşul bate din aripi şi strigă (T. 
Pamfile, Fata unchiaşului cea fără noroc): 
"„Cucurigu ga, 

Fecior, nu pleca, 

Ci fă-te-a căta 

Colo după uşă 

În sac cu cenuşă/41 

Şapte zmei trimit un fecior de împărat să le aducă pe fata de 
împărat ascunsă într-o casă păzită de un cocoş şi un clopoțel (Ispirescu, 
Poveste țărănească). 

Un cocoş năzdrăvan face însă isprăvi mari neobişnuite. Gonit de 
moş din pricina babei, cocoşul trece prin fața curții împărăteşti şi strigă 
cucurigi gagu, „scoală-te-mpărate, de îmi dă ceva să duc moşului că mă 
bate”. Împăratul porunceşte unui slujitor să-l prindă. Slujitorul pune 
mâna pe el şi-l aruncă în lac. Cocoşul înghite toată apa şi iar strigă. Prins 
din nou, e aruncat într-un cuptor înroşit pe care-l stinge vărsând apa din 
lac. Apoi, cocoşul merge în găinărie şi înghite toate găinile, cu cocoşi, 
„claponi şi pui. Prins şi aruncat în haznaua de bani, înghite toți galbenii. 
Astfel se duce acasă şi varsă ceea ce a agonisit pe zăblaie (Stăncescu, 
Cocoşul moşului). 1. Creangă a dat o variantă aceluiaşi basm în Punguța cu 
doi bani. Acum avem de-a face cu un boier care pune să se ia din pliscul 
cocoşului o punguţă cu doi bani găsită pe drum. Cocoşul se ține după 
trăsura boierului şi reclamă punguţa. Vizitiul îl aruncă în cireadă, 
cocoşul înghite buhai, boi, vaci, viței, toată cireada, făcându-şi pântecele 
mare cât un munte şi venind la fereastra boierului să-şi ceară punguţa. 
Aruncat în haznaua cu bani, cocoşul înghite totul lăsând lăzile goale. Ca 
să scape de el, boierul îi dă punguţa. 


40 Cf. Şăineanu, op. cit., p. 719 şi urm. (Stăncescu, Vaca neagră), p. 735; (Sbiera, Fata babei 


şi fata moşneagului). 
41 Cf. Şăineanu, op. cit., p. 737 (5. FI. Marian, Porumbii Ilenei Cosânzenei). 


122 | G. CĂLINESCU | 


OI, BERBECI - 


Oaia nu apare des în basm cu o funcție fabuloasă specifică. Odată, 
o oaie naşte un copil (Ret., Fiuţul oii). Un basm unde e vorba de lâna de 
aur trebuie privit până la proba contrarie, cu circumspecție pentru 
posibila insinuare cultă a ideii mitologicei lâne de aur. Un mocan e trist 
că n-are nici o oaie albă, toate fiind negre ca pana corbului. Cumpără 
berbece alb şi oi albe, dar oile din amestecătură „behăiau o dată, de două 
ori, închideau ochii şi se culcau la pământ pe o parte”. Sfătuit de o babă, 
aduce joi o mână de iarbă dintr-o grădină mare şi suflă în ea de la 
sfântul apus spre răsărit de trei ori. O oaie gârgâită o mănâncă şi naşte 
„un mieluţ subțirel, cu pielea strălucitoare ca o poleială de aur”. „Miţele 
mielului erau de aur curat şi creşteau văzând cu ochii”. Un fecior de 
împărat se îndrăgosteşte de o fată de popă, „bălăioară ca un spic de grâu 
în vreme de sloată”. Popa nu vrea să dea fata. Mocanul făgăduieşte 
împăratului că va vindeca pe crăişor. Se duce cu berbecul să se 
mărturisească la popă. Acesta zice: „Aista-i sărindarul meu”. Fata, 
vrând să taie din lâna berbecului măcar trei firişoare de lână de aur, 
merge cu foarfecele şi se lipeşte de berbec. Preoteasa venind, se lipeşte 
de fată, popa de preoteasă. Mocanul nu-i dezlipeşte decât când popa 
făgăduieşte să dea fata după feciorul de împărat (T. Pamfile, Berbecul cu 
lâna de aur). 


"ALTE VIEŢUITOARE 
PORUMBEL, RAŢĂ, TĂUNE, ȚÂNȚAR, RUGACE ETC. 


Şi alte vieţuitoare intervin în basm, înlocuind de obicei pe altele în 
aceeaşi funcție. Porumbeii ajută fetei oropsite de maşteră să curețe şi să 
numere sămânţa de cânepă, îi aleg gunoiul din sacul de păsat, din sacul 
cu sămânță de in (T. Pamfile, Fata unchiaşului cea fără noroc). Trei zâne 
iau chip de porumbiţe (Ret., Voinicul Parsion). 

În răţoi se prefac voinicul sau copiii, urmăriți de maşteră. Există şi 
o rață rară. Fata-fecior găseşte o pană de rață în margine de drum, în 
pădure. O ia. Împăratul Negru îi porunceşte să-i aducă rața de la care 

căzuse pana.: Aceasta viețuia la marginea mării „sub țărmuri”, unde 
şedea şi clocea (Ret., Din fată-fecior). 

Aleodor cruță un tăune pe care se pregătea să-l strivească cu 
piciorul. Tăunul îi dă pufuleț din aripioare şi-l ajută să nu fie văzut de 
fata lui 'Verdeş-împărat, prefăcându-l într-o lindină . în părul ei 
(Ispirescu, Aleodor-împărat). 

Făt-Frumos ridică din nisipul cel fierbinte pe împăratul ţânţarilor. 
Acesta îl ajută să găsească cele şapte iepe ale babii, punând un roi 
nemărginit de țânțari să le alunge din pădure (M. Eminescu, Făt-Frumos 
din lacrimă). 

O rugace, scăpată de răutatea copiilor şi crescută de Furga-Murga, 
îl ajută pe voinic să recapete mărgeaua fermecată, furată de un crap şi 
dusă în ostrovul mării (Cătană, Povestea lui Furga-Murga). 


METAMORFOZE 


Interpretând paragrafele de până aci, înțelegem îndată că eroul 
activ, numit de cel mai multe ori Făt-Frumos, pornind să săvârşească o 
ispravă grea, întâmpină în calea sa ființe hotărât vrăjmaşe (balaurii), 
altele invidioase şi rivale (zmeii), altele, în fine, prin firea lor şi mai ales 
prin purtarea cuviincioasă şi miloasă a eroului, binevoitoare. Eroul 
singur, fără concursul altora, de la Dumnezeu şi Sfânta Duminică până 
la umilul ţânţar, nu poate izbândi nimic. 

Un proces care îngreunează situaţiile sau rezolvă dificultăţile este 
metamorfoza. Identitatea indivizilor nu se poate stabili strict după 
aparența lor corporală şi fiziognomică. Un balaur poate fi împărat, un 
cal, un voinic, un cerb, un fecior de împărat, un negustor, un cal, un om, 
un cotoi, un fecior frumos, un vultur, un hărău sau un lup. Eroul trebuie 
să dejoace vicleniile metamorfice ale duşmanilor şi să le folosească şi el 
împotriva lor. 

Trebuie să facem deosebire între metamorfoza propriu-zisă şi 
proteism. Metamorfoza este schimbarea unui om într-o ființă sau un 
lucru, în urma unui blestem sau a unei hotărâri de sus. Astfel, feciorul 
de împărat se face porc, iar zâna se preface în peşte ca să poată fi prinsă 
de pescar şi să devină soția lui. Proteismul este capacitatea liberă a 
ființelor năzdrăvane sau în puterea unor obiecte năzdrăvane de a se 

preface în ceea ce voiesc. Astfel, zmeii, zmeoaicele se transformă în tot 
felul de aparenţe (fântână, grădină, viță, iapă, mreană etc.). Dar şi 
voinicul poate căpăta această însuşire, de ordinar dându-se de trei ori 
peste cap, spunând sau nu unele cuvinte magice. Proteu, paznicul 
cirezilor lui Neptun (peşti mari, foci, viței de mare), se metamorfoza în 
leu, în balaur, în leopard, în mistreț, în copac, în foc, dar dacă era ținut 
strâns bine în brațe, îşi relua forma originară şi răspundea la întrebări. 
Voinicul din basm trebuie să fie în stare la nevoie să se disimuleze, 
metamorfozându-se. Aspectul magic, care fascinează pe unii cercetători, 
este de foarte puţină importanţă. Unei dificultăți i se răspunde îndață, în 
lipsa altor mijloace tehnice, cu o soluție de aparență fantastică, dar 
necesară spre a se verifica definiția caracterologică a protagoniştilor 
ostili ori ingenioşi. | | 

Cazurile de metamorfoză în basm sunt infinite şi de fapt aproape 
nelipsite în orice narațiune cu caracter fabulos, cum s-a putut vedea din 
paragrafele de până aci. Dăm totuşi câteva specimene. 

Metamorfoze prin blestem sau dintr-o pricină obscură: 

Balaurul cu un cerb în gură pe care îl întâlneşte fata-fecior nu e 
decât un fecior de împărat blestemat de părinţi pe care nu i-a ascultat. 
Acum, după douăzeci de ani, balaurul se dă peste cap de trei ori şi se 
face „un drag de fecior de nu era pe sub soare mai frumos” (Ret., Din 
fată-fecior). Purceluşul pe care îl creşte baba din Povestea porcului de |. 
Creangă e şi el un fecior 'de împărat vrăjit care noaptea îşi lasă pielea şi 
redevine un flăcău frumos. Acelaşi e cazul din Porcul cel fermecat de P. 
Ispirescu. Porcul era fiu de împărat şi el, şi la un război al tatălui său cu 
vecinii zmei care erau foarte răi şi-i tot călcau moşia, a omorât pe cel mai 
mic. Zmeoaica bătrână îl blesteamă să poarte pielea de porc ca să nu 
poată lua pe fata de împărat, dorită de zmeu. Un cal năzdrăvan, pe care 
Băiet sărac îl agoniseşte de la o babă cu herghelie, se preface deodată 
într-un Făt-Frumos, fiind feciorul Împăratului Roş (1. Slavici, Băiet sărac). 
În Crăişorul şerpilor de 1. 'T. Merea, voinicul s-ar părea că este într-adevăr 
crai peste şerpi în ostrovul şerpilor. Dar şi el, crescut în chip de şarpe, 
rămâne în cele din urmă cu făptură de om. Balaurul care cere 
împăratului în schimbul unei flori „uitatul”, adică pe fata lui, căreia era 
mai să uite să-i aducă un dar, e şi el un fecior de împărat, căruia şi lui 
tânăra soție îi aruncă pielea pe foc (GL. Pitiş, Uitatul); O 
broască-țestoasă, pe care un flăcău de împărat şi-o alege de nevastă, se 
dă de trei ori peste cap şi se face o zână gingaşă. Titlul basmului însuşi 

Broasca-țestoasă cea fermecată (Ispirescu) arată că operează o vrajă. Un 
vulpoi, care preface pe oameni şi animale în stane de piatră nu-i decât 
un fecior de împărat, însurat şi cu copii, blestemat să aibă această 
înfăţişare până când un om va avea milă de el. Un alt fecior de împărat îl 
cruță şi-şi leagă ogarul, îi dă de mâncare şi de băut, blestemul încetează, 
vulpea se dă de trei ori peste cap şi redevine om (Ispirescu, Pasărea 
măiastră). Şi fata Împăratului Verde a fost prefăcută în vulpe prin 
farmecele unor zmei, în vreme ce părinții şi supuşii s-au făcut stane de 
piatră (Rădulescu-Codin, Pescăruş împăratul). Un tâlhar pedepsit şi spăsit 
intră într-o piele de urs care se lipi de trupul său ca şi când ar fi fost de 
acolo şi devenit urs e luat de lanţ de împărăteasa pe care o ţine captivă 
(Ispirescu, George cel viteaz). 

Metamorfoză printr-un aliment magic: 

Un fecior năzdrăvan mănâncă întâmplător din nişte smochine şi se 
face măgar, apoi găseşte nişte roşcove pe care mâncându-le redevine 
om. Cum o măiastră din ostrov îl jefuieşte de tot ce are, îi dă smochine 
să mănânce şi o preface în măgar (Ispirescu, Cei trei frați împărați). 

Metamorfoza prin băut: 

Cine bea apă din urmele unui lup sau ale unui cerb se face lup ori 
cerb (T. Pamfile, Fata şi feciorul unchiaşului). Trifon bând apă din urmă de 
cerb se preface în cerb. Tiriana, sora lui, îl împiedicase să bea din urmă 
de bou, de lup, ca să nu se facă bou ori lup (Ret., Cerbul). 

Metamorfoze în virtutea faptului de a fi năzdrăvan: 

Împărații bătrâni au adesea această putere. Împăratul cu trei fete se 
face zmeu şi-şi ameninţă fetele la podul de aramă, de argint şi de aur. 
Apoi se dă de trei ori peste cap şi redevine om (Ret., Din fată-fecior). 
Împăratul din Povestea lui Harap-Alb a lui lon Creangă îşi încearcă 
feciorii, prefăcut în urs. Un împărat se face un balaur mare cu 
douăsprezece capete şi se ascunde sub podul de aur, ieşind înaintea fetei 
celei mici, „plesnind din coadă şi încolăcindu-se; din gurile lui ieşea 
văpaie de foc, şi limbile îi jucau ca nişte săgeți arzătoare”. După luptă de 
un ceas, fata izbuteşte să rănească pe balaur. Acesta se dă de trei ori 
peste cap şi se face om (Ispirescu, Ileana Simziana). Mai înainte o 
întâmpinase la podul de aramă şi cel de argint, prefăcut în lup şi în leu. 

Zmeii, zmeoaicele, dracii, zânele, feciorii năzdrăvani, chiar 
animalele au uneori această putere. Un zmeu, ca să scape de lighioane, 
se face buştean (Fundescu, N-aude, n-avede). Alţi zmei se prefac în şoareci 
şi, spre a ajuta pe Petru, merg la stoguri, macină, cern şi coc pâine din 

grâu într-o noapte (Ret., Vizor, craiul şerpilor). Prâslea se luptă cu zmeul 
cel mic până la amiază, când se fac amândoi două focuri, apoi două roți, 
apoi oameni (Ispirescu, Prâslea cel voinic şi merele de aur). Zmeul din 
palatul de topaz se face flacără galbenă, în vreme ce Făt-Frumos se face 
flacără roşie (Fundescu, Spaima zmeilor). Surorile zmeilor din palatele de 
argint, aur, topaz, se prefac ca să otrăvească pe Făt-Frumos, în grădină 
cu peri, în fântână şi în viță cu struguri; Zmeoaica, mama lor, în flacără 
cât gămălia acului de mică (Fundescu, Spaima zmeilor). Fetele unei 
zmeoaice, în acelaşi scop, devin fântână otrăvitoare, loc cu flori 
adormitoare, păr cu pere omorâtoare (V. Bologa, I. Ion, Voinic de plumb). 
Alte. trei zmeoaice, spre a-l pierde pe Aripă-frumoasă, se schimbă în 
fântână, cuptor şi păr cu pere de aur, toate otrăvitoare (Ret, 
Aripă-frumoasă). Fata unei babe zmeoaice se preface, dându-se peste cap, 
în iapă. Crâncu încalecă pe ea şi o duce noaptea la păscut. Iapa se 
metamorfozează în cioară (Ret., Crâncu). Fata şi crăişorul şerpilor, 
urmăriți de mama şi surorile craiului, se metamorfozează în bostănărie 
şi păzitor, moară de apă şi morar, două turturele, plop şi iederă (LT. 
Merea, Crăişorul şerpilor). Fata pajurei şi fata unui împărat, urmărite de 
un zmeu, se prefac în mânăstire şi popă, holdă şi fată voinică, rață şi lac 
(Gr. Sima, Pajura). Un sihastru îşi petrece viața citind cărțile sfinte în 
coate şi în genunchi. Dracii țin sobor şi cel mai mişel dintre ei e trimis să 
seducă pe sihastru. Dracul se dă peste cap şi se face fată frumoasă, iar 
sihastrul, rugat, o primeşte peste noapte, fără a înceta lecturile din cărțile 
sfinte, din care pricină fata se preface în cioară şi sihastrul o aruncă 
într-un copac (Ret, Tămâia dracului). Trei zâne care se scaldă în tăul de 
lapte au, obişnuit, chip de porumbiţă. Voinicul Parsion ia uneia aripile 
de pe țărm şi ea rămâne fată. Recăpătându-le prin viclenie, redevine 
porumbiţă şi voinicul o regăseşte în cetatea nevăzută şi neauzită, unde 
zâna, dându-se de trei ori peste cap, se face nevastă (Ret., Voinicul 
Parsion). O bufniţă se agaţă cu ghearele de spinarea unui voinic şi merge 
cu el până acasă. Alte şase bufniţe se țin după dânsul. Bufnița e zâna 
zânelor şi voinicul o găseşte în pat ca o fată frumoasă. Face nuntă cu ea. 
Aruncând pielea bufnițelor pe foc, acestea fug, prefăcute în şapte 
porumbei (Ispirescu, Zâna zânelor). Zâna munților apare ca turturică 
(Ispirescu, Zâna munților). lapa măiastră pe care o duce la păscut Ioniță 
Făt-Frumos se transformă în pasăre, iepure şi copac (Frâncu şi Candrea, 
Ileana Cosânzeana). Un cotoi, dându-se de trei ori peste cap, devine om 
(Ispirescu, Cotoşman năzărăvan). Un cal se face boltă cu negoț şi altul 

neguţător, şi când vine Ileana Cosânzeana să cumpere papuci, bolta se 
micşorează ca o ladă şi prinde pe fată (Ret., Din fată-fecior). De asemenea, 
Urmă-galbină, făcându-i-se dor de soția sa Mandalina, se face un cal 
frumos şi, însoţit de fratele său, ca neguţător, merge la târg unde un 
bătrân cu haine domneşti, care nu-i decât mamonul (tatăl zmeilor) şi 
iubitul Mandalinei, cumpără calul (Ret., Urmă-galbină şi Pipăruş Pătru). 

Metamorfoza se întâmplă uneori prin opera binevoitoare a 
altcuiva. Aleodor-împărat e prefăcut în pui de corb (de către un corb), în 
cosăcel (de către o ştiucă) şi într-o lindenă (de către un tăun), ca să nu fie 
văzut de fata lui Verdeş-împărat (Ispirescu, Aleodor-împărat). 

Motivul poate să fie de asemenea defensiv. Voinic de plumb 
preface în tăciuni pe frații săi, simțindu-i duşmănoşi, ca să nu vadă cum 
el se bate cu zmeul în chip de roată şi de flacără şi cum, fiind năzdrăvan, 
se dă de trei ori peste cap şi devine porumbel (Vasile Bologa, I. Ion, 
Voinic de plumb). 

Altă dată este efectul unui obiect miraculos. Ursitoarea cea bună dă 
lui Țugulea, căruia o zmeoaică i-a furat vinele de la picioare, un 
chimiraş, mulțumită căruia poate lua orice înfăţişare voieşte. Țugulea se 
face albină şi află unde sunt vinele (Ispirescu, Țugulea, fiul unchiaşului şi 
al mătuşii). Nevasta lui Pantilie pune mâna pe o pană fermecată a 
acestuia şi cu ea îl preface în câine şi în pupăză (G. Cătană, Povestea lui 
Pintilie). 

În unele cazuri e de ajuns ca eroul să se dea de trei ori peste cap şi 
eventual să spună câteva cuvinte magice. Greuceanu, învățat de un faur, 
se dă de trei ori peste cap şi se face porumbel, aşezându-se într-un pom 
în fața caselor zmeilor, porumbelul dându-se iarăşi de trei ori peste cap 
devine muscă şi, intrând în cămara zmeilor, se ascunde în crăpătura 
unei grinzi (Ispirescu, Greuceanu). Tot el, dându-se de trei ori peste cap, 
se face buzdugan. O babă roabă din pivniţa zmeului sfătuieşte pe un 
băiat şi o fată de împărat luaţi de zmeu să se dea peste cap că se vor face 
orice voiesc. Dar îi şi unge cu o unsoare fermecată. Copiii se fac păstori 
şi turmă, călugăr şi mânăstire, răţoi şi lac (Ret., Făt-Frumos zălogit).*2 

Cu o simplă palmă, sfătuită de sora crivăţului, o fată preface o babă 
rea în baston (Fundescu, Sora crivățului). . . 


142 Despre această serie de metamorfoze cf. M. Gaster, Cucul şi turturica, studiu 
comparativ în Convorbiri literare, XII, nr. 6 din 1 sept. 1879 şi Adaos în Convorbiri 
literare, nr. 8 din 1 noiembrie 1879. 

Metamorfozele se datoresc în anume basme persistenţei spiritului 
vital şi dorinţei intime a naratorului de a izbăvi de moarte nedreaptă pe 
victime şi a aplica sancțiuni. Îngropați în bălegarul cailor de o roabă, un 
băiat şi o fată de aur se metamorfozează în brazi de aur. Scândurile lor 
fiind aruncate pe foc, o scânteie sare în nişte tărâțe pe care le mănâncă o 
oaie. Aceasta fată doi miei de aur. Tăiaţi din porunca roabei, mațele lor 
sunt duse la gârle spre a fi spălate. Două mațe scapă în apă şi se fac 
iarăşi copii de aur (Fundescu, Înşir-te mărgărite). Brazii se înlocuiesc cu 
doi meri de aur ce, tăiați, devin scânduri de pat, apoi scântei, busuioc, 
miei de aur, copii cu două mere de aur (Ispirescu, Înşir-te mărgăritari). 

În alt basm, pomii sunt peri plini de pere galbene ca aurul, din 
scândurile lor sar două scântei pe hornuri şi se fac doi mieluşei cu lână 
şi coarne de aur, din maţele lor ies un băiat şi o fată cu păr de aur (Ret., 
Cei doi copii). Într-altul, copiii trec prin fazele paltini, paturi, scântei, 
miei, peştişori de aur, copii (|. Slavici, Doi feți cu stea în frunte). Într-un 
basm intervine şi un factor extern. Un băiat e tăiat în bucăţi de fiul lui 
Roşu-împărat. Un bou suflă asupra bucăţilor adunate şi înviază pe 
voinic pe care apoi îl preface în cal. Roşu-Împărat îl cumpără şi-l taie. 
Din două picături de sânge puse de o fată, la rugămintea lui, de o parte 
şi de alta a porții, răsar doi meri de aur, ce sunt tăiaţi la îndemnul unei 
ţigănci. Fata ia câte o coajă de la amândoi şi le aruncă în gârlă. Ies doi 
rățoi. Împăratul vine cu buzduganul şi băiatul, ieşit din cei doi răţoi, îl 
împietreşte (Fundescu, Balaurul cu douăsprezece capete). Fata babei aruncă 
într-o fântână pe sora ei vitregă şi goneşte de la curte băiatul acesteia 
făcut cu un fecior de împărat. Băiatul, devenit păstor, merge cu oile la 
fântână, din care răsărise o mlădiță de răchită. Îşi taie din ea o tilincă. 
Aceasta cântă şi spune singură istoria fetei unchiaşului (TI. Pamfile, Fata 
unchiaşului cea fără noroc). Zâna dintr-o rodie, omorâtă de o țigancă cu un 
ac, se preface în păsăruică, prinsă şi tăiată, din trei picături de sânge ale 
ei iese un brad, din bradul tăiat, o babă ia o surcea şi face un capac la o 
oală, din oală iese zâna (Ispirescu, Cele trei rodii aurite). : 

Se metamorfozează şi lucrurile. Dafin încalecă pe buşteanul ielelor 
din pădurea neagră, îi dă trei pinteni, şi acesta se preface în căruță cu 
doisprezece cai de foc cu care ajunge la palatul Chiralinei, pe tărâmul 
celălalt. Aici preface buşteanul în cerb de aur si pe urmă iar în căruță (N. 
Filimon, Omul de piatră; Fundescu, Dafin-împărat). 

OBIECTE NĂZDRĂVANE 


Când un erou nu poate ieşi din impas pe căi naturale sau prin 
puteri magice inerente ființei lui, recurge la obiecte năzdrăvane, pe care 
nu le vom numi talismane, spre a nu insinua în chip exagerat 
mentalitatea primitivă. De fapt, fiinţele şi obiectele năzdrăvane nu sunt 
atât dovezi de credință în forțele supranaturale, cât mijloacele de 
satisfacere ale unei necesități legitime printr-o soluţie repede şi de 
imaginație. Eroul fabulos se află, ca şi eroul unui roman de aventuri, în 
fața unei probleme: de a învinge un duşman colosal, de a scăpa de o 
urmărire, de a se urca în aer sau a se cobori în mare. Atunci, el recurge la 
mijloacele tehnice pe care i le oferă ingeniul popular şi care, dacă sunt 
de ordin fantastic, simbolizează totuşi un deziderat al umanității, 
rezolvat astăzi în multe cazuri pe cale ştiinţifică. 

Zmeii, precum ştim, au toți buzdugane. Unul are un buzdugan 
care aruncat cale de un conac loveşte în uşă, în masă şi se pune în cui. Al 
doilea aruncă buzduganul cale de două conace, al treilea, de trei conace 
(Ispirescu, Prâslea cel voinic şi merele de aur). Zmeii din palatele de argint, 
aur şi topaz au buzdugane care bat de trei ori în poartă şi se aşază 
singure în cui (Fundescu, Spaima zmeilor). Serilă, Murgilă şi Zorilă 
întâlnesc una din fetele de împărat la o fântână, scoțând apă cu vadra. 
Puterea zmeului e în buzdugan pe care îl aruncă de la trei mile. Acesta 
izbeşte de trei ori în poartă, se bagă în casă, se învârte de trei ori şi se 
pune în cui (Cătană, Serilă, Murgilă şi Zorilă). 

Împărații bătrâni posedă pe lângă cai năzdrăvani, haine şi arme din 
tinerețe, miraculoase, care fie se prăfuiesc şi se ruginesc prin lăzi, fie 
sunt îngropate, spre a nu fi găsite. În orice caz, ele se pot regenera. 
Împăratul cu trei fete are în pod zdrenţe din hainele de tinerețe, puşcă şi 
sabie, care lovite în pământ se fac mai frumoase (Ret., Din fată-fecior). 
Spaima zmeilor află de la mamă-sa, împărăteasa, că armele tatălui său 
sunt îngropate la rădăcina unui plop, în grădină (Fundescu, Spaima 
zmeilor). Făt-Frumos, cu învoirea împăratului, răscoleşte „trei zile şi trei 
nopți” tronurile cu haine şi găseşte în fundul unui tron vechi armele şi 
hainele lui tată-său, dar foarte ruginite. Cu mâna lui le curăță de rugină 
şi în şase săptămâni armele lucesc ca oglinda (Ispirescu, Tinerețe fără 
bătrâneţe). N.D. Popescu dezvoltă: “... unde mi se puse băiatu pe căutat, 
scotoci cămări, dezgoli tronuri, cătă prin toate dulapurile, găsi fel de fel 

de haine scumpe şi mândru nevoie mare, dar ca să dea de hainele de 
război cu nici un chip, căci de multă vreme nu se mai războise împăratul 
nostru. Tocmai când îşi luase nădejdea şi se pregătea să se întoarcă la cal 
spre a-i spune păţania, se împiedică de un tron vechi şi odorogit, 
aruncat după uşa unei cămări ponosite, zor să cadă, şi îl trânti peste cap 
de se făcu praf şi fărâme. Atunci se auzi un zgomot de fierărie veche şi 
se văzu printre putregaiul de scânduri nişte haine de zale ruginite şi 
nişte arme vai de lume de ponosite să nu pui nici mâna pe ele”. Le 
freacă şi le lustruieşte şi le face „de se răsfrângea cu drag, soarele în 
luciul lor (N.D. Popescu, Fata din dafin). Feciorul mai mic din Povestea lui 
Harap-Alb a lui 1. Creangă cere şi el calul şi armele din tinerețe ale 
împăratului. Alt fecior, plecând în căutarea balaurului care fură 
portocale, vrea armele tatălui de când fusese mire (I. Marin, Portocalul şi 
balaurul). Cenuşotcă reclamă de la Împăratul Roşu, căruia i se furase 
soarele, luna şi stelele, pe lângă trei cai de aramă îngropați în partea de 
apus a cetăţii, hainele de mire ale împăratului (Vasile Bologa, I. Ion, 
Voinic de plumb). mn TI | 

Dintre armele arhaice, buzduganul, paloşul, mai puţin sabia, sulița, 
arcul sunt cele obişnuite. Gheorghe cel viteaz şi le fabrică singur. Întâi îşi 
face o sabie, care se rupe în două când loveşte într-un drug de fier, şi un 
buzdugan, care aruncat în slava cerului, căzând jos, se turteşte; Le 
leapădă. În codrul în care crescuse era un fier gros, înfipt în pământ. 
Trage de el, era o vână din munți. Rupe vâna şi face din ea o sabie. 
„Balmut ajutorul meu” şi un buzdugan „Omorâtorul duşmanilor mei”. 
Asta aminteşte de Durandal, spada lui Roland (Ispirescu, George cel 
viteaz). Mai adesea, eroul le primeşte în dar. Dumnezeu şi Sf. Petru 
dăruiesc copilului născut, prin concepție miraculoasă, de fata lui 
Verde-împărat, un paloş (Ret., Lirmă-galbină şi Pipăruş Pătru). Tuliman 
are un paloş care se ridică la o înălțime considerabilă şi luptă singur cu 0 
oaste întreagă, făcând-o mii de fărâme (Rădulescu-Codin, Tuliman). Şi 
lui Pipăruş viteazul „doi moşnegi”, care sunt desigur tot Dumnezeu şi 
Sf. Petru, îi dăruiesc un paloş (ibid.). Copil-sărac, pe cale de a fi omorât 
de doisprezece oameni puşi de mama vitregă, se roagă lui Dumnezeu şi 
acesta îi dă o sabie, „care singură ieşea din părete, tăia în dreapta şi în 
stânga, tot singură şi apoi pierea”. Cu ea omoară pe cei doisprezece (I. 
Pamfile, Copil-sărac). Un om cu o sabie ruginită propune lui Trifon să-i 
dea mărgeaua fermecată în schimbul săbiei care omoară singură. Trifon 
face schimbul, porunceşte săbiei să taie capul omului şi rămâne şi cu 

mărgeaua (Ret., Trifon hăbăucul). Dumnezeu ia o viță de păr din capul 
unei fete, face lațuri şi un arculeț şi le dă fratelui fetei să prindă păsările 
(Ispirescu, Copiii văduvului). Un călugăr dă unui prunc o suliță ascuțită 
să arunce cu ea în purcelul de la scroafa cu dinții de fier (Frâncu şi 
Candrea, Pruncul şi călugărul). Trebuie adăugat că nu totdeauna o armă 
îşi păstrează funcția originară. Astfel, un fecior de împărat are un paloş, 
găsit într-o groapă, a cărui proprietate este de a împietri. Cu acest paloş 
împietreşti oşti întregi. Feciorul Împăratului Roşu i-l fură, dar îl recapătă 
printr-un şiretlic (Fundescu, Balaurul cu douăsprezece capete). 

Puşca este foarte folosită în basm, agonisită nu din industria 
curentă, ci mai ales de la Dumnezeu, şi posedând puteri excepționale. 
Agheran capătă de la Dumnezeu şi de la nănaşul său Sf. Petru o puşcă 
cu care doboară atâtea sălbăticiuni încât soţii lui abia le pot duce acasă. 
„Apoi cum să nu fi putut puşca cu o aşa puşcă mirurată?! Asta era mai a 
zmeilor cu mult decât puscile cele cu repeziş şi repetiş cari s-ar fi aflat 
acuma şi despre cari ne vorovise dascălul nostru mai dăunăzi că poți să 
omori pe om şi de 30 de ori într-o clipă, nu mai mult”; „nu trebuia 
umplută niciodată şi tot era plină totdeura” (Frâncu şi Candrea, Agheran 
voinicul). Şi lui Urmă-galbină, pe lângă paloş, Dumnezeu şi Sfântul Petru 
îi dăruiesc o puşcă (Ret, Urmă-galbină şi Pipăruş Pătru). Fata-fecior 
capătă de la Împăratul Roşu, pe lângă lada cu un cal, o puşcă ce puşcă la 
patru mile de loc în pătrat (Ret., Din fată-fecior). Călugărul dă pruncului 
„0 puşcă cum n-o mai văzut ochi de om”, care s-ar părea că prinde, căci 
băiatul trage spre păsăruţa de unde se întâlnesc vântoasele, şi călugărul, 
luându-i puşca de pe umăr, găseşte păsăruța (Frâncu şi Candrea, 
Pruncul şi călugărul). Vizor, craiul şerpilor, dă lui Petru o puşculiță cu 
apă care împietreşte. Cum Domnul, care îl trimisese pe lumea cealaltă 
să-i aducă coroana cu care fusese înmormântat tată-său, pune slugile să-l 
bată cu nuielele, Petru îi stropeşte cu puşculița, iar domnul şi slugile se 
prefac în stane de piatră (Ret., Vizor, craiul şerpilor). 

Ca instrument coercitiv, mai ales pentru aceia care n-au ştiut să se 
folosească de alte unelte năzdrăvane, este bâta. Un om sărac cere 
dracului o boată de după uşă şi cu ea merge la birtăşița care-i furase 
punga fermecată. Zicându-i-se: 

„Sări boată botoanie 

Şi dă-i la fundoanie.” 

„ Boata sare la birtăşiță şi o face „vânătă ca pruna”. Omul recapătă 
punga (G.: Cătană, Doi frați). Un țigan, în condiții asemănătoare, capătă 
dela Dumnezeu o jiloveaţă care se porneşte la bătaie când i se spune: 

„Jiloveaţă | 

Legată cu aţă . 

Să te-ntorci şi să te suci 

Şi mintea la loc s-o duci.” a i 

Țiganul obţine astfel restituirea din partea naşului a unei mese 
vrăjite şi a unui cal care face bani, însă bate şi pe executorul de dări şi pe 
Dumnezeu şi pe Sf. Petru, de unde pierderea darurilor, afară de cal, 
rămas fără puteri miraculoase (Ret., Ganul țiganul). Un om cu un băț 
mare de-a umăr şi cu o cârjă mică cere lui Trifon mărgeaua fermecată. 
Dacă ar fi poruncit - lămureşte el - bâtei să bată pe cineva, „apoi nici 
grindina nu-ți fleceşte mai tare cucuruzul decum ţi-i dobzază aceste bețe 
şi cu deosebire că cea mică e bună de desmierdat muieri”. Trifon face 
schimbul, apoi pune sabia să taie capul omului (Ret., Trifon hăbăucul). 
Bineînţeles, bâta nu este o armă potrivită pentru un viteaz. | 

Cele mai curente arme magice defensive în toate basmele din lume 
sunt acelea care, aruncate, se prefac în obstacole în calea urmăritorilor. 
Făt-Frumos găseşte pe fata furată de zmeu în palatul de sticlă, o urcă pe 
cal şi, urmărit de zmeoaică, aruncă o perie, o basma cu chenar pe 

margine şi o gresie luată de fată, din care răsar pădure, apă înconjurată 

"cu foc, munte de piatră lustruită (Ispirescu, Făt-Frumos cu carâta de sticlă). 
Fata-voinic scoate din urechile calului năzdrăvan o gresie şi o piatră ce 
se fac munte de piatră atingând cerul şi pădure deasă, iar de pe degetul 
Jlenei Simziene trage un inel ce devine zid de cremene până la cer 
(Ispirescu, Ileana Simziana). Făt-Frumos din lacrimă al lui M. Eminescu 
aruncă înaintea babei care-l urmăreşte o perie, o cutie şi o năframă, ce 
devin, respectiv, pădure, stâncă, lac. Băiet sărac al lui I. Slavici, urmărit 
de babă, aruncă pieptene, perie, țesală din care ies gard, stuf, pădure de 
cuțite şi săbii. O cutie, o perie, o năframă luate din casa pajurei se 
transformă, aruncate de o fată, în munte, codru, lac de lapte (Gr. Sima, 
Pajura). În urechea dreaptă a calului năzdrăvan, Făt-Frumos găseşte o 
bucată de săpun, o perie şi o gresie. Urmărit de zmeu, voinicul aruncă 
săpunul care se face loc alunecos. Zmeul îl trece. Peria se face pădure 
deasă, gresia munte mare şi înalt (Fundescu, Spaima zmeilor). Roaba din 
pivnița zmeului dă băiatului şi fetei un pieptene, o năframă, o perie şi 
un amnar, spre a scăpa de „bătrâna haranca, mama zmeului”, iar acestea 

se fac zid, râu, pădure şi munte de oțel (Ret., Făt-Frumos zălogit). Un 
băiat scoate din cornul lui Bou-bălănel o năframă albă, o perie, care 
aruncate în calea lupului năzdrăvan se fac baltag şi pădure (T. Pamfile, 
Bou-bălănel). 

Un mijloc excelent de a scăpa de urmărire ar fi de a deveni 
invizibil. Basmul găseşte o soluție magică şi pentru această problemă. 
Dracii au un lecru (vestă) cu care nu te mai poate vedea nimeni (Frâncu 
şi Candrea, Petru Cenuşotcă). O babă intră în curtea Împăratului Galben, 
nevăzută, mulțumită unei batiste pe care pune amândouă mâinile 
(Rădulescu-Codin, Tuliman). În cetatea de aer, zmeii se ceartă pentru 
împărțirea mai multor obiecte miraculoase, printre care coroana cu care 
devii nevăzut (Fundescu, lon Buzdugan). Toderaş primeşte de la un om 
care venea noaptea împreună cu altul într-o căruţă trasă de patru cai 
negri un clop (pălărie) ce face pe posesor invizibil, transportându-l 
totodată unde doreşte. Zicând deci: „Să fiu la împăratul la masă”, se 
trezeşte la ospăţul împărătesc unde nu-l vede nimeni (Ret., Doftorul 
Toderaş). Alţi draci se ceartă pentru o căciulă de invizibilitate (Ispirescu, 
Zâna zânelor). Tot pentru o astfel de căciulă se ceartă nişte copii de draci 
(G. Cătană, Pătru Pipelea). În altă împrejurare, procedeul e mai 
complicat. Flăcăul argat de grădinar găseşte, învăţat în vis de o zână, în 
unghiul grădinii dinspre răsărit, un pui de dafin cireşiu, altul 
trandafiriu, o săpălugă de aur, o năstrapă de aur şi un ştergar de mătase. 
Pune puii de dafin în ghivece, îi sapă cu săpăliga, îi stropeşte cu 
năstrapa. Când dafinii ajung, de un stat de om, le spune: 

„Dafine, dafine, 

Cu săpăluga de aur săpatu-te-am, 

Cu năstrapă de aur udatu-te-am, 

Cu ştergar de mătase ştersu-te-am, 

Dă-mi darul d-a mă face oricând voi voi eu, 

Să nu fiu văzut de nimeni.” 

Răsare un boboc de floare cireşiu, creşte, se deschide, argatul îl 
rupe şi îl pune în sân, devenind nevăzut (Ispirescu, Cele douăsprezece fete 
de împărat). 

Dezideratul de a fi invulnerabil, satisfăcut parțial prin hainele de 
tinereţe ale împăratului, greu penetrabile la săgeți, se soluţionează 
printr-o năframă vrăjită. O astfel de năframă de pânză năsădită şi vrăjită 
capătă de la Sfânta Joi Petre. Cine-o poartă, fulgerul nu-l ajunge, sulița 

nu-l pătrunde, sabia nu-l taie şi gloanţele sar de pe trupul lui (Slavici, 
Zâna Zorilor). : | 

Problema deplasării vertiginoase, dezlegată în general prin calul 
năzdrăvan, are şi alte soluții magice şi chiar mecanice. De pildă, mecanic 


este turnul zburător. Un băiat de împărat, ajutat de o slugă credincioasă,. 


aduce scânduri, stinghii, drugi, otgoane, pânze, clădeşte un foişor, se 
urcă în el, învârteşte nişte şuruburi şi nişte vârtejuri la nişte meşteşuguri 
ce avea foişorul, pluteşte în aer, se tot urcă şi lasă pe toți cu gura căscată 
(Ispirescu, Hoţ-împărat). Mecanică ori magică este propulsiunea unui 
cărucior al zânei munţilor care vine „fără să fie trasă de cai” (Ispirescu, 
Zâna munților). E de văzut dacă în amândouă cazurile, Ispirescu, obsedat 
de automatele moderne, n-a introdus născociri proprii. | 

„Les bottes de sept lieues” au drept corespondent în basmele 
noastre papucii cu care treci orice apă ca pe uscat (Fundescu, Ion 
Buzdugan), opincile cu care treci marea ca pe uscat (Ispirescu, Zâna 
Zânelor), perechea de şole (opinci) cu care poţi păşi trei miluri (Frâncu şi 
Candrea, Petru Cenuşotcă). Însă o fată neagră dă lui Cenuşotcă un inel 
care, când acesta se gândea la părinți, îl şi ducea acasă (ibid.). Dracii se 
mai ceartă şi pentru batista care când o legi de mâna dreaptă zbori 
(Fundescu, Ion Buzdugan). Biciul fermecat, la plesnetul căruia soseşte 
îndată un cal, care te duce ca vântul, trebuie considerat mai curând ca 
un semnal pentru cal, aşa precum e frâul (G. Cătană, Pătru Pipelea); ca de 
“pildă, acelea pe care Sfânta Miercuri, Sfânta Vineri şi Sfânta Duminică le 
dau lui Petru Păr-Frumos şi care, când le scuturi, vine câte un cal de 
aramă, de argint şi de aur (Frâncu şi Candrea, Ileana Constănțeana). 

Făt-Frumos găseşte la împăratul zmeilor, pe lângă căciula ce te face 
nevăzut şi papucii cu care treci marea fără să te uzi, covorul ce te duce 
oriunde (Fundescu, Făt-Frumos şi fata lui Roşu-împărat).% În altă 
împrejurare, 'existând calul, călătoria miraculoasă se face cu ajutorul 
unui inel. Un călugăr dă pruncului o verigă.de aur în deget care sucită, 
face ca iapa să sară dincolo de mare (Frâncu şi Candrea, Pruncul şi 
călugărul). 

O problemă în basm, unde distanțele între eroi sunt adesea 
incomensurabile, este comunicarea reciprocă a ştirilor bune şi mai ales 
rele. Aparatul cel mai simplu este năframa. Busuioc dă lui Siminoc 0 
batistă. Când trei picături de sânge se vor ivi pe ea, e semn că a murit 


43 Vezi şi Fata cu trei pețitori, apud Şăineanu, op. cit, p. 776. 

(Ispirescu, Luceafărul de zioa şi luceafărul de noapte). Bisioc, din alt basm dă 
lui Siminog o năframă: „Na, mă... iea năframa asta a mea şi dă-mi şi tu 
p-a ta. Şi tu să ştii: când îi vedea sânge pe năframa mea, atunci m-am 
prăpădit” (Rădulescu-Codin, Siminog şi Bisioc). Greuceanu şi frate-său îşi 
împart câte o basma, când vor fi rupte la mijloc să ştie fiecare că celălalt 
a pierit (Ispirescu, Greuceanu). Păr dă lui Măr o maramă pe care când se 
vor vedea trei picături de sânge semn, e semn că Păr a murit (Ret., Măr şi 
Păr). Sfânta Miercuri dăruieşte lui Petru o cutie vrăjită din care când 
voinicul o deschide se aude un glas: „Ce e porunca?” Petru întreabă 
despre tată-său şi află că acesta e supărat, fiindcă Costan şi Florea, 
feciorii mai mari, îi cer împărăţia. Mai târziu, după ce a luat apă de la 
Zâna Zorilor şi a trecut şi pe la Sfânta Vineri, lăsându-i un urcior, 
consultând cutia află că zâna e supărată că i s-a furat apa, iar Sfânta 
Vineri, din pricină că, sărind în sus de bucurie, i s-a spart urciorul 
(Slavici, Zâna Zorilor). Zâna Stelina lasă în odaia hoților o floare. Când 
aceasta s-ar fi ofilit trebuiau să o caute căci era în primejdie de moarte 
(T. Pamfile, Zâna Stelina). Oglinda pe care o posedă o crâşmăriţă are o 
explicație mai limitată. Ea spune care este mai frumoasă pe lume 
(Slavici, Florifa din codru). O astfel de oglindă are şi zâna numită 
Frumoasa lumii (T. Pamfile, Zâna Stelina). Aşa-zisul „ochian năzdrăvan” 
al fetei lui Verdeş-împărat nu mai produce acum mare uimire. Cu el, 
fata vede până la vântul cel turbat şi, ce-i drept, până în fundul mării 
(Ispirescu, Aleodor-împărat). 

Hrana, fiind o condiţie esenţială a vieţii, e o preocupare firească a 
eroilor, mai ales săraci. Agonisirea ei fără nici o muncă intră în spiritul 
multor basme. În palatul în care douăsprezece fete joacă, iese - după 
danț - o masă ca din pământ, încărcată cu toate bunătăţile „şi ce este pe 
lume şi ce nu este” (Ispirescu, Cele douăsprezece fete de împărat). Trifon 
capătă de la împăratul şerpilor mărgeaua de sub măsea. Fiindu-i foame 
şi neştiind ce să facă cu mărgeaua, ocărăşte în gând pe vultur care l-a 
învăţat să ceară. „Dă-mi acum de mâncat, tu mărgea.” O aruncă jos ca pe 
un lucru fără preţ, „iar acolo se întinde o masă cu fel de fel de mâncări şi 
băuturi, cu muzicanți şi cu veselie de tot să trăieşti” (Ret., Trifon 
hăbăucul). Fata popii a cu stem se trezeşte într-o casă ce se învârtea după 
soare. „Masa se punea singură, lingurile, furculițele au fost vorbit ca 
oamenii pământeni...” (D. Stăncescu, Fata popii a cu stem). Ceva 
asemănător se întâmplă şi în alte case la care nimereşte o fată de împărat 
şi un fiu de văduvă. Stăpânul casei porunceşte să se pună masa. Aceasta 

vine singură, talerele, lingurile şi celelalte tacâmuri vin cu vătaşii lor 
(Ispirescu, Fata împăratului şi fiul văduvei). Dar aci e vorba de un 
animism, există bucătării unde se găteşte, dar unde oalele şi toate sculele 
vorbesc. 'În palatul zmeului pe tărâmul celălalt, băiatul şi fata de 
împărat, furați, gândindu-se la mâncare, „iată că ieşi deodată din: 
pământ 6 masă încărcată cu fel de fel de bucate îndestulătoare pentru 
doi inşi cu două tacâmuri” (N.D. Popescu, Omul după tărâmul celălalt). 
Dumnezeu dăruieşte flămândului Ganul țiganul o masă vrăjită. Când 
țiganul îi spune: „Scumpă masă / De mătasă / Ia aminte, / De 
te-ntinde” etc. aceasta se umple de bucate. Naşul i-o fură, substituindu-i 
una de rând (Ret., Ganul țiganul). O împărăteasă da feciorului ei o lădiţă 
strălucitoare ca un soare din care ies cele mai bune mâncări şi băuturi. 
EI, îmbrăcat ca o femeie, o dă crăiesei zânelor, în schimbul unei sărutări 
(Ret., Crăiasa zânelor). 

Lipsa de bani se acoperă agonisind, ca Toderaş, punga în care banii 
nu se gată şi pe care fata împăratului i-o fură (Ret., Doftorul Toderaş). Un 
om capătă de la Scaraoţchi o pungă fermecată care varsă blagă, bani de 
aur şi argint, când îi zici: „Pungă punguliță / Scoate banii pe guriță.” O 
birtăşiță i-o fură. Scaraoțchi îi dă atunci o boantă, şi astfel, bătând pe 
birtăşiță, recapătă punga (G. Cătană, Doi frați). Un băiat găseşte într-o 
mreană o covăţică ce se umple cu galbeni (Ispirescu, Cei trei frați 
împărați). 

Mult mai practică este mărgeaua de după măseaua împăratului 
şerpilor cu care voinicul poate dobândi orice, suflând asupra ei de trei 
ori. Când o capătă, copilul unei babe se gândeşte să aibă o casă mare, 
plină cu tot felul de bunătăți. Casa se face, copilul mănâncă şi lasă totul 
aşa şi pentru alții. Doreşte apoi ca mamă-sa să aibă haine frumoase ca 
muierea chinezului din sat. Astfel îmbrăcată, o trimite în pețit la 
împărat. Acesta cere minuni pe care băiatul le îndeplineşte cu ajutorul 
mărgelii: să-i clădească peste drum case ca ale lui până dimineaţa, să-i 
învie o slujnică pe care a omorât-o la mânie, să-i facă două poduri, unul 
de aur şi unul de argint, de la palatul împărătesc până la casa ginerelui 
şi înapoi, tot până în zori, şi în fine să-i facă o grădină minunată, visată 
de slujnica moartă. Feciorul le săvârşeşte pe toate cu ajutorul mărgelei 
(G. Cătană, Povestea lui Furga-Murga). Un vultur, fiindcă a fost legat de 
Pantilie la o aripă împuşcată, îi dă o pană fermecată cu care poate face ce 


44 V. şi Şăineanu, op. cit., p. 670, 868. 

gândeşte: Întâi omul face o probă la marginea pădurii. „Dă-mi Doamne 
un car cu boi să nu mai duc lemne cu croşa din pădure.” Răsare un car 
cu doi boi lungi în coarne „ca d-un stânjen”. Cere apoi două vaci 
frumoase cu.doi viței după ele. Acasă doreşte o pungă mare plină cu 
galbeni. Apar „putere de galbeni noi nouţi ce străluceau de-ți luau 
vederile”. Mai râvneşte „o casă cu două rânduri ca la spăii, cu grădină 
mare, cu grajduri pentru vite, cu cai şi cu căruță, cu slugi şi slujnice, ca 
spăia din satul lor” (G. Cătană, Povestea lui Pantilie). O fată pe care 
tată-său vrea s-o ia de nevastă, spre a tărăgăna lucrurile, cere daruri 
imposibile: „o căruță numai de argint, cu cai de argint şi un rând de 
haine pentru ea numai de argint”. După aceea îi pretinde o căruţă de aur 
şi celelalte asemeni, pe urmă una de diamant. Totuşi, împăratul, având 
un inel fermecat pe deget, săvârşeşte toate aceste isprăvi (G. Cătană, 
Prințesa „Nu ştiu”). Voinicului cu cartea, făcându-i-se dor de pământ, 
împărăteasa îi dă un inel din moşi-strămoşi, cu puterea ca atunci când îl 
scoate din deget, uitându-se la el şi dorind - să facă un palat cum 
seamăn pe lume n-are. Un moşier, văzând palaturile, pofteşte pe 
Făt-Frumos la masă, îl ameţeşte cu buruieni adormitoare puse în vin şi-i 
fură inelul. Vizitiul, care însoțea pe voinic, îi dă alt inel (Ispirescu, 
Voinicul cel cu cartea în mână născut). Unui copil orfan, Sfântul Petru îi dă 
un corn, sfătuindu-l să nu privească în el decât în bordeiul lui. Întâi, 
curios, nu urmează sfatul. Când, în fine, scăpat de o primejdie, vine 
acasă şi priveşte în corn, ies din el bogății nenumărate. La fel face şi alt 
voinic cu cornul lui Bou-bălănel. Deschise cornul „şi ce văzu, nu-şi crezu 
ochilor, în toate părţile s-au fost înşiruit mărite curți împărăteşti, cu 
frumoase grădini pline de păsări cântătoare, cu porți de aur şi slugi fără 
număr, şi bogății şi vite, şi de toate (T. Pamfile, Bou-bălănel). 

Moartea voinicului prin viclenia vrăjmaşilor, fiind potrivnică ideii 
morale a basmului, se caută un mijloc de a-l învia. În mod curent, 
aceasta e apa vie, uneori împreună cu apa moartă. Moartea prin 
euthanasie nu stârneşte regretul naratorului şi prin urmare nici dorința 
de a-l mântui. Apa vie şi cea moartă sunt greu de agonisit şi câteodată 
voinicul e trimis după ele numai spre a fi pierdut. Mama care a dat 
drumul balaurului se preface bolnavă şi cere pruncului de şapte ani să-i 
aducă „apă vie şi apă moartă, de unde se bat munțţi-n capete”. Pruncul 
merge la pădure, întâlneşte un călugăr sfânt, îi dă binețe, îl întreabă de 
apă. Călugărul îi dă o iapă pe care suindu-se pruncul ajunge în locul 
unde munții se băteau în capete, şi când aceştia se hodinesc, iapa, cu 

iuţeala fulgerului, se bagă între ei şi ia apa moartă şi apa vie (Frâncu şi 
Candrea, Pruncul şi călugărul). Cu apă vie, nu se spune de unde e luată, 
fata neagră învie pe Petru Cenuşotcă, făcut de trei ori bucățele de către 
draci (Frâncu şi Candrea, Petru Cenuşotcă). Lui Țugulea, fraţii cei răi îi 
retează capul cu sabia, însă nu atât încât să nu-i rămână o fărâmă de 
viață. Voinicul şi-aduce aminte de un vultur şi un urs cărora le făcuse 
bine. Ursul îi aşază oscioarele. Vulturul roagă pe urs să-i lege două 
ciuturele de picioare şi cu ele merge la apa Iordanului de unde din două 
fântâni ia apă vie şi apă moartă cu care înzdrăveneşte pe Țugulea 
(Ispirescu, Țugulea). Şi: Crâncu, vânătorul codrului, fiind omorât de 
jupân Pogan zmeul, vulturul, cumnatul său, îl înviază cu apă vie şi apă 
tare, băgând în el puterea de la trei bivoli. Pogan omoară pe Crâncu a 
doua oară. Hărăul, cumnatu-său, îl învie cu apă vie şi apă tare, dându-i 
putere de şase bivoli. A treia oară, îl înviază cumnatu-său, lupul (Ret., 
Crâncu). Voinicul cel fără tată e tăiat bucățele de către un zmeu, pus 
într-o desagă de pe un cal şi scos afară pe poartă. Calul se duce la 
stăpână-sa, zâna, care adună bucăţică cu bucăţică şi os cu os, 
aşezându-le la locul lor. Toarnă peste ele apă moartă, pielea se face ca 
piftia; toarnă apă vie, voinicul se însuflețeşte, însă e mut. Zâna îi dă să 
mănânce un măr roşu, voinicul capătă grai. Un purcel năzdrăvan, de la 
scroafa de sub pământ, îi guiță în ureche şi începe să audă (Ispirescu, 
Voinicul cel fără tată). Omul de flori, cu barbă de mătase, făgăduieşte lui 
Făt-Frumos pe fata lui dacă îi va aduce apă vie şi apă moartă de unde se 
bat munţii în capete. Voinicul ia apa în chipul ştiut, călare, 
strecurându-se la fântână, înainte de a se lovi munţii în capete 
(Fundescu, Spaima zmeilor). Pruncul, tăiat bucățele de un balaur şi dus la 
călugăr de o iapă, e înviat cu apă vie şi cu apă moartă. Însă, lipsind 
inima luată de mama cea rea, călugărul dă pruncului un fluier la care 
joci. Mama dă, ostenită de săritură, inima băiatului, iar pasărea de unde 
se bat vânturile i-o vâră acestuia cu ciocul pe gură (Frâncu şi Candrea, 
Pruncul şi călugărul). Pescăruş e făcut „harcea parcea, mii şi fărâme” de 
doisprezece zmei. Din fericire, zmeii aveau, fără să ştie, o strachină cu 
apă vie, şi când s-au luptat cu Pescăruş, a sărit o picătură de sânge în 
apa din strachină şi flăcăul a răsărit şi mai voinic (Rădulescu-Codin, 
Pescăruş-împăratul). Aci avem de-a face cu o regenerare dintr-un 
element. Făt-Frumos omoară trei zmei. Zmeoaica cea bătrână toarnă apă 
vie peste ei şi-i învie (Rădulescu-Codin, Făt-Frumos). Câmpan verde şi 
frumos e tăiat bucățele de un zmeu, ciorile iau fiecare câte o bucăţică. 

Stăpâna lor, sora flăcăului, le porunceşte să le aducă înapoi, întocmeşte 
pe Ionică punând bucăţică lângă bucăţică, îl spală cu apă moartă şi-l 
stropeşte cu apă vie. „Atunci a sărit în picioare feciorul de împărat, de 
trei ori mai frumos de cum fusese mai înainte!” (Al. Antemireanu, 
Câmpan verde şi frumos). Zânele, identificate cu ielele, au luat unui 
unchiaş ochii. Un fecior de împărat merge la ele, ia ochii moşului de pe o 
poliţă şi două sticle, una cu apă vie şi alta cu apă moartă. Întors acasă, 
voinicul scoate ochii din batistă, îi pune la loc şi toarnă peste ei apă 
moartă şi apă vie (G. 1. Pitiş, Un ochi plânge, unul râde). Şi „puterea” din 
butoi e tot o varietate de apă vie. Făt-Frumos se bate cu Mama-Pădurii 
care are două butoaie, unul cu apă şi altul cu putere. Voinicul le mută 
unul în locul altuia şi el bea putere, în vreme ce baba numai apă (M. 
Eminescu, Făt-Frumos din lacrimă). Dunăre-voinicul găseşte pe Tartacot 
Barbă-d-un-cot dormind într-o gaură de munte cu un urcior de apă vie 
la cap şi altul cu apă moartă la picioare. Schimbă locul urcioarelor şi 
omoară monstrul (P. Ispirescu, Dunăre-voinicul). Un orb îşi redobândeşte 
vederea spălându-se cu rouă (T. Pamfile, Dreptatea şi strâmbătatea). 
Tudorel cade, orb, de pe un mal înalt într-o apă vâjâitoare, înoată cum 
poate şi, când ajunge la celălalt mal, simte că are vederea sănătoasă (T. 
Pamfile, Tudorel). Altă apă ajută la creştere, având totuşi puteri mai 
mari. Pitică ajunge la un munte mare lângă o piatră. Fiindu-i sete, zice: 

„leşi apă din piatră sacă 

Şi vin la noi de ne adapă.” 

Din piatră curge apă ca dintr-un „şpriţ”. Bea cu lăcomie şi de ce bea 
„de aceea creştea; se făcea mare, şi când fu sătul de apă şi era mare 
d-ajuns, era ca Pantilie de la noi, mare şi frumos, dros şi osos”. Izvorul 
fermecat țâşnea la nouă ani, la amiaz, cam un ceas şi împlinea orice 
dorință celui ce bea din el (G. Cătană, Pitică). Păr înviază pe Măr în 
chipul următor: îi face un trup de pământ în jurul inimii, pe care o găsise 
ascunsă într-un buştean căci trupul îl mâncase o zmeoaică, şi-l stropeşte 
cu apă din lacul zânelor (Ret., Măr şi Păr). 

Sângele, ca substanţă vitală, e şi el în stare de a învia un om. Afin, 
spunând, spre a se dezvinovăţi faţă de Dafin, ce auzise la vântul de 
primăvară şi ce făcuse spre a mântui pe Chiralina, împietreşte. Dafin 
taie copilul şi unge cu sânge omul de piatră, care înviază. La rându-i, 
Afin înviat, înviază copilul cu sânge de la un deget (N. Filimon, Omul de 
piatră). Acelaşi lucru se petrece în variantele Dafin-împărat de Fundescu 
şi Dafir-înpărat şi doamna Chiralina de G. Cătană. Nişte căţei de iepure, 


140 |  G. CĂLINESCU 


vulpe, lup şi urs îşi înviază stăpânul omorât de sora lui cu sânge de la o 
coţofană (Ispirescu, Copiii văduvului). Un orb şi un olog merg la casa 
scorpiei, îi taie cele trei capete şi cu sângele ei cald îşi recapătă întâiul 
vederea şi al doilea îşi lipeşte picioarele (Ispirescu, Pasărea măiastră). Un 
om are un „sbici grozav” cu care învie orice morţi, oameni ori dobitoace 
(Ret., Trifon hăbăucul). Ș 

Mai poate fi înviat un om punându-i-se un suflet, Pipăruş viteazul 
a primit de la Dumnezeu şi Sfântul Petru şi o traistă cu trei suflete. Cu 
unul învie pe frate-său Urmă-galbină pe care îl zăreşte ciopârţit de zmei 
în tăul cu lapte. Cu al doilea îl învie pe acelaşi decapitat sub formă de 
cal. Cu al treilea înviază pe Mandalina, soția lui Urmă-galbină din care a 
scos, tăind-o cu paloşul, zmei (Ret., Urmă-galbină şi Pipăruş Pătru). 
Slobozind dintr-o odaie un „omănoni”, Pătru capătă în dar trei suflete 
pe care apoi monstrul i le ia în trei urmăriri. Însă voinicul a scăpat astfel 
cu sufletul său (G. Cătană, Rozuna, doamna florilor). imie 

Sunt şi obiecte malefice. Trifon agoniseşte o pălărie cu care, când 
şi-o ia din cap, împietreste pe cel dinainte. Din fericire, tot el are sbiciul 
care înviază (Ret., Trifon hăbăucul). Un negustor vinde Chiralinei două 
cămăşi „mai subțiri decât pânza păianjenului”. Chiralina se 
îmbolnăveşte. Afin intră în miezul nopţii în odaia ei, o stropeşte cu 
lacrimi de turturică şi o vindecă (N. Filimon, Omul de piatră). Acelaşi 
lucru se întâmplă în variantele Dafin-împărat de. Fundescu şi 
- Dafir-împărat şi doamna Chiralina de G. Cătană, cu deosebirea că în 
ultimul basm, cămaşa o aduce un caălugăr, iar leacul e lapte de 
turturică. Florița, vrăjmăşită de o crâşmăriță fiindcă e mai frumoasă şi 
aciuiată Ja doisprezece hoţi şi un ghebos, e omorâtă printr-o babă cu un 
inel, care însă n-are putere decât atâta vreme cât stă pe degete. Când 
hoţii i-l scot, fata înviază. Crâşmărița trimite o rochie. Fata o îmbracă şi 
moare. Scoţându-i-se rochia, înviază. Pieptănată, fata moare. Fiind însă 
despletită şi scoțându-i-se „firul morții din păr”, fata înviază (Slavici, 
Florifa din codru). O zână, geloasă şi ea, îşi goneşte fata şi o omoară întâi, 
vârându-i în tâmplă o undrea, apoi dându-i, prefăcută în babă, o 
cămaşă, un fel de tunică a taurului Nessus. Ca şi mai sus, înlăturându-se 
undreaua şi cămaşa, fata înviază (IT. Pamfile, Zâna Stelina). 

Fluierul fermecat (Zauberflăte) sau alt instrument muzical prin care 
se obține un efect, îndeobşte adormitor sau excitant asupra altora, e 
foarte comun în basme. Sfânta Vineri dă lui Petru un fluier fermecat cu 
care acesta, cântând, adoarme jivinele ce păzesc pe Zâna Zorilor (Slavici, 

Zâna Zorilor). Vişin cântă dintr-un fluier, ielele încep să joace, le prinde şi 
le ia ochii furaţi de la un moş (Fundescu, Cei trei frați de cruce). Un voinic 
capătă de la un călugăr un fluier cu care făcând să joace pe mamă-sa şi 
pe balaurul cu care aceasta se ținea, recapătă inima ascunsă de mamă 
într-o ladă (Frâncu şi Candrea, Pruncul şi călugărul). Dumnezeu 
dăruieşte lui Bobică un fluier pe care i-l ceruse acesta astfel: „Când oi 
cânta cu dânsul să joace şi pietrele dinaintea mea!”. Intră la stâna unui 
popă, face oile să joace, popa de frica fluierului îi dă fata de nevastă (I. 
Pamfile, Bobică). Petrea prostul capătă de la Sfântul Petru un cimpoi de 
țânțar care de abia se putea vedea printre degete. Când cântă din el, 
joacă lupii, joacă caprele, joacă şi popa, stăpânul caprelor, împreună cu 
preoteasa. Popa îi dă fata de nevastă (Slavici, Petrea prostul). Un împărat 
are două fluiere. Când simţea că i s-a furat ceva, sufla dintr-însul şi hoţul 
plesnea, de mai sufla şi din celălalt, paguba i se aducea înapoi (I. 
Pamfile, Tudorel). Un om dintr-o căruță cu patru cai, ivită noaptea în 
pădure, dă fratelui mai mare al lui Toderaş un corn. Când va suna din 
el, vor ieşi „verde de cătane de va fi greu pământului de ei”. Suflând pe 
partea cealaltă, vor dispare (Ret., Doftorul Toderaş). Douăsprezece fete de 
împărat fug noaptea de acasă într-un palat fermecat unde jucau din 
pricina unei orchestre magice, a unei „muzici care, vrând-nevrând te 
făcea să dănţuieşti. Fetele se repeziră ca fulgerul şi se puseră pe joc”. Un 
argat de la grădini, care le urmărise, „Sărea şi el tontoroiul de colo până 
colo, fără să vrea; căci nu era chip să stea la un loc fără a se sălta când 
cânta muzica asta. Până şi şfeşnicile şi mesele şi lăviţile din casă săltau” 
(Ispirescu, Cele douăsprezece fete de împărat). Un fecior capătă de la 
împărăteasă un ceas care cântă, ceea ce nu e nimic extraordinar, şi care 
răspândeşte lumină în acelaşi timp. Soarele părea „ca o umbră pe lângă 
acel ceas strălucitor”, „gândeai că toate curțile sunt ocolite cu sori”. 
Când începe să cânte, zânele rămân mute de admiraţie (Ret., Crăiasa 
zânelor). Şi cerbul de aur, care e un obiect neînsuflețit, cântă „un cântec 
de dor de plângea lemnele şi pietrele” (N. Filimon, Omul de piatră). Alt 
fluier (tilincă, trişcă), ce cântă singur, nu-i decât sufletul denunțător al 
unei ființe ucise. Astfel, dintr-o împărăteasă aruncată în fântână iese o 
răchită şi din ea crăişorul îşi face o tilincă ce cânta „singură-singurică” 
povestea mamei (I. Pamfile, Fata unchieşului cea fără noroc). Într-o 
variantă, planta crescută lângă fântână e un soc din care băieţelul îşi face 
o trişcă (D. Furtună, Nu cânta băiete, Ant. I.I.L.F.) 

O unealtă năzdrăvană utilă este: aceea prin care eroul poate 
transporta un lucru de proporții mari (palat, scule, veşminte) într-un 
volum minim. Palatul unor zmei e prefăcut într-un măr, plesnindu-se de 
trei ori dintr-un bici, apoi îşi recapătă dimensiunile prin efectul aceluiaşi 
bici (Ispirescu, Pasărea măiastră). Tot plesnind din bici de câte trei ori, 
Făt-Frumos vâră trei palate de zmei în trei nuci pe care le bagă în sân. 
Ajungând acasă, plesneşte de trei ori cu biciul, şi cele trei nuci se desfac 
în trei palate frumoase în care se găsesc şi cele trei surori ale sale 
(Fundescu, Spaima zmeilor). Nişte zâne ţin în trei nuci pe nişte polițe trei 
veşminte minunate (Ispirescu, Făt-Frumos cel rătăcit). Un zmeu are trei 
bice. Când plesneşte dintr-unul, toate turmele lui se fac o nucă. Plesnind 
dintr-al doilea, toate cuprinsurile lui se fac un măr (Ispirescu, Poveste 
țărănească). Tei legănat vâră palatele a trei zmei în trei mere, plesnind 
din bici (Şăineanu, op. cit., p. 573). O zână fugind cu un voinic îşi vâră 
"palatele într-o portocală (Al. Antemireanu, Zâna de pe tărâmul florilor). 
Exemplele sunt fără număr. | i 

Printre obiectele năzdrăvane putem să cităm desaga din care ies 
cătane câtă frunză şi iarbă (Ret., Trifon hăbăucul), biciul care împietreşte 
duşmanul (Ispirescu, Zâna zânelor), inelul vrăjit fosforescent care pus în 
deget de o femeie o arată de zece ori mai frumoasă (Ret., Crăiasa zânelor), 
baia în care curge aur şi în care scăldându-se cineva capătă păr cu totul 
„ de aur (Ispirescu, Făt-Frumos cel rătăcit), biciul cu care plesnind în spatele 
cuiva îl schimbi în stană de piatră şi plesnindu-i în față îl readuce în 
starea dintâi (Ispirescu, Poveste țărănească), furca cu caierul şi fusul cu 
totul de aur care toarce singur (Ispirescu, Prâslea cel voinic şi merele de 
'aur), şi altele de soiul acesta. | At 

Sunt câteva lucruri şi vegetale care vorbesc ca şi ființele 
năzdrăvane, la care se alătură şi unele animale şi care de fapt reprezintă 
pretexte de a demonstra hărnicia ori lenevia eroului, “lucrurile în 
chestiune neputând fi utile omului decât îngrijite de el. Astfel, fântâna 
opreşte din cale pe fata unchiaşului şi-i zice; „- Fată mare şi frumoasă! 
Ce treci aşa de iute, fără să mă bagi în seamă? Vino de mă curăță de 
noroi şi mă sleieşte că la întoarcere îţi voi da şi eu apă rece să bei.” Un 
ogar într-un crâng roagă fata să-i scoată din picior un ghimpe. Un 
cuptor o roagă să-l lipească, să-l curețe, să-i dea foc. Un păr o roagă să-l 
curețe de frunze şi de omida zisă pisica popii. O viță îi cere s-o curețe, 
s-o plivească, să-i rupă toate frunzele uscate. La întoarcere, fata 
unchiaşului capătă de la viță struguri şi vin, de la păr pere, da la cuptor 

pâine caldă, de la ogar iepure fript, de la fântână apă rece. Drept 
sancțiune, fata leneşă a babei, care a refuzat să ajute pe cei de mai sus, 
capătă aguridă, e înțepată de păr, arsă de cuptor, muşcată de ogar, iar la 
fântână găseşte noroi (Fundescu, Sânta Vineri). În Fata babei şi fata 
moşneagului, harnica şi leneşa întâlnesc în calea lor o cățeluşă bolnavă, 
un păr, o fântână şi un cuptor, şi cea dintâi capătă apă, plăcinte, pere şi o 
salbă de galbeni. 

Tot o demonstraţie este până la un punct şi fenomenul talerelor şi 
tacâmurilor vorbitoare. Împăratul şi-a gonit fata fără să fie vinovată, şi 
acum, poftit de ea la masă, o lingură automată intră în cizma 
împăratului care, învinovăţit de furt, se face roşu ca sfecla de ruşine. „, — 
Cum nu ştii dumneata - zise şi gazda - despre lingură, asemenea nu ştiu 
nici eu până în ziua de azi cu cine am făcut copilaşul acesta” (Ispirescu, 
Fata de împărat şi fiul văduvei). Într-o variantă, vătaful lingurilor, intrând 
în carâmbul cizmei feciorului de împărat, lingurile de pe masă încep să 
țipe: „ Ne-a furat vătaful, nu-l lăsa să plece” (D. Stăncescu, Fata popei a cu 
stern). Dar în alt basm, înrudit, demonstraţia etică nemaiavând loc, fiind 
cel mult redusă la o umilire a împăratului care a izgonit pe cei doi 
îndrăgostiți, animismul e bătător la ochi. Vrând să lege căpăstrul calului 
de propteaua porții, aceasta strigă: „De, mă, neghiobilor; de ce, aici 
legaţi voi caii? Locul cailor este în grajd”. În casă, lucrurile mergeau 
singure şi-şi făceau slujba. Masa se punea în linişte şi cu bună rânduială. 
Toate şi aveau vătaful lor dintre ele, tacâmurile mesei, trăncănăile de la 
bucătărie, aşternuturile, măturile de casă şi de curte, grajdurile, curtea. 
“Toate lucrurile din palatul din pădure vorbeau ca nişte năzdrăvane 
(Ispirescu, Băiatul cel bubos). 

n roman, eroul este în raport cu ființe raționale, romanul are drept 
eroi numai oameni, iar când unul din ei, ca om de ştiinţă sau ca spirit 
aventuros, este pus în fața naturii, nu revelaţiile despre natură ne 
interesează, ci personalitatea eroului în faţa vieţii. În basm însă, care 
constituie în parte şi o fenomenologie a naturii, o arhivă de ştiinţă a 
poporului, natura reprezintă un tovarăş sau un adversar al omului şi e 
simbolizată în ființe morale. Astfel, de la vântul turbat şi de la zmeu care 
este hieroglifa marilor forțe naturale, şi până la lingură ca şi corp fizic, 
există o lume întreagă, capabilă de colocviu cu omul. În chipul acesta, în 
basm, chiar relaţiile ştiinţifice de la subiect la obiect devin materie de 
ficțiune literară, traducându-se în raporturi de ordin psihic. Literatura 

cultă a păstrat acest chip de comunicare între om şi lumea fizică numai 
în poezie: : 

„Oh! lucrurile cum vorbesc, 

Şi-n pace nu vor să te lase; 

Bronz, catifea, lemn sau mătase, | 

Prin grai aproape omenesc.” 


PROCREAŢIA 


Voinicul numit Făt-Frumos sau altcum este în basm eroul principal 
care e aşteptat şi urmărit încă din faza concepției. Într-adevăr, 
preocuparea capitală a soţilor, oameni de rând sau împărați, până la 
bătrâneţe şi mai ales atunci, este de a avea un copil şi supărarea cea mai 
mare pentru o femeie este de a fi stearpă. Cutare împărat, ajuns „la 
cărunteţe” fără copil, se topea d-a-n picioarele „să aibă şi el măcar o 
stârpitură de fecior”. În fine, la bătrânețe îl capătă (Ispirescu, 
Aleodor-împărat). „Era odată, cică, un moşneag şi o babă. Copii nu 
avusese, ş-aşa ar fi voit să aibă, de se dedeau în vânt după ei. Baba, mai 
ales, veşnic se ruga lui Dumnezeu să se milostivească de ea şi să-i 
dăruiască un copil” (M. Lupescu, Tei legănat, Ant. L.L.L.F.). Un împărat şi 
o împărăteasă „trecuţi cu anii”, fără progenitură, „plângeau ca nişte 
copii mici” că n-au cui lăsa scaunul împărătesc şi avuţiile, „căci avea 
împăratul multă blagă; multe scumpeturi, din care să fi mâncat cu 
lingură şi tot nu s-ar fi gătat în veci” (Ret., Păr şi Măr). „A fost odată.o 
păreche de oameni, muncitori, de! cum dă Dumnezeu. Toată nădejdea 
lor era într-o iapă cu care se hrăneau. Şi ar fi voit şi ei să aibă un copilaş, 
dar fu peste poate” (Ispirescu, Făt-Frumos cel rătăcit). „A fost odată ca 
niciodată, a fost un unchiaş ş-o babă. Ăst unchiaş, şi a lui babă n-aveau 
nici un copil, ş-ar fi dat, bieții oameni, bieți n-ar mai fi fost, mult cu 
multu, să aibă vrun pic de prăsilă; dar care o fi fost sterp, moşu ori baba, 
nu se ştie, ci se povesteşte numai că n-aveau copii, neam” (D. Stăncescu, 
Şearpele moşului). Un om „cu stare şi cu socoteală” are necaz dintr-aceea 
că e lipsit de copii. Se ruga „în coate şi în genunchi să-i dăruiască 
Dumnezeu copii” (Rst., Stan Bolovan). „Babă ş-un moşneag, zice că era 
odată ce aveau stare mare, dar copii nici unul, căci nu se milostivise 
Dumnezeu şi asupra lor ca să le deie un sprijin, o mângâiere la 

bătrânețe. Să socotesc ei şi hotărâră să se ducă la Dumnezeu să ceară 
darul ista...” (E. Sevastos, Părintele pentru copil să dă în foc). 

Mijloacele de a căpăta un copil sunt felurite. Unul este acela de a se 
ruga de Dumnezeu. O babă şi un unchiaş pleacă de acasă, fiecare în altă 
parte, prevăzuţi, în scopul comunicării, ea cu basmaua moşului, din ziua 
de cununie, el cu ştergarul cel vărgăţel adus de zestre şi care prin trei 
picături de sânge, vor vesti fiecăruia când să se întoarcă acasă, moartea 
apropiindu-se de unul din ei. Unchiaşul se întâlneşte cu un moş, fleoş de 
bătrân, care-l vesteşte că Dumnezeu le-a ascultat rugăciunea. După 
câtăva vreme, baba rămâne îngrecată şi face un copil (Ispirescu, Voinicul 
cel cu cartea în mână născut). În alt basm, moşul şi baba fac o adevărată 
expediţie. Pornesc şi apoi se întorc să ia, sfătuiți de o babă, opinci de fier 
şi cârjă de fier de două ori mai înaltă decât ei. Ajung la un pod de argint 
unde o babă îi sfătuieşte să se întoarcă să ia propele de gene şi de 
sprâncene ca să poată vedea. Pornesc din nou, iar la un pod de aur sunt 
sfătuiți să se întoarcă să ia cutea şi peria. Neputând trece o apă, consultă 
pe baba de la podul de aur, care e mama dracilor. Aceasta le cere pe 
nepoata lor pentru feciorul ei. Zvârlind cutea se face un pod peste apă, 
zicând: „învârteşte-te, cute”, podul se strânge. La împărăţia lui 
Dumnezeu, îngrădită cu foc nestins, aruncă peria în foc, se face o pădure 
şi bătrânii trec prin ea. O căţeluşă cu dinţii de argint şi ochii de rubin 
goneşte pe baba „nevrednică” din grădina lui Dumnezeu, fiindcă de 
uimire amuţise. Vine moşul şi Dumnezeu îi dă un măr să-l pună cu 
„ coada în sus, să-l taie în două, şi partea din dreapta, înspre care se va 
apleca coada mărului, s-o mănânce el, iar partea din stânga s-o mănânce 
ea. Însă baba, lacomă, mănâncă partea dreaptă ce se nemerise mai mare 
şi se face tânără, iar moşneagul, mâncând partea din stânga, se face un 
voinic ca de douăzeci de ani, trupul rămânându-le de bătrâni (E. 
Sevastos, Părintele pentru copil se dă în foc). Puterea generatoare depăşeşte 
sfera sexualităţii, ea rezidă adesea în agenți exteriori. În cazul de sus, 
mâncând jumătatea cea din stânga mărului care e feminin generatoare, 
conţinând ovulul, moşul şi nu baba dă naştere unui „fecior frumos ca 
soarele şi voinic ca un zmău”. Şi altă femeie stearpă e sfătuită de un 
vrăjitor să mănânce un măr. „Dară bagă de seamă să n-apuce din el nici 
o făptură cu viață din lumea asta.” Ea curăță în pragul casei mărul şi 
face un băiat, dar iapa ronţăie cojile şi face un mânz (Ispirescu, 
Făt-Frumos cel rătăcit). O împărăteasă numai visează că a mâncat un 
merişor şi naşte o fetiță (Ispirescu, Ciobănaşul cel isteț sau țurloaiele 


U 


146 G. CĂLINESCU 


blendei). Alta visează ierburi, îmbrățişându-se şi sărutându-se, şi o 
porumbiţă gonită de un balaur, refugiindu-se în sânul ei. Naşte un copil, 
Gheorghe (Ispirescu, George cel viteaz). Un arap buzat dă împăratului 
buruieni pentru naştere. Împărăteasa şi bucătăreasa beau fiertura şi nasc 
pe Dafin şi Afin (N. Filimon, Omul de piatră). Un unchiaş dibaci dintr-un 
sat dă unui împărat fără copii, care umblase pe la vraci şi filozofi ca să 
caute la stele şi să ghicească de va avea ori nu copii, nişte leacuri cu care 
împărăteasa face un băiat (Ispirescu, Tinerețe fără bătrâneţe). Un împărat 
merge, în urma unui vis, la pescuit, cu undița la gârlă şi prinde un peşte 
de aur. Împărăteasa mănâncă din peşte, gătindu-l singură, roaba suge şi 
ea un os. Nasc, una ziua pe Busuioc, iar alta noaptea pe Siminoc 
(Ispirescu, Luceafărul de zioa şi Luceafărul de noapte). Şi alt împărat vede în 
râu de pe pod un peşte. Cere să i se aducă unul. Mănâncă împărăteasa, 
gustă bucătăreasa țigancă, oasele le roade cățeaua. Împărăteasa face pe 
Măr, Bucătăreasa pe Păr şi cățeaua şase căţei. Copiii fiind aidoma, 
împărăteasa înseamnă pe Măr cu fierul ca să-l cunoască (Ret., Măr şi 
Păr). Peştele e altădată o mreană de 'aur (Ispirescu, loviţă-Făt-Frumos, 
apud. Şăineanu, op. cit., p. 609). .. [! 

Un spermatozoid frecvent este bobul de piper, de natură a explica 
şi temperamentul fătului. Mama lui Urmă-galbină, rămasă fără fiu, 
mătură prin casă, vede pe jos un fir de piper, îl pune pe masă, acesta 
alunecă iarăşi jos, femeia îl culege încă o dată, şi când acesta „se 
durdulică” iar jos, mâniată, îl bagă în gură. Curând după aceea, rămâne 
însărcinată. Aci,. agentul generator a intrat pe cale gastrică (et, 
Urmă-galbină şi Pipăniş Petru). Tot dintr-un bob de piper naşte o văduvă 
pe Pipăruş Petru, după ce pierde pe cei doi băieți mai mari (Ret., Pipăruş 
Pătru şi Florea Înflorit). Dintr-un bob de piper, o babă rămâne îngreunată 
cu Pescăruş (Rădulescu-Codin, Pescăruş împăratul). Ceva asemănător se 
întâmplă împărătesei văduve . căreia zmeii îi furase cele : trei fete. 
Împărăteasa „se apucă să măture prin casă, dar pe când mătura, îi sări 
un bob de piper în poală; ea luă bobul şi-l puse pe sobă; dar el sări iar de 
acolo în poala împărătesei”. Aceasta îl înghite, rămâne grea şi naşte un 
copil cu părul de aur (Fundescu, Spaima zmeilor). Făt-Frumos se naşte 
dintr-o lacrimă a icoanei Maicii Domnului suptă de împărăteasă (M. 
Eminescu, Făt-Frumos din lacrimă). O fată rămâne împovărată dintr-o 
floare de trandafir (Gr. Sima, Busuioc şi Magheran, apud. Şăineanu, 0p. 
cit, p. 612). O bătrână înghite o aşchie şi face pe Petre-Păr-Frumos 
(Frâncu şi Candrea, Ileana Constănţeana). | NUL 

Nu întotdeauna copiii sunt odrasle ale oamenilor. O iapă a unui 
om fuge în pădure şi fată peste noapte un băiat care capătă numele de 
Făt-Frumos, fiul iepei (I. Creangă, Făt-Frumos, fiul iepei). O oaie Ocheşica 
naşte un prunc (Ret., Fiiuţul oii). Naşte de asemenea un băiat o vacă 
vrăjită (Obert, Fiul vacii vrăjite). Tot o vacă naşte pe voinic (Craiovisin, 
Ant. L.I.L.F.). 

„ În alte împrejurări, copilul nici nu este un produs obstetrical, ci al 
unei metamorfoze. Un pustnic găseşte într-un coş, venit pe gârlă, un 
copil de lemn, pe care îl însuflețeşte Dumnezeu, însoțit de Sfântul Petru. 
Copilul ia numele de Dunăre voinicul (Ispirescu, Dunăre voinicul). O 
babă, neavând copil, îşi face un leagăn şi pune, în loc de băiat, un lemn 
de tei înfăşat şi îmbrobodit. Legănând albia, vede în locul lemnului „un 
băiat mândru şi frumos cum altul nu mâi era în lună şi în soare. Îl 
botează Tei Legănat (Tei Legănat, Ant. II.L.F). Lui Stan Bolovan, 
Dumnezeu îi umple ograda cu o sută de copii (Ret., Stan Bolovan). Un 
om, rugându-se lui Dumnezeu, găseşte acasă o mie şi unu de feciori, 
pentru care, spre a-i însura, află un popă cu o mie şi una de fete (Al. 
Vasiliu, Ion Milea). 

Întâmplarea fetei care naşte un copil înainte de a fi căsătorită a dat 
origine în basm ideii concepției imaculate sau prin agenţi miraculoşi. Nu 
departe de curțile Împăratului Verde este o „grădină fermecată”: „de 
cumva cel ce trecea pe lângă ea era tânăr, se făcea bătrân, de era bătrân, 
se făcea tânăr, de era fată sau nevastă, devenea împovărată”. Împăratul 
are o fată pe care o ţine închisă în chilie, afară de împrejurarea când 
merge şi el cu ea. Într-o zi însă, ducându-se la biserică, uită chilia fetei 
deschisă, iar fata intră în grădină, unde nu vede nimic deosebit. Dar 
când ajunge acasă, se simte grea şi, de frică, îşi ia merinde în desagă, 
hăinuţe, vreo doi bani şi porneşte la o pădure unde sub un stejar mare 
naşte un copila. Dumnezeu şi Sfântul Petru îl botează (Ret, 
Urmă-galbină şi Pipăruş Petru). Într-o zi, o fată de împărat stă la fereastră. 
Vede un flăcău ducându-se cu doniţele la apă şi îndată cade grea. După 
câtăva vreme, împăratul bagă de seamă, trimite vizitiul s-o omoare în 
pădure, vizitiul nu se îndură şi fata dă naştere la doi prunci, Busuioc şi 
Musuioc (D. Stăncescu, Busuioc şi Musuioc). Tot astfel, un june 
fluieră-vânt ţinteşte ochii asupra unei fete de împărat care şedea la 
fereastră. Ea simte „un fior, apoi ca o scânteie de foc o arse la inimă”. Nu 
trecu mult şi se simte rău. „Pasă-mi-te luase în pântece, fără ştirea lui 
Dumnezeu” (Ispirescu, Voinicul cel fără tată). O fată de împărat, păzită în 

aşa chip că nici soarele nu-i văzuse fețişoara, nici vântul nu-i bătuse 
perişorul, petrece pe frate-său mort până la biserică. „Atunci veni un 
vântişor lin şi uşor, de-i resfiră pletele”. Rămâne însărcinată. „În zadar 
se jura fata că nu ştie la sufletul ei nimic cu prihană”. Împăratul 
hotărăşte ca „fata cu moarte să se omoare”. Ca de obicei, fata va scăpa şi 
va naşte copilul într-o poeniţă (Ispirescu, Fata de împărat şi feciorul 
văduvei). Pomenim numai în treacăt de copiii prin adopțiune, şarpe, 
purcel, pisoi etc., sau de cei veniți pe gârlă într-un sicriaş şi crescuți de 
un pustnic. 


PRECOCITATEA PRE- ŞI POSTNATALĂ A 
VOINICULUI 


Voinicul este de o precocitate excepțională, manifestată uneori 
chiar înainte de a se naşte. El refuză de a ieşi pe lume sau plânge în 
pântecele mamei dacă nu i se făgăduieşte ceea ce-şi doreşte. Mai înainte 
de a veni ceasul naşterii, unul se pune pe un plâns „de n-a putut nici un 
vraci să-l împace”. Împăratul îi promite fel de fel de lucruri şi în fine 
zice: „Taci, fătul meu, că ţi-oi da tinereţe fără bătrâneţe şi viață fără de 
moarte”. Atunci copilul tace şi se naşte (Ispirescu, Tinerețe fără bătrânețe 
şi viață fără de moarte). Cu şase săptămâni înaintea facerii, împărăteasa se 
pomeneşte că-i plânge copilul în pântece. Ea-i zice că dacă va tăcea, îi va 
da bani mulți, un cal cu aripi, armele cele mai bune şi pe fata 
împăratului vecin. Copilul plânge mereu. Atunci mama îi făgăduieşte 
că-i va da pe Sanda Lucsandra de peste nouă mări şi nouă ări 
(Fundescu, Fata din dafin). Altul, născut prin concepție imaculată dintr-o 
domniță care miroase o floare, plânge în pântece şi nu se potoleşte până 
ce nu-i făgăduieşte că i se va da de nevastă Floarea Florilor, minunea 
frumuseţilor (Stăncescu, Floarea şi Florea, apud. Şăineanu, op. cit., p. 371). 
Altul cere pe „fiica a nouă mame” (Şăineanu, op. cit., p. 372). Unei femei 
îi vine să nască pe mormântul unei muieri însărcinate. Copilul începe să 
plângă în pântece. Îi făgăduieşte ciopor de oi, boi, vaci, în fine: „când vel 
fi mare ţ-a da maica de muiere pe Rozuna, doamna florilor”. Atunci 
pruncul încetează din plâns (G. Cătană, Rozuna, doamna florilor). Cât 
stătuse în pântecele mamei, Tudorel „nu făcuse altceva decât să plângă 
şi să ţipe toată ziulica”, nu tinichia „decât atunci când împăratul îl 


Estetica basmului 149 


făgăduia că-i va da de nevastă pe Ileana Cosânzeana” (TI. Pamfile, 
Tudorel). O împărăteasă de şaizeci de ani rămâne îngreunată, însă la 
nouă luni pruncul nu se năştea: „Doar se auzea cât îi ziulica de mare, ba 
şi noaptea, din pântecele împărătesei un plânset şi o jale de ţi se rupea 
inima”, Numai când o vrăjitoare îi spune: „leşi, mamă, din pântecele 
mă-tii, că ţi-oi da de nevastă pe Fata-născută-din-piatră”, copilul iese 
(Rădulescu-Codin, Tuliman). 

| În aproape unanimitatea cazurilor, precocitatea este de natură 
sexuală deoarece voinicul în curs de naştere se gândeşte la viitoarea lui 
soție. De altfel, dacă părinții vor să aibă aşa de ardent copii, voinicul este 
obsedat la rându-i de preocuparea însoțirii. Făt-Frumos este expresia 
instinctului erotic. 

Remarcabilă este la unii voinici viteza creşterii. Urmă-galbină, 
născut prin concepţie imaculată, creşte după botez vertiginos, astfel 
încât seara merge la vânat şi vine cu o căprioară la bordei. Naşul, care e 
probabil Dumnezeu, i-a dat o puşcă şi un paloş. Zilnic pruncul aduce 
câte un mistreţ, un cerb, o căprioară, un iepure. Când împlineşte patru 
zile, îl ajunge dorul de însurat (Ret., Uirmă-galbină şi Pipăruş Petru). De 
altfel e năzdrăvan. Se numeşte astfel fiindcă unde calcă se face urmă 
într-aurită. Pipăruş-viteazul, frate-său, devine şi el fecior holtei a patra 
zi, merge la vânat şi e mai viteaz şi mai priceput decât Urmă-galbină. El 
e aşa de puternic încât ridică cu degetul mic talpa curților zmeieşti 
(ibid.). E năzdrăvan, ştie limba păsărească şi a dobitoacelor. De la ele află 
că a mai avut un frate (ibid.). O femeie naşte un copil după moartea 
bărbatului. Copilul abia deschide ochii pe lume şi sare jos din pat, 
cerând armele lui tată-său, „că-i e grab să plece”. „Mă-sa că: stai cu 
maica, băeţaş; că cum o să umbli țu cu armele, c-o să ţi se întâmple cine 
ştie ce...”. Băiatul se urcă în podul casei, alege armele şi lasă pe 
mamă-sa plângând. Cu alţi doi copii născuți unul pe la miezul nopții şi 
altul despre ziuă, se întâmplă la fel. Însă ei sunt De cu scară, Miez de 
noapte şi Zorilă, simboluri cronologice (D. Stăncescu, Zorilă Mireanu). 
Copilul cu părul de aur, născut dintr-un bob de piper de împărăteasa 
văduvă, creştea „în trei zile cât cresc alți copii în treisprezece ani şi se 
făcu voinic ca brazii munților şi ca stejarii câmpilor” (Fundescu, Spaima 
zmeilor). Unul, când „era d-un an parcă era de cinci, iară când fu de 
cinci, parcă era de cincisprezece” (Ispirescu, Făt-Frumos cel rătăcit). Un 
prunc „creştea într-o zi ca-n două, în două ca-n nouă şi tot mai tare era 3 
La şapte ani, mamă-sa îl trimite la pădure. El „merea fără secure şi fără 

nici o armă la el. Pe care lemn punea mâna, cum îl smulgea şi zicea: cu 
lemne d-astea mi-i ruşine să mă duc acasă, că m-ar râde oamenii”. 
Smulge un lemn tare şi-l duce acasă pe urmă. Tot la şapte ani merge 
într-un loc „locuit numai de balauri”. Aceştia sar să-l omoare, pruncul se 
roşeşte de mânie, ia un lemn de-un capăt şi-i turteşte pe toți. „Pe un 
bălaur care era mai de a firea şi mai tare, l-a legat tot cu lanţuri de un 
părete de casă şi acolo l-a lăsat” (Frâncu şi Candrea, Pruncul şi călugărul). 
Agheran creştea „într-o zi ca-n două, în două ca-n nouă, în nouă ca-n 
nouăzeci şi nouă, că tăți oamenii se mirurau de el. Apoi când fu de doui 
ani nime nu să mai cuteza să se apuce cu el la luptă, aşa era de-a 
zmeilor” (Frâncu şi Candrea, Agheran viteazul). Feciorul care plânsese 
pentru Rozuna „creştea ca din apă, creştea într-o zi ca-n nouă, şi-n nouă 
ca-n nouăzeci şi nouă” (G. Cătană, Rozuna, doamna florilor). „ei Legănat 
creştea văzând cu ochii; cât creştea un băiat de azi într-un an, el creştea 
numai într-o zi. Peste vro doi ani, el era cogeamite milian, ca toți flăcăii 
cu care se lua la trântă şi pe care-i dovedea pe un cap” (M. Lupescu Tei 
Legănat, Ant. 1.1.L.F.). Aceşti voinici sunt, după toate aparențele, nişte 
uriaşi. George intrând ucenic la un fierar ajunge a săvârşi într-o jumătate 
de an lucrări de trei ani. „Barosul cel mare pe carele nici trei oameni nu-l 
putea ridica, el se juca cu dânsul” (Ispirescu, George cel viteaz). El aruncă 
buzduganul în slava cerului şi trage o vână de fier din munți. Feciorul 
Împăratului Roşu a fost blestemat să devină balaur şi rămâne astfel 
douăzeci de ani. Însă când fata-fecior, care l-a mântuit, merge cu el la 
tătâne-său, acesta refuzând să dea darurile cerute, fata de pe cal ia 
pruncul de vârful capului şi dă să plece. „No, rămas bun, înălțate 
împărate, că eu îți duc pruncul de unde l-am adus”. Ori fata-fecior e 
uriaşă, ori voinicul e pitic (Ret., Din fată-fecior). 

Facultăţile lor intelectuale nu sunt mai prejos de cele fizice. Un 
copil de împărat creşte într-o lună cât alții într-un an. „Când fu de opt 
ani, părea că este de optsprezece”. Împăratul îl dă la carte. După ce 
învaţă filozofia şi citirea pe stele de la cei mai iscusiți dascăli, îl dă la cel 
mai mare meşter vraci să înveţe şi meşteşugul leacurilor. Copilul are o 
„ținere de minte grozavă” şi ia în cap uşor cele ce i se arată (Ispirescu, 
Hoţ-împărat). Pe copilul care ceruse tinerețe fără bătrânețe îl dădură „pe 
la şcoli şi filozofi, şi toate învățăturile pe care alți copii le învățau într-un 
an, el le învăţa într-o lună, astfel încât împăratul murea şi învia de 
bucurie (Ispirescu, Tinereje fără bătrâneţe). Şi de un altul se mirau dascălii 
„cum de învăţa aşa de repede”. Ceea ce învățau ceilalți copii într-un an, 

„€l învăţa numai într-o săptămână”. Nu mai aveau dascălii ce să-l 
înveţe. Tată-său scrie carte la „nişte filozofi vestiți ca să vie să ispitească 
cu învățăturile lor pe fiul său” (Ispirescu, Zâna munţilor). 

Se întâmplă ca voinicul să fie şi invulnerabil. George cel viteaz se 
scaldă în sângele scorpiei. Din păcate, o frunză se lipeşte de spinarea lui, 
acel fiind singurul loc supus la metehne (Ispirescu, George cel viteaz). E 
cazul lui Ahile, şi se pune întrebarea dacă culegătorul n-a infiltrat aci 
mitologia greacă, câtă o ştia. 


FRATELE MAI MIC 


Când sunt mai mulţi copii (de obicei trei), cel mic e întotdeauna 
mai voinic şi mai isteț. Cei mari, fiind incapabili, sunt şi invidioşi, şi nu 
rareori criminali. Cei doi feciori mai mari ai împăratului păzesc noaptea 
mărul cu merele de aur şi adorm. Al treilea, Prâslea, ingenios, bate, în 
apropierea pomului două țepuşe, una înainte şi alta la spate, şi astfel, 
când e pe cale de a adormi, se loveşte fie cu bărbia, fie cu spinarea. De 
altfel, şi-a luat şi „cărți de citit”. Fraţii merg apoi la prăpastie după 
urmele de sânge ale zmeului hoț. Cei doi fraţi mai mari, coborâţi cu 
funia, o scuturară înainte de vreme, voind a ieşi. Numai Prâslea merge 
până la fund (Ispirescu, Prâslea cel voinic şi merele de aur). Alt împărat are 
şi el un măr cu totul şi cu totul de aur şi care, înmugurind, înflorind şi 
scuturându-se ziua, rodea spre seară. Însă cineva venea şi fura merele. 
Cei doi feciori mai mari se roagă să pândească, dar se întorc, pe rând, 
„cu nasul în jos”. Până la miezul nopții, o dusese cum o dusese, dar 
după aceea nu se mai putură ține pe picioare de piroteala ce-i apucase. 
Fratele cel mic ia tolba cu săgețile, arcul şi paloşul şi se duce în grădină 
la un loc singuratic şi depărtat de orice pom şi de ziduri şi se aşază pe 
un trunchi de pom tăiat. Căzu de vreo două ori şi speriindu-i-se somnul 
rămase treaz. Spre ziuă, aude un fâlfâit ca un stol de păsări. Cineva 
jumulea pomul de mere. Trase o săgeată, două, trei. Hoţul necunoscut 
fuge fâlfâind, neavând vreme să ia toate merele (Ispirescu, Lupul cel 
năzdrăvan şi Făt-Frumos). 

Trebuie observat de pe acum că isteția celui mic e ascunsă în multe 
cazuri sub un aer de stupiditate şi indolenţă. În vreme ce toţi ceilalți 
copii ai unui om sărac erau sprinteni şi iuți ca furnicile, copilul cel mic, 

pe nume Petru, era din fire moale, leneş, neplăcându-i lucrul şi stând 
toată ziua în vatra luminii, în îngheţul cu cenuşă, şi mâncând cărbuni. 
Pe urmă se dovedeşte a fi cel mai isteţ. Nişte cai ai zânelor terfelesc 
trifoiul, frații mai mari pândesc şi adorm, Petru îi prinde (G. Cătană, 
Petru Cenuşă). Lui Şperlă, feciorul cel mai mic de împărat, îi place „să se 
scalde în baltă cu gâştele şi cu rațele şi să se tăvălească apoi în glodărie, 
alături cu purceii!” Cei doi frați mai mari „atâta aduceau cu Şperlă, cât 
aduce ziua cu noaptea şi nici atâta. Aceia erau brazi nu altceva, voinici 
să frângă pământul în două şi mintoşi să-ți spuie pe degete tainele 
lumii.” Şi cu toate astea, când douăsprezece iepe ale văzduhului 
împreună cu armăsarul lor pasc peste noapte ogorul cu grâu, cei doi 
frați nu sunt în stare să dea de urma lor, adormind, şi numai Şperlă, în al 
treilea an, prinde armăsarul (T. Pamfile, Şperlă voinicul). Împăratul Roşu 
are trei feciori. „Doi feciori ca altă lume, iar al treilea nu plătea doi bani”. 
De mic până a crescut de 19 ani a şezut tot în gura cuptorului, cerând 
cenuşă şi jucându-se cu cărbuni, de unde numele de Petru Cenuşotcă. 
Cei trei feciori pleacă în lume şi la drumul care duce în trei părți se 
despart, cu învoiala să se întâlnească peste 21 de ani. Cenuşotcă merge 
Ja Sfânta Lună să ceară o fată frumoasă, găseşte o fată neagră, e omorât 
de draci de trei ori şi înviat de fata neagră, se poartă în chipul cel mai 
inteligent posibil (Frâncu şi Candrea, Petru Cenuşotcă). 
Semnificaţia acestui portret al fratelui celui mic, ca şi în cazul 
calului năzdrăvan cu înfăţişare disimulată de mânz slăbănog, este că 
geniul e modest, simplu şi chiar dizgraţiat la vedere, abstras şi 
neconformist, inspirând neîncredere în cei din jurul său. La acestea se 
adaugă părerea comună că meritul nu e în raport cu vârsta şi nici cu 
proporțiile individului. Un împărat are nevoie de pasărea măiastră ca să 
nu i se surpe o mânăstire. Pleacă fratele cel mai mare, apoi cel mijlociu, 
amândoi sunt împietriți de un vulpoi. Fratele cel mic izbândeşte, înviază 
şi pe fraţii săi şi ajunge împărat (Ispirescu, Pasărea măiastră). Trei feciori 
ciobani se duc după foc, dau de o jumătate de om care le cere o 
minciună credibilă. Cei doi mai mari nu pot spune minciuna, al treilea 
spune, omoară monstrul şi slobozeşte frații (Fundescu, O prinsoare). 
Acelaşi lucru se petrece cu un Novac, care mănâncă pe cei doi frați mai 
mari fiindcă nu-i pot spune o poveste de adormit (G. Cătană, Liman 
viteazul). Un împărat pune pe cei trei feciori să tragă cu săgeata, spre a se 
însura. Cel mic nimereşte într-un copac, se însoară cu o bufniță, dar 
aceasta e zână (Ispirescu, Zâna Zânelor). Alt fecior, al treilea, ia de 

nevastă, spre râsetele fraților, o broască-ţestoasă, care şi ea e fată de 
împărat (Ispirescu, Broasca-țestoasă cea fermecată). Nici Florea, nici 
Costan, fiii mai mari ai unui împărat, nu-s în stare să aducă apa de la 
fântâna Zânei Zorilor. Petru, fratele cel mic, ia şi apă şi pe zână de 
nevastă (Slavici, Zâna Zorilor). Trei feciori se îndrăgostesc de Crăiasa 
zânelor, văzându-i icoana într-o odaie. Însă cei mari se sperie la un pod 
de un uzs şi numai cel mic găseşte pe crăiasa (Ret., Crăiasa zânelor). 

Şi printre fete, a treia este mai isteață. Un împărat, fiind îndatorat 
să-şi trimită feciorul să slujească zece ani unui împărat mai tare, fetele 
cer să se ducă. Cea mare şi cea mijlocie se sperie la un pod de un lup 
(care e împăratul), a treia face isprăvi mari (Ispirescu, Ileana Simziana). 
Mari fapte savârşeste şi fata mai mică a unui împărat supărat că n-are 
moştenitor, în vreme ce fetele cele mai mari se sperie de o babă, la un 
pod de aramă şi unul de argint (Ret., Din fată-fecior). 

Din ideea de mai mic a rezultat şi aceea de voinic, mic de stat, 
microscopic chiar. Voinicia, rezidând mai ales în inteligență, implică o 
concentrație fizică, hieroglifică bineînţeles, ce n-are nimic de-a face cu 
monstruozitățile naturii. Copilul ca neghina, ca bobul de mazăre, cât o 
şchioapă, cât un deget, intrând în animale, speriind pe hoți, le petit 
Poucet, în fine, are o circulație universală.45 Unele versiuni fiind 
indecente, cităm numai una în care eroul face cariera unui Făt-Frumos. 
Pitică „era atât de mic, de nu-ți venea a crede că e ființă omenească; era 
numai de jumătate de <<şuc>>, o ţâră mai mare decât un deget”. 
Copilul e supărat că nu creşte. Mergând cu tată-său la țarină, un bou 
dejugat de la plug îl înghite cu frunza sub care se ascunsese de ploaie. 
Omul taie boul, auzindu-l pe copil strigând; un lup înghite maţele cu 
Pitică cu tot, lupul se vaietă că s-a aşezat copilul călare pe rădăcina 
limbii lui, acesta nu sare din gura lui decât când îl duce la casa hoților 
unde intră pe tureacul cizmei „harambaşei”. Hoţii plănuiau să fure pe 
fata împăratului. Pitică iese din tureatcă strigând: „De fată să nu vă 
atingeți că vă omor!” Hoţii fug din palat, Pitică, scoțând inelul de pe 
degetul fetei, merge în odaia împăratului, îl trage de barbă, îl scutură, îl 
vesteşte despre întâmplare. Străjerii prind hoţii şi-i omoară. Împăratul se 
leagă cu jurământ către mulțime că va da fata aceluia care i-a mântuit 
casa de hoți şi-l va face împărat. Pitică merge călare pe lup, însoțit şi de 
un urs, care vine cu un car cu şase urşi şi încarcă aurul şi argintul 

hoţilor. Bând dintr-un izvor vrăjit se face mare şi frumos. Arată 
împăratului inelul şi acesta îi dă fata şi jumătate din împărăție (G. 
Cătană, Pitică). Prin urmare, eroul renunță la condensarea corporală, 
după ce s-a folosit în chip inteligent de ea, conformându-se noțiunii 
curente de făt-frumos. A 


BINEFACERILE. AUXILIILE LUI FĂT-FRUMOS 


Este indiscutabil că poporul acordă voinicului capacitatea de a 
săvârşi fapte mari şi voința şi curajul de a le întreprinde. Cu toate 
acestea, şi fraţii cei mari doresc să împlinească lucruri neobişnuite, fără a 
izbuti. Explicaţia stă nu atât în ingeniul eroului, cât în însuşirile lui 
morale. Aleodor pleacă în lume să aducă jumătății-de-iepure-şchiop pe 
fata lui Verdeş-Impărat. Isprava e grea şi n-ar izbuti, după cum vom 
vedea, fără puternice auxilii. Aleodor dă de un tăune pe care, rugat 
(„Cruţă-mi viaţa, Aleodor-Impărat”), nu-l striveşte cu piciorul. Tăunul îi 
dă un pufuleţ din aripioară. Întâlneşte un corb cu aripa ruptă şi-n loc 
să-l vâneze, îi leagă aripa. Corbul îi dă „o peniță”. La marginea unui 
eleşteu vede o ştiucă zbătându-se pe uscat. De foame, vrea s-o ia. „Nu 
mă omori, Făt-Frumos - zice ştiuca -, ci mai bine dă-mi drumul în apă 
că mult bine ţi-oi prinde când cu gândul n-ăi gândi.” Cruţată, ştiuca îi 
dă un solzişor. Obiceiul la curtea lui Verdeş-împărat este ca peţitorul să 
se ascundă unde va voi, trei zile de-a rândul. Dacă fata îl va găsi, i se va 
tăia capul şi i se va înfige într-un par. Din o sută de pari unul aştepta 
fără cap. Daca feciorul izbândea să nu fie găsit, „cu cinste împărătească” 
putea lua fata. Se face legământ, scriindu-se carte cu întărire. Aleodor nu 
are idei singur. Luând însă solzul, vine ştiuca şi, făcându-l cosăcel, îl 
ascunde printre cosăcei în fundul mării. Cu un ochean năzdrăvan, fata îl 
zăreşte. Aleodor cheamă atunci corbul care îl vâră într-un stol de corbi 
până la vântul turbat. Fata îl dibuie. Tăunul, chemat, face pe Aleodor 0 
lindină şi-l ascunde chiar în coada fetei. Fata îl simte pe aproape, dar 
nu-l poate vedea cu ocheanul. Astfel, Aleodor capătă fata fără nici O 
ingeniozitate din parte-i (Ispirescu, Aleodor-împărat). Copilul unei babe, 
căpătând de l mamă-sa trei bani să cumpere pită de la pitar, văzând pe 
copii jucându-se cu o „rugace” cu coarne, de milă o răscumpără: „Nu 
chinuiți biata goangă, că nu v-a făcut nici un rău, mai bine daţi-mi-o mie 

că'vă dau un ban pe ea.” La fel face cu un „hârce” (şoarece) şi cu un pui 


de şarpe. Se întoarce acasă fără bani, iar baba, văzând „bidigăniile”, îl 


ocărăşte. Pune pe fiecare într-o oală pe o scândură a fărgaşului ce era 
deasupra ferestrelor, şi ziua când e cald le scoate la soare. 

Şarpele, crescând, nu mai încape în olcuţă, e pus într-un ciubăr, 
apoi într-o cadă mare. Într-o zi, şarpele spune copilului că i-e dor de 
tată-său şi-l roagă să vie cu el să-l răsplătească tată-său şi mamă-sa. Ceea 
ce, cum ştim, se şi întâmplă, băiatul căpătând mărgeaua de după 


„ măseaua tatălui şarpelui. Rugacea şi hârcele mai ajută pe Furga-Murga 


când acesta a rămas fără mărgea, furată de nevastă-sa și de un arap. 
Şoarecele încalecă pe rugace şi zboară în ostrov. Roade uşă după uşă, 
până ajunge în odaia unde fata împăratului dormea cu arapul. Se suie în 
pat. Mărgeaua era legată de cheutoarea arapului şi fata era cu capul baş 
pe ele. Hârcele o muşcă oleacă de frunte, fata se scarpină şi se suceşte, 
întoarce capul, şoarecele roade cheutoarea, ia mărgeaua cu gura. 
Rugacea se urcă şi ea în pat şi-i mânjeşte şi morceleşte cu baligă pe obraz 
şi pe la gură, apoi zboară peste apă. Râzând amândoi de ce făcuseră 
celor doi, mărgeaua le cade în apă şi văzură cum o înghite un peşte 
mare. Rugacea şi hârcele plâng la țărm „ca doi copii mici”. Vine 
împăratul peştilor şi-i întreabă ce-i. „Nu plângeţi, că de loc vă voi da eu 
mărgeaua”. Dă poruncă la toți peştii şi unul vine cu mărgeaua în gură 
(G. Cătană, Povestea lui Furga-Murga). Tot norocul eroului se datoreşte 
deci unor fapte bune, isprăvile sunt îndeplinite, din recunoştinţă, de 
alții. Un moşneag bătrân, fără avere, numai cu un bordei şi o vacă, are 
un băiat „frumuşel şi sprintenel, dară şi fără obrăzel”, pe care îl trimite 
să se bage slugă, dându-i trei bănuțţi. Băiatul, pe nume Pahon, întâlneşte 
nişte copii chinuind un cățeluş. Le dă bănuţul şi ia cățeluşul; vede alți 
copii canonind un pisic. Face la fel. Dă de copii chinuind un pui de 
şarpe, face acelaşi lucru şi se întoarce acasă cu vietăţile. Se pune pe 
muncă şi-i ține pe toți. Într-o zi cu soare, şarpele zice: „Drag domnul 
meu, destul ai avut cu mine până m-ai crescut, acum nu mai şed la tine, 
mă duc în țara mea, iară tu vino cu mine să-ți răsplătească tatăl meu 
binele ce mi-l-ai făcut...”. Moşneagul observă: „E năzdrăvan, dragul 
tatii”, şi-l sfătuieşte să ceară mărgeaua de sub limbă. Câinele, motanul 
vorbesc şi ei, şi cer să meargă cu băiatul. Motanul alungă şoarecii şi 
şobolanii din ţara şoarecilor, câinele sperie sobolii din țara sobolilor. 
Împăratul şerpilor dă lui Pahon mărgeaua. Cu ea întors acasă, Pahon 
face curți ca ale împăratului în locul bordeiului, un pod de aramă, un lac 

de argint, un deal cu viţă cu struguri în locul unui şes, în câte o noapte. 
Câinele şi motanul îl ajută să recapete mărgeaua furată de nevastă şi de 
un arap (Ret., Povestea lui Pahon). Trifon merge la pădure cu carul cu boi 
să ia lemne. Un vultur mare se aşază pe car: „Frate, nu mai pot de 
foame, dă-mi un bou să-l mănânc, că de mare folos ț-oi fi la vreme de 
lipsă”. Trifon se învoieşte, milos. Vulturul vine cu mai mult de douăzeci 
de vulturi şi mănâncă amândoi boii, mulțumindu-i.. Într-o poiană, 
“aprinzând o căpiță de fân, Trifon vede o mulțime de şerpi adăpostiți 
peste iarnă. leşind unul câte unul din pricina fumului, îi loveşte cu 
securea şi-i omoară. Un şarpe uriaş îl roagă: „Frate, cruță-mi viața şi mă 
lasă slobod, că-ți dau avere cât îi putea duce, îţi dau turme de oi, ciurde 
de boi şi bani câți-i putea duce-n spate. Trifon îl cruță. Pierde din vedere 
şarpele, vulturul îi spune că era fiul împăratului şerpilor şi să nu ia de la 
el decât mărgeaua de sub măsea. Călare pe vultur, într-o minută, Trifon 
ajunge la curţile împăratului şerpilor, unde şarpele cel tânăr îl 
recunoaşte. Capătă mărgeaua şi pleacă, încălecând pe vultur (Ret., Trifon 
hăbăucul). Un băiat vrea să săgeteze un iepure. „Nu mă săgeta, voinicule, 
că ți-oi da un pui din ai mei, carele îţi va fi de mare folos.” Băiatul ia 
puiul. Lucrurile se petrec la fel cu o vulpe, un lup şi un urs, şi băiatul se 
alege cu patru căţeluşi care îl scapă de un zmeu ce voia să-l mănânce 
(Ispirescu, Copiii văduvului). Fraţii mai mari ai lui Şperlă voinicul nu 
izbutesc să vadă cine păştea ogorul cu grâu de aur fiindcă se poartă cu 
indiferență față de un şoricel, ba chiar vor să-l ucidă sub cuvânt că el 
mânca holdele. Adorm. Şperlă însă întinde şoricelului câteva firimituri 
de mămăligă şi-i toarnă în palmă şi trei picături de vin din ploscă. 
Atunci, recunoscător, şoricelul îl pune la cale (îl învață probabil cum să 
rămână treaz). Vin armăsarul şi cele douăsprezece iepe. Armăsarul se 
roagă şi el de băiat să nu-l omoare. „Na-ţi căpăstrul şi dă-mi drumul, că 
m-oi duce cu iepe cu tot, de unde am venit, iar ogorul ţi-o rămâne 
întreg. Pe urmă, când oi avea nevoie de mine, scutură-l şi eu ți-oi fi slugă 
credincioasă.” Călare pe armăsar, Şperlă prinde o pasăre cu penele de 
aur, care se face în braţele lui o fată frumoasă, cu care se cunună (|. 
Pamfile, Şperlă voinicul). Trecând peste ţări şi mări, un voinic nimereşte 
la o grădină ocolită numai de trandafiri. Intră înăuntru şi dă peste mărul 
roşu, sădit chiar în mijloc. Încearcă să se apropie de pom, dar pomul 
zice: „Nu te apropia de mine, voinice, că îţi vei pierde viaţa şi e păcat de 
dânsa”. Învăţat de o zână, voinicul spune: „Nu te teme, pom oropsit, că 
te voi curăța de omizi şi de uscături”. Într-adevăr îl curăță, culege trei 

merişoare ca cele din rai şi se întoarce înapoi. Zâna îi opreşte merele, şi 
când un zmeu îl taie în bucățele şi-l pune într-un desag, zâna îl învie cu 
apă moartă şi apă vie şi-i dă graiul cu un măr (Ispirescu, Voinicul cel fără 
tată). Aşadar, eroul îşi datoreşte viața binefacerii către măr, dar în ultimă 
analiză ocrotirii unei zâne. Un băiat se pomenise de la naşterea lui 
bubos. Băieţii şi fetele îl huiduiau la horă şi fugeau de el ca de o lepră. 
„Nici tu joc, nici tu veselie, nici tu dezmierdare.” În ciutura unei fântâni 
zăreşte un ghigorț. Peştele îl roagă: „Flăcăule, aruncă-mă iară în puț şi 
nu-ți face păcat cu mine că mult bine ți-oi prinde şi eu vrodată”. Băiatul 
îi dă drumul în puț. Peştele îl vindecă de bube şi face din butoiul în care 
fusese pus împreună cu fata împăratului un palat la mare. De asemenea, 
ghigorțul strămută palatul, la dorinţa băiatului, de la mare într-o pădure 
(Ispirescu, Băiatul cel bubos şi ghigorțul). Un fecior de împărat îşi 
datorează în mare măsură succesele purtării sale pline de amenitate şi 
binefacerilor. Dând de „un balaur cu o buză în cer şi cu alta în pământ, îl 
salută cu: „Bună ziua, frate”. Balaurul îi răspunde nu mai puțin gentil: 
„Noroc bun, frate”. Ajungând la o fântână mucegăită, plină de nomol, 
voinicul o curăță, primeneşte apa. Dă de nişte porți încuiate, pline de 
praf şi păianjeni, curăță păianjenii, scutură praful, dă poarta de perete. O 
brutăreasă ştergea un cuptor cu țâţele sale. Îi dă bună ziua, taie o bucată 
din hainele sale. „Ține asta, leiculiță, de şterge cuptorul”. La spatele 
cuptorului e o grădină ca în rai, trei rodii atârnă de o cracă într-un pom. 
Băiatul scoate un cuţitaş şi le taie, apoi o tuleşte la fugă. Grădina ţipă 
chemând într-ajutor brutăreasa, porțile, fântâna, balaurul. Acestea, 
recunoscătoare față de voinic, nu se mişcă, ba chiar balaurul zice: „Acest 
om ne-a scăpat de urgia ce era pe noi; şi ne-om căta de treabă”. În rodii 
sunt trei zâne, cu una se cunună voinicul (Ispirescu, Cele trei rodii aurite). 
De adăugat că două mătuşi sihastre dau îndrumări caritabile băiatului, 
cea din urmă îndeosebi pentru faptul de a fi avut şi ea un fecior care, 
umblând după blestematele rodii, s-a întors şchiop şi în cele din urmă 
şi-a rupt capul după ele. Tudorel îndeplineşte sarcinile puse de tată-său, 
a înverzi o rădăcină, a semăna şi ara într-o zi, prin Irina împărăteasa (I. 
Pamfile, Tudorel). 

Fetele izbândesc şi ele în viață prin binefaceri. Fata unchiaşului 
sleieşte fântâna, scoate ogarului ghimpele din picior, aprinde cuptorul, 
curăță părul de omizi, pliveşte vița, fiind răsplătită după cum s-a văzut 
(Fundescu, Sânta Vineri). Intrând în inimă de codru, Zâna Stelina dă de 
un bordei pustiu care e al unor hoți. Găseşte toate hârdaiele răsturnate şi 

pline de muşte. Le ia pe rând şi le curăță aşa cum era deprinsă de acasă, 
le pune la locul lor în blidar, mătură. Hoţii, venind acasă, şi-o fac soră de 
cruce (T. Pamfile, Zâna Stelina). Fata cu degetul mic tăiat din porunca 
mamei sale geloase, mergând prin codrul întunecat, dă de curțile unor 
zmei. Intră, nu găseşte pe nimeni în nici o chilie, le curăţă, aduce apă, 
udă, mătură prin casă, şterge scaunele şi mesele de praf, apoi se vâră 
după cuptor. Sosesc zmeii, se bucură, unul zice: „că aceea nu poate fi 
decât ori mama lor, ori sora lor”. O caută, o găsesc, o numesc sora lor 
(Ret., Mama cea rea)... | male 

“Câtă importanță au Sfintele Miercuri, Vineri, Duminică sau alte 
sfinte hebdomadare în reuşita carierei unui voinic e prea cunoscut. O 
babă poate decide totul prin buna sau reaua ei voință. Fata mai mare a 
împăratului, plecând în lume călare, îmbrăcată cu veşminte cătăneşti, se 
întâlneşte în sat cu o hârcă. „Sănătate bună, cătană cu glas de fată...”, 
zice baba. „Fire-ai a dracului, mamă, de unde ştii d-ta că sunt fată?” Cu 
fata mijlocie se petrece la fel şi la amândouă le iese rău, speriindu-se de 
o babă. Fata cea mică, deşi mâniată, vorbeşte mai cu cuviință, baba o 
învață cum să învie calul din tinerețe al tatălui său. De aci încolo, acest 
cal, Dalbul d-ochilor, şi un altul, Galben-de soare, sfătuiesc şi călăuzesc 
pe fata-fecior care este mai tot timpul o docilă executantă (Ret., Din 
fată-fecior). Doi feciori de împărat, porniţi şi ei în lume, nu miluiesc o 
babă şi se întorc speriați de un urs la un pod. Feciorul cel mic miluieşte 
trei babe, ultima îl învață cum să-şi aleagă calul, hrănind o mârțoagă cu 
jar. Însuşi calul mărturiseşte: „Drag domnul meu, ştiu ce gândeşti, dar 
nu te teme, bun e Dumnezeu şi bună minte ţi-a dat de m-ai căutat” (Ret, 
Crăiasa zânelor). Petre, pornind spre țara Zânei Zorilor, primeşte sfaturi 
de la Baba Bârşa, apoi de la cal („Să te ţii bine, stăpâne, c-avem cale 
lungă şi trebuie să mergem iute”), de la Sfânta Miercuri, Sfânta Joi şi 
Sfânta Vineri, de la care capătă lucruri năzdrăvane (Slavici, Zâna 
Zorilor). 

Despre rolul hotărâtor al cailor în faptele voinicilor, am văzut în 
paragraful despre caii năzdrăvani. O fată de împărat îşi alege calul din 
tinereţe al tatălui său, învinge proba podului, capătă de la un zmeu alt 
cal fără splină, Galben-de-soare, care se bate cu armăsarul hergheliei 
unei zmeoaice, aduce pe Ileana Simziana, cu ajutorul şi sfaturile calului 
(Ispirescu, Ilearu Simziana). Făt-Frumos cu părul de aur, crescut de un 
pustnic, nu ar putea face un pas, după moartea acestuia, fără calul 
năzdrăvan care îi dă veşminte, îl duce la oraş, îl vâră argat la zâne, îl 

ajută să se scalde în baia de aur care face părul de aur, îl ajută să fugă, să 
pună pe fugă duşmanii împăratului-socru (Ispirescu, Fundescu, 
Făt-Frumos cu părul de aur). Într-un basm asemănător, calul e un fel de 
Oreste al voinicului fiind născut din cojile aceluiaşi măr din care 
mâncase şi împărăteasa (Ispirescu, Făt-Frumos cel rătăcit). Tot de un 
pustnic e crescut alt flăcău şi probozit pas cu pas de un cal năzdrăvan 
care îl duce într-un loc unde sunt pietre nestemate pe care voinicul le 
dăruieşte unui împărat pe a cărui fată, furată de un zmeu, o izbăveşte 


* (Ispirescu, Făt-Frumos cu carâta de sticlă). 


Mentorul e altă dată un bou (TI. Pamfile, Bou-bălănel), un motan 
(Ispirescu, Cotoşman năzdrăvan). În alte basme, voinicului i-ar fi cu 
neputinţă să se descurce fără fraţii de cruce în stare de a face fapte 
supraomeneşti, ca şi Cârnă-Lemne, Sfarmă-Petri, Bate-munţi-n capete 
(Frâncu şi Candrea, Agheran viteazul). Nu-i mai puţin adevărat că 
voinicul însuşi se însoţeşte cu astfel de monştri, uneori după ce i-a bătut, 
ca Vişin pe Strâmbă-Lemne şi Fărâmă-Pietre (Fundescu, Cei trei frați de 
cruce). su 

Dozarea inițiativei voinicului depinde de narator. Uneori, el e un 
adevărat om de acțiune, atlet inteligent şi plin de tact în raporturile cu 
oamenii, la aceasta numai reducându-se în acest caz dependenţa sa de 
alții. Greuceanu, auzind că Împăratului Roşu i s-au furat soarele şi luna 
de pe cer şi că făgăduieşte pe fata sa de nevastă şi jumătate de împărăție 
cui le va găsi şi moartea cui nu va izbândi, porneşte la drum, cu această 
filozofie: „niciodată nu strică cineva să facă o încercare”. Greuceanu e 
orator, „meşter la cuvânt”. Întâlneşte doi oameni duşi la călău, ca 
dezertori („pentru că fugiseră de la o bătălie ce o avusese împăratul cu 
nişte gadine”). Greuceanu înduplecă pe împărat să-i ierte. Prin servicii, 
capeți ființe devotate. Oamenii mulțumiră lui Greuceanu din toată inima 
şi îi făgăduiră că în toată viața lor se vor ruga lui Dumnezeu pentru 
dânsul ca să meargă din izbândă în izbândă. Greuceanu ia cu sine şi pe 
frate-său şi merge la Faurul-pământului cu care era frate de cruce. A fi în 
termeni buni cu un tehnician şi, putem spune, cu un fabricant de arme, 
este util pentru un erou. Greuceanul de Aur ajunge la casele zmeilor, se 
dă de trei ori peste cap şi se face porumbel, apoi se dă de trei ori peste 
cap şi se face muscă şi, intrând în cămara zmeilor, află din convorbirea 
dintre zmeoaice cum stau lucrurile. Arta de a se disimula şi de a lua 
informaţii e oportună la un om de energie. Vin pe rând zmeul cel mic, 
fratele lui cel mare şi tatăl zmeilor. Se bate cu ei onest şi ca un desăvârşit 

om de arme şi luptător. „Sosi zmeul şi se luară la bătaie: în săbii se 
bătură ce se bătură şi se rupseră săbiile; în sulițe se loviră ce se loviră şi 
se rupseră sulițile; apoi se luară la luptă; se zguduiau unul pre altul de 
se cutremura pământul.” După omorârea zmeilor, eroul este urmărit de 
zmeoaice metamorfozate în păr, grădină cu apă limpede. Ca un om 
prudent, Greuceanu împiedică pe fratele său să mănânce pere şi să bea 
apă. Zmeoaica bătrână e arsă în măruntaie cu chipul în fier al lui 
Greuceanu, făcut de faur, înroşit în foc şi înghițit de ea. 

Diavolul fură paloşul lui Greuceanu, a cărui putere „în paloş era”, 
şi-l dă unui sfetnic obscur care cere şi capătă fata sub cuvânt că el 
slobozise soarele şi luna răpite de zmei. Greuceanu nu-şi pierde 
cumpătul, cunoaşte reversurile vieţii. Găseşte pe necurat. „Fiinţă 
netrebnică şi păgubitoare omenirii, zise el, dă-mi paloşul ce mi-ai furat, 
căci de unde nu, praful se alege de tine.” Se dă de trei ori peste cap, se 
face un buzdugan cu totul şi cu totul de oțel şi loveşte în stana de piatră 
în care se prefăcuse diavolul. Acesta cere iertare, din pulberea pietrei 
iese buzduganul. Adept al unei politici calme, Greuceanu obține iertarea 
sfetnicului impostor care este numai expulzat din împărăție. De 
observat, dar, că eroul este aci o fiinţă virilă care îşi datoreşte lui însuşi 
izbânzile sale.: Produce mirare afirmarea, simplu clişeu de epică 
fabuloasă, că puterea sa „şedea în paloş”. 

O îngroşare mai sensibilă a voluntarismului lui Făt-Frumos prin 
alte stereotipii de basm, şi voinicul devine brutal în stare de a recurge 
chiar la tortură spre a obține informaţiile trebuitoare. Spaima zmeilor, 
aflând de la o babă că a mai avut surori, şi mama-împărăteasă negând, 
se preface bolnav şi zice că „dacă nu-i va da țâța pe sub talpa casei, el va 
muri”. Feciorul se scoală din pat, ridică talpa casei, mă-sa pune țâța sub 
tălpi, talpa apasă greu, o lasă mai mult până ce mama mărturiseşte 
băiatului că a avut surori furate de trei zmei, locuind pe tărâmul celălalt 
(Fundescu, Spaima zmeilor). Într-o variantă, mama nevoind să spună că a 
mai avut un băiat, Pipăruş viteazul se face beteag şi cere să sugă lapte 
din țâţele mamii pe sub talpa curților. Cu degetul mic ridică curțile, 
mama bagă țâțele sub ele, el sloboade oleacă curțile, de durere mama 
mărturiseşte că a mai avut pe Urmă-galbină (Ret, Urmă-galbină şi 
Pipăruş Pătru); | | 

Dezvoltarea caracterologică a portretului lui Făt-Frumos în sensul 
contrar, al pasivităţii, docilității şi chiar indolenţei, o aflăm în alt basm 
(Ispirescu, Voinicul cel cu cartea în mână născut). Copilul s-a născut cu O 

carte în mână, ne aşteptăm deci să avem de-a face cu un cărturar. 
Ursitoarele îi prezic bogăţie, împărăție şi, la doisprezece ani, răpirea de 
către duhurile rele. Moşul, „stârcit într-un colț”, aude menirea. Copilul 
stă mereu cu cartea în mână, citeşte şi învață pe dânsa, spre mirarea 
lumii „de silința şi învățătura dânsului”; ştie la nouă ani „câte în lună şi 
în soare” şi vecinii vin la el şi-l întreabă despre păsurile lor. Se face tot 
„mai frumos şi mai învățat”. La doisprezece ani, unchiaşul strânge toți 


„oamenii din sat, merg, la biserică, bagă = roopilul cu cartea în mână în 


mijlocul lor şi împreună cu „moş popa” încep să spună rugăciuni. 
Biserica se întunecă de o ceaţă grea care la rugăciuni se risipeşte. A doua 
seară, locaşul sfânt se umple de şoareci, lilieci şi bufniţe. Băiatul 
unchiaşului, cu cartea în mână, cade în genunchi şi se roagă cu foc. 
Lighioanele pier. A treia seară, către miezul nopții, se cutremură 
biserica. Se aud „pocnete şi tunete, bubuituri şi duduituri”, un călugăr 
coboară din turnul bisericii, ia pe băiat de subsuori şi-l răpeşte. Copilul 
nu lasă cartea din mână, citeşte într-una şi în gura mare; călugărul vrea 
să-i smucească cartea şi nu poate, se luptă cu el prin văzduh, copilul 
cade într-o prăpastie adâncă din care apoi iese „tot cu cartea în mână”. 
Vedem că acea carte e o amuletă, iar nu un op de erudiție, băiatul e mai 
degrabă un ascet ispitit de demon decât un erudit. Aspectul hagiografic 
al încercărilor din cele trei zile este învederat. Într-o variantă, băiatul 
citeşte Psaltirea (Ret., Psaltirea), ca şi într-un basm parabolic grecesc. 
Definiţia caracterologică a eroului dată de narator este următoarea: 
„Făt-Frumos era de aceia care când îşi pune în gând să facă ceva, nici 
dracul nu i-o scoate din cap”. Având în vedere că este şi un tânăr cu 
învățătură, ne aşteptăm de la el la mari fapte de vrednicie. Ceea ce nu se 
întâmplă. Mergând „zi de vară până-n seară fără să dea de vreun sat”, 

tânărul întâlneşte în fine un copac şi rămâne acolo peste noapte 
„nemâncat şi nebăut”. A doua zi, pornind, dă de nişte „grămezi de 
căpățâni şi oase de oameni”. Cuprins de „răcori reci de frică”, citeşte pe 
cartea lui. Păşeşte într-un oraş ruinat, ajunge la nişte „palaturi 
frumoase”, bate de trei ori, „un bătrân cu barba până la genunchi”, 
„Pipernicit şi cocoşat de parcă mânca numai vinerea “, îi deschide. E 
portarul curții. Acesta îi dă „pâine albă ca zăpada şi nişte legume bune 
de mâncare”. Portarul îi dezvăluie taina celor văzute. Un împărat şi o 


4% Le fils du roi, în Recueil de contes populaires grecs, traduits par Emil Legrand, Paris, E. 
Leroux, 1881. 

împărăteasă, ca să aibă un moştenitor, au umblat cu farmece. Fetei pe 
care au căpătat-o i-au urat ursitoarele să nu se mărite până nu va găsi pe 
cineva ca să petreacă o noapte în cămara ei şi să scape teafăr, iar din ziua 
când întâiul pețitor nu va scăpa, toți oamenii să putrezească şi să le 
rămâie numai oasele. Făt-Frumos vrea neapărat să doarmă în cămara 
fetei unde intră „cu cărticica lui în mână”. A doua zi e găsit „tot cu 
cartea în mână şi searbăd şi palid ca turta de ceară”, parcă ar fi stat cine 
ştie câte nopți „nemâncat şi nebăut” (naratorul e obsedat de problema 
hranei). Oamenii de prin oraşe şi sate, slugile de prin curte învie, 
Făt-Frumos se cunună cu fata. Pe urmă, fiindu-i dor de părinți, porneşte 
„spre satul lui, după ce capătă de la soţie un inel vrăjit. Trece prin 
împărăţia lui Sefer-Împărat în mod gratuit, căci acolo, afară de faptul că 
e întâmpinat cu dragoste, nu i se întâmplă nimic (caz, probabil, de 
amnezie folclorică). Ajuns în satul lui, trage la părinţi, necunoscut de ei. 
Peste noapte, priveşte la inel şi în locul bordeiului se ridică un palat 
înfricoşat, cu grădini falnice, cu izvoare limpezi, înăuntru cu cămări, 
laviţe, aşternuturi, „numai scumpeturi”. Se face cunoscut părinților care 
„îl pupară şi pe o parte şi pe alta”. Stăpânul moşiei din sat, văzând 
palatul, pofteşte pe Făt-Frumos „să-l ginerească”. Făt-Frumos se duce 
numai „ca să se chefuiască”, pentru că mărturiseşte a fi însurat. Naiv, 
destăinuie şi puterea inelului, „fără să-i plesnească prin cap” ce 
plănuieşte „zăcaşul de proprietar”. „După ce se chefuiră, mâncând şi 
bând” şi mai băură şi câte un pahar „la botu calului”, pe Făt-Frumos „Îl 
şi fură Aghiuţă”, căci moşierul îi pusese în vin „buruieni adormitoare”. 
A doua zi, „prinde orbul, scoate-i ochii”. Inelul dispăruse, palatul 
aşijderea. Făt-Frumos „se căina şi căina” că băuse. În loc să caute şi să 
pedepsească pe fur, cade la mizantropie, „vrea să se întoarcă la 
împărăția lui, să nu se mai întâlnească cu nişte asemenea oameni răi la 
suflet”. Vizitiul îi dă alt inel din partea împărătesei, sfătuindu-l să lase 
părinților „o sumuliță bunicică de bani”. lar trece stăpânul moşiei 
„într-o căruță cu patru telegari”. Făt-Frumos se uită la inel, din el ies doi 
arapi care iau pe moşier de piept şi-l trudesc până ce acela înapoiază 
inelul dintâi. Făt-Frumos se urcă în butcă şi porneşte spre casă. La o 
poiană frumoasă, pe marginea căreia curgea un râuleț, Făt-Frumos 
tabietliu, porunceşte să se întindă nişte „scoarțe scumpe ce le avea, se 
aşază pe dânsele, mâncă şi se culcă”. Bineînţeles „licheaua de stăpân al 
moşiei” îi fură inelele. Într-o pădure se ivesc nişte balauri de lăutari care, 
întrebaţi, spun că se duc să cânte la nunta împărătesei, fiindcă un 

împărat din vecinătate s-a sculat cu oaste şi a cerut-o. S-au dat două 


bătălii, urmează a se da o a treia. Făt-Frumos coboară din butcă, un 


lăutar îl ia în cârcă, îl suie în slava cerului, având grijă „să nu plesnească 
fierea în Făt-Frumos” care nu suportă altitudinea ca alți feți. Îi cade şi 
căciula din cap. „Stai, mă, să-mi iau căciula” - zice el lăutarului. Când 
acela îi atrage atenția că până la ea este depărtare de şase luni, o 
abandonează. Ajuns acasă, află de la împărăteasă că ea făcuse 
meşteşugurile cu lăutarii şi celelalte. Vine îndată şi un curier cu inelele şi 
căciula. În consecință, Făt-Frumos care e un cărturar, admisibil ingenuu 
la început, nu izbuteşte a face până la sfârşit nici o ispravă de laudă. 
Vizitiul, împărăteasa au grijă de el şi-l scot din încurcătură. Bătălia pe 
care mizantropul şi epicurianul Făt-Frumos, devenit brusc strateg, o dă 
împotriva vrăjmaşilor, în încheiere, este fără explicaţie psihologică. 
După ce se termină şi asta, eroul „se puse pe trai”. 


ESENȚA MORALĂ A LUI FĂT-FRUMOS 


Pentru a da, în ciuda oscilaţiilor şi varietăților de caracter, o 
definiție elementară a lui Făt-Frumos, cea mai bună metodă e aceea de a 
urmări cariera eroului într-un număr restrâns de basme, dintre cele mai 
tipice. Întâi vom face o distincţie de clasă socială. Unii voinici, unici la 
părinți sau din categoria „al treilea fecior mai mic”, sunt fii de împărați, 
alții sunt copii de oameni săraci. Arcul vieţii lor nu porneşte de la acelaşi 
plan. 

Să începem cu fiii de împărați. Făt-Frumos din lacrimă merge să se 
bată cu un tânăr împărat vecin, spre a da satisfacţie tatălui său care e în 
vrăjmăşie veche cu vecinul. Războiul nu are loc. Făt-Frumos şi tânărul 
împărat se fac frați de cruce, cel dintâi ia de nevastă pe fata 
Mumii-Pădurii, omorând pe babă, şi fură şi pe fata Genarului, un zmeu, 
pentru Făt-Frumos. Prin urmare, fapta de căpetenie a voinicului este de 
ordin erotic (M. Eminescu, Făt-Frumos din lacrimă). Un fecior de împărat 
se scaldă la lacul zânelor, o zână îi pune un inel pe deget, feciorul 
rătăceşte până ce o găseşte şi o fură din puterea unui zmeu (Miron 
Pompiliu, Ileana Cosânzeana etc.). Un fecior de împărat caută şi găsește la 
un zmeu pe mamă-sa, spre a risipi tristeţea tatălui. Un alt fecior de 
împărat merge în căutarea balaurului care fură portocalele de aur, însă 

se întoarce cu trei fete furate de monstru, pe una dintre care o ia de 
nevastă (I. Moriu, Portocalul şi balaurul). Feciorul cel mic al: Împăratului 
Verde merge în căutarea Mândrei-lumii pe care o ia de nevastă (LT. 
Mera, Făt-Frumos şi Mândra-lumii). Un fecior merge în căutarea surorilor 
sale furate de trei zmei (Al. Antemireanu, Câmpan verde şi frumos). Un 
fecior de împărat săgetează o turturea care nu-i decât zâna munților şi 
pe care o ia de nevastă (Ispirescu, Zâna munților). La fel, 
Ioniță-Făt-Frumos, fiu de împărat, merge cu caii la păşune, Ileana 
Cosânzeana, zâna din lac, îi pune un inel pe deget. Voinicul merge în 
căutarea ei, o găseşte şi se cunună cu ea (Frâncu şi Candrea, Ileana 
Cosânzeana). Un fiu de împărat scapă o fată de împărat de balaurul din 
puț şi o ia de nevastă. Alte isprăvi sunt complementare acestui fapt 
(Fundescu, Balaurul cu douăsprezece capete). Un fecior de împărat trage cu 
săgeata să-şi găsească nevasta, dă de o bufniță, însă bufnița e zână. Face 
nuntă (Ispirescu, Zâna zânelor). Un fecior de împărat e trimis şi el să-şi 
găsească nevasta, dă de o broască-țestoasă, aceasta e fată de împărat 
vrăjită. O ia de nevastă (Ispirescu, Broasca-țestoasă cea fermecată). Aleodor, 
tânăr împărat, calcă pe moşia lui Jumătate-de iepure-şchiop, aduce 
pentru acesta pe fata lui Verdeş-împărat, care însă îl vrea şi îl ia pe el 
(Ispirescu,  Aleodor-împărat, Făt-Frumos şi fata lui  Roşiu-înipărat). 
Făt-Frumos, spaima zmeilor, pleacă în căutarea surorilor furate de zmei. 
Face felurite isprăvi pentru Omul-de-flori ca să capete de la acesta fata 
de nevastă (Fundescu, Spaima zmeilor). Feciorul Împăratului Verde fură 
pe fata Împăratului Galben, zălogită ca şi el la un zmeu (Ret., Făt-Frumos 
zălogit). Dafin-împărat merge în căutarea Doamnei Chiralina pe care, 
după multă trudă, o ia de nevastă (N. Filimon, Omul de piatră). Aceeaşi 
situație în Dafin-împărat de Fundescu şi Dafir-împărat şi Doamna Chiralina 
de G. Cătană. Un fecior de împărat aduce cele trei rodii aurite cerute, iar 
într-una din ele e zâna pe care o ia de nevastă (Ispirescu, Cele trei rodii 
aurite). Un băiat al unei fete de împărat, născut prin concepție imaculată, 
smulge mere din mărul roşu, omoară un zmeu şi se însoară cu zâna 
măiastră (Ispirescu, Voinicul cel fără tată). Un fecior de împărat descoperă 
în pădure pe Tiriana şi pe fratele acesteia, Tirion, prefăcut în cerb, şi se 
cunună cu ea (Ret., Cerbul). Un fecior de împărat, trimis de tată-său să 
înveţe hoția, devine la urmă ginerele altui împărat (Ispirescu, 
Hoţ-împărat). Tudorei, fecior de împărat, merge după Ileana Cosânzeana 
pe tărâmul celălalt, omoară un zmeu cu douăsprezece capete, se însoară 
cu fata (T. Pamfile, Tudorel). Făt-Frumos pleacă să aducă pasărea care 

fură merele de aur ale tatălui său, împăratul. Alt împărat la care se află 
colivia cu pasărea îi cere în schimb pe Zâna Crăiasă. Făt-Frumos o ia el 
de nevaștă pe zână (Ispirescu, Lupul cel năzdrăvan şi Făt-Frumos). Prâslea 
porneşte şi el după hoţii merelor de aur care sunt trei zmei, şi se însoară 
cu fata furată de zmeul din palatul de aur (Ispirescu, Prâslea cel voinic şi 
merele de aur). Un fecior de împărat căruia, plângând în pântece, i s-a 
făgăduit Sanda-Lucsandra, o găseşte înveşmântată călugăreşte şi o ia de 
nevastă după ce e amăgit de o falsă Sanda-Lucsandra (Fundescu, Fata 
din dafin). Alt fecior de împărat umblă după Arăpuşca, fată vicleană, o 
prinde şi o ia de nevastă (D. Stăncescu, Împărăția Arăpuşchii). 

Şapte zmei, punând mâna pe un fecior de împărat, îl trimit să le 
aducă o fată de împărat. Făt-Frumos găseşte fata, omoară şase zmei şi 
face nuntă. Mireasa îi e răpită de al şaptelea zmeu, voinicul o recapătă 
(Ispirescu, Poveste țărănească). Un fecior de împărat pleacă să aducă de 
pe tărâmul celălalt pentru tată-său pasărea măiastră, găseşte la zmei o 
fată cu care, după multe necazuri, se cunună (Ispirescu, Pasărea 
măiastră). Urmă-galbină, fecior de fată împărătească, ia de nevastă pe 
Mandalina, mătuşă-sa, fata Împăratului Verde pe care o scoate, cu 
ajutorul fratelui său, Pipăruş, din mâinile unui zmeu (Ret., Urmă-galbină 
şi Pipăruş-Pătru). Pătru aduce pentru tată-său apă de la Zâna Zorilor şi ia 
însuşi de nevastă pe această zână ([. Slavici, Zâna Zorilor). Făt-Frumos, 
care a plâns în pântece până ce i s-a făgăduit tinerețe şi viață fără de 
moarte, ajunge la palatul cu trei zâne unde era ceea ce căuta (Ispirescu, 
Tinerețe fără bătrânețe). George cel viteaz, fecior de împărat, crescut de un 
călugăr, izbăveşte pe mamă-sa din puterea unui tâlhar şi ajunge împărat 
(Ispirescu, George cel viteaz). Măr, fecior de împărat, omoară balaurul cu 
şapte capete care trebuia să mănânce pe fata unui împărat. Se cunună, 
după mari necazuri, cu această fată (Ret., Măr şi Păr). Busuioc, fiu de 
împărat şi el, pleacă în lume, devine ginerele unui împărat, e mâncat de 
Muma-Pădurii, înviat, dar se omoară de căinţă că a aruncat în fântână 
pe Siminoc şi se preface în luceafărul de ziuă (Ispirescu, Luceafărul de 
zioa şi luceafărul de noapte). Un copil, găsit de un sihastru într-un sicrinel 
smolit şi călăuzit când e mare de un cal năzdrăvan, scapă pe o fată de 
împărat din puterea unui zmeu şi o ia de nevastă, devenind împărat 
(Ispirescu, Făt-Frumos cu carâta de sticlă). Alt copil, găsit de un pustnic în 
Sicriaş, fiu de „fată mare de împărat care alunecase şi ea în valurile 
lumii”, se scaldă în baia de aur a unor zâne, capătă păr de aur şi ia de 
nevastă pe fata cea mică a unui împărat (Ispirescu, Făt-Frumos cu părul de 

aur). Petru Cenuşotcă pleacă în lume să se însoare, dă de o fată neagră, 
“capătă de la ea un inel vrăjit, o pierde, şi cu ajutorul unor lucruri 
năzdrăvane o găseşte (Frâncu şi Candrea, Petru Cenuşotcă). 
Din exemplele de mai sus se vede limpede că Făt-Frumos, ca fecior 
de împărat, este un tânăr nubil care fie că se duce în lume anume spre a 
găsi o fată şi, fie că o găseşte întâmplător, se însoară cu ea. Faptul de a 
deveni împărat, ca urmaş al tatălui său, sau ca soț al fetei, e în cazul 
acesta de un interes secundar. Făt-Frumos mai porneşte spre a săvârşi 
isprăvi cerute de împărat, în general imposibile; a slobozi fetele furate 
de zmei, a găsi pe hoțul merelor de aur furate. Când basmul nu se 
sfârşeşte cu nunta lui Făt-Frumos, este la mijloc ori un: fenomen de 
amnezie folclorică, ori o întrerupere bruscă, în scopuri simbolice, a 
_carierii eroului. În orice caz, căsătorit şi cu copii, eroul încetează a mai fi 
Făt-Frumos, el devine „împăratul” pus în fața problemelor omului 
matur. Făt-Frumos reprezintă o vârstă şi o criză întocmai ca şi Ileana 
Cosânzeana. Liza EL. | 
Voinicul, care nu e fecior de împărat, e în situația unui tânăr care 
întâmpină greutăți în viață şi sare, prin merite personale, din clasa de jos 
pe treapta împărătească. Încolo, trăsătura lui fundamentală s-ar părea că 
nu se deosebeşte de a lui Făt-Frumos împărătesc. Un viteaz, „om verde 
pui de român”, omoară un balaur mâncător de oameni. Împăratul 
făgăduise jumătate de împărăție şi fata de nevastă cui va face o 
asemenea ispravă, deci viteazul devine ginerele împăratului (Ispirescu, 
Balaurul cel cu şapte capete). Douăsprezece fete de împărat fug noaptea 
într-un palat unde joacă în sunetul unei orchestre vrăjite. Un flăcăiandru 
sărman de părinţi, frumos şi harnic, argat la vaci, se aşază la pândă, află 
unde se duc, fata cea mică se îndrăgosteşte de el, ceea ce face să înceteze 
vraja de a fi de gheaţă şi a juca, argatul la vaci se cunună cu fata de 
împărat (Ispirescu, Cele douăsprezece fete de împărat etc.). Altă fată de 
împărat năzdrăvan dispare noaptea şi rupe nouă perechi de cizme. 
Pătru Pipelea o pândeşte şi o urmăreşte, o vede mâncând şi dănțuind cu 
zmeii; face dovada către împărat şi ia fata de nevastă (G. Cătană, Pătru 
Pipelea). Un cioban ghiceşte semnele de pe trupul unei fete de împărat şi 
se cunună cu fata (Ispirescu, Ciobănaşul cel isteț). Un băiat, născut bubos, 
dar vindecat de un ghigorţ, este pus într-un poloboc împreună cu fata 
împăratului care se îndrăgostise de el şi trăiesc într-un palat din pădure. 
Copilul lor ia o altă fată a împăratului (Ispirescu, Băiatul cel bubos şi 
ghigorțul). Băiatul unui unchiaş şi a unei babe ajunge la împărăția 

moartă, doarme într-o odaie cu fata blestemată, se însoară cu ea şi 
devine împărat. În această calitate, îşi ajută şi părinţii săraci, trăind 
într-un sat (Ispirescu, Voinicul cel cu cartea în mână). Băiatul unui văcar 
prinde o.,„zeiţă” care se scălda într-un lac, o ia de nevastă. Zâna îi scapă 
din mână, voinicul se duce după ea, omoară un balaur, păcăleşte nişte 
zmei şi-şi găseşte nevasta în cetatea din aer (Fundescu, lon Buzdugan). 
Copiii unui om sărac, care a găsit găina ce făcea ouă de diamant, ajung, 
câteşitrei împărați. Cel mic ia de nevastă pe o măiastră din ostrov 
(Ispirescu, Cei trei frați împărați). Greuceanu e viteaz, dar nu-i fiu de 
împărat. Sloboade soarele şi luna omorând zmeii ce le furase de pe cer, 
şi ia de nevastă pe fata Împăratului Roşu şi jumătate din împărăție 
(Ispirescu, Greuceanu). Păr, băiatul bucătăresei, ucide pe zmeoaica ce 
omorâse pe Măr şi ia de nevastă pe zâna din piatră, devenind împărat 
(Ret., Măr şi Păr). Crâncu merge să fure cele trei fete ale lui 
Verde-împărat pentru şapte uriaşi, îi omoară pe aceştia şi scapă fetele. 
Împăratul le dă de nevastă lui Crâncu şi celor doi frați ai săi, mai târziu, 
fiind pe moarte, împărătescul socru lasă pe Crâncu împărat (Ret., 
Crâncu, vânătorul codrului). Zorilă, zis şi Aripă-frumoasă, feciorul unei 
babe, omoară zmeii care au furat soarele şi luna şi capătă împreună cu 
fraţii săi, Serilă şi Miezilă, pe fetele unui împărat. Afară de aceasta, 
aduce şi pe Ileana Cosânzeana pentru un bătrân, dând-o însă lui Pipăruş 
Pătru (Ret., Aripă-frumoasă). Trei feciori ai unei babe, Serilă, Mezilă şi 
Zorilă merg în căutarea zmeilor care au furat trei fete de împărat. Zorilă 
se bate cu ei, feciorii iau fetele de neveste (G. Cătană, Serilă, Mezilă şi 
Zorilă). Parsion, simplu plugar, alergând după o porumbiță care i-a furat 
un spic din holda de aur, prinde o zână, o ia de nevastă, o scapă, o 
regăseşte în cetatea nevăzută şi neauzită ca împărăteasă a păsărilor (Ret., 
Voinicul Parsion). Furga-Murga, copilul unei babe, căpătând de la 
Împăratul şerpilor mărgeaua fermecată, îndeplineşte dorințele unui 
împărat, capătă fata acestuia de nevastă, o omoară fiind necredincioasă 
şi se însoară a doua oară devenind împărat (G. Cătană, Povestea lui 
Furga-Murga). Pahon, fiul unui moşneag sărac, intrând în posesia 
aceleiaşi mărgele, devine ginere de împărat, însă, înşelat, nu se mai 
însoară (Ret., Povestea lui Pahon). Vişin, fiul unui moş şi al unei babe, 
plecând în lume să se hrănească singur, găseşte trei zeițe, dintre care ia 
de nevastă pe una, pe celelalte două dându-le fraților de cruce, omoară 
trei zmei care le fură (Fundescu, Cei trei frați de cruce). Pătru-Păr-Frumos, 
băiatul dintr-o aşchie al unei bătrâne, merge pe muntele de glajă după 

_Tleana Constănțeana şi o ia de nevastă (Frâncu şi Candrea, Ileana 
Constănțeana). Un copil sărac, lucrând cu ziuă la plug la un popă, visează 
că va fi împărat. Împăratul Verde îl bagă în temniță, curios să ştie visul 
ce a visat. Împăratul Roşu cere pe cineva care să-i împlinească nişte 
isprăvi grele. Băiatul le face, dar batjocorit cu prea multe încercări taie 
pe împărat şi pe fata lui ce-i fusese făgăduită, şi se întoarce la Împăratul 
Verde, care-i dă fata de nevastă şi-l lasă împărat în locu-i (G. Cătană, 
Împăratul Roşu şi Împăratul Verde). Pipăruş Pătru, băiatul unei muieri 
văduve cu moşioară bună şi plug, omoară zmeul care i-a ucis frații şi i-a 
furat sora. Pe urmă, după multe isprăvi o ia de nevastă pe Ileana 
Cosânzeana, fata lui Ciută-nevăzută care, țesând la război, face cătane 
(Ret., Pipăruş Pătru şi Florea Înflorit). Un copil orfan, slugă la un boier 
spân, pleacă în lume, capătă de la Sf. Petru un corn ce varsă bogății, se 
însoară, amenințat de un lup infernal fuge călare şi ajunge la Crăiasa 
iadului; se întoarce acasă, după ce o omoară pe aceasta (Ret., Lupul cu 
cap de fier). Feciorul leneş al unei babe se duce, după porunca 
împăratului, să aducă norocul lui la judecată. Pe drum face munci, luptă 
cu şapte zmei. În câmpul noroacelor, dă de norocul împăratului. Acesta 
dă răvaş că are un fiu, care e nororcul feciorului. Împăratul, înțelegând 
că feciorul leneş s-a îndreptat, îl lasă urmaş în scaunul împărătesc. Este 
întrebarea dacă nu cumva feciorul babei nu-i făcut cu împăratul (I. 
Pamfile, Culcă-te că norocu-ți merge). Un fiu de femeie săracă se face 
cătană, ajunge ghinărar, se îndrăgosteşte de fata împăratului, care se 
îmbolnăveşte şi moare, o înviază şi devine soțul ei (G. Cătană, 
Strigoanea). Un băiat de oameni muncitori intră argat la nişte zâne, se 
scaldă în baia de aur căpătând păr de aur, e ales, deşi argat, drept soţ, de 
fata unui împărat, face. fapte mari într-o bătălie şi capătă scaunul 
împărătesc (Ispirescu, Făt-Frumos cel rătăcit). Fiul unei văduve e 
învinovăţit pe nedrept că ar fi ibovnicul fetei de împărat, căzută grea 
prin concepție imaculată, şi e pus într-un poloboc împreună cu fata. 
Nimeresc într-o casă fermecată unde toate lucrurile vorbesc. La sfârşit, 
împăratul se îmblânzeşte şi feciorul de văduvă ia pe fata cu copil fără 
tată (Fata de împărat şi fiul văduvei). Un băiat al unei văduve gonit 
împreună cu soră-sa de către maşteră, omoară balaurul din puț şi ia pe 
fata împăratului de nevastă (Ispirescu, Copiii văduvului). Pătru pleacă 
după Rozuna, doamna florilor, şi fuge cu ea, scăpând-o de un 
năzdrăvan (G. Cătană, Rozuna, doamna florilor). Păcurarul Petru ajută pe 
Vizor, craiul şerpilor, să mănânce un cerb şi capătă lădița de după uşă în 

care se afla fata zmeului (Ret., Vizor, craiul şerpilor). Un prune omoară 
balaurii dintr-un sat, face muncile cerute de mamă-sa, izbăvește o fată 
de împărat de un balaur şi o ia de nevastă (Frâncu şi Candrea, Pruncul şi 
călugărul). Pitică scapă o fată de împărat de hoți, bea dintr-o apă cu care 
creşte, ia fata şi ajunge împărat (G. Cătană, Pitică). Un copil orfan, ocrotit 
de un cotoi, pețeşte fata unui boier, sperie nişte zmei şi pune stăpânire 
pe palatele lor (Ispirescu, Cotoşman năzdrăvan). Agheran Viteazul, fiu de 
văduvă săracă, merge pe tărâmul celălalt, omoară patru zmei şi ia de 
nevastă pe Sclipicioasa, fata lui Agemant (Frâncu şi Candrea, Agheran 
Viteazul). Petru Cenuşă, feciorul al treilea al unui om sărac, ia parte la 
concursul pentru măritarea fetei împăratului, unde trebuia să doboare 
coroana din mâna ei şi, ajutat, de trei cai ai zânelor, învinge (G. Cătană, 
Petru Cenuşă). Bujor, feciorul mai mic al unui om, se face căpitan, fură 
averea împăratului şi face totul cu atâta isteţie, încât împăratul îi dă fata 
de nevastă şi jumătate din împărăție (El. Sevastos, Voinicu nu piere, din 


„Pelin el face miere). 


Lăsăm deoparte alte exemple mai confuze. Feciorul de oameni 
simpli pleacă de obicei de acasă din pricina sărăciei, a persecuției, a unei 
nedreptăți, sau, în fine, spre a-şi încerca norocul. Nu rareori, fetele de 
împărat cu care are de-a face sunt rele, necredincioase şi basmul capătă 
încheiere misogină. Însoţirea cu fata unui împărat şi căpătarea unui 
scaun împărătesc sunt strâns legate de schimbarea de ordin economic. 
Ideea „norocului” intervine adesea în astfel de basme, în care saltul 
social are o explicație fatală şi miraculoasă. În fond, adevăratul 
Făt-Frumos este feciorul de împărat desprins de orice gânduri materiale, 


posedat numai de instinctul de a-şi găsi o mireasă şi gata să facă mari 


fapte dezinteresate şi umanitare, să readucă pe cer soarele şi luna, să 
izbăvească oamenii de teroarea uni balaur hydric, dându-le apa potabilă 
necesară, să aducă foc, să extermine pe zmei. 

Voinicul care nu e fecior de împărat se confundă mai mult sau mai 
puţin cu omul nevoiaş, apăsat de greutățile vieții şi care şi el câteodată 
face isprăvi, afară din comun. loaneş măsarul, om harnic, sărac, beţiv, şi 
căsătorit, e trimis de împărat la o cetate cu cătane împietrite de trei sute 
de ani. Leagă vâlva care era pricina acelei vrăji. Împăratul îi dă fata şi 
jumătate din împărăție (Ret., loaneş măsarul). Toderaş, făcând rost de o 
pungă ce face bani, merge la fata de împărat care se mărită cu cine o 
câştigă la cărți. Fata îi fură punga şi alte obiecte năzdrăvane. Supărat, 
Toderaş îi dă să mănânce nişte mere din care fata devine cornorată, apoi 


170 N. | „-.G. CĂLINESCU 


o spânzură de coarne, o bate şi fuge (Ret., Doftorul Toderaş). Peste un om 
sărac care a omenit pe Dumnezeu şi pe Sfântul Petru, dau tot soiul de 
nenorociri, pierde doi copii şi nevasta, ajunge porcar, apoi e ales împărat 
şi recapătă copiii: şi nevasta (Ret., Omul de omenie nu piere). Toader 
flămândul, om cu nevastă şi copii, capătă de mâncare două zile de la un 
nemeş în schimbul ochilor. La stâlpul Vâjelor află cum să-şi recapete 
vederea şi cum să vindece pe Împăratul Galben cu apa în care a scăldat 
broasca scoasă de sub piatra de la poarta împărătească. Primeşte bogății 
mari (Frâncu şi Candrea, Povestea lui Toader flămândul). 

Un fenomen caracteristic în basm este notorietatea voinicului pe un 
tărâm şi pe celălalt. Când zmeul din palatul de argint vede că sforăie 
calul, strigă: „Hi! cal de zmeu, de paraleu! mergi înainte, că n-am frică 
de nimeni, decât de Făt-Frumos. Dar el este pe tărâmul celălalt şi nu 
cred să-i fi adus corbul osciorul şi vântul perişorul!” (Fundescu, Spaima 
zmeilor). „Omul ce nu se satură de apă”, văzând că Făt-Frumos se miră 
de el că bea apă de la scocuri de mori, zice: „Nu te mira de mine, ci te 
miră mai bine de Făt-Frumos care a omorât trei zmei şi trei zmeoaice şi 
pe muma zmeilor” (ibid.). Fata cea mică a zmeului zice: „Măiculiţă şi 
surioară, pasărea asta gingaşă nu mi se pare ogurlie pentru casa noastră. 
Ochii ei nu seamănă a de pasăre, ci mai mult seamănă a fi ochii lui 
Greuceanul cel de aur. Până acum ne-a fost şi nouă! D-aici înainte numai 
Dumnezeu să-şi facă milă de noi şi d-ai noştri.” „Pasămite aveau zmeii 
cunoştinţă de vitejia lui Greuceanu” (Ispirescu, Greuceanu). Un lup 
groaznic se roagă de voinic: „...stăi, Făt-Frumos, nu mă săgeta, că mult 
bine ţi-oi prinde vreodată” (Ispirescu, Lupul cel năzdrăvan şi Făt-Frumos). 
Mama vântului de primăvară întâmpină pe Dafin cu: „Drag Făt-Frumos, 
ştiu că ai plecat să cauţi pe doamna Chiralina s-o iei de soție...” (N. 
Filimon, Omul de piatră). Ţugulea întâlneşte un om care strigă că moare 
de foame explicându-i că el nu e voinic, „voinic este Țugulea, feciorul 
moşului şi-al babei care a omorât pe zmeoaică, pe fetele şi pe ginerii ei”, 
„Eu sunt acela, îi zise Țugulea” (Ispirescu, Țugulea). Zmeii din curțile de 
lângă tăul cu lapte dulce spun lui Urmă-galbină că de nimeni nu se tem 
afară numai de Urmă-galbină (Ret., Urmă-galbină şi Pipăruş Pătru). Un 
om cu un băț mare şi cu o cârjă mică ce bat când li se porunceşte zice că 
vrea să se întâlnească cu cel cu mărgeaua, care e Trifon, şi să facă schimb 

(Ret., Trifon hăbăucul). Şi aşa mai departe. 

Ideea că fiul cel mai mic e şi mai voinic şi că valoarea nu stă în 
aparenţa strălucită alunecă în unele basme spre crearea unui tip de erou 
între Făt-Frumos şi Păcală, adică de prost aparent sau, în fine, de om 
neexperimentat care se deşteaptă la minte treptat şi peste aşteptări. Un 
flăcăiandru sărman de părinți argăţeşte pe la unii şi pe la alţii ca să-şi 
câştige hrana vieţii. Ceilalţi argaţi îl iau peste picior, el se face că nu 
înțelege şi se arată prostănac. Pentru aceasta e poreclit căscăundul 
satului. Însă argatul la vaci e destul de isteţ ca să afle unde se mistuie 
noaptea cele douăsprezece fete ale împăratului. Fata cea mică se 
îndrăgosteşte de el şi căscăundul devine ginere împărătesc (Ispirescu, 
Cele douăsprezece fete de împărat). Petru Cenuşotcă, fecior de împărat, stă 
până la unsprezece ani tot în gura cuptorului, cernând cenuşă şi 
jucându-se cu cărbunii. Pleacă în lume, se însoară cu femeia neagră care 
dispare, călcându-se un legământ, şi după mari isteții, înşelând nişte 
draci, o regăseşte (Frâncu şi Candrea, Petru Cenuşotcă). Trifon hăbăucul, 
un nerod, merge la pădure să aducă lemne, un vultur îi cere boii de 
mâncare, el îi dă, pe urmă capătă mărgeaua de sub limbă de la 
Împăratul şerpilor şi alte scule năzdrăvane cu care sperie chiar pe 
împărat (Ret., Trifon hăbăucul). Petrea prostul e înşelat la împărțirea 
moştenirii de fraţii săi. El se duce la un târg cu taurul să-l vândă, cere un 
leu pe el, gonind cumpărătorul care crede că e o batjocură. Vinde taurul 
unui copac la rădăcina căruia găseşte o comoară, cu un cimpoi de țânțar, 
de la Sf. Petru, ce face să joace lupii, caprele şi un popă, la care intrase 
argat, şi care, de nevoie, îi dă fata de nevastă (Slavici, Petrea prostul). 
Aceste motive au o circulaţie universală (Şăineanu, op. cit., p. 937-940). 
Păcală propriu-zis induce în eroare pe creduli. Viţelușa lui Păcală intră 
pe locurile oamenilor, aceştia o taie şi aruncă pielea peste gardul 
stăpânului ei. Păcală, zicând că pielea junincii lui e proroacă, dezvăluie 
soţului mâncările pregătite de o muiere pentru vornicul satului şi-i 
vinde pielea pentru şapte pungi de bani. Ia tot atâtea pungi de bani de la 
femeie ca să ridice pretinsul dar al pielii. Oamenii din sat îşi taie 
junincile, crezând că vor căpăta preţ pe ele etc. (Slavici, Păcală în satul 
lui). Nenea Ion, om sărac, e şi el din această familie, întrucât păcăleşte pe 
un boier cu o căciulă care plăteşte, cu un fluier care înviază morții şi cu 
un iepure ce face pe curierul şi care, fireşte, n-au nici una din aceste 

însuşiri (I. Pamfile, Povestea celor trei năzdrăvani). Însă Păcală, ori eroul 
degenerat astfel, nu e un protagonist specific pentru basmul autentic în 
care viteazul este esențial în căutarea sublimului. 


ÎMPĂRATUL 


Câteodată împărații sunt indicaţi prin cinci culori „Pe acele timpuri 
erau mulți împărați: unul roşu, altul verde, altul negru, aşa le erau 
poriglele din bătrâni” (Ret., Din fată-fecior). Este şi împăratul galben 
„(Frâncu şi Candrea, Povestea lui Toader flămândul). De asemenea, un 
împărat alb (El. Sevastos, Fă-mă, Doamne, cu noroc şi m-aruncă chiar şi-n 
foc). În basmele aromâne, dăm de Amiră-Albu, Amiră-Arăp sau Lai, 
Amiră-Ar6ş, Amiră-Vearde (Per. Papahagi, Basme aromâne, Buc., 1905). 
Originea acestor .denominațiuni fotice este probabil asiatică. 
Adi-Buddha originar se realizează în plan ceresc în cinci Buddha 
supremi care nu sunt decât cinci aspecte ale luminii, degenerări ale 
splendorii esenţiale. Folosirea cromatismului în cosmologie reprezintă 
un mod esoteric de a scrie istoria materiei, atrăgând atenția că culoarea 
corespunde la felurite stadii de condensare a ei. Pagodele asiatice în 
formă de butelie, numite stupa, sunt colorate în trepte. Afară de aceasta, 
degradarea cromatică se pune în legătură cu cele cinci elemente. 
Chinezii aduceau sacrificii Suveranului Verde, Suveranului Galben, 
Suveranului Roşu, Suveranului-Alb şi Suveranului Negru." Nu se poate 
stabili în basme nici o distincţie stabilă caracterologică între împărații pe 
culori, şi ideea că Împăratul Roşu este împăratul rău la suflet nu se 
verifică. De altfel, se face o confuzie cu omul cu păr roşu unde e vorba 
de particularitate fiziologică, la fel ca şi în cazul spânului, harapului. O 
astfel de confuzie găsim într-un basm de G. Cătană: „Şi erau curțile 
acelea toate roşii ca sângele şi împăratul era roşu cu părul şi barba... de 
aceea îl şi botezase lumea Împăratul Roşu!”. Factorul cromatic există 
asociat însă cu cel fiziologic (Împăratul Roşu şi Împăratul Verde). Mai 


47 G. Călinescu, Am fost în China nouă, Buc., 1955, p. 77; acelaşi, în Vremea, Teoria 

degrabă cei cinci împărați, alb, galben, roşu, verde, negru sunt 
hieroglifele universului, împărţit pe stihii. Însă tradiţia hermetică s-a 
pierdut şi culorile au rămas simple nume distinctive. Rar se vorbeşte de 
un împăraț albastru, iar în basmul unguresc de regele albastru, ceea ce 
nu schimbă cu nimic teoria precipitației fotice.43 Mai des se zice pur şi 
simplu „un împărat”, semn că el înfăţişează un caracter moral unic. 
Împărăţiile sunt mai mari ori mai mici. Împăratul Verde „mare şi 
puternic” are o țară „lungă şi lată, încât îi trebuia câțiva ani ca să o poată 
ocoli” (Ret., Urmă-galbină şi Pipăruş Pătru). Cutare împărat este un 
scandalos imperialist. „Acel împărat mare şi puternic bătuse pe toți 
împărații de prin prejurul lui şi-i supusese, încât îşi întinsese hotarele 
împărăției sale pe unde a înțărcat dracul copiii, şi toţi împărații ăi bătuţi 
erau îndatorați a-i da câte un fiu d-ai săi ca să-i slujească câte zece ani.” 
Prin urmare, împăratul, întinzându-şi hotarele, nu desființează 
împărățiile cucerite, ci le lasă, ca să zicem aşa, o oarecare autonomie, 
respectând forma lor de guvernământ. Pe împărați îi face într-un cuvânt 
vasli sau îi introduce în sfera lui de influență, luându-le, turceşte, 
ostateci (Ispirescu, Ileana Cosânzeana). Un împărat e aşa de bogat încât 
„avea el singur pentru a lui împărăție: soare, lună şi stele (V. Bologa, |. 
Ion, Voinic de plumb). Există şi un caz de împărat universal: „A fost odată 
un împărat tare şi mare. După ce bătu pe toți împărații pământului şi le 
luă împărăţiile, se însură şi făcu trei fete” (Fundescu, Spaima zmeilor). 
Adesea, împăratul e năzdrăvan. Întâi de toate el are un cal din 
tinereţe, care bubos, răpciugos, zăcând pe coaste, îşi vine în fire dacă, 
exempli gratia, e spălat zilnic cu apă neîncepută şi i se dă să mănânce orz 
fiert în lapte dulce ca să-l poată roade şi câte o baniţă de jăratic. La zece 
zile, un astfel de cal se scutură şi se face „frumos, gras ca un pepene şi 
sprinten ca o căprioară” (Ispirescu, Ileana Simziana). Afară de asta, 
împăratul se metamorfozează, obişnuit spre a pune la încercare feciorul 
sau fata îmbrăcată ca flăcău. Am văzut cum împăratul din Ileana 
Simziana îşi aşteaptă fata la podul de aramă, în chip de lup „cu nişte 
ochi turbați şi zgâiţi de băga fiori în oase”. La podul de argint se face 
leu, cu coama ridicată în sus şi zbârlită, cu „colți ca cei de fildeş şi gheare 
ca secerile” şi răcneşte de se cutremură codrii. La podul de aur se face 
un balaur mare cu douăsprezece capete şi iese „plesnind din coadă şi 

încolăcindu-se”; din gurile lui iese văpaie de foc şi limbile îi joacă ca 
nişte săgeți arzătoare. Când fata îl amenință cu paloşul, împăratul se dă 
„peste cap de trei ori şi redevine om. Alt împărat, cu trei 'fete, şi el 
„năzdrăvan”, iese în calea fetei celei mari la podul de aramă ca „bală 
spurcată” cu o falcă-n cer şi cu una-n pământ şi tot pară roşie lăsând din 
gură. De frică, fata se întoarce acasă, iar „cânele de zmeu” se repede şi 
rupe coada calului. Fetei mijlocii îi face la fel la podul de argint. Pe fata 
cea mică o întâmpină la podul de aur. Fata îi strigă de trei ori: „Feri câne 
de zmeu din drumul meu, că de nu te împuşc”. A patra oară sloboade 
puşca de o latură. Împăratul se dă de trei ori peste cap şi se face om. O 
"sărută şi-i zice: „No, draga taichii, poți merge-n lumea-ntreagă, poți 
umbla cât am umblat şi eu şi poți suferi cât am suferit, că acum eşti gata 
de mers” (Ret., Din fată-fecior). Împăratul Roşu, căruia fata-fecior i-a 
adus pe fiul său, care fusese douăzeci de ani balaur, are năravuri de 
balaur şi de pajură. Vesel de a-şi revedea progenitura, se repede la fată 
s-o mănânce. El refuză să dea lucrurile cerute (lădița cu cal înăuntru şi 
puşca de patru mile) şi abia când fata, luând pruncul de vârful capului îl 
amenință că pleacă cu el, se învoieşte a da cele cuvenite (îbid.). Un 
împărat, supărat pe fata lui care nu vrea să-l ia de bărbat, o urmăreşte ca 
şi un zmeu prin văzduh, iar fata aruncă după obicei, drept obstacole, un 
caer, un pieptene şi o gresie (loan Broju, Frumoasa). 
"Preocuparea de căpetenie a împăratului este de a avea copii de sex 
masculin în vederea succesiunii. A fi bătrân şi fără urmaşi e o calamitate. 
Un împărat bătrân şi neputincios „încât nici că mai vedea şi cu unghiile 
îşi deschidea genele ochilor şi atunci mai vedea puţintel, dar şi atunci 
numai ca printr-o sită” a rămas numai cu trei fete şi, singur-singurel 
într-o chilie, „tot jelea şi plângea” că nu lasă după el bărbat şi toate 
rămân pe mâna străinilor (Ret, Din fată-fecior). Cum în basm 
împărăteasa se întâmplă să fie de multe ori stearpă, un împărat care se 
însoară trece peste orice consideraţii de ordin social şi economic când i 
se făgăduiesc copii. O fată este auzită spunând că „dacă m-ar lua pe 
mine bucătarul împăratului de nevastă, eu i-aş ține casa numai cu 0 
pâine”. Cea mijlocie promite că dacă o ia vizirul, ține casa c-un caier de 
lână. Cea mică făgăduieşte că dacă o ia împăratul i-ar face „doi coconi cu 
stele pe inimă, luna în spate şi o fată asemenea, cu deosebire c-ar avea 
soarele în frunte” (Fundescu, Sora crivățului). Trei alte fete stând „la 
soare lângă perete” vor numai pe feciorul de împărat. Cea mare i-ar ține 
casa cu o pâine, cea de a doua cu un fus, cea mică i-ar face cei doi 


Estetica basmului 175 


coconaşi frumoşi cu totul şi cu totul de aur (Fundescu, Înşir-te mărgărite). 
Un împărat tânăr, mergând „la muştră cu cătanale” pe câmp, îmbrăcat 
ca un general, aude pe trei fete surori, care culegeau cânepă, zicând cea 
mare că de ar lua-o dregătorul ar sătura curtea împărătesii cu o pită, cea 
mijlocie că de ar lua-o scriitorul ar îmbrăca toată curtea împărătească cu 
un fus, a treia că de-ar lua-o împăratul, i-ar face doi feţi logofeţi de aur, 
fată şi fecior (Ret., Cei doi copii cu părul de aur). Împărații nu pregetă în 
fața unor astfel de promisiuni. Dar ei sunt teribili când sunt dezamăgiţi 
în asemenea aşteptări. Împăratul căruia i s-a spus că împărăteasa a 
născut, în loc de coconi de aur, doi căţei, porunceşte să fie vârâtă în 
bălegarul cailor, lăsându-i-se numai țâțele afară ca să sugă căţeii. Apoi ia 
roaba de nevastă la voile căreia se supune orbeşte. Pe urmă, când la o 
şezătoare de înşirat mărgăritare la care toți copiii din oraş sunt chemați 
să spună câte un basm află viclenia roabei, pune de o leagă de coadele a 
doi cai, unul de la munte şi altul de la baltă, împreună cu un sac de nuci 
(Fundescu, Înşir-te mărgărite). Altul, nesuportând ca nevasta să-i nască în 
loc de doi băieţi şi o fată, trei căţei, dă poruncă să fie aruncată „într-o 
hasna unde se aruncau lăturile şi bucatele cele rămase (Fundescu, Sora 
crivățului). Şi în basmul lui Pop-Reteganul împărăteasa e pusă în groapa 
cu resturi de mâncare. Împărații sunt aşa de tulburați în cazurile de 
sterilitate, încât unul care ar fi vrut să aibă „măcar o stârpitură de copil” 
ameninţă cu repudierea, zicând că „dacă într-un an de zile de aci înainte 
nu-i va face un copil, să ştie că pâine şi sare pe un taler cu dânsul nu va 
mai mânca” (Ispirescu, George cel viteaz). 

La botez, mai ales dacă copilul a fost făcut la bătrânețe, împăratul 
adună la petrecere Răsărit şi Apus, Miazăzi şi Miazănoapte (Ispirescu, 
Aleodor-împărat). 

Grija împăratului care are copii, băieți şi fete, este de a-i căpătui. 
Când băieţii nu-şi aleg ei înşişi încă din pântece miresele, împărătescul 
tată îi îndeamnă să se însoare. Un împărat, urcându-se cu cei trei feciori 
ai săi în pavilionul unui turn ce avea în grădină, le porunceşte să trapă 
cu arcul şi „unde cădea săgeata fiecăruia, acolo îi va fi norocul”. Cel 
mare înfige săgeata în casa unui împărat vecin, al doilea în casa unui 
boier mare d-al împăratului, cel mic într-un copac înalt dintr-o pădure 
mare, unde e o bufniță care e Zâna zânelor (Ispirescu, Zâna zânelor). Alt 
împărat cu trei feciori îi trimite să-şi caute ursitele. Fiii cei mari se 
îmbracă cu hainele ce le au mai bune, iau oaste şi bănet, unul merge la 
răsărit, altul la apus, peţesc câte o fată de împărat şi vin acasă. Al treilea, 

mai mic, n-are gust de însurătoare, dar s-alege şi el, în sfârşit, cu o zână, 
ascunsă sub înfăţişarea unei broaşte-țestoase. După cununie, se face 
horă şi joacă toţi ca la nunta unui împărat. Seara se pune „o masă d-alea 
împărăteştile”. Împrejurul celei împărăteşti, mulțime de alte mese 
pentru boierime, negustorime şi pentru prostime (Ispirescu, 
Broasca-ţestoasă cea fermecată). La nunta împărătească, se face chef la 
cataramă şi vin crai „din patru părți de lume, de pe la Braşov şi Brăila, 
de pe la Tighina şi Țăligrad” (TI. Pamfile, Fata unchiaşului cea fără noroc). 
Mai e obiceiul ca fiece locuitor din oraşul împărătesc să ducă fetei câte 
un plocon. Cu acest prilej, sunt poftiți boierii din cuprinsul țării şi toți 
împărații vecini (Fundescu, Balaurul cu douăsprezece capete). 

Tot cu scopul de a se însura, feciorului de împărat i se îngăduie a 
merge duminica la „birtu roşu” să joace cu fetele din sat şi, când îi place 
una, îi ia papucul din picior ca s-o poată regăsi. Apoi colindă din casă în 
casă cu papucul, nu se sfieşte a se sui în pod unde e ascunsă fata cea 
frumoasă şi a se cununa cu ea, văzând că papucul i se potriveşte (G. 
Cătană, Vaca neagră). De bună seamă, aceste uzuri sunt variabile, după 
timpul şi locul culegerii, ele n-au o valoare absolută, observare aplicabilă 
la toate aspectele basmului în care există un universal, manifestat în 
concret. Feciorul de împărat merge la horă, în altă împrejurare, cu 
întreaga curte. „Acum, se face că odată se vesteşte feciorul împăratului: 
iaca, are să vie la horă şi el cu tată-său şi cu maică-sa, cu toată curtea, cu 
mai-marii oştilor şi-ai târgurilor, să vadă de aproape chipul cum trăiesc 
supuşii...”. În vreme ce feciorul se prinde în joc, împăratul strânge 
unchiaşii la cislă şi-i cinsteşte (I. Pamfile, Fata unchiaşului etc.) - 

Când e vorba de a-şi mărita fetele, împăratul face tot ce-i stă în 
putință ținând seama şi de capriciile fetei şi de faptul că ginerii pot să-i 
urmeze în scaun, de unde bunăvoință şi dificultate în acelaşi timp față 
de fecior. Împăratul Verde, întâlnind la vânătoare pe Urmă-galbină care 
de fapt îi e nepot de fiică, fără ca el să ştie, şi cum acel în vârstă de patru 
zile vrea să se însoare, zice că el are fete de măritat, îl descoase, îl 
cheamă la prânz, îi dă în fine pe Mandalina, soție şi mătuşă, căci era sora 
mamei feciorului (Ret., Lirmă-galbină şi Pipăruş Pătru). Împăratul care 
n-are băiat, ca să asigure succesiunea tronului, hotărăşte să-şi mărite fata 
şi instituie un concurs la care „să se strângă toți junii de laturi de oraşul 
în care şedea”, în-următorul chip: “...fata să şadă într-un loc anumit şi să 
țină coroana în mână, şi toți junii să treacă în fuga calului pe lângă ea şi 
acel june care va putea cu sabia dobori coroana din mâna fetei de trei ori 

una după alta, acela să fie ginerele împăratului”. Principiul e cu totul 
democratic. „Şi pe vremea aceea era aşa rânduiala, că nu se luau numai 
după ranguri, ca acum, ci putea şi un paore să fie ginere de împărat dacă 
îi plăcea fetei de el şi de vitejia lui. Că pe atunci se da mult pe istețimea 
şi vitejia omului, dar nu pe bogății, ranguri şi domnii ca acum. De aceea 
cheamă împăratul nu numai pe fiii de prinț şi de împărați, ci şi pe fiii de 
paori ca să vină la sărbare spre a-şi alege fata lui pe cel mai vrednic” (G. 
Cătană, Petru Cenuşă). Toţi feciorii n-au noroc, sabia li se frânge, numai 
Petru  Cenuşă biruie. Împăratul îi dă de fiecare dată „scrisoare de 
biruință” şi la toți oaspeții, goşti, le dă de mâncare şi băutură şi la sfârşit 
îi pofteşte la nuntă (ibid.). Cununiile se fac „după legea domnilor şi a- 
împăraților” (Fundescu, Înşir-te mărgărite). Nu toți împărații au vederi 
aşa de democratice. Unul are trei fete, de care în cele din urmă îşi aduce 
aminte. Cea mare şi cea mijlocie îşi aleg câte un fecior de împărat, după 
ce se „dete sfoară-n țară” că împăratul mărită fetele şi veniră pețitori „de 
la cutare şi cutare fecior de împărat”. După nuntă, împăratul le petrecu 
cu alai până la hotare. Cea mică e tristă, nu vrea să se mărite fiindcă a 
pus ochii pe un argat de grădinar cu părul de aur, crezut cheleş. 
Împăratul întreabă pe boier ce să facă. Unul zice să se facă un foişor cu 
poartă pe dedesubt pe unde să treacă toți fiii de împărat şi de boieri şi 
fata, lovind cu un măr de aur, să-şi aleagă pe care-l vrea. Trec toți 
feciorii, fata nu loveşte pe nici unul. Un bătrân, „trecut şi prin ciur şi 
prin dârmon”, sfătuieşte sa fie îngăduți şi oamenii curții. Trece 
grădinarul, bucătarul cel mare, vătaful, slugile, vizitii, toți rândaşii. Mai 
rămâne argatul de grădinar. Împăratul, corect, zice: „Să treacă şi acesta”. 
Fata îl loveşte tocmaâi pe el cu mărul. Atunci împăratul „outre” strigă: 
„Asta nu se poate este o greşală! fata mea nu e de crezut să fi ales tocmai 
pe cheleşul ăsta!” Proba se repetă a doua zi şi a treia oară cu acelaşi 
rezultat. Împăratul, plecându-se la sfatul împărătesc, dă fata cheleşului, 
face nunta „cam pe ascuns” şi-i oropseşte pe însurăței, dându-le un 
bordei, iar ginerelui, slujba de sacagiu (Ispirescu, Făt-Frumos cu părul de 
aur). Într-o variantă, sfătuindu-se cu boierul, împăratul hotărăşte „să 
stea fata într-un pridvor cu un măr în mână, să treacă toți fiii de împărat 
şi de boieri de dinaintea ei şi pe care îl va plăcea să-l lovească cu mărul”. 
Restul decurge Ia fel (Ispirescu, Făt-Frumos cel rătăcit). : 
Un motiv frecvent în basm este dificultatea cu care un fecior capătă 
în căsătorie o fată de împărat. Condiţiile sunt în mod curent imposibil 
de îndeplinit. În cutare basm, greutățile le face împăratul însuşi, ca Şi 

când ar voi ca să atragă atenţia asupra inestimabilității fetei lui şi a slabei 
opinii pe care o are despre eventualul ginere. El cere lui Pahon, 
reprezentat prin tatăl său, un moşneag, executarea unui pod de aramă 
de la casa lui până la curţile împărăteşti. E de la sine înțeles că împăratul 
nu crede în posibilitatea unei asemenea accelerate opere de inginerie şi 
că vorbeşte astfel spre a scăpa de moşneag. Principial, un împărat de 
basm e un suveran popular, cu uşile deschise oricui şi a închide pur şi 
simplu poarta peţitorilor nu e în spiritul instituției fabuloase. 
Totdeodată, cuvântul unui împărat este sacru, ceea ce. şi explică 
enormitatea pretențiilor. O dificultate rezonabilă ar fi învinsă şi 
împăratul nevoit să se țină de cuvânt. Ei bine, Pahon face podul de 
aramă. Atunci împăratul are recurs la regula comună în basm ca probele 
să fie în număr de trei. Împăratul cere un lac de argint pe care să 
plutească corăbii de argint şi să înoate păsări de argint şi peşti de argint, 
apoi un deal cu viță-de-vie cu struguri copți şi cu păsări cântătoare în 
vârful parilor pe locul unde se vedea un şes. Pahon face şi lacul de 
argint, şi dealul cu viță-de-vie. Împăratul se dă învins: „Ei, moşule, zice 
el, de azi încolo suntem cuscri; lucrurile ce le făcu Pahon nu mi le putu 
face nici, unul din pețitorii fetei mele; hai acum să ne ospătăm oleacă 
amândoi, apoi mergi acasă şi vă pregătiţi de nuntă”. Este cert că aci 
basmul suferă de o lacună. EI atribuie împăratului politica de eliminare 
a pețitorilor, când de fapt ea trebuia să vină din sila fetei de a se mărita. 
Într-adevăr, aceasta prețuieşte frumosul de culoare, având drept ibovnic 
„un drăguţ de arap” (Ret., Povestea lui Pahon). În cazul de mai sus, 
putem admite că împăratul se poartă astfel de hatârul fetei. Ceva 
asemănător i se întâmplă lui Furga-Murga. Acesta capătă ca şi Pahon 
mărgeaua fermecată de la împăratul şerpilor cu care faci ce voieşti. 
Având-o, băiatul năzuieşte la fata împăratului şi trimite pe mamă-sa în 
peţit. Mama nu gustă acest soi disproporționat de încuscrire. Împăratul 
pare la început mai moderat. Îi cere să facă până la ziuă, peste drum, 
„căşi” ca ale lui. Când aude că s-au făcut, trage de ciudă o palmă 
slujnicii care cade jos moartă. Îi pare rău şi pretiride lui Furga-Murga să 
învie slujnica. Totdeodată vrea ca până dimineața să-i facă două poduri, 
unul de aur şi altul de argint „de la mine până la tine”. Împăratul, 
precum se vede, e pripit, bun la suflet şi absurd. Băiatul face minunile. 
Împăratul e totuşi insaţiabil. Slujnica a visat grădini minunate şi O 
biserică cu turnuri în care, la bătaia vântului, se auzeau clopoței de 
argint. Vrea aievea cele văzute de femeia înviată ce par a fi imagini din 

paradis. Furga-Murga îndeplineşte şi această dorință şi împăratul, 
neavând încotro, îi dă fata (G. Cătană, Povestea lui Furga-Murga). 
Verdeş-împărat are o fată vicleană care nu se mărită decât dacă pețitorul 
izbuteşte'să rămână negăsit trei zile, ascunzându-se. Dacă e găsit, i se va 
tăia capul, dacă nu, „atunci cu cinste împărătească o vei lua de la mine”. 
Nouăzeci şi nouă aveau cap, Aleodor-lmpărat e al o sutălea candidat. 
Împăratul şi Aleodor (care de altfel vine în numele lui Jumătate-de-om) 
„Scriseră carte şi o întăriră”. Fata are un ochean năzdrăvan şi găseşte de 
două ori pe Aleodor. A treia oară, făcându-se o lindină, nu-l mai găseşte. 
„Tu m-ai biruit, a ta să fiu” (Ispirescu, Aleodor-împărat). Spânul trimite 
pe Harap Alb din basmul lui Ion Creangă să aducă pe fata Împăratului 
Roş care era „farmazoană”. Tatălui fetei „i-a fost de-a mirare văzând că 
nişte golani au asemenea îndrăzneală, de vin cu neruşinare să-i ceară 
fata, fie din partea oricui a fi”. Îi vâră pe Harap-Alb, pe Gerilă, Ochilă, 
Flămânzilă, Păsărilă în casa de aramă înroşită, le dă să mănânce şi să bea 
peste puterile oamenilor obişnuiţi. Aci lucrurile stau invers. Fata este 
aceea care se ascunde, metamorfozându-se. Ajutat de monştri, 
Harap-Alb o găseşte, iar împăratul „ovilit şi sarbăd la față de supărare şi 
ruşine” i-o dă. Omul din flori cu barba de mătase care e împărat, având 
ciodari, idelcii, vizir, nu-şi dă fata decât celui care îndeplineşte anume 
munci. Îi pretinde lui Făt-Frumos să-i aducă apă vie de unde se bat 
munții în capete, să mănânce pâinea de la nouă cuptoare, să bea apa de 
la nouă scocuri, să aducă garoafa care miroase cale de nouă ani, ce se 
afla în palatul de sticlă al unui zmeu (Fundescu, Spaima zmeilor). 

În anumite împrejurări, împăratul pare îndreptăţit să facă greutăți. 
Un şarpe pentru care o babă pețeşte pe fata împăratului nu-i un ginere 
nimerit, îl pune deci să facă trei munci miraculoase (I.T. Mera, Crăişorul 
şerpilor). Însă împăratul din Povestea porcului de |. Creangă pune condiţii 
grele înainte de a şti cine e ginerele. Dă de ştire prin crainicii săi „Că 
(ori)cine s-a afla să-i facă de la casa aceluia şi până la curțile împărăteşti 
un pod de aur, pardosit cu pietre scumpe şi feliu de feliu de copaci, pe 
de o parte şi pe de alta, şi în copaci să cânte tot felul de paseri care nu se 
mai află pe lumea asta, aceluia îi dă fata”, iar cine vine şi nu izbuteşte, 
„aceluia pe loc îi şi taie capul”. În alt basm însă, porcul însuşi venind în 
peţit, cu toate că împăratul se codeşte, nu-i mai dă nici o muncă de 
îndeplinit, deoarece se sperie de mulțimea de porci ce umple curtea şi 
ulițele (Ispirescu, Porcul cel fermecat). Împăratul e mai întotdeauna 
prepotent şi absurd. Astfel, fiindcă fata-voinic arată împăratului celui 

puternic cosița găsită care e de la „Ileana Simziana, cosiță de aur, 
câmpul înverzeşte, florile-nfloreşte”, împăratul, crezând-o de altfel 
flăcău, o cheamă şi-i dă poruncă să-i aducă pe stăpâna cosiţei, „căci de 
nu, unde-ți stau talpele îţi va sta şi capul”. Când Ileana e adusă, aceasta 
fiind îndrăgostită de fata-voinic pe care o crede Făt-Frumos, ca să scape 
de insistenţele împăratului, îi cere să-i aducă herghelia de iepe cu 
armăsar cu tot. Împăratul trimite tot pe fata-voinic, „căci de nu, unde-ţi 
stau picioarele îţi va sta şi capul”, fără a ține seama că fata îi adusese pe 
Ileana. „Nu ştiu eu. Din pământ, din iarbă verde, să te duci să-mi aduci 
herghelia şi să nu îndrăzneşti a mai zice o vorbă măcar.” Împăratul se 
îndrăgosteşte. „Am ajuns ca un năuc, visez deştept, nu mai ştiu ce fac, 
când mă uit la ochii tăi cei frumoşi şi tânjitori.” Ileana îi cere „vasul cu 
botez care se păstrează într-o bisericuță de peste apa Iordanului”. Firesc 
ar fi ca isprava s-o facă împăratul însuşi. Dar acesta dă poruncă 
voinicului-fată să-i aducă vasul (Ispirescu, Ileana Simziana). La fel, 
Împăratul Negru mână pe fata-fecior să facă rost de rața de la marginea 
mării şi să-i aducă pe Ileana Cosânzeana după care umblase de când era 
prunc de şapte ani şi n-o găsise şi, în fine, harmăsarul cu cele şapte iepe. 
„De cumva nu vei împlini lucrul acesta, ţ-a sta capul unde-ți stau 
picioarele şi picioarele unde-ţi stă capul” (Ret., Din fată-fecior). 

Împăratul împlineşte strict datina care e foarte aspră. Fiindcă 
Făt-Frumos a vrut să-i ia colivia cu pasărea care a furat merele de aur, 
împăratul îl osândeşte la moarte ca hoț: „împotriva datinilor noastre, eu 
n-am nici o putere. Numai o slujbă însemnată făcută împărăției noastre 
te poate scăpa şi de ponos şi de moarte.” Şi-i cere să-i aducă iapa cea 
sireapă ce este la curtea împăratului vecin. Făt-Frumos fură împăratului 
iapa, acesta îl prinde şi-l osândeşte, potrivit datinelor, la moarte, ca fur: 
„împotriva acestor datini, el n-are nici o putere”. Dar îl poate ierta dacă 
aduce pe Zâna Crăiasă (Ispirescu, Lupul cel năzdrăvan şi Făt-Frumos). 
Împăratul cu fata malignă e implacabil. Fiindcă, veniţi de bunăvoie să-i 
păzească fata care fuge noaptea, voinicii (feciori de crai şi de domni 
mari) nu izbutesc s-o prindă, iar împăratul îi pune în țeapă. Onest în 
felul lui, le spusese Ia toți că „dacă sunt harnici, să se apuce de lucru, iar 
de nu, să se lase, că acela care nu o va putea găsi, e fiul morţii, îi va pune 
capul în țapă”. Câmpul se umple de țepe cu căpățâni de oameni, iar fata 
de împărat, plimbându-se ziua prin pădurea de 99 țepe, râdea de 
bucurie şi noaptea se ducea unde ea vrea şi ştia. Lumea începe să se 
îngrozească de ea (G. Cătană, Pătru Pipelea). Culme a legalității, 

împăratul duce în prealabil cu voinicii „legământul scris față de 
martori” şi-l întăreşte „cu pecetea împărătească”. Obiceiul actelor scrise 
e mai larg în basm, în general, litera fiind în lumea fabuloasă un factor 
magic de care se simt legate şi ființele supranaturale. Scorpia, venită cu 
o falcă în cer şi cu alta pe pământ, se roagă de Făt-Frumos să n-o 
omoare. Voinicul se arată neîncrezător, Scorpia îi dă în scris cu sângele 
ei şi, recăpătând un cap tăiat, se poartă leal cu biruitorul, ospătându-l 
(Ispirescu, Tinerețe fără bătrâneţe). Tot în pari pune şi alt împărat pe 
voinicii care nu află unde se duce noaptea fata lui. Un cioban îi dă de 
urmă şi o ia de nevastă (Al. Antemireanu, Ciobanul şi fata de împărat). La 
dorința fetei care nu voieşte să se mărite cu altcineva decât cu Prâslea, 
mântuitorul ei din mâinile unui zmeu, împăratul cere starostelui de 
argintari să-i facă în trei săptămâni furca cu caierul şi fusul cu totul de 
aur care toarce singur, că „de unde nu, unde-ţi stau picioarele, îţi va sta 
şi capul”, apoi o cloşcă cu puii cu totul şi cu totul din aur, ciugulind mei 
tot din aur. Din fericire, Prâslea, ucenic la argintar, le scoate din castelul 
de aur ascuns într-un măr (Ispirescu, Prâslea cel voinic şi merele de aur). 

Împăratul e violent şi ambițios. Unul care vrea o fată pentru el sau 
pentru fiu şi nu i se dă, porneşte cu război. Acesta e cazul Împăratului 
Roşu. Celălalt împărat, căruia voinicul i-a mântuit fata de balaurul din 
puț, întocmeşte trei oşti, una sub porunca lui, a doua sub a vizirului, a 
treia sub a băiatului. Voinicul împietreşte cu un paloş năzdrăvan oştile 
duşmane, călăuzite de fiul Împăratului Roşu. Acesta vine cu alte oşti „ca 
frunza şi ca iarba”. Şi acestea sunt împietrite. În cele din urmă, feciorul 
Împăratului Roşu fură paloşul şi taie pe voinic care va fi înviat de un 
bou năzdrăvan (Fundescu, Balaurul cu douăsprezece capete). 

Războaiele în basm au astfel de pricini meschine şi nicidecum 
substrat economic, ceea ce nu e semnul vreunei concepții idealiste, ci 
efectul ironiei populare. Împăratul este foarte des irascibil, „om aspru”. 
Aflând că fata lui a rămas grea numai dintr-o privire, unul se face foc de 
mânie, ce-i dreptul, nu fără cuvânt. Răcnea ca un leu. Cine l-a ruşinat, cu 
moarte să se omoare, în furcă să-l atârne, praf şi pulbere să se aleagă de 
capul lui! „Împărăteasa îl luă cu binişorul şi-l mai domoli olecuță” 
(Ispirescu, Voinicul cel fără tată). Deşi împăratul cu trei fete e aşa de 
bătrân încât abia îşi poate deschide genele ochilor cu unghiile, nu-i mai 
puțin irascibil. Când fata cea mare caută a-l mângâia, zicând că toate 
averile vor rămâne nu pe mâna străinilor, ci a lor, bătrânul aruncă 
paloşul după ea: „Aha! - blăstămată şi ticăloasă ce eşti tu, cum ai cutezat 

să gândeşti aşa ceva”. Din fericire, paloşul nu nimereşte fata şi se 
împlântă în perete (Ret., Din fată-fecior). a 
Împăratul suferă de senilitate, afară de cazurile mai rare, când e 
tânăr. De obicei, nu vede bine, vede ca prin sită (ibid.). E plângăreț, 
emotiv. Împăratul căruia Trifon îi împietreşte cătanele plânge: „Să fi 
văzut acum pe împăratul cum plângea” (Ret, Trifon hăbăucul). 
| „Împăratul, văzând merele, mai-mai era să-şi iasă din minți de bucurie, 
dar îşi ținu firea (Ispirescu, Lupul cel năzdrăvan). Tatăl fetei viteze moare 
de bucurie văzându-şi fata devenită băiat şi însurat cu Ileana 
Cosânzeana (Ret., Din fată-fecior). Împăratul care bătuse pe toți împărații 
“pământului, când află că zmeii îi furase cele trei fete, are o criză cardiacă 
şi moare: „i se tăie inima şi muri pe loc” (Fundescu, Spaima zmeilor). Nu-i 
rar împăratul care cu un ochi râde şi cu celălalt plânge. De pildă, cu un 
ochi râde fiindcă are trei feciori, cu celălalt plânge că ei nu vor fi în stare 
să împărățească în pace (Slavici, Zâna Zorilor). Sau plânge fiindcă i-a 
murit împărăteasa şi râde fiindcă are trei copii (G.]. Pitiş, Un ochi plânge, 
unul râde). Ori plânge cu un obraz fiindcă ar mânca pasărea de aur „de 
pe tărâmbu-ălalalt” (Rădulescu-Codin, Făt-Frumos). Semn de psihologie 
senilă este şi parcimonia. Împăratul căruia îi dispar cele douăsprezece 
fete noaptea, stricând condurii, „se luase de gânduri cu atâta cheltuială 
pe condurii fetelor sale” (Ispirescu, Cele douăsprezece fete de împărat). Şi 
celălalt, numai cu o fată, care însă strică nouă perechi de cizme, e tot aşa 
de zgârcit. „Împăratul, deşi bogat, dar nu-i venea nici lui la socoteală ca 
fata lui să umble în toată noaptea aşa haimana şi să-i facă atâta pagubă 
cu cizmele.” Şi totuşi, absurditate, e gata să hărăzească jumătate din 
împărăția lui, cui îi dă fetei de urmă (G. Cătană, Pătru Pipelea). 
Împăratul îşi păzeşte fetele cu asprime. Împăratul Verde ține pe 
fata cea frumoasă închisă în chilie lăsând-o să iasă numai când mergea şi 
el cu ea (Ret., LIrmă-galbină şi Pipăruş Pătru). Uneori se aplică aceeaşi 
măsură şi la băieți. Ca să nu piardă copilul cu părul de aur, împărăteasa 
„îi făcu o colivie de aur şi-l închise într-însa, dându-i jucării copilăreşti 
ca să-i treacă de urât” (Fundescu, Spaima zmeilor). Odată, un împărat 
îngăduie fetelor, la o sărbătoare a Paştilor, să meargă la jocul feciorilor 
„să-i vază cum joacă şi cum petrec ei cu fetele din sat”. Le dă însă O 
căruță închisă, unde şedeau ele, şi împrejurul căruței erau mai mulți 
călăreţi care „aveau datorinţa să le apere de orice primejdii” (G. Cătană, 
Serilă, Murgilă şi Zorilă). Fetele fac treburile casnice, mătură împăratului 
prin chilie (Ret., Din fată-fecior). Alt împărat lasă pe muierea lui să 

„ împărățească după moartea lui, ceea ce n-o scuteşte pe aceasta de a 


mătura prin casă (Fundescu, Spaima zmeilor). 

Împăratul are la palat bucătar care odată se îmbată şi lasă pe 
curteni fără mâncare, croitor care face ginerelui ţigan „haine numai fir 
de aur şi cu pietre nestemate”, țigan care aduce apă de la puț, slugi 
obraznice care nu vor să lase o babă să aducă o azimă de la voinicul 
omorâtor al balaurului sub cuvânt că hainele ei sunt rupte şi cârpite 
(Fundescu, Balaurul cu douăsprezece capete). În ierarhia curţii, bucătarul 


“ocupă un loc foarte de seamă. Într-o seară, împăratul, vizirul şi 


bucătarul se plimbă prin oraş să vadă dacă supușii împlinesc poruncile 
de a nu aprinde focul. La marginea oraşului văd lumină. Acolo şedeau 
la foc trei fete pe care le vor lua de neveste împăratul, vizirul şi 
bucătarul. Prin urmare, bucătarul devine cumnat cu împăratul 
(Fundescu, Sora crivățului). Aparatul de stat variază după regiune. 
Dincoace de munți, împăratul are boieri, sfetnici, adesea viziri şi slujitori 
de modă turcească (ciohodari, idiclii). Dincolo de munţi se înâmplă a 
avea chiar miniştri (G. Cătană, Povestea celor doisprezece miniştri), 
„ghinărari” (G. Cătană, Strigoanea). În Ardeal, de altfel, însuşi serviciul 
militar apare în basm mai organizat. În ţara Împăratului Negru, 
fata-fecior dă de o mulțime de cătane adunate „la puşcat în țăl”. a şi ea 
puşca ruginoasă de patru mile şi zice că are să „impuşte țălul la 
depărtare de două mile de loc”. Nimereşte țelul şi-l sfărâmă (Ret., Din 
fată-fecior). Feciorii Împăratului Roşu nu se gândesc să plece în lume 
decât după ce au trecut „de anii cătăniei” (Frâncu şi Candrea, Petru 
Cenuşotcă). 

Oricum, împăratul convoacă un sfat ori un divan cu atribuții 
judecătoreşti, dar şi de ordin informativ. Nu se vede ca un împărat să se 
sfătuiască cu boierii în materie de război ori de treburi publice. Dar îi 
consultă în problema alegerii unui ginere pentru fată sau în chestiuni 
penale, privind tot viaţa intimă. Trei fete punând pe masa împăratului 
pe tipsii trei pepeni în felurite grade de maturizare, „sfatul împărăției” 
consultat decide că „pilda asta însemnează vârsta fetelor Măriei-tale şi 
că a sosit timpul ca să le dai la casa lor” (Ispirescu, Făt-Frumos cu părul de 
aur). Fiindcă soru-sa a vrut să-l piardă, fratele împărat adună „pe 
judecătorii cei mai mari, tot boieri din doisprezece”. „Boierii găsiră cu 
cale ca ea cu moarte să se omoare” (Ispirescu, Copiii văduvului). 

Adesea, în basm, sunt consultaţi învățații (corpul savant, academia 
fabuloasă) să studieze un caz. Omul de ştiinţă e conceput totdeauna 

acolo ca trebuind să fie util societăţii. Rareori, însă, filozofii ştiu ceva şi 
numai câte unul e în stare să dea împărătesei câte un leac contra 
- sterilității. Omul învăţat nu e mai niciodată apt de ceva. „Şi învățații ce 
să afle?” se întreabă povestitorul în chestiunea dispariției unei domniţe 
aruncate într-un puț de o țigancă (T. Pamfile, Fata şi feciorul unchiaşului). 
Toţi vracii şi toți cititorii în stele nu pot da nici un ajutor împăratului 
„orbit (Ispirescu, Făt-Frumos cu părul de aur). Consultaţiile filozofilor se 
fac de altfel în materii puerile, neînscrise nici unei specialități hotărâte. 
Cerându-i-se de către fata lui Negru-împărat să-i aducă o cămaşă 
dintr-un fel de pânză de care nu 'se află pe lume decât un cot, 
Alb-împărat întreabă „vrăjitori şi vrăjitoare şi filozofii pământului” şi 
află că o astfel de cămaşă o are Zâna Stelina (I. Pamfile, Zâna Stelina). 
Făt-Frumos, spaima zmeilor, consultă un vrăjitor asupra felului cum 
trebuie să se poarte cu calul tatălui său din livadă ca să-l domolească şi 
să-l facă zdravăn (Fundescu, Spaima zmeilor). Un tânăr se topeşte d-a-n 
picioarele şi zvonul este că s-a îndrăgostit de o zână. Vracii şi cititorii în 
stele zic că e temere să nu dobândească lipici (Ispirescu, Zâna muntilor). 

Printre obiceiele cutărui împărat este acela de a se institui 
concursuri de luptă pentru tinerii din împărăție. În anul întâi înving 
băieţii lui (necunoscuţi de el) şi capătă o tipsie cu monede de aur. În al 
doilea an, răsplata este de două tipsii. În anul al treilea, feciorii capătă 
trei tipsii cu galbeni (Fundescu, Sora crivățului). Alt împărat dă pruncă 
straşnică să se adune toți tinerii şi fetele din oraş şi împrejurimi la 
şezătoare şi să spună câte o istorie. Într-o astfel de împrejurare, sora 
crivățului dezvăluie răutățile cumnatelor împăratului care porunceşte, 
drept urmare, să fie scoasă nevasta nevinovată din hazna unde fusese 
aruncată fiindcă ar fi născut căţei (ibid.). | 

Astfel de manifestări constituie politica împăratului față de tineret, 
precum participarea la horă în sat intră în politica lui. populară. De 
altminteri, împăratul nu-i întotdeauna citadin, ci şade „chiar la noi în 
sat”, primind în slujbă săteni. Însă, slujba la împărat nu e mai puțin 
lipsită de utilitate publică. Arvinte e pus să păzească o pasăre „închisă în 
casă de drot” şi să-i dea apă şi de mâncare (Ret., Părintele Arvinte). 
Poporul decide câteodată prin aclamații asupra succesiunii la tron: 
+ .„mulțimea cu mic, cu mare, şi împăratul împreună cu dânsa, strigară 
într-un grai ca-aceşti soți să-i domnească de aci înainte. Împăratul se 
cobori din scaun şi se urcă fiul cel mai mic cu soția sa” (Ispirescu, 
Broasca-ţestoasă cea fermecată). Alegerea împăratului se face prin judecata 

„divină: „pe vremile acelea, nu se alegeau împărații ca în zilele noastre; 


nici nu rămâneau copiii împăraţilor în locul părinţilor lor, ori vrednici, 
ori nevrednici; atunci Dumnezeu alegea pe împăratul. Adecă hotărau 
sfetnicii împărăției o zi, atunci toți oamenii din împărăție trebuiau să se 
adune la un loc, pe un câmp mare, şi unul arunca coroana în sus: aceea 
apoi atâta se învârtea prin aer până Dumnezeu o trimetea pe capul celui 
vrednic, şi pe care se aşeza coroana, acela era împărat, să fi fost omul cel 
mai sărac ori cel mai bogat, totuna era, atunci oamenii nu se 


împotriveau voiei lui Dumnezeu” (Ret., Omul de omenie nu piere). În 


chipul acesta se alege împărat un porcar. Murind împăratul, alegerea se 
face în alt basm astfel: Lumea se strânge pe o câmpie întinsă. Buciumaşii 
sună din bucium. Dregătorii aduc un porumbel alb nevinovat, îl încarcă 
cu cordele, îi dau drumul. Porumbelul se lasă pe capul unui băiat de om 
sărac. Fiii de împărați şi de boieri ţipă că e greşeală, se face o a doua 
încercare cu acelaşi rezultat. Făcându-se şi acum contestare, băiatul e 
băgat într-un sac şi dus departe de mulțime. Porumbelul se lasă pe sac, 
iar băiatul este în fine aşezat în tron cu buciume, surle şi strigări. Mai 
este de observat în acest basm că băiatul cel mare îşi asociază la domnie 
şi pe unul din fraţii săi năzdrăvani, într-un fel de duumvirat (Ispirescu, 
Cei trei frați împărați). În chip normal urmează la tron feciorul 
împăratului ori ginerele. Bunăoară, împărăteasa zice: „Fata noastră va 
lua de bărbat pe acela... care îi va ghici semnele ce are pe trup”. 
Ciobanul le ghiceşte şi se face nunta. Împăratul simțindu-se bătrân, 
coboară de pe scaunul împărătesc şi-l pune pe ginere împărat (Ispirescu, 
Ciobănaşul cel isteţ). Socrul porcului, neavând moştenitori şi fiind bătrân, 
se coboară din scaunul împărăției şi-l pune pe ginerele său, fostul porc 
(Ispirescu, Porcul cel fermecat). De asemenea, în alt caz, unde se descrie şi 
un alai: „Intrând în oraşul împărătesc, alaiul se orândui astfel: întâi 
venea pedestrimea, apoi calul lui Făt-Frumos, după care era Făt-Frumos 
cu fata împăratului în carâta zmeoaicei cea de sticlă, de o parte şi de alta 
fiii împăratului călări, şi apoi călărimea, în cap cu novacul şi cu arapul”. 
„Gloatele se îmbulzeau şi dară unul peste altul, care mai de care să vadă 
pe mântuitorul fiilor împăratului, şi toți cu un glas strigau că el să fie 
împărat”, cu toate că împăratul are doi feciori înviaţi, de întoarcerea 
cărora „p-aci p-aci era să se piarză de bucurie”. După cununie, 
împăratul se coboară din scaun „fiind şi bătrân” şi se urcă în locu-i 
Făt-Frumos (Ispirescu, Făt-Frumos cu carâta de sticlă). 

PSIHOLOGIA SENILULUI 


Multe din manifestările împăratului intră la fiziologia şi psihologia 
senilului. Cu toate acestea, se poate face o demarcație hotărâtă între 
împărat ca bătrân şi bătrânul de rând. Amândoi sunt preocupaţi de 
progenitură, cel dintâi în vederea succesiunii la tron şi a distribuirii 
averii, cel de-al doilea, mai întotdeauna sărac, din instinct şi din nevoia 
de a avea un sprijin la bătrâneţe. Împăratul, chiar bătrân, este un tată de 
familie tiran şi care nu abandonează niciodată puterea totală, nici nu 
capitulează în fața femeii, iar dacă cumva a fost victima unei imposturi, 
pedepseşte cu cruzime. Împărăteasa şi fetele rămân nişte umbre umile şi 
cazul regelui Lear nu e în gustul poporului. Împăratul ca soț şi tată se 
călăuzeşte după raţiuni de stat. Bătrânul de rând însă, rămas văduv şi 
însurat a doua oară, fără îndoială din necesitatea proprie mediului rural 
de a avea în casă o femeie care să vadă de gospodărie şi copil, dă semne 
de o lamentabilă submisiune, mergând până la anularea instinctului 
patern. Un unchiaş şi o babă au fiecare câte un băiat şi o fată din altă 
căsătorie. Baba sileşte pe moş să-şi ducă copiii la pădure şi să-i 
părăsească. Moşul, înşelându-i cu o tigvă legată de un copac care sună 
ca şi când el ar tăia lemne, îi lasă în codru. Copiii se întorc de două ori, a 
treia oară nu mai găsesc urmele. Moşul se căieşte, fireşte, dar n-are 
destulă voință de a se împotrivi (Fundescu, N-aude, N-avede). Această 
situație se întâlneşte în multe variante. Câteodată, tatăl e numai 
„văduv”, fără a se indica vârsta, însă fireşte teama lui de a nu supăra pe 
maşteră nu vine din dragoste, ci din senilitate, dintr-un fel de anxietate 
de a rămâne fără femeie în casă. Caracterul senil constă în abolirea 
sentimentului patern activ în preponderența egoismului. Cutare moş se 
însoară cu o văduvă, mamă a unei fete urâte şi leneşe şi care persecută 
pe fata lui, „cea ca o floare de trandafir, tânără şi frumoasă”. „Şi 
unchiaşul, ca tată ce-i era, s-o apere, c-o vorbă? Aş! nu!” (T. Pamfile, Fata 
unchiaşului cea fără noroc). Alt unchiaş se însoară cu o babă care îl 
plictiseşte într-atât încât îi vine să-şi ia lumea în cap. Şi totuşi îndemnat 
de ea îşi rătăceşte copiii în pădure. La început, tatăl se căieşte: „Păcat de 
dânşii că s-au mistuit în pădure, drăguliță nevestică, în mijloc de fiare, în 
lipsă de toate. Haram de viaţa mea, că i-am făcut şi i-am omorât!” Dar 
când îi rătăceşte a doua oară e satisfăcut. „Mai poftească şi acum să se 
întorcă acasă, dacă au cum şi au pe unde! Sărăcuţa de babă, cum are să 


a 

se bucure când m-a vedea întorcându-mă singurel. Cum are să-mi iasă 
la poartă şi are să-mi sară în gât şi are să mă sărute pe-o parte şi pe alta. 
Sărmănica mea de babă! Ce mai dreptate are dânsa! Cu ea dacă-mi 
mănânc pâinea şi sarea la bătrânețe grele!” Această psihologie 
contradictorie este de atribuit prelucrătorului, poporul fiind mult mai 
schematic, sublinierea egoismului senil nu-i mai puţin adevărat (I. 
Pamfile, Fata şi feciorul unchiaşului). 

Bătrânii apar foarte des în basm în solitudini, ca nişte expresii ale 
naturii. „Într-o seară, ajunge Cenuşotcă într-o pădure mare de cer şi 
cerulețe, şi unde se mai vedea şi câte-un gorun bătrân, şi merse prin 
pădure pe-o cărăruşă până dă de un foc mare. La foc se-ncălzea şi-şi 
usca şolele (opinci) şi obelele un bătrân.” Moşneagul îndrumează pe 
Cenuşotcă spre sfânta lună (Frâncu şi Candrea, Petru Cenuşotcă). Pătru 
dă la nişte case mari de aramă de un moş de o sută de ani care ține stupi 
de albine (lucrurile par a se petrece pe alt tărâm). „Deodată auzi Pătru 
venind despre răsărit un zurăit, ca un vifor mare, de gândeai că se 
cutremură pământul.” Feciorul întreabă pe moş de Rozuna, doamna 
florilor, de unde rezultă un raport simbolistic între moş ca stăpân de 
albine şi lumea florilor. Pătru e îndrumat la un moş de două sute de ani, 
posesor şi el de albine în coşniţe de argint, şi la un moş de trei sute de 
ani, cu albine în coşnițe de aur. Una din aceste albine a cules miere din 
grădinile cu flori ale Rozunei. Moşul tricentenar prezintă semnele 
convenţionale ale decrepitudinii: e bătrân ca iarna şi genele îi sunt 
slobozite până la genunchi. El trăieşte pe lumea „curată, pe unde picior 
din lumea păcătoasă nu călcase”. Indiferent de latura simbolistică, e de 
reținut la aceşti bătrâni solitari, ca şi la Sfânta Vineri, înclinarea de a 
îngriji de vietăți nevinovate care le țin loc de familie şi, în exemplul de 
mai sus, le oferă, desigur, şi o hrană digerabilă pentru care nu e nevoie 
de nici o sforțare (G. Cătană, Rozuna, doamna florilor). Bătrânii au o 
slăbiciune pentru copiii pierduţi. Astfel, unul, găsind coconii de aur 
ieşiţi din maţele mieilor de aur, îi ia de la gârlă şi-i duce acasă la el 
(Fundescu, Înşir-te mărgărite). Este evident că reducerea la minimum 
vital a existenţei bătrânului solitar e o introducere la euthanasie. Ioniţă 
Făt-Frumos găseşte la o moară, pe un râu repede cu apă neagră ca 
țiundra, un bătrân care-şi ridica genele cu cârligele. Este vorba fără 
îndoială de o apă infernală pe tărâmul celălalt. Roata morii însăşi şi 
măcinatul sugerează sentimentul de fortuna labilis. Nişte pajuri duc sacii 

de făină la palatul Ilenii Cosânzeana. Bătrânul adoarme lesne şi voinicul 
poate să se vâre într-un sac (Frâncu şi Candrea, Ileana Cosânzeana). 

In fond, acest soi de bătrân e înrudit cu pustnicul, adică cu senilul 
care în loc să se frământe cu probleme temporare rezultate din trecerea 
generațiilor, ca împăratul, se dedică cu totul ideii morții. Şi pustnicul e 
solitar, fugind de păcat, şi se consolează în colocvii cu animalele: „A fost 
odată într-o pustie mare un pustnic şi petrecea singur, singurel. Vecinii 
săi erau fiarele pădurilor. Şi aşa de bun era la Dumnezeu încât toate 
dobitoacele i se închinau când se întâlneau cu dânsul” (Ispirescu, 
Făt-Frumos cu părul de aur). Nu mai puţin, găsind un copil într-un sicriaş, 
eremitul îl creşte, îi dă educație, îi lasă moştenire un cal năzdrăvan. Însă 
preocuparea lui rămâne în fond egoistă. Sihastrul nu vrea să rămână 
neîngropat după moarte, pradă fiarelor şi, prin urmare, în imposibilitate 
de a se.prezenta cu trupul la judecata de apoi. Copilul e pentru el un 
noroc. Când bătrânul moare, un leu groaznic scobeşte cu unghiile o 
groapă, iar feciorul, plângând, îl înmormântează (ibid.). 


“FATA CU PURTĂRI RELE 


În general, basmele cu împărați şi feți-frumoşi sunt cronică de 
curte, romane ale destinelor şi problemelor imperiale. 

În aceste sfere mai ales, unde femeia îşi poate face mai uşor de cap, 
apare fata 'cu purtări rele. Greşeala înainte de nuntă este aspru 
pedepsită, totuşi nu întotdeauna aşa de grav şi nu în aşa chip încât să 
intimideze pe toate femeile. Despre „o fată mare de împărat care 
alunecase şi ea în valurile lumii şi care, de frica părinţilor, leapădă 
copilul” vorbeşte basmul Făt-Frumos cu părul de aur de P. Ispirescu. O 
altă fată de împărat, care e şi năzdrăvană, dispare noaptea de acasă, 
stricând pe deasupra câte nouă perechi de cizme. Împăratul o închide 
într-un tur înalt şi pofteşte voinici s-o străjuiască. Fata haimana 
adoarme pe toţi cei care se ating de ea, apoi pleacă de acasă, trece o apă 
de foc fierbinte şi clocotită, intră într-o pădure de aramă, într-una de 
argint şi străbate un câmp de aur, fiind luată apoi de trei zmei care o duc 
acasă la ei unde fata se aşază la masă. După masă, joacă, tocind o 
pereche de cizme peste alte trei perechi stricate pe drum. Urmează alte 
două mese, după care, jucând, fata mai rupe două perechi de cizme, alte 

trei tocindu-le la întoarcere, când trece pe la o babă vrăjitoare de nouă 
sute de ani, să-i spună cine i-a furat nişte tacâmuri de la masă. După 
toate'semnele, năzdrăvana merge noaptea pe tărâmul celălalt. În fond, 
ea este în cazul de față numai haimana şi probabil plictisită de 
banalitatea pețitorilor comuni. Când Pătru Pipelea, care a urmărit-o, 
dezvăluie unde a fost, îl ia de bărbat cu satisfacția „căci numai tu te 
potriveşti cu mine” (G. Cătană, Pătru Pipelea). Într-o altă versiune, fata 
piere de acasă pe seară şi vine dinspre ziuă, când răsare luceafărul, 
prăpădită, cu rochia hărtănită pe care şi-o rupe într-o pădure de aramă, 
una de argint şi una de aur. Fără să se spună anume, este şi ea 
năzdrăvană, fiindcă dându-se peste cap se face păsărică şi trece o gârlă. 
Noaptea şi-o petrece într-un palat de cleştar cu un domn tânăr şi 
frumos, jucându-se împreună cu două mere de aur. Un cioban o 
străjuieşte, o urmăreşte şi o ia de nevastă (A. Antemireanu, Ciobanul şi 
fata de împărat). Întâlnim un caz de escapadă în masă. Douăsprezece fete 
de împărat au căpătat de la ursitoare patima jocului şi în fiecare noapte 
rup câte o pereche de conduri de mătase albă, dănţuind. Afară de asta, li 
s-au hărăzit inimi de gheață. Deşi împăratul le ține pe toate într-o 
cămară, închise şi zăvorâte cu nouă uşi de fier şi cu nouă lacăte mari, 
fetele dispar împreună cu feciorii care la străjuiesc şi pe care i-au amețit 
c-o băutură, iar dimineața nu mai sunt găsite. Un flăcăiandru orfan, 
ajuns argat-grădinar la curtea împărătească, intră în odaia lor, devine 
nevăzut printr-o floare de dafin, şi vede că fetele, în loc să se dezbrace, 
se îmbracă în haine scumpe. Cea mai mare din ele bate cu piciorul în 
pământ, duşumeaua casei se deschide, fetele coboară pe acolo şi ajung la 
o grădină cu zid de aramă. Fata cea mare bate iarăşi din picior, porțile 
de oţel se deschid. Trec printr-o pădure cu frunzele de argint, printr-una 
cu foile de aur, printr-o a treia „cu frunzele numai de diamanturi şi 
petre nestimate cari sclipeau de-ți luau ochii”, ajung la un eleşteu în 
mijlocul căruia se află nişte palaturi. Doisprezece vâslaşi muiați numai 
în fir de cel bun le trec pe celălalt mal al eleşteului, unde se aude o 
muzică de „vrând, nevrând te făcea să dănțuieşti”. Fetele se reped ca 
fulgerul, intră în palat şi se pun la joc cu flăcăii care le pândiseră, şi joacă 
şi joacă până li se sparg condurii. Argatul grădinar sare şi el tontoroiul 
de colo până colo, fiindcă nu-i chip să stea pe loc. Până şi sfeşnicele, 
mesele şi laviţele din casă saltă. După danţ, iese o masă ca din pământ, 
încărcată cu toate bunătăţile „şi ce este pe lume şi ce nu este”. La masă 
slujesc „nişte arapi, îmbrăcaţi în nişte haine foarte scump împodobite”. 

Fetele se întorc pe unde au ieşit. Argatul le urmăreşte încă de două ori, 
fata cea mică se îndrăgosteşte de el, puterea farmecului se zdrobeşte, 
palatul fermecat piere (Ispirescu, Cele douăsprezece fete de împărat şi 
palatul cel fermecat). Avem de-a face aici cu nişte fete frigide, mistuite de 
* o singură pasiune, danţul, şi, din pricina asta, malițioase față de bărbați. 


FATA NĂZDRĂVANĂ | 


Poate fi năzdrăvană şi o simplă fată, cea mai mică de pildă, care are 
un ochi în ceafă aşa încât chiar când adoarme poate vedea cu el ce se 
întâmplă (G. Cătană, Vaca neagră). Sora crivăţului împietreşte pe cel 
căruia strigând de trei ori „Fată frumoasă”, nu-i răspunde. Acest lucru 
se întâmplă cu cei doi băieți de împărat crescuți de cioban. 
Nerăspunzându-le, împietresc întâi până la genunchi, apoi până la brâu 
şi în fine în întregime (Fundescu, Sora crivățului). Alţi tineri câți frunza şi 
câţi iarba erau împietriți mai dinainte. Udaţi cu apă dintr-o fântână 
apropiată, toţi înviază. Sora crivăţului nu este cu totul insensibilă când 
vine sora băieţilor şi strigă a treia oară, împietrită până la brâu: „Fată 
frumoasă, fată frumoasă, ieşi afară pentru frumusețea şi tinerețea mea”, 
sora crivățului iese şi întreabă: „Ce porunceşti, stăpână?” Fata zice: „Să 
mă despietreşti”, Şi o despietreşte şi pe ea, şi prin ea, pe toți ceilalți. Sora 
crivățului face, se pare, celor doi băieți şi fete (textul e confuz) „două. 
palaturi cari la soare te puteai uita, dar la ele ba”. Sfătuită de ea, fata dă 
o palmă unei babe rele şi o preface în baston (ibid.). Ileana Cosânzeana e 
şi ea năzdrăvană. Adusă în ladă de fata-fecior la Împăratul Negru, pe 
care nu-l vrea, ea zboară drept în vârful unui stâlp ce se află în mijlocul 
oborului dinaintea curții, de unde nu vrea să coboare decât dacă 
împăratul îi aduce armăsarul şi cele şapte iepe ca să se scalde în laptele 
lor (Ret., Din fată-fecior). Fata de paisprezece-cincisprezece ani, rătăcită în 
pădure împreună cu fratele ei mai mic, e de presupus că şi ea este 
năzdrăvană, întrucât ştie dinainte că dacă băiatul va bea apă din urmă 
de lup sau de cerb se face lup sau cerb (T. Pamfile, Fata şi feciorul 
unchiaşului). La fel, Tiriana atrage luarea-aminte a fratelui ei Tirion că 
dacă bea din urmă de bou, lup ori cerb se face bou, lup ori cerb (Ret. 
Cerbul). Mandalina, soţia lui Urmă-galbină, e şi ea desigur năzdrăvană 
dat fiind că aducându-i-se soțul în chip de cal cumpărat de mamonul, 

tatăl zmeilor, ea îl recunoaşte: „Ucigă-te toaca, mamonule, dar prost mai 
eşti tu, nu vezi că în capul ăstuia sunt ochii lui Urmă-galbină?” (Ret., 
Urmă-galbină şi Pipăruş Pătru). Oricâtă hieroglifică s-ar găsi în unele din 
aceste basme (sora crivățului care împietreşte oameni şi cai sugerează 
efectele gerului), psihologic vorbind, fata şi uneori femeia tânără şi 
amoroasă apar capabile de malignitate, duritate, viclenie şi capriciu, şi 
de un ascendent supranatural asupra voinicului. 


AMAZOANA 


Nu a scăpat poporului vârsta critică, cu mult prestigiu asupra 
bărbatului, a fetei încă nediferenţiate psihic de băiat şi cu multe veleități 
virile. Mitica amazoană se regăseşte în basm. După concepția comună, 
băiatului îi este hărăzită o carieră vitejească, fetei una exclusiv casnică. 
Atunci când cei doi copii de aur sunt aflați de o babă care vrea să-i 
înfieze, şi aceasta le întinde o furcă mică şi un toiegel, fata pune mâna pe 
furcă şi băiatul pe toiag (Ispirescu, Înşir-te mărgărite). Dar sunt şi 
excepţii. Un împărat n-are decât trei fete şi nici un fecior, şi fiindcă e 
dator împăratului celui mai mare un fecior să-l slujească zece ani, se 
teme să nu piardă împărăţia. Pe fete nu pune temei: „Ce ştiţi voi face, 
dragele mele! De când sunteţi pe lumea asta albă, voi ați îmblat cu furca, 
cu acul, cu războiul; ştiţi toarce, coase, țese. Numai un viteaz mă poate 
mântui, care să ştie să răsucească buzduganul, să mânuiască sabia cu 
virtute şi să călărească ca un zmeu paraleu.” Ambiţioasă, fata cea mare 
vrea să meargă ea. La un pod, împăratul o sperie în chip de lup şi fata se 
întoarce. Împăratul nu se miră: „...nu toate muştele fac miere”. Şi o 
trimite la fuse şi mosoare. Cu fata mijlocie se petrece la fel. Împăratul o 
pofteşte să vadă „de coada măturei şi de zarzavaturile de la bucătărie”. 
Fata cea mică cere şi ea să meargă la împăratul cel tare. Înţeleaptă ca un 
Făt-frumos, îşi alege din grajd calul cel mai răpciugos, care se întâmplă 
a fi şi cel mai inimos, îşi ia haine fără podoabe, trece podul de aramă cu 
paloşul în mână înfruntând lupul, trece un pod de argint, apoi unul de 
aur, înfruntând pe tată prefăcut în leu şi în balaur şi povățuindu-se cu 
calul. Dar fata-voinic reprezintă un caz de confuzie de sexe, de 
hermafroditism. Cum logica basmului nu îngăduie permanentizarea 
qui-pro-quo-ului, intervine o clarificare miraculoasă. Amazoana fură 

vasul cu botez din bisericuţa de peste apa Iordanului, profitând de 
faptul că obosită, călugărița de pază adormise, iar pustnicul, sfătuitorul 
călugărițelor, o blestemă „să se facă muiere de va fi bărbat, iară de va fi 
* muiere să se facă bărbat”. Astfel fata-voinic devine un flăcău: de-ți era 
dragă lumea să te uiţi la el” şi Ileana Simziana, care de mult se 
îndrăgostise de ea crezându-l băiat, poate să se cunune cu el (Ispirescu, 
Ileana Simziana). Alt împărat cu trei fete, supărat că n-are urmaş de parte 
bărbătească, zice fetelor: „Atunci va fi a voastră (averea) când veți îmbia 
voi cât am îmbiat eu şi-ţi păți voi câte am păţit eu”. Fata cea mare zice: 
„Voi îmbla, dulce taică”. Nu spune nimic surorilor, îşi alege un cal, se 
îmbracă cu „haine cătăneşti, cu puşcă, sabie” şi se duce. Din pricina unui 
zmeu se întoarce acasă. Fata mijlocie pățeşte la fel. Cea mică, sfătuită de 
o babă, îşi alege din grajd un cal bun, îl țesală, se îmbracă în haine 
cătăneşti, ia o puşculiță frumoasă, sabie, patrontaşcă cu plumbi. Nu se 
sperie de împăratul prefăcut în balaur şi-l înfruntă. Dumnezeu, mâniat 
„că cineva i-a şters feredeul, sfătuit de Sfântul Soare, păgubaş şi el de o 
ştergătoare, blestemă pe vinovat „că de-a fi fată să se facă fecior şi de-a fi 
fecior, fată să se facă”. Din clipa când Dumnezeu zice Amin, fata devine 
„un drăguţ de fecior de mai frumos nici că se poate” (Ret, Din 
fată-fecior). O femeie virilă ar fi Irina împărăteasa. Când Tudorel, însurat 
cu Ileana Cosânzeana, cântă cam infatuat în cerdac, cu versuri fabricate 
de culegător, dacă nu chiar de autor: „Câmpule cu florile, / Cerule cu 
stelele. / Sunteţi voi cu minţile senine, / Mai cunoaşteţi alt voinic ca 
mine?”, o babă, ca să-l ambiţioneze şi să-l despartă de Ileana, îi 
răspunde că cunoaşte „pe împărăteasa Irina, mult mai voinică decât 
tine, flăcăule!”. Atunci Tudorel pleacă în căutarea acestei atlete. La o 
stână află că împărăteasa Irina „fura ca o hoaţă ziua în amiaza mare, 
ucidea pe oricine găsea în fața ei. Şi, ca să-i fie mai la îndemână 
trebuşoara asta, dădea porunci, ca în cutare zi să se strângă în cutare loc 
toată lumea ca să umble din casă în casă fără grijă”. În straie mocăneşti, 
Tudorel intră într-un sat unde găseşte numai un flăcău şi cu el aşteaptă 
pe Irina, zicând „a dor şi-a jale din buciume”. Împărăteasa, supărată de 
îndrăzneală, se repede „ca un vultur flămând la voinic”. Tudorel o 
izbeşte cu paloşul în coastă, sângele curge, ea sare în trăsură iute şi 
porneşte văietându-se spre curte. Tudorel ajunge, luându-se după ea, la 
o groapă unde încetează dâra de sânge. Irina pierise sub pământ. Având 
cal năzdrăvan, voinicul zboară „spre cel tărâm”, ajunge la curtea 
împărătesei, e întâmpinat de douăsprezece fete mari „frumoase foc”, 

fete de crai şi de împărați care slujeau pe rând câte o lună şi apoi se 
duceau în plata lor. Tudorel ridică pe Irina şi se duce la castelul lui. De 
aci încolo, Irina, potolită, trăieşte ca o soră pe lângă Tudorel şi Ileana, şi 
fiind năzdrăvană, e de ajutor în anume împrejurări. Astfel ea face să 
înflorească şi să dea poame o rădăcină uscată, să iasă grâu într-o zi, 
isprăvi cerute de tatăl hain al voinicului (TI. Pamfile, Tudorel). 


PORTRETUL FETEI 


Deşi fata din Ileana Simziana (Ispirescu) e o amazoană vitează, 
mama zmeului din munţi o bănuieşte fată. Iată probele la care o supun 
pentru determinarea sexului. Zmeoaica pune la capătul fiecăruia un 
mănunchi de flori, ştiind că florile nu se vestejesc sub o fată. Amazoana 
noastră induce în eroare pe bătrână, luând mănunchiul veşted de la 
capul zmeului şi înlocuindu-l cu al ei, proaspăt. Unei fete îi plac florile, 
de aceea zmeul o invită în grădină de dimineaţă, gândind că o să le 
laude. Fata, sfătuită de cal, se face a se supăra şi cere, să meargă la grajd. 
Zmeul o duce în cămara cu armele, unele împodobite şi altele fără 
podoabe, încredințat că unei fete îi vor plăcea podoabele. Femeia e 
doritoare de găteli, şi din pricina asta cade în cursă Ileana Simziana. 
Fata-voinic vine pe corăbii ca neguţător, la smârcurile mărilor, Ileana 
intră pe una din ele să vadă marfa, nişte conduri cusuți numai cu fir şi 
împodobiţi cu pietre nestemate. Corăbiile se depărtează atunci şi merg 
ca săgeata. Tot din pricina unor papuci cade în mâinile fetei-fecior Ileana 
Cosânzeana, intrând într-o boltă care nu e decât un cal metamorfozat 
(Ret., Din fată-fecior). Însă fata intrată în odaia cu arme îşi alege o sabie 
cam ruginită, dar din fier flexibil, ce se încovoia făcându-se covrig, Felul 
unei fete îl descrie mama zmeului care „zicea fiului său că nu se putea să 
fie bărbat, fiindcă vorba îi curgea din gură ca mierea, boiul îi era aşa de 
gingaş, încât îţi venea să o bei într-o bărdăcuţă de apă, perişorul subțire 
şi stufos îi cădea pe umeri în unde, faţa-i are pe vino-ncoace; ochii ăia 
mari, frumoşi şi vioi de te bagă în boale, mânușşița aia micuță şi 
picioruşul ei de zână, şi în sfârşit totul nu putea să fie decât de fată, 
măcar că se ascundea sub ţoalele cele voiniceşti”. Ajungând la împăratul 
cel mare unde trebuia să intre în slujbă, ceilalți feciori nu se puteau 
dezlipi de ea „căci şi vorba-i şi faţa îi erau cu lipici”. Gătindu-şi într-o zi 

„bucate singură”, şi dând şi celorlalți să guste, „aceştia îşi lingeau şi 
degetele când mâncau”. Şi împăratului, fata cu straie de voinic îi găteşte 
„nişte bucate înfricoşate”, încât acesta „nu se putea sătura mâncând”. 
Într-un cuvânt, o fată are membrele grațioase, o anume puritate şi 
imponderabilitate, lipici, geniul luxului şi talent la gătit. Şi, bineînţeles, e 
frumoasă. Fata împăratului, care instituie concurs pentru măritarea ei, 
era „frumoasă bat-o stelele s-o bată, să-i sorbi apa din guriță” (G. 
Cătană, Petru Cenuşă). Copila lui Verde-împărat e o drăguliță de fată, 
„mândră cât gândeai ca să îi bei apa din gură” (Ret., Urmă-galbină şi 
Pipăruş Pătru). Feciorul-fată era şi el „plăcut la față şi mlădios la făptură 
de să-l sorbi cu lingura” (Ret., Din fată-fecior). Calificativele sunt foarte 
des din domeniul luminii, al metalelor preţioase şi al naturii. Un împărat 
are trei fete „una cu soarele-n frunte, alta cu luna-n spate, iar cea mai 
mică cu luceafărul de dimineață iarăşi în frunte; şi toate erau mai 
frumoase decât zânele munţilor şi ale pădurilor” (Fundescu, Spaima 
zmeilor). Aurul fiind materia cea mai prețioasă, echivalentă cu soarele, 
Ileana Cosânzeana are o coadă de păr frumos, care „toată strălucea ca 
aurul”. Negrul la ochi, la păr, indică mai ales demonicul şi voluptosul. 
Fata cu ochi negri de mură pare a avea însuşiri magice, fiindcă 
amenințând fetele de la şezătoare că dacă nu spun poveşti, mama lor se 
va face vacă neagră, lucrul se şi întâmplă cu una din ele (G. Cătană, Vaca 
neagră). Frumuseţea femeii coapte e sub semnul negrului: „Aşa se zice, 
că a fost odată o femeie atât de frumoasă, cât ar fi crezut omul că nu 
poate să fie în lume alta mai frumoasă ca ea, de întrecut nici poveste. Şi 
era foarte încrezută în frumuseţea sa. Şi cum nu, mă rog, când faţa ei era 
mai albă decât neaua şi totuşi bătea în roşu, ochii mai negri decât murele 
cele coapte, dară aruncau scântei, părul ei - Doamne sfinte! - cu ce l-aş 
asemăna oare? Era un caier de mătase neagră, sclipea de negru, şi cădea 
peste umeri în jos făcând sute de mii de inele, unele mai mari, altele mai 
mici; guriţa ei gândeai că-i ceraşă pocnită în două, grumazul ei, mâinile 
ei, picioarele şi tot trupul ei era atât de frumos, cât rar om să se poată 
lăuda a fi văzut cândva o aşa frumuseţe” (Ret., Mama cea rea). Fireşte, 
portretul de mai sus e în cea mai mare parte fabricat de culegător, 
calificativele strict populare sunt obişnuit generice („o fată frumoasă câ 
soarele”) sau de o formă absurdă şi miraculoasă, presupunând confuzii 
între regnuri: „Ileana Cosânzeana din cosiță floarea-i cântă, nouă-mpă- 
rății ascultă” (Miron Pompiliu, Ileana Cosânzeana); „Împărăteasa Ileana 
Cozânziana, doamna tuturor florilor, din cosiță ruja-i cântă” (Vasile 

Bologa, I. Ion, Voinic de plumb); „doamna Chiralina, tânără copilă, floare 
din grădină, frumoasă ca o zână” (N. Filimon, Omul de piatră). 


PERVERSITATEA 


„ Sunt fete care dau, din punctul de vedere al voinicului obişnuit din 
popor, semne de perversitate, preferând urâtul şi monstruosul. Fetele de 
împărat, în special, îşi permit aceste gusturi. O fată de împărat având 
drept ibovnic „un drăguţ de arap” face dificultăți la măritiş. După 
nuntă, arapul o îndeamnă să afle puterea lui Pahon, soţul, care credul 
arată o mărgea miraculoasă căpătată de la împăratul şerpilor, 
destăinuindu-i şi formula magică. Ba chiar i-o şi încredințează când se 
duce la o vânătoare. Nevasta ia atunci mărgeaua în mâna stângă, face 
asupra ei trei cruci cu mâna dreaptă şi dispare cu curte cu tot în țara 
arăpească. Pe urmă, Pahon, reintrat în stăpânirea mărgelii, ridică curțile 
cu arap şi cu nevastă pe care apoi îi alungă şi-i blestemă (Ret., Povestea 
lui Pahon). Furga-Murga află şi el după nuntă că soția lui, fata de 
împărat, „avusese drăguţ pe un arap, copil de împărat şi el, dar urât 
slutul lumii, negru şi buzat, bun de înțărcat copiii mici cu el”. Şi cu toate 
că Furga-Murga era „un voinic zdravăn şi frumos... dar închinata de 
fată nu putea uita pe arap”. Fură mărgeaua fermecată pe care 
Furga-Murga o avea şi el de la împăratul şerpilor, o dă arapului şi 
amândoi se mută cu casele şi grădinile în ostrovul mărilor, Furga-Murga 
îi dibuieşte şi-i pedepseşte legându-i de cozile cailor (G. Cătană, Povestea 
lui Furga-Murga). 

Un specimen de femeie perversă este Mandalina, fata Împăratului 
Verde, pe care o pețeşte Urmă-galbină. Locuia în curțile unor zmei pe 
care îi omorâse, exceptând „mamonul cel bătrân”, tata dracilor, pe care 
îl închisese într-o chilie, făgăduindu-i a nu-l slobozi de acolo „până ce nu 
te va scoate Mandalina mea”. Mandalina fură cheia şi intră în chilie, 
mamonul iese din butea în care sta prins, luând chip de voinic mândru 
şi frumos. Nevestei îi cade drag mamonul şi sfătuită de el, fură paloşul 


lui Urmă-galbină. Zmeul taie capul voinicului şi fuge la alte curți cu 


Mandalina. Înviat de un frate, soțul revine în chip de cal, apoi iar omorât 
şi înviat, se întoarce ca porumbel. Zmeul este omorât. Sfătuit de frate, 
Urmă-galbină îşi crapă nevasta cu paloşul, şi o curăță de zmei (Ret., 

Urmă-galbină şi Pipăruş Pătru). Asta vrea să spună că femeia are o fibră 
infernală. Omul-de-flori din alt basm are o fată pe care o cere de nevastă 
Făt-Frumos. După îndeplinirea unor condiţii grele, cununia se face. 
Omul cu două pietre de picioare roagă pe voinic să-l lase a se culca în 
odaia lui. Peste noapte, când mirele doarme, iese un balaur din gura 
fetei şi se întinde să-l muşte. Omul cu pietrele îl face fărâme cu paloşul. 
Iese un al doilea, îl taie. Unui al treilea îi zdrobeşte capul cu o piatră de 
moară. Apoi se culcă. Dimineaţa vin vlădici, popi, să îngroape pe 
Făt-Frumos, crezându-l mort ca şi ceilalți gineri ai împăratului. După 
nuntă, Făt-Frumos pleacă cu nevasta. Omul cu pietrele de moară, 
„certându-se cu Făt-Frumos pentru împărțeala bunurilor zmeilor printre 
care socoteşte şi pe nevastă, scoate paloşul să taie pe împărăteasă şi 
atunci iese din gura ei încă un balaur pe care monstrul îl face fărâme. 
Dar mai lasă în femeie încă un balaur „că nu e bine să rămâie femeia fără 
nici un drac” (Fundescu, Spaima zmeilor). . 

Un caz de perversitate este acela al fetei văduvoiului, părăsită 
împreună cu fratele ei în pădure din porunca maşterii. Trebuie spus de 
la început că fata are un temperament nostalgic, nesuportând banalul. În 
pădure se plictiseşte şi pune pe frate-său să se urce într-un copac să 
vadă ceva care să semene a sat. Astfel dau de palaturile unui zmeu care 
se poartă bine cu ei, mai ales că fata îi deretică prin casă. Pe urmă, zmeul 
se drăgosteşte cu fata şi aceasta, stânjenită de frate, pune pe zmeu să-l 
mănânce, îmbiind pe frate să lase acasă nişte animale năzdrăvane. 
Fratele răpune zmeul şi orbeşte pe soru-sa cu măruntaiele lui fierbinți, 
blestemând-o să vadă când o umple nouă buţi de lacrimi. Este evident 
că zmeul, monstru infernal în definitiv, trăind pe tărâmul celălalt, nu 
produce repulsie fetei care are un geniu al răului în ea, căci după ce-şi 
recapătă vederea ucide pe frate-său, înfigându-i după ureche un os din 
oasele zmeului. Trupul fratelui îl bagă într-un butoi şi-l dă pe gârlă. Însă 
fratele învie (Ispirescu, Copiii văduvului). Gust pervers poate să pară şi 
acela al fetei de împărat care de câte ori vede pe băiatul bubos trecând 
cu cofa la apă, îi râde. Aci e de admis o intuiţie a omului valoros sub 
dizgraţia fizică, având în vedere că bubosul se face „frumos ca un bujor” 
(Ispirescu, Băiatul cel bubos). 

GELOZIA MATERNĂ 


Gelozia născută din competiţia a două femei pentru acelaşi bărbat 
nu este o temă de basm deoarece problema erotică se reduce aci la ivirea 
instinctului nubil. Făt-Frumos şi Ileana Cosânzeana se recunosc și se 
iubesc spontan şi exclusiv, şi nu au ochi pentru altcineva. Există însă 
gelozia femeii frumoase pe fata ei însăşi, mai frumoasă decât ea, din 
motive de orgoliu şi în fond ca o aprehensiune în faţa decrepitudinii şi 
morţii. Într-un basm de Slavici (Florița din codru), geloasa, o crâşmăriţă, e 
mai puțin odioasă, având în vedere că Florița, pe care prinde necaz, e 
numai o fată găsită în pădure şi luată de suflet. Vestindu-se venirea 
împăratului, crâşmărița se găteşte şi întreabă oglinda: „Frumoasă sunt, 
oglindă?” „Frumoasă, zău, răspunse căutătoarea; pe de o sută şi pe de o 
mie de ori e însă mai frumoasă Florița.” Crâşmăriţa pune pe fată să 
măture, să spele vasele, iar noaptea să aleagă de gunoaie boabele de 
grâu dintr-un sac de gunoaie şi să doarmă apoi pe trei scânduri de 
gorun. În acest chip, împăratul nu poate vedea fata. Peste trei luni, când 
iarăşi vine împăratul, oglinda vorbind ca şi mai înainte, Florița e trimisă 
într-o pivniţă să lucreze la un război cu suveica aşa de mare încât 
trebuia un voinic s-o ridice de la pământ. Peste nouă luni vine iarăşi 
împăratul, de asemenea fără a o vedea. Însă crâşmărița trimite fata în 
codru cu o babă, Boanţa vrăjitoarea, care primeşte însărcinarea de a-i 
scoate ochii. Din fericire, apare o căprioară căreia îi săr ochii în poalele 
Floriţei şi astfel baba duce alți ochi crâşmăriței. Fata se aciuiază în 
pădure la nişte hoţi, dar crâşmăriţa află de la oglindă că Floriţa trăieşte. 
Cu un inel, baba Boanţa vrăjeşte pe Floriţa, care cade ca şi moartă. 
Scoţându-i-se inelul, înviază. Baba vine cu o rochie de mătase. Fata iar 
moare şi, scoțându-i-se rochia, înviază. În fine, baba piaptănă pe Floriţa 
şi aceasta cade moartă. Fiind găsită de feciorul împăratului şi despletită 
de douăsprezece fete de la curte care îi scot „firul morţii din păr”, Floriţa 
înviază din nou. Crâşmăriţa e pedepsită cu blândeţe să stea într-o casă 
cu pereţii de oglindă şi să se adune la ea cele mai frumoase neveste din 
țară ca să vadă că nu ea e cea mai frumoasă. În alt basm, geloasa este 
chiar mama fetei. Oglinda e înlocuită cu soarele, ceea ce este foarte 
rezonabil fiindcă soarele are o evidenţă totală a lumii. Făloasă, mama 
iese în fiecare dimineaţă afară când răsare soarele şi-l întreabă dacă a 
văzut: „Faţă de nevastă atât de frumoasă?” Soarele, stând puțin pe loc, 

răspunde: „Multă lume am umblat, multe muieri frumoase am văzut, 
dar pe. tine nime nu te întrece, decât fiica ta”. Potrivit instinctului 
matern, mama ar putea fi mulțumită de perpetuarea frumuseții prin 
progenitură. Ea însă, perversă, nu doarme de gelozie şi URĂ ce într-o 
noapte „avuse fierbințeli mari, dureri de cap şi bătaie de inimă”, cheamă 
le) slugă, "Toader, să ducă fata undeva s-o omoare, şi să-i aducă numai 
inima şi degetul cel mic. Fata se roagă să-i taie numai degetul, iar inima 
s-o ia de la o cățeluşă ce o urma (nu se poate spune că şi fata nu-i dotată 
cu anume cruzime ereditară). Ea pică la curţile unor zmei în grațiile 
cărora intră. Soarele, îniterO gal de mamă, declară că fata trăieşte „şi e 
“mult mai frumoasă decât tine”. Mama aleargă la curțile zmeilor, îmbie 
pe fată să-i deschidă, murind, zice, de dorul ei, şi când aceasta crapă 
puțin poarta, îi vâră degetul în gură, lăsând-o moartă. Feciorul 
împăratului vine şi o vede, expusă într-un paltin într-un coşciug de aur 
şi, lovind-o din întâmplare în cap, face să-i sară un măr din grumaz şi să 
învie. Feciorul se cunună cu fata şi mama înnebuneşte de supărare (Ret., 
Mama cea rea). Mama geloasă şi vanitoasă e într-un basm o zână 
frumoasă, fără pereche, şi căreia îi zice Frumoasa lumii. Şi ea consultă 
oglinda. Câtva timp oglinda declară că nu este o alta mai frumoasă pe 
lume, dar o dată zice: „Stăpână, stăpână, mult eşti tu frumoasă pe lume, 
dar Zâna Stelina te întrece cu zece”. De aci, mânie. Mama goneşte fata 
de acasă. În inimă de codru, fata se adăposteşte la nişte hoți. Zâna 
geloasă vine în chip de babă uscată şi, bucuroasă „să crezi că-i sfântă, nu 
altceva”, îi caută în cap şi-i înfige o undrea lungă drept în tâmplă. Fata 
rămâne moartă. Hoţii îi scot undreaua, oglinda vesteşte iarăşi că Zâna 
Stelina e mai frumoasă, implacabila Frumoasă a lumii îi iese în drum ca 
babă şi-i dă o cămaşă. Cum o îmbracă, fata simte o ameţeală şi cade 
moartă la pământ. Zâna-babă încalecă pe calul dracilor. După aceea, 
aflând că fata totuşi trăieşte, plesneşte de necaz (T. Pamfile, Zâna 
Stelina). 


GELOZIA PATERNĂ 


Avem şi cazul când tatăl, din gelozie, urăşte pe fiu. Un împărat 
văduv e nevoit să făgăduiască pruncului, încă pe când acesta era în 
pântecele mamei, că-i va da de nevastă pe Ileana Cosânzeana ca să-l facă 

să nu-mai țipe. Feciorul găseşte pe Ileana la „casa zmeilor” şi o ia de 
nevastă. Împăratul, prinzând de veste, se mânie, porneşte cu oştile 
împotriva lui şi promite aur mult şi mult pământ cui i-ar aduce acasă 
viu ori mort pe „Tudorică, cel care-i luase înainte cu dragostea”, După o 
vreme, lui Tudorel i se face dor de tată-său şi se duce la el. Împăratul cel 
gelos îl întâmpină cu sufletul rece şi-i propune un rămășag; „...să ne 
prindem pe lumina ochilor!” ÎI leagă burduf, îi scoate ochii şi-l aruncă 
într-o groapă cu doi lei care îl cruță. Vestit de o pasăre, iese din groapă 
cum poate, o ia peste câmpuri, pică într-o apă vâjâitoare şi-şi recapătă 
vederile. Din nou se duce Tudorel la tată-său împreună cu Ileana 
Cosânzeana, şi împăratul, abuzând de puterea părintească, îi porunceşte 
ca „până mâini să aflu rădăcina asta, înverzită, rămurată, înflorită şi cu 
poame coapte, ca să gustăm dintr-însele la masă. De nu, plăti-vei amar.” 
Isprava se face. Atunci împăratul dă poruncă fiului să desțeline, are, 
însămânțeze, secere, treiere, macine într-o zi grâu ca să aibă pită 
proaspătă, cu pedeapsa, în caz de neîndeplinire, a tăierii capului. 
Tudorel face şi asta. Îi era urât bătrânului feciorul, fiindu-i dragă Ileana 
Cosânzeana, şi nu putea trăi cu el alături. Tudorel, exasperat, îi dă şi el o 
cărămidă: „Până mâine sub dânsul să ardă focul, iar deasupra să crească 
iarbă mare şi frumoasă”. Şi fiindcă împăratul nu poate îndeplini muncă, 
îl omoară şi-i ia scaunul împărătesc. Însă basmul e suspect şi în orice caz 
absurd sau invadat de observaţii psihologice, depăşind elementarul 
fabulos. Un împărat, care spre a avea progenitură, îi făgăduieşte ce are 
mai scump, nu-şi poate anula instinctul de perpetuare decât printr-o 
pervertire a paternității, în împrejurarea de faţă, prin erotism senil (T. 
Pamfile, Tudorel). 


MAMA VITREGĂ 


Mama vitregă este unanim considerată ca părtinitoare față de copiii 
ei şi rea cu aceia ai bărbatului. Maştera pune la munci grele pe fata care 
nu e a ei, îi dă să toarcă şi când vine feciorul de împărat duce numai pe 
fetele ei la horă, iar pe fata vitregă o pune să aleagă grâu dintr-o 
grămadă de cenuşă, o ascunde în pod după coş, când feciorul de 
împărat vine să caute fata căreia i-a luat drept semn papucul, la horă (G. 
Cătană, Vaca neagră). Într-o variantă, maştera, care are o „viesparniţă de 

fată urâtă şi bătrână şi hărnicioasă, că se scula singură de jos“, 
învinovăţeşte fata vitregă că „i-a furat noroacele fiică-mi, că i-a făcut de 
urât, să fugă flăcăii de dânsa ca de ciumă, că i-a luat din urmă într-o 
dimineață din săptămâna luminată”, că e „puturoasă”, o trimite cu vaca 
la păscut, îi dă cinci fuse în cinci caiere să i le aducă gata în deseară, apoi 
două litre de lână ţigaie, şi pe urmă două ocă de lână pe care le înşiră pe 
fuse vaca năzdrăvană. „Cataroiul de babă” vede acest lucru şi taie vaca. 
Iarna, baba îşi aduce fata la clăci, gătită, împopoțonată şi rumenită, iar 
„pe fata unchiaşului o lasă acasă mânjită cu cărbunele pe față şi cu cenuşă 
în cap, să spele, să măture şi să cârpească cele de trebuință. Venind 
feciorul împăratului la horă, baba îşi găteşte pupăza şi merge cu ea, în 
vreme ce pe fată o lasă cu un sac de cânepă să numere sămânța şi s-o 
aleagă de gunoaie, sau cu un sac de păsat vărsat în mijlocul casei să-l 
curețe de necurăţenii, ori în fine cu sac de sămânță de in care fuge 
printre degete. Fata totuşi izbuteşte să vie la horă, pierde un condur, şi 
feciorul de împărat caută pe'stăpâna condurului, făgăduind a o lua de 
nevastă. Maştera îşi spală odorul, iar pe fata unchiaşului o unge cu 
cărbune . pisat amestecat cu untdelemn şi-i toarnă cenuşă în cap, 
ascunzând-o după uşă, piu țoale (TI. Pamfile, Fata unchiaşului cea fără 
NOroc). 

Un împărat „vestit ca Papură-vodă ori Ciubăr-craiul din răsărit! 
avea împărăteasă de-a doua care-l luase „de dorul măririi, de 
frumuseţea scaunului”. Împărăteasa îşi înşală bărbatul şi e denunțată de 
un străjer-câine. Atunci pune împăratului otravă în blid şi-l omoară. 
Întorcându-se feciorul vitreg, împărăteasa îl pune nemâncat şi nebăut cu 
zilele „în beciurile întunecoase” şi-i trimite mâncare fiartă în otravă. 
Sluga se sperie de câine şi sparge blidele. Maştera pune doisprezece 
oameni să omoare pe copil, care cu o sabie căpătată de la Dumnezeu 
extermină pe cei doisprezece, după care faptă pleacă de la curte cu 
„câinele. Basm suspect (T. Pamfile, Copil sărac). 

O babă cu o fată rea, leneşă şi urâtă, disprețuită de toată lumea, 
persecută pe fata unchiaşului ei care e bună, harnică, frumoasă şi iubită 
de toată lumea, afară de babă care „nu putea s-o vază şi o certa în toate 
zilele”. Baba cere moşului să-şi gonească fata: „ori o duci unde oi vedea 
cu ochii, ori, de unde nu, pâine şi sare pe un taler cu tine nu mai 
mănânc”. Când fata unchiaşului se întoarce acasă cu o ladă plină de 
lucruri frumoase, invidioasă, baba îşi trimite şi pe fata ei (Fundescu, 
Sânta Vineri). Un om văduv cu o fată şi un băiat se însoară a doua oară. 


Estetica basmului 201 


Copiii lui îi sunt maşterii ca sarea în ochi, îi ciomăgeşte, îi cicăleşște. 
Maştera ameninţă pe om că de nu-i duce undeva „în pustietate, ca să-i 
prăpădeşti, eu pâine cu sare de pe un taler cu tine nu mai mănânc”. 
Văduvul „puse în gând să-i facă voia, căci limbuţia nevestei îl scoase 
afară din țâțână” (Ispirescu, Copiii văduvoiului). O văduvă, Sofia, miluia 
copiii unui văduv sărac cu doi copii: „Dragii mei, vedeţi voi, cât de bine 
vă țin, am vacă cu lapte, am bucăcioare bune cum trebuie la prunci, 
ziceţi către tatăl vostru să mă ia pe mine, c-apoi şi mai bine vă voi ţinea!” 
Văduvul, după oareşicare codire, căci credea că văduva neavând copii 
nu era învățată cu ei, o ia: „Dar de la o săptămână, de la două, lelea Sofia 
începu a uri copiii”. „Măi bărbate, zice ea odată, alege-ţi una din două: 
ori merg eu de unde-am venit, ori alungă-ți copiii de la casă.” Omul se 
duce cu copiii la pădure să aducă uscăţele. Fetiţa umple şorțul de 
cenuşă, presoară pe cale. Se întorc. Iar îi duce, fata ia tărâțe. O „spurcată 
de vulpe” linge toate tărâţele şi copiii rămân pierduţi (Ret., Cerbul). Deci 
fie că maştera are sau n-are copii, urăşte pe copiii soțului al doilea 
întrucât nu poate încerca faţă de ei sentimentul visceral. Malignitatea ei 
se explică şi prin senilitate. În cutare basm, mama vitregă e rea şi prin 
involuţie: „Baba, ca baba: rea la maţe cum nu se mai afla alta - să nu 
vadă în ochi pe feciorii moşului. Toată ziua sta împonchioşată şi 


„Cătrănită, toată ziua toaca-toaca, toaca-toaca pe unchiaş. Mă rog! Şi mă 


mir cum nu-şi lua omul lumea în cap să se ducă opt şi cu a brânzii nouă 
să scape de babă şi de tot.” Ca de obicei, baba cere moşului să-şi 
izgonească copiii. Acesta îi duce la pădure, pretinzând a merge după 
uscături, şi-i părăseşte acolo, legând de un copac o tigvă goală să se 
creadă că taie lemne. Însă fata luase într-o tigvă cenușă şi o presărase pe 
drum. Astfel se întorc. Ameţit de babă, unchiaşul îi duce din nou la 
pădure. Fata ia acum tărâțe care sunt mâncate de vietăți (T. Pamfile, Fata 
şi feciorul unchiaşului). Un om se însoară a doua oară cu o femeie 
„amarnică, plină de răutate şi de harțag” pentru feciorul vitreg al ei. Îl 
trimite cu Bou-bălănel la păşune, dându-i de mâncare tărâțe ori cenuşă 
(T. Pamfile, Bou-bălănel). 

Avem şi cazul mamei bune care-şi persecută copilul. Acesta se 
naşte după moartea tatălui şi suge țâță şapte ani de zile. La şapte ani, 
trimis în pădure, smulge copacii din pământ, omoară toți balaurii 
dintr-un sat, afară de unul pe care îl leagă cu lanţuri de un perete. 
Mama, care e şi năzdrăvană, dezleagă balaurul şi se învoieşte cu el să 
omoare pruncul; se preface bolnavă şi cere să-i aducă „apă vie si apă 

moartă, de unde se bat munții-n diătta Îndrumat de un călugăr, 
pruncul ia apă, dar acelaşi călugăr i i-o înlocuieşte cu apă de băut. Mama 
cere „purcel de scroafă sălbatică cu dinţii de fier”. Pruncul ia şi purcelul, 
călugărul i-l înlocuieşte. Mama pofteşte pasăre de unde se întâlnesc 
vânturile când bat. Călugărul îi opreşte păsăruța şi-i dă un vultur. 
Mama pretinde „mere de aur de peste mări”. Pruncul face şi isprava 
asta. Mă-sa se scoală din pat şi vrea să vadă acum „cât este de tare”. Îl 
leagă cu funii groase de un stâlp, pruncul „se suceşte o dată şi funiile 
toate se rup”. Îl leagă în lanţuri grele cât piciorul de groase şi cu funii de 
mătase. Pruncul se suceşte de trei ori şi nu poate rupe lanţurile şi funiile. 
“Balaurul cu care se ține mamă-sa iese de după cuptor, omoară voinicul 
şi-l taie bucățele, punând cărnurile în dăsagii iepei călugărului, care 
aşază bucăţile „una către alta” şi, stropindu-le cu apă moartă şi cu apă 
vie, îl înviază (Frâncu şi Candrea, Pruncul şi călugărul). Abolirea 
sentimentului matern se explică aci prin cauze erotice şi printr-o 
perversiune congenitală întrucât, femeie de om, mama se ţine cu un 
balaur. 


SORA VITREGĂ, SURORI RELE 


Sora vitregă este în mod obişnuit invidioasă pe fata tatălui vitreg 
(Ispirescu, Fata moşului cea cuminte), simțindu-se inferioară sub raport 
fizic şi moral. Din ambiţie, merge şi ea la Sfânta Vineri să capete ceea ce 
a căpătat soru-sa, dar purtându-se cu îngâmfare şi indiferență e 
pedepsită. E drept că se întâmplă a fi stimulată şi de mamă-sa, mai 
invidioasă decât ea, şi care o bate şi o goneşte, silind-o să se vâre slugă la 
Sfânta Vineri (Fundescu, Sânta Vineri). Ura atinge o dată crima. După un 
an de când a fost luată de feciorul de împărat, fata unchiaşului naşte un 
prunc. Fata babei aruncă pe nora împăratului în fântână şi, venind cu O 
broboadă neagră peste față, se dă drept fata unchiaşului. Pe copilul 
acesteia îl goneşte şi el se aciuiază la o stână de oi. Acolo fiind, dă de 
fântâna unde fusese aruncată mamă-sa şi din care rămăsese o mlădiță de 
răchită ce se ridicase până sus prin colțul ghizdelor. O retează şi-şi face 
din ea o tilincă ce cântă singură, spunând istoria fetei unchiaşului. 
Împaratul află şi leagă pe fata babei de gâtul unui armăsar sălbatic (T. 
Pamfile, Fata unchiaşului cea fără noroc). 

Aşa cum frații mai mari urăsc pe cel mic, mai viteaz, surorile mai 
mari, chiar de sânge, urăsc pe cea mică, fiindcă e mai frumoasă. O fată a 
făgădujt împăratului să nască doi coconi cu stelele pe inimă, luna pe 
spate şi o fată asemenea cu soarele pe frunte. Surorile, pizmuind-o, o 
încredințează că „împărătesele nu fac ca toate celelalte femei, ci trebuie 
să se urce în pod şi de acolo să nască”. Copilul cade într-un ciur, ţinut de 
sora mai mare care, văzându-l frumos, „de necaz ca să nu le urască pe 
ele” îl pune într-o albie şi-i dă drumul pe un râu, înlocuindu-l cu un 
căţel. Râul fiind scăzut, copilul rămâne pe uscat. Un cioban îl ia şi-l 
creşte. lertată de împărat, împărăteasa face peste câţiva ani alt copil care 
are aceeaşi soartă. În fine, o fată e înlocuită şi ea cu un căţel de „căţelele 
de surori”. Împăratul porunceşte ca nevasta să fie aruncată într-o hazna. 
Aceleaşi surori recunosc pe băieţi când merg la un concurs de lupte. Ele 
trimit pe moaşă să omoare copiii. Aceasta îndeamnă pe sora băieţilor să 
le ceară munci grele (Fundescu, Sora crivățului). 


FATA NEAGRĂ 


Omul de culoare, bărbat ori femeie, este privit în basm ca o 
anomalie monstruoasă. Prejudecata aceasta există chiar în basmele 
turceşti, unde arapul e înfățişat ca urât şi rău. Totul se reduce în fond 
la o explicație fiziologică a portretului moral. Necosanguitatea, 
senilitatea, dizgraţia fizică produc complexe de inferioritate şi reacțiuni 
maligne. În palatul de pe deal, arătat de Sfânta Luni, trăieşte o fată 
neagră ca „țundra”, ca „fundul căldării”. Suntem pe tărâmul celălalt. 
Este această fată o ființă demonică, de vreme ce la ea în odaie vin draci? 
Ori a căzut în puterea dracilor printr-un blestem, şi faţa ei rebarbativă e 
o probă, cum se întâmplă adesea, pentru tăria voinicului? Mai degrabă e 
de crezut lucrul din urmă, asupra căruia povestitorul a alunecat. 
Cenuşotcă bate în 12 uşi, iar la a 13-a îi iese înainte fata neagră care îl 
întreabă ce caută, căci de 99 de ani n-a umblat pe acolo om pământean. 
Voinicul declară că ar voi să se-nsoare. Fata primeşte a fi nevasta lui de 
nu-i va fi urât cu ea. Însă va trebui să petreacă trei nopți cu ea în care 
timp orice s-ar întâmpla va trebui să zică „cu Dumnezeu”. Pe la nouă 


49 Lazăr Şăineanu, Influenţa orientală, în Convorbiri literare, 1900, nr. 7-8. 

ceasuri seara vin pe uşă şi pe ferestre draci cu coarne şi cu cozi. 
Căpetenia dracilor întreabă pe omul pământean cine l-a adus acolo. El 
răspunde: „Cu Dumnezeu”. Dracii îl taie fărâme cu săbiile. La miezul 
nopţii fug „de nu le vedeai călcâiele”. Fata neagră înviază pe voinic cu 
apă vie turnată peste oasele lui. Încă de două ori voinicul e tăiat de draci 
şi înviat de fată (Frâncu şi Candrea, Petru Cenuşotcă). Oricine ar fi, fata 
neagră are o purtare dubioasă, căci în loc să aştepte pe bărbatul ei care o 
caută cu opinci de fier şi bâtă de oţel, face nuntă cu un alt bărbat. Se 
întâmplă însă că Petru Cenuşotcă, întâiul bărbat, să vină s-o răpească cu 
ajutorul lecrului (vestei), care dă invizibilitate. iubi 

Alb-împărat, „frumos de nu mai are cum”, peţeşte pe fata lui 
Negru-împărat, „urâtă ca Mama-pădurii, afumată şi neagră ca un 
cărbune”, „mofturoasă foc”. Îi pretinde „o cămaşă dintr-un fel de pânză 
de care nu se mai află pe lume decât un cot”. Alb-împărat merge la. 
bordeiul Zânei Stelina care-i dă o cămaşă omorâtoare. Lucrând-o, fata 
neagră „îmbrăcată a rămas” (IT. Pamfile, Zâna Stelina). O arăpoaică 
bogată, femeie de treabă în fond fiindcă învaţă pe fată cu pieze rele cum - 
să-şi rectifice norocul, e prezentată cu antipatie. Femeia de culoare pune 
pe fată să-i caute în cap, „căci, zice-se, că arapii cât de curaţi să fie, tot se 
găsesc condrăței în capul lor, pentru că le e părul îmbâcsit, pâslos şi des, 
nevoie mare”. De scârbă, fetei îi vine să scuipe (Ispirescu, Fata cu pieze 
rele). | 


Fata neagră e mai des reprezentată prin ţigancă. Având în vedere 
că aceasta e totdeauna roabă, ambiția şi răutatea ei se explică prin 
compresiunea morală. O roabă (de bănuit, țigancă) pizmuieşte pe tânăra 
împărăteasă naivă. O învaţă să se suie în pod ca să nască şi ea ţine ciurul 
ca să prindă copiii. Băiatul şi fata de aur care se nasc sunt îngropați în 
bălegarul cailor, punându-se în locul lor doi căţei fătați de curând. 
Împăratul ia roaba de nevastă. Când copiii se metamorfozează în brazi, 
roaba cere să-i taie să-şi facă scânduri de pat, altfel „pâne şi sare cu mine 
pe un taler nu mai niănânci”. Această amenințare din partea unei roabe 
presupune o mare putere de fascinație asupra împăratului, plictisit de 
frumosul convenţional imperial. Făcuţi scânduri de pat, ei sunt aruncați 
în foc din porunca roabei care a simțit cine sunt. Dintr-o scânteie ies doi 
miei de aur care sunt iarăşi tăiați la porunca roabei, însă două mațe 
scapă în apă şi copiii răsar din ele. Roaba îi urmăreşte deci cu ura până 
în pânzele albe (Fundescu, Înşir-te mărgărite). Într-o variantă, soțul e 
numai iun fecior de boier. Țiganca se poartă la fel şi devine nevasta 

boierului. În amândouă cazurile, adevărul iese la lumină şi vinovata e 
pedepsită (Ispirescu, Înşir-te mărgăritari). Într-altă variantă, împăratul, 
neînsurat, trăia mai înainte cu țiganca. „Nu era țigancă, ci fiindcă era 
neagră şi rea de gură ca o meliţă, toți în curtea împărătească în batjocură 
îi ziceau țigancă”. Însă mai departe povestitorul o numeşte „cioara de 
țigancă”. La îngroparea copiilor de aur sunt complice şi cele două surori 
ale mamei, cumnate ale împăratului (Ret., Cei doi copii cu părul de aur). 
Dragostea pentru o roabă nu e rară. Un fecior de împărat, certat cu 
mamă-sa că se îndrăgostise de una din multele lui roabe, supărat pleacă 
„la norul vânăt, la porţile de fier, la fata lui Roşu-împărat” (Fundescu, 
Făt-Frumos şi fata lui Roşu-împărat). Altă țigancă, mama unui ţigan 
pedepsit pentru impostură, îndeamnă pe Roşu-impărat (probabil pe fiul 
acestuia, printr-o confuzie) să taie un cal, ştiind că animalul e feciorul de 
împărat care omorâse balaurul, ceea ce înseamnă. că țiganca e puţin 
năzdrăvană. Din două picături de sânge ale calului, răsar doi meri de 
aur care sunt tăiați la îndemnul țigăncii. Din câte o coajă de la amândoi 
aruncate în gârlă de o fetiţă, ies doi rățoi. Răţoiul, care vorbeşte, spune 
că numai Roşu-Împărat poate să-l prindă. Împăratul intră în gârlă, 
lăsând paloşul împietritor pe mal. Băiatul iese din apă, împietreşte pe 
Roşu-Împărat în mijlocul lacului (sic!), îşi ia logodnica, iar pe țigancă o 
arde pe rug (Fundescu, Balaurul cu douăsprezece capete). 

O țigancă sfătuieşte o domniţă, al cărei soţ e la război, să privească 
în fundul grădinii „cum se vede fața apei de abia ca o para de argint, ca 
un ochi” şi îi dă un brânci. Cerbul, fratele domniţei, observă crima şi mai 
târziu o denunţă în graiul lui. Țiganca e legată de coada unui armăsar 
nestrunit (I. Pamfile, Fata şi feciorul unchiaşului). Craiul însurat cu 

Tiriana pleacă după treburi în țară. O „froaie de țigan”, „bat-o instănţile 
de holă spurcată”, „mincinoasă şi înşelătoare ca toți țiganii” care trăiesc 
O dată cu craiul, voind să se facă crăiasă, cheamă pe crăiasă în grădină 
să-i arate lacul, răstoarnă luntrea şi-i leagă o piatră de moară de 
grumazi. Pe cerb, fratele Tirianei, îl leagă de un stâlp de piatră. Venind 
craiul acasă, țiganca îmbrăcată cu hainele crăiesei zăcea în pat şi cerea să 
mănânce carne din cerbul cu coarnele de aur. Puşcaşii, puşi de împărat, 
nu vor să împuşte cerbul auzind convorbirea în stihuri dintre cerb şi 
sora din lac. Măcelarii care merg să „belească” cerbul nu vor nici ei să 
cheme cerbul şi spun împăratului întâmplarea. Țiganca pretinde că 
Tiriana s-a jucat cu luntrea pe lac şi s-a înecat, iar ea i-a luat hainele, „să 

mă fac crăiasă de voi putea, că tot am trăit noi bine odată...” Țiganca e 
legată de coadele a două iepe sirepe (Ret., Cerbul). 

În afară de consideraţiile fiziologice, prezenţa țiganilor în basme 
oglindeşte, fireşte, vechea instituţie a robiei şi condiţia în care se afla un 
fecior de neam mare de a trăi într-o domesticitate de țigani şi ţigănci 
care, în ciuda mizeriei lor fizice şi morale, puteau căpăta, mai ales 
femeile, un anume ascendent. Țiganul din basm e plin de infirmități 
morale: îngâmfat, parvenit, ucigaş, înşelător. De obicei, el profită de 
vitejia voinicului, dându-se drept autorul isprăvii. Țiganul de la curtea 
împărătească, venind să ia apă de la puţul lângă care voinicul omorâse 
balaurul cu douăsprezece capete (deci are vreun rost pe la bucătărie), ia 
paloşul, taie pe băiatul leşinat în bucăţi, şi cu capetele şi limbile 
monstrului, luând şi fata, merge la palat şi spune împăratului că el e 
mântuitorul. Deşi mâhnit de a-şi mărita fata cu un rob, împăratul i-o dă. 
Cheamă croitorul palatului să-i facă ginerelui „haine numai cu fir de aur 
şi cu pietre nestemate”, dă poruncă hasnatarului să-i dea câți bani îi va 
cere. Țiganul se plimbă prin palat „îngâmfat şi mândru ca un vizir”. 
Totdeauna însă impostura ţiganului e descoperită. Fata a lăsat să-i cadă 
un inel şi o năframă. Un bou năzdrăvan învie pe voinic, baba care îl 
găzduieşte pe înviat e trimisă la curte cu o turtă în care a fost vârât 
inelul fetei de unde aceasta află că flăcăul trăieşte. Băiatul ia paloşul şi 
năframa, vine la curte, povesteşte întâmplarea şi țiganul e pedepsit după 
tipic, adică e legat de coadele a doi cai, unul de la munte şi altul de la 
baltă, cu un sac de nuci şi „unde cădea nuca, cădea şi bucățica” 
(Fundescu, Balaurul cu douăsprezece capete). Mama ţiganului mort face şi 
ea o faptă de vrăjmăşie. Schimbă paloşul care împietreşte oameni, al 
voinicului, cu un paloş de rând şi-l dă fiului Împăratului Roşu care 
intrase în cetate în haine proaste. În felul acesta, oştile voinicului sunt 
împietrite şi voinicul însuşi tăiat bucățele. Băiatul e înviat de bou şi 
prefăcut, după dorința sa, în cal cu stemă în frunte. În această ipostază, e 
dus de baba care îl găzduia în oraşul lui Roşu-împărat, care îl cumpără. 
Duşmănia țigăncii față de cal am văzut-o mai sus. 

Baba e considerată adesea ca malignă, complice cu dracul şi 
sinonimă aproape cu zmeoaica. Chiar când e un personaj convenţional 
bun, ca Sfânta Vineri, e pasibilă de afecțiuni maniacale. Dar avem şi o 
Sfântă Vineri răzbunătoare şi criminală. Mâniată că o nevastă spală în 
ziua ei, sfânta se pregăteşte să-i opărească copilul şi iese să aducă lemne. 
Femeia, sfătuită de o vecină, întoarce toate lucrurile în casă cu dosul în 
sus şi se închide în odaie, încât lucrurile nu pot să deschidă sfintei când 
ea le strigă (St. Stefurea, Sfânta Vineri). O babă se mânie din nimica toată 
şi blestemă, având acțiune supranaturală. Feciorul unui împărat şade la 
fereastră. Vine o babă cu tigva să ia apă de la fântână. Feciorul ia o 
piatră, o aruncă spre fântână, nimereşte în tigvă şi o sparge, făcând haz. 
Baba îl blestemă: „Până nu vei găsi cele trei rodii aurite, să nu te însori, 
dragul mamei” (Ispirescu, Cele trei rodii aurite). Feciorul cu părul de aur, 
închis în colivie de aur, văzând o babă cu două tigve cu apă, îi sparge 
tigvele cu arcul. Baba se uită în sus şi-l blestemă: „Lua-te-ar mama 
vântului turbat care a luat şi pe surorile tale” (Fundescu, Spaima zmeilor). 

Multe sfaturi rele vin de la câte o babă. O cloanţă vrăjitoare vine la 
fata care prinsese dragoste de porcul fermecat, îi dă o aţă să i-o lege 
bărbatului de piciorul stâng când doarme, încredințând-o că dimineața 
va rămâne om. Nu vrea bani pentru sfat: „Mi se rupe, uite, băierile 
inimii de milă, pentru dumneata, bobocelul mamei”. Porcul e dezolat: 
„Ce-ai făcut, nenorocito! Mai aveam trei zile şi scăpam de spurcatele 
astea de vrăji...” (Ispirescu, Porcul cel fermecat). Doi băieți ajunşi la 
smârcurile mării iau o luntre, unul se dă afund, apucă o babă de gât, 
celălalt o dezbracă de a zecea cămaşă cu virtuți terapeutice. Apoi fug, 
fără a privi înapoi, fiindcă dacă baba ţipă, vin şerpi, balauri să-i înghită, 
munții cad în urma lor, pietrele şi bolovanii pică lângă ei (Fundescu, 
Sora crivățului). Fata cea mare a unui împărat pleacă de acasă îmbrăcată 
cătăneşte. În sat se întâlneşte cu „o hârcă”. Aceasta îi răspunde la bineţe: 
„Sănătate bună, cătană cu glas de fată”. „Fire-ai a dracului, mamă, de 
unde ştii d-ta că sunt fată?” se răsteşte la ea fata. La fel se petrece cu fata 
mijlocie. Fata cea mică n-o drăcuieşte şi atunci baba o trimite înapoi să ia 
din pod zdrenţe din hainele tătâne-său din feciorie, puşca şi sabia lui şi o 
învaţă ce cal să aleagă (Ret., Din fată-fecior). 

MISOGINISMUL 


Cât de înrădăcinat a fost misoginismul în popor sau mai curând cât 
de tare este infatuarea virilă se vede dintr-aceea că fata-voinic. abia 
prefăcută în bărbat, prin blestemul unui pustnic, probozeşte astfel pe 
Ileana Simziana înainte de a o lua de nevastă: „Eu te voi lua, dacă tu mă 
alegi... dar să ştii că în casa noastră voi ca să cânte cocoşul, iară nu 
găina” (Ispirescu, Ileana Simziana). | 
Pahon, căruia nevasta, fată de împărat, îi fugise cu un arap, 
furându-i curțile şi mărgeaua fermecată, aflându-i îi alungă şi nu se mai 
însoară, ținând numai „găzdoaie” (Ret., Povestea lui Pahon). Cusururile 
feminine se dezvoltă mai ales la „muiere”, fata fiind mai suavă. O 
infirmitate specifică femeii este curiozitatea de a afla, deosebită de 
curiozitatea de a explora a bărbatului, deşi sunt cazuri când aceste două 
porniri par a se confunda. Pantilie, om sărac, purtându-se milostiv cu un 
vultur, capătă o pană fermecată cu care face tot ce gândeşte. Vulturul îl 
sfătuieşte să nu spună nimic muierii „ca să nu te căieşti”. Mirată de 
bogăţiile bărbatului (car cu boi, vaci, case), lelea Măria îi bate capul. „Că 
bine, mă Pantilie, bine că mulțumesc eu lui Dumnezeu, dar uite aşa mi-i 
şi mie de greu, când tu ascunzi de mine ceva, parcă nu ți-aş fi muiere 
credincioasă”. Pantilie „om cu glavă la cap” nu-i spune, auzise în 
biserică şi ca şi copil în şcoală că Eva a înşelat pe Adam de a mâncat din 
pomul oprit (Biblia trebuia să aibă şi ea partea ei de înrâurire în 
misoginismul omului din popor.) Devenită făloasă şi zburdată, având 
ce-i trebuie, lelea Măria prinde dragoste de un fecior din sat care o 
amenință că o lasă dacă nu află de la Pantilie taina îmbogățirii. Măria, 
„Ca scoasă din minţi, cap de femeie, poale lungi şi minte scurtă, vulpe 
vicleană” se culcă în pat, prefăcându-se că moare, îşi aprinde luminile la 
cap, închide ochii şi cere bărbatului taina. Slab de înger, Pantilie îi dă 
pana. Muierea şi ibovnicul ei îl prefac într-un câine pe care-l gonesc 
când începe să urle. Mai târziu, agonisind nişte galbeni, câinele se 
întoarce acasă, Măria îl face pupăză. Ajutat a treia oară de vultur, 
Pantilie izbuteşte să-şi recapete chipul de om şi să prefacă pe ibovnic şi 
pe nevastă în doi boi graşi (G. Cătană, Povestea lui Pantilie). Lui Arvinte, 
tată-său, pe moarte, I-a sfătuit să nu intre în slujbă împărătească, să nu 
primească copil de suflet şi să nu spună muierii toate tainele. Fiind bătut 
la cap de nevastă, primeşte totuşi slujbă de la împărat şi anume să 

îngrijească de o pasăre închisă în casă de drot. Ia de suflet un copilandru 
de vreo 11-12 ani. Într-o zi, spre a-şi cerca nevasta, spune că i-a fugit 
pasărea din colivie. Nevasta îi cumpără una asemănătoare căreia 
Arvinte îi dă drumul, fiindcă pasărea împăratului nu zburase. Copilul 
de suflet se drăgosteşte cu nevasta, Arvinte face gură mare, nevasta îl 
pârăşte la împărat că a înlocuit pasărea. Împăratul îl bagă la temniță cu 
gândul de a pune să i se taie capul. Pe urmă îl iartă, aflându-i pățania şi 
vâră în puşcărie pe muiere şi pe copilul pervers. Amărât, Arvinte se face 
sihastru (Ret., Părintele Arvinte). 

Interdicțiile ca efect al unui blestem şi în general urmate de 
sancțiuni la nerespectarea lor sunt frecvente în basm şi folcloriştii le 
înscriu în noțiunea sociologică de „tabu”. Indiferent de aceasta, situațiile 
sunt perfect inteligibile în plan psihologic curent şi la drept vorbind 
sfatul de a nu intra în cutare odaie porneşte din buna intenție de a 
preveni o nenorocire, scăparea unui zmeu (Frâncu şi Candrea, Ileana 
Cosânzeana; G. Cătană, Rozuna, doamna florilor), ori aflarea unui viitor 
trist. Împăratul, plecând la război, îşi sfătuieşte fetele să se preîmble prin 
grădină, să intre prin toate cămările casei, „numai în cămara din fund, 
din colțul din dreapta”, să nu intre „că nu va fi bine de voi”. Fetele intră. 
„Că doară nu s-o face gaură în cer - zice cea mijlocie - d-om intra.” 
Acolo, pe o masă mare cu un covor scump pe dânsa, găsesc o carte 
deschisă în care stă scris cu cine se va mărita fiecare din fete. „Pe fata cea 
mică a acestui împărat — scria pe o foaie - are s-o ia de nevastă un porc.” 
Natural, fata se întristează (Ispirescu, Porcul cel fermecat). Fineţea 
psihologică constă în faptul de a irita curiozitatea eroului, atrăgându-i 
atenţia asupra misterului unui loc pe care după multe probabilități nu 
l-ar fi relevat fără anume luare-aminte. De o asemenea stimulare a 
curiozității sunt deopotrivă pasibili bărbaţi şi femei, şi pornirea de a 
călca porunca este irezistibilă. Un împărat pleacă şi el la război, dă celor 
trei feciori o legătură de chei cu preavizul ca „numai în chiliuța de către 
miazăzi unde slujeşte cheia asta ruginită” să nu intre. Feciorii intră, se 
îndrăgostesc de icoana crăiesei zânelor, „frumoasă cum nu mai văzură 
nicicând” şi cel mai mic, perseverând, găseşte pe zâna însăşi (Ret., 
Crăiasa zânelor). | 

Deosebirea între curiozitatea voinicului şi a fetei sau a femeii stă în 
aceea că în general voinicul, pus în fața unei condiţii noi, caută să 
dezlege problema, în vreme ce femeia suferă doar de infirmitatea de a 
afla. Voinicul calcă interdicția şi din impetuozitate. Făt-Frumos intră în 

valea-plângerii, unde i se interzisese să păşească, luându-se după un 
jepure (Ispirescu, Tinerețe fără bătrânețe). În ceasul morții, împăratul 
sfătuieşte pe Aleodor să nu se ducă pe muntele vecin, „moşia lui 
Jumătate-de-om călare pe jumătate de iepure şchiop”. La: vânătoare, 
Aleodor, fiind dus de gânduri, alunecă „de calcă pământul pocitului de 
om” (Ispirescu, Aleodor-împarat). În alt caz, voinicul nu păzeşte 
interdicția din profunditate sufletească. Fata neagră interzice lui 
Cenuşotcă să cugete la ea „că va fi rău de tine”. Voinicul nu poate totuşi 
„Să nu cugete la muierea sa”. Aceasta vine, aşa neagră cum era, la 
părinții lui, iar mesenii se sperie. Fata neagră dă o palmă lui Cenuşotcă, 
îl ia de mână şi-l scoate afară, apoi îl părăseşte adormit (Frâncu şi 
Candrea, Petru Cenuşotcă). În schimb, fata crescută de o zână, având tot 
ce-i trebuie, intră în a treisprezecea chilie, se reazămă speriată de un 
scaun cu un deget care i se face de aur, în vreme ce curţile țiuiesc şi, deşi 
dovada că a intrat e făcută, minte cu obstinație până în clipa când, - 
furându-i-se de către zână drept pedeapsă al treilea copil făcut cu un 
fecior de împărat, e amenințată de a fi arsă pe rug de senatul împărăției 
(Ret., Nu minţi!). Curiozitatea fetei funcționează în momentele cele mai 
dramatice. O fată de împărat e dusă, „cu lacrimile cât pumnul” la 
fântână s-o mănânce balaurul. Un fecior o pune să-i caute în cap, 
„spunându-i să-l scoale când va urla fântâna şi interzicându-i să umble la 
tolba cu săgeți. Tocmai acest lucru îl face fata şi pierde o săgețică 
(Ispirescu, Copiii văduvului). 

Un cusur al femeii mature este spiritul de contradicție. Poggio 
Bracciolini în Liber facetiarum vorbeşte despre femeia înecată pe care 
bărbatul o caută în contra râului, având în vedere că în viață avusese 
obiceiul să contrazică. Anecdota a trecut la Anton Pann. De acest soi este 
şi „neagra din fântână”. „Dacă zice omul că ploaie, ea nu, că-i vreme 
bună. Dacă spunea el că bate vântul ăl de deal, ea nu, că bate ăl de la 
vale.” De dau de grâu smuls din loc pentru funii, muierea spune că e 
cositură. Trec nouă rațe sălbatice, muierea zice că au fost zece şi 
ajungând Ia o fântână se ambiţionează: „Laşi după mine că au fost zece, 
sau, de nu, săr în fântână”. „Măcar să sări - răspunde bărbatul - că n-au 
fost zece, ci nouă.” Muierea „țup, se aruncă în fântână”. Acolo era 
„bată-l crucea”. După câteva ceasuri, dracul cărunțeşte de răul ei şi, 
ducându-se la om, îl întreabă cum a putut trăi nouă ani cu ea. Drept 
răsplată că a dus-o tot rău cu muierea, îi face un bine. Intră într-o fată de 
împărat care se vindecă atunci când vine omul. Devenit ginerele 

împăratului, exorcizatorul e chemat la fata altui împărat şi pe urmă la 
un al treilea. Dracul refuză să iasă din fată, dar când omul îi spune că „a 
ieşit neagra din fântână”, dracul fuge. „Mă duc, fârtate, peste țări şi mări 
să nu-mi mai dea de urmă, numai cu ea să nu mai dau bot!” Motivul îl 
regăsim în Kir Ianulea lui I.L. Caragiale şi respectiv în Machiavel (G. 
Cătană, Neagra din fântână). 

Femeia matură mai este cicălitoare. Trifon hăbăucul e însurat cu o 
muiere „foarte isteaţă şi din neam bun” care îl probozeşte, „ba gurile 
rele ziceau că-l şi dobza când îi da mâna”. Făcând rost de o mărgea şi 
alte obiecte fermecate, Trifon e luat la ochi de nevastă-sa. „O, ucigă-te 
crucea, tu ai chiar înnebunit de tot de porţi ruptura aceea de pălărie pe 
cap şi desagii-n spate ca un cerşetor; dar sabia aceea de unde-o ai, parcă 
te-a făcut dracul si cătană! Nu-i alt modru, ai căpiat. Unde-i carul, 
unde-s boii? Nemernicule, văieratule, prăpăditule, beţivule!” (Ret. 
Trifon hăbăucul). 

O fată, chiar fără intenţii rele, poate să facă rău din credulitate. 
Astfel, o moaşă vine, trimisă de surorile împărătesei, la fata care, ca şi cei 
doi fraţi ai săi, fusese înlocuită printr-un căţel, şi spune că „fraţii tăi s-au 
vorbit ca să te omoare”. O îndeamnă să se facă bolnavă şi să le ceară să-i 
facă rost de „cămaşa babei din smârcurile mării” ca să se facă sănătoasă. 
Aceeaşi babă învaţă pe fată să ceară fraților să aducă pe sora crivăţului 
că altfel moare (Fundescu, Sora crivățului). 


_ INCESTUL 


Incestul reprezintă în mitologie ceea ce adulterul este în roman. El 
e privit cu oroare şi pare evident că pricina nu-i alta decât temerea de 
degenerescență, exprimată printr-o interdicție de ordin etic. În balada 
Soarele şi luna, intriga porneşte, nici vorbă, de la observarea alternării 
soarelui cu luna, interpretată ca o persecuție sterilă. Antropomorfic, 
faptul este explicat ca o pedeapsă pentru o încercare sexuală patologică. 
Soarele pleacă pe optsprezece cai să se-nsoare. Nu-şi găseşte nici o fată 
pe potriva lui şi merge la sora lună. Aceasta, după obiceiul fetelor 
dificile din basm, caută amânări, cerându-i o „punte peste munţi”, cu o 
fântână pe latura ei şi un popă de ceară să-i cunune; apoi pretinde 
soarelui să facă o scară de ceară să se urce la cer să întrebe pe Adam şi 

Eva dacă e bine ca un frate să ia pe soru-sa. Adam spune că nu, totuşi 
soarele face nunta. Luna se aruncă în fântână şi soarele o scoate de acolo: 
şi o aruncă pe cer (Convorbiri literare, XXXV, nr. 5 din 1 mai 1901). 
Motivul incestului e foarte răspândit în spaţiul balcanic şi în poezia 
populară bulgară e condamnat amestecul de sânge între tată şi fiică, 
frate şi soră, nepoată şi unchi.5 

Îl găsim în basmul românesc. O împărăteasă lasă cu jurământ ca 
împăratul să ia de nevastă pe aceea căreia i se va potrivi condurul ei. 
Împăratul face încercare cu fete din toate țările şi din toate straturile 
(fete de împărat, cucoane, jupânese, țărănci, roabe). Fata lui, jucându-se 
cu condurul ce sta pe masa împăratului, vede că i se potriveşte. Sfatul 
împărăției hotărăşte ca împăratul să ia de soție pe fata lui. Însă fata nu 
vrea şi, învățată de dădacă, cere trei rânduri de haine, de aur, de 
mărgăritar, de diamant. Împăratul i le dă. Atunci fata fuge, îmbrăcată cu 
o piele de măgar, luând cu ea şi veşmintele cele scumpe (Ispirescu, 
Găinăreasa). Într-o variantă, împărăteasa lasă cu limbă de moarte soțului 
să ia de nevastă pe femeia cu stea în frunte căreia i s-ar potrivi papucul 
ei. Aceasta se întâmplă a fi chiar fata care, ca să întârzie nunta, cere un 
veşmânt din fire de argint, unul din fire de aur, unul din fire de diamant 
şi unul din piei de pureci. Apoi fuge în ostrovul zânelor (T. Mera, Fata de 
împărat cu stea în frunte în Convorbiri literare, XX, nr. 5, 1886). În cazurile 
de mai sus, tatăl nu e aşa de vinovat, el nu face decât să urmeze 
cuvântul moartei şi hotărârea sfatului. Într-alt basm însă, tatăl este un 
veritabil pervers. Murindu-i împărăteasa, şi fiind tânăr, frumos şi bogat, 
se gândeşte să se însoare a doua oară dacă va găsi crăiasa frumoasă şi 
înţeleaptă ca cea dintâi. Îşi face opinci de fier şi bâtă de oțel şi pleacă în 
lume „că aşa era pe vremea aceea, nu ca acum să te cari cu măşina”. 
După doi ani se întoarce fără nici o fată şi hotărăşte să ia de soție pe fata 
lui. Aceasta cere sfatul unei mătuşi care o învață să ceară lucruri 
imposibile: o căruță numai de argint cu cai de argint şi un rând de haine 
numai de argint. Împăratul, având un inel fermecat, îndeplineşte 
cererea. Fata cere căruță şi haine de aur, apoi căruţă şi haine de diamant 
şi în cele din urmă fuge cu inelul vrăjit. Împăratul mânios pleacă după 
ea cu calul care călca şapte poşte o dată şi o găseşte. Fata cade în 
genunchi şi cere ajutorul lui Dumnezeu. Pământul se crapă în două şi 
înghite pe fată de vie. Tatăl îşi împlântă pe acel loc cuțitul de aur cu 

gândul de a aduce de la oraş oameni să sape. Între timp, fata iese, se 
bagă slugă la Împăratul Galben al cărui fecior se îndrăgosteşte de ea. 
„Tatăl pervers, aflând că fata lui s-a măritat, plăteşte pe adjutantul 
prințului să-i dea fetei afion, apoi să se culce lângă ea când prinţul e la 
vânătoare. Prinţul strânge sfat, cheamă .craii vecini. Vine şi tatăl cel 
incestuos care zise „că să o suie pe un deal mare şi tare pieziş, pe un 
căruț cu două roate şi de acolo să-i dea drumul, că dacă nu va fi 
vinovată, Dumnezeu o va mântui, iar de va fi vinovată, se va prăpădi”. 
Totdeodată atrage atenția fetei că e urâtă o asemenea moarte şi o 
îndeamnă să se mărite cu el. Fata roagă pe tată să se suie în căruț să 
vadă cum îi şade, şi împăratul credul se suie şi se face bucăţi. Fata, 
scârbită de ticăloşia” din lume, se face pustnică într-un codru, 
hrănindu-se cu rădăcini, bureţi, mure şi alte fructe de pădure (G. 
Cătană, Prinţesa „Nu ştiu”). Şi într-altă variantă cu aceleaşi elemente 
(împărăteasă pe moarte, papuc care se potriveşte fetei, cerere de lucruri 
crezute imposibile: haină de argint, de aur, din vârfuri de pitulice), tatăl 
e un pervers. Fugărind fata, o urmăreşte ca un zmeu prin văzduh şi fata 
aruncă obstacole în calea lui, un caier, un pieptene, o gresie, ce se fac 
claie de câlți, pădure, munte de cremene. Tatăl cel rău omoară copilul 
fetei făcut cu un fecior de împărat chiar cu cuțitul ei, ceea ce atrage din 
partea socrului pedeapsa scoaterii ochilor. Sfânta Fecioară vindecă pe 
mamă şi învie copilul (Ion Broju, Frumoasa, în Convorbiri literare, XXV, nr. 
5, 1891). . 

Avem şi cazul incestului între frate şi soră, mereu mental, neajuns 
la efectuare. O împărăteasă îndeamnă pe patul de moarte pe fecior să se 
însoare cu fata căreia i S-ar nimeri un inel. Acesta se potriveşte sorei 
feciorului. Fata fuge (Gr. Sima, Pajura, în Convorbiri literare, XVII, nr. 7, 
1883). Un incest este şi căsătoria feciorului cu sora mamei lui (Ispirescu, 
Băiatul cel bubos). Toate acestea sunt drame pasionale, având ca punct de 
plecare patologia sexuală. 


IDEEA DE CLASĂ 


Diferenţa de clasă şi noțiunea ei sunt foarte accentuate în basm. O 
clasificație elementară e aceea în bogați şi săraci. Omul sărac reprezintă 
un personaj tipic, cu un unghi de vedere specific asupra vieții. „A fost 

' odată un flăcăiandru sărman de părinți. El argăţea pe la unii şi pe la 
alţii, ca să-şi câştige hrana vieţii” (Ispirescu, Cele douăsprezece fete de 
împărat). „A fost odată un biet om sărac. El avea femeie şi trei copilaşi. 
Lucra bietul om de da pe brânci, zi şi noapte, orice şi pe unde găsea, şi 
două în tei nu putea lega şi el. Bieţii copilaşi erau mai mult flămânzi 
decât sătui” (Ispirescu, Cei trei frați împărați). „A fost odată un om şi o 
femeie. Ei erau atât de săraci, încât n-aveau după ce bea apă. Nici tu 
casă, nici tu masă, nimic, nimic, dară nimic n-aveau după sufletul lor. 
Muncea bietul om de dimineața până seara târziu, alăturea cu muierea, 
de-i treceau năduşelile, şi ca să dea şi ei în spor, ba” (Ispirescu, Fata 
săracului cea isteață). Un moş ş-o babă „erau săraci de n-aveau după ce 
bea apă. Când mălai aveau, n-aveau sare, când aveau sare şi mălai, 
n-aveau legumă. Trăiau şi ei de azi până mâine. Ei aveau trei copii, 
trențăroşi şi nespălaţi ca vai de ei” (Ispirescu, Țugulea). Un om văduv cu 
doi copii „n-aveau nimic, nici barem o mâţă. Şi lucra bietul om pe la cei 
bogați, ca să agonisească cele de lipsă pentru copilaşi...” (Ret., Cerbul). 
Un măsar era sărac „de nu-i ardea nici focul în vatră, fiindcă nu avea 
lemne să pună pe el; lemne de lucru încă nu avea” (Ret., loaneş măsarul). 
Un moşneag, bătrân şi sărac avea trei feciori care se hrănesc cu lucrul. 
Parsion ară la un moş o săptămână şi capătă loc de o zi de plug să 
semene” (Ret., Voinicul Parsion). „Era odată un om foarte sărac, dar atât 
era de sărac, încât nici focul în vatră nu-i ardea” (Ret., Nu minți!). Un 
copil era „sărac, sărac, şi se năimia la lucru la unul şi la altul ca să poată 
trăi” (G. Cătană, Împăratul Roşu şi Împăratul Verde). „A fost odată, 
oameni buni şi ai lui D-zeu, a fost un om sărac, sărac şi avea şase copii, 
că la omul sărac găseşti mulți copii” (G. Cătană, Petre Cenuşă). Un 
plăpumar sărac n-are altceva „decât sculele sale, puține şi acelea, să le 
iai într-o mână”. Cu opt copii „şedea într-un colț de uliţă o şatră 
acoperită cu o rogojină şi acolo lucra toată ziua la cârpituri vechi” (G. 
Cătană, Povestea unui vrăjitor). Pantilie şi Măria n-au decât căsuţa în care 
locuiau şi mâinile harnice cu care munceau ca să-şi ție viața în oase” (G. 
Cătană, Povestea lui Pântilie). Țiganii sunt totdeauna săraci, când nu sunt 
de-a dreptul robi. Ganul este „țigan ca ceilalți țigani; adică era sărăcuț, 
săracul de el” (Ret., Ganul Țiganul). 

În opoziţie cu săracul, om de rând, este boierul. Acesta posedă 
moşii. „A fost odată un fecior de boier mare, şi după ce cutreierase 
țările, răzbătând prin toate unghiurile, se întoarce la moşia sa.” Acolo 
are „paiaturi” şi robi țigani, pentru că aceea care contribuie la alungarea 

soţiei este o „blestemată de cioropină”. Boierul face din când în când 
clacă, adunând pe toți copiii şi fetele din sat să înşire mărgăritare 
(Ispirescu, Înşir-te mărgăritari). 

Boierul este îndeobşte rău şi lacom. Cu ajutorul unui inel fermecat, 
Făt-Frumos face în locul bordeiului un palat înfricoşat. „Zăcaşul de 
proprietar”, stăpânul moşiei din sat, pofteşte pe Făt-Frumos la masă, îl 
îmbată, îl ameţeşte cu „buruieni adormitoare” şi-i fură inelul (Ispirescu, 
Voinicul cel cu cartea în mână născut). Alt boier, care are singurul în sat 
case cu două rânduri de ferestre, cumpără de la un ţăran, cu o sută de 
galbeni, un prunc, şi-l părăseşte în scorbura unui copac, fiindcă auzise 
ursitoarele zicând că copilul va moşteni averea boierului. Pe urmă, 
aflând că e în viață, îl cumpără din nou de la nişte ciobani şi dă poruncă 
să-l omoare. Dar nu izbândeşte (Ret., Aflatul). Pe un timp de foamete 
cumplită, Toader flămândul care are o spuză de copii şi nu se poate 
duce în țară cu cercuri şi cu ciubere de vânzare, fiind lipsă de bani, 
merge în satul lui la un „domn de pământ sau nemeş” şi-i cere o coajă 
de mălai, un pic de clisă pentru copilaşi. Nemeşul îi dă de mâncare pe o 
zi, dacă îşi scoate un ochi. Flămândul primeşte. A doua zi capătă o 
bucată de pâine pentru celălalt ochi. Printr-o întâmplare, mergând la 
stâlpul Vâjelor, Toader îşi recapătă vederile şi devine bogat. „Nemeşul 
plesnea de mânie.” Pofteşte pe Toader, care vine cu opt cai la căruţă, îi 
dă vin roşu şi mâncări bune, îl întreabă de unde are atâta avere. Toader 
îl învață să-şi scoată ochii (Frâncu şi Candrea, Povestea lui Toader 
flămândul). Un stăpân aprig „pe vremile pe când era iobăgia cea grea” 
este un boier care-şi bate un pădurar până ce-l omoară fiindcă i se pare 
că a dat cuiva lemne fără slobozenie, omorând de asemenea şi pe 
nevastă-sa care se văieta. Fiului pădurarului care, însurat cu o zână, face 
case mai pompoase decât curțile domneşti, îi porunceşte să taie într-o 
noapte toată pădurea, să smulgă tulpinile, să are, să semene cu mălai 
mărunt şi dimineaţa să-i aducă făină să-şi facă mămăligă; să lăzuiască 
pădurea, să prăsească via într-o noapte şi să-i aducă dimineaţa struguri 
copți; să ducă cele două bivoliţe la taur ca dimineața să fie fătate cu viței, 
şi să-i aducă „lapte pentru cofă”; să poftească pe Dumnezeu la prânz la 
boier. În fine, boierul pune pe om în lanțuri, în pivniţă, cu gândul să-l 
spânzure. Dumnezeu scoate pe iobag din pivniţă, boierul plesneşte de 
ciudă şi de atunci „iobăgia a căzut” (Ret., Zâna apelor). Odată boierul e 
numai lacom şi credul şi e păcălit de un om sărac cu o falsă căciulă, care 
plăteşte cu un fluier care ar învia morții şi cu un iepure care ar face pe 

curierul (T. Pamfile, Povestea celor trei năzdrăvănii). Un cioban, mergând 
şi el împreună cu alți feciori să ghicească semnele de pe trupul fetei 
împăratului, e luat în râs de feciorii de împărați şi boieri. Un boier fără 
ruşine, auzind pe cioban descifrând semnele, zice: „Aşa eram să zic şi 
eu...” Ciobanul îl păcăleşte, făcându-l să-şi mănânce nasul şi urechile 
din spirit de imitație oportunistă, în vreme ce el ronțăia numai floricele 
(Ispirescu, Ciobănaşul cel isteţ). Când se întâmplă a avea şi o definiție 
fiziologică, a fi spân de pildă, boierul e cum nu se poate mai antipatic, 
„Că mai toți oamenii spânatici sunt pestriţi la maţe”. Într-un sat, un copil 
orfan dă de un boier spân „numai ici, colea avea câte un fir de păr în 
barbă, de gândeai că i-ai pus-o cu fusul“. „Spânul avea numai mână de 
luat, dar nu şi de dat.” Băiatul se bagă slugă la el, spânul îl bate fiindcă a 
venit târziu cu caii de la păşunat (Ret., Lupul cu cap de fier). 

Răi sunt şi chiaburii. Un frate bogat cheamă pe cel sărac să-i ajute la 
tăiatul porcilor şi-i dă nimica toată, trimițându-l şi la dracul, unde 
săracul de el se şi duce cu mare folos pentru el (G. Cătană, Doi frați). Un 

veci. Dar un țăran bogat, rău la suflet, căruia îi cade o vită în groapa 
săpată de sărac pentru bordei, se plânge boierului. Acesta pune 
săracului şi bogatului trei întrebări de dezlegat peste două zile, 
sancţiunea fiind moartea (Ispirescu, Fata săracului cea isteață). 

Împărații sunt, economiceşte vorbind, nişte proprietari cu o avere 
mai mare ori mai mică. „Zice că a fost odată un împărat, gazdă, nu 
tândală, oile lui se vedeau şi se cunoşteau dintre ale altor botezați, boii 
lui erau cei mai frumoşi în tot satul. Apoi, mai departe avea doară ţări 
întregi, că doară de aceea era el împărat” (Ret., Isteață şi pace). Acest 
împărat nu se dă înapoi de la anume exploatări economice. Îşi face plug 
de aur şi merge să are cu el. Dar fiindcă un moşneag îi spune că „de n-a 
ploua în luna lui mai, nu-i vrednic nici o coajă de mălai”, împăratul, 
dându-i dreptate, vinde plugul şi cumpără moară lângă casă, căci „se 
gândi ce să mai împartă el bucatele cu alții pentru măcinat; mai bine să 
capete el ceva de la moară!” (ibid.). 

Adesea chipul de apărare al săracului este, în basm, ocolirea ideii 
deşarte de mărire, mărginirea în limitele clasei respective. Baba trimisă 
de Furga-Murga în pețit la împărat zice: “...lasă-te, țuce-l maica, lasă-te 
de gândul ăsta, că merge maica colea în satul de după deal la moşu 
Stanimir şi-ţi peţeşte fata lui, că e de pănura noastră; o să trăieşti bine, 
că-i fată bună şi frumoasă; nu te duce cu gândul aşa sus, ţuce-te maica, 

puiul maichii, că mă tem că o să fie rău de tine” (G. Cătană, Povestea lui 
Furga Murga). Mama lui Pitică e de aceeaşi părere: „hai noi să luăm o 
fată mai potrivită cu starea noastră, să nu ne suim prea sus, că ştii, că cu 
cât cazi mai de sus, cu atât ți-i mai greu!” (G. Cătană, Pitică). Nevasta lui 
Trifon e „din neam bun”, iar el un hăbăuc ca vai de el care suferă 
dojanele ei. Trifon face împăratului mustrare: „...eu nu asupresc pe 
nimeni cum asupreşti tu țara” (Ret., Trifon hăbăucul). Când nevasta lui 
Pahon, fată de împărat, fuge cu un arap, moşneagul, tatăl feciorului, 
zice: „Nu ţi-am spus să nu te ridici aşa de sus pe la fete de crai şi de 
împărați că-ți vor mânca capul?” Pahon se hotărăşte şi el: „Blăstămat să 
fie cel ce şi-a lua nevastă care să crede mai sus decât el!” (Ret., Povestea 
lui Pahon). În mod curent, voinicii nu respectă acest percept, un fecior 
sărac putând ajunge împărat prin merit personal. Câte un împărat 
liberal admite acest punct de vedere, al asimilării individuale, fără 
schimbarea contradicției de clasă. „E lung - zice împăratul către mama 
lui Furga-Murga - drumul de suit de la tine până la mine, dar vom 
vedea de va fi vrednic de fata mea” (G. Cătană, Povestea lui 
Furga-Murga). 

Împărat, boieri, fete de împărați capricioase, zmei, toţi cei care se 
simt tari au obiceiul de a supune pe cel sărac şi slab, sau chiar şi mai 
puternic, însă într-un moment temporar de inferioritate, unor munci 
absurde, cu neputinţă de îndeplinit fără intervenția unor factori 
miraculoşi. Stăpânii au voluptatea perversă de a porunci şi exaspera. 
Muncile impuse eroului sunt de soiul acesta: 

Să slujească zece ani la un împărat în urma înfrângerii tatălui. 

Să fure pentru împărat pe Ileana Simziana din puterea zmeului de 
la smârcurile mărilor. | | 

Să aducă la porunca împăratului, după dorința Ileanei Simziana, 
herghelia de iepe năzdrăvane cu armăsarul lor. 

Să aducă „vasul cu botez” care se păstrează într-o bisericuță de 
peste apa Iordanului (Ispirescu, Ileana Simziana). 

Să omoare balaurul cu douăsprezece capete din puț, mântuind fata 
pe care trebuia s-o mănânce acesta în schimbul unei găleți de apă 
(Fundescu, Balaurul cu douăsprezece capete). 

Să aducă rața din aripa dreaptă a căreia căzuse o peană şi care stă 
la marginea mării. 

„Să aducă pe Ileana Cosânzeana căreia i-a picat o coadă de aur (Ret., 
Din fată-fecior). 

„Să aducă din mare armăsarul şi cele şapte iepe ale Ilenei 

Cosânzene. 

Să fure de la Dumnezeu un feredeu pentru a face scăldătoare de 
lapte clocotit şi de la Sfântul Soare o ştergătoare. 

Să se scalde în lapte clocotit (ibid.). 

Să aducă cămaşa dintr-un fel de pânză de care nu se află pe lume 
decât un cot (T. Pamfile, Zâna Stelina). | 

Să aducă apă vie de unde se bat munţii în capete. 

Să mănânce pâinea de la nouă cuptoare. 

Să bea apa de la nouă scocuri. 

Să aducă garoafa care miroase cale de nouă ani (Fundescu, Spaima 
zmeilor). 

Să facă într-o noapte o casă ca cele împărăteşti. 

Să învieze o slujnică moartă. 

Să facă într-o noapte două poduri, unul de aur, şi altul de argint, de 
a curtea împărătească până la casa pețitorului şi invers. 

Să facă într-o noapte o grădină minunată, visată de o slujnică 
moartă (G. Cătană, Povestea lui Furga-Murga). 

Să facă într-o noapte un pod de aramă de la casa lui până la curţile 
împărăteşti. 

Să facă până dimineața o apă de argint de la el până la împărat pe 
care să plutească corăbii de argint, să înoate păsări de argint şi să aibă în 
ea peşti de argint. | 

Să facă până dimineaţa dintr-un şes un deal tot cu viță-de-vie, 
vițele să fie cu struguri copți, în vârful parilor să cânte păsări de aur 
(Ret., Povestea lui Pahon). Să aducă lapte de capră roşie sălbatică, bun 
contra orbirii (Ispirescu, Făt-Frumos cu părul de aur). 

Să aducă „lapte de pasăre de peste apa Iordanului”, bun pentru 
aceeaşi suferință (Ispirescu, Făt-Frumos cel rătăcit). 

Să facă să înverzească într-o noapte o rădăcină, să înflorească şi să 
dea poame coapte (T. Pamfile, Tudorel). Şi altele de soiul acesta. 


Nu rareori, printr-un efect de descurajare milenară, inegalitatea 
socială şi sărăcia sunt explicate fatalistic, prin piază rea, prin 
încăpățânarea norocului. Unui împărat îi merge rău din clipa când i se 
naşte o fată. După chipul cum doarme aceasta, un filozof găseşte că e 
piază rea. Împăratul pune un om s-o rătăcească în pădure. O bătrână 
cerşetoare o adăposteşte într-o colibă şi-i mor o găină, un căţel şi o 

pisică. Fata merge la nişte ciobani. Mor oile. Fata nimereşte la o 
arăpoaică bogată care o duce să-şi vadă norocul, bătrân, trențăros, slab şi 
pipernicit. Fata smulge nişte gheme de la norocul arăpoaicei şi astfel 
scapă de piază rea şi se mărită cu un împărat (Ispirescu, Fata cu pieze 
rele). Lui Neagoe, om voinic şi harnic însurându-se, „o dată cu nevasta 
se strecură în casa lui şi sărăcia”, făcându-şi culcuş pe un tron. Muncesc 
amândoi fără spor. Devine apa mare, le îneacă arăturile, piatra bate 
holdele lor, porumbul se umple de tăciune, lăcustele, ciorile le mănâncă 
semănăturile. Când izgonesc piaza rea cu un copil, cu lâna de la un miel 
şi cu brânza de la o oaie dăruită de naş, scapă şi de sărăcie (Ispirescu, 
Numai cu vitele se scoate sărăcia din casă). Un luntraş pune în drumul 
fratelui celui mare o pungă cu galbeni. Acesta n-o vede. Pune apoi 
galbeni într-o azimă şi o dă fratelui mijlociu, acesta o schimbă pe mălai 
cu un ţăran care o dă unui țigan ca să-i ascută plugul, ţiganul dând-o 
luntraşului ca să-l treacă Dunărea (Ret., Azima mergătoare). Doi fraţi 
asemănători ca Menechmii nu se aseamănă în noroc. Cel sărac e urmărit 
de piaza rea. Fratele bogat îi dă în două rânduri bani, a treia oară însă 
numai o pâine neagră, pe care nenorocosul o schimbă pe o jumătate de 
pită albă cu slugile domneşti la o vânătoare. În pâinea neagră erau ca 
doi pumni de galbeni noi nouţi şi cu pajură împărătească. Pavel se duce 
„să-şi caute norocul. Călăuzit de un moş bătrân, alb ca oaia, suie un deal 
şi în vârful lui dă de o câmpie mare, plină de lumânări aprinse, unele 
mai groase, altele mai subțiri. Dă de o lumânărică subțire, subțire ca o 
pană de gâscă, ce abia licurea şi, umblând să-i ia mucul, o stinge de tot. 
Rămânând fără Hota pleacă în lume să cerşească (G. Cătană, Omul fără 
HOroc). 

Unele judecăți sunt paseiste, reportându-se în trecut „pe timpurile 
cele frumoase şi blagoslovite” toate fericirile (Fundescu, Sora crivățului). 
„Bag samă - se spune -, lumea asta n-a fost niciodată fără împărați; aşa a 
rânduit D-zeu, ca unii oameni să fie mai mari, alții mai mici, iar cei mai 
mici să se supună şi să asculte de cei mai mari. Apoi, precum bine ştiţi 
- D-voastră, câte țări, atâția împărați, aşa era din bătrâni, toată țara îşi 
avea împăratul şi tot satul - popa, şi mergeau lucrurile strună de oable; 
astăzi, fireşte, nu mai poate fi aşa, că lumea s-a viclenit şi oamenii au 
sărăcit; la un împărat îi trebuiesc mai multe țări şi la un popă mai multe 
sate, şi tot nu-i mai vede omul sătui” (Ret., Crăiasa zânelor). Eliminarea 
clasei ţărăneşti din sfatul împărătesc e considerată ca o decădere de 
a timpurile fabuloase: „De atunci însă şi până în ziua de astăzi nu a 

mai fost paore la curţile împărăteşti, dar nici dreptate nu s-a mai făcut: 
paorelui şi nici cinste nu i se mai dă, ci toţi îl asupresc şi-l necăjesc în 
feluri şi chipuri. De atunci încoace, i s-a zis paorelui: talpa țării, pragul 
țării pe care totdeauna trebuie să-l calci” (G. Cătană, Povestea celor 
doisprezece miniştri). Ba chiar se face o teorie a degenerării culturii prin 
introducerea proprietății individuale. Descoperindu-se un bob de grâu 
uriaş, împăratul întreabă trei generaţii de oameni şi cel mai bătrân zice: 
„Acum nu se fac grăunțele mari ca în tinerețile mele, pentru că astăzi 
oamenii nu mai trăiesc prin munca lor proprie, ci pizmuiesc pe vecinii 
lor. Pe timpul meu, oamenii erau mai evlavioşi, ei trăiau în frica lui 
D-zeu. Pe timpul meu, fiecare îşi avea bunul său propriu, «munca». 
Holda mea era pământul lui Dumnezeu. Unde eram, acolo era holda 
mea. Pământul era liber, iar de pământ propriu nimeni nu ştia. Propriu 
al său, numea omul numai munca sa” (G. Cătană, Grăuntele de grâu). 
Aceste păreri mistico-primitive, cu aer de reminiscențe confuze ale 
obştei țăranilor liberi şi mai degrabă a condiţiilor din Dacia preromană, 
par să aparțină culegătorului. | 


PEISAJUL 


Înțelegem prin peisaj decorul natural în care se mişcă eroii, 
înlăturând antropomorfismele. Astfel, luna ca femeie nu e un element 
peisagistic. O întâlnim rar, în funcţie picturală. „... cătanele erau culcate 
pe jos, care unde apucase pe iarbă verde, că era vară şi cald ca-n casă, iar 
luna lumina de-ai fi putut număra galbeni, numai să fi avut” (Ret., 
Făt-Frumos zălogit). Evident, se pune îndată întrebarea, în basmele 
comunicate în scris, ce este autentic popular şi ce este intervenţie a 
culegătorului. În general, poporul e sobru, nu face descripție urmărind 
efecte lirice în sine, ci numai în scopul de a situa acțiunea. Din examenul 
unui număr de basme, ne vom da seama ce este folcloric şi ce nu. 

Caracteristice în basm sunt vagul toponimic, lipsa de determi- 
națiuni geografice precise, incomensurabilitatea, distanța computată 
mistic (peste nouă țări şi nouă mări). Peisajul în basm are particu- 
laritatea de a fi dublu întrucât, în afară de priveliştea de la orizontul 
nostru, mai există una pe tărâmul celălalt. Luându-se după un zmeu 
care venise să fure mere de aur, Prâslea ajunge după dâra de sânge la o 

pustietate, şi mai încolo la o prăpastie. Cu vârteje şi funii groase, coboară 
în groapă. Pe tărâmul celălalt, vede cu mirare toate lucrurile schimbate, 
pământul, florile, copacii, lighioanele altfel alcătuite şi nici un pui de 
om. Când dă de fete, acestea sunt fete de împărat furate de zmei care 
locuiesc pe acest. tărâm unde mai trăiesc balauri, corbi, zgripsori 
(Ispirescu, Prâslea cel voinic şi merele de aur). Balaurul care iese din puț se 
poate presupune că vine tot din tărâmul celălalt, care ar fi izvorul apelor 
(Fundescu, Balaurul cu douăsprezece capete), precum poate fi sediul 
metalelor, aceasta fiind semnificaţia celor trei palate zmeieşti de aramă, 
de argint, de aur. Există şi un al treilea tărâm, aerian, la înălțimea 
vântului turbat, care este însă insuficient descris. 

Un element natural frecvent în basm este pădurea, locul vegetației 
mocnite unde nu pătrunde lumina şi în care se întâlnesc balauri de foc, 
zmei şi alte ființe malefice, printre care cea mai inofensivă e 
Strâmbă-Lemne. Gheorghe cel viteaz, mergând la pădure să facă 

cărbuni, dă de scorpia care omoară pe oricine intră în codru (Ispirescu, 
Gheorghe cel viteaz). Într-o pădure blestemată locuieşte un bătrân care, 
arătându-ţi o oglindă, îţi ia puterile şi frumusețea (Ret., Aripă-frumoasă). 
Sfânta Vineri are şi ea palatul într-o pădure întunecoasă (Fundescu, 

Sfânta Vineri). 
| “Copiii detestați de maşteră sunt duşi la pădure (Ispirescu, Copiii 
văduroului). Acolo se urcă seara într-un copac crăcos şi frunzos şi dorm. 
Băiatul vânează păsări cu arcul şi le frige (Fundescu, N-aude, N-avede). 
Cei doi băieți şi o fată, înlocuiți la naştere cu trei căţei şi găsiți de un 
cioban, cresc în pădure cu turmele de oi şi se luptă cu urşii şi cu lupii 
(Fundescu, Sora crivățului). 

Tirion şi Tiriana, izgoniți de mama vitregă, trăiesc mulți ani în 
pădure, „poate vreo nouă ani”, hrănindu-se cu mure, zmeură, alune şi 
jir. Hainele rupându-li-se, Dumnezeu le dăruieşte îmbrăcăminte ca la 
peşti, adică solzi (Ret., Cerbul). 

Fetele gonite de părinţi, nevinovate sau fiindcă s-au iubit fără voia 
„părintească, trăiesc tot în pădure. Cutare împărat, oropsind pe fie-sa, 
porunceşte să fie pusă pe o corăbioară cu cinci pâini lângă dânsa şi cu 
un urcioraş de apă. Într-o noapte, corabia se opreşte la marginea unei 
păduri. Tânăra femeie, cu copilul născut pe corăbioară, rătăceşte prin ea, 
apoi se aşază în scorbura unui copac mare şi gros ca butia. Stă în codru 
ani mulți, hrănindu-se cu ierburi, rădăcini şi roadele unor copaci 
(Ispirescu, Voinicul cel fără tată). 

Prinţesa „Nu ştiu” naşte şi ea în pădure un băiat şi o fată, locuieşte 
într-o peşteră, învățându-şi copiii să scrie pe scoarța pilr T a (& 
Cătană, Prințesa „Nu ştiu”). 

Fata de împărat care se măritase cu porcul cel fermecat, mergând în 
căutarea lui, dă de o poiană cu floricele şi iarbă moale la marginea unei 
păduri unde ciripesc păsări. Orbecăieşte trei zile şi trei nopți prin 
pădure, până dă de o casă fără ferestre şi fără uşi vecie Porcul cel 
fermecat). 

Într-o colibă din pădure trăieşte dB git Bued * care se adăposteşte 
fata cu pieze rele (Ispirescu, Fata cu pieze rele). Petru Cenuşotcă ajunge 
într-o seară într-o pădure mare de cer şi ceruleţe şi luând-o pe o cărăruşă 
dă de un moşneag mai bătrân decât pădurea, care-şi usca la foc opincile 
şi obielele (Frâncu şi Candrea, Petru Cenuşotcă). Fata cu degetul tăiat din 
pricina mamei merge prin codrul întunecat şi dă de nişte curți mai 
frumoase decât cele împărăteşti în care locuiesc nişte zmei (Ret., Mama 
cea rea). Afin şi Dafin ajung la scăpătatul soarelui într-un loc unde 
„auziră un zgomot şi un urlet mare, apoi izură o gârlă mare de păcură 
aprinsă aruncând pietre până la înaltul cer”. Sunt în pădurea neagră şi 
în mijlocul ei găsesc buşteanul ielelor pe care, urcându-se şi lovind de 
trei ori cu pintenii, îl prefac într-o căruţă cu doisprezece cai de foc cu 
care se înalță până la vântul turbat (Fundescu, Dafin împărat). Exemplele 
sunt nenumărate. În scurt, se adăpostesc în păduri oropsiţii, solitarii, 
fiinţele care nu înfruntă deschis pe om, hoţii. Pădurea este locul groazei, 
şi, când într-un basm dăm de o descripție entuziastă, putem s-o 
suspectăm ca o efuzie lirică a culegătorului, ca de pildă: „Apoi intrară în 
pădure. Când văzură frumusețile pădurilor, rămaseră cu gurile 
căscate... Când bătea vântul şi se mişca frunzele, asculta la fâşâitul lor şi 
li se părea că împărăteasa umblă târând după sine rochia cea de 
mătase...” (Ispirescu, Luceafărul de zioa şi luceafărul de noapte). 

Frecvent în basm este cazul pădurilor de natură minerală. Cele 
douăsprezece fete de împărat care dispar noaptea trec printr-o pădure 
de argint, printr-una de aur şi printr-una „cu frunzele numai diamanturi 
şi pietre nestemate cari sclipeau de-ți luau ochii” (Ispirescu, Cele 
douăsprezece fete de împărat). Când flăcăul care le urmăreşte rupe câte o 
rămurea, pădurile freamătă puternic, însă fata cea mare crede că 
păsăruica ce-şi are cuibul în turnul bisericii din palaturile împăratului a 
trecut prin frunze, căci numai ea poate răzbate (ibid.). Într-un caz 
asemănător, o fată, pierind noaptea, trece printr-o pădure de aramă, una 

de argint şi alta de aur (Al. Antemireanu, Ciobanul şi fata de împărat). În 
câte o pădure de aramă, de argint, de aur, locuieşte câte un zmeu (M. 
Eminescu, Călin nebunul). Aceste privelişti sunt de pus în legătură cu 
obsesia în basm a metalelor. Fata-voinic întâmpină piedici (lup, leu, 
balaur) puse de tată-său metamorfozat la podul de aramă, la podul de 
argint şi la podul de aur. Procesiunea este de la metalul cel mai puţin 
nobil la cel mai de preț, s-ar zice o conversiune de la teluric la astral, 
după metoda spagirică (Ispirescu, Ileana Simziana). Dar şi fără alchimie 
este învederată cinstea de care se bucură regnul mineral. Pe tărâmul 
celălalt, trei zmei au respectiv palaturi de aramă, argint, aur (Ispirescu, 
Prâslea cel voinic şi merele de aur). Sunt cai de aramă, argint, aur care vin 
când se scutură un căpăstru de aramă, argint, aur şi dau voinicului 
haine, sabie, pinteni de aramă, argint, aur (G. Cătană, Petru Cenuşă). Fata 
măritată cu feciorul împăratului face coconi de aur care, aruncaţi în 
bălegar, se prefac în brazi de aur (Fundescu, Înşir-te mărgărite). Parsion 
seamănă grâu pe o coastă şi iese o holdă de aur (Ret., Voinicul Parsion). 

În câteva basme mai puţin arhaice, muntele e înfățişat ca sediu 
pastoral. „Aflatul” creşte la munte, hrănit cu lapte de oaie şi legănat 
într-un leagăn de cetină de către ciobani şi nu coboară de la turmă 
nicicând (Ret., Aflatul). Fiiuţul oii stă şi el în munţi unde are stână, 
făcând brânză şi urdă şi vânzând-o negustorilor care vin acolo sus (Ret., 
Fiiuțul oii). Trei frați păcurari umblă cu turmele lor prin munţi şi codri 
„la izvoare răcoroase şi poieni umbroase pe unde picior de om nu mai 
călcase”. Femeile le aduc la stână cele trebuincioase. Câteodată, pe 
lumina zilei merg şi la oraş spre a-şi cumpăra clopote pentru oi, ori 
încălțăminte şi alte lucruri. Noaptea nu se încumetă, căci li „se putea 
întâmpla să lunece de pe plaiul care nu era mai larg decât ca să poată 
omul merge pe el şi cât luneca numai un pas în lături, era prăpădit, 
acolo îi putrezeau oasele”. 

În termeni curat fabuloşi, muntele e un loc inaccesibil, constituind 
un alt tărâm unde se petrec lucruri teribile sau sublime. Doi munţi se bat 
în capete, iar între ei este o fântână cu apă vie şi apă moartă (Spaima 
zmeilor). Doi munţi mari, „mai mari decât Găina”, se bat şi ei în capete. 
Aceştia nu se bat de voia lor, ci se joacă cu ei, ciocnindu-i, un năzdrăvan, 
Bate-munţi-n-capete (Frâncu şi Candrea, Agheran Viteazul). Între munţi 
mari şi înalți, în alt basm, se bat de nouă ani doi zmei (Ispirescu, Ileana 
Simziana). Un munte de fier nu e decât stârvul unei zmeoaice care a 
crăpat din pricină că a înghiţit simulacrul de fier înroşit în foc al 

Greuceanului (Ispirescu, Greuceanu). Soţia porcului fermecat ajunge la 
munți înalți, colțuroşi şi scorburoşi: „sărea din bolovan în bolovan şi din 
colț în colț”. Colţii de munte sunt tot de cremene, şi nevasta suie în 
brânci până ce ajunge la palaturile soarelui (Ispirescu, Porcul cel 
fermecat). De la soare, care e fiul Sfintei Duminici, Petru Păr-Frumos află 
că lleana Cosânzeana locuieşte pe muntele de glajă. Acesta e descris ca 
un rai terestru şi constituie în orice caz un alt tărâm, fiindcă voinicul e 
numit „om pământean”. „Pe vârful muntelui nu era altă fără rai 
pământesc. Câmpii întinse, codri frumoşi şi ape limpezi ca cristalul”. 
„Petru plecă la drum şi voios trecea din sat în sat, din cetate în cetate. În 
urmă a ajuns la o cetate frumoasă. Petru nu mai văzuse în viaţa lui aşa 
curți frumoase ca aici; dintre toate curțile însă, una era mai pompoasă. 
În curtea aiasta locuia Ileana Constănţeana.” Petru rămase „pirotit 
(înmărmurit) uitându-se la ziduri” (Frâncu şi Candrea, Ileana 
Constănțeana). Pentru a ajunge la „cetatea nevăzută şi neauzită” unde se 
află zâna, soția sa care e porumbiţă, voinicul Parsion intră în regiune 
muntoasă: „se puse la cale peste râpe, peste gropi, peste hârtopi, peste 
munți şi surpături, s-au tot dus trei luni de zile” (Ret., Voinicul Parsion). 
Cam în aceeaşi situație se află feciorul de împărat care s-a însurat cu o 
bufniță: „Trecu dealuri, văi, colnice, străbătu păduri întunecate şi de 
picior neumblate, dete prin smârcuri şi lacovişte.” „Uneori îl bătea 
gândurile să-şi facă seama singur, să se dea de râpă, ori să-şi sfărâme 
capul de colții de piatră de prin munți...” Zâna zânelor e găsită în nişte 
palaturi dintr-o peşteră, deci tot în zonă alpină (Ispirescu, Zâna zânelor). 

Sentimentul nautic propriu-zis nu se întâlneşte în basmul 
românesc. Marea e un mediu suspect. Pe marginea ei dorm doi uriaşi cu 
capul pe un țărm şi cu picioarele pe cel dimpotrivă, iar în smârcurile 
mărilor trăieşte baba cu zece cămăşi la țipătul căreia vin şerpi şi balauri, 
iar munții şi bolovanii se prăvălesc (Fundescu, Sora crivățului). 
Smârcurile mărilor unde stă zmeul, care a furat pe Ileana Simziana, par 
a fi un fel de lagună. Şi împăratul, care a poruncit să-i fie adusă Ileana, . 
trebuie să aibă o țară maritimă, altfel fata-voinic n-ar putea pleca cu 
douăzeci de corăbii (Ispirescu, Ileana Simziana). În ostrovul mării 
vieţuieşte un arap, ibovnic al fetei de împărat (G. Cătană, Povestea lui 
Furga-Murga). În heleşteu, de asemenea, trăieşte o zână prefăcută în 
broască-țestoasă (Ispirescu, Broasca-țestoasă). Frecvent este tăul de lapte 
care întreţine, se pare, viaţa, fiind o hrană vitală ce face cu putință 
învierea cadavrelor aruncate în el. 

Câmpul cu iarbă şi flori are de foarte multe ori efect adormitor şi e 
primejdios pentru cine se opreşte. La mijloc e o cauză numenală, un 
zmeu, un împărat năzdrăvan, care încearcă astfel să pună o piedică în 
drumul eroului. Fata-voinic „se mira şi sta în loc uimită văzând 
frumusețile câmpului. Aci îi venea să descalece ca să adune câte un 
mănunchi de flori din mulțimea aia ce acoperea văile şi dealurile, flori 
de cari nu mai văzuse ea; aci îi venea să se dea la umbră sub câte un 
copaci nalt şi stufos în care miile de păsări cântau fel de fel de cântece, 
aşa de duioase de erau în stare să te adoarmă...” (Ispirescu, Ileana 
Simziana). Din fericire, calul îi dă ghes să meargă înainte. În țara Scorpiei 
este o câmpie frumoasă pe de o parte, cu iarbă înflorită, pe de alta 
pârlită, fiindcă Scorpia are trei capete şi varsă când e supărată, foc şi 
smoală (Ispirescu, Tinerețe fără bătrâneţe). 

Uneori, tablourile rurale sunt foarte familiare şi evocă climatul 
nostru agrar. Omul sărac se roagă „de chinezu din sat să-i îngădue să-şi 
îngrădească o «prinsoare» în izlazul comunal în care să-şi pună şi el 
cât-a cucuruz, un cuib, două de păsulă ori de crumpi, un strat, două de 
ceapă...” „Şi lucrau copiii omului nostru cu toată inima în grădină, că 
era grădina mare şi se făceau bucatele de poveste.” După ce a semănat 
bucatele de sapă (cucuruz, păsulă, ludăi, cânepă, ceapă, sălată, crump), 
în anul al patrulea pune trifoi, având o văcuţă şi doi juncani: „Şi creştea 
trifoiul lor de minune, parcă a ieşit din apă, şi-ţi era mai mare dragul a-ţi 
paşte ochii peste el ca peste un covor verde ce se îndoia la suflarea 
vântului în dreapta şi în stânga ca valurile unui lac mare” (G. Cătană, 
Petru Cenuşă). 

Parsion, feciorul mai mic al unui moşneag bătrân şi sărac, capătă 
lucrând o săptămână la plug la alt moş o coastă plină de spini ca s-o 
semene cu grâu. Parsion taie spinii cu toporul şi-i scoate din pământ cu 
rădăcină cu tot, iar un câine al stăpânului îi ia în gură şi-i cară într-un 
fund de pârâu. Creşte o holdă cu spicele de aur, fac patru grămezi, şi cei 
patru (bătrânul şi feciorii) se aşază să doarmă pe câte o grămadă să le 
Străjuiască (Ret., Voinicul Parsion). Un împărat are cea mai bună păşune 
de trifoi lângă lacul zânelor. Din acest lac, iese din când în când câte o 
zână şi se arată oamenilor (Frâncu şi Candrea, Ileana Cosânzeana). 

Pustietăţile întrerup locurile fertile, reprezentând goluri. Făt-Fru- 
mos, în căutarea tinereții fără bătrânețe, ajunge la o pustietate, unde se şi 
desparte de ostaşii săi (Ispirescu, Tinerețe fără bătrâneţe). Pipăruş 
nimereşte şi el într-o pustietate „de nu vedeai nimic, numai cerul în sus 

şi sub picioare pământul, nici o frunză, nici un fir de iarbă, dară nimica, | 
ce-i nimica” (Ret., Pipăruş Pătru şi Florea Înflorit). 

Împărații au în chip curent grădini. Unul „avea pe lângă palaturile 
sale o grădină frumoasă, bogată de flori şi meşteşugită, nevoie mare! 
Aşa grădină nu se mai văzuse până atunci p-acolo. În fundul grădinei 
avea şi un măr care făcea mere de aur.” Merele se pârguiau noaptea, 
deci 'la lună. Pe lângă palaturile altui împărat e „o grădină foarte 
frumoasă. Şi atât de dragi îi erau florile acelui împărat, încât el însuşi, cu 
multă tragere de inimă, le plivea şi îngrijea de grădină. În fundul acestei 
grădini crescuse un măr cu totul şi cu totul de aur. Împăratul nu mai 
putea de bucurie că în grădina sa se afla un aşa pom cum nu se găsea în 
toată lumea.” Merele se pârguiesc tot spre seară (Ispirescu, Lupul cel 
năzdrăvan). Lupul cel năzdrăvan se furişează în grădina zânei crăiese. 
Acolo nu vede nici un pom verde. Frunzele căzuseră, crăcile, rămurelele 
erau despuiate. Numai un stuf de trandafiri era înfrunzit şi plin de 
boboci, unii deschişi, alții în floare (ibid.). 

Din aceste exemple chiar se vede că grădina nu are aspect strict 
ornamental, ci conține un miracol vegetal, un numen, precum mărul de 
aur care indică o relație cu regnul mineral (Ispirescu, Prâslea cel voinic şi 
merele de aur). Pe de altă parte, grădina, mai ales cu mărul miraculos, e 
un fel de Eden. O împărăteasă fără copii visează o cp foarte 
arhitecturală, un Versailles sau un Tivoli. 

„Se făcea că eram într-o grădină frumoasă, frumoasă cum n-am 
mai văzut. Erau nişte pomi înalți, stufoşi şi bine potriviți, de păreau că 
erau scrişi şi aşezaţi în trâmbă pe drumul pe care mergeam. În dreapta şi 
în stânga era o pădure tot cu astfel de pomi de îţi plăcea să-i priveşti. Tot 
mergând şi minunându-mă, m-am pomenit către mijlocul grădinii. Aici 
era... ce să-ți spui? frumuseţea de pe lume. Nişte cărări sucite şi cotite, 
acoperite cu un fel de iarbă mărunţică, de părea că erau nişte covoare 
aşternute.” 

„Din loc în loc şi mai cât colea, se făcea că erau aşezate nişte 
stufişuri, unele rotunde şi cu flori, altele lunguieţe şi cu pomişori, iară 
altele făcute ca nişte ascunzători. Flori cu fel de fel de feţe şi cu un miros 
de te îmbăta. Mă rătăcisem căscând gura în toate părțile, uitându-mă la 
poamele cu care erau încărcați pomii şi ascultând la miile de păsărele ce 
cântau pe rămurele fără a se sfii de mine.” 

„Mai către mijlocul grădinii, se făcea că era o fântână de marmură 
albă ca laptele şi apa curgea pe de o sută de părţi, limpede ca vioara şi 
rece ca gheaţa.” 

Şi aci e un pom cu merişoare din care femeia care mănâncă rămâne 
grea (Ispirescu, Ciobănaşul cel isteț). Nu departe de curţile unui împărat 
este o „grădină fermecată”, „de cumva cel ce trecea pe lângă ea era 
tânăr, se făcea bătrân, de era bătrân se făcea tânăr, de era fată sau 
nevastă devenea împovărată (Ret., Urmă-galbină). Fiul de împărat 
însurat cu Tiriana are o grădină cu lac şi nuferi fără flori pe care sunt 
luntri. Are şi-o livadă frumoasă unde pune pe Tirion, cerbul cu coarne 
de aur, fratele Tirianei (Ret., Cerbul). Palatul de sticlă în care un zmeu 
ține garoafa ce miroase cale de nouă ani pare a fi o seră (Fundescu, 
Spaima Zmeilor). 

Rozuna, doamna florilor, are fireşte grădini pline de flori de tot 
felul ce te îmbătau cu mirosul lor, înconjurate de un râu mare (G. 
Cătană, Rozuna, doamna florilor). Zâna Zorilor, de asemenea: „Lasă că 
arborii erau tot cu crăci de aur, că izvoarele curgeau mai limpezi decât 
roua, că vânturile se mişcau cântând şi florile vorbeau vorbe dulci şi 
frumoase, dar... în întreagă această grădină nu era nici o floare 
desfăcută, ci numai boboci...” (Slavici, Zâna Zorilor). Împăratul cu 
douăsprezece fete posedă şi el grădină, fiindcă are un grădinar care îşi ia 
un argat. Acesta aduce din când în când flori domniţelor. Urmărindu-le 
prin cele trei păduri (de argint, de aur şi de diamant), ajung, întâi la o 
grădină cu ziduri de aramă şi cu porţile de oțel (Ispirescu, Cele 
douăsprezece fete de împărat). Argatul a devenit invizibil printr-o floare de 
la un dafin găsit în unghiul grădinii cel despre răsărit (ibid.). Falsul 
cheleş, care-şi ascunde părul de aur sub o băşică de ciriviş, intră argat la 
un grădinar. Acesta îl învaţă să curețe pomii şi brazdele de buruieni. 
Într-o zi, argatul strică de trei ori grădina, mergând călare prin ea, iar 
grădinarul cu mare trudă o drege (Fundescu, Ispirescu, Făt-Frumos cu 
părul de aur, Făt-Frumos cel rătăcit). 

Într-o grădină, cântă o păsărică, de fapt zâna din rodie, şi pomii pe 
care se aşază, se usucă. Împăratul are grădinar (Ispirescu, Cele trei rodii 
aurite). Zâna zânelor are o grădină într-o peşteră (Ispirescu, Zâna 
zânelor). Broasca-ţestoasă cea fermecată şi feciorul de împărat, după ce se 
îmbăiară, „trecură prin grădină unde mirosul florilor îi îmbată”. Însă 
grădina este într-un eleşteu (Ispirescu, Broasca-țestoasă). 

ARHITECTURA 


Arhitectura în basm e din domeniul orfevreriei şi al miracolelor 
lapidare, sclipirea astrală e senzația dominantă. Descripția e sumară, 
limitată la sentimentul de uluire. Au palate împărații, zmeii, zânele, 
uneori boierii. Îndeobşte palaturile nu sunt operă de arhitect, ci de 
magie, putând răsări şi dispărea într-o noapte. Un împărat puternic are 
un palat cu cămări de unde nu se vede nici o pajişte, nici izvor, deoarece 
fata lui, care nu ieşise din casă de când se născuse, e foarte uimită când 
vede câmpul. Grajdurile sunt nelipsite (Ispirescu, Ileana Simziana). Şi 
zmeul care dăruieşte fetei-voinic pe Galben-de-soare, „telegar fără 
splină”, posedă grajduri, grădină cu flori, casă cu multe odăi, desigur, 
una cel puţin pentru musafiri, una a zmeului, una a zmeoaicei, alta în 
care ține armele. Celălalt zmeu de la smârcurile mărilor are palaturi care 
se învârtesc după soare. Alt împărat, căruia balaurul din puț era să-i 
mănânce fata, locuieşte într-un palat cu multe săli. În sala cea mare se 
plimbă în toate părțile o mulțime de oameni (Fundescu, Balaurul cu 
douăsprezece capete). Trei zmei au pe tărâmul celălalt palaturi, respectiv 
de aramă, argint, aur. Cu un bici le poate vâri în câte un măr de aramă, 
argint, aur (Ispirescu, Prâslea cel voinic şi merele de aur). Spaima zmeilor şi 
calul năzdrăvan „deteră peste o câmpie cu păduri frumoase de chiparos, 
cu iarbă verde ca mătasea şi cu mulțimea de fântâni cu apă limpede ca 
vioreaua şi rece ca gheața; iar la capătul acelei câmpii era un palat cu 
totul de argint”. E palatul unui zmeu. Mai departe dau de un palat de 
aur, apoi de un palat de topaz care strălucea atât de tare încât la soare te 
puteai uita, dar la dânsul ba. Şi acestea sunt ale câte unui zmeu 
(Fundescu, Spaima Zmeilor). Am văzut apoi că alt zmeu are palat de sticlă 
(îbid.). Palaturi „cu totul şi cu totul de sticlă”, care străluceau „de la 
soare te puteai uita, dară la dânsele ba”, are zmeoaica cu fiul ei 
(Ispirescu, Făt-Frumos cu carâta de sticlă). O slujnică, moartă din cauză că 
a fost pălmuită de împărat, a visat o grădină mare, plină de cărări drepte 
şi largi cu flori frumoase de toate colorile, pomi roditori, „fântâni ce 
aruncau apă în formă de raze drept în sus din care se stropeau florile şi 
pomii şi iarba verde”. Pomii sunt înfloriți, păsările cântă, albinele 
zbârnâie. Acolo sunt biserici zugrăvite numai cu aur, şi preoți, călugări 
făcând slujbe. Un împărat mare cu împărăteasa „se pre purtau 
ținându-se de mâini şi încotro priveau toți li se închinau şi-i ascultau”. 

Bătea un vânt lin şi din turnurile bisericilor la suflarea lui se auzeau 
clopoței de argint şi se simțea miros de tămâie şi smirnă. Moarta se pare 
că văzuse raiul. Grădina însă e prea în stil italian şi se poate presupune 
intervenţia culegătorului spontană sau prin utilizarea unui text străin 
(G. Cătană Povestea lui Furga-Murga). Un fecior de împărat e dus la 
palaturile unor zmei. Aci sunt grădini cu fel de fel de flori şi de pomi, 
case învălite cu argint care străluceau în soare ca oglinda, păreți 
împodobiţi cu chipuri şi flori săpate, ciubuce poleite, fântâni care 
aruncau apa în sus. Aci se cunosc deci basorelieful, broderia în piatră, 
jet-d'eau-ul (Ispirescu, Pasărea  măiastră). În  heleşteu,  zâna 
broască-ţestoasă are „nişte palaturi strălucite de podoabe, încât la soare 
te puteai uita, dară la dânsele ba”. „Aurul cu care erau poleiți stâlpii şi 
ciubucele de pe lângă streaşină licărea de-ți luau ochii.” Feciorul 
„rămăsese cu ochii bleojdiţi ca unul ce nici dânsul, deşi era fecior de 
împărat, nu mai văzuse asemenea scumpeturi”. Feciorul şi zâna fac baie 
încropită de lapte de oaie, fiecare în altă cadă. Fiul împărătesc „nu 
cuteza să calce pe pardoseala băii şi pe velinţele cele mai de preț ce erau 
aşternute prin palat, de milă să nu le strice frumusețea” (Ispirescu, 
Broasca-țestoasă). „Baia era pardosită cu tot felul de marmură lustruită şi 
adusă din meşteşug, aşa încât închipuia fel de fel de flori, de păsări şi 
câte nagode toate. Apa ciuruia din țeve aurite şi o lua cu năstrape şi 
căuşe de aur. Stergarele erau de mătase şi în țesătură cu fir de cel bun şi 
cu mărgăritare (ibid.). Trei fete de împărat se scaldă într-o baie cu totul şi 
cu totul de marmură (Fundescu, Spaima zmeilor). Am văzut că nişte zâne 
au o baie într-o cămăruţă în care curge apă de aur (Fundescu, Făt-Frumos 
cu părul de aur). Un zmeu locuieşte într-un palat mare şi frumos încât de 
strălucire îţi lua ochii. Înăuntru, la poartă, voinicul găseşte un maldăr de 
chei. Intră în toate odăile, iar în cea mai mare şi mai bogată găseşte un 
zmeu legat cu trei cercuri de fier (Fundescu, N-aude! N-avede!). Voinicul 
cel fără tată intră şi el într-un palat zmeiesc: „era să-şi iasă din minți de 
mirare şi să-şi piardă cumpătul dând de atâtea lucruri” (Ispirescu, 
Voinicul cel fără tată). Locuinţa unui zmeu are înfăţişare de „palaturi de 
domn” albind de departe (Ispirescu, Copiii văduvului). În bordeiul în care 
e oropsit cheleşul de către socrul său împăratul, calul cu aripi îi aduce 
frumuseţile lumii: „nu era în palaturile împăratului ceea ce era în 
bordeiul lui” (Ispirescu, Făt-Frumos cu părul de aur). Printr-un inel magic, 
voinicul cu cartea preface bordeiul părinţilor în „nişte palaturi măreţe, 
împodobite cu de toate frumuseţile, cu grădini falnice, cu izvoare 

limpezi, de să te tot fi uitat la dânsele şi să nu te saturi”. „Cămările, 
laviţele, aşternuturile - numai scumpeturi” (Ispirescu, Voinicul cu cartea). 
O fată de împărat e pusă într-un poloboc împreună cu un flăcău sub 
bănuiala că ar fi greşit; polobocul mergând pe Dunăre se loveşte de un 
buştean şi se sparge. Cei dinăuntru ies la uscat şi într-un bunget de 
pădure dau de nişte „case frumoase” a căror bătătură e câmpul cu florile 
(Ispirescu, Fata de împărat şi fiul văduvei). În aceeaşi situație, dar vinovați, 
băiatul cel bubos şi fata de împărat fac, cu ajutorul cerut mental al unui 
ghigorț „dintr-o păcătoasă de butie”, „un palat de nici împăratul, tatăl 
fetei, nu avea”, „bogat şi împodobit cu toate frumusețile lumii”. Palatul 
se iveşte la marginea mării, însă feciorul îl strămută într-o pădure 
(Ispirescu, Băiatul cel bubos). Într-o „cetate cu un palat minunat”, pe cât 
se pare pe tărâmul celălalt, locuieşte „fata neagră”. Palatul are. treispre- 
zece uşi succesive (Frâncu şi Candrea, Petru Cenuşotcă). Sora crivățului, 
aşa se pare, face la doi băieți şi o fată „două palaturi cari la soare te 
puteai uita, dar la ele ba” (Fundescu, Sora crivățului). Cum este palatul 
„de aer al zeițelor, pe alt tărâm aerian, la care zboară Ion Buzdugan, nu 
ştim. Întors pe pământ cu zeiţa, soția sa, îşi fac un palat frumos „de 
strălucea ca soarele” (Fundescu, lon Buzdugan). Pe alt tărâm se află şi 
palatul Zânei zânelor, prefăcută în porumbel. „Trecu mări, pârae şi ape 
mari ca pe uscat, mai cutreeră țări şi pustiuri până ce ajunge la un munte 
mare, mare, al cărui vârf da de nori. Aci văzuse el că se lăsase 
porumbeii. Se puse a se urca pe dânsul şi, din văgăună în văgăună, din 
stei de piatră în colț, din râpă în râpă, cățărându-se când pe munți, când 
pe coame de munți, ajunse la o peşteră. Intrând acolo, rămase ca lovit de 
trăsnet când văzu nişte palaturi ca de domn, şi aşa de măiestrit lucrate, 
cum nu se văd pe pământul nostru” (Ispirescu, Zâna zânelor). O cetate în 
regiune muntoasă este şi aceea a soției lui Parsion care este cu înfăţişare 
temporară de porumbiță (Ret., Voinicul Parsion). 

Într-un basm ni se dau detalii din interior. Un ciobănaş şi un boier 
sunt poftiți de împărat să doarmă într-o cameră cu două paturi. „Păreții 
erau albi ca laptele şi cu nişte vărgi de aur. La ferestre erau nişte perdele 
de mătase, d-aia bună şi groasă, întinse pe nişte drugi de aur. Pe lângă 
păreţi, nişte laviţe şi o masă de lemn mirositor, lucrate cu meşteşug. 
Paturile era de o parte şi de alta ale cămării şi cu un fel de oranist 
d-asupra numai de mătăsărie d-aia bună, înmuiate în fir, aşezate pe 
patru stâlp: lucraţi ca melcul şi cu nişte dungi de aur. Aşternutul era de 
nişte pânză albă ca zăpada şi subțire de s-o spargi cu limba. Perina de 

cap era îmbrăcată în pânză de borangic de cea mai aleasă.” Ciobanul se 
sfileşte să calce „pe velinţele şi scoarțele alea scumpe ce erau aşternute pe 
jos” şi se întinde binişor pe pat ca să nu mototolească albiturile 
(Ispirescu, . Ciobănaşul cel isteț). Cămara de joc din palatul din mijlocul 
heleşteului, unde joacă noaptea cele douăsprezece fete de împărat, era 
„mare şi largă de abia puteai să-i zăreşti căpătâiul. Ea era împodobită 
numai cu aur, cu pietre nestemate şi cu făclii de jur împrejur ce ardeau 
în nişte sfeşnice de aur curat, mai mari decât omul. Păreţii albi ca laptele 
străluceau de-ți luau ochii şi cu dungi de aur împodobite cu zamfiruri şi 
rubinuri de licăreau ca focul” (Ispirescu, Cele douăsprezece fete de împărat). 
Curțile din codru ale zmeilor sunt mai modeste. În chilii sunt scaune, 
mese. Este şi un cuptor undeva, după care se ascunde fata cu mamă rea 
(Ret., Mama cea rea). Când cutare împărat face un concurs spre a găsi 
ginere fetei sale, aceasta se suie pe o masă lucrată cu multă măiestrie şi 
scobită în marmură roşie, îmbrăcată toată în fir de aur şi împodobită cu 
pietri scumpe; stă pe un scaun de aur ținând în mână coroana 
împărătească. După aceste scule, putem să ne facem o idee de rest (G. 
Cătană, Petru Cenuşă). Trei feciori de împărat umblând prin cămări: 
„într-una aflară arme fel de fel, rămase de la moşi-strămoşi; în alta află 
bani din toate ţările şi de peste toate mările, bani de aur şi de argint cum 
numai la împărați se pomenesc; în altă chilie află haine împărăteşti nouă 
şi vechi, rămase din mroşi-strămoşi, toate numai posomanturi şi pietri 
scumpe; în altă chilie află scumpeturi şi bogății, la soare parcă te puteai 
uita oleacă, dar la ele ba” (Ret., Crăiasa zânelor). 

Stilul palatelor, oricât nu se dau amănunte, este feudal. Se vorbeşte 
adesea de apa care le înconjoară, de poduri. Ele au curți, deci ziduri 
împrejmuitoare, când nu sunt curate „cetăți” aşezate în locuri abrupte. 
La porţile palaturilor Împăratului Verdeş stau slujitori (Ispirescu, Aleo- 
dor-împărat). O cetate cu poartă este palatul Zânei Zorilor (Slavici, Zâna 
Zorilor). Turnul nu lipseşte adesea. Un împărat se suie cu feciorii săi 
într-un turn cu pălimar din grădină (Ispirescu, Zâna zânelor). Alt împărat 
locuieşte „a casa cu turn” (G. Cătană, Povestea lui Furga-Murga). 

Amănuntul arhitectonic: casele au o „talpă” ce se poate ridica 
(Fundescu, Spaima zmeilor). Curțile zmeieşti, de pildă, în care locuieşte 
mama lui Urmă-galbină şi a lui Pipăruş Viteazul, au talpă pe care 
Pipăruş, în vârstă de patru zile, o ridică cu degetul mic (Ret, 
Urmă-galbină şi Pipăruş Pătru). 

Unele palate cu însuşiri magice sunt semnalizatoare. Făt-Frumos, 
trecând pragul porții palatului unei zmeoaice cu o fată furată de zmeu, 
curțile şi palatele încep a hăui. Zmeoaica aude şi se ia după ei (Ispirescu, 
Făt-Frumos cu carâta de sticlă). La fel se întâmplă şi în palatul zânelor cu 
baia de aur. Făt-Frumos, intrat ca argat, e lăsat acasă cu porunca să rupă 
o şindrilă din straşina casei şi să le facă semn când va auzi zgomot de 
apă curgând în cămăruța cu baia. Voinicul însă se îmbăiază el, capătă 
păr de aur şi, luând o legătură cu haine, fuge. „Cum călcă peste pragul 
porții, începură casele, curtea şi grădina a se cutremura şi a urla aşa de 
groaznic, încât se auzi până la zâne, şi zânele îndată se întoarseră acasă” 
(Ispirescu, Făt-Frumos cu părul de aur). Şi Făt-Frumos care scoate iapa pe 
uşa grajdului unui împărat o pățeşte la fel. Iapa nechează o dată „dă 
hăui văzduhul, urlă toată curtea şi palaturile” (Ispirescu, Lupul cel 
năzdrăvan). 

După unghiul de civilizaţie din care povestitorul ori culegătorul 
priveşte lucrurile, aspectul arhitectural e mai arhaic ori mai modern. Un 
împărat am văzut că locuieşte într-un sat. De multe ori nu se pomeneşte 
nimic de viaţa citadină. Palatul se găseşte într-o pădure, ori pe un colț de 
munte, şi chiar palatul împărătesc pare solitar, pierdut într-o grădină. 
Totuşi, se vorbeşte şi de oraşe. Gheorghe cel viteaz merge la oraş. „Se 
ameţi şi se fâstâci când se văzu încongiurat de o mulțime de lume, şi-l 
asurzise zgomotul ce se făcea în acel oraş. Mergea şi nici el nu ştia unde” 
se duce. După ce-şi veni în simţiri din ameţeală, îşi ţinu firea şi, 
luându-şi inima în dinţi, începu a umbla, uitându-se prin toate prăvăliile 
şi mirându-se de toate celea ce vedea.” În acest oraş dă de o fierărie 
unde se vând săbii şi buzdugane (Ispirescu, George cel viteaz). Alt 
Făt-Frumos, venit şi el din pustiu la oraşul cel mai de aproape, 
văzându-se „întru mulțimea aia de oameni, furnicând în sus şi în jos, se 
cam spăimântă” „de atâta zgomot şi îmbla tot cu frică, mirându-se de 
frumuseţea caselor şi tot ce vedea” (Ispirescu, Făt-Frumos cu părul de 
aur). 

Afară de problema apei potabile, se pune în basm problema 
focului. Foarte des, ultima problemă constă în procurarea focului când 
s-a stins. Mai rar în evitarea incendiului la oraş. Pe timpul unui împărat, 
tare şi puternic, „se întâmplă ca în timpul împărăției sale să arză toate 
oraşele celorlalte împărăţii vecine, din jurul său. Atunci, el, temându-se 
ca să nu arză şi ale sale, dete poruncă ca în tot cuprinsul ținutului său să 
nu se mai facă foc, nici lumânare să se mai aprinză” (Fundescu, Sora 

crivățului). De aici se poate intui că oraşele sunt alcătuite din case 
îndesate una într-alta şi probabil şi de lemn. 


VEŞMINTE 


Amănunte vestimentare se dau foarte puţin în basm. Când 
descripția e minuțioasă, e de bănuit intervenţia literară a editorului. 


Astfel, Furga-Murga vrea să trimită pe mamă-sa în pețit îmbrăcată în 


„haine frumoase ca muierea chinezului de la noi”. Cu ajutorul mărgelei 
fermecate, capătă „o ladă îndesată de haine frumoase cu poale ciurate, 
cu papuci cu copciu, cu mărămi de mătase, cu pieptar cu oglinduţe, cu 
mărgele şi zghiordane, cu salbă la grumaz, cu oprege şi cătrânțe țesute 
numai cu fir şi ibrişin, cu pui şi perți, de-ţi fugeau ochii de pe ele (G. 
Cătană, Povestea lui Furga-Murga). Fata moşului capătă de la Sfânta 
Vineri, într-o cutie mică şi necioplită pe care şi-o alege singură, 
mărgăritare, pietre nestemate, mărgele, ie numai cu fluturi de aur şi 
catrențe de mătase (Ispirescu, Fata moşului cea cuminte). 

- Frecvent se vorbeşte de hainele şi armele împăratului din tinereţe, 
fără detalii (Ispirescu, Tinerețe fără bătrânețe). Zeița care face nuntă cu Ion 
Buzdugan se îmbracă însă cu nişte haine „numai de aur” (Fundescu, Ion 
Buzdugan). Petru Cenuşă vine pe rând înveşmântat cu haine de aramă ca 
para focului, de agint, de aur, în vreme ce craii şi prinții sunt îmbrăcați 
„numai în fir şi mătasă” (G. Cătană, Petru Cenuşă). Falsul cheleş 
cutreieră grădina îmbrăcat o dată în hainele „câmpului cu florile”, a 
doua oară cu hainele „cerului cu stelele”, a treia oară cu hainele ce aveau 
„soarele în piept, luna în spate şi doi luceferi pe umeri” şi cu părul de 
aur despletit (Fundescu, Făt-Frumos cu părul de aur). 

Deşi simţul somptuozităţii nu se poate tăgădui, atenția naratorului 
cade asupra materiilor rare şi scumpe, metale (aramă, argint, aur), pietre 
preţioase, folosindu-le atât în arhitectură, cât şi în înveşmântare. Un 
împărat, un zmeu, o zână sunt recognoscibili prin bogăția metalică şi 
lapidară neînchipuită. 

AUTENTICITATEA 


Neautentic este un basm redactat din pură imaginație de un autor 
cult la masa lui de scris. Când însă basmul a fost auzit din gura unui om 
din popor, sau a fost combinat din elemente existente în culegerile 
anterioare, chestiunea autenticității este mai dificilă şi reclamă o analiză 
atentă de conținut şi formă. Având în vedere că un basm este cu 
adevărat folclor, când are o circulație largă şi îndelungată, o primă 
operaţie critică constă în a căuta analogiile sau, cum se spune curent, 
variantele. Din punct de vedere critic, termenul de „variantă“ nu-i 
practic, fiind prea absolut.. Există basme aproape identice, precum 
Făt-Frumos cu părul de aur de Ispirescu şi de Fundescu, iar în altele, 
analogiile sunt mai mult sau mai puţin parţiale. Combinația situaţiilor 
primite, „amalgamarea”, precum cu drept cuvânt zice L. Şăineanu, e 
infinită, deşi elementele sunt relativ mărginite, iar ideile şi fantezia 
reduse aproape exclusiv la sfera cercetată în paragrafele de până aici. 
Feciorul cel mic e întotdeauna mai isteț decât ceilalți doi mai mari, 
împăratul îşi încearcă cei trei feciori la un pod, fugarii aruncă în calea 
zmeoaicei obstacole, mama vitregă goneşte pe fata moşului, ființele 
cărora li s-a făcut un bine ajută pe Făt-Frumos, voinicul se bate în luptă 
dreaptă cu zmeul, nevasta, care a aruncat pielea de jivină a soțului 
fermecat, îşi va căuta timp îndelungat bărbatul, robul mistificator va fi 
legat de cozile cailor, sancţionarea fraţilor răi se va face prin ordalie, 
adică judecată divină, câteşitrei frați aruncând, de exemplu, câte o 
săgeată în sus, cea a fraţilor răi căzându-le în creştet5! Acestea sunt de 
fapt şabloane. Dacă acum, după examenul unui număr limitat de basme, 
trecem la exceptarea altora, nu vom găsi din punct de vedere al 
conținutului, luat în abstracțiunea lui, nimic care să depăşească 
convenționalul fabulos. 

Iată, de pildă, culegerea fraților Arthur şi Albert Schott (Walachische 
Mărchen, Stuttgart u. Tiibingen, 1845).52 Die Kaissertochter im Schaweinestall 
nu-i decât basmul pe tema incestului tată-fiică. Şablonul amânării prin 


51 Ispirescu, Prâslea cel voinic şi merele de aur. Despre ordalie, în tradiția noastră juridică, 
cf. lon Sabău, Judecata probei fierului roşu în Transilvania feudală, în Studii şi referate privind 
istoria României, |, Buc., Ed. Acad. R.P.R., 1954, p. 625 şi urm. 

52 Vezi şi AL. Bistriţeanu, Primii culegători de basme româneşti, în Studii şi cercetări de istorie 
literară şi folclos, V, (1956), nr. 1-2, p. 13 şi urm. 

cerere de lucruri crezute imposibile (Rochie de argint, de aur, de 
diamante; din piei de păduche) există şi aici. Der Zauberspiegel tratează 
tema geloziei mamei pe frumusețea fetei, cu obișnuita oglindă, cu 
repetata încercare de ucidere a fetei (printr-un inel, printr-o pereche de 
cercei, şi printr-o floare vrăjită). Die goldenen Kinder e povestea copiilor 
de aur, substituiți prin căţei, cu ştiuta metamorfozare, de astă dată în 
meri. Trandafiru cuprinde şablonul tânărului vrăjit care de astă dată, în 
loc să fie porc sau şarpe, este dovleac. Rău sfătuită, nevasta aruncă 
dovleacul pe foc. Das goldene Meermădchen e basmul merelor de aur 
furate de către o pasăre a unui împărat vecin, cu obişnuitele munci 
impuse voinicului, cu lupul năzdrăvan şi frații pizmaşi. În Florianu 
recunoaştem naşterea imaculată prin simplul fapt de a se fi jucat cu nişte 
flori; izgonirea fetei într-un butoi, perversitatea mamei care se ține cu un 
căpcăun şi se preface bolnavă ca să-şi trimită fiul în expediţii hazardate 
spre a-i aduce creieri de zimbru, o coapsă de urs, apă vie şi apă moartă 
de la Muntele negru şi Lacul alb. Şi aşa mai departe. Nimic inedit, 
nicăieri, însă detaliile şi combinaţiile sunt variate. Sur Vultur din Basme 
de D. Stăncescu (Buc. Haimann, 1892) cuprinde ideea vulturului 
recunoscător față de vânătorul care l-a cruțat şi care dăruieşte omului o 
nucă seacă dintre capătâie, din care cu un bici mic scoate turme de vite. 
Pierzând biciul, Tarta-cot-barbă-d-un-cot îl ajută să vâre vitele Ia loc în 
schimbul nădejdii de acasă, care se întâmplă a fi un copil născut în 
lipsă-i. Fiul fuge cu fata dracului şi scapă prin tipicele metamorfoze în 
bisericuţă şi călugăraş, în pieptene şi pădure, în baltă şi rățoi. Cerbul de 
aur conţine şablonul copiilor goniţi de maşteră, prefacerea fratelui în 
cerb, fiindcă a băut apă din urmă de cerb, încercarea de omorâre a fetei, 
devenită soția unui fecior de împărat de către o țigancă. Împărăția 
Arăpuşchii începe prin şablonul interdicției. Trei feciori de împărat sunt 
sfătuiți să nu calce împărăția acesteia. E tocmai ceea ce fac, mergând pe 
rând, cei doi mai mari spre pieirea lor. Arăpuşca e o ființă între zână şi 
zmeoaică, zboară prin aer, ucide pe cei care-i intră în țară, puterea ei 
stând într-un paloş. Feciorul întreabă de ea în împărăția sticleților, a 
corbilor, a vulturilor şi cocorilor, a ciocârlanilor, grangurilor şi 
cucoşarilor. Un ciocârlan şchiop duce în zbor pe feciorul cel mic, 
prefăcut în muscă, la casele năzdrăvanei care sunt pe un deal. Feciorul îi 
fură buzduganul şi o ia de nevastă. Nimic deci substanțial inedit. 
Descripţia palatului împărătesc este în tradiționalul spirit fulgurant: 
„„„„Strălucea ca soarele... Pe jos numai piatră, odăile mari şi luminate de 

mii de lumini că era mai lumină ca ziua; ciorciovelele de la giamuri şi 
canaturile de la uşi, numai de stejar în chip de flori şi câte alea toate, iar 
uşa cea mare era împodobită cu nestemate de-ţi luau vederile.” Ce 
cuprinde Şarpele moşului, ghicim din titlu. E vorba de un şarpe luat de 
suflet de un moş şi o babă, care, fiu de împărat vrăjit, cere de nevastă pe 
fata împăratului pe care o capătă săvârşind un număr de munci. 
Nevasta aruncă pieile în cuptor şi şarpele se face nevăzut. După rătăciri, 
izbuteşte să intre de trei ori în casa bărbatului înduplecând zâna cu care 
trăieşte cu o cloşcă de aur cu pui de aur dăruiți de Sfânta Luni, cu un 
purcel de aur dăruit de Sfânta Vineri, cu doi porumbei de aur dăruiți de 
Sfânta Sâmbătă. A treia oară, bărbatul întinde în somn mâna asupra 
pântecelui femeii, ultimul cerc cu care aceasta e încinsă prin blestem 
plesneşte. Fioriturile la tema canonică sunt minime, deşi produc o 
impresie apreciabilă de originalitate. Şarpele are de la început cap de 
om, se dezbracă noaptea de nouă piei, nevasta e strânsă peste pântece cu 
trei cercuri. Împăratul cere să i se facă un pod de fier (în alt loc se zice: 
aramă), unul de argint, în fine, în locul lor, un pod de aur şi „o pereche 
„de case în văzduh care să se mute după soare”. Nevasta rătăceşte prin 
toată lumea „având în cap o căciulă”. Aşa cum zugravii de şcoală 
bizantină, dar şi pictorii Renaşterii reprezintă un subiect religios după 
canon, diferenţiindu-se totuşi în chip decis prin. detalii de fizionomie, 
gest, aşezare în spațiu, ornament şi culoare, basmele se deosebesc prin 
variații uneori inefabile. Răsplata Sfintei Sâmbete, de acelaşi D. Stăncescu, 
nu-i altceva decât istoria fetei cuminţi a moşului, răsplătită pentru 
hărnicie, şi a surorii vitrege, leneşe, pedepsite. Harnica e ținută în trențe, 
leneşa împopoţonată ca o coțofană. Această pasăre are reputația de a fi 
proastă. Într-un basm, un voinic e tăiat, din îndemnul sorei lui, de un 
zmeu. Căţeii mortului sunt deznădăjduiți. Vine o coțofană care le dă 
sfatul să prindă o coţofană faură, „dar nu pe mine, ci alta ca mine”, să-i 
rupă gâtul în două şi să pice trei picături de sânge peste mortăciune. 
Vulpea se face că n-a auzit bine, roagă pe coțofană să mai spună o dată 
şi o prinde (Ispirescu, Copiii văduvului). Fata harnică nu mai întâlneşte 
grădina părăginită, puţul, cuptorul, ci depănând pe un ghem lână, 
acesta alunecă. Fata, luându-se după el, intră în casa în care intră şi 
ghemul, care nu e a Sfintei Vineri, ci a Sfintei Sâmbete. Din lada pe 
fundul căreia este bogăție mare, iese „o trăsură cu nişte telegari de 
mâncau jăratic”. Prin surpriza în monotonie, printr-un fantastic inedit 
fără imaginație desfrânată, prin simplitatea narațiunii, basmele citate 

mai sus fac o puternică impresie de autenticitate, oricât culegătorul, 
rezumând, ar fi pus în ele un coeficient personal. Acesta este foarte mic 
pentru că culegătorii menţionaţi n-au talent literar şi flăcările fantaziei 
izbucnesc pe gura lor dintr-un izvor străin care-i depăşeşte. Sau mai 
bine zis, fantezia e curat obiectivă, subiectul editorului este cu totul 
mediocru. 

Cazul lui N.D. Popescu e mai complicat. Autorul însuşi nu dă 
indicaţii de unde a cules, mulțumindu-se a se referi la „colecțiunea 
inedită şi corectată” a sa, ori a spune „cules şi prelucrat de” sau „cules 
din gura poporului şi corectat de...” sau chiar „scrisă şi corectată de... 
(Carte de basme, |, II, Il (ediţia a II-a), IV (ediţia a III-a) (Buc., H. 
Steinberg, 1892). Întâlnim toate locurile comune, fabuloase, încât s-ar 
zice că editorul a cules din popor, narând liber. 

Arăpuşca conţine în prima parte exact intriga din Împărăția 
Arăpuşchii de D. Stăncescu, cu amănuntul că femeia zburătoare are un 
buzdugan şi o sabie năzdrăvană. Stilul e de roman foileton şi uzând de 
dialog; 

„ = Ce vă daţi cu socoteala de străjnice porunci ce ne dete tata la 
ceasul morţii, adică d-a nu călca pe țărmurile Arăpuşchii? 

- Ce să-mi dau? răspunse feciorul cel mijlociu; ia, spaime de bătrân 
care ne credea că suntem copii de dus la şcoală. 

- Şi eu tot aşa îmi dau cu socoteală, zise împăratul, dar ce credeți, 
bine e s-o ascultăm sau să n-o ascultăm? 

- Eu sunt de părere s-o ascultăm, zise cel mic, ca să nu ieşim din 
cuvântul dat unui părinte la ceasul morţii, căci nu folosim nimic dacă 
l-om călca pentru că muntele Arăpuşchii este un loc sterp şi nelocuit. 

- Ba eu sunt d-o părere cu totul împotrivitoare, zise fratele cel 
mijlociu, cu un viers cam arțăgos...” etc. 

Basmul nu se termină prin căsătoria dintre voinic şi Arăpuşca. 
Fiindu-i dor de casă, voinicul pleacă împreună cu soția, dau de un palat 
într-o pădure, găsesc pe stăpânul lui care e fecior de împărat, acesta îi 
fură armele năzdrăvane şi nevasta. În fine, răpitorul e aflat, voinicul 
intră grădinar la el, sapă un tunel de la o casă dintr-o uliţă dosnică până 
la un chioşc din grădina împărătească. Cei doi fug îmbrăcați mocăneşte. 
Un baci şi un cârciumar cer drept plată o sărutare de la mocănaș, un 
marfagiu e gata să le plătească, pentru acelaşi dar, cheltuiala la alte 
cârciumi. Exemplu de dialog: 

- Seară bună, zise mocanul cel mare scoțându-şi căciula. 

- Mulţămim dumitale, răspunse baciul răsucindu-şi mustaţa 
craidomneşte.” 

În fine, cu ajutorul unui portret al Arăpuşchii în faţa căruia leşină 
de emoție (astfel de probe psihologice sunt frecvente în basm), 
seducătorul e prins şi invitat să spună unde a aruncat sabia şi 
buzduganul, precum să se şi însoare cu altă fată. Cheleş-împărat e în parte 
o variantă reală a basmului Făt-Frumos cu părul de aur. Părăsirea într-o 
pădure, adăpostirea lui la un bătrân orb sunt atestate. Tumefierea 
narațiunii e însă proprie lui N.D. Popescu, iar intriga e bizară. Băiatul 
găseşte şase capre roşii la care suge (despre laptele de capră roşie, ca 
leac, pomeneşte Ispirescu) şi, după care luându-se, se pomeneşte într-un 
palat unde într-o odaie pe un divan un unchiaş orb suge laptele 
caprelor. Băiatul e sfătuit să nu intre într-o anumită cămară. Intră şi dă 
de un cal în lanţuri. Acesta e de fapt zmeu şi fratele mai mic al orbului. 
Calul povesteşte că bătrânul, zmeu fireşte şi el, l-a prefăcut pe el în cal şi 
pe surori în capre. Aşadar, bătrânul se hrănea cu laptele surorilor sale, 
iar băiatul cu lapte de zmeoaică. O zână i-a luat zmeului cel mare 
vederile. Băiatul merge la ea, o prinde într-o despicătură de fag, ia ochii 
dintr-o cutie de argint şi dă vederile zmeului. Dar apoi, sfătuit de zână, 
vâră pe bătrânul fricos sub talpa casei şi-l opăreşte cu lapte şi cu plumb 
topit turnat pe gură. Calul duce pe băiat la un concurs împărătesc spre a 
lua pe fata împăratului şi băiatul cu băşica de bou în cap învinge. 
Împăratul îl oropseşte într-un bordei, cheleşul ajută pe împărat la război 
şi apoi îşi scoate băşica de bou din cap, pe care o pusese ca să fie iubit 
pentru el, nu pentru podoabe. Caprele se prefac în femei, calul-zmeu se 
însoară cu zâna. Definiţia zmeului şi a zmeoaicelor e, cum vedem, 
schimbată, există zmei oropsiţi şi de treabă. Basmul e interminabil, stilul 
comun. Şarpele unchiaşului e o parafrazare senzațională şi violent feerică 
a basmului cunoscut. Un moş şi o babă înfiază un şarpe care se face 
balaur şi stă într-un butoi. Moşul e trimis la împărat să ceară fata de 
nevastă pentru şarpe. Împăratul recunoaşte că inelul adus în dar e al 
Împăratului şerpilor cel făcător de minuni. În consecință, pretinde 
următoarele: să-i facă „un palat de aur, pardosit cu rubin şi învelit cu 
smarald, ale cărei scări să aibă treptele de mărgean şi stâlpii de zamfir”, 
apoi „să înconjoare ăst palat cu un zid de marmură de (sic!) toate fețile şi 
cu o grădină în care să fie tot felul de flori care să nu se ofilească 
niciodată şi cu tot felul de copaci care să nu se desfrunzească nici iarna, 
nici vara, ci mereu să fie plini de poame coapte şi flori primăvăratice. În 

această grădină să curgă în scoici de mărgăritar douăsprezece havuzuri 
frumoase în care, apa când o cădea, să se schimbe în diamante; în copaci 
să cânte fără încetare, ziua şi noaptea, tot felul de păsări măiastre care să 
nu îmbătrânească niciodată, să nu năpârlească niciodată şi să nu moară 
niciodată. Curtea acestui palat să fie căptuşită cu lespezi de argint. În 
curte să fie grajd pentru o sută de cai înaripați şi douăsprezece caleşte cu 
totul şi cu totul de aur, împodobite cu mătase şi pietre scumpe, şi de la 
curtea acelui palat până la palatul meu să fie o alee de argint umbrită de 
copaci de smarald în care să cânte fără precurmare tot felul de păsări 
tăiate în câte o piatră nestemată“; în sfârşit, „o biserică mare săpată 
într-o singură piatră de matostat, cu turnurile de bălaşi şi pardoseala de 
peruzele, în care să arză ziua şi noaptea în loc de candele o sută de 
briliante a căror lumină să nu se stingă niciodată, şi în loc de făclii, o 
sută de nestemate care să nu se topească niciodată. Într-astă biserică să 
slujească o sută de preoți şi diaconi care să nu se ostenească niciodată, şi 
să cânte o sută de cântăreți care să nu răguşească niciodată. Icoanele să 
fie săpate în topaz şi strănile în profir, încât să nu aibă seamăn pe faţa 
pământului.” Şarpele face toate acestea şi capătă pe fata împăratului. 
Nunta e descrisă cu amănunte din obiceiurile nupțiale boiereşti: 
„Rândaşii scoseseră trăsurile din şoproane şi le curățară, vizitii scoseseră 
caii din grajd şi îi înhămară, feciorii şi jupânesele curățau prin casă şi 
aşezau lucrurile pe la locul Jor şi bucătarii făceau fel de fel de bucate şi 
de prăjituri împărăteşti. Pe la nămiezi, caii se înhămară la toate caleşcele 
trase la scara palatului şi îndată ieşi din palat o mulțime de boieri şi 
cocoane, tot unul şi unul, gătiți ca de nuntă şi încărcați cu fel de fel de 
odoare pentru mireasă, care de care mai mândre şi mai scumpe. Acest 
coconet abia încăpu în două căruțe.” La palatul socrului ies oglindarii şi 
oglindăresele cu odoarele. Ginerele apare ca un fecior frumos, însă în 
fiece vineri piere, şi soţia află unde se duce, lăsându-se cu el într-o 
pivniţă, trecând printr-o uşă deschisă la apăsarea unei pietre din zid 
într-o peşteră neagră. Aci bărbatul intră în butie şi se face balaur 
întraripat. Soţia se duce într-o zi şi ia din butoi pielea de balaur, o arde 
pe un foc de vreascuri şi bărbatul piere pentru totdeauna. Cei trei frați şi 
zmeul cuprinde elemente în spiritul basmului: trei feciori săraci, siliți să 
muncească, zmeu cu bici fermecat, având trei fete pe care le omoară din 
prostie fiindcă voinicul le mută în patul lui şi al fraților, sortiți pieirii, 
frați pizmaşi care îndeamnă pe împărat să ceară fratelui cel mic munci 
grele sub cuvânt că s-a lăudat că le poate face. Însă palatul zmeului 

înconjurat cu apă de foc, mâncările cu sânge de oameni, robii din 
pivniță, descripția palatului împăratului (pereţii cu oglinzi, tavanuri 
poleite, pardoseală cu chilimuri şi catifele) par fantezii culte. Impresia 
generală în majoritatea cazurilor este că N.D. Popescu nu sp ge, ci 
combină şi dezvoltă basmele publicate. 

Cum proceda I. Slavici, acesta ne spune singur. A cules într-adevăr 
din popor, dar s-a străduit „să privească povestea din toate punctele de 
vedere şi să combine din toate variantele un întreg frumos” (Convorbiri 
literare, VI, 1972-1873, p. 90). Elementele de altfel sunt autentice, stilul 
prea personal şi pe alocuri cu pretenții poetice asupra nivelului popular. 

Chipăruş, feciorul babei de T. Pamfile tratează motivul copilului 
născut de o babă dintr-un bob de piper, după ce doi feciori au pierit 
mergând după sora lor furată de zmei. Prinsoarea între zmei şi flăcăi de 
a mânca oase şi omorârea celor dintâi doi feciori fiindcă nu le-au putut 
roade e un şablon cunoscut. Culegătorul face introduceri şi repetiții 
pitoreşti insuportabile, vrând să emuleze cu I. Creangă. Spre exemplu: 
„Doamne - mă gândesc eu -, ce fel de cap trebuie să aibă şi cutare om 
cari ştiu şi toaca din cerul lui Dumnezeu! Oamenii aceia, ori că-s plini de 
minte şi au loc să-şi scrie în debă toate comediile de pe lume, ori că li-s 
căpăţânile pustii şi largi unde vâră vrute şi nevrute şi pe urmă, când vor, 
ridică stăvilarul şi apa lunecă mânioasă pe lăptoc să învârtească roțile 
morii şi să huruiască la depărtare de şepte poşte! Ori aşa, ori aşa - socot 
eu -, dar mă-ntorc şi mă gândesc la mine şi zic: multe aud şi eu, cu 
multe umplu urechile multora, şi slavă Domnului că-s om de treabă” 
etc. Cu această metodă, cu toată arătarea povestitorului, bănuiala că 
editorul reeditează teme cunoscute nu-i cu totul înlăturată. Soarele, luna 
şi luceferii e basmul copiilor de aur, înlocuiți de soacră cu doi căţei. 
Prepeleac, fiul cățelei vorbeşte de trei băieți, al împărătesei, al bucătăresei 
şi al unei cățele care au mâncat un măr, cojile şi seminţele lui. Prepeleac 
slobozeşte Soarele prins de un zmeu fiindcă dădea târcoale zânei 
Simina, apoi Lunii care venise să scape pe frate-său. Lencea, feciorul 
prescurăriței cel leneş şi-chiticul e basmul cu ghigorțul, cu fata de împărat 
care naşte fără păcat, cu alegerea lui Lencea ca soț prin mărul de aur 
aruncat dintr-un foişor, cu punerea lui Lencea, a nevestei şi a pruncului 
într-un poloboc, cu lingurile ce se vâră singure în turetcele ciubotelor 
împăratului şi ale celor doisprezece bătrâni din divan. Povestea lui Petrea, 
feciorul de împărat, şi-a Rujalinei-Linei e pe tema pruncului care plânge în 
pântece. Voinicul porneşte după Rujalina, dă de un moş, stăpân peste 

dobitoace, de un altul, stăpân peste zburătoare, de un altul, stăpân peste 
gângănii. O albină îl călăuzeşte în țara Rujanei, cu care se cunună. 
Petrea, deschizând o odaie interzisă, dă drumul unui zmeu. Se duce să 
slujească la o babă pentru un cal năzdrăvan, şi e ajutat de animale cărora 
le-a făcut bine şi celelalte. În afară de stilul, chinuit sfătos, aceste basme 
pe teme şi motive curente sunt cam alambicate şi par mai mult 
compilații şi pastişe, deşi pot fi autentice. 

Al. Vasiliu (Poveşti şi legende) dă el însuşi indicaţii de variante la 
basmele lui culese în nordul Moldovei care sunt, în orice caz, prea 
dialogate şi pitoreşti sub raportul limbajului. Ele se caracterizează 
printr-o inflamație a şabloanelor obişnuite, prin stridență şi prin 
prolixitate. Intriga esențială din Chiperiu, viteazul lumii, Verea viteazul şi 
Mucea-făr'de-moarte e aproximativ aceea din Pipăruş Pătru şi Florea Înflorit 
de Reteganul. O văduvă are trei fete pe care le fură trei zmei, în chip de 
neguri. Văduva înghite un fir de „chiperi” şi naşte pe „Ciperi” viteazul 
lumii, care se face flăcău în patru săptămâni. Voinicul strânge țâța 
mamei sub talpa casei şi o sileşte să spună că a mai avut fete. Pleacă apoi 
la cumnații săi, zmeii, află unde este Verea viteazul, care avea o soră, dă 
apoi într-o pădure de o babă, care frige broaşte, şi o sileşte să dea înapoi 
inima lui Verea viteazul; intră apoi pe moşiile lui Mucea-făr'de-moarte 
care, tăiat bucăți cu paloşul, învie. Puterea lui e în trei gărgăuni, dintr-o 
tabacheră, dintr-o prepeliță, dintr-o rață, dintr-o capră, dintr-un porc din 
iezerul de lapte dulce de la muntele Didiodat etc. Trişti copii şi Iniia 
Diniia e un basm bizar în care, cu preocupări din afara psihologiei 
fabuloase, o fată de împărat, Iniia Diniia, cere tatălui să-i facă o 
mânăstire în care voieşte să viețuiască laolaltă cu douăsprezece fete. A 
douăsprezecea are un frate mic pe care fata de împărat îl botează 
Trişti-copil şi-l dă la şcoală într-o ţară străină. Împăratul de acolo ţine 
băiatul la popreală, Iniia Diniia merge în zbor cu călugărițele sale, dă de 
băiat şi drept pedeapsă că a pomenit de ea, cum fusese sfătuit să nu facă, 
îl pedepseşte să rătăcească cu opinci de fier până o va găsi la mânăstirea 
„Calu Gastru, într-un pai razemă şi într-un păr spânzură”. O zmeoaică 
se bate cu o drăcoaică pentru un copil născut de întâia şi crescut de a 
doua. Băiatul zmeo-drăcesc îndrumează pe Trişti-copil, care ajunge 
argat la o moară a Iniiei Diniiei. După făină, Trişti e remarcat, chemat la 
mânăstire, unde face pe zugravul, e recunoscut şi se drăgosteşte cu Iniia 
Diniia. 

Zborul pe sus al zânelor, transferarea sediului conflictului între 
draci, remarcarea unui erou după calitatea pâinii, sunt şabloane 
întâlnite. Dar totalul e lipsit de sens. Cazul ar intra la capitolul 
perversiunii, o mamă dându-se în dragoste cu fiul adoptiv. Naratorul, 
dacă n-are la îndemână un model romanțios de origine cultă, pune 
însuşi un coeficient prea mare de imaginație proprie, lipsită de intuiţia 
omenescului. Dar mult pune şi editorul, întrucât toate poveştile, 
indiferent de la cine culese, sunt tratate cu aceeaşi metodă de roman 
foileton. „Noi să lăsăm pe Iniia Diniia acolo la mânăstire şi să vedem, 
ce-a mai făcut Trişti-copil”, zice în 1897 moşneagul Pavăl Bârtea. Dar” 
Toader M. Buchilă în 1902 zice şi el: „Da' să lăsăm pe Grigoraş şi să 
vedem ce-o mai fost cu fata cea frumoasă de la care luase şi el cele şase 
semne”. Obsesia şcolii oficiale (culegătorul e învățător) este excesivă, 
incompatibilă cu timpul nostru fabulos: „O fost, cică, odată un împărat, 
ş-avea numai un fecior mic ca de şepte ani. Acolo unde locuia el, nu era 
şcoală, ş-o dat băietul la învățătură în alt loc mai departe peste o pădure. 
Amu, când o ajuns la pădure, ce spaimă ş-o făcut odrasla ast 
împărătească, el ştie: c-o venit într-un suflet acasă ş-o zis că el la şcoală 
nu se mai duce. Împăratului nu-i era de fel la îndemână să-i crească 
băietul ca o tufă, ia acolo, fără nici oleacă de carte etc.” (Povestea lui 
Paroliță). Faconda e agasantă, veleitatea de a fi artist ca I. Creangă, 
insistentă. 

Din culegerea Îngerul românului (Buc, 1913) de C. Rădulescu-Codin, 
care este şi teoretician folclorist, analizăm numai basmul Fecioru” 
împăratului lighionilor. Unui împărat îi seacă noaptea un puț, un soldat 
pândeşte şi prinde un om de aur, îmbătându-l cu vin (deci şablonul 
lipsei de apă şi şablonul furtului nocturn). Prin greşeala feciorului 
împărătesc, omul de aur scapă din odaia în care e închis, iar băiatul e 
trimis la pădure cu un țigan să fie omorât. Țiganul îi taie numai un 
deget şi scoate un ochi unui cățeluş. După doisprezece ani, feciorul se 
întâlneşte cu omul de aur care e împăratul lighioanelor. Acesta îl înfiază. 
Omul de aur are trei fete care, ca să înveselească pe fecior, îi dau pe rând 
trei cai: ca luna cu stelele, ca ziua cu soarele şi ca şi câmpul cu florile 
(numirile men la veşminte au fost reportate asupra cailor). Feciorul 
merge la Impăratul Roşu cu trei fete, intră slugă la grădinar şi se face 
mut. Urmează călcarea de călare a grădinii, ca în basmul cu „cheleşul”, 
apoi prezentarea simbolică a celor trei pepeni, în fine, alegerea soților cu 
un măr aruncat din foişor. Fata cea mică alege pe mut, ginerele e oropsit 

într-un bordei, se remarcă anonim într-un război, aduce lapte de 
căprioară roşie ca să redea vederea socrului, în vreme ce cumnații aduc 
lapte de rând, lăsându-se însemnați cu fierul roşu. Toate acestea, auzite 
de culegător pe când era mic, apoi de la un mecanic la băile din 
Techirghiol, sunt lucruri întâlnite, însă dau un efect de monstruos şi 
straniu. Indiferent din ce pricină, a editorilor sau a naratorilor, arta 
basmului degenerează prin mozaicare şi semicultism într-un veritabil 
barochism. Există în basm un „bun-simţ” prin economia fantastică, prin 
observaţia elementară a umanului şi valoarea smbolistică a viziunilor 
mitice, prin congruența tuturor factorilor în linii simple. Ebuliţia 
imaginației, oniricul dezorganizat suprarealistic, colorismul desfrânat, 
pitorescul excesiv, proprii de altfel şi fabricatorilor de basme, duc la 
bizarerie şi, în termeni literari vorbind, la demențial. 


FONDUL OMENESC 


Acei care interpretează basmul ca o hierogramă, dintr-un punct de 
vedere esoteric,53 văzând în el o rămăşiţă a unui mod încifrat de a 
introduce în arcanele universului, ignorează esența basmului care este, 
evident, un tablou al vieţii, uneori cu intenție umoristică explicită, 
prezentat ca o „minciună. Interpretarea lui estetică trebuie să ia în 
considerare cele două planuri ale sale. Întâi este planul prozaic, mai 
exact „prosastic”, realist. Aci sunt studiate problemele cele mai acute ale 
vieții individuale, familiei, societăţii, şi anume: naşterea, căsătoria, 
calitatea fizică şi morală a copiilor, băieți şi fete, calitatea femeii, a 
-mamei bune, a mamei vitrege, a fetei vitrege, a fraților, surorilor, 
cumnaților şi cumnatelor, a senililor, a babelor, a oamenilor cu anomalii 
fizice (uriaşi, pitici, spâni, muţi, negri, cu părul roşu), psihologia fetei şi 
a femeii măritate, virilitatea unor fete, perversitățile taților şi mamelor, 
gelozia femeii frumoase, ura fetei urâte, diferenţele de clasă, prepotența 
împăratului şi a boierului sau nemeşului, incompatibilitatea între soții 
din clase sociale distanțate, ridicarea prin merit a tânărului sărac, 
originea bogăției şi a sărăciei, capacitatea de muncă (hărnicie şi lene), 


53 Cf. P. Saintyves, Les contes de Perrault et les ricits parallzles, Paris, Librairie critique, 
1923. Acesta insistă asupra originei sezoniere şi celei inițiatice (ritualistice). 

dezvoltarea” inteligenţei (deştepţi şi proşti), îngâmfarea şi modestia, 
norocul prostului real sau numai aparent, valoarea conduitei morale şi a 
practicii religioase, putinţa omului de a birui şi înlănțui forțele animale 
şi fizice, oricât de enorme, de a le afla legea mecanică şi simplistă, 
incapabilă de adaptare prin reflecţie a unor condiţii noi. 

Al doilea plan este hieroglific, sau simbolic, mai limpede, poematic. 
EI se impune conştiinţei prin sugestii. Astfel, oricât întâmplarea dintre 
soare şi lună este o dramă sexuală, totuşi nu putem înlătura adevărul 
astronomic al succesiunii soarelui şi lunii. Serilă, Mezilă şi Zorilă, care 
pleacă îndată ce se nasc şi pe care mama lor, ca să-i adune laolaltă, îi 
îmbată şi-i culcă într-un pat, iar ei se încaieră, deşi se-nsoară cu trei fete 
de împărat şi unul se urcă pe tron, iar ceilalți doi îi devin sfetnici, nu pot 
fi înţeleşi esteticeşte numai în plan prozaic, fără ideea poetică a 
succesiunii a trei momente de cronologie diurnă. Zmeii, apărând ca nori, 
vărsând flăcări, vântul turbat, crivățul, cu toată psihologia lor 
antropomorfică, câştigă în adâncime, interpretați ca forţe ale naturii 
fizice. Pomul cu mere de aur e greu de desfăcut de pomul magic al 
lumii, merele de aur sugerând splendoarea firmamentului sau substanța 
vitală, care sunt în fond, gnostic, unul şi acelaşi lucru. Trecerea prin 
pădurea de aramă, argint, aur, pe lângă o evocare a bogățiilor minerale 
subterane, căci totul se întâmplă de fapt pe tărâmul celălalt, e şi o 
transmutație spagirică, de la o treaptă joasă a logosului precipitat pe una 
înaltă, care e aurul, soarele, macrocosmosul. Fantaştii germani au 
resuscitat în creațiile lor fabuloase aceste noțiuni. Părul de aur al falsului 
cheleş, după care tânjesc zânele şi care constituie suprema frumuseţe a 
feciorului sau a fetei de împărat, inculcă ideea de lumină solară şi 
voinicul e un Helios. Venustatea în basm e concurența cu soarele („că la 
soare te puteai uita, dar la dânsa ba”), în vreme ce în basmul arab o fată 
e frumoasă ca luna. Feciorul de împărat ia de nevastă îndată pe fata 
care-i făgăduieşte coconi de aur. Aurul e distilarea supremă, elixirul 
vieții, şi apa vie este câteodată de aur. Chiar când simbolurile nu sunt 
subliniate şi cititorul, copil de obicei, nu poate raporta imaginile la 
sisteme complicate, se simte că basmul nu spune totul în plan 
psihologic, şi farmecul provine pentru unii mai ales din misteriosul 
poematic care însă e parțial descifrabil, o inteligibilitate totală fiind 
contrară regulilor artei. 

Nu e de ignorat nici un al treilea plan, didactic, tolerabil când e 
absorbit în fapte, fără nici o intervenție discursivă. Astfel, satisfacerea 

fetei de împărat cu un mire şarpe ori porc, a feciorului de împărat cu o 
broască-țestoasă, o bufniță, sugerează observația morală că dragostea e 
oarbă şi lipsită de criterii obiective. 


STEREOTIPIA 


Ceea ce izbeşte pe cercetătorul de basme este stereotipia lor, de 
unde şi legitimitatea până la un punct de a proceda, ca în ştiinţele 
naturale, la clasificare. Ba unii chiar au restrâns studiul lor exclusiv la 
stabilirea universală a tipurilor. La noi, Lazăr Şăineanu, urmând 
îndeosebi exemplul lui J.G. v. Hahn, autorul culegerii Griechische u. 
albanesische Mărchen (1864), a încercat o clasificare pe cicluri şi pe tipuri, 
pornind de la prototipuri: 1. Ciclul păsărilor sau om-animal: a) tipul Amor 
şi Psyche; b) tipul Melusina; c) tipul Neraida. II. Ciclul femeie-plantă: a) 
tipul Daphne; b) tipul Cele trei năramze etc. Oricât de ingenioasă e o 
asemenea clasificare ce are meritul în tot cazul de a demonstra 
stereotipia basmelor, ea rămâne arbitrară, întrucât fantezia creatoare nu 
admite fixități şi absoluturi, dar mai ales pentru că infinita combinare de 
şabloane nu permite încadrarea unui basm la un singur tip şi ciclu. 
Clasificatorul e nevoit să înscrie acelaşi basm în mai multe tipuri. Însă 
un urs nu poate fi în acelaşi timp garoafă şi tot principiul clasificării 
cade din punct de vedere sistematic. Ceea ce se poate înregistra sunt 
şabloanele care consistă în simple formule (precum: „Of! Doamne! greu 
somn mai dormii... Puteai tu să dormi mult şi bine, dacă nu eram noi”, 
când un om e înviat) sau în soluții, situațiuni şi motive, luând 
proporțiile unui mic basm: naşterea unui copil printr-un bob de piper, 
adoptarea unui pui de şarpe, fiul de împărat cu chip de animal 
trimițând pe părinții adoptivi la împărat să-i peţească fata, intrarea ca 
slugă la o zmeoaică cu herghelie de cai năzdrăvani care se ascund, 
împăratul care pune condiții năstruşnice pețitorilor, curiosul intrând în 
odaia interzisă, zmeoaica urmărind pe flăcăul care i-a furat fata şi 
încercând a răzbate prin obstacolele aruncate de fugari, împăratul care e 
cât pe ce să uite de a aduce fetei darul cerut şi se-ntoarce din drum etc. 

„ Toate aceste elemente stereotipice sunt dominate de alt şablon-temă ce 
conferă un sens superior întregului. Clasificaţia Antti Aarne-Thompson, 
aplicată la noi de Adolf Schullerus (Verzeichnis der rumănischen Mărchen 

und Mărchenvarianten nach dem System der Mărchentypen Antti Aarnes, 
Helsinki, 1928), pare a ține seamă de combinaţia basmului din şabloane, 
mulțumindu-se a da un catalog de personaje şi situații. Totuşi, acest 
indice dezamăgeşte pe un cercetător al substanței basmului (care e în 
fond o creaţie literară), deoarece dă simple titluri abstracte fixate prin 
numere şi pe categorii din care e greu ca cineva să-şi facă vreo idee 
concretă. La Libernatiirliches Kânnen oder Wissen găsim, sub numerele 670, 
675, Die Sprache der Tiere şi Der faule Knabe (Der gestohlene Lăjffel, Vater 
beschămt und versâhnt). Cum toate animalele în basm vorbesc, căutătorul 
nu-şi poate da seama îndată despre ce este vorba. Povestea: omului ce 
înțelege limba dobitoacelor (Tribuna, 1, 1884, 760), ca şi basmul lui Wuk St. 
Karagit, Die Thiersprache, tratează despre oameni care pricep limba 
animalelor. Cât despre „băiatul leneş”, e vorba mai degrabă de lucruri 
năzdrăvane, proptea şi linguri ce vorbesc, precum şi de un ghigorț 
miraculos. Prin urmare, un indice alfabetic clar şi fără limitări 
categoriale şi numerice e mult mai util: De pildă: 

Şarpe, învățând pe un păstor să ceară de la regele şerpilor darul de 
a pricepe limba animalelor. 

Limba animalelor, înţeleasă de un păstor după ce a scuipat în gura 
regelui şerpilor. 

Ghigorţ, găsit de un băiat într-o ciutură şi aruncat, la cererea lui, în 
puț; vindecând un băiat de bube; făcând un palat dintr-un butoi. 

Butoi prefăcut în palat de ghigorţ. 

“Palat dintr-un butoi prin puterea unui ghigorţ. 

Binefacere. Ghigorţ găsit de un băiat în ciutură şi aruncat, la cererea 
lui, în puț. 

Peşte năzdrăvan v. şi Ghigorț. 

Lingură năzdrăvană, intrând în tureatca cizmei unui împărat fără 
ştirea lui şi servind fetei împăratului drept pildă a nevinovăţiei ei. 

Concepţie iniaculată, demonstrată prin lingura ce se vâră de la sine 
în tureatca cizmei împăratului. 

Şi aşa mai departe. Prin astfel de indicaţii analitice clare putem să 
ne orientăm îndată asupra circulației şabloanelor. 

Totuşi, un registru de soiul acesta uşurează căutarea materialului 
fără a fi de un folos capital în critica artistică, ideologică, sociologică a 
basmului, care e un tot concret, indestructibil. Cui i-ar da în gând să 
clasifice pe teme şi motive teatrul sau romanul francez n-ar face istorie 
literară, Moliăre şi Balzac nefiind nişte abstracțiuni. Oricât schematismul 

şi stereotipia sunt note caracteristice în folclor, basmul rămâne o operă 
literară care nu ia ființă reală decât prin specimene. Detaliul şi inefabilul 
sunt principalul în basm, iar stereotipicul cade pe planul secundar. Nu 
privind scheletul lui Voltaire, interesant numai din punct de vedere 
abstract osteologic, ne putem face o idee despre portretul fizic şi moral 
al autorului Dicționarului filozofic. Spre a ilustra cele de mai sus, vom 
analiza câteva basme din felurite timpuri şi țări. 

Panciatantra” e o culegere de fabule într-un stil prețios oriental, de 
factură cultă. Tema unora s-a răspândit, precum aceea din Măgarul 
cântăreț. Printre fabule, sunt şi câteva mici poveşti cu atmosferă indică 
familiară, impregnate de idei: religioase şi presărate cu parimii. Astfel 
Fiul de brahman vrăjit (Der verzauberte Brahmanensohn) e povestea 
şarpelui. Soţia brahmanului Devasarman n-are copii. Prin efectul 
rugăciunilor, naşte un şarpe. Brahmanul, incitat de brăhmăneasă, pleacă 
să găsească o nevastă pentru şarpe de-ar fi să meargă şi în iad; la Vasuki, 
regele şerpilor, pentru că şerpii locuiesc pe tărâmul celălalt, infernal. Un 
brahman îi dă fata fără să ştie cine e ginerele. Într-o noapte, şarpele iese 
din coşul lui şi se aşază pe patul fetei în chip de tânăr frumos, împodobit 
cu diademă, inele, agrafe, brățări la mâini şi la picioare. Brahmanul 
aruncă pielea şarpelui pe foc şi fiul lui rămâne om. Benfey citează după 
Dhermangada Cheritra un alt basm buddhist. Nevasta unui rege din 
Caşmir naşte un şarpe. Alt rege oferă fata de soție; necunoscând pe 
ginere, vede şarpele, îl pune, după un sfat primit la locurile sfinte, 
într-un vas cu apă şi şarpele devine om (I, p. 254). Mai este şi un basm 
povestit în Mahâbhârata: un rege întâlneşte într-o pădure o fată, o vrea de 
nevastă, ea se. roagă să nu vadă niciodată apă. Regele îi face un parc fără 
apă, dar odată, rătăcind, nimereşte lângă un lac. Nevasta sare în apă, 
regele găseşte pe urmă o broască şi, crezând că i-a mâncat nevasta, dă 
poruncă să se omoare toate broaştele. Atunci vine Aju, regele broaştelor, 
şi mărturisind că Subcobhanâ era fata lui, cere iertare pentru ea, care de 
altfel păcălise astfel pe mulţi regi. Prinţesa-broască, redevenită femeie, 
naşte trei copii: Sala, Dala şi Bala. Alt basm (Der Weber als Wischnu) 
vorbeşte despre un țesor îndrăgostit de o fată de rege care venise la 
templu pe un elefant, înconjurată de slugi ale haremului şi eunuci. Un 


54 Pantschantantra, fin Biicher indischer Fabeln, Mărchen und Erzăhlungen aus dem 
Sanskrit iibersetzt mit Einleitung u. ai mad von Th. Benfey, I-II, Leipzig, 
Brockhaus, 1859. 

dulgher îi face o pasăre mecanică de lemn, asemănătoare cu aceea: 


numită Garuda pe care călăreşte Vişnu (zborul prin aer joacă un rol 
principal la buddhişti, observă Benfey, I, p. 159), țesătorul intră în odaia 
prinţesei care crede a avea de a face cu Vişnu. Şi regele crede asta şi vrea 
ca ginerele să-l ajute în agresiunile lui contra vecinilor şi, în fine, în lupta 
împotriva aceloraşi care-i asediază oraşul. Tesătorul e hotărât să se bată, 
fie ce-o fi, pe Garuda lui de lemn. Veritabilul Vişnu e nevoit să ajute pe 
țesător, să învingă duşmanii, pentru că astfel lumea, văzând pasărea 
picând, ar fi socotit că zeul însuşi a fost biruit şi n-ar mai fi crezut în el. 
Pasărea mecanică aminteşte de calul mecanic din O mie şi una de nopți şi 
de turnul zburător dintr-un basm de Ispirescu, iar ginerele combatant 
prin aer, luat drept un zeu, seamănă puțin cu cheleşul zburând călare şi 
crezut înger. Dar totul este, deşi având aer de şablon, foarte îndepărtat 
de basmele noastre. 

În naraţiunea cu elemente fabuloase Povestea celor doi frați, copiată 
sub dinastia a XIX-a egipteană (Ramses II, Menephta, Sethos II), deci 
acum peste trei mii de ani, precum şi în alte fragmente traduse de G. 
Maspero în Les contes populaires de l'Egypt ancienne (Paris, Maisonneuve, 
1882), rămânem uimiți de a găsi şabloanele ştiute. Învinovăţit pe 
nedrept de o cumnată lubrică de violență asupra ei, Bitiu e vestit de o 
vacă de intenția fratelui de a-l ucide. Deci iată vaca năzdrăvană. 
Rugându-se de soare să-l scape de mânia fratelui, Bitiu scapă printr-o 
apă imensă plină de crocodili ce răsare între fraţi. Iată un obstacol. Bitiu 
îşi ascunde inima în vârful unui salcâm. Când ar fi căzut, ar fi murit. Ar 
fi înviat dacă cineva, găsind inima, ar fi pus-o într-un vas cu apă 
proaspătă. Acesta e şablonul disimulării puterii. (Un erou fără inimă, 
ascunsă de mamă-sa, este în Pruncul şi călugărul de Frâncu şi Candrea.) 
Fratele cel mare găseşte o boabă care e inima lui Bitiu, o pune în apă 
proaspătă, Bitiu învie, bea apa şi inima se aşază la locul ei (în basmul 
nostru i-o vâră pe gură cu ciocul o pasăre). Bitiu se preface în taur (deci 
metamorfoză) şi se duce la curtea faraonului unde se afla o femeie care îl 
trădase, acum favoiită regală, şi care îndemnase pe faraon să trimită 
oameni să doboare salcâmul cu inima. Aflând de prezenţa lui Bitiu de la 
însuşi taurul, femeia cere să-i mănânce ficatul. Din gâtul taurului curg 
două picături de sânge, de o parte şi de alta a porţii celei mari a 
faraonului. Din ele răsar doi copaci (perstas). Doi meri ieşiţi din două 
picături de sânge ale unui cal sunt în Balaurul cu douăsprezece capete de 
Fundescu. Favorita cere să fie tăiați copacii şi să se facă din ei două 

scânduri. O aşchie sare în gura favoritei care naşte un prunc (iată în fine 
şi şablonul naşterii printr-un gest extern). Pruncul e Bitiu însuşi, şoț şi 
fiu totodată. Ajuns faraon, osândeşte la moarte pe femeia perversă. 

Alt fragment de narațiune (Prinţul predestinat) debutează cu 
şablonul regelui mâhnit că n-are progenitură masculină. Capătă în cele 
din urmă un băiat, însă cele şapte ursitoare (Hathor)% îi prevestesc că va 
muri sau de crocodil, sau de şarpe, sau de câine. Faraonul, îngrijorat, 
închide pe copil împreună cu cele de trebuinţă într-o casă de munte. 
Copilul, devenit mare, nu vrea să mai stea ascuns de vreme ce, zice el, 
destinul s-a pronunţat. Dumnezeu să facă după voia sa. Şi întâlneşte şi 
un câine cu care se împrieteneşte, şi un crocodil de care îl scapă un uriaş. 
Pe şarpe îl omoară nevasta. În Psaltirea de 1. Pop-Reteganul, ursitoarele 
prevestesc feciorului că la douăzeci de ani va fi ameninţat să fie lovit de 
trăsnet. Împăratul pune să se facă o casă de fier de şapte stânjeni de 
groasă. Băiatul nu intră în casa de fier care e făcută ferfeniţă de trăsnet, 
ci se plimbă în grădină, cu Psaltirea în mână. Nu ştim dacă în basmul 
egiptean s-a produs o astfel de mântuire, pentru că lipseşte sfârşitul. Tot 
în aceeaşi narație, găsim concursul ca mijloc de a mărita o fată. Prinţul 
de Naharanna, care are o fată, clădeşte o casă cu şaptezeci de ferestre, 
înaltă de la pământ de şaptezeci de coţi. Devenea ginere cine putea să 
atingă fereastra sărind. Mulţi fii de prinţ încearcă, numai fiul-de faraon 
izbuteşte, însă el se dă drept fiu fugar de ofiţer. Prinţul se supără: „Să 
dau fata unui fugar din țara Egiptului?...” Fata amenință că se va lăsa să 
moară de foame şi de sete. Istoria lui Rampsinitos, mai mult anecdotă 
decât poveste, amintită şi de Herodot (II, 122), e de o circulație 
universală şi o regăsim în Hoţ-împărat de Ispirescu. 

Aceste istorii sunt localizate în peisaj şi civilizație egipteană, 
oglindind realistic şi nuvelistic mediul social. Mitologia e cea oficială, 
dedusă din religie, în vreme ce în basmul nostru ea e strict fabuloasă, 
operând într-un climat arhaic. Stilul este cel al unei literaturi scrise, ajunsă 
la complicaţii formale ca şi în O mie şi una de nopți, ceea ce dovedeşte că 
însuşirea de folclor nu rezultă din oralitatea textului, ci numai din stereo- 
tipie, fapt ce nu infirmă circulația orală a șabloanelor. În literaturile antice, 
folclorul şi literatura cultă îşi confundă sferele, unind impersonalismul 
celui dintâi cu maturitatea formală a celei din urmă. 


55 Cf. şi ].H. Breasted, Geschichte Aegyptens, deutsch von Prof. Dr. H. Ranke-Heidelberg, 
Zurich, Phaidon Verlag, 1936, pag, 43, 50. 


250 G. CĂLINESCU 


O mie şi una de nopți e o culegere de nuvele şi istorii fabuloase aşa 
de artistice, încât analogia cu Decameronul lui Boccacio este izbitoare. 
Basmele propriu-zise cu elemente stereotipice nu lipsesc. În Farizada cu 
surâs de roză” avem de a face cu basmul promisiunilor de copii. Sultanul 
Hosru Şah şi cu vizirul său se plimbă într-o noapte prin mahalaua 
săracilor. Într-o ulicioară aude glasurile a trei fete. Cea dintâi zicea: „Eu, 
dragi surori, dacă e vorba să-mi exprim o dorință, aş dori să mă mărit cu 
cofetarul sultanului. Ştiţi că-mi plac la nebunie prăjiturile, mai ales, 
minunatele, delicatele, delicioasele baclavale, numite «baclavalele 
sultanului». Şi numai cofetarul-şef le nemereşte!” A doua, nu mai puțin 
pofticioasă, s-ar mărita cu bucătarul sultanului, specialist în castraveți 
umpluți la cuptor. „Oh! Ce-aş mai mânca!” A treia şi cea mai mică ar 
dori să se mărite cu sultanul spre a-i face doi băieți frumoşi ca „luna 
nouă“ şi o fată cu păr de aur într-o parte şi de argint în cealaltă. 
Căsătoriile se fac, surorile pun, succesiv, băieții şi fata în câte un coş, 
înlocuindu-i cu un căţel mort, un pisoi şi un şoricel orb şi le dau drumul 
pe apa unui canal. Intendentul grădinilor sultanului, neavând copii, îi ia 
şi-i creşte, iar sultana e închisă într-o cămăruță în fundul palatului. Fata 
cu păr de aur şi de argint, numită şi „surâs de roză”, e crescută ca o 
amazoană. Călăreşte, merge la vânat, trage cu arcul, aruncă lancea, se 
"remarcă prin eleganța manierelor, prin cunoştinţele de poezie şi 
splendoarea părului. Rămânând văduv, grădinarul îşi dă demisia. 
Sultanul îi dăruieşte un domeniu magnific, în apropierea oraşului, cu un 
palat „richement meubl6”, cu o grădină de o artă desăvârşită, după 
planurile intendentului însuşi, precum şi un parc vast înconjurat cu 
ziduri înalte şi plin de păsări de toate culorile şi de animale domesticite. 
Intendentul moare, copiii rămân singuri. Urmează şablonul nostalgiilor. 
O bătrână cere voie fetei să se odihnească puţin, e omenită cu roade, 
prăjituri, fructe zaharisite şi dulcețuri, toate aduse pe o tipsie de 
porțelan. Bătrâna vâră în sufletul fetei dorința de a avea pasă- 
rea-vorbitoare, copacul-care-cântă şi apa de culoarea aurului din care, 
dacă arunci o picătură într-un havuz gol, se umflă şi se ridică în jerbe de 
aur. Fratele mai mare, Farid, văzându-şi sora tristă, pleacă, lăsând celui 
mai mic, pe nume Faruz, un cuţit cu mânerul împodobit cu perle care, 
când s-ar umple cu sânge, ar vesti că a murit. Farid dă de un şeic bătrân, 


56 Le livre des mille et une nuits, traduction par le dr. ]. C. Mardrus, t. XII, p. 13 şi urm., 
Paris, Fasquelle, 1903. 

acoperit în întregime de părul capului, al genelor şi sprâncenelor şi cu o 
barbă prodigioasă. Cu un foarfece îi taie din păr. Şeicul îi dă o minge de 
granit care, rostogolindu-se, avea să-l ducă la poalele unui munte. Ajuns 
acolo, Farid urcă spre culme şi vede o mulțime de blocuri de bazalt în 
chip de oameni împietriți. Se aud glasurile teribile ale Nevăzutului, 
întoarce capul în ciuda sfatului primit şi rămâne împietrit. Faruz, 
plecând şi el, păţeşte la fel. Farizada află de pieirea lui după nişte perle 
care se lipesc una de alta şi porneşte ea însăşi la drum; ca o adevărată 
fată-fecior, nu face greşelile fraților, capătă de la şeic pe lângă mingea de 
granit şi un smoc de lână şi ia din vârful muntelui colivia cu 
pasărea-vorbitoare. Gaseşte copacul-care-cântă: - „Nici zefirul din 
grădinile Persiei, nici lăutele indiene, nici Titerele Egiptului” nu scoteau 
o armonie comparabilă cu concertul miilor de guri nevăzute din 
frunzele acelui arbore muzicant. Farizada rupe o creangă, apoi într-o 
urnă de cristal ia apă de culoarea aurului, înviază cu ea statuile de 
piatră; nu mai găseşte pe şeic în locul căruia aude un glas precum că a 
astupat cu lâna gurile rele şi pline de ură, fiind aptă de aci încolo de a nu 
mai da nici o însemnătate întâmplărilor exterioare ce nu există decît în 
măsura în care le iei în serios. Farizada, ajunsă acasă, sădeşte creanga si 
iese un pom-care-cântă. Suitanul întâlneşte băieţii, admiră copacul, fata 
îi dă parabolic de mâncare, consiliată de pasărea-vorbitoare, castraveți 
umpluți, nu ca de obicei cu orez şi fistic, ci cu perle, adăugând că 
sultanul nu trebuie să se mire, el care a crezut că o femeie poate să nască 
jivine. În fine, sultanul află întâmplarea, scoate pe nevastă din 
ascunzătoare, iar surorile mor de ciudă. 

Motivul însoțirii unei fete cu un prinț-animal este în Istoria unui țap 
şi al unei fete de rege57 Un sultan dintr-un oraş din India, ca să-şi mărite 
cele trei fete, face strigări publice şi le pune să arunce fiecare la 
întâmplare batista de la fereastră asupra mulțimii de pretendenți, 
printre care sunt fii de emiri şi de „grands seigneurs, voire mâme de 
simples particuliers et d'homme du commun”. Batista fetei celei mici se 
agaţă de coarnele unui țap. Sultanul, iritat, pune fata cea mică să repete 
încă de două ori experiența, care dă acelaşi rezultat. Fata se roagă de tată 
s-o lase cu norocul ei şi nunta se face. În odaia fetei, țapul aruncă pielea 
şi devine un adolescent mai frumos decât îngerul Harut. Roagă pe fată 
să nu destăinuie nimănui ce a văzut,” iar dimineața îşi ia înfăţişarea de 


57 Op. cit., XIV, p. 177 şi urm. 

țap. Sultanul dă un mare „tournoi”, în care un tânăr cavaler răstoarnă pe. 


ginerii fetelor mai mari. Acestea sunt pline de ciudă, fata cea mică 
recunoaşte pe soțul ei. În ziua a treia, fata aruncă soțului o floare de 
tamarin. Toţi sunt indignați, sultanul vrea să izbească pe fată, crezută 
infidelă, cu capul de duşumeaua de marmură; fata, înfricoşată, spune 
cine e cavalerul. Țapul însă dispare. Fata clădeşte un „hammam” 
splendid în care este admisă să facă baie gratis orice femeie cu condiția 
de a povesti cea mai mare supărare din viaţa sa. O babă spune cum a 
văzut o catârcă bătând din copită şi intrând în pământ, cum a urmat-o 
într-o subterană unde era o bucătărie cu oale roşii care au împiedicat-o 
să ia de mâncare din ele, zicând că totul e pentru stăpâna lor, într-o sală 
cu prăjituri pe tăvi care, la fel, au împiedecat-o să mănânce, apoi, 
trecând din galerie în galerie într-o sală boltită cu un bazin cu apă vie, 
unde erau patruzeci de tronuri şi printre ele unul mai înalt. Sala nu 
părea locuită decât „de răcoare şi armonie”. Atunci intrară patruzeci de 
țapi, ultimul călare pe precedentul. Fiecare se aşază în faţa unui tron, cel 
„din urmă în faţa tronului mai mare. Se scuturară de trei ori, rămaseră în 
chip de tineri frumoşi şi se scăldară în bazin. Apoi, aşezaţi pe tronuri, 
începură să se vaite: „O, stăpâna noastră! suverană a grației şi a 
frumuseţii... Când vei veni oare?” Fata, înțelegând cine e ţapul văzut de 
bătrână, coboară în subterană şi-şi găseşte soțul. 

Istoria fiului de rege şi a broaştei-țestoases? este în substanță 
Broasca-țestoasă cea fermecată de Ispirescu. Un sultan, consultându-şi 
vizirul, „un homme sage, intăgre et plein de prudence”, hotărăşte să-şi 
însoare cei trei băieți, punându-i să tragă cu arcul de pe terasa palatului. 
(Aşa fac şi feciorii din Zâna zânelor de Ispirescu, în acest caz mireasa 
feciorului celui mic fiind o bufniță.) Săgeata celui mare cade pe locuința 
unui „grand seigneur', a celui de-al doilea pe terasa căpeteniei 

„principale a trupelor, a celui de-al treilea, Schater-Mohammad, pe o casă 
unde trăia singuratică o broască-țestoasă. Sultanul îndeamnă pe fiu să 
nu ia o ființă care „n'est ni de notre race, ni de notre espăce, ni de notre 
religion”. Fiul stăruie să-şi urmeze destinul. Sultanul slăbeşte, pierde 
aproape de tot vederea, nurorile hotărăsc să-i gătească de mâncare şi, 
auzind că broasca-țestoasă le cere murdăria de şobolani şi şoareci, 
precum şi găinațul găinilor şi porumbeilor, fac mâncări rău mirositoare 
cu astfel de condimente. În schimb, de pe tablaua cu bucatele gătite de 


58 Op. cit., XIV, p. 196 şi urm. 

broască se ridică un miros delicios. Vindecat, sultanul dă un festin, 
broasca cere cumnatei celei mari să-i dea o gâscă spre a veni călare pe 
ea, iar celei mijlocii un țap. Cumnatele refuză, vin ele însele călare pe 
gâscă şi pe țap, iar broasca-țestoasă soseşte ca o prințesă frumoasă 
într-un palanchin purtat pe umeri de negri. Fosta broască-țestoasă varsă 
tablaua cu pilaf pe părul ei, orezul se preface în perle, varsă o fiertură 
verde care se face smaralde. Cumnatele, imitând-o, se murdăresc. 

Şabloane cunoscute se află şi în alte naraţiuni, de pildă în Istoria 
prințului Ahmed şi a zânei Pari-Banu (versiunea Galland): obiecte 
năzdrăvane (covor fermecat, măr artificial care vindecă, tub de fildeş 
prin care vezi ceea ce doreşti să ştii), munci imposibile (să aducă un cort 
acoperind o armată şi încăpând într-o mână, apă vindecătoare de la 
Fântâna leilor, un pitic de un picior şi jumătate cu barba de treizeci de 
picioare). . - 

Poveştile din O mie şi una de nopți se caracterizează printr-o 
simbolistică lipsită de esoterism, redusă la parabolă. Farizada cu surâs 
de roză e de fapt demonstrația propoziției: izbuteşte cine nu ia în seamă 
bârfelile. Fatalismul e ideea dominantă. Atmosfera e a unei civilizații 
superioare, de tip feudal-oriental, cu localizări precise şi fără golurile 
mitice, cu un sistem administrativ indicat în amănunte, sultanul fiind 
îndeobşte un prinț înţelept şi îngăduitor, lipsit de prepotența şi 
absurditatea împăratului din basmul nostru. Discernământul estetic, 
gustul pentru fast, voluptăți gustative şi olfactive, pentru muzică, poezie 
şi arhitectură ating culmea rafinamentului. Într-un poem dedicat 
rodiilor este o astfel de imagine: „Cupole, când vă privesc, învăţ 
arhitectura...".59 | 

În basmele greceşti traduse de Emile Legrand (Recueil de contes 
populaires grecs, Paris, E. Leroux, 1881) întâlnim o istorie din legendele 
mariale, La belle sans mains: „Il 6tait, au pays franc, un roi veuf de sa 
premiăre femme avec laquelle il avait eu une fille de la plus grande 
beaut6, nommâe Marie. Ce prince contracta un second mariage et 
&pousa la plus jolie personne que l'on put trouver dans le pays. Mais 
autant le corps de cette femme tait beau, autant son âme €tait 
difforme.” Tema este ura maşterii împotriva fiicei vitrege din gelozie. 
Mama vitregă trimite o slugă să omoare fata şi să-i aducă mâinile, sluga 
cruță pe Maria, însă îi retează totuşi cele două mâini de la încheietură. 


59 Op, cit, XI, p.15. 

Băiatul unui duce, mergând la vânătoare, o vede, o ia. de nevastă. 
Maştera află lucrurile şi pe când tânărul e la curtea soțului, trimite 
ducelui o scrisoare mincinoasă, ca din partea tânărului soț, precum că 
pruncii născuți de ciungă nu sunt ai lui, drept care îl roagă să omoare pe 
mamă şi pe. prunci. Maria e părăsită într-un pustiu, Sfânta Fecioară o 
vindecă de beteşug, adevărul iese la lumină, regele arde pe rug pe soția 
criminală. Textul nu e de circulație orală pentru că îl aflăm întocmai în 
Minunile Precestii:60 Împărăteasa țării frânceşti ale cărâia mâni tăiate le-au 
tămăduit puternica stăpână. Minunea 11: „Era în ţara frâncească un 
împărat văduv de muierea cea dintâi cu care făcusă o fată foarte 
frumoasă, puindu-i numele Marie, şi, viind împăratul la a doua 
însurare, a luoat o muiere frumoasă de ale locului aceluia, care cu totul 
era frumoasă la trup, şi cu atâta era grozavă la suflet”. De observat că 
îndată Franța, care este regat, devine, în tălmăcire română, împărăție.s! 
În basmele noastre, tăierea mâinilor, a unui deget ori scoaterea ochilor 
ca semn, precum şi gelozia mamei frumoase sunt, cum am văzut, 
curente. Exemplul poate instrui asupra raportului dintre literatura cultă 
„şi cea populară şi a felului cum climatul fabulos preface istoria de aspect 
didactic. La Tzitzinaena e basmul promisiunilor de copii. Regele dă 
ordonanţă, interzicând de a se aprinde lumina seara din lipsă de 
untdelemn. Trei fete ale unui bătrân astupă găurile uşilor şi ferestrelor şi 
lucrează. Le e foame. „Dacă aş lua de bărbat pe plăcintarul regelui, aş 
mânca o plăcintă caldă, caldă.” A doua ar dori un bucătar, ca să 
mănânce bucate regeşti. A treia ar dori pe rege, „spre a avea toate 
comorile”. I-ar face trei copii: „Soare, Lună şi Stea”. Regele, deghizat, 
aude, o ia de nevastă şi pleacă la război. Regina naşte pe Soare, soacra 
pune pe moaşă să-l ia. Copilul e aşezat într-o ladă şi aruncat pe mare şi 
în locu-i e adus un câine. Regina naşte Luna, soacra îl substituie cu o 
pisică. Al treilea copil, o fată, Stea, e înlocuită cu un şarpe. Regina e 
zidită în latrină. Un călugăr găseşte pe rând copiii şi-i hrăneşte cu peşti. 
Mari, cu bani de la călugăr, copiii închiriază o casă la oraş. La bazar u 
evreu vinde o lădiţă: „celui qui prendra ce coffret s'en repetentira, et 
celui qui ne le prendra pas s'en repetentira 6galement”. Băiatul cel mare 
o ia. Acum fata (instigată de moaşă, care aflase că trăieşte) doreşte mărul 


6 Ne slujim de un ms. din Jina, 1769, în posesia noastră. 
61 Vezi în L. Şăineanu, răspândirea încă din evul mediu a acestei teme, clasificată de el 
la Tipul fetei cu mâinile tăiate. > Ă 

de aur, păzit într-o grădină de către 40 de dragoni, cu care s-ar face şi 
mai frumoasă. Băiatul deschide besacteaua, găseşte un cal verde şi 
înaripat care vorbeşte: „Bonjour, maitre; od allons-nous maintenant?”. 
Calul face un fulger şi un tunet şi iau mărul. Baba iar trece, învaţă pe 
fată dacă vrea să fie mai frumoasă, să ceară creanga de aur pe care se 
adună toate păsările din lume. Fratele, călare, i-o aduce. Baba o învață să 
ceară pe Tzitzinaena ca să-i explice ce spun păsările. Fratele se duce, 
strigă pe Tzitzinaena de trei ori şi de fiecare dată aceasta răspunde 
„Marmură” împietrindu-l' până la genunchi, până la coapsă, până la | 
mijloc. Băiatul cu câțiva peri din barba călugărului aduce pe bătrân. 
Tzitzinaena, supusă, vine cu o sticlă de apă de nemurire şi despietrifică 
pe băiat. Merg cu toții la rege, regina e scoasă din latrină, soacra şi 
moaşa sunt legate de patru cai care le fac bucăţi. Cu unele schimbări şi 
combinări, subiectul e acela din Sora crivățului de Fundescu. Toate 
elementele .schematice, inclusiv dilema, există în basmele: noastre. 
L'homme sans barbe e povestea spânului. Un rege face un copil cu o 
văduvă dintr-un sat. Îi lasă un pistol de argint. Copilul, mare, întreabă 
de tată-său, mama îi spune cine e, îi dă pistolul spre a fi recunoscut şi-l 
sfătuieşte să se ferească de un om fără barbă. De două ori, copilul 
„ocoleşte pe acel om, întorcându-se, a treia oară vorbeşte cu el. Omul „en 
âme perverse” pune o lespede mare peste puțul unde copilul se 
coborâse să bea apă şi-l scoate cu condiţia să se dea drept fiul lui 
adoptiv. Regele crede. Spânul spune regelui că-i lipsesc numai trei 
lucruri, camera de fildeş, privighetoarea şi rândunica din perete şi cea 
mai frumoasă fată de pe lume şi se oferă să trimită pe fiul său adoptiv să 
i le aducă. O bătrână „qui 6tait sa f6e” învaţă pe băiat să îmbete pe 
elefanți cu vin şi să le ia fildeşele. Pasărea e păzită de 40 dragoni 
_adormiţi. Băiatul se suie în pom, îi apucă picioarele cu dinţii şi sare pe 
cal. Aruncând carne leilor, grâu furnicilor, miere albinelor, capătă un fir 
de păr leonin, o aripă de furnică şi una de albină. La castelul frumoasei 
lumii, paznicii îl supun la trei probe: să mănânce 40 de căldări de 
„ fiertură, un hambar de grâu, orz, porumb, 40 de chiupuri de miere. Leii, 
furnicile, albinele fac, la chemare, aceste isprăvi. Sosind călare cu fata, 
băiatul e aruncat de spân de pe meterezele castelului. Cu câteva vorbe 
magice şi apă de nemurire, fata îl învie. Copilul arată regelui pistolul, 
spânul e legat de patru cai. Subiectul e în fundament acela din Harap Alb 


de I. Creangă. 

Gelozia pe o fată frumoasă e tratată în Rodia. Două fete ale unui 
moş consultă soarele în credința frumuseții. Soarele zice: „Sunt frumos 
şi voi sunteți frumoase; dar sora voastră mai mică vă întrece în 
frumuseţe”. Fetele cele mari rătăcesc pe sora cea mică. Trece Nycteris, 
zeița nopții, cu cortegiul său, vede fata, o adoptă. De la soare, surorile 
află că sora cea mai mică trăieşte. Ele se duc la şi-i dă „une 6charpe 
ensorcel6e” pe care, când o pune la gât, moare. Nycteris îi scoate 
legătura, fata învie. Surorile o omoară apoi cu „une pastille de gomme 
enchantâe”. Fata e aşezată într-un sicriu de argint pe un cal care, 
mergând la întâmplare, e întâlnit de un prinț. Regina, mama prințului, 
mirată de tristețea fiului, intră în odaia lui, trage pe fată de păr, 
bomboana cade, Rodia învie. Prinţul o ia de nevastă. Surorile vin ca 
moaşe şi înfig un ac vrăjit în capul Rodiei care se preface în pasăre. 
Grădinile pe unde trece pasărea se usucă. Prinţul o prinde, găseşte acul 
în capul ei, pasărea redevine femeie. Surorile mor de gelozie. Subiectul 
corespunde combinării cu variații a unor şabloane din Mama cea rea de 
Reteganul şi Cele trei rodii aurite de Ispirescu, în ultimul fiind vorba de 
zâna omorâtă cu un ac de o țigancă, prefăcându-se în păsărică şi uscând 


pomii. Procreația prin agenţi externi, peştele miraculos, balaurul din - 


puț, le găsim în Le petit rouget sorcier. O roşioară, recunoscătoare față de 
un pescar sărac că a cruțat-o, îl îmbogățeşte din pescuit. Nevasta, 
incitată de cunoscuți, smulge secretul pescarului şi cere să mănânce 
peştele, sub cuvânt că e un vrăjitor. Roşioara sfătuieşte pe pescar să-l 
taie în trei bucăți egale, să le dea de mâncare soției, iepei şi cățelei, iar 
coada s-o sădească în grădină. Femeia, iapa şi cățeaua fac fiecare 
gemeni, iar din coadă ies doi chiparoşi. Băiatul cel mare pleacă, drept 
mijloc de telecomunicaţie lăsând nu o năframă, ci unul din cei doi 
chiparoşi. Când s-ar fi ofilit şi uscat, era semn că e aproape de moarte. 
Într-un oraş, flăcăul vindecă, apucând-o de păr, pe fata regelui care 
înnebunea oamenii stând seara într-un balcon şi invocând stelele. La 
porunca regelui, fata arată pe flăcău aruncând un măr, tânărul nu vrea 
însă să se însoare merge în alt oraş unde un monstru, păzind un izvor, 
mânca în fiecare an o fată, în care timp locuitorii îşi făceau provizii de 
apă. Voinicul taie capul monstrului şi-i retează cele şapte limbi. Un 
cărbunar găseşte capul, sileşte pe fata regelui să spună că el este 
omorâtorul, pe urmă, cum regele era amărât de a da fata unui „homme 
grossier, noir, et tout-ă-fait inconvenant pour la fille d'un roi”, tânărul 
arată limbile. Cărbunarul e numai exilat. 

Plimbându-se prin apartamentele castelului şi deschizând o uşă 
dintr-un coridor, tânărul descoperă „une plaine tr&s vaste, rempli de 
marbres portant une forme humaine”. O bătrână îi întinde o baghetă pe 
care, luând-o, împietreşte. Fratele rămas acasă vede chiparosul 
veştejindu-se, porneşte la drum, ajunge în locul cu pricina şi, în loc să 
pună mâna pe baghetă, asmute câinele împotriva bătrânei, şi ci apă de 
nemurire, găsită în castel, învie „une nation entire” de statui. 

E de la sine înţeles că multe situații izolate din schematica basmelor 
se regăsesc şi aci: o regină îndrăgostită de un negru, o fată de rege care 
nu vrea să se mărite decât cu cel care i-ar pune o întrebare la care ea n-ar 
putea răspunde, în caz contrar, sancţiunea fiind pierderea capului; 
cenuşăreasa aleasă după pantof şi (în acelaşi basm) a mamei omorâte şi 
mâncate de fetele mai mari, din ale cărei oase, păstrate, ies aur şi 
diamante pentru cenuşăreasă (în basmul românesc mama e o vacă 
neagră); trei băieți născuţi din trei mere, date de un derviş şi mâncate de . 
mamă, a căror putere stă într-un dovleac, un negru tăind dovlecii şi 
intrând într-un puț unde băiatul cel mic dă de saloane multe cu lustruri 
de diamant şi, într-o sală, de trei fete; părăsirea fratelui mic de către cei 
mari, după ce a urcat fetele, o nucă, o migdală, o alună, patruzeci de 
slugi care ies din nucă şi îndeplinesc orice muncă, mulțumită cărora 
fratele mic apare la nunta primelor două fete cu veşmânt de aur şi cu 
măr de aur, pe cal alb, şi apoi pe un cal roşu, fata cea mică cerând, ca să 
se mărite, trei veşminte: cerul cu stelele, câmpul cu florile şi marea cu 
peştii şi pe care feciorul cel mic, ucenic la croitor, le face prin slugile lui 
miraculoase etc. 

Aceste basme se remarcă printr-o perfectă claritate psihologică şi 
prin motivarea tuturor actelor, caracterele, în limitele basmului, fiind 
neted definite. Monstruosul însuşi e rațional. Civilizaţia cea mai exactă 
este sugerată cu sobrietate, lipseşte haoticul, indeterminatul. Pomul local 
fiind lipsitul de crengi mari, chiparosul, sicriul cu fata moartă e pus pe 
un cal. Aflându-ne în Grecia, evident, un veşmânt trebuie să se 
numească „marea cu peştii”. Viziunea arhitectonică e peste tot prezentă. 
Regele interzice aprinderea luminii, din economie, lipsind untdelemnul, 
nu din frica de incendiu, ceea ce înseamnă că piatra abundă în edilitate. 
Un rege vrea odaie de fildeş, statuile de marmură sunt în număr imens. 
Prânzurile enorme sunt mai puţin indigeste, fierturi, grâne, miere; fata 
frumoasă e omorâtă cu o bomboană. Climatul general e un amestec de 

Grecie antică, de feudalism din vremea cruciadelor şi de Orient mijlociu, 
văzut fără exces de culoare. | pj 

În anii 1634-1636 a apărut la Napoli, în dialect napolitan, o culegere 
de basme Lo cunto de li cunti, overo lo trattenemiento de” pecerille, denumit 
apoi Pentamerone,6? al cărui autor era Giammbattista Basile (n. la 
Posilipo, c. 1575). Unele din aceste basme au fost dramatizate de 
veneţianul Carlo Gozzi. În ele găsim numeroase paralelisme cu basmele 
noastre şi, fireşte, cu cele europene, inclusiv cele de frații Grimm. Sunt 
basme care se apropie uimitor de acelea pe care le cunoaştem, altele 
cuprinzând numai şabloanele fundamentale în combinaţii, pentru aria 
noastră, inedit. Începem cu primele. Un băiat nerod, pe care mama îl 
ceartă mereu, fuge de acasă, nimereşte la un „huerco” (orco, ogre, 
wilder Mann, un fel de zmeu), un monstru de urâțenie care ar fi speriat 
pe Roland însuşi sau pe Skanderbeg (Basile are obiceiul de a face 
comentarii erudite mitologice şi istorice, introducând şi citate latine). 
Antonio intră în slujba monstrului şi „în mai puţin de patru zile devine 
gras ca un turc, rotund ca un boloboc, viteaz ca un cocoş, roşu ca un rac, 
verde ca usturoiul, slab ca o balenă, într-un cuvânt, gros şi gras că nu se 
mai vedea singur cu ochii” (astfel de repetiții burleşti sunt frecvente). 
Zmeul îi dă drept plată un măgar, sfătuindu-l să nu-i zică „arre 
cacaurre”. Tocmai acest lucru îl face Antonio şi măgarul se balegă perle, 
rubine, smaralde, safire şi diamante. Antonio trage la o osteria şi 
interzice birtaşului să spună măgarului „arre cacaurre”. Fireşte, birtașul 
află taina, îi înlocuieşte măgarul. Zmeul îi dă apoi un şervet vărgat cu 
care nerodul o pățeşte la fel, în fine, o bâtă care bate la poruncă şi cu care 
îşi recapătă lucrurile furate (Dell huerco). Povestea e comună. Doi frați de 
Cătană reprezintă o variantă. Pervonto, o poamă rea, merge la pădure să 
aducă lemne, face bine la trei băieţi ai unei zâne întocmindu-le o boltă 
de crengi, şi aceştia îi hărăzesc puterea de a i se împlini orice dorință; 
strânge un mănunchi grozav de vreascuri pe care nu-l poate ridica pe 
umeri, se aşază pe el călare şi strigă: „Tare aş vrea ca legătura asta să mă 
poarte ca un cal”. Îndată şi porneşte. Vastolla, fata regelui, îl vede şi 
râde. Pervonto îi zice: „Vantolla, să rămâi grea cu mine”. Şi, într-adevăr, 


62 Der Pentamerone oder das Mârchen aller Mârchen von Giambattista Basile, aus dem 
Neapolitanischen iibertragen von Felix Liebrecht, I-II, Breslau, 1846. V. şi Giambattista 
Basile e il „Cunto de li cunti” în Benedetto Croce, Saggi sulla letteratura italiana del seicento, 
Bari, Laterza, 1924. 

fata devine însărcinată prin agent oral. Regele cheamă sfatul, îi 
împărtăşeşte că luna coroanei lui a căpătat cornua, îi consultă asupra 
pedepsei. Sfatul e de părere să se procedeze cum grano salis şi mai întâi 
să se aştepte uşurarea fetei. Aceasta naşte doi copii ca două mere de aur. 
Sfatul e de părere să se aştepte încă şapte ani. Atunci, regele dă o masă 
la nobilime, pe urmă, una la pungaşi, golani, răufăcători, haimanale, 
cerşetori, la' care vine şi Pervonto.6 Îndată ce-l văd copiii, se dau pe 
lângă el şi regele cunoaşte că el este tatăl. Îi pune pe câte patru într-un 
butoi pe mare. O slugă a fetei aruncă înăuntru un butoiaş cu stafide şi 
smochine. Pervonto cere să mănânce din ele, face din butoi corabie şi 
din corabie, când ajunge la țărm, palat. Mergând la vânătoare, regele e 
recunoscut de copii, intră în palat, o masă se umple de bucate, apoi îi 
răsare înainte un pat în care se culcă, în fine ies şi Pervonto şi Vastolla. 
Pedeapsa aruncării pe apă în butoi sau corăbioară o găsim în Băiatul cel 
bubos şi ghigorțul, Fata de împărat şi fiul văduvei, Voinicul cel fără tată, 
câteşitrele de Ispirescu. În La cerva fatata dăm de regele fără copii, 
Giannone, care e în stare să dea „jumătate din regat” cui l-ar învăța cum 
să devină tată. După sfatul unui bătrân, pune pescari să-i prindă un 
balaur de mare şi dă inima monstrului unei femei de la curte să i-o 
gătească. Din cauza fumului, cad însărcinate nu numai frumoasa 
„dammecella”, dar şi mobilele din casă. „E, scapo de poche iuorne, 
figliattero, tanto che la travacca fece un letecciulo, lo forziero fece ni 
scrignetiello, le seggie facettero seggiolelle, la tavola no tavolino, e lo 
cantaro fece no cantariello...” Acest exces de virtute conceptivă îl găsim 
şi în Țugulea, fiul unchiaşului şi al mătuşei. Împăratul Stririlor cere lui 
Țugulea să facă astfel încât într-o noapte să nască cincizeci de femei 
sterpe. Vrăjitorul, care însoţeşte pe flăcău, atinge femeile cu toiagul şi 
toate nasc, atinge şi pe împărat, care venise mirat să vadă, şi acesta se 
pomeneşte cu boboci de rață măcăind după el. 

Mai departe, şabloanele sunt iarăşi curente. Canneloro, băiatul 
curtencei-bucătărese, pleacă persecutat şi lasă lui Fonzo, fiul regal, ca şi 
geamăn, un pumnal care aruncat la pământ se preface în izvor ce spune, 
când e secat, că viaţa lui Canneloro e în primejdie. Canneloro dă de o 
cerboaică vrăjită care-l roagă să-şi lege câinii şi sabia. Cerboaica este însă 


5 După Johannes Bolte u. Georg Polivka, Anmerkungen zu den Kinder u. Hausmărchen 
der Bniider Grimm, IV, p. 193, regele dă încă o masă, a doua orăşenilor și negustorilor. 
Traducerea lui B. Croce nu ne e la îndemână. 

un „huerco“”, un wilder Mann antropofag, care aruncă pe Canneloro 
într-o groapă spre a-l mânca mai târziu etc. În basmul românesc avem 
de-a face în acest şablon cu o zmeoaică. 

Lo serpe e cunoscutul basm al prințului-şarpe. Spatella n-are copii, 
bărbatu-său îi aduce de la pădure o legătură cu găteje în care se găseşte 
un pui de şarpe. „Doamne! - zice femeia - până şi şerpii nasc pui, numai 
eu sunt năpăstuită pe lume să am un bărbat aşa de nepricopsit încât, 
deşi e grădinar, nu-i în stare să facă să dea o mlădiță.” „Dacă n-ai copii - 
vorbeşte şarpele - ia-mă de suflet.” Când e mare, şarpele trimite pe Cola 
Matteo la rege să-i peţească fata. Regele zice cu umor: „Spune-i şarpelui 
că-i dau fata când mi-o preface în aur toate roadele din grădină”. Şarpele 
trimite pe grădinar în grădină să semene toate semințele de fructe câte le 
găseşte în oraş: piersici, caise, cireşi etc. Semințele încolțesc, dau pomi şi 
roade de aur. Regele pretinde atunci să preschimbe zidurile şi bătătura 
grădinii în pietre prețioase, ceea ce şarpele face, presărând prin grădină 
hârburi. Regele, lacom, vrea să-i aurească reşedinţa pe dinafară de jos 
până sus. Şarpele pune pe Cola Matteo să spoiască palatul cu un 
mănunchi de verdețuri. Deodată palatul luceşte ca o pilulă aurită. 
- „Dragă Grannonia - zice regele fetei - ca să-mi bat joc de un pretendent 
care te cerea de nevastă, i-am pus condiţii ce mi se păreau cu neputinţă 
de îndeplinit, dar m-a tras pe'sfoară, nici eu nu ştiu cum”, şi o roagă, 
spre a nu-şi călca cuvântul, să primească a fi soția şarpelui. Grannonia e 
bucuroasă. Şarpele apare la curte într-o caretă de aur, trasă de patru 
elefanți de asemenea de aur. Înspăimântați, părinţii strigă la fată: Fugi, 
Grannonia! Dar fata stă locului, şarpele o îmbrăţişează cu coada, o 
sărută. Intraţi în odaia nupțială, şarpele se preface într-un june frumos 
cu plete de aur. Regele, indiscret, se uită pe gaura cheii crezând că 
şarpele o să-i mănânce fata, vede pielea reptilei pe jos, dă buzna 
împreună cu regina în odaie şi aruncă pielea pe foc. Tânărul se preface 
în porumbel şi zboară pe fereastră. Grannonia pleacă în căutarea lui; 
într-o pădure o întâmpină o vulpe care-i spune chiar istoria şarpelui. 
Acesta e un fiu de rege, fermecat de o vrăjitoare fiindcă n-a luat în seamă 
dragostea ei. Acum, prințul e bolnav fiindcă s-a tăiat la cap cu cioburi de 
geam când a zburat ca porumbel. Vulpea învață pe fată să-l ungă cu 
sânge de păsări, dar adaugă că totul e în zadar dacă nu amestecă şi 
sângele ei, al vulpii. Se repetă istoria coțofenei proaste din basmul 
nostru. Grannonia omoară vulpea, ia sânge, apoi îşi găseşte soțul. Ll'orza 
este basmul incestului. O regină pe patul de moarte recomandă regelui 

să nu se însoare decât cu o femeie frumoasă ca şi ea. Regele convoacă 
toate femeile din lume la concurs, nu găseşte nici una mai frumoasă ca 
Preziosa, fata lui. „De ce să caut departe - meditează el - ceea ce am 
lângă mine?” Preziosa disperă, o babă, admițând că regele e un măgar, îi 
dă o aşchiuţă cu care, când o ţine în gură, se preface în ursoaică. În 
pădure, ursoaica e văzută de un fiu de rege care o duce acasă în grădina 
palatului. De la geam, prințul zăreşte o fată frumoasă, fiindcă Preziosa, 
vrând să se pieptene, şi-a scos aşchiuța din gură. Coborând jos, prințul 
dă iarăşi de ursoaică. Se îmbolnăveşte. „Mamă - zice el - dacă nu sărut o 
dată ursoaica, îmi dau duhul.” I se face voia, prinţul şi ursoaica se sărută 
de foc, fetei îi pică din gură aşchia şi rămâne cu chip omenesc. Șabloane 
din Harap Alb (monştri frați. de cruce şi fata năzdrăvană) sunt în Lo 
gnorante (Prostul). Moscione e trimis în lume de către tată-său şi, pe 
drum, se întâlneşte cu Furgolo care aleargă ca fulgerul şi ajunge 
căprioara din doi paşi, cu Aurecchia a lleparo care, punându-şi urechea 
la pământ, aude totul, cu Ceca deritto care ocheşte cu săgeata un bob de 
mazăre, cu Sciosciariello care suflă vânt pe gură şi cu Forteschena care 
ridică un munte în spinare ca pe un fulg. Moscione îi ia în slujba lui şi cu 
toții merg la un rege. Acesta are o fată care aleargă ca vântul şi străbate o 
holdă fără să îndoaie spicele. Regele face cunoscut că dă fata cui o 
întrece în goană. Moscione vesteşte că-l doare burta şi întreabă dacă 
poate să delege pe altul în locu-i. „Vie cine-o vrea - zice fata - mi-e tot 
una.” Fulger învinge, dar, înainte de a doua probă, fata îi dă un inel 
vrăjit care îi taie puterile. Urechi-de-iepure a auzit însă convorbirea între 
fată şi tată, cheamă pe Ocheşte-drept şi acesta sfărâmă piatra de la inel 
cu arbaleta, iar Fulger îşi recapătă iuțeala. Prostul se mulţumeşte să ia 
bani în locul fetei şi cere cât poate lua el şi tovarăşii săi pe umeri. 
Tare-n-spinare ia toate bogăţiile regatului. Regele se căieşte, trimite 
armata după ei. Suflătorul îi mătură scoțând un crivăț pe gură. Nennillo e 
Nennella e basmul copiilor moşului pe care îi persecută maştera. Tatăl îi 
duce la pădure, presărându-le pe cale cenuşă ca să poată să se întoarcă. 
A doua oară presară tărâțe, pe care le mănâncă un măgar. Un prinț trece 
prin pădure, băiatul auzind lătrat de câini se urcă într-un copac, fata 
fuge la țărmul mării şi e luată de nişte pirați. Corabia se sfărâmă, un 
peşte năzdrăvan înghite fata, în pântecele lui e un palat. Peştele pune 
capul pe uscat, fata iese, regele, care găsise şi pe băiat, o ia la palat. Tatăl 
e descoperit, vine şi mama vitregă şi, întrebată ce pedeapsă merită cine 
s-a purtat rău cu copiii, zice: „să fie pus într-un butoi şi rostogolit de pe 

un munte.” ] se aplică această pedeapsă. Le tre cetre este, cu deosebiri de 
detalii, Cele trei rodii aurite de Ispirescu. Un fiu de rege visează o fată 
albă precum caşul şi roşie ca sângele (altă dată, caşul e înlocuit cu 
marmura). Merge în lume, navighează la Gibraltar, de aci în India, 
ajunge într-o insulă, dă de o bătrână care îl sfătuieşte să se ducă ca să 
nu-l mănânce cele trei fete ale ei şi să-şi afle catafalcul într-o tigaie şi 
mormântul într-un pântece. Cu a doua babă i se întâmplă cam la fel. O a 
treia babă, care-şi hrănea o turmă de măgari cu plăcinte şi zaharicale, îi 
dă trei lămâi şi un cuțitaş şi-l trimite înapoi în Italia, într-o pădure, la un 
izvor, învățându-l ce să facă. Prinţul taie lămâia şi iese o zână care zice: 
„Dă-mi să beau!”, el însă nu-i dă iute, zăpăcit cum e, apă din râu şi fata 
se mistuie. La fel se întâmplă cu a doua. Celei de a treia, îi dă repede apă 
şi are în fața lui o zână albă precum caşul şi roşie ca sângele. Prințul 
pleacă să-i aducă veşminte. O sclavă sarasină (la noi, o țigancă), venind 
de la râu, vede zâna, o îmbie s-o pieptene, îi înfige un ac în tâmplă şi 
zâna se preface în porumbel. Prinţul găseşte în pădure roaba maură pe 
care o ia, crezând că e zâna. Porumbelul vine la fereastra bucătarului, 
întreabă de rege, bucătarul îl prinde, îl taie, îl opăreşte, aruncă apa cu 
câteva pene. lese un lămâi care dă trei lămâi. Din a treia iese zâna. 
Sarasina e arsă, iar cenuşa ei aruncată în vânt. 

În multe basme găsim şabloane comune, toții ritz:altele, 
păstrându-se spiritul schematic, basmul ne duce într-o lume fabuloasă 
nouă. Pare evident că există basme de circulaţie universală, în vreme ce 
altele au curs pe o arie mai restrânsă, fiind mai puţin accesibile altor 
geografii. La polece, conținând elemente curente, este totuşi de un colorit 
extraneu. Un rege, muşcat de un purece, nu se îndură văzându-l aşa de 
frumos să-l pună „pe eşafodul unghiilor sale”. Îl ține într-o sticluță şi-l 
hrăneşte cu sângele său. După câteva luni, puricele crescând cât un 
berbec, regele îl omoară, îl jupoaie şi promite fata de nevastă cui îi 
ghiceşte ce animal a fost. Numai un zmeu ştie şi Porziella e dusă într-o 
casă împodobită cu oase. Zmeul i-aduce din când în când ciozvârte de 
om. O bătrână vine în ajutorul fetei cu băieții ei năzdrăvani. Mase, 
punând urechea la pământ, aude la treizeci de poşte de jur împrejur, 
Nardo face, scuipând, o mare de săpun, Cola aruncă un fier şi iese o 
holdă de brice, Micco, azvârlind o aşchie, face o pădure deasă, Petrullo, 
vărsând puţină apă, face un râu mare, Ascaddeo, dintr-o piatră zvârlită, 
scoate un turn, Ceccone nimereşte cu arbaleta, lă o milă depărtare, 
ochiul unei găini. Fata e luată de la zmeu, acesta se ia după răpitori care 

îi pun obstacole. În cele din urmă se urcă toți în turnul făcut de 
Ascaddeo, antropofagul vine cu o scară, Ceccone îl ocheşte şi-l doboară. 

Cum vedem, imaginația plastică este excesivă. Basmele lui Basile 
sunt bufone, iar intriga este carnavalescă, bombastică, o adevărată 
mascaradă. | 

Analizăm pe scurt dintre basmele palermitane, culese de Giuseppe 
Pitre de la persoane „vergini affatto d'istruzione” (Novelline popolari, 
sciliane, Palermo, 1873), La re di li setti muntagni d'oru. Un rege cu un 
băiat şi trei fete, căzând la pat, cheamă pe rând fetele: „Pippina... tă ccă 
stu buchă; a li sei misi chi sugnu mortu io, jetta stu stu buchă a lu chianu 
di lu palazzu; lu primu chi passa e si lu pigghia, chissu & to maritu”. 
Termenul celorlalte două e mai lung. Fetele aruncă buchetele, le ridică 
un porcar, un vânzător de păsări şi un chitarist. Unul din mai-marii 
curții vâră în cap regelui cel tânăr să ceară fata cea mai mică a regelui de 
la cei şapte munți de aur. Regele trece pe la cumnaţii săi: găseşte pe sora 
cea mică într-un palat regal: „E tu rigina? cci spija iddu”. „Si fratuzzu 
mio. ME maritu €&nfatatu e li fati lu cunnannanu a fari a certi uri lu 
sunaturi e iddu avi a sunari la citarra.” Regele chitarist dă cumnatului 
său trei bucăți de coardă de chitară. Regele găseşte pe vânzătorul de 
păsări care şi el e rege şi care-i dă trei pene de păsări. Porcarul e mai 
mare. „Cca cci nn'& re?” „Re? ccă fa” imperaturi”, i se spune. Porcarul îi 
dă trei peri de porc şi-l povăţuieşte ce să facă. Regele celor şapte munţi 
de aur e un mehenghiu. Când eroul nostru îi cere fata, răspunde: 
„Circatila a mă figghia, e si la truvati vi la pigghiati”. Pretendentul 
caută, cum fusese învăţat, în odaia regelui. Sub pat e un covor, sub el 
patru cărămizi albe. Tânărul le scoate, vede o scară, uşi de fier. Tatăl 
fetei zice: „vorbim mâine, prinsoarea nu-i câştigată”. A doua zi, tânărul 
găseşte un morman de chei, deschide, dă de treisprezece fete. „Lasă, 
vorbim noi mâine”, spune tatăl cârcotaş. În zilele următoare, stau patru 
ici, patru colo şi cinci în mijloc; trei ici, trei colo şi şapte la mijloc; două 
într-o parte, două într-alta şi nouă la mijloc. De fiecare dată, tânărul 
nimereşte pe fata cea mică. „La spusa €& mia, l'aju vinciutu!” Dar tatăl: 
„Basta, ca ancora cci nn'e”. Îi dă să aleagă felurite grăunțe amestecate 
într-un hambar, să mănânce toate dulciurile dintr-o cămară. Tânărul 
arde penele şi perii şi vin păsări şi porci care fac cele de mai sus. Regele 
nu se lasă: „lo a me figghia vi la dugnu, ma sapiti quannu la sira di 
maritarivi aviti un picciriddu ch'avi a diri: Nannu, pappa, e'mprua”. 
Pretendentul udă coardele, se iveşte un copil care strigă: „Bunicule, 

papă şi apă.” Regele nu mai are încotro. Atmosfera, mereu bufonă, 
evocă prin civilizație, ceremonie şi profesii populare regatul celor două 
Sicilii. În basmul foarte fantastic Li tri belli curuni mei, eroina este fata 
unei spălătorese care moare la spital. FĂ 
Basmele sârbeşti ale lui Karaci“ au unele o surprinzătoare 
asemănare schematică cu basmele române, nu numai în şabloane izolate, 
ci în totalul rezultat din combinarea lor. Unui împărat cu o fată şi trei 
băieți îi fură un zmeu fata, pierind într-un nor. Frații pornesc la drum şi 
dau de un castel care era clădit în aer (Das Laftschloss). Fratele mai mic 
omoară calul, îşi face o curea din pielea lui, aruncă un capăt cu săgeata 
şi se urcă pe curea în castel. Găseşte pe soru-sa care căuta în cap 
zmeului. Îl izbeşte cu ghioaga, zmeul abia simte o pişcătură. Dar izbind 
a treia oară, îl omoară. Sora duce pe frate într-o odaie unde e un cal 
negru cu şa de argint, în alta cu un cal alb cu şa de aur, în alta cu un cal 
cenuşiu cu şa împodobită cu nestemate, pe urmă în alte trei odăi cu câte 
o fată, una brodând cu fire de aur la un gherghef de aur, a doua torcând 
fire de aur, a treia înşirând perle şi având înainte-i o găină de aur cu pui 
care ciugulesc perle într-un lighean de aur. Pe cea din urmă gândeşte 
voinicul s-o ia el de nevastă. Le coboară pe toate şi pe soră pe pământ, 
însă frații taie cureaua când e rândul lui şi duc un păstor în locul 
fratelui. Voinicul descinde pe rând pe cei trei cai în zilele nunţilor, pe 
frați îi izbeşte numai cu ghioaga, pe păstor, care se cunună cu fata a 
treia, îl omoară. Unui împărat cu trei fii îi fură cineva merele de aur ce 
înfloresc şi dau roade în fiece noapte. Păzesc pe rând fraţii cei mari, al 
treilea doarme pe un pat sub pom până la miezul nopţii. Vin nouă 
păuniţe de aur, opt fură mere, a noua se face fată şi, aşezându-se pe pat, 
se drăgosteşte cu voinicul căruia îi dă două mere, unul pentru el şi unul 
pentru împărat. După câteva nopți, fraţii invidioşi se învoiesc cu o babă 
care se ascunde sub pat şi taie o şuviță de păr din capul fetei. Aceasta se 
preface în păuniță şi nu mai revine. Feciorul leagă pe babă de coada 
cailor, iar el merge cu o slugă în cautarea păuniței. O împărăteasă ştie de 
ea, însă, vrând să-şi mărite propria fată cu voinicul, dă slugii acesteia 
nişte foale. La amiază, opt păunițe se lasă asupra unui lac, a noua pe cal 
lângă prinţ, silindu-se în zadar să-l deştepte, căci sluga îi suflase în ceafă 
cu foalele şi-l adormise. Întâmplarea se repetă însă de două ori şi 
voinicul, mânios, taie capul slugii. Pe un munte, un pustnic îl 
îndrumează spre oraşul cu castelul păuniţelor. A noua, care e 
împărăteasa, îl primeşte bucuroasă, îi dă cheile de la douăsprezece odăi 

cu sfatul de a nu intra în cea din urmă. Băiatul intră, dă de un zmeu 
care-i cere apă de trei ori. Cercurile buţii plesnesc. Zmeul fuge cu 
păunița. Voinicul face bine unui peşte, unei vulpi, unui lup, dă de oraşul 
împăratului zmeilor, pune pe fată să întrebe de unde are zmeul calul, 
apoi intră. la obişnuita babă cu pari în curte care cer cap. Restul, ca în 
basmele noastre (Der goldene Apfelbaum und die neun Pfauinnen). Unui alt 
împărat, trei zmei veniţi în chip de furtună îi fură cele trei fete la kolo 
(horă). Împărăteasa, rămasă văduvă, naşte un băiat, Stoişa, şi-i 
mărturiseşte, când acesta are optsprezece ani, că a mai avut fete. Stoişa. 
pleacă în lume cu trei năframe dăruite de mamă-sa. Întâlneşte pe rând 
surorile care îl recunosc după năframele brodate de ele. Zmeii aruncă 
buzduganele pe acoperişul castelelor, întâiul mănâncă un bou fript, un 
cuptor de pită şi un butoi de vin. Ceilalţi de două şi de trei ori mai mult. 
Stoişa le mănâncă. bucatele şi se împacă un timp cu ei. Aceştia se tem 
însă de împăratul zmeilor şi Stoişa se duce la castelul celui din urmă, pe 
care şade un iepure. Când cineva l-ar da jos, iar iepurele s-ar spinteca 
singur, s-ar jupui, s-ar tăia bucățele şi s-ar frige singur, atunci acela nu 
s-ar mai teme de viața lui. Stoişa ia iepurele care face cele de mai sus, se 
împrieteneşte cu zmeul, care, fiind şi el cel mai mic, se cheamă Mladen, 
pornesc la cei trei zmei ce se ascund într-o peşteră şi îi afumă cu paie. 
Stoişa îşi ia surorile şi comorile, castelul şi celelalte dându-le fratelui de 
cruce (Stojscha und Mladen). Doi fii de împărat, urmărind succesiv un 
iepure care intră într-o moară de apă, sunt mâncaţi de acesta care nu-i 
decât un zmeu (Drache). Al treilea fecior nu intră în moară, la întoarcere 
întreabă pe o babă, pe care o găseşte acolo, unde este iepurele lui. Baba îi 
spune despre zmeu şi voinicul o pune să-l descoasă în ce-i stă puterea. 
După ce minte de două ori, zmeul destăinuie că puterea lui zace în altă 
împărăție şi anume într-o vrabie dintr-un porumbel dintr-un iepure 
dintr-un porc mistreț dintr-un balaur dintr-un lac dintr-o cetate 
împărătească. Voinicul găseşte cetatea şi se bagă păstor de oi la împărat 
care îl roagă să nu se ducă la lac cu oile de unde nu s-a mai întors nici un 
păstor, merge totuşi acolo şi se bate cu zmeul din apă de două ori, fără 
a-l birui, dar şi fără a fi învins, zicând că dacă l-ar săruta pe frunte, fata 
împăratului l-ar răpune. Doi călăreți trimişi de împărat aud aceste 
cuvinte, a treia oară, mânată de tată-său vine fata şi sărută pe păstor care 
zvârle zmeul în nori. Acesta căzând se face bucăți, din care răsare un 
porc mistreț etc. Când voinicul scoate vrabia, aceasta îi dezvăluie că în 
moară sunt trei nuiele care scoase din rădăcini deschid uşile de fier ale 

„unei pivnițe unde sunt mulțime de oameni şi frații săi. Voinicul suceşte 
gâtul vrăbiei (Der. Drache und der Kaiserssohn). E de ghicit ce cuprinde Der 
Schlangenbriutigam. O femeie săracă, rugându-se de Dumnezeu, naşte 
un şarpe care fuge şi se întoarce peste douăzeci de ani, mânând pe 
mamă-sa în pețit. „Mărite împărate, aci ţi-e paloşul şi aci e capul meu. 
Am fost multă vreme fără copii, şi Dumnezeu m-a binecuvântat şi am 
născut un şarpe etc. Acum, după douăzeci de ani, vine şarpele la mine şi 
mă mână să-ți cer fata pentru el. Împăratul râde şi zice: „Dacă fi-tu îmi 
face de la curtea lui până la a mea un pod de perle şi nestemate, îi dau 
fata”. Pe urmă împăratul îi cere un castel ca al lui şi a treia oară scule pe 
dinăuntru aşijderi. Se face nuntă, şarpele apare ca flăcău, mama lui se 
uită pe gaura cheii şi sfătuieşte nora să arunce pielea pe foc. Şarpele 
rămâne, fără alte întâmplări, printre oameni, după ce suferă de puțină 
aprindere potolită cu apă. Există şi varianta (Wieder vom Schlangen- 
brăutigam) după care nevasta rătăceşte şi nu poate să nască până ce soțul 
nu întinde brațul drept asupra mijlocului ei. Într-un basm (Wem Gott 
hilft, dem kann niemand schaden), dăm de un şablon asemănător cu cel din 
Voinicul cel cu cartea în mână născut de Ispirescu. Un împărat, care e 
năzdrăvan şi se preface în vampir, sperie pe pretendenţii fetei sale şi-i 
omoară. Un flăcău înnoptează la fata lui într-o odaie verde, într-una 
galbenă şi. într-una roşie şi scapă teafăr, nu citind din psaltire, dar 
rugându-se neîncetat. În Der goldwollige Widder, un fecior de vânător, 
nevrând să dea împăratului lâna de aur a unui berbece ucis, acesta îl 
pune să-i facă sub pedeapsa tăierii capului o vie pe rod, un castel de 
fildeş, apoi să-i aducă pe fata unui împărat. Sfătuit mereu de o fetiță ce-i 
iese în cale, băiatul făptuieşte isprăvile. A treia oară cumpără un vultur, 
un crap şi un porumbel, ia câte o pană şi un solz, porneşte pe o corabie 
cu marfă spre țara sus pomenită, atrage pe fata împăratului pe corabie. 
O pasăre de pe umărul fetei porneşte să dea de veste tatălui, voinicul 
arde pana de vultur, vulturii prind pasărea. Fata aruncă o piatră în 
mare, voinicul arde solzul, crapii împing corabia. Ajung între doi munți, 
corabia împietreşte, fata vrea „apa vieții”, voinicul arde pana 
porumbelului, acesta aduce-apă într-o sticluță, corabia porneşte. Ajunşi 
la împăratul cel rău, voinicului îi taie capul un călău, fata îl înviază cu 
apa vieții. De reținut că voinicul îmbată elefanții ca să le ia fildeşele. În 
Das Schicksal (Soarta), regăsim şabloanele familiare: râul, între altele, ce 
pune pe om să întrebe Soarta de ce n-are peşti şi căruia i se răspunde: 
fiindcă nu s-a înecat nimeni în el. Motivul e în Zâna apelor de Reteganul 

unde eroul merge însă la Dumnezeu. Fratele sărac din basmul sârbesc 
merge la Soartă şi vede cum aceasta hotărăşte norocul noilor născuți, 
după cum e o noapte de bogăţie sau de sărăcie pentru el. Motivul îl 
aflăm în Ioan Pripilă de 1. Broju (C.L.). În Wer wenig verlangt, dem wird am 
meisten gegeben, îngerul Domnului cere de pomană pe rând Ia trei frați 
săraci care moştenesc numai un păr şi fiecare cinstit îi dă pere numai din 
partea lui. În Azima mergătoare de Reteganu vin isus şi Sf. Petru şi frații 
mai mari le vând mere din partea celui mic, care îi omeneşte cu mere din 
partea sa. Dumnezeu le dăruieşte la fiecare ce vor: turmă, pământ şi boi, 
şi o luntre. Îngerul hărăzeşte de asemenea celor trei preschimbarea unei | 
ape în vin, a unor porumbei în oi şi şi o nevastă cu frica lui Dumnezeu. 
Fraţii mai mari nu vor să miluiască pe îngerul-cerşetor cu vin şi cu 
brânză şi pierd darurile. La fel, mutatis mutandis, în basmul retegănesc 
Gerechtigkeit und Ungerechtigkeit este aidoma Dreptatea şi Strâmbătatea de 
T. Pamfile. Doi frați fac prinsoare: care e mai bună, dreptatea sau 
nedreptatea, şi unul scoate, după învoială, ochii celuilalt. Stând sub un 
brad, orbul aude „die Wilen”, un fel de „vâje” şi de iele, destăinuind 
„cum şi-ar recăpăta vederile şi-ar vindeca pe fata craiului. Celălalt frate, 
invidios, îşi scoate şi el ochii, dar „vâjele” îl fac bucăţi. Un fiu de împărat 
(Das hăllische Blendwerk und die găttliche Macht) visează o fată „albă ca 
zăpada şi roşie ca sângele”. Trei bătrâne îi dau o pâine, o alună, o nucă, 
cu care potoleşte pe baba, mama fetei din pădure, şi-i pune obstacole, 
scoțând o apă curgătoare din alună şi flăcări din nucă. Pe babă o 
trăsneşte Dumnezeu. Un'împărat preface în miei sau omoară pe pețitorii 
care nu pot spune ce semn are fata lui şi unde. Un băiat sărac, sfătuit de 
un om cu aripi, cu un ochi în frunte, află, dând haine scumpe fetei şi 
făcând-o să se dezbrace, o stea de aur la genunchiul drept (Schâne Kleider 
vermâgen sehr viel). O fată năzdrăvană şi vicleană, făcută din zăpadă de 
către „vile” vara, la Sf. Ilie, care nu vrea să se mărite decât cu cel care o 
întrece la alergat, este în Von dem Mâdchen, das behender als das Pferd ist. 
Voinicii merg călare, ea, care are mici aripi la subsuoară, e pedestră. 
Feciorul împăratului scoate un păr din cap şi face o pădure, lasă o 
lacrimă care se face râu, în fine se roagă de Dumnezeu şi opreşte fata. 
Cei trei țipari (Die drei Aalfische) țin locul roşioarei din basmul grecesc Le 
petit rouget sorcier. Unul din ei, tăiat în patru bucăţi şi mâncat de femeie, 
căţea, iapă, dă naştere la tot atâția gemeni. Din partea îngropată ies două 
paloşe. Un geamăn pleacă cu un cal, un câine şi un paloş şi lasă ca 
semnal o sticlă cu apă care se turbură când e în primejdie. Voinicul se 

însoară cu fata unui împărat, merge pe un munte sclipitor, unde o babă 
îl împietreşte. Vine frate-său geamăn care, luat drept celălalt, pune 
paloşul de aur între el şi cumnată, se urcă pe munte, asmute câinele fără 
a vorbi babei, capătă de la ea pe frate şi despietreşte cu buruienele babei 
şi pe alți voinici. Un împărat (Das zwundertiătige Messer) nu-şi dă fata 
decât cui i-aduce un cal alb fără pete, un cal roşu cu cap negru şi unul cu 
cap şi picioare albe. Fata dă unui flăcău un cuțit cu care, ducându-se în 
pădurea „vilelor” şi ținându-l în soare, caii vin la sclipire. Cu tăişul 
cuțitului izbind la rădăcina unui chiparos cu rădăcina de aramă, crengile 
de argint şi foile de aur, dă de o grămadă de galbeni. Aschenzuttel e 
povestea cenuşăresei cu pantoful potrivit pe picior şi cu cocoşul care 
denunță că fata a fost ascunsă sub covată, însă cu elemente din Fata 
unchiaşului cea fără noroc, de T. Pamfile. Un moş cu barbă lungă o sfătu- 
ieşte să se ferească de a-i cădea fusul într-o groapă, lucrul se întâmplă şi 
mama fetei se face vacă. Die băse Stiefinutter vorbeşte despre mama 
vitregă care a trimis sluga să omoare pe fata soțului, aducându-i inima şi 
braţele. Sluga taie braţele, zicând că a pierdut inima pe drum. Cu trei 
fire de la trei cai de care îi vorbeşte un om în vis, probabil Dumnezeu, 
tatăl face să crească la loc mâinile fetei. Die Stiefkinder este istoria 
văduvului cu trei copii, însurat din nou, căruia nevasta a doua, cu o fată, 
îi goneşte copiii „altfel pâine împreună nu mai mâncăm”. Însemnarea 
drumului prin pădure cu cenuşă şi tărâțe, tigva nu lipsesc. Nişte păgâni 
iau în casă pe copii, dau poruncă mamei să-i frigă. Copiii roagă pe 
bătrână să le arate cum să se aşeze pe lopată, o frig şi fug ş.c.l. O 
suprapunere a basmului cu Sf. Vineri şi acela al fetei care mătură în casa 
zmeilor sau a hoților din pădure este în Wie sie es verdient haben, so ist es 
ihnen auch ergangen. O fată gonită de maşteră găseşte o colibă murdară în 
pădure, mătură, îngrijeşte de foc. Vine ceva ca o furtună, copacii 
trosnesc şi se arată un zmeu căruia îi miroase a om şi care strigă fetei să 
iasă din ascunzătoare că nu-i face nimic. Zmeul roagă pe fată să-i caute 
în cap care e plin de viermi şi miroase urât (fata însă zice că are iz de 
busuioc), o pune să-i hrănească jivinele şi-i dă simbrie o ladă. Însă fata 
alege pe cea mai uşoară care e plină de galbeni. Merge şi fata babei şi ia 
o ladă grea din care ies şerpi. În fine, Minciuna şi prinsoarea (Die Liige und 
die Wette) e Basmul cu minciunile al lui Fundescu, cu deosebirea că 
morarul e spân. Un tată sfătuieşte pe băiat să nu se ducă la moară cu 
spânul, băiatul schimbă trei mori zadarnic fiindcă spânul vine pe furiş şi 
la celelalte două. Morarul face o azimă din făina băiatului şi propune să 

fie a aceluia care va spune o minciună mai mare. Când îi vine rândul, 
băiatul începe: „Când în tinerețea mea eram bătrân, aveam mulți stupi; 
îi număram în fiece dimineață şi mi-era uşor să țin socoteala albinelor, 
dar cu numărul stupilor n-am scos-o niciodată la capăt. Într-o dimineață, 
numărând stupii, îmi lipseşte cea mai bună albină. Pun eu repede şeaua 
pe un cocoş, pornesc călare şi încep să caut albina. Alergai pe urmele ei 
până la mare, ea trecuse marea. Pe când mă lăsam dincolo, văd un om 
care înjugase albina mea la plug...” etc., etc. 

Basmele lui Wuk, deşi aşa de asemănătoare schematic cu ale 
noastre, au totuşi specificul lor mai greu de definit. Aci (fie ecou al 
Imperiului roman de națiune austriacă, fie al împărăției turceşti) aveam 
de-a face cu împărați. Condiţiile de civilizaţie fabuloasă sunt asemănă- 
toare cu cele din aria românească. Fetele caută în cap pe zmei, aşa cum 
fata moşului caută în capul Sfintei Vineri (Fundescu, Sfânta Vineri). 
Suntem în materie de fantazie între goticul fraţilor Grimm şi Orientul 
basmelor greceşti şi arabe. Apare chiparosul ca pom, iar marea şi corabia 
sunt descrise ca fenomene văzute cu ochii. Tărâmul celălalt, ca şi în 
folclorul cercetat până acum, n-are caracterul abisal şi de dublet din 
basmele noastre. Lumea meridională nu trece cu imaginația de pivniță, 
boltă, palat subteran sau submarin. Zmeii mănâncă oameni, nu fură 
soarele şi luna. Tendinţa etică şi exemplificarea este accentuată şi 
Dumnezeu rezolvă situaţiile care în basmele noastre sunt soluționate 
magic. Predilecţia pentru viteazul colosal este sensibilă. Fiul făcut de o 
femeie cu un urs îşi face o ghioagă enormă strângând fierul de la 
plugurile țăranilor. Îmbucă mâncarea mai multor sute de oameni şi, 
totuşi, amestecat cu sămânță în săculețul unui om şi mâncat, intră în 
dinţii aceluia şi e scos cu o frigare. E o „minciună, cum se spune la 
sfârşitul basmului, dar Novac e un erou din aceeaşi familie, încât s-ar 
putea vorbi în Oltenia, Banat şi Serbia de un gasconism. 

Totuşi, astfel de judecăți nu sunt fără risc, mai ales pe baza unui 
material insuficient. Gasconismul în basm e universal. Ceea ce rămâne 
indiscutabil este că un popor asimilează anumite şabloane cu predi- 
lecţie, traducându-le diferențial. Coborând în Epir, Albania, Asia Mică şi 
insulele greceşti, prin basmele lui J.G. v. Hahn (Griechische und 
albanesische Mărchen, L-Il, Leipzig, W. Engelmann, 1864), constatăm o 
accentuare a canibalismului existent în toate basmele. Dar la noi 
mănâncă oameni zmeul, şi nu încă în mod curent. O femeie, furându-i 
pisica un porumbel, dă bărbatului să mănânce din sânul ei. Omului îi 


270 G. CĂLINESCU 


place, îi vine gust să-şi mănânce copiii. Asterinos şi Pulja fug de acasă, 
mama, care vrea să-i gătească, aleargă după ei, copiii aruncă obstacole, 
un cuțit, un pieptene, o mână de sare, respectiv pustiu, pădure, mare. 
Băiatul bea din urmă de oaie şi se face miel (Vom Asterinos und der Pulja). 
Două fete omoară pe mamă-sa şi o mănâncă, a treia strânge oasele şi le 
îngroapă. Găseşte în locul lor trei veşminte: Cerul cu stelele, Primăvara 
cu florile şi Marea cu valurile. Restul e basmul cenuşăresei, inclusiv 
şablonul pantofului (Aschenputtel). Lemonitza, fata unui rege, merge la 
şcoală (apare învățământul public), vede pe „Lehrer” mâncând un copil. 
Acesta, venind ca o negură, o fură din palat (Lemonitza). De observat că 
regele are un sfat format din douăsprezece persoane. Emm. Cosquin (Les 
contes indiens et l'Occident, Paris, E. Champion, 1922, p. 112 şi urm.) află 
variante în Sicilianische Mârchen, trad. Laura Gozenbach, în Kiinos, 
Tiirkische Volksmiârchen aus Adakale, într-un basm din Arabia de sud. Der 
Lehrer este la musulmani un cadiu. Un derviş dă unei regine trei mere, 
cu care aceasta face trei copii. Dervişul reclamă pe unul din ei. Acesta 
fuge. Trei zmei, mâncători de oameni, plăcându-le pâinea făcută de 
neveste după sfatul băiatului, îl cruță; trei lei omeniţi de băiat cu 
pesmeţi ies dintr-un izvor şi-l ajută (Vom eisernen Derwisch und dem 
Prinzen mit der drei Zwiebăcken). Un Drakos cere şi el copilul pe care 
mama sterilă i l-a făgăduit. Băiatul împarte cinstit un hoit unui leu, unui 
vultur şi unei furnici, şi aceştia îi dau putere să se facă leu, vultur, 
furnică (Vom Prinzen, der dem Drakos gelobt wurde). O regină mănânca un 
măr, iapa cojile. Se nasc un băiat şi un mânz. Regina se îndrăgosteşte de 
păgânul care-i dăduse mărul, se face bolnavă, cere să mănânce ficatul 
copilului. Regele consimte şi comunică băiatului, venit de la şcoală, 
hotărârea. Acesta vrea trei veşminte. Cerul cu stelele, Primăvara cu 
florile şi Marea cu valurile şi fuge cu ele. Intră grădinar la un rege. 
Urmează şablonul cu pepenii simbolici, alegerea soților cu mărul, 
repetarea experienţei, aducerea apei de viață. Calul grădinarului e 
şchiop de un picior (Vom Prinzen und seinem Fohlen). O femeie vrea să 
aibă un copil, măcar de-ar fi jumătate de om. Se naşte un băiat cu toate 
pe jumătate (cap, trup, nas, gură), cu o mână şi un picior. Fata regelui 
râde. Un peşte pe care îl aruncă înapoi în lac îi dă puterea să aibă ce 
pofteşte, zicând „bei dem ersten Worte Gottes und bei dem zweiten des 
Fisches” (dovadă că aci peştele e un cifru al lui lisus). Jumătatea de om 
doreşte ca fata de rege să rămână însărcinată. Vine apoi şablonul 
butoiului pe mare, al lingurilor care vorbesc (Der halbe Mensch). Un 

căpcăun ia pe rând trei fete ca nurori pentru fiul său, le dă să mănânce 
nasuri, urechi, oase. Întâile două refuză şi căpcăunul le mănâncă. A treia 
roade jumătate din oase care vorbesc din stomac, iar o jumătate o dă 
unui porumbel. Pe urmă se ascunde într-o cutie de nuiele (Der 
Hundskopf). O femeie naşte o sămânță de dafin, o îngroapă, răsare un 
dafin lucind ca soarele, o fată iese din el, sărează mâncările unui prinț 
poposit cu cortul alături, acesta o prinde, o sărută, fata nu mai poate 
reintra, merge în căutarea prințului în haine de derviş (Das Lorbeerkind). 
Un pescar prinde un peşte, nevasta îl taie în şase bucăți, una pentru ea, 
una pentru bărbat, una pentru cățea, una pentru iapă, două spre a fi 
îngropate. Se nasc doi copii, doi căţei, doi mânji, doi chiparoşi. Unul din 
copii cântă din ţiteră şi vrea pe Frumoasa ţării (există şi Frumoasa 
lumii). Regele îi pune condiţii: să sfărâme un buştean gros, să alerge 
călare cu două cupe în mână, fără să verse apa, să biruie un negru care e 
chiar fata. Chiar aceasta îl învaţă ce să facă, iar la ultima probă cum să 
învelească calul cu douăsprezece piei de bivol (Cosquin dibuie: „le 
cheval au manteau de peaux de buffles” la tătarii musulmani din 
Siberia, op. cit., p. 419). Băiatul scapă altă fecioară de un monstru de la 
un izvor, o babă îl împietreşte, vine geamănul în ajutor (Die 
Ziwillingsbriider). Sora lui lanni se dă în dragoste cu un Drakos şi rămâne 
însărcinată. lanni, după ce omoară şase fraţi cu câte două capete, apoi 
nouă frați ai zmeului cu câte trei capete, pune pe soră să întrebe în ce stă 
puterea acestuia. Stă în două degete şi piere dacă i se leagă laolaltă (anni 
und die Drakos). Trei fii de rege îşi mărită surorile cu un leu, cu un tigru, 
un vultur, doi se-nsoară, al treilea intră într-o odaie de cristal la o „Elfin” 
(nereidă, la turci peris) care fuge, invitându-l „zu den Ilinen Bilinen, 
Alamalakusen” (numele burleşti sunt obişnuite. De pildă: Sinzirilis 
Minzirilis Mikrosinzirilaki) la munţii de marmoră şi câmpul de cristal 
(Der Schnvager des Lâwen, des Tigers und des Adlers). Un zmeu duce o fată 
de rege pe un munte înalt, cel mai mic dintre frați ajută un şarpe alb să 
omoare un şarpe negru, cel alb îl suie pe munte, intră argat la un păstor 
şi duce lapte fetei. O pune să afle puterea zmeului, care stă în trei 
porumbei dintr-o odaie a cărei uşă se deschide cu trei fire de păr de aur 
din capul monstrului. Fraţii îl lasă sus, băiatul zboară jos călare, intră 
ucenic la un giuvaergiu unde, mâncând castane, se preface a lucra 
noaptea la nişte scule cerute de fete pe care le are din castel, un ogar de 
catifea urmărind un iepure, o rață de aur într-un lighean de aur, o cloşcă 
cu pui de aur (Vom jiingsten Bruder, der seine geraubte Schvester vom 

Drakenberge holt). Un rege vrea să ia de nevastă pe fată. Aceasta cere 
două veşminte de aur, un pat şi o groapă de zece stânjeni, în care se 
ascunde, ieşind pe altă parte (Allerleirauh). Gilt Recht oder Unrecht? e 
prinsoarea între frați cu scoaterea ochilor, dracul instigând ca monah şi 
ca arhiepiscop. Das Schlangenkind este basmul femeii care a născut şarpe, 
cu aruncatul pielei pe foc şi înlocuirea fetei vitrege, soție a fostului şârpe, 
prin fata soacrei. O babă blestemă pe un prinţ care i-a spart cu o chitră 
oala de pe foc să se însoare cu o chitră. E basmul lămâilor tăiate cu 
cuțitul din care iese câte o fecioară ce trebuie stropită cu apă (Die 
Cedercitrone). Reîntâlnim copilul mărunt ca o mazăre (Vom Halberbschen), 
ca un bob de piper (Das Pfefferkorn), pe fetele care vor să ia pe bucătar, 
pe vistiernic, pe rege, ultima făgăduind să nască pe Soare, Lună şi 
Luceafăr. Fata vrea ramura care cântă, oglinda în care vezi orice şi 
pasărea Dikjeretto care vorbeşte toate limbile (Sonne, Mond und 
Morgenstern). Merele furate, pasărea rănită de feciorul mai mic care şi-a 
luat şi o carte să citească, urmărită după dâra de sânge pe un munte, 
apoi ridicând o piatră într-un puț adânc, sunt în Der Goldapfelbaum und 
die Hollenfahrt. 

Între basmele albaneze, Das Schlangenkind aduce varietatea că 
şarpele are paisprezece piei şi fata pune tot atâtea cămăşi şi nu le scoate 
pe ale ei decât pe măsură ce şarpele şi le aruncă pe ale lui (aluzie la 
înnoirea pielii la şerpi). Gelozia mamei vitrege, fostă învăţătoare 
(Lehrerin) şi devenită regină, față de fata regelui o reaflăm în 
Schneewittchen, basm de astă dată mai complicat. 

Spânii sunt frecvenți în basmele balcanice (v. şi Andr6 Mazon, 
Contes slaves de la Macedonie sud-occidentale, Paris, E. Champion, 1923), 
precum şi. strigoii, vilele, un fel de zâne-iele jucând în horă noaptea la 
cântec de cimpoi, care iau copiii, dar nu le fac rău (Dr. Fr. Krauss, 
Tausend Sagen: und Mărchen der Siidslaven, |. Leipzig, 1914). La bulgari le 
corespunde Samovila şi Samodiva care au aripi şi caracter irascibil şi 
fug, ca şi zâna noastră căsătorită, cu un voinic de la horă, după ce prin 
linguşiri îşi recapătă veşmintele (Stoilov, op. cit., nr. 528). Numele ființei 
supranaturale intră în fizionomie şi ca factor sugestiv, şi asimilările 
totale între eroii fabuloşi de acelaşi fel nu-i cu putință. Mai ales când un 
nume trece întocmai la alt popor, el aduce o imagine nouă. Într-o mică 
poveste din Dolj (Cătană), se vorbeşte de „satul cu Samodiva, unde şed 
samodivoaicele”, iar samodivii ară. Samodivoiul e de treabă, acoperă cu 
țărână un om plecat să caute capul pământului. Dar Samodivoaia 

miroase omul şi-l soarbe, ca zmeoaicele sau scorpiile noastre (Snoave şi 
poveşti hazlii, laşi, Socec). Turcii balcanici amestecați printre slavi aduc 
atmosferă orientală. Basmul cu broasca-țestoasă (Prinzess Schildkrăte) are 
o versiune bosniacă. Băieții aleg: nevasta cu lancea, a băiatului cade 
într-un lac. Împăratul pretinde un cort care să acopere Stambulul 
(Krauss, op. cit., nr. 69). Lumea din basmele lui Charles Perrault e 
remarcabilă prin „politesse” şi prin „le savoir-vivre”. Şabloanele n-au 
nimic inedit pentru aria noastră. La belle au bois dormant e istoria fetei 
care s-a înțepat într-un fus şi doarme o sută de ani. La barbe-bleue este 
basmul cu odaia interzisă şi semnul neascultării (aci pată de sânge). Le 
chat bott€ e cotoiul care căpătuieşte pe stăpânul său. În Les fees se 
vorbeşte de fata cumsecade şi de cea rea, una răsplătită, alta pedepsită 
de o zână. Cendrillon ou la petite pantoufle de verre e basmul cenuşăresei. 
Riguet la houppe conţine tema fiului pocit care se face frumos. Le petit 
poucet e un Prichinduță, Peau d'âne (în versuri) tratează tema tatălui 
îndrăgostit incestuos de fată, Le petit chaperon rouge îl vom regăsi la frații 
Grimm. "Toţi se poartă ca la curtea lui Ludovic al XIV-lea şi vorbesc 
racinian şi uneori ca marchizii lui Moliăre şi ca prețioasele ridicule. 
Regele dă la botez „un grand festin”, zânele având „un couvert 
magnifique”. Când zâna bătrână meneşte, „il n'y eut personne qui ne 
pleurât”. Regele şi regina merg „ă une de leurs maisons de plaisance”. 
La „bonne fe” soseşte îndată „dans un chariot tout de feu, train€ par 
des dragons”. „Le roi alla lui presenter la main.” Un prinț, peste o sută 
de ani, găseşte palatul adormit, un adevărat Versailles. „Il passe une 
grande cour pavâe de marbre; il monte lescalier; il entre dans la salle 
des gardes... Il traverse plusieurs chambres, pleines de gentils hommes 
et de dames”... Barbe-bleue, care e un „ogre”, roagă galant pe soție, fata 
unei „dame de qualit6”, „de se bien divertir pendant son absence; 
qu'elle fit venir ses bonnes amies; qu'elle les menât ă la campagne, si elle 
voulait; que partout elle fit bonne chăre”. Cotoiul merge la un Ogre care 
„le regut aussi civilement que le peut un ogre”. O prințesă „commenca... 
une conversation, galante et soutenue avec Riquet ă la Houppe ou elle 
brilla d'une telle force, que Riquet ă la Houppe crut lui avoir donne plus 
d'esprit qu'il ne s'en 6tait reserve pour lui-m6me”. „La femme de 
I'Ogre” pregăteşte „un mouton tout entier ă la broche, pour le souper de 
l'Ogre”.si 


5 Din alte culegeri existente la noi, semnalăm Les contes des făes par Madame D'” 

Trecând la basmele franceze moderne culese de Emm. Cosquin 
(Contes populaires de Lorraine, I-II, Paris, F. Vieweg, 1866), atmosfera se 
schimbă, rămânând totuşi „gauloise”. Spiritul cazon e considerabil. Jean 
de l'Ouzrs, fiul unei femei şi al unui urs, e dat la şcoală, apoi la trei fierari. 
Ultimul îi face o bâtă de fier de cinci sute de livre. Voinicul se 
întovărăşeşte cu Jean de la Meule care aruncă piatra de moară ca pe o 
minge, cu Appuie-Montagne cu Tord-Châne. Intră într-un „beau 
château” unde găseşte o masă „magnifiquement servie”, omoară un 
uriaş, coboară într-o hrubă unde dă de trei prințese care-i dau fiecare 
câte o „petite boule orn6e de perles, d'emeraudes et de diamants”. 
Tovarăşii îi taie frânghia şi-l lasă în hrubă, o zână îl scoate pe altă parte, 
intră la un „forgeron”. căruia regele îi comandă „trois petites boules”, 
făgăduind „un milion”. Jean de l'Ours scoate din buzunar bilele lui, 
regele, tatăl fetelor, „le salua“ şi cu „force compliments, force 
remerciements” îl invită să-şi aleagă o fată (Jean de L'Ours). Regele 
Angliei merge în Franţa să vâneze, botează un copil sărac într-un sat, îi 
lasă o scrisoare sigilată şi „une somme d'argent” „d&poste pour lui chez 
„le matître d'ecole”. La şaptesprezece ani, băiatul pleacă la regele Angliei. 
Un cocoşat (corespondentul spânului nostru) îl ameninţă să nu spună că 
e fiul regelui şi îl însoţeşte, se dă el drept fiu. Din gelozie, cocoşatul 
îndeamnă pe rege să pună băiatul la munci grele sub cuvânt de a se fi 
lăudat că le face: să ia catârca uriaşului în stare de a străbate o sută de 
leghe dintr-un pas, mierla uriaşului, un felinar al aceluiaşi luminând 
toată țara până la o sută de leghe de jur împrejur, de a găsi pe fata 
regelui. Hrănind peştii din țara peştilor, furnicile din ţara furnicilor, 
şoarecii din țara şoarecilor, corbii din ţara corbilor, uriaşii din țara 
uriaşilor, băiatul capătă de la regii acestor jivine un os, un picior de 
furnică, un păr din mustață, o pană, un păr din barbă. Găseşte fata. 
Regina cu picioare de argint care o păzeşte pretinde şi ea ca în patruzeci 
şi opt de ore un munte să fie făcut şes şi să se sădească în el grădina cu 
pomi pe rod, apoi să aducă apa care învie şi apa care omoară. Cu 
ajutorul jivinelor, tânărul îndeplineşte muncile. Dar apoi fata mai vrea 
alte isprăvi, până ce fiul e împuşcat de cocoşat. E înviat, din fericire, cu 
apa „qui ressuscite” (Le roi d'Angliterre et son filleul). Şervetul ce dă 


(d'Aulnoye], |, A Amsterdam, MDCCXXVI (îndeosebi Gracieuse et Percinet: La belle aux 
Cheveux dor; L'oiseau bleu) şi Les fees, Contes des Contes par Mademoiselle de” 
[Charlotte-Rose de Caumont de la Force]. A Amsterdam, MDCCXI (în d. Persinette). 

bucate, măgarul făcând galbeni şi bâta care bate când i se porunceşte 
„tapalapautau” reapar şi ele (Tapalapautau). De asemenea, apare şi 
peştele din care mănâncă un pescar şi nevasta, punându-se oase sub 
căţea, sub iapă şi în grădină. Acum ies trei copii, trei căţei, trei mânji, trei 
suliți. Sângele pus în trei fiole este semnal când fierbe. Băiatul cel mare 
omoară „une bâte a sept tâtes”, salvând pe fata regelui, ia limbile într-o 
batistă; trei cărbunari taie capetele şi merg; împreună la Paris, la Louvre 
unde „le roi, transporte de joie, declara qu'il donnerait sa fille ă lun 
d'eux“. Fata amână. „Le jeune homme”, mergând la un castel în flăcări, 
e prefăcut de o zână bătrână într-un smoc de iarbă, mijlociul, venind 
după semnalul sângelui din fiolă, o pățeşte la fel, al treilea răpune baba 
(Les fils du pâcheur). Doi soldaţi de şaizeci de ani, părăsind serviciul, trag, 
la sorţi care să-şi scoată ochii şi să cerşească. Orbul află la miezul nopții 
în pădure de la o vulpe, un mistreţ, un lup şi o căprioară cum să 
recapete vederea, să dea apă Lyonului şi să vindece pe fata regelui. 
După ce se spală la ochi într-un râu, „il se rendit pres du maire de Lyon 
et lui dit que sil voulait avoir de leau, il n'avait qu'ă faire arracher 
Varbre de la libert&” (aluzie la revoluţia franceză) etc. (Les deux soldats de 
„1689 [sic!]). Trei frați „Le sergent, le caporal et l'appoint&” (soldat mai 
bine plătit înainte de revoluţie) sunt, pe rând, de gardă într-o pădure. O 
babă îi roagă s-o lase să se încălzească la foc şi le dă, începând cu 
„Vappoint&”, o pungă în care se găsesc mereu cinci ludovici, un fluier la 
care vin cincizeci de mii de soldaţi de infanterie şi cincizeci de mii de 
cavalerişti, şi o pălărie care te duce unde vrei. „L'appointe” pierde, 
jucând cu câte o prințesă, obiectul lui şi cele împrumutate de la frați. 
Apoi cumpără mere cu care ies coarne şi apă de le face să cadă. E 
întocmai Doftorul Toderaş al lui Reteganu (La bourse, le sifflet et le chapeau). 
Ideea se repetă în Les trois freres unde trei soldați sunt puşi de gardă la 
un turn cu duhuri. Obiectele sunt o raniţă din care ies soldați, o manta 
de invizibilitate, o sabie care te poartă prin aer, dă de mâncare şi 
împlineşte orice dorință. Prinţesele sunt fetele regelui Angliei şi frații se 
însoară cu ele. Cu toată interdicția regelui, un prinț intră într-o odaie 
unde este o fântână de aur, „il y trempa le doigt”, care se aureşte. 
„Montrez votre doigt”, zice regele întors acasă. A doua oară, băiatul îşi 
vâră hainele şi capul, „aussit6t ses habits furent tout dores et ses 
cheveux aussi”. Băiatul fuge pe calul Bayard, regele, ca un zmeu, se ia 
după el pe calul Moreau. Bayard dă băiatului un burete, o țesală şi o 
piatră care se fac pădure, râu, munte de brice (povestitorul n-are 

imaginaţie analogică). Ce urmează e ca în basmul cheleşului, cu băşica, 
cu aruncarea merelor. Cele două fete mari se mărită mai rău, cu un 
cocoşat, cu unul cu picioarele strâmbe. „Un tortu, un bossu, un teigneux 
— se supără regele -, voilă de beaux gendres!” Regele, bolnav, vrea „trois 
pots d'eau de la reine d'Hongrie”. Calul cheleşului are trei picioare, iar 
regele, ca să poată recunoaşte pe eroul cu păr de aur, înfige sulița în 
coapsa lui (Le prince et son cheval). Pedeapsa celor doi gineri inapți e în 
stil Courteline: „On leur donna ă chacun un coup de pied et on les mită 
la porte“. Les trocs de Jean Baptiste e Dănilă Prepeleac al lui 1. Creangă. 
Pentru o împărțeală bună a unui măgar mort, un cârpaci primeşte de la 
un leu, un vultur şi o furnică darul de a se metamorfoza în leu, vultur, 
furnică. Astfel omoară „la bete ă sept tâtes” a cărei putere stă în trei ouă 
din ultimul cap. Din al treilea ou, izbit de perete, iese „un beau carosse, 
attel€ de quatre chevaux, avec trois laquais” (Les dons des trois animaux). 
Copiii (băiat şi fată), înlocuiți cu un câine şi o pisică şi aruncaţi într-o 
cutie pe mare, sunt în L'oiseau de verite. Crescuţi de un negustor, ajung 
din întâmplare la curtea regelui, tatăl lor. Băiatul e trimis, la insistența 
reginei-mame, să aducă „leau qui danse”, „la rose qui chante” şi 
„L'oiseau de v6rit&”. Pasărea destăinuie manopera reginei-mame care e 
aruncată în apă clocotită. Al treilea fiu, cocoşat, al unui rege, capătă de la 
un păstor „un flageolet” la care oricine e nevoit să joace. O vulpe, 
cruțată, îl învaţă să ia de la castelul unui „ogre” o pasăre verde, catârca 
de şapte mile şi „une fiole de leau qui rajeunit”. Fraţii, invidioşi, îl 
aruncă într-un puț (Le petit bossu). Le taureau d'or este Peau d'âne. Fata 
mai cere un taur de aur în care se ascunde şi pe care un prinț bolnav îl 
vrea. În L'homme de fer apare un erou cazon popular, „La Ramâe, qui 
Gtait toujours ivre”. Făcându-i-se observaţie, scoate sabia şi omoară 
colonelul. Căpitanul şi caporalul îl duc „ă la salle de police”, zicându-i 
că a doua zi „il passerati en conseil de guerre”. La Ramâe fuge într-un 
castel cu lei, şerpi, balauri, urşi, leoparzi şi un om de fier, îndărătul 
căruia e o lumânare, un fel de lampă a lui Aladin. Trec Canalul Mânecii. 
„Arrive ă la capitale, il se logea ă lhotel des princes ou il payait 
cinquante francs par jour“. Omul de fier e chemat cu lumânarea: 
„Maitre, que dâsirez-vous? Je desire que la princesse, fille du roi 
d' Angleterre, soit cette nuit dans ma chambre”. Regele izbuteşte să-l 
pună la închisoare, La Rame vede de la fereastră un soldat francez pe 
care îl trimite la hotel să-i aducă lumânarea. Scăpat, merge pe un munte, 
aşază prin omul de fier o baterie de două sute de tunuri şi declară război 

regelui Angliei, cu care se împacă apoi, înviindu-i soldaţii cu o vioară 
cumpărată de la un orb. În fine, „comme il commencait ă se faire vieux”, 
regele „prit sa retraite” şi ginerele său, La Ramâe devine rege al Angliei. 
„II fallut bien alors que le roi de France lui pardonnât sa desertation et 
ses autres. mefaits“. Un păstor dă de mâncare şi de băut la trei uriaşi, 
unul cu haine, casă şi cal de oțel, altul cu haine, casă şi cal de argint, al . 
treilea cu haine, casă şi cal de aur. Un rege face un concurs pentru 
măritarea fetei, premiu fiind trei ghivece: de flori şi fata. Păstorul vine 
succesiv îmbrăcat în fier, argint şi aur şi dovedeşte cu ghivecele că el e 
învingătorul (Le pet berger). Prințul Franței, fiind refuzat de prinţesa 
Angliei, se duce în Anglia ca peruchier şi e agreat ca atare. Aducându-şi 
nevasta în Franța, peruchierul, înainte de a-şi declina calitatea regală, o 
pune să vândă rachiu, să văcsuiască ghetele şi să vândă vase de faianţă 
pe care le fac hârburi nişte soldați: „c'6tait le prince de France qui leur en 
avait donne lordre”. Totul se regăseşte în partea din urmă a basmului 
retegănesc Crăiasa zânelor. Blancpied este în esență Povestea celor trei 
năzdrăvani a lui T. Pamfile, Le sorcier corespunde Poveştii unui vrăjitor de 
G. Cătană. | | 
"În basmele englezeşti (English Fairy Tales, Collected by Joseph 
Jacobs, sec. ed. London, D. Nutt, 1892), apar instituţiile tradiționale 
britanice şi amintirea regelui Arthur al Mesei Rotunde. Pe vremea 
acestuia „the country of Cornwall” e bântuită de un uriaş numit 
Cormoran, locuind în hruba unui munte. „The magistrates” se întrunesc 
„at the town-hall” „in council about the Giant” şi promit omorâtorului 
comoara uriaşului. Jack, fiul unui fermier, răpune uriaşul, apoi un altul 
cu două capete, care încearcă să-l omoare în somn, lovind în patul din 
care acesta a fugit. „The Giant” invită pe Jack la „breakfast”, oferindu-i, 
natural, „pudding”. Cu o haină de invizibilitate, o căciulă care spune tot 
ce vrei să afli, o sabie care taie în două şi încălțăminte care te duce 
repede, Jack intră nevăzut într-un castel vrăjit, păzit de doi grifoni, sună 
dintr-o trâmbiță de la poartă şi eliberează din puterea uriaşului pe 
Galligantua, fata unui duce prefăcută în ciută albă (Jack the Giant-killer). 
„The stepmother”, maştera, geloasă pe frumusețea fetei vitrege, o 
trimite să-i aducă în sită apă din puţul de la capătul lumii. Acolo, o 
broască învaţă pe fată cum să astupe sita cu muşchi, dar îi cere să 
doarmă o noapte cu ea. După câtva timp, broasca se prezintă, se urcă în 
pat şi devine „a handsome young prince” care fusese vrăjit de un 
„magician” (The Well of the World's End). Regele de la Bamborough 

Castle se însoară cu o „lady of great beauty”. Dar aceasta e geloasă pe 
frumusețea fetei şi,: fiind vrăjitoare, preface pe Princess Margaret într-un 
şarpe grozav care, de foame, mănâncă oameni. 1 se dă lapte de la şapte 
vaci şi fata se potoleşte. Vine fratele ei Childe Wynd pe o corabie şi, când 
după multe piedici magice intră în port, puterea vrăjitoarei asupra fetei 
încetează. Fratele sărută şarpele de trei ori şi Margaret iese cu făptura ei 
omenească (The Lady Worm of Spindleston Heugh). Băiatul cât degetul se 
numeşte aci Tom Thumb şi merge călare pe un şoarece. Există, 
se-nțelege, istoria măgarului vărsând bani pe gură când zbiară, a mesei 
şi a ciomagului (The Ass, the Table and the Stick), precum istoria proştilor 
care plâng la ideea că un ciocan poate cădea copilului nenăscut încă în 
cap, ori urcă vaca pe casă să pască nişte iarbă, sau vor să scoată luna 
căzută în heleşteu etc. (The Three Sillies). Şi toate astea, luând o culegere 
la întâmplare. 

În Nord, basmele sunt puse la climat boreal (P. Chr. Asbjărnsen, og 
]. Moe, Norske folk-eventyr, Christiania, 1842-44).5 Un urs alb cere de 
nevastă pe fata cea mică a unui om sărac. Fata se urcă pe spinarea lui, se 
lasă dusă la un deal râpos într-un castel unde, sunând dintr-un clopoțel 
„de argint, are tot ce pofteşte. Dar nu vede la față niciodată pe bărbatul 
care noaptea e om. Mama o învaţă să-l privească cu o lumânare. Ursul 
alb e dezolat. Prinț, blestemat de mama vitregă, era acum nevoit să 
meargă la castelul Răsăritului soarelui şi Apusului lunii spre a trăi cu 
prințesa Nas-lung cu nasul de trei coți (culmea monstruozității la 
nordici este lungimea şi pluritatea nasurilor). Tânăra soție merge la 
Vântul de răsărit, la Vântul de apus, la Vântul de miazăzi, la cel de 
miazănoapte, toți frați. Ultimul o lasă la castelul amintit. Prinţesa 
Nas-lung e ademenită, după şablon, cu un măr de aur, cu un darac, cu o 
vârtelniță, de asemenea de aur, date de trei vrăjitoare (East of the Sun and 
West of the Moon). Zmeul se cheamă Troll. E politicos, mănâncă un bou 
întreg la tavă, cu coarne şi cu copite, încearcă în toate chipurile să scape 
de voinic punându-l, bunăoară, să-i aducă lapte de leu (The Blue Belt). 
Istoria şarpelui e nelipsită O regină fără copii e sfătuită de o babă să 
pună jos pe pământ, la colțul de nord-vest al grădinii, două cupe 
întoarse sub care vor ieşi dimineața doi trandafiri, unul roşu (pentru a 
avea băiat) şi altul alb (spre a avea fată). Şi să nu mănânce amândouă 


6 După selecţiuni în lb. engleză, East of the Sun and West of the Moon, Old Tales from the 
North. London, Hodder and Stoughton. 

rozele. Regina, zăpăcită, le înghite pe amândouă şi face băieți gemeni, 
dintre care unul şarpe cu zece piei. Acesta, când e mare, vrea să se 
însoare cel dintâi, două mirese fug, a treia, fată de păstor, învățată de o 
babă, îşi pune zece cămăşi albe ca zăpada şi când, rugată de ea şarpele 
aruncă câte o piele, fata o acoperă cu una din cămăşile ei. Apoi, într-un 
lighean cu leşie şi în unul cu lapte spală nişte bice şi şarpele rămâne cel 
mai frumos prinț de pe lume (Prince Lindworm). Reaflăm şi întâmplarea 
cu caii năzdrăvani în trifoi din Petru Cenuşă de G. Cătană. Un om are o 
fâneață pe un deal, însă în noaptea de Sf. Ioan vine cineva şi i-o 
mănâncă. Doi din băieţii lui mai mari stau de pază şi fug de frică fiindcă 
aud zgomot, cutremur. Al treilea merge în trei rânduri, dă de câte un cal 
gras cu şa, frâu şi armură cavalerească de aramă, argint, aur, care furau 
fân printr-o crăpătură a şurei. Se suie călare pe ei şi-i duce într-un loc pe 
care nimeni nu-l ştie. Regele vesteşte pe toate uşile bisericilor că-şi dă 
fata de nevastă şi jumătate din regat cui poate urca călare povârnişul de 
sticlă şi lua trei mere de aur din poalele prințesei aşezate în vârful 
dealului (de natura asta e şi concursul pentru fata faraonului). E de la 
sine înțeles că voinicul nostru cu armură de aur va ajunge sus şi va lua 
merele după două încercări în armură de aramă şi de argint. 

În basmele lapone, cu stranii reminiscențe de mitologie nordică 
(I.C. Poestion, Lapplândische. Mârchen, Volkssagen, Răthsel und Sprich- 
wvărter, Wien, 1886), cu o lume a duhurilor care pescuieşte în ceață, 
şabloanele familiare răsar înainte. Fata uriaşului Kaleva duce în şorț, ca 
şi fata Novacului, un țăran cu calul şi cu plugul său (p. 37). Trei fete ies 
din mare, îşi lasă veşmintele pe țărm, un băiat prinde pe una, luându-i 
îmbrăcămintea, se însoară cu ea. Nevasta îşi regăseşte veşmintele şi fuge 
în mare, Pe urmă, cu anume tactică, soțul îşi readucă soția de origine 
marină (Das Mădchen, aus dem Meere). O fată laponă nimereşte la casa 
unui Baednag-njudne, un fel de zmeu ori căpcăun, cu nas de câine. 
Nevasta monstrului o ascunde, căpcăunului îi miroase a om. Urmăreşte 
fata până îi pierde urma (Baednag-njudne). O femeie s-a măritat cu un 
uriaş care i-a omorât soțul. Fiul vrea să se răzbune şi pune pe mamă să-l 
întrebe în ce-i stă puterea. Pe marea de foc e o insulă, în ea un butoi, în el 
o oaie, în ea o găină, în găină un ou, în ou viața uriaşului (Der Riese, 
dessen Leben in einem Hiihnerei verborgen war). Un băiat intră slugă la un 


6 Volumul de la B.A.R.P.R., II, 191225 a aparținut lui G. Coşbuc, care a făcut însemnări 
marginale. 

uriaş, îl sperie cu lăudăroşiile, ca Stan Bolovan al lui Reteganul. „Du-te 
şi fă focul!” :zice gigantul. „Dacă suflu în el, zboară acoperişul de pe 
casă”, răspunde băiatul. Uriaşul preferă să facă singur treaba: Calul din 
grajd e năzdrăvan, dă sfaturi băiatului. Puterea uriaşului e într-o vacă, 
inima acestuia trebuie tăiată bucățele. Uriaşul moare, apoi înviază şi se 
ia după băiat care aruncă obstacole: pucioasă (apă mare), cremene 
(munte), pieptene des (pădure). Trec apoi prin pădurea de aramă, cea de 
argint şi cea de aur. Băiatul clatină din greşeală o ramură în fiecare, calul 
trebuie să se bată cu uriaşii respectivi, domni ai pădurilor. Fugarul ia de 
la ultimul paloşul şi tichia de aur. Urmează şablonul cheleşului. Băiatul 
intră grădinar la un rege cu trei fete şi-şi acoperă tichia de aur cu o 
căciulă, zicând că are chelbă. Prinţesa cea mică i-o zăreşte puţin când se 
scărpina în cap. Fetele mari iau bărbați de neam, fata cea mică preferă pe 
grădinar. Ginerii merg la vânătoare, chelbosul vânează peste măsură de 
mult şi dă vânatul cumnaţilor în schimbul darurilor primite de la 
logodnice. Clarificarea lucrurilor e uitată. Calul nechează afară, cere să i 
se reteze capul şi devine un tânăr frumos. Nimic nou în materie de basm 
nici măcar în Laponia! (Der Riese und der Kleine Junge). 

Basmele fraților Grimm sunt romantice, nocturne şi sentimentale, 
cu naivități şi cu păduri inspirând melancolii. Teribilul şi oniricul nu 
depăşesc stilul aspru şi meticulos al lui Diirer. 

Într-o pădure întunecoasă de lângă un castel, sub un tei bătrân, este 
un izvor în care unei fete de rege îi cade o minge de aur. O broască i-o 
scoate, o roagă s-o ia în castel, doarme în patul ei. Desigur „war er kein 
Frosch, sondern ein Knigssohn mit schânen und freundlichen Augen”. 
Fuseses blestemat „von einer băsen Hexe”. Dimineaţa vine într-o caretă 
trasă de opt cai albi (Der Froschkânig oder der eiserne Heinrich). Die 
Jungfrau Maria cere unui tăietor de lemne, care trăia lângă o pădure 
mare, pe fetița lui s-o crească. O urcă în cer unde fata mănâncă 
„Zuckerbrot” şi bea „siisse Milch”, jucându-se cu îngeraşii. Curioasă, 
intră în odaia a treisprezecea care îi fusese „verboten” şi unde se află 
Sfânta Treime (Fecioara trăieşte într-un castel, nici vorbă, gotic). Punând 
degetul, fata rămâne cu poleială pe el şi cu toate acestea neagă, pățind la 
fel ca fata din Nu minţi! de Reteganul, unde protectoarea e o zână 
(Marienkind). Un băiat ar vrea să ştie ce e fiorul de frică, primeşte să stea 
de veghe trei nopți într-un castel vrăjit, unde un pat umblă singur, un 
om iese din horn în două bucăți şi şase oameni poartă un coşciug. 
Regele îi dă fata, iar aceasta îl învață ce-i fiorul, turnând peste el o 

găleată de apă rece (Mârchen von einem, der auszog das Fiirchten zu lernen). 
Cu imagini variate este loaneş măsarul al lui Reteganul. Un fiu de rege, 
cutreierând toate odăile, sălile, hrubele castelului, intră în odaia 
interzisă, vede portretul „so herrlich gemacht” al unei fete, leşină şi nu 
mai are pace până ce n-o găseşte. O răpeşte pe o corabie, atrăgând-o cu 
mărfuri rare. Servitorul prințului şedea pe punte „und Musik machte”. 
De la trei corbi aude ce nenorociri aşteaptă pe stăpâni şi cum îi putea 
mântui. Faptele lui supără pe tânărul rege, servitorul se disculpă 
povestind istoria cu corbii, împietreşte. Totul se petrece ca în Omul de 
piatră a lui Filimon (Der treue Johannes). Alt basm e în stil negru. „Es war 
einmal ein Kânig und eine Kânigin, die lebten in Frieden miteinander.” 
Însă au doisprezece băieţi şi regele e hotărât, dacă se naşte o fată, să-i 
„omoare, spre a da acesteia toată averea. Face dinainte băieților 
douăsprezece sicrie (Die zavălf Briider). Briider chen şi Schwesterchen fug 
de răul mamei vitrege „in einen grossen Wald”. Băiatului îi e sete. 
Maştera, care e vrăjitoare, fermecase toate izvoarele, ce totuşi, înda- 
toritoare, vestesc pe fată: „wer aus mir trinkt, wird ein Tiger”. Băiatul 
bea din unul şi se face căprioară. Cu' voluptăți forestiere, animalul 
cutreieră pădurea. Când e urmărit de vânătorii unui rege „das Rehlein” - 
vine la Schwesterlein şi bate în a ei Tiirlein. Istoria e aceea din Cerbul de 
Reteganul, cu Tirion şi Tiriana. Amănunt familiar feudal-germanic: Frau 
Kânigin stă în castel, iar „in dem Schlossgarten herum” zburdă 
frate-său, căprioara (Briiderchen und Schavesterchen). Era o fetiţă leneşă 
care nu voia să toarcă, mamă-sa de ruşine spune reginei că n-o poate 
urni de la vârtelniţă. Regina o ia la castel, îi dă un tors, trei bătrâne vin 
şi-i fac treaba, feciorul cel mare al reginei o ia de nevastă. Fata pofteşte 
pe bătrâne la nuntă. Acestea sunt monstruoase, uneia îi atârna buza de 
jos. Mirele o întreabă de ce. „Vom Lecken... vom lecken”, răspunde 
bătrâna, „de udatul firului”. Fiul de rege nu vrea ca nevasta să-i rămână 
pocită şi-i interzice torsul (Die drei Spinnerinnen). Reteganul repovesteşte 
aproape întocmai basmul în Toarceţi, fetelor, c-a murit Baba-Cloanţa. Lângă 
„einem grossen Walde” locuieşte un tăietor de lemne sărac, care-şi duce 
copiii la pădure şi-i lasă, amăgindu-i cu un lemn care sună în pom ca 
toporul. Băiatul a ochit de cu seară nişte pietricele lucind la lună, ca nişte 
bani. „Da schien der Mond ganz helle, und die weissen Kieselsteine... 
glănzten wie lauter Batzen”. Hânsel şi Gretel aşteaptă să iasă luna şi se 
întorc acasă după sclipirea pietricelelor presărate pe drum etc. (Hânsel 
und Gretel). Aschenputtel e cenuşăreasa pe care o găseşte fiul de împărat 

după pantoful de aur. Surorile vitrege sunt „schân und weiss von 
Angesicht”, dar. urâte şi negre la suflet (contrastul psiho-fizic pare în 
societatea evoluată şi ipocrită). Ele pun pe fată să le facă ghetele. Una are 
degetele mari, alta călcâiele. Cenuşăresei îi dau saboți de lemn. Frau 
Holle e povestea fetei harnice, care s-a dus la Sfânta Vineri, aci un fel de 
babă Dochia cu dinți mari, căreia când fata îi mătură patul, ninge. 
Pâinile cer să fie scoase din cuptor, perele să fie scuturate. Drept răsplată 
a slujitului la Frau Holle, plouă cu aur deasupra ei. Cealaltă fată e soră 
bună şi se varsă asupra ei o căldare cu smoală, care nu se mai ia după 
piele cât trăieşte. Un tată supărat că băieții întârzie zice: „ich wollte, dass 
die Jungen alle zu Raben wiirden” şi toți şapte devin corbi. Sora lor se 
duce să-i caute. Soarele e fierbinte şi mănâncă copiii, luna e rece şi rea, 
simte mirosul de carne de om, stelele însă sunt milostive, stau pe 
scăunaşe (Die sieben Raben). Mama-mare se topeşte după nepoțică, îi dă o 
scufiță de catifea roşie, lupul o mănâncă, se îmbracă cu hainele ei şi se 
pregăteşte să mănânce şi fata; vine vânătorul şi o scoate pe Grossmutter 
din pântecele lui (Rotkăppchen). (Acestea sunt basme în vederea copiilor, 
pentru care povestitorul român nu are nici o atenție deosebită.) Băieţii 
unui croitor sărac capătă de la meşterii lor, un tâmplar, un morar, un 
strungar, pentru bună purtare, o masă care se umple de bucate, un 
măgar care scuipă bani şi un retevei cu care obişnuitul Wirt e silit să dea 
înapoi lucrurile furate. Suntem în plină societate de meseriaşi (Tischchen 
deck dich, Goldesel, und Kniippel aus dem Sack). Cât-un-deget este Pitică al 
lui G. Cătană în ambianţă tipic germană. Daumesdick intră în urechea 
calului şi mână căruța, merge cu hoţii la Herr Pfarrer şi deşteaptă 
bucătăreasa, e înghițit de vacă o dată cu fânul şi strigă din măruntaiele 
ei. „Ach, Gott - ţipă slujnica - Herr Pfarrer, die Kuh hat geredet!” „Eşti 
nebună! - zice pastorul, căutând a-şi păstra simţul critic” (Daumesdick). 
Un om sărac preferă drept naş pentru al treisprezecelea copil, în locul lui 
Dumnezeu şi al dracului, Moartea care face pe băiat doctor, 
interzicându-i să vindece pe bolnavul la picioarele căruia stă. Când se 
îmbolnăveşte fata regelui şi Moartea apare la picioarele patului, 
doctorul, îndrăgostit şi ingenios, întoarce bolnava. Aşa face şi cu regele. 
Moartea îl duce, didactic, într-o încăpere subterană, îi arată mii de 
„ lumânări aprinse, unele mai mari, altele mai mici, şi pe a lui pe sfârşite, 
şi-i dovedeşte filozofic că nu poate aprinde una nouă, până ce nu se 
stinge alta (Der Gevatter Tod). Înlocuidu-se Moartea cu Arhanghelul 
Mihail găsim şablonul la Ioan Broju (loan Pripilă). Un rege vânând „in 

einem grossen Wald” şi neputând să găsească drumul, e silit să se 
însoare a doua oară cu fata unui vrăjitor. De frica mamei vitrege, regele 
îşi ține copiii într-un castel dintr-o pădure încurcată în care intră cu 
ajutorul unui ghem. Mama vitregă preface cu nişte cămăşuţe pe cei 
şapte băieți în lebede. O babă îi mântuie (Die sechs Schvâne). O broască 
vesteşte unei regine că va avea o fată. A treisprezecea „weise Frau”, . 
nepoftită, îi meneşte să moară la cincisprezece ani înțepată de fus. 
Regele porunceşte să se ardă toate fusele în împărăție. Fata se urcă în 
turnul castelului, dă de o babă care toarce, se înțeapă cu fusul, cade 
adormită cu tot castelul (Dornrăschen). O bucătăreasă vrea să fiarbă un 
copil găsit de pădurar într-un pom, acesta şi cu fata pădurarului fug de 
acasă. Bucătăreasa trimite după ei trei slugi care nu-i găsesc, fiindcă 
copiii se prefac în tufiş şi trandafir, biserică şi coroană; copiii se fac apoi 
baltă şi rață, şi bucătăreasa, vrând să-i soarbă, se-neacă (Fundevogel). Sub 
aspecte civilizate, canibalismul e în floare în aceste basme de speriat 
copiii. O mamă vitregă se uită într-o oglindă vrăjită şi o întreabă: 


„Spieglen, Spieglen an der Wand, 
Wer ist Schânste im ganzen Land?” 


O vreme oglinda răspunde că ea, dar pe urmă: 


„Frau Kânigin, Ihr seid die Schânste hier, 
Aber Schneewittchen ist tausendmal schăner als Ihr” 


Acesta e basmul amintit la $ Gelozia maternă, fata se cheamă însă 
„albă ca zăpada”, e născută sub impresia unei ninsori de iarnă. Hoţii 
sunt înlocuiți cu şapte „Zwerge” (Schneewittchen). Într-o pădure mare, 
unul găseşte un munte de argint, într-altă pădure frate-său găseşte un 
munte de aur, al treilea frate nu se mulţumeşte cu aur şi argint şi găseşte 
şervetul care dă bucate, îl schimbă cu un cărbunar pe raniţa din care iese 
un căprar cu şase soldați prin care îşi ia înapoi şervetul, pe care apoi iar 
îl schimbă şi-l ia înapoi printr-un corn care dărâmă zidurile, cetățile, 
oraşele. Instrumentele sunt formidabile, ieşite din ingeniul german. 
Încolo, şablonul îl găsim în Trifon hăbăucul, de Reteganul. Sistematică şi 
cu aspecte militare este istoria merelor de aur furate de o pasăre de aur 
care se află păzită de soldați la un rege, pretinzând drept pedeapsă 
pentru furt să i se aducă calul de aur etc. (Der goldene Vogel). Este Lupul 

cel năzdrăvan şi Făt-Frumos de Ispirescu în care vulpea e înlocuită cu 
lupul. Un om sărac are doi gemeni care găsesc o pasăre care face ouă de 
aur. O vinde fratelui său, giuvaergiu, care o taie să-i mănânce inima şi 
ficatul. Le mănâncă însă copiii care găsesc acum sub pernă, în fiecare 
dimineaţă, câte un galben etc. (Die zwei Briider). Şablonul e în Cei trei frați 
împărați de Ispirescu. Un Dummling (Die Bienenkânigin) scapă nişte 
furnici, nişte rațe şi nişte albine de fraţii săi. Ajungând la un castel, unde 
dormeau vrăjite trei fete de rege care nu puteau fi mântuite decât dacă 
cineva găsea sub muşchi în pădure o mie de perle în cap, cei doi frați răi 
cu jivinele sunt împietriți, regele furnicilor ajută pe prostănac să 
găsească perlele, rațele scot din lac cheia odăii şi regina albinelor 
recunoaşte, după mierea pe care o mâncase, pe fata cea mică. Celelalte 
două gustaseră, înainte de a cădea adormite, una zahăr şi una sirop 
(suntem într-un spațiu unde plac dulciurile). O regină pe moarte spune 
regelui „wenn du nach meinem Tode dich wieder vermăhlen willst, so 
nimm keine, die nicht solche goldne Haare, hat, wie ich habe”. Fata 
regelui îndeplineşte. aceste condiţii şi regele o vrea de nevastă, deşi 
sfatul e de părere contrară. Fata cere un veşmânt „so golden wie die 
Sonne”, unul „so silbern wie die Mond” şi al treilea: „so glănzend wie 
die Sterne”, precum şi o mantie din blănurile a o mie de soiuri de 
animale. Regele le face şi fata fuge (Allerleirauh). Un pescar capătă de 
două ori un castel de la un peşte de aur pe care l-a aruncat la loc în apă 
şi-l pierde fiindcă s-a destăinuit nevestei. A treia oară, peştele îl 
sfătuieşte să-l taie în şase bucăţi. Două să le mănânce nevasta, două calul 
şi două să le semene în pământ. În locul chiparoşilor greceşti ies doi 
crini de aur. Femeia naşte doi copii de aur, iapa doi cai de aur. O 
vrăjitoare împietreşte pe unul, fratele vine în ajutorul lui, văzând crinul 
vestejit (Die GoldKinder). O fată cere tatălui să-i aducă în dar „ein 
singendes, springendes Lâweneckerchen” (o barză). Barza e păzită de 
un leu care nu o dă decât cu făgăduiala că-i va acorda „was dir daheim 
zuerst begegnet” şi care se întâmplă a fi chiar fata cea mică. Leul e un 
prinț vrăjit, ia fata de nevastă, o roagă să nu lase să pătrundă lumina în 
casă şapte ani. Porunca e călcată, leul se face porumbel, nevasta merge 
să-l caute, întreabă soarele, luna, vântul de miazănoapte, vântul de 
răsărit şi cel de apus, numai vântul de miazăzi ştie că porumbelul, 
redevenit leu, locuieşte la Marea Roşie cu un balaur care e o fiică de 
rege. Urmează ademenirea acesteia cu obiecte rare, printre care cloşca cu 
pui de aur (Das singende, springende Lâwenckerchen). Un țăran capătă un 

băiat cât un deget, un uriaş îl ia, îl lasă să sugă la pieptul său. Băiatul 
creşte, smulge copacii din rădăcină (Der junge Riese). Un fecior de rege 
merge să aducă pentru tatăl său bolnav „das Wasser des Lebebs”, un 
Zwerg, fiindcă spre deosebire de fraţii săi, se poartă bine cu el, îi dă 
sfaturi, voinicul ia apa, fraţii i-o înlocuiesc cu apă de mare, regele pune 
pe vânător să împuşte pe fiul cel mic (ceea ce acela nu face); trei regi, 
cărora prințul le împrumutase pâinea care hrăneşte o țară întreagă şi 
spada care omoară o armată, trimit trei căruțe cu aur şi pietre scumpe, 
adevărul iese la lumină (Das Wasser des Lebens). Un ţăran zisese: „ich will 
ein Kind haben, und sollt'sein Igel sein” şi nevasta naşte un copil, la 
partea de sus arici şi la cea de jos om care, stând călare pe un cocoş, suflă 
dintr-un cimpoi „und machte Musik, die war sehr schân”. Rătăcindu-se 
prin pădure un rege, nu-l scoate decât promiţându-i-se fata de nevastă. 
Fireşte, ariciul scoate pielea cu ţepi noaptea, regele pune să i-o arunce pe 
foc, tânărul rămâne cu pielea cam neagră pe care i-o albeşte cu alifii 
medicul regal (Hans mein 1gel). Un vânător cu o puşcă cu aer se 
întovărăşeşte cu trei uriaşi, fură pentru ei o fată de rege dintr-un castel 
fermecat, omoară apoi uriaşii, tăindu-le capul pe când aceştia căutau să 
intre printr-o gaură a porții, le taie limbile. Un Hauptmann chior se dă 
drept omorâtorul balaurilor şi celelalte (Der gelente Jăger). Fata cu doi 
ochi e urâtă de surorile ei, una cu un ochi şi alta cu trei ochi, şi pândită 
spre a se vedea de la cine capătă de mâncare. Capra, care e omorâtă, 
înlocuieşte aci vaca din basmele noastre (Einâuglein, Zweiăuglein und 
Dreiâuglein). Douăsprezece fete ale unui rege fug noaptea stricând 
pantofii. Regele taie capul cui se oferă să le prindă şi nu izbuteşte. Un 
soldat le urmăreşte cum se lasă printr-o deschizătură în duşumea, rup 
câte o ramură din aleile de argint, aur, diamant, trec o apă cu bărcile la 
un castel luminat unde se aude o muzică veselă de timpane şi trompete 
etc. Regăsim aproape totul în Cele douăsprezece fete de împărat şi palatul cel 
fermecat de Ispirescu. O regină, care e vrăjitoare, pune un fiu de rege la 
munci grele ca să-i dea fata: să-i aducă un inel din Marea Roşie, să 
mănânce trei sute de boi graşi, cu păr, piele, coarne şi oase, să nu-i scape 
„din braţe fata care are obiceiul de a se ascunde, să stea în foc. Şase 
tovarăşi, Der Dicke, care e un fel de Flămânzilă, unul care aude totul cu 
urechea pe pământ, un lung, un soi de Ochilă şi unul care tremură de 
frig îl ajută (Die sechs Diener). Un rege are o pădure din care nimeni nu 
mai iese. Un vânător, secând o mlaştină cu butoaiele, dă de un wilder 
Mann, cu părul până la genunchi, care scotea mâna din apă şi apuca 

vietăţile. Regele îl pune într-o colivie, de unde scapă prin imprudența 
băiatului căruia îi picase mingea în colivie. Monstrul sfătuieşte băiatul, 
pe care îl luase cu el, să nu stea la marginea unui izvor de aur. Băiatul 
vâră îndată degetul, altă dată părul, care se auresc, îşi pune o tichie în 
cap, intră argat de grădinar la un rege. Urmează şablonul cheleşului, ca 
şi în Fecioru' împăratului lighionilor de C. Rădulescu-Codin (Der Eisen- 
haus). Altădată, e prinț vrăjit măgarul şi i se aruncă pielea în foc (Das 
Eselein), dar, trăind în mediul muzical germanic, are mare „Lust an der 
Musik” şi cântă din lăută. 

De remarcat că în afară de regi şi fii de regi, eroii aparţin 
burgheziei mici a meseriaşilor: croitori, cizmari, fierari, potcovari, 
bărbieri, muzicanți, morari, tăietori de lemne, soldați concediați din 
cauza încetării războiului, bucătari, bucătărese. Tărâmul abisal lipseşte, 
aproape toate întâmplările se petrec într-un castel dintr-o pădure sau 

într-un turn. 

Basmele ruseşti ale lui A. N. Afaniev (Narodniie russkie skazki, I-II, 
Moskva, 1957)% sunt grandioase, eroice, pline de fast slavo-bizantin, cu 
o geologie vastă şi de o fantezie adesea sublimă. Încolo, schemele sunt 
cele curente. Ivan Popialov e un Cenuşotcă. Deşi prostănac, îşi face o 
măciucă de cincisprezece puzi şi porneşte la zmeul care furase lumina 
zilei. („Zmeul” la ruşi e policefal ca balaurul, însă viața lui familială 
seamănă cu a zmeului nostru.) Semnalizarea primejdiei se face prin 
apariţia sângelui pe o pereche de mănuşi atârnată în copac. Ivan omoară 
un zmeu cu trei capete, unul cu şase şi pe al treilea cu douăsprezece 
capete. Apare şi corbul, solicitat de combatanți, şi care cheamă pe frații 
eroului în ajutor, făgăduindu-i-se stârvul zmeului. Lumina se reiveşte pe 
cer. Ivan se preface în pisică, află ce vorbesc zmeoaica cea bătrână şi 
fetele zmeului. Urmează metamorfozarea acestora în perne de mătase, 
în măr, izvor, uciderea bătrânei, trăgându-i-se limba cu cleşti de fier 
înroşite. Un țar dă jumătate din împărăție cui omoară o fiară care-i 
mănâncă animalele dintr-o grădină. Merg cei doi frați mari să păzească, 


67 O parte sunt traduse în englezeşte de W.R.S. Ralston, Russian Folks Tales, London, 
Smith, Elder, and Co., 1873 şi după aceasta în franțuzeşte de Loys Brueyre, Paris, 
Hachette, 1874. Unul The water king and Vasilissa the zwise (Morskoi țar i Vasillissa 
premuidraia) în Green Magic, a collection of the world's best fairy tales... edited and 
airanged by Romer Wilson, London, Jonathan Cape. V. Ciobanu ne-a tradus câteva 
din ruseşte, restul l-am colaţionat cu textul rus. 

petrec noaptea la tractir, al treilea, socotit prostănac (durac), îşi pune 
armele în aşa chip încât să se înțepe cu ele dacă adoarme, răneşte fiara 
care dispare „pe cea lume” (na toi svet). Ridicând o piatră mare cât un 
munte, țareviciul se lasă pe o frânghie de piele împletită pe tărâmul 
celălalt, dă de un palat de aramă, unul de argint şi altul de aur şi de trei 
fete, surori ale monstrului care doarme pe o stâncă în mijlocul mării 
albastre. Cu apă de putere şi cu o spadă căpătată de la fete, ucide 
namila, urcă fetele pe pământ, păstrând palatele vârâte în câte un ou, 
frații taie frânghia, un corb, căruia țareviciul i-a ferit de ploaie puii cu 
blana, îl suie sus, țareviciul intră slugă la un croitor şi trimite trei 
veşminte cerute de fete şi scoase din palatele din ouă (Norka-zver). 
Şablonul cumnaţilor-animale este în Maria Moreuna. Trei voinici se ivesc 
prin tavanul palatului în chip de şoim (socol), vultur (orel) şi corb 
(voron) şi cer lui Ivan-țarevici pe cele trei surori, Maria, Olga şi Ana, de 
neveste. Mai târziu, mergând să-i vadă, Ivan se însoară cu 
Maria-ţarevna, zisă Morevna. Însă păşeşte într-o odaie interzisă, dă trei 
vedre de apă lui Coşcei Bessmertnii, un zmeu care fuge cu Maria pe 
fereastră ca un vifor straşnic. Semnele lăsate de Ivan la cumnații săi sunt 
o lingură, o furculiță şi o tabacheră, toate de argint, care se înnegreau în 
caz de primejdie. Când Ivan fură întâia dată pe Maria de la zmeu, calul 
îl linişteşte pe acesta după tipic: că poate să semene grâu, să aştepte să 
fie cosit, treierat, măcinat etc., şi tot va sosi la vreme. A treia oară, tăiat 
bucăţi de Coşcei şi aruncat pe marea albastră într-un butoi, Ivan e înviat 
de cumnați cu „mertvaia voda” şi „jivaia voda”. Peste de trei ori nouă 
țări, în a treisprezecea împărăție, trăieşte Baba Iaga cu herghelia de iepe. 
Cu una face zilnic înconjurul lumii. Are şi ea doisprezece pari dintre 
„care numai unul fără cap. Ivan, înfometat, se înduplecă a nu mânca 
puiul unei păsări de peste mare (zamorscaia ptița), mierea unor albine şi 
un pui de leu. Desigur, păsările, albinele, leoaica îl ajută să strângă 
iepele. Ivan alege mânzul cel mai prizărit. Baba Iaga se ia după el călare - 
pe o piuliță de fier, lovind cu pisălogul. Ea şi apoi Coşcei sunt omorâți. 
Altă dată, Coşcei Bessmertnii fură pe țarină. Ivan-ţarevici merge s-o 
caute, sapă după sfatul unei babuşca şi găseşte sub pământ un cal 
năzdrăvan, legat cu douăsprezece lanţuri. Fraţilor le lasă drept semn un 
pahar cu sânge care se înnegreşte. Țarina întreabă pe Coşcei în ce-i stă 
moartea: într-un loc e un stejar, „pod dubom iascic, v iascike zaiaţ, v 
zaiţe utca, v utke iaițo, v iaițe moia smert” (ladă, iepure, rață, ou). 
Animalele pe care nu le mănâncă Ivan sunt un pui de lup, o cioară, 9) 

ştiucă. Frații, invidioşi, taie şi aci o scară, țareviciul se dă pe față prin 
trimiterea unui veşmânt de nuntă, a unui inel şi a unor pantofi fără 
cusături (Coşcei Bessmertnii). Baba laga are câini şi un cotoi. Vrând să 
mănânce o nepoată, baba se ia după el. Obstacolele date de cotoiul 
ademenit cu o bucată de slănină sunt: un ştergar (râu), pieptene 
(pădure). Boii zmeoaicei sorb apa, copacii nu pot fi roşi (Baba Iaga, 103). 
Pe Vasilisa cea frumoasă (Vasilissa precrasnaia) o scapă de Baba 
laga, care mănâncă oameni şi la care o trimit să ceară foc surorile vi- 
trege, o păpuşă năzdrăvană. Baba are gospodărie rusească, pivniță cu 
„cvas, mied, vin, bere, mănâncă purcel la cuptor. Îi miroase a om rus: 
„Fu, fu, Russkim duhom pahnet!” Pentru cele trei momente ale zilei: 
zori, amiază, seară sunt imagini superbe. Un cavaler (vsadnic) alb, cu cal 
alb, haine albe, hamuri albe, altul roşu, altul negru. Altă dată avem de-a 
face cu o vrăjitoare antropofagă, vedma (Vedma i solnțeva sestra). Ea este 
sora lui Ivan-țarevici care fuge la naşterea ei la sora soarelui. EI ajută pe 
Suceşte-stejari (Vertodub) şi Turteşte-munţi (Vertogor), făcând o pădure 
dintr-un pieptene şi munți înalți până la cer dintr-o perie, pentru ca 
namilele să aibă de lucru şi să nu moară. Aceştia pun piedici în calea 
vidmei până ce Ivan, urmărit, intră pe fereastra palatului sorei soarelui. 
Există Vinerea şi Miercurea răzbunătoare (Ralston). Ana precrasnaia 
cere, ca să se mărite, o ghicitoare indescifrabilă, pune pe Ivan-ţarevici să 
încalece pe un cal năzdrăvan legat cu douăsprezece lanţuri şi ținut sub 
douăsprezece lacăte, îi strânge mâna de-i intră ochii în fundul capului, 
orbeşte un bogatâr şi ologeşte pe „Catoma-diadca dubovaia şapca“, moş 
Catoma cu căciulă de stejar, însoțitorul țareviciului, îl pune pe Ivan 
paznic la vaci. De la Baba laga, amenințată cu moartea, voinicul află 
fântâna „s țeliuşcei i jivuşcei vodoiu”, cu apă vindecătoare şi dătătoare 
de viață, după ce baba i-a mânat întâi la un puț a cărei apă ardea craca 
(Beznoghii i slepoi bogatir). Ca şi fata faraonului, Elena precrasnaia face un 
templu cu doisprezece stâlpi şi se aşază pe un tron înalt, hotărâtă a fi 
nevasta cui o va săruta sărind călare până la ea. Ţarul mort scoate din 
pământ un cal, țareviciul, cam pipernicit, intră şi iese pe urechile lui, 
încalecă şi învinge (Sivco-Burco, 180). Emelia e şi el neghiob. O ştiucă pe 
care n-o mănâncă îi dă puterea să aibă ce doreşte, merge într-o sanie fără 
cal, pe o sobă, ia pe fata unui rigă de nevastă, acesta îi pune pe 
amândooi într-un poloboc (v bocicu) etc. (Emelia-durac, 166). „Durac” 
este şi băiatul al treilea al unui „ded” şi al unei „baba”. Învăţat de un 
bătrân, omenit, face cruce asupra unui copac din pădure, loveşte cu 

piciorul şi iese o corabie zburătoare pe care tocmai o voia un țar ca să-şi 
dea fata de nevastă. Pe drum întâlneşte pe unul care, cu urechea la 
pământ, aude ce-i pe lumea cealaltă, pe unul într-un picior, alt picior 
fiind legat de o ureche ca să nu sară prea tare, pe un țitaş grozav, pe 
Obedalo (Flămânzilă), pe Opivalo (Setilă), pe unul care din găteje face o 
armură, pe altul care cu nişte paie îngheaţă totul. Îi urcă în corabie. 
Țarul îi pune pe munci, le cere apă de tămăduire şi de viață, să mănânce 
şi să bea peste fire, să intre într-o baie de tuci, să aducă un polc de oaste 
(Letucii corabl). Şabloanele revin în Ivan crestianskii sîn i mujicioc sam s 
perst, usi na sem verst: alegerea unui mânz râios, „zmei” cu 3, 6, 12 
capete, lighean plin de sânge ca semnal, surorile zmeoaicei făcându-se 
măr, fântână, pat, un mujic cât degetul cu mustață de şapte verste care-l 
trânteşte şi-i ia calul, țarul care pofteşte musafiri în baia înroşită 
dându-le mâncare excesivă, Gerilă (Studeneţ), Mâncăciosul (Objora). 
„Ne v cotorom țarstve, ne v cotorom gosudarstve jil-bil” un mujic şi o 
hăzaică (Ilia Muromeţ i zmei). Aceştia capătă un băiat fără picioare care, 
bând apă de la un bătrân, prinde putere de smulge copacii din rădăcini. 
Baba laga vrea să-l taie, pe urmă îl cinsteşte, îl pofteşte la feredeu, îl 
trimite la soru-sa. Ilia dă de Solovei-războinicul, cu cuibul pe şapte 
stejari şi, şuierând de te asurzeşte, îl pune în sac. Un rigă roagă pe Ilia 
să-l scape de un „zmeu” cu douăsprezece capete care-i bântuie fata. 
Împărțind drept un stârv de cal la fiare, păsări, târâtoare şi furnici, 
Ivan-țarevici se poată preface în şoim ori furnică. Astfel omoară doi 
„Zmei” cu trei şi şase capete, intră ca furnică în muntele de cristal unde 
dă de fata furată a țarului şi o scapă de „zmeul” cu douăsprezece capete, 
în care e o ladă, în ladă fiind un iepure, în iepure o rață, în rață un ou, în 
ou o sămânță. Arzându-se sămânța, muntele se topeşte (Hrustalnaia 
gora). Ivan Bicovici este, traducând în spiritul nostru, un „Făt-Frumos, 
fiul vacii”. Țarina mănâncă un ghigorț (ârş), bucătăreasa linge talerele şi 
vaca lăturile, şi nasc fiecare câte un băiat. Ridicând o piatră grozavă din 
grădină, Ivan găseşte într-un beci (podval) trei cai bogatâreşti, omoară 
trei ciudo-iudo cu 6, 9 şi 12 capete (semnal este un ştergar umplând de 
sânge un lighean), intră ca vrabie în casa vidmei, soacra zmeilor, care-l 
duce „v podzemele”, pe tărâmul celălalt la bărbatu-său bătrân, căruia 
doisprezece bogatâri îi ridică sprâncenele şi genele cu furcile, după ce 
Ivan se ferise de ipostazele zmeoaicelor tinere (măr de care crăpi, 
fântână înecătoare şi pat arzător). Moşul vrea țarina cu părul de aur. Ce 
urmează e ştiut (flotă de corăbii scoase din stejar, Obedalo, Opivalo, 

unul care îngheață baia, un cititor în stele zvezdocet, unul care pluteşte 
pe apă, prinderea fetei năzdrăvane). În fine, dăm şi de cele douăsprezece. 
fete de rigă care rup în fiece noapte cât o pereche de ghete şi îmbată pe 
voinici cu somnoroasă în vin. Un dvoreț, cu o căciulă de invizibilitate de 
la o babuşca, se lasă după ele „v podzemnoe țarstvo”, spre împărăția 
subpământeană, printr-o gaură sub crivat; trec printr-un crâng cu flori 
de aur şi ajung la curtea țarului vrăjit, unde joacă. Dvoreţul aduce drept 
dovadă o creangă de aur şi un pocal (Nocinfie pliaski). 

Al. Chodzko (Contes des paysans et de pâtres slaves, Paris, Hachette, 
1864)% a extras, obsedat de originea indiană, un număr de basme mai 
ales din A. Glinski (Baiarz Polski, Vilna, 1853), care însă sunt bieloruse 
din gub. Minsk, şi Bozena Nemţova (Slovenske Polhadki a Povesti, Praga, 
1858). 

Nu ne putem aştepta la nici o surpriză. Soarele sau cele trei fire de păr 
de aur ale lui moş Vede-tot (ceh) este în prima parte Aflatul lui Reteganul, 
găzduitul fiind un rege şi decizia ursitoarei fiind ca băiatul să ia pe fata 
regelui. Neputându-l răpune, monarhul trimite pe Plavacek să-i aducă 
trei fire de păr din capul lui Ded-Vseved, adică trei raze, căci moşul e 
Soarele, bătrân seara şi copil dimineaţa, şi căruia îi miroase carnea de 
om ca şi zmeului. Un barcagiu şi doi regi roagă pe voinic să pună 
Soarelui trei întrebări, în spiritul celor din Zâna apelor de Reteganul. 
Furnici, care se roagă de voinic să le scape de un pomişor aprins, pui de 
corb hrăniți cu calul lui, un peşte cu solzi de aur aruncat din nou în 
mare, ajută pe servitorul unui rege să îndeplinească muncile cerute de 
tatăl frumoasei cu păr de aur: strângerea unor perle risipite prin iarbă, 
scoaterea inelului din mare, aducerea apei moarte şi a apei vii (mrtve a 
give vody). Fata însă trebuie găsită printre douăsprezece fete şi o muscă 
înviată o dibuie. Servitorul duce fata stăpânului său care, necăjit că 
acesta a mâncat şi el din şarpele cu care înțelegea graiul animalelor, îi 
taie capul, pe care fata cu păr de aur îl lipeşte cu apă moartă, înviind pe 
voinic cu apă vie. „Ah! că bine am dormit!... - Fără mine ai fi dormit în 
veci!” (Dieva zlato vlaska sau Fecioara cu părul de aur — ceh). Epilog inedit: 
bătrânul rege pune să i se taie capul ca să întinerească, se varsă zadarnic 
apă vie şi apă moartă cu care capul se lipeşte, căci nu mai rămâne apă 
vie ca regele să învieze. Un inel fermecat dat de un peşte scăpat de la 
moarte (în care Chodzko vede o reminiscență a unei ipostaze a lui 


6 Volumul a aparținut lui Al. Odobescu. 

Brahma), un covor zburător, o căciulă de invizibilitate şi o bâtă care 
bate, un rege ingrat, dau un basm complicat, probabil făcut cu multe 
infiltrații clericale (Le tapis volant etc., Glinski): „literarisch stark 
iiberarbeitete Mărchen” spun Bolte şi Polivka, V, 155. Însoţit de 
Pântecosul, de Lungilă, de unul cu ochi de jăratic care aprinde totul, 
câteşitrei îmbrăcaţi în veşminte somptuoase, prințul Mathias merge la 
fata de rege care se ascunde trei nopți. A treia oară se face peştişor, omul 
cu ochi de jăratic înfierbântă apa puțului şi fata iese. Regele trimite pe 
urmele fetei fugite cu Mathias un escadron de cavalerie, întârziat de un 
voal (pădure), o lacrimă (râu) şi de întunecarea soarelui pe care Lungilă 
îl acoperă cu scufia, înghiţit apoi cu totul de Pântecosul a cărui gură e 
luată drept porțile oraşului. Suntem într-o țară a Europei, cu tradiţia 
luxului aulic şi miliar (La veillee etc., Bozena). O slugă se poartă ca 
spânul din Harap Alb, nu scoate din puț un prinț până ce nu-şi schimbă 
rolurile. Un cavaler nevăzut a cărui fată, prefăcută în lebădă, prinţul a 
scăpat-o de uriaşul Costey, prefăcut în vultur, îl ajută să bată, în numele 
slugii impostoare, pe duşmanii regelui. Adevărul iese la lumină, sluga e 
legată de cozile a patru cai (Histoire du prince Slugobyl et du chevalier 
invisible, Glinski). Viforul fură o prințesă cu părul de aur şi o duce 
într-un vârf de munte, într-un castel stând pe o labă de cocoş; un prinț 
care la trei zile sare din scutece, la o lună mânuieşte spada, la două luni 
“călăreşte şi la trei, are mustață de aur, ajunge sus, bea apă ce dă putere, 
omoară viforul, ia apă „qui ressuscite” şi „de celle qui ranime” şi învie 
frații îngheţaţi, trete pe la Baba Iaga, care-i dăduse un ghem călăuzitor, 
şi o întinereşte cu apă de tinerețe, în fine, dezleagă nişte ghicitori puse 
de fata cu părul de aur (Le prince ă la main d'or, Glinski). Un moş şi o 
babă plâng la 75 de ani că n-au copii. Dumnezeu, pe care îl miluiseră, îi 
face să găsească douăsprezece ouă, din care ies tot atâția băieți. Unul din 
ei, zis Nu-piere, face isprăvi grozave, coseşte cu o coasă cu douăsprezece 
cuțite tot fânul, prinde o iapă albă care îi mănâncă stogurile cu cei 
doisprezece mânji, capătă mânjii. Pe al lui îl regenerează omorându-l, 
îngropându-l, semănând deasupra grâu, presărând o baniță asupra 
„oaselor lui. Toţi frații merg la Baba laga să-i ceară fetele de neveste, 
aceasta pune paloşul să le omoare crezând că sunt băieții, care însă: au 
schimbat paturile; un rege, îndemnat de frații invidioşi, dă lui Nu-piere 
munci grele etc. (Imperissable, Glinski). Un rege are un măr ale cărui 
roade se coc noaptea şi le fură cineva. Feciorul cel mic răneşte pasărea 
de foc, o fură cu colivia de la alt rege, acesta îl pune să-i aducă calul cu 


. 292 G. CĂLINESCU 
pi. ON N NNE e e A e 5 NI RR NIRO na una * ii 


coamă de aur de la un rege, care pretinde să-i aducă pe fecioara cu păr 
de aur din castelul de aur din Marea Neagră. O vulpe ajută pe voinic şi 
se preface în fecioară, păcălind pe regele cu calul. Fecioara e distinsă de 
alte două asemănătoare printr-o muscă (Ohnivak, ceh). Cu mici 
deosebiri, este Lupul cel năzdrăvan şi Făt-Frumos al lui Ispirescu, 

Cu basmele săseşti ale lui Iosef Haltrich (Deutsche Volksmărchen aus 
dem Sachsenlande in Siebenbiirger, Wien, Hermannstadt, 1885) dispar 
pompa, colosalitatea, teribilul. Cădem în oarecare platitudine ameste- 
cată cu moralități evanghelice. Se face adesea aluzie la valahi. Lipseşte 
pe de altă parte arhaismul basmelor române, mediul fiind o organizaţie 
„civică înaintată, dar măruntă. Die beiden Goldkinder e Înşir-te mărgărite cu 

deosebirea că sunt două fete şi nici una nu promite copii de aur, iar sora, 
care a dorit să fie numai bucătăreasă, înlocuieşte copiii cu un căţel şi un 
pisoi. Der goldne Vogel este în esență Pasărea măiastră de Ispirescu. Un 
rege a ridicat o biserică, dar cineva îi spune că-i lipseşte pasărea de aur 
căreia îi pică perle din gură când cântă. Un băiat se bate cu trei balauri 
(Drache) cu 3, 6, 12 capete, regăsiți ca tineri morți la Buschmutter 
(Mama-Pădurii) pe care o ucide cu spada căpătată de la tată-său, care îi 
mai dă un cal cu opt picioare. Regele îi cere, îndemnat de alții, să aducă 
trei păsări de aramă, argint, aur, de la care băiatul găsise câte o pană, 
apoi pe Fecioara mării, şi herghelia de iepe cu armăsarul ei. Calul cu opt 
picioare se luptă, învelit cu douăsprezece piei de bivol, cu armăsarul. În 
sfârşit, regele porunceşte băiatului să mulgă iepele cărora calul le 
îngheaţă picioarele şi el însuşi moare scăldându-se în lapte clocotit după 
dorința Fecioarei mării (Das Zauberross). Regăsim episodul în Din 
fată-fecior de Reteganul. Păscând capra unui orb, un băiat sărac capătă 
spada care retează orice. Omoară trei balauri din pădurea de aramă,de 
argint, de aur şi ia din palatele lor trei frâie de aramă, argint, aur, la 
scuturarea cărora vin armate şi soldaţi cu echipament de aramă, argint, 
aur. Îşi spală capul la un izvor, şi părul i se face de aur. Şi-l acoperă cu o 
căciulă, zicând că are chelbă, şi intră argat la bucătăria unui rege. De aci 
încolo urmează istoria cheleşului (Goldhaar). Der Federkânig este în 
variantă Cotoşman năzdrăvan. Vaca se bucură de multă atenție, lucru 
firesc la un grup etnic iscusit în economia rurală. Un băiat suge şapte ani 
încât tată-său, supărat, spune mamei: „Fire-ai vacă!” Ceea ce se 
întâmplă. Băiatul e trimis s-o pască, căpătând câte o turtă de cenuşă, el 
se întoarce sătul fiindcă suge, lucru pe care îl vede una din surorile lui 
vitrege cu- încă doi ochi în ceafă. Vaca, amenințată cu tăierea, îşi ia 

băiatul în coarne, îl duce la pădure, îi mai dă să sugă de două ori şapte 
ani, până ce acesta smulge un stejar din pământ şi-l înfige cu vârful. 
Plecând în lume, băiatul se întovărăşeşte cu Steinzerreiber, Baumdreher, 
Langmann, vâră în despicătura unui copac „ein Kleiner Mann mit einem 
sieben Ellen langen Bart”, omoară cu ghioaga, pe tărâmul celălalt, un 
zmeu (Drache) cu ceri capete, ia comori şi trei fete de rege, 
tovarăşii dau drumul frânghiei, dar băiatul, ca să-i încerce, a pus întâi 
un pietroi. O zripțuroaică ai cărei pui ia scăpat de un balaur „gewaltige 
Schlage” îl duce pe tărâmul nostru (Der starke Hans). O mamă vitregă, cu 
o fată cu trei ochi, un taur torcând pentru fata oropsită sunt şi în Das 
Zauberhorn. Taurul e un prinț. Der Knabe und die Schlage e basmul şarpe- 
lui recunoscător care duce pe băiat la tatăl său, regele şerpilor, şi-l pune 
să-i ceară calul cu opt picioare şi rubinul din coroană. 

În Die beiden Midchen und die Hexe recunoaştem pe fata care slujeşte 
la Sfânta Vineri (aci e vrăjitoare). O fată dificilă, care nu se mărită decât 
cu cine se poate ascunde ca să nu fie găsit, şi care stă în observaţie în 
vârful unui castel, într-o odaie cu douăsprezece ferestre e în Von der 
Kânigstocher, die aus ihrem Schlosse alles in ihrem Reich sah. Un corb, un 
peşte, o vulpe vin, recunoscători în ajutor voinicului, vulpea îl face 
„Meerhăschen”, care se ascunde chiar în coada fetei. Povestea porcului lui 
I. Creangă, cu un preambul, e în Das Borstenkind. Fiindcă un copil de 
regină a mâncat coji de,mere, regina i-a zis: „Fire-ai porc!” Un cenuşotcă 
devine rege prin ordalie. Coroana regală, plutind prin aer, se lasă asupra 
lui, ascuns în poiana porcilor (Das Aschenputtel 1vird Kânig). Întrecerea în 
minciuni (...tata avea atâția stupi că nu i-ar fi putut număra de ar fi trăit 
cinci sute de ani...) e în Lrigemwette. Basmul Der Tausendfleckige, starke Wila 
duce cu gândul la „vilele” slave. Însă e o simplă potrivire de sonuri, 
fiind vorba de un băiat cu acest nume, născut cu o mie de pete din cauză 
că, mamei sale, soacra i-a dat să bea sânge de la o mie de jivine. Mama şi 
copilul trăiesc într-o prăpastie, şi băiatul scapă de pete fiind lins de 
animalele respective. Totuşi „il existe dans une partie de I'Autriche - 
scrie Heine în De I'Allemagne - une tradition... d'origine slave: c'est la 
tradition de la danseuse nocturne, qui est connue, dans les pays slaves 
sous le nom de Wili. Les wilis sont des fiancâes qui sont mortes avant le 
jour de. noces. Les pauvres jeunes crâatures ne peuvent demeurer 
tranquilles dans leur tombeau. Dans leurs coeurs de la danse qu'elles 
n'ont pu satisfaire durant leur vie; et, ă minuit, elles se l&vent, se 
rassemblent en troupes sur le grande route, et malheur, au jeune homme 

qui les recontre! Il faut qu'il danse avec elles...” (II, Traditions populaires). 
Villele sunt deci mai degrabă nişte strigoaice şi e întrebarea dacă fetele 
care merg noaptea să joace, stricând încălțămintea, nu sunt din familia 
lor. E drept că ele se duc pe tărâmul infernal unde trăiesc de altfel toate 
fetele furate de zmei, în fond inaccesibilul fiind aşezat în basm în zona 
morții. 

Basmul maghiar Pielea de şarpe (Die Schlangenhaut)* este basmul 
şarpelui înfiat de moş şi babă. Femeia se roagă lui Dumnezeu să-i dea 
un copil, rugăciunea e îndeplinită şi copilul e născut („brachte die Frau 
ein Kind zur Welt”), însă jumătate şarpe, jumătate om. La optsprezece 
ani vorbeşte, trimite pe mamă-sa la rege să-i ceară fata. Regele dă femeia 
pe uşă afară. Şarpele, devenit un tânăr frumos, scutură pielea de şapte 
ori (şapte, sau şapte ori şapte, e numărul mistic în locul lui nouă), spune 
câteva cuvinte magice, apar nişte duhuri cărora le cere un coş cu mere 
de aur. Le trimite regelui care pretinde să-i facă un pod de aur. Cu 
ajutorul spiritelor, şarpele săvârşeşte mai mult: un pod de aur peste o 
apă de argint cu peşti de aur etc. Apoi dăruieşte un palat cu coloane de 
diamant şi cu atâtea ferestre câte zile are anul şi alte minunăţii înăuntru: 
o besactea de sidef de la regina zânelor din fundul mării, cu 
douăsprezece cutii pline cu lucruri miraculoase. În una, de pildă, este o 
apă care face părul de aur. Îi dă apoi în trei găoci de nucă o rochie de 
mireasă adusă din cămara Soarelui, un văl de argint luat din cortul lunii, 
o cingătoare din câmpul stelelor, iar pasărea de foc i-aduce în ziua 
nunţii, de pe vârful muntelui pe care se sprijină cerul, o cunună de flori 
de lotus. În fine, tot cu ajutorul duhurilor, mirele vine într-o caleaşcă de 
sticlă, trasă de şase cai care au supt lapte de iapă năzdrăvană. În treacăt 
fie zis, fata râde cu un ochi şi plânge cu celălalt când se gândeşte la 
pielea de şarpe. Sub jurământ că va păstra taina, soțul mărturiseşte că e 
om ca toți oamenii, dar a fost blestemat de regina zânelor, pe care a 
crezut-o pe nedrept necredincioasă, să poarte pielea de şarpe până când 
soția va păstra taina un an, o zi şi un ceas. Fata spune totul mamei care 
aruncă pielea cu solzi de aur pe foc. Din fiece solz iese câte o pasăre de 
aur. Sunt duhurile slujitoare. După tipic, cu încălțăminte de fier, nevasta 
rătăceşte şapte ani, şapte luni, şapte săptămâni, şapte zile şi şapte 
ceasuri, străbătând de şapte ori şapte regate, şi de şapte ori şapte oceane, 

ajunge la trei palate, pe tărâmul celălalt. În unul stă doamna David, 
mama lunii zis şi David. Soseşte aceasta şi simte un miros străin. Nu ştie 
de Jumătate şarpe - Jumătate-om, trimite femeia la tată-său, Soarele, în 
palatul vecin. Acolo, pribeaga dă de mama Soarelui. Aceasta nu ştie de 
şarpe şi o trimite la fiul său, Vântul. Acesta o lasă însă peste un gard de 
foc în grădina şarpelui, învelind-o cu mantaua sa şi cântându-i un 
cântec. Cu doi peşti de aur, o furcă şi două fuse de aur pe care le primise 
de la cele trei femei, precum şi spălând cu lacrimi trei picături de sânge 
de pe cămaşa şarpelui, adusă la râu de două slujitoare, atrage atenția 
soțului pe care îl blestemase şi ea să n-o vadă până ce nu-i va curăți ea 
cămaşa. Maiestatea-sa porunceşte ca regina să fie adusă la castel într-o 
caleaşcă de aur, îmbrăcată şi aşezată în pat. Fostul şarpe întinde mâna 
deasupra ei şi pribeaga naşte un băiat cu soarele în frunte şi o fată cu 
stea în frunte, amândoi cu părul de aur. În Argatul de grădinar cu părul de 
aur (Der goldhaarige Gârtnerbursche) recunoaştem uşor pe Făt-Frumos cu 
părul de aur. Jancsi, băiatul mai mare al unui om sărac cu doisprezece 
copii, intră slugă la morarul dracului care-i dă munci grele şi de la care 
apoi fuge pe un cal năzdrăvan. Urmărirea e cea tipică. Băiatul simte 
fierbinţeală în obrazul drept, în cel stâng şi în toată faţa, aruncă peria de 
cai, cârpa de şters caii, țesala care se fac pădure, mare şi codru de oțel. 
Morarul se spânzură de un pom de fier, care-l duce până la poarta 
iadului. Merg, peste de şapte ori şapte regate, peste ocean, peste munții 
de sticlă, ajung într-o grădină, unde e un măr cu flori de diamant, frunze 
de argint şi mere de aur. Băiatul ia trei mere, iar cu pălăria bea din 
izvorul cu şapte culori al soarelui care țâşneşte din rădăcina copacului. 
Atunci prinde putere şi capătă păr de aur. Calul îl duce la palatul cu 
acoperiş de aramă al regelui Spaniei, care are trei fete. Maiestatea-sa îl ia 
ca argat al grădinarului. Băiatul îşi acoperă părul cu o scufie, îşi vede de 
treabă, iar duminica se joacă cu un măr de aur prin grădină. Cele trei 
fete îl văd, întâiele două vor să-i dea bani pentru măr, el îl dă celei de a 
treia pe trei sărutări. A doua şi a treia duminică, lucrurile se repetă cu 
celelalte mere, băiatul se lipseşte de sculele scumpe făgăduite de surorile 
mari şi dă merele pe câte trei sărutări celei mici. Regele hotărăşte să 
mărite fetele, punându-le să aleagă prin aruncarea unui măr de aur. 
Întâia loveşte un Herzog, a doua un Graf, a treia pe argat. Regele 
oropseşte pe argat şi prințesă, care-şi fac o colibă din crengi verzi. 
Argatul găseşte o puşcă ruginită ce ținteşte fără greş şi cu care aduce 
mult vânat, spre ciuda cumnaților cărora le dă vânatul după ce le pune 

pe spate pecete de osândiți. Regele Prusiei declară război regelui 
Spaniei. Cheleşul cere calului năzdrăvan să-i aducă un regiment de 
husari, pe cai aşa de lucitori, încât aceştia să se vadă ca într-o oglindă. 
Cu părul de aur răsfirat, voinicul bate pe duşman, taie capul regelui 
Prusiei, dar se răneşte la picior. Regele Spaniei îl leagă cu o năframă. 
Urmează recunoaşterea. Şi alte basme, fireşte, conțin şabloanele ştiute. 
Feciorul de rege, care tânjea după nemurire tratează în fond ideea din 
Tinerețe fără bătrâneţe şi viață fără de moarte. În Aschen-Jărge, Gyurka e un 
cenuşotcă, Schăân-llonka (Sz&p-llonka) e Ileana Cosânzeana. Basmul 
unguresc e somptuos, pompos, plin de ornamente aproape rococo, 
situat însă într-o civilizație mai apropiată, stil secolul XVIII european. 
Mediul social este feudalismul austro-ungar. 

Este de prisos a mai excerpta alte colecții. Stereotipia "preia este 
evidentă. De altfel, comparatiştii au făcut paralele vaste, mulți din ei dau 
la culegerile lor variantele la felurite popoare, Johannes Bolte şi Georg 
Polivka în Anmerkungen zu den Kinder — und Hausmărchen der Briider 
Grimm aduc, în acest sens, un material imens, deşi abstract. Reinhold 
Kâhler era un mare cunoscător de folclor şi a urmărit un şablon din Der 
getreue Johannes, care e şi în Omul de piatră al lui N. Filimon, la boemi, 
grecii moderni, italieni, cataloni, precum a comparat variantele temei 
„Meşterului Manole” pe ideea „eingemauerte Menschen” sau acelea pe 
tema „cămaşa fericitului” (Aufsătze iiber Mârchen und Volkslieder, Berlin, 
1894). Răspândirea unor şabloane e aşa de imensă, nu numai în lite- 
ratura propriu-zis populară, încât multitudinea variantelor produce un 
sentiment de spaimă cerebrală, cercetarea devine curată statistică şi 
îndepărtează atenţia de la fenomenul fundamental care e din domeniul 
gândirii şi al artei. Alții au folosit, în chip interesant, basmul în studiile 
de mitologie comparată (Otto Henne-Am Rhym, Die deutsche Volkssage 
im Verhăltnis zu den Mythen aller Zeiten und Vâlker, zweite Auflage, Wien, 
1879). După basmele lui H.C. Andersen, de pildă, calul morţii, cu trei 
picioare, merge şchiopătând spre casa celui care urmează a muri. În 
Nord, Sleipnir, calul lui Odin, are opt picioare. Am întâlnit în studiul 
nostru cai cu trei şi cu opt picioare, dar fără a nega puterea reminiscenţei 
mitologice, este clar, în virtutea libertăţii de a crea în basm, în limitele 
şabloanelor, că în exemplele noastre calul cu trei picioare e un animal 
intenționat ridicul, în vreme ce acela cu opt picioare înfăţişează o mare 
izbândă tehnică de ordin fabulos. Nimic n-ar fi împiedicat ca el să 
devină un miriapod. Însă sentimentul de economie plastică s-a mulțumit 

cu aripile. O locomotivă cu 48 de roți e monstruoasă şi nepractică. Loki, 
zeul nordic al lumii infernale, „a fost opt ierni sub pământ vacă cu lapte 
şi mamă” (J.G. von Hahn, Sagwissenschaftliche Studien, Jena, 1876, p. 132). 
Dar asta nu are de-a face cu femeia din basm, prefăcută în vacă, unde 
ideea este iubirea maternă, vaca fiind luată ca exemplu de mamă 
desăvârşită. În schimb, mitologia însăşi capătă un sens, descifrată uman. 

Andrew Lang a reproşat lui Emm. Cosquin care, pe urmele altora, 
găseşte că toate drumurile basmului duc în India (Cosquin, Etudes 
folkloriques, rechereches sur les migrations des contes populaires), excesul de 
preocupare genetică. Lang, punându-se din. punct de vedere antro- 
pologic, acorda mult „identității imaginaţiei omeneşti în felurite locuri”. 
„Mult se poate datora identităţii imaginaţiei în primele ere; ceva 
transmisiei.” Migraţia şi persistența uimitoare a şabloanelor fabuloase 
este de netăgăduit. Prin transhumanță, pe cale nautică, prin deplasarea 
şi compenetrația grupurilor etnice sau numai a indivizilor, prin mediile 
plurilingve şi de graniță, basmele circulă pe distanțe mari. Francezii au 
dus în Canada basmele lor.(v. The round castle of the red sea in Green 
magic), probabil la fel românii în Statele Unite. Cartea joacă un mare rol 
şi multe şabloane sunt în aparenţă căderi „aus h6herer Sphăre”, cum 
zice Hans Naumann despre Volkslied (Grundziige der deutschen 
Volkskunde, zweite Auflage, Leipzig, Quelle u. Meyer, 1929, p. 114). Un 
experiment prin.aruncarea în popor şi urmărirea destinului oral al unui 
prototip, cercetări limitate pe regiuni şi pe grupuri de state vecine, o 
anchetă atentă, când e cu putință, a transmisiunii unui basm de la 
individ la individ pot să aducă o lumină asupra creării şi publicității 
orale a basmului. 

Un fapt este clar, şi în privința asta Andrew Lang are dreptate. 
Dacă am descoperi o populaţie într-o insulă ce n-a avut niciodată un 
contact cu lumea cunoscută, am găsi acolo şabloane de basm, dacă nu 
material, dar desigur spiritual identice. Tocmai conformaţia morală şi 
imaginativă a oamenilor de pretutindeni fac cu putință migraţia istorică 
a unor ficțiuni, în vreme ce altele sunt sufocate în faşă. Indiferent în ce 
„mediu s-au zămislit, dacă sunt romane din ciclul Mesei Rotunde, cărți 
de colportaj de tipul Genoveva de Brabant, ori poveşti săteşti, anume 
istorii plac umanității prin metoda lor didactic-mistică de a răspunde la 
problemele vieții, în vreme ce plictisesc, în cele din urmă, pe intelectual. 
Basmul este tendențios, impasibilitatea flaubertiană displace masei. 
Studiul rece al omului, propriu romanului, nu e în gustul mulțimii, care 

vrea o soluție practică. Răii trebuie denunțați, eroii buni ajutați până la 
izbândă, morţii înşişi, când n-au meritat moartea, înviați. Gustul 
tragicului în basm este inexistent şi basmele veritabile au toate 
happy-end. Fatalismul, când nu e optimist, e o infiltrație de ordin 
religios. | 

Esteticeşte, stereotipia ne lămureşte asupra chestiunii originalității. 
În nici un caz, aceasta nu e de ordin schematic. Accidentul constituie în 
basm esența. Aşezarea în timp şi în spaţiu, detaliul senzorial şi moral 
conferă fără sforțări de invenţie a treia dimensiune. Ca şi literatura 
clasică, basmul e un plagiat sincer şi total, şi geniul se relevă în arta 
copiatului. Ajunşi la şablonul unde voinicul trebuie să adoarmă, cauza 
somnolenței poate fi diversificată neprevăzut: efluviile fâneţei, adierea 
nopții, suflul cald al cailor, răcoarea umbrei. Vegetaţia care se naşte o 
dată cu copiii sau din ei, poate însemna brazi, chiparoşi, crini etc. 
Zmeul e italian din Seicento, aristocrat din vremea lui Ludovic al 
XIV-lea, insular englez, prinţ german, boier rus. Primejdia se vesteşte 
prin trei picături pe o năframă, prin veştejirea unui chiparos, printr-un 
lighean cu sânge, pahar cu sânge, prin tacâmuri de argint înnegrite, prin 
însângerarea unei săbii bătute cu nestemate etc. Eroul se deplasează pe 
covorul fermecat în patria covoarelor, în corabie cu aripi în vasta Rusie, 
cu fluvii lungi şi mări, cu opinci în România, cu botfori în Occident. 
Prințul fermecat e măgar ori țap în Orient, porc şi şarpe la noi, urs alb în 
Scandinavia. Amănuntul nu este rezultatul artei personale, ci inter- 
pretarea obiectivă şi sobră a schemei. În această privinţă, felul în care 
desenatorii ilustrează basmele străine este foarte caracteristic, totul fiind 
adus la orizontul civilizației căreia îi aparţine artistul. Un basm care 
colorează în mod insolit schemele, scoțându-le din geografia şi timpul 
respectiv sau încărcându-le cu prea multă culoare locală, calcă regulile 
artistice ale folclorului. I. Creangă e genial, basmele lui sunt autentice şi 
trebuie să fie luate în considerare în studiile folcloristice, însă prin 
excesul de clasificație şi portret moral, prin expoziția teatrală, prin 
evocarea prea plastică a realității, nu pot să fie transmise ca atare 
poporului care în cel mai bun caz ar elimina tocmai ceea ce este 
genial-artistic, păstrând schemele ce duc fără întârziere la soluționarea 
problemelor de viață. 

Cunoaşterea şabloanelor, după gradul lor de circulaţie şi vechime, 
ne înlesneşte determinarea critică a valorii unui basm. Un unicat nu e un 
produs folcloric. Numai ceea ce există prin multe şi diseminate variante 

constituie un document literar. Ceea ce nu se regăseşte vertical şi 
orizontal, adică retrospectiv şi spațial, e o simplă fantazie. Şabloanele nu 
sunt geometric identice, ci se pot schimba. Totuşi, umanitățile folclorice 
care stau la baza lor sunt stabile şi n-au nimic de-a face cu anume 
simboluri, persistente sau întâmplătoare. E posibil ca peştele să fi fost 
odată semnul ştiut al lui Christ (ICHYS) sau simbol phallic-sexual.7 
Povestitorul de azi nu e conştient de acest lucru, preocuparea lui este de 
a rezolva problema sterilității. Un basm în care împăratul nu vrea copii, 
în care fraţii se au „ca frații”, în care mama vitregă îşi urăşte fata bună 
fiindcă e leneşă şi o iubeşte pe cea vitregă pentru că e harnică, în care 
voinicul se lipseşte, mizantrop,: de ajutorul altora şi totuşi învinge, în 
care zmeul rămâne în veci biruitor şi Făt-Frumos nu se mai scoală din 
morți, contrazice regulile genului. 

Că basmul se înnoieşte e un fapt ce s-a observat şi va fi instructiv ca 
pe temeiul materialului cules recent, prin stenografiere sau înregistrare 
magnetofonică, să vedem cum evoluează în noile condiţii de civilizaţie. 
De dispariția lui vreodată nu poate fi vorba, dar ce credibilitate 
fantastică mai poate întâmpina cu vremea calul năzdrăvan? Mecanica şi 
armamentul modern au pătruns şi în basmele din culegerile existente. 
Va veni vremea, probabil, în care voinicul va fi prevăzut cu racheta care 
omoară zmeii şi se va transporta cu avionul din tinerețe - având grai şi 
99 de motoare - al împăratului, sau luat din herghelia de aeroplane 
năzdrăvane a unei zmeoaice sau a Babei Iaga. 


CRITICA BASMULUI 


Analiza basmului din punct de vedere artistic şi implicit folcloric 
este posibilă numai cu o bună pregătire specială. Simplul gust personal 
poate să ne rătăcească, pentru că el e gustul sferei culte, nu al masei. 
Dăm câteva exemple: 

Făt-Frumos şi uriaşii (A.L. Pop, II), extras din Zmei şi Zâne de Artur 
Gorovei, nu intră în preocupările folcloristului. Autorul a făcut, 


70 Osw. A. Erich u. Rich Beitl, Wărterbuch der deutschen Volkskunde; E. Hoffmann-Krayer, 
II, Fisch. 

intenționat, un fel de răpită fabuloasă, prin compilaţie liberă de 
şabloane pe cale livrescă. 

Şperlă voinicul de Tudor Pamfile conține în cea mai mare parte o 
introducere şi comentarii ale culegătorului. Şablonul iepelor năzdrăvane 
şi al armăsarului păscând ogorul e strivit între aceste ornamente. Basmul 
e auzit de culegător de la fratele său. De nu e o falsificație pe şablon 
cunoscut, este în orice caz „iiberarbeitet” (A.L. Pop, II). 

Craiovisin e autentic şi tratează şablonul fiului de vacă,'cu o 
frumoasă demonstrare a devotamentului matern. Introducerea cu doi 
fraţi, intrați ca servitori la un popă să păzească vaca nărăvaşă, este de 
prisos, însă astfel de prolixități şi părăsiri ale drumului inițial sunt 
proprii basmului şi produc o excitație a interesului. Simetria absolută 
nu-i folclorică (A.L. Pop, II). 

Frumos este basmul cules de Artur Gorovei, Cei trei feciori ni babei 
pe şablonul Sărilă-Mezilă-Zărilă. Cei trei sunt îmbătați cu vin de nouă ani 
(băutură normală şi totuşi sugestivă prin cifra interpretată mitic 9), şi 
adunați de mama lor laolaltă. Feciorii, natural, se bat reprezentând trei 
momente succesive. Pe urmă se împacă şi se duc să scoată de pe tărâmul 
celălalt cele trei fete de împărat. Sărilă, jucând rolul fratelui voinic, se 
lasă la zmei, ceilalți fraţi, când e să iasă, dau drumul frânghiei. Iată o 
contradicție. Cei trei sunt congenital adversari, deci împăcarea a doi 
dintre ei contra celui de al treilea e absurdă. Adevărul este că poves- 
titorul ignoră sensul simbolic al basmului şi se transferă pe plan pur 
uman, în şablonul invidiei fraților mai mari, încurcând chiar numele şi 
vârstele, căci fratele cel mic este Zorilă. În basmul lui G. Cătană, Serilă, 
Mezilă şi Zorilă, eroii sunt solidari şi Zorilă, ajuns împărat, face pe frați 
„miniştri”. Altă incongruență în basmul analizat este că baba înghite 
două fire de „chiperi” şi naşte trei copii. Astfel de amnezii şi absurdități 
psihologice nu strică însă farmecul unui basm care e bun când copiază 
cu naivitate un şablon esențial, făcându-l inteligibil în plan fabulos. Un 
procent de eroare în compoziție şi de stângăcie caligrafică este tolerabil 
şi chiar necesar. Remarcabil e că din lumea neagră, Sărilă e scos pe cea 
albă nu de enorma pajură, ci de un „coşcogea corb” care îşi înfige ciocul 
în pieptul lui, adevărat corb al lui Edgar Poe. 

Complicația excesivă este dizgrațioasă. În basmul Nu cânta băiete de 
D. Furtună (AL. Pop, II), colaborarea artistică a culegătorului, 
intolerabilă, este evidentă mai ales în stihurile inepte, cu ecouri din 
balada Meşterului Manole: 

„Nu cânta, moşnege, 

Rău capul mă doare, 

Copilaşu-mi plânge 

Cu lacrimi de sânge... 

Şi n-are credință 

De la măiculiță...” 

Presupunând că restul e în adevăr cules de la o bătrână, aceasta 
n-are geniu. Fata oropsită a moşului se duce „la cei doi nucuşori din 
grădină, răsădiți de mânuja ei, resfirați a plâns” (stil melo-romantic) şi 
zicându-le: „Descuieţi-vă, nucuşorilor!”, capătă straie scumpe, trăsură şi 
cai. De unde ies straiele? Din pomi sau din nuci? Fără îndoială se face 
confuzie între nucile, merele, ouăle strângând în ele lucruri de 
dimensiuni mari, şi copacii fabuloşi. Fata găteşte pentru mama vitregă 
ca pentru lighioanele Sfintei Vineri, mâncare „nici prea rece şi nici prea 
fierbinte”. Mergerea de trei ori la biserică, feciorul craiului căutând fată 
după ciuboțică, cocoşul denunțător, sunt scheme banale, exceptând 
nunta moldav-sămănătoristă ca „la noi, la Moldova lui Ştefan”. Curent e 
şi şablonul aruncării tinerei neveste în puț, cu creşterea unui soc din care 
un băiat cu oile, un moşneag, mai mulți îşi taie fluiere şi, trişti, spun 
pățania mamei, cu versurile părintelui D. Furtună: 

„Nu cânta, drăguță, 

Rău capul mă doare...“ 

Dar asta nu e de ajuns, fluierarii merg la clacă, împăratul pune şi el 
un fluieraş la gură, apoi îl rupe în două şi iese vie împărăteasa. 
Interdicţia de a cânta este ilogică, fiindcă socul a crescut tocmai spre a 
tăia din el un fluier din care ar fi trebuit să cânte însuşi copilul, care însă 
e de ţâță. Cât despre învierea împărătesei prin ruperea în două a 
fluierului, ea este, în spirit magic, ininteligibilă. 

